
Pentru Jenny şi Phoebe 


MULŢUMIRI 


Nu e uşor să renunţi la o slujbă bună pentru a scrie primul tău 
roman, pur şi simplu pentru că ai o idee care nu-ţi dă pace, mai 
ales când habar n-ai ce presupune tot procesul ăsta. Am avut 
noroc, deoarece soţia mea e neobişnuit de curajoasă şi are o 
nesfârşită încredere în mine. A fost un adevărat partener pe tot 
parcursul acestei aventuri. În afară de sprijinul financiar şi 
sufletesc, Jenny mi-a întărit hotărârea de a demisiona şi s-a 
ocupat de o mare parte dintre cercetările iniţiale, a depistat 
articole relevante din reviste şi multe cărţi-cheie, precum Știința 
periculoasă de Tom Wilkie şi Celula metamorfozată, scrisă de 
medicul Steven A. Rosenberg. 

Jenny a fost, de asemenea, primul meu cititor, primul meu 
editor şi sfătuitor. Am învăţat împreună ceea ce se poate şi ceea 
ce nu se poate scrie. Criticul meu cel mai aspru şi susținătorul 
meu cel mai înfocat, Jenny mi-a oferit permanent idei despre 
cum puteam îmbunătăţi anumite personaje - de exemplu 
Predicatorul -, mi-a dat sfaturi despre cum puteam restrânge 
intriga. Sunt de părere că fără ea această carte nu ar fi fost 
scrisă. 

Le datorez enorm de multe mulţumiri părinţilor mei, Betty şi 
John Cordy, care m-au încurajat de la început; îi mulţumesc în 
special mamei, care mi-a oferit în tot acest timp sfaturi 
extraordinare în legătură cu romanul. 

Îi sunt recunoscător lui Susan Robinson pentru că mi-a 
verificat şi corectat modul în care înţeleg genetica; mi-a oferit 
cu generozitate din timpul ei în vreme ce învăţa pentru 
doctoratul în inginerie biochimică, desfăşurat la University 
College din Londra. Se înţelege de la sine că orice greşeală care 
a scăpat îmi aparţine. 

Le mulţumesc şi celor care au citit primii cartea mea pentru 
criticile lor constructive: Kathryn Leach, Andrew Sutcliffe, Anna 
Bahrier şi fratelui meu, Robert Cordy. Le mulţumesc bunilor mei 
prieteni Charlie Trier şi Andrew Walter pentru sprijin. Îi 
mulţumesc excelentului meu agent, Patrick Walsh, pentru a fi 


adus manuscrisul în atenţia editorilor. Îi mulţumesc lui Bill Scott- 
Kerr pentru stilul său editorial incisiv şi pătrunzător. 


„Există în mine şi în tine; ne-au creat, trup şi minte; 
perpetuarea lor reprezintă raţiunea supremă a 
existenţei noastre... se numesc gene.“ 

Richard Dawking 

„Vai, dar omul ar trebui să ajungă la raiul pe care cu 


mintea îl poate cuprinde.” 


Robert Browning 


Prolog 
1968. SUDUL IORDANIEI 


Era oare adevărat? Profeţia avea să se împlinească în timpul 
vieţii sale, sub conducerea lui, după două mii de ani de 
aşteptare? 

Elicopterul model Sikorski trecea pe deasupra Petrei, umbra 
lui alunecând asemenea unei insecte peste străvechea cetate 
tăiată în stâncă. Statuile minunate şi stâlpii străluceau roşii în 
lumina după-amiezii târzii, dar lezechiel De La Croix nu se uita 
în jos; pentru prima oară în viaţă, ignora frumuseţea răpitoare a 
cetăţii pustii de dedesubt. Cu ochii aţintiţi în depărtare, asupra 
orizontului, scruta oceanul nesfârşit de nisip, în căutarea locului 
în care elicopterul avea să aterizeze în cele din urmă. 

Unul dintre cei doi însoțitori, ale căror costume erau la fel de 
boţite ca al lui, se mişcă uşor lângă el. Dormeau amândoi, 
epuizați în urma călătoriei. Nu se odihniseră de la începutul 
călătoriei spre Geneva, unde întrerupseseră întâlnirea consiliului 
Băncii Frăției ca să îi dea vestea. 

Şi, dacă era adevărată, această veste avea să schimbe totul. 

Uitându-se la ceasul Rolex, lezechiel îşi trecu o mână prin 
părul alb şi rar. Durase o zi întreagă să ajungă acolo, de când 
aflase ce se întâmplase, după ce luase avionul spre Amman şi 
se urcase în elicopterul Frăției. Îl costase o mie de franci 
elveţieni în plus faţă de zborul planificat. Dar nu banii, ci timpul 
era o problemă pentru Frăţie; două mii de ani de aşteptare. 

Se aflau doar la câteva minute distanţă. Roti agitat pe deget 
inelul puterii - un rubin sângeriu montat într-o cruce de aur alb 
-, şi se linişti singur, spunându-şi că nu ar fi putut ajunge acolo 
mai devreme. 

Zgomotul ritmic al palelor îi sporea neliniştea, în timp ce 
elicopterul gonea deasupra nisipurilor, lăsând în urmă falezele 
oraşului Petra. Se mai scurseră zece minute înainte ca în faţa 
ochilor să-i apară ceea ce aştepta să vadă: cinci stânci 


singuratice, strânse laolaltă ca un pumn sfidător, profilându-se 
pe fundalul deşertului. Se aplecă în faţă şi privi în jos spre cea 
mai înaltă dintre stânci, care se ridica la mai mult de o mie două 
sute de metri. Silueta sa încovoiată părea să-l cheme. | se zbârli 
părul pe ceafa. Puterea emanată de acel loc îl emoţionase 
dintotdeauna, dar în acea zi senzaţia era parcă prea intensă. 

Cele cinci stânci apăreau pe puţine hărţi, iar, dacă erau 
pomenite, apăreau doar ca linii abia conturate, fără nume. În 
afară de nabateeni, vechii căutători de apă care se plimbau prin 
sălbăticia aceea cu mii de ani în urmă, puţini erau cei din afara 
Frăției care ştiau de existenţa stâncilor. În ultimele secole, doar 
beduinii nomazi mai aflaseră de ele. Dar până şi aceşti prinți ai 
deşertului ocoleau îngrămădirea de stânci, evitându-le umbrele 
prelungi, preferând să se îndrepte spre nord, către Petra. Din 
motive ştiute numai de ei, nu le venea la îndemână să se 
apropie prea mult de acest loc pe care ei îl numeau asbaa el- 
lah, degetele Domnului. 

— Coborâm! îi strigă pilotul, acoperind zgomotul palelor. 

Incă hipnotizat de stâncile care se profilau dedesubtul lui, 
lezechiel nu răspunse. Dincolo de silueta unei stânci putea zări 
trei jeepuri Land Rover prăfuite. În spatele roţilor, aveau 
agăţate covoraşe de cauciuc ca să-şi mascheze urmele în nisip. 
Aşadar, ceilalţi membri sosiseră deja. 

lezechiel le aruncă o privire celor doi bărbaţi adormiţi de 
lângă el. In lumea din afara Frăției, unul dintre ei era un mare 
industriaş american, iar celălalt, un cunoscut politician italian. 
Amândoi făceau parte din puternicul Cerc Lăuntric, iar lezechiel 
presupunea că ceilalţi se strânseseră deja la intrarea Peşterii 
Sacre. Se întreba câţi alţi membri ai Frăției fuseseră atraşi acolo 
de zvonuri. Nici măcar secretomania din interiorul organizaţiei 
nu putuse ascunde evenimentul. 

In vreme ce se apropiau de baza celei mai înalte stânci, 
zgomotul rotoarelor părea să se audă din ce în ce mai puternic. 
Când elicopterul ateriză în sfârşit, lezechiel De La Croix deschise 
cu putere uşile şi sări pe pământul ars de soare cu o graţie care 
îi dezminţea cei şaizeci de ani. Mijindu-şi ochii ca să se apere de 
particulele de nisip, se grăbi să iasă de sub pale. În faţa lui zări 
o deschizătură în stânca înaltă. Un bărbat îmbrăcat într-un 


costum subţire şedea sub bolta de la intrare, iar lezechiel îl 
recunoscu pe dată pe fratele Michael Urguart, un alt membru al 
Cercului Lăuntric. Urquart fusese un avocat de mare succes, dar 
când lezechiel îi privi trupul îmbătrânit şi umflat se întrebă 
îngrijorat dacă, asemenea multor membri ai Cercului Lăuntric, 
fratele nu era prea bătrân şi prea obosit ca să mai înfrunte 
încercările care îi aşteptau. 

lezechiel întinse mâna dreaptă, apucând-o pe cea a fratelui 
Michael: 

— Fie El salvat! 

Mâna stângă a fratelui i-o strânse apoi pe a lui, cele patru 
mâini formând astfel o cruce. 

— Ca El să-i salveze pe cei drepţi! veni replica lui Urquart, 
completând salutul străvechi. 

Mâinile lor se despărţiră, iar lezechiel întrebă: 

— S-a schimbat iar? 

Ochii lui îl provocau pe celălalt să-l anunţe că această 
călătorie epuizantă fusese făcută în zadar. 

Chipul obosit al fratelui Michael se încreţi într-un zâmbet. 

— Nu, părinte lezechiel, încă e aşa cum aţi fost anunţat. 

Tensiunea pe care părintele o resimțea în fiecare muşchi îl 
lăsă cu greu să schiţeze un zâmbet. Ignorându-i pe ceilalţi doi 
fraţi care coborau ameţiţi de somn din elicopter, îl bătu uşor pe 
umăr pe Urquart şi păşi în peşteră. 

Scobitura nu era diferită de cea a altor peşteri naturale din 
partea locului. Înaltă de vreo trei metri, lată şi adâncă de 
aproximativ doisprezece; în afara torţelor de pe pereţi, nu 
existau alte urme ale intervenţiei omului. Dar, privind înainte, 
prin beznă, lezechiel se simţi uşurat văzând că uşa camuflată în 
peretele cel mai îndepărtat fusese deja deschisă; ar fi durat o 
veşnicie să dea lespedea grea la o parte. Trecând prin 
deschizătură, lezechiel De La Croix fu întâmpinat de două lămpi 
mari cu gaz care luminau o podea de mozaic şi pereţii în care 
erau săpate numele tuturor predecesorilor săi: miile de fraţi 
care aşteptaseră în zadar această clipă. În centrul odăii se aflau 
Marile Trepte, o scară în spirală săpată grosolan, care şerpuia la 
o adâncime de şase sute de metri prin stânca de sub nisipurile 
lordaniei. 


Fără să-i aştepte pe ceilalţi, lezechiel cobori scările tocite. 
Ignoră balustrada de frânghie, folosindu-se doar de suprafaţa 
rece a pietrei ca să-şi ţină echilibrul. La baza treptelor, bezna de 
cerneală era înlăturată de flăcările torţelor, pâlpâind în bătaia 
curenților de aer care ajungeau până acolo prin labirintul 
tunelelor de aerisire. În lumina pulsatilă sculpturile şi frescele 
tavanului scund păreau că dansează. 

De aici, trecu în pasajul sinuos ce ducea la peştera sacră. 
Stăpânindu-se să nu o rupă la fugă, cobori grăbit pasajul, iar 
călcâiele sale făceau zgomot pe podeaua de piatră şlefuită de 
nenumăratele perechi de picioare care trecuseră pe acolo 
înaintea sa. 

Dând ultimul colţ, auzi voci şi văzu în jur de zece bărbaţi 
adunaţi în faţa uşilor de abanos împodobite cu însemne 
heraldice şi cruci înalte de trei metri, care străjuiau peştera. Era 
limpede că ştirea se răspândise dincolo de Cercul Lăuntric şi că 
alţi membri ai Frăției sosiseră să vadă dacă zvonurile se 
confirmau. Îi recunoscu pe ultimii doi membri ai Cercului 
Lăuntric şezând lângă porţile boltite: solidul frate Bernard Trier, 
mângâindu-şi agitat barbişonul, şi fratele Darius, un bărbat înalt 
şi uscăţiv. Darius îl văzuse primul pe lezechiel şi îşi ridică mâna, 
făcându-le celorlalţi semn să tacă. Ceilalţi se întoarseră pe dată 
către liderul lor şi tăcură. 

Trecând printre fraţi, lezechiel schimbă salutul ritualic cu 
fratele Darius: 

— Fie El salvat! 

— Ca să îi poată salva pe cei drepţi! 

Mâinile lor se despărţiră şi, înainte ca lezechiel să-l poată 
trage de limbă, Darius se întoarse către colegul său mai tânăr şi 
îi spuse: 

— Frate Bernard, vei aştepta aici cât timp îl voi însoţi pe 
părinte înăuntru. Odată ce a luat o hotărâre şi a proclamat 
semnul ca fiind autentic, îi poţi lăsa pe ceilalţi înăuntru. 

Bernard crăpă câţiva centimetri uşa stângă, iar balamalele 
străvechi gemură, împotrivindu-se. lezechiel şi Darius se 
strecurară înăuntru, apoi uşa fu închisă în urma lor, iar zgomotul 
ei goni cu ecou înaintea lor. 

Aşa cum se întâmpla de fiecare dată când pătrundea în 


Peştera Sacră, lezechiel se opri, uluit de măreţia ei plină de 
simplitate: coloanele grosolane şi pătrate ce sprijineau tonele 
de piatră de deasupra, tapiseriile ce împodobeau pereţii tăiaţi 
din daltă, mulţimea torţelor şi a lumânărilor a căror lumină 
caldă poleia cu auriu tavanul săpat în piatră. Dar în acea clipă 
ochii lui erau aţintiţi într-un singur loc, spre altarul din celălalt 
capăt al peşterii. 

Păşi pe lângă stâlpi ca să vadă mai bine şi ajunse în centrul 
podelei de mozaic. Acum se vedea altarul acoperit cu 
binecunoscuta pânză albă de bumbac, cu blazonul crucii roşii 
cusut pe ea. Dar privirea i se concentra în zona din faţa 
altarului, asupra crăpăturii rotunde din podeaua de piatră. Nu 
mai largă decât un cap de om, gaura era mărginită cu plumb 
dispus în formă de stea. O flacără înaltă de un metru se iţea din 
idâncul ei. 

Păşind şovăitor, lezechiel De La Croix se apropie de Focul 
Sacru care ardea de două mii de ani. Îl înconjură de patru ori şi 
acceptă în cele din urmă adevărul celor văzute. Nu mai încăpea 
urmă de îndoială. Flacăra ce timp de aproape douăzeci de 
secole arsese portocalie devenise albă, avea o strălucire 
orbitoare, alb-albăstruie, nemaivăzută de la prima venire a lui 
Mesia pe pământ. 

Izbucni în lacrimi. Nu le putea stăvili. Senzaţia că destinul i se 
împlinise, onoarea care i se făcea erau prea copleşitoare. 
Bănuise dintotdcauna că, odată cu venirea celui de-al doilea 
mileniu, flacăra sacră îşi va schimba culoarea, ceea ce anunţa 
porousia, a doua venire. Dar nu îndrăznise să spere că profeția 
avea să se împlinească în timpul vieţii sale. Şi totuşi se 
întâmplase, chiar în timpul cârmuirii sale. Şi-ar fi dorit ca tatăl 
lui, ca fiecare strămoş şi membru din trecut al Frăției înscris 
deasupra, pe pereţi, să împărtăşească acest moment cu el, să 
fie alături de el pentru clipa căreia îşi închinaseră vieţile. 

— Părinte lezechiel, să îi las pe ceilaţi să intre? răsună în 
spatele lui vocea răguşită a fratelui Darius. 

lezechiel se întoarse şi văzu că şi ochii fratelui erau umezi. 

Zâmbi şi zise: 

— Da, prietene. Lasă-i să vadă ce vedem şi noi. 

Aşteptând lângă altar, îi privi pe membrii Cercului Lăuntric 


intrând unul câte unul în Peştera Sacră, urmaţi de fraţii sosiți 
acolo doar din pricina zvonurilor. Multă vreme, nu scoase niciun 
cuvânt, lăsându-i să-şi bucure ochii înfometați cu imaginea 
flăcării. Când se săturară de privelişte, lezechiel îşi ridică 
braţele, poruncindu-le să tacă. 

— Fraţii mei, semnul este adevărat. Profeţia lui Lazăr se 
împlineşte. 

Oprindu-se, se uită pe rând la ei, încercând să-i privească pe 
toţi în ochi. 

— Mesia e iarăşi printre noi. Lunga noastră aşteptare a luat 
sfârşit, iar căutarea poate de acum să înceapă. 

Privindu-şi fraţii cuprinşi de entuziasm, lezechiel avea doar o 
rugăciune în minte: spera să trăiască îndeajuns ca să poată 
împlini Imperativul Dintâi al Frăției Celei De A Doua Veniri. 
Zâmbind ridică braţele în aer, de parcă ar fi vrut să atingă raiul 
însuşi. 

— Fie El salvat, rosti, iar vocea îi răsună în toată peştera. 

Toate feţele străluceau de bucurie, în timp ce fraţii îşi ridicară 
braţele în aer, răspunzând în cor: 

— Ca El să-i salveze pe cei drepţi! 


PARTEA I 


PROFEȚII LĂUNTRICI 


1 


MIEZUL NOPŢII. 10 DECEMBRIE 2002. 
STOCKHOLM, SUEDIA 


Ninge fără încetare, aşa cum a nins pe tot parcursul 
ceremoniei de decernare a premiilor şi al banchetului care a 
urmat. Fulgi de zăpadă albi şi imenşi cad din cerul întunecat, 
ivindu-se deodată în fața reflectoarelor puternice care 
luminează clădirea de cărămidă roşie a Stadhuset-ului, primăria 
oraşului Stockholm. În ciuda zăpezii şi a frigului, o mulțime 
restrânsă şi tenace se adunase în preajma treptelor, ca să 
privească plecarea cuplului regal şi a laureaților. 

Cu mâinile înfipte în buzunare, o siluetă lată în umeri işi 
croieşte drum în faţă, sperând poate să vadă mai bine de acolo. 
Olivia, ieşind în noaptea suedeză din clădirea primăriei, pe 
urmele doctorului Carter, nu observă că străinul îi priveşte soțul 
cu ochi stranii. 

E prea ocupată să se asigure că fiica sa de opt ani îşi încheie 
haina roşie. 

— Holly, pune-ți şi căciula. E frig. 

Holly priveşte în sus, mijindu-şi ochii căprui, în timp ce îşi 
încheie nasturii de la gât. 

— Mă simt caraghioasă aşa. 

— Caraghioasă? Asta chiar e un cuvânt nou, râde Olivia, 
aşezând căciula de blană în stil rusesc pe părul blond al lui 
Holly, aranjat în formă de tepi. Oricum, mai bine să te simţi 
caraghioasă decât să-ți fie frig. 

— Holly, nu arăţi caraghios, spuse Tom întorcându-se către 
fiica sa. 

Se aşază pe vine, la nivelul lui Holly, iar ochii lui o studiază, 
de parcă fetița ar fi un animal din laboratorul lui. Apoi dă din 
umeri şi zâmbeşte. 

— Ei, poate doar aşa, puțin. 

Holly chicoteşte, iar el o ia de mână şi coboară treptele 
împreună. 


Olivia îşi spune că le stă bine împreună. Fiica lor e superbă, 
cu toate că Olivia nu ar îndrăzni niciodată să i-o spună. Era de 
mirare că o convinsese să renunțe la blugi şi la pantofii sport ca 
să îmbrace o rochie, pentru ceremonie. 

Tom se întoarce şi râde de o vorbă de-a lui Holly, iar Olivia 
vede cum ochii lui de un albastru intens se îmblânzesc. 
Privindu-i silueta înaltă şi deşirată, cu fulgii de zăpadă care s-au 
aşternut în părul lui negru, dezordonat, Olivia îşi aminteşte cât 
de arătos e, mai ales aşa, îmbrăcat în fracul alb, sub haina de 
caşmir. El şi Jasmine au meritat premiul, iar Olivia e atât de 
mânară de ei, încât abia dacă simte gerul. 

În acea clipă, Jasmine Washington răsare lângă ea. Părul 
scurt, în stil afro, al tinerei informaticiene e ascuns sub gluga 
unei pelerine de un albastru-aprins care, în lumina 
reflectoarelor, pare aproape electric. Pielea cafenie a feței 
prelungi contrastează cu zăpada şi cu albul ochilor. 

Lângă ea se află Jack Nichols, partenerul de afaceri, al lui Tom 
de la firma de diagnosticare biotehnică GENIUS. Bărbatul se 
îndreaptă către soțul ei şi îl bate pe umăr, felicitându-l din nou. 
Deşi e cu câțiva centimetri mai scund decât Tom, Jack tot are 
mai mult de un metru, optzeci, iar statura îi conferă prestanță. 
Chipul lui colțuros, pe care răsare o cicatrice ca o semilună, 
întinsă de la nara stângă până la colțul, stâng al gurii, îl face să 
pară mai degrabă boxer decât directorul, celei mai mari 
companii de biotehnologie din lume. 

Acum grupul lor e aproape complet şi se îndreaptă cu toții 
către limuzinele în aşteptare, cu interioarele luminate 
asemenea, unor caleşti, de altădată. Olivia e impresionată de 
dimensiunile multimii adunate, la baza scărilor şi crede, că 
asemenea poliţiştilor, cei mai mulți dintre ei au venit, pentru a-l 
vedea pe regele Carl Gustav al XVI-lea şi pe regina Silvia, a 
căror limuzină tocmai a plecat. Dar destul de multe blițuri se 
îndreaptă asupra micului lor grup. 

— Jazz, unde sunt ceilalți? întreabă Olivia. 

Tatăl lui Tom şi logodnicul lui Jasmine se află şi ei acolo. 

Jasmine face semn cu mâna în spate. 

— Au rămas în urmă, discută cu tipul care a câştigat premiul 
pentru literatură. 


— Deci cum te simţi acum că ai câştigat Nobelul? se 
interesează Olivia, zămbindu-i fostei colege de cameră de la 
Stanford când te gândeşti că acum doisprezece ani te temeai că 
nu vei găsi o slujbă ca lumea. Mai ţii minte? 

Jasmine râde, iar dinţii ei albi sclipesc, contrastând cu pielea 
ei închisă la culoare. 

— Maa. 

Strânge din umeri, ca şi când n-ar fi mare lucru, dar Olivia îşi 
dă seama cât e de încântată. O bursă la Stanford şi un doctorat 
la MIT! ar fi fost nişte realizări uluitoare pentru oricine, darămite 
pentru o fetişcană crescută în ghetou, în cartierul South Central 
din Los Angeles. Dar asta era cu totul altă poveste. 

— Şi uite că tu împreună cu Tom aţi schimbat lumea, spune 
Olivia. 

Asta declarase şi Institutul Karolinska, instituția, care acordă 
premiul Nobel pentru medicină şi fiziologie. Bărbatul scund şi 
grizonant declarase proiectul lui Tom, născut din cunoaşterea 
remarcabilă a geneticii şi din manipularea genială de către 
Jasmine a computerelor pe bază proteică, cea mai importantă 
descoperire ştiinţifică de când Watson şi Crick reprezentaseră 
dubla spirală a ADN-ului. O realizare care avea să salveze 
nenumărate vieți. Olivia îşi aminteşte cum, în ianuarie 1999, 
Tom şi Jasmine demonstraseră pentru prima oară capacitatea 
genoscopului de a decoda fiecare genă umană pornind de la o 
singură celulă. Dintr-o singură lovitură, descoperirea lor lăsase 
în urmă Proiectul Genomului Uman. 

Jasmine se întinde şi o atinge pe Olivia pe spate. 

— Să ştii că fina mea nu a părut prea impresionată, am văzut- 
o de două ori căscând. 

— Holly, ai căscat în timpul ceremoniei? râde Tom. 

Holly dă sfioasă din umeri, suflând un fulg din vârful nasului. 

— Nu. Ei, doar puțin. A fost cam lungă, aşa-i? _ 

Tom întoarce capul, şi ochii lui îi întâlnesc pe cei ai Oliviei. Işi 
zâmbesc, iar el îşi întinde pe la spate cealaltă mână către ea. 
Sunt la câţiva metri de limuzină. Se strâng de mână, iar Tom se 

întoarce şi se apleacă spre ea, aşa cum face atunci când vrea să 
o sărute. 

In acea clipă, silueta lată în umeri iese din mulţime, păşind în 
fata lor. 

Pentru că se apropie de Tom, Olivia nu îl observă la început. 
Apoi vede cu coada ochiului cum cicatricea de pe obrazul lui 
Jack Nichols se schimonoseşte. De ce pare atât de furios, atât 
de înspăimântat? 

Apoi timpul pare că încetinește. 

Se aude o împuşcătură, iar Jack îl împinge pe Tom, 
îndepărtându-l de ea. Mâna lui e smulsă dintr-a ei, iar Tom se 
prăvăleşte peste Holly. 

In acea clipă, îl vede limpede pe omul în haina cu umeri largi. 
Stă în fața ei, cu brațul întins către locul în care stătuse Tom 
mai înainte. 

Arată către ea. 

Un fulger ţâşneşte din mâna lui şi o altă împuşcătură 
trosneşte în noaptea înghețată. O forță imensă o izbeşte în 
piept, aerul îi părăseşte plămânii, femeia cade la pământ. Altă 
lovitură o nimereşte, apoi alta şi alta, făcând-o să se 
rostogolească pe scări ca o păpuşă de cârpă. În timp ce 
încearcă zadarnic să se ridice, e mai mult uluită şi nu simte 
durere. 

Trebuie să-i ajute pe Tom şi pe Holly. 

Pe treptele de deasupra ei, o vede pe Jasmine, incremenită în 
loc, iar pelerina ei e roşie de sânge. 

Olivia aude un țipăt şi vede ochii căprui ai lui Holly, atât de 
asemănători cu ai ei, privind-o înspăimântați. Fetița nu mai are 
căciula pe cap, iar Olivia se gândeşte mai întâi că o să-i fie frig. 
Incearcă să zâmbească. Vrea să o liniştească pe Holly, dar nu se 
poate mişca şi îşi simte ceafa udă, lipicioasă. 

In timp ce capul i se rostogoleşte într-o parte, întâlneşte ochii 
ucigaşului său pus pe fugă, pe cale să se piardă în mulțimea 
înmărmurită, iar ceea ce vede o surprinde. 

„Unde e Tom? se întreabă. El va rezolva totul.“ 

Il aude strigând-o pe nume. Pare atât de departe. 

Apoi, asemenea unui gând pierdut, vocea lui dispare, iar ea 
nu mai vede, nici nu mai aude. 


x kx * 

— Olivia! Olivia! Olivia! 

Cu cât doctorul Tom Carter strigă mai mult numele soției 
sale, cu atât mai greu îi vine să-şi creadă ochilor. Târându-se pe 
treptele acoperite de gheaţă, nu dă atenţie rănii din picior. In 
atâţia ani de când e chirurg n-a mai văzut niciodată atât de mult 
sânge; zăpada din jurul Oliviei era roşie. Aşa ceva nu se putea 
întâmpla. Nu tocmai în seara asta. 

Totul se derulase prea rapid: se întâmpla prea rapid. Cu 
câteva clipe în urmă, avea totul. lar acum... 

Îl durea prea tare să-şi continue gândul. Lumea o luase razna. 
Mulțimea urla şi ţipa, iar poliţia făcea eforturi să o ţină în loc, 
formând un cerc în jurul acestui infern miniatural. Sirenele 
urlau, aparatele foto se declanşau. Cu chipul alb ca ceara, Jack 
se îndrepta către el. 

Aplecat deasupra Oliviei, Tom îi dădu cu bândeţe la o parte 
câteva şuviţe blonde de pe faţă, aşeptându-se ca ochii ei 
deschişi să clipească, aşteptând de la ea un zâmbet de 
recunoaştere. Dar acei ochi îl priveau absenţi. Era ceva în 
neregulă cu capul ei. Cu o detaşare cumplită, realiză că îi lipsea 
partea din spate a craniului. 

Se încovoie şi o luă în braţe. 

De ce? strigă Tom, fără să-şi dea seama că vorbea cu voce 
tare. 

Apoi inima îi îngheţă, când un gând mai rece decât noaptea îl 
străbătu. Jack îl împinsese, îndepărtându-l din raza de acţiune a 
armei. Ucigaşul îşi aţintise arma spre el, nu spre Olivia. 

El ar fi trebuit să moară, nu ea. 

Ca un pumnal, vina străpunse șocul, făcându-i greață. Apoi, 
din spate, auzi un mic scâncet străbătând haosul. 

Holly? Panica îl izbise exact în momentul în care Jack îl 
atinsese peste umăr. 

— Holly? strigă, împingându-şi prietenul. Răsucindu-se în loc, 
îşi văzu fiica pătată de sânge şi pe naşa ei care încerca să o 
consoleze. Sub pielea cafenie, chipul lui Jasmine era livid. 
Repezindu-se către Holly, Tom se asigură că fiica sa nu era 
rănită, privind-o mereu în ochii rugători, care îl implorau să-i 
explice lucrul pe care niciun om întreg la minte nu l-ar fi putut 


explica. Cu o uşurare uriaşă, care îi smulse un suspin, Tom 
înţelese că fetiţa nu avea nicio rană şi o strânse la piept. 

— Totul va fi bine, o asigură mângâindu-i faţa, acoperind cu 
trupul lui imaginea Oliviei. Totul va fi bine, îţi promit! 

Încerca să se liniştească şi pe sine însuşi, nu doar pe Holly. 
Asistenţii de pe ambulanţă treceau de cordonul poliţiştilor, iar 
singurul lucru de care se putea agăța Tom era că măcar fetiţa 
era nevătămată. 

Cel puţin ea era în siguranţă. 

Jasmine Washington nu-şi putea da seama de ce făcuse Tom 
Carter aşa ceva, mai ales la atât de puţin timp de la atentat. O 
posibilă explicaţie era tumora pe care medicul suedez o 
descoperise în creierul Oliviei în timp ce îi examina rana de la 
cap. Oricare ar fi fost motivele, treaba asta tot o scotea din 
sărite. 

Peluzele cimitirului Mount Ashburn erau cenuşii din cauza 
îngheţului, de aceeaşi culoare cu a cerului iernii. Soarele apos al 
după-amiezii nu reuşea să-i încălzească pe cei aproximativ o 
sută de oameni, în acel peisaj monocrom, adunaţi pentru a 
celebra viaţa Oliviei şi pentru a asista la înmormântarea ei. 

Jasmine Washington stătea între fina ei şi logodnicul acesteia, 
Larry Strummer. Se simţea uşurată că măcar o dată mass- 
media se menținea la o distanţă respectuoasă, laolaltă cu 
poliţiştii, la vreo patruzeci de metri depărtare. Pe lângă rudele 
Oliviei, Jasmine îi recunoscu printre îndoliaţi pe colegii lui Tom 
de la firma GENIUS şi pe omologii săi din comunitatea medicală 
şi ştiinţifică. Guvernatorul stătea lângă ambasadorul Suediei, 
venit acolo pentru a da glas durerii şi groazei trăite de 
concetăţenii săi. Aproape de ei se aflau profesori de la şcoala 
generală South Boston, unde Olivia predase engleza şi muzica. 
Şi elevii din clasa ei erau prezenţi, Holly făcea parte dintre ei. 
Câţiva plângeau, dar toţi erau liniştiţi şi tăcuţi. Olivia ar fi fost 
mândră de ei. 

Jasmine era prea furioasă ca să poată plânge pierderea celei 
mai bune prietene. In ultimele unsprezece zile, plânsese mai 
mult decât în toţi cei treizeci şi trei de ani ai ei. Când o întâlnise 
prima oară pe Olivia la Stanford, Jasmine era încă o fată 
neastâmpărată, din Projects, venită cu bursă. La acea vreme, nu 
i se păruse mare scofală că obținuse o bursă prestigioasă în 
automatică la una dintre cele mai bune şcoli din lume. În 


copilărie, părinţii ei - baptişti severi - o ţinuseră departe de 
străzile cartierului South Central din Los Angeles, prin urmare, 
construise primul computer la unsprezece ani şi îşi petrecuse 
adolescenţa cutreierând şoselele cibernetice. Şi totuşi, printr-o 
greşeală plină de ironie, nimerise în cameră la Stanford cu o 
blondă din Maine, protestantă şi cu veleităţi artistice, care îşi 
scria lucrarea de diplomă la literatura engleză. Chiar şi acum 
Jasmine zâmbea la gândul că, deşi erau atât de diferite, de la 
început se simţiseră atrase una de cealaltă. 

Jasmine îşi strânse în jurul umerilor haina de caşmir galben- 
canar. Era cea mai ţipătoare culoare pe care o putuse găsi şi o 
purta la înmormântare. Olivia ar fi fost de acord. Privea cum 
Tom, Jack şi ceilalţi purtau sicriul Oliviei către groapă. Se 
strâmbă odată cu Tom, când îl văzu cum se sprijinea pe piciorul 
rănit, primind, fără îndoială, durerea cu bucurie. Dacă Jasmine 
urâse ultimele unsprezece zile, atunci probabil că el trecuse prin 
iad. Chiar şi aşa, nu îşi putu stăpâni mânia, gândindu-se la 
ocupaţia lui Tom de la atentat încoace. Sau la ceea ce credea 
ea că făcea. Dovezile văzute în laborator în acea dimineaţă nu 
erau extrem de grăitoare. 

Privi în jos către fina ei, care stătea tăcută lângă silueta zveltă 
şi grizonantă a bunicului ei. Jasmine se întreba cum îşi explica 
profesorul de teologie de la Harvard, aproape de pensie, faptul 
că Olivia fusese ucisă. Poliţia suedeză şi FBl-ul elaboraseră o 
teorie, potrivit căreia ucigaşul era un fel de activist 
antigenetică, obsedat să îl omoare pe Tom. Cu toate că asasinul 
fusese filmat, încă nu aflaseră cine este şi de ce săvârşise fapta. 

Cel puţin psihiatrii considerau semn bun faptul că Holly 
reacţiona atât de bine. Nu numai că nu încercase să uite 
imaginea mamei ucise, ba chiar îşi amintea totul perfect. În 
multe sensuri, era mai pregătită decât oricine altcineva pentru a 
face faţă situaţiei. Jasmine o auzise de câteva ori întrebându-şi 
tatăl cum se descurca e/. Jasmine era atât de supărată pe Tom 
tocmai din pricina acestui curaj. 

În timp ce îi privea pe purtătorii sicriului cum îl puneau pe 
marginea gropii, cercetă şi chipul lung al lui Tom. Cu cât privea 
mai mult în acei ochi albaştri, cu atât vedea în ei mai multe în 
afară de suferinţă: teamă sau ceva asemănător. De fiecare dată 


când Tom se uita la fiica lui, Jasmine era din ce în ce mai 
convinsă că în acea dimineaţă descoperise în laborator 
rezultatele muncii lui. 

Avea legătură cu tumoarea descoperită de către chirurgul 
suedez în creierul Oliviei în timpul autopsiei. O tumoare care - 
după toate aşteptările - ar fi ucis-o în cele din urmă, chiar dacă 
glonţul ucigaşului ar fi ratat-o. Cu treizeci de ani în urmă, mama 
lui Tom murise din cauza unei tumori asemănătoare; nu trebuia 
să fii psiholog ca să-ţi dai seama că Tom îşi pusese în mişcare 
inteligenţa incredibilă în slujba vindecării acestei boli. Devenise 
medic chirurg la spitalul John Hopkins cu doi ani înaintea 
colegilor săi, apoi absolvise un doctorat în genetică la Harvard 
mai lesne decât reuşesc alţii să absolve liceul. Dar chiar dacă 
mama şi soţia lui suferiseră de forme asemănătoare de cancer, 
asta nu justifica scanarea completă a genelor lui Holly. 

In timp ce Tom se îndepărta de mormânt, Jasmine se întoarse 
cu gândul la Stanford, la anul trei de facultate. Era acum mai 
bine de doisprezece ani în urmă. Se credea atât de deşteaptă, 
până când se prezentase la conferinţa doctorandului Tom 
Carter. Pe atunci, Tom avea puţin peste treizeci de ani şi era 
deja o somitate în domeniul geneticii, considera terapia prin 
gene drept unica şi cea mai bună cale de a lecui cancerul şi 
bolile transmise pe calea genelor. La acel moment, firma 
GENIUS era specializată în tratamente experimentale şi în 
dezvoltarea proteinelor modificate genetic, ca recombinantul 
interleukin 2 şi hormonul de creştere. Compania era destul de 
mică, dar deja începuse să îşi extindă dimensiunile şi reputaţia. 

Conferinţa pe care Tom o susţinuse la Stanford fusese 
intitulată „Folosirea computerelor în procesul  decodării 
genomului uman”. Jasmine îşi amintea cum îşi înăbuşise un 
hohot când tipul ăsta înalt şi deşirat, cu părul vâlvoi, se ridicase 
ca să ia cuvântul. Dar râsul i se curmase pe măsură ce omul 
vorbea despre un hibrid computer-microscop care ar fi fost 
capabil să citească întregul genom al unui individ folosindu-se 
doar de ADN-ul stocat într-o singură celulă. Maşinăria ar fi fost 
capabilă să decodifice fiecare dintre sutele de mii de gene 
umane pornind de la un singur folicul de păr. Tom Carter nu 
voia nici mai mult, nici mai puţin decât să descifreze programul 


pe baza căruia funcţiona rasa umană, în acel moment, Jasmine 
ştiuse că trebuie neapărat să lucreze cu el şi să ia parte la visul 
lui. 

Cu trei ani în urmă, transformaseră visul în realitate şi 
creaseră genoscopul. Dar acum, doar la gândul că Tom îl 
folosea pentru a descifra genele acestui copil de opt ani, perfect 
sănătos, Jasmine fierbea de furie. Oricare i-ar fi fost motivele şi 
oricât de genial era, uneori Tom Carter se dovedea de-a dreptul 
bătut în cap. 

Tom şchiopătă spre ele şi se aşeză între Alex şi Holly. În timp 
ce preotul începea slujba, Tom se aplecă şi o luă pe fetiţă de 
mână. 

Jasmine încercă să-l facă pe Tom să o privească, dar bărbatul 
se uita ţintă înainte, la mormânt. Mai e destul timp, îşi spuse ea. 
Chiar dacă a realizat scanarea, tot îl putea împiedica să vadă 
rezultatele. 

x x * 

Tom nu era atent nici la privirea lui Jasmine, nici la cuvintele 
rostite de preot la capătul mormântului. Nu se putea gândi 
decât la Olivia şi la propria sa vină. 

Cel mai mare şi mai nemeritat noroc al său fusese când o 
cunoscuse pe Olivia şi se căsătorise cu ea. Niciodată nu se 
pricepuse la femei, pe care le considera fermecătoare, dar şi 
persoane care i-ar fi distras atenţia de la munca lui. Nici acum 
nu pricepea cum de reuşise să le atragă pe cele câteva iubite 
din viaţa lui. Toate fuseseră inteligente şi extraordinar de 
frumoase, dar el nu le curtase. Il adoptaseră, ca şi cum ar fi fost 
un copil problematic, convinse că îl puteau transforma în Făt- 
Frumos, dacă îi ofereau îndeajuns de multă afecţiune şi 
dragoste. Până la urmă, toate se lăsaseră păgubaşe. 

Dar totul se petrecuse altfel cu blonda Olivia Jane Mallory. 
Când precocea Jasmine Washington i-l prezentase pe Tom 
colegei sale de cameră, acesta înţelesese dintr-odată ce 
însemna dragostea la prima vedere, cea cântată de poeţi. 
Reacţia lui putea fi descrisă clinic: palmele îi transpirau, inima îi 
bubuia, îşi pierduse pofta de mâncare, era aiurit. Putea 
identifica uşor simptomele, dar boala şi cauzele acesteia erau 
mai puţin ştiinţifice, mai degrabă metafizice. Cât ai clipi, Olivia 


ajunsese să fie la fel de importantă pentru el ca orice altă parte 
a trupului său. Din acel moment, o curtase cu o pasiune pe care 
înainte nu o investise decât în muncă. Opt luni mai târziu, Olivia 
îl uluise acceptându-i cererea în căsătorie la Paris. Tom nu ştia 
să danseze, dar în acea noapte a uitat că nu ştie şi au dansat 
împreună, în Montmartre, până în zori. 

lar acum era moartă. Încă nu putea să creadă. leri după- 
amiază, intrase în sera din casa lor din Beacon Hill, încăperea ei 
preferată. Intrase în seră, aproape aşteptându-se să o găsească 
citind sau îngrijind plantele. O parte din el încă era încredinţată 
că Olivia avea să dăinuie mereu în casă; avea să rămână pentru 
totdeauna în camera de alături. 

Simti că Holly îl strânge de mână, privi în jos şi întâlni ochii 
care îl fixau. Fetiţa se străduia din toate puterile să nu plângă şi, 
dacă nu s-ar fi simţit atât de amortit, ar fi plâns el şi pentru ea. 

Se aplecă şi o luă în braţe, încercând să-i alunge durerea în 
îmbrăţişare. 

Tati, mi-e dor de manii, îi şopti Holly printre suspine. Aş vrea 
ca omul ăla rău să n-o fi omorât. 

— Şi eu mi-aş dori asta, Holly. Dar mami e acum într-un loc 
mai bun şi totul va fi bine, da? îi şopti el liniştitor. 

Dar nu ştia nici el cum ceva ar fi putut să mai fie bine 
vreodată. Ar fi vrut să ia asupra lui suferinţa lui Holly. Propria lui 
durere părea prea adâncă să poată fi cuprinsă cu mintea. Era 
atât de amorţit, încât nici măcar nu se simţea în stare să îl 
urască pe cel care provocase toate acestea. 

Doar sentimentul de vină reuşea să-i înfrângă apărarea. Când 
îi mulţumise lui Jack pentru că îi salvase viaţa, amândoi îşi 
feriseră privirea; cei doi bărbaţi ştiau că reflexele lui Jack îl 
salvaseră pe Tom, dar contribuiseră şi la uciderea Oliviei. Tom 
îşi mută greutatea corpului pe piciorul vătămat, întâmpinând 
bucuros durerea. Un glonţ îi pătrunsese lui în picior, iar celelalte 
se împlântaseră în trupul Oliviei. 

Vina pe care o simţea Tom nu se sfârşea aici. Îşi amintea de 
moartea mamei sale, de cât de neputincios se simţise atunci. 
Apoi, după ce aflase despre tumoarea Oliviei, un nou soi de vină 
îl copleşise. Din instinct, o îmbrăţişă pe Holly din nou. Oare se 
trăsese asupra lui şi cu alte gloanţe, mai lente, mai tăcute - 


gloanţe care îl vor ocoli din nou, găsind o ţintă şi mai fragilă? 

Trebuia să afle. 

Preotul intona în continuare slujba, în timp ce sicriul era 
coborât în groapă. Doar atunci, privind ultimele raze firave de 
soare care se reflectau pe mânerele de alamă ale sciriului, Tom 
înţelese că soţia lui îl părăsea cu adevărat; soarele nu avea să o 
mai încălzească niciodată. Odată cu ceilalţi, el şi Holly aruncară 
pământ în groapă, şi Tom aşteptă răbdător ca preotul să-şi 
termine spusele. 

Indoliaţii  începură să se îndepărteze de mormânt, 
îndreptându-se către maşini, când Tom simţi că cineva îl trage 
de mânecă. Se întoarse şi o văzu pe Jasmine privindu-l 
încruntată. Era doar ea; logodnicul ei, Larry, se îndrepta deja 
spre maşină. 

— Tom, trebuie să vorbim acum! 

— Nu poate aştepta până ajungem la parastas? 

— Nu! 

Alex Carter, tatăl lui Tom, era lângă el. Chipul îi era sever sub 
claia de păr cărunt, iar ochii albaştri, pătrunzători aruncau 
fulgere din spatele ochelarilor eleganţi. Ca de obicei, arăta ca şi 
cum ar fi avut o discuţie cu unul dintre studenţii lui. 

— Care e problema? 

— Trebuie să discut cu Tom despre ceva, răspunse Jasmine, 
aruncându-i prietenului său o privire plină de insinuări. Între 
patru ochi! 

Brusc, Tom înţelese. Se grăbise atât de tare în acea 
dimineaţă, încât îşi lăsase masa din laborator în dezordine, 
hotărât să facă ordine când s-ar fi întors să citească rezultatele, 
după parastas. Probabil că Jasmine intrase în laboratorul 
GENIUS şi ghicise cu ce se îndeletnicise. 

— Tată, ia-o tu pe Holly la masă. Noi vă ajungem din urmă. 

Lui Alex părea că nu-i vine a crede. 

— Ar trebui să te duci cu familia. Trebuie să fii alături de 
Holly. 

Tom ridică o mână. 

— Tată, te rog! Nu pot să-ţi explic acum. 

Îngenunche la nivelul lui Holly şi îi văzu faţa dezamăgită, ochii 
înroşiţi de plâns. 


— Hol, pur şi simplu vreau să vorbesc cu Jazz despre un lucru. 
Tu du-te acasă cu bunicu' şi am să vin şi eu acolo, la parastas. 
Bine? 

Nu-i făcea deloc plăcere, dar nu putea discuta cu Jasmine 
despre subiectul acela de faţă cu Holly. Îşi strânse fetiţa la 
piept, o sărută pe obraz. 

— Venim şi noi în urma voastră. Bine? 

Holly dădu scurt din cap, încercând să înţeleagă. 

— Dar, Tom... protestă Alex. 

— Tată, îţi explic mai târziu, făcu Tom, luând-o pe Jasmine de 
un cot şi călăuzind-o repede departe de cei care aşteptau la 
coadă ca să-şi exprime părerile de rău, şi intră în urma ei în una 
dintre limuzinele ce aşteptau. 

— Când ai de gând să verifici rezultatele scanării? întrebă 
Jasmine odată ce uşa maşinii se închise. 

La început, Tom nu spuse nimic. li displăcea să aibă secrete. 

— După parastas, veni în sfârşit replica. 

— De ce ai făcut asta, Tom? 

— N-am avut de ales. Trebuie să aflu. 

— Pe dracu'! izbucni Jasmine. Ce mai rahat! Genoscopul o să- 
ţi spună lucruri pe care nu vrei şi nici nu ai nevoie să le ştii. Şi, 
cu siguranţă, nu ai nevoie să le afli chiar acum. 

x kx * 

La trei kilometri spre nord-est, dincolo de Universitatea 
Harvard, campusul companiei Gennius Biotechnic Diagnostics 
era cufundat în tăcere. Majoritatea angajaţilor filialei centrale nu 
lucrau sâmbăta şi cu atât mai puțin sâmbătă seara. Într-adevăr, 
în afară de lămpile cu halogen care le permiteau camerelor de 
supraveghere să urmărească fabricile de proteine rectangulare 
amplasate în perimetrul de est, cea mai mare parte din campus 
era învăluită în întuneric. 

Se vedeau câteva lumini în vasta piramidă din sticlă 
fotosensibilă, care domina locul, fiind sediul central al celei mai 
mari companii de genetică din lume. Dar nu şi la ultimele două 
etaje, care adăposteau departamentele de vânzări, sala de 
conferinţe şi mare parte din birourile directorilor, inclusiv pe cel 
al lui Jack Nichols. O singură lumină putea fi văzută în 
laboratoarele aflate la cele două etaje intermediare. Singura 


lumină de la parter venea de la recepţie şi de la departamentul 
de Tehnologia Informaţiei, condus de Jasmine Washington, 
acum pustiu. Departamentul procesa permanent informaţii 
provenite de la alte filiale GENIUS din întreaga lume. Aşa cum 
se obişnuia în preajma Crăciunului, mica rezervă medicală, 
aflată la parter, era pustie şi învăluită în beznă. 

In timp ce Tom Carter şi Jasmine Washington erau la 
parastasul Oliviei, în interiorul campusului GENIUS nu era nici 
picior de om în afară de cei doi paznici din ghereta principală şi 
de ceilalţi doi, care supravegheau monitoarele de la parterul 
piramidei. 

Insă la al doilea etaj al piramidei de sticlă, într-unul dintre 
birourile laboratorului Mendel, o minte era în mişcare. Această 
minte aparţinea unei entităţi numite DAN, iar unul dintre 
creatorii săi o numise astfel anagramând acronimul pentru 
acidul dezoxiribonucleic: ADN. 

Pornind de la o conferinţă susţinută în anii '80, în 1990 se 
iniţiase cel mai îndrăzneţ demers ştiinţific de la programul 
spaţial Apollo încoace: Proiectul Genomului Uman. Obiectivul 
său era simplu: identificarea fiecăreia dintre sutele de mii de 
gene care formau planul fiinţei umane, prin decodarea celor trei 
sute de milioane de litere care alcătuiau programul genetic al 
ADN-ului uman. La început, proiectul fusese condus de James 
Watson, cel care contribuise la descoperirea structurii ADN-ului, 
apoi proiectul s-a extins pe tot globul, iar savanţi de toate 
naţionalităţile au făcut dovada unui nivel de cooperare fără 
precedent. Pe la mijlocul anilor '90, în ciuda progreselor majore, 
grupuri rivale de savanţi începuseră să patenteze genele pe 
care le găsiseră, iar spiritul vital de cooperare se risipise. 

La începutul anului 1989, doctorul Tom Carter concepuse în 
mod independent proiectul unui instrument pe jumătate 
computer, pe jumătate microscop, care putea citi ADN-ul direct 
din cromozomii aflaţi în interiorul unei celule, aparat foarte 
asemănător cu un cititor de coduri de bare dintr-un 
supermarket. În 1990, pusese la punct procesul teoretic, dar 
pentru a-şi transforma conceptul în realitate avea nevoie de un 
computer mult mai puternic decât cele care erau pe piaţă. În 
acelaşi an, în timp ce susţinea o prelegere la Stanford, întâlnise 


o studentă în ştiinţele informatice, obsedată de procesoarele pe 
bază de proteine. Acea studentă era Jasmine Washington. In 
nouă ani, cei doi reuşiseră să creeze genoscopul şi avuseseră 
succes acolo unde alţi oameni de ştiinţă dăduseră greş; 
identificaseră locul şi funcţia fiecăreia dintre cele 99 966 de 
gene care definesc fiinţa umană. 

Acum, unul dintre aceste genoscopuri scotea un huruit uşor, 
în timp ce „ochiul” lui scana cele trei sute de milioane de litere 
din secvenţa ADN pe care o decoda: 

„ATG-AAG-GAT-ACG-CTA-TCA...” era secvenţa citită de 
„ochiul“ maşinăriei. 

Asemenea tuturor genoscopurilor din sediul GENIUS şi din 
laboratoarele de procesare mai avansate răspândite în întreaga 
lume, DAN era o versiune din a patra generaţie. Capabil să 
scaneze până la cincizeci de mostre de ADN simultan. Dar în 
seara aceasta, genoscopul se concentra asupra unei singure 
celule. 

Luminiţe colorate, de mărimea unor ochi de pisică, clipeau 
intermitent pe gâtul negru, alungit care adăpostea microscopul 
electronic, cu laser, numit şi „ochiul inteligent”. Luminile erau 
semn că lentila de mare rezoluţie îşi muta atenţia de la o 
secvenţă de ADN magnetizată la alta, citind genele încifrate, 
asemenea unui cod de bare multicolor. 

Huruitul venea din cutia neagră, ovoidală, care constituia 
corpul obiectului în formă de lebădă. Cutia adăpostea „creierul” 
genoscopului: un biocomputer de a şaptea generaţie atât de 
puternic, încât era o „minte virtuală”, imitând reţelele neurale 
din creierul uman. Era aproape viu, folosea o proteină primitivă 
fotoreactivă, bacteriodopsina, care permitea ca legăturile logice 
să fie infinit mai rapide şi mai robuste decât ale microcipurilor. 
Unitatea de procesare putea funcţiona de o mie de ori mai rapid 
decât orice rival electronic. În timp ce Dan murmura mai 
departe, mintea lui virtuală descifra informaţiile care îi erau 
trimise de către „ochiul inteligent” de deasupra, traducând 
programul genetic al unuia dintre organismele care îl creaseră. 
Al unui om. 

DAN era unul dintre cele şase genoscopuri aflate în 
laboratoarele din secţiunea Mendel. De-a lungul sălii, se aflau 


opt posturi de lucru. Fiecare suprafaţă strălucea de curăţenie. 

În afară de una. 

Acolo, un cartuş uzat de plastic era aruncat alături de un 
microscop portabil, iar o pipetă zăcea aproape de o baie de 
vopsea fluorescentă, magnetizată şi de gelul de agaroză. In 
apropiere, o baterie de mici eprubete Eppendorf era aşezată 
lângă un pahar Berzelius plin cu apă şi lângă o mostră de salivă 
recoltată, întinsă pe o lamelă de sticlă. Erau rămăşiţele unei 
mostre pregătite în grabă pentru a fi scanată. 

Procesul de pregătire urma o rutină. Mai întâi trebuia obţinută 
o mostră dintr-un folicul de păr sau un beţişor de salivă 
recoltată din interiorul obrazului. Apoi una dintre celulele 
corpului era izolată sub microscop înainte de a fi pusă într-un 
tub Eppendorf şi scufundată în gel fluorescent magnetizat. 
Acest proces scotea în evidenţă cele douăzeci şi trei de perechi 
de cromozomi ai celulei, iar cele patru baze nucleotidice din 
interiorul ADN-ului erau vopsite fiecare într-o culoare diferită. La 
urmă, celula colorată era amplasată înăuntrul lebedei negre, 
înalte de un metru optzeci - genoscopul, care chiar în acea clipă 
era treaz, alert, concentrat. 

„GAT-AGT-TAG-GAG...“. Ochiul inteligent citea spirala ADN- 
ului compactat în cele douăzeci şi trei de perechi de cromozomi 
ai celulei, alegând nucleotidele de culori diferite care formau 
treptele de pe scara ADN-ului. Maşinăria transmitea informaţiile 
în jos, prin gâtul ei lung, până la creier. Creierul lui DAN verifica 
fară încetare ordinea literelor, fiecare dintre ele reprezentând o 
bază: citozină, adenină, guanină, timină, apoi citind genele 
alcătuite din aceste litere. DAN verifica permanent baza lui de 
date în continuă creştere şi reţeaua neurală pentru a determina 
lanţul de aminoacizi codificat de fiecare dintre gene; stabilind 
cu exactitate care şi câţi aminoacizi făceau parte din lanţ şi în 
ce ordine. „Mintea virtuală“, aflată mereu în proces de învăţare, 
putea specifica apoi ce proteină avea să fie creată. 

Proteinele sunt materialul de construcţie al vieţii. Prin 
intermediul lor genele declanşează fiecare schimbare fiziologică 
dintr-un organism, stabilind care celule intră în alcătuirea 
anumitor organe. Ele hotărăsc în ce fel se divizează şi mor 
celulele. Datorită lor, genele fac să ne crească părul, comandă 


stomacului să digere mâncarea, produc lacrimi şi salivă, ba 
chiar ne sortesc ziua morţii cu aceeaşi precizie ca pe cea a 
naşterii. 

Huruind atât de ameninţător în capătul sălii, DAN citea acum 
moştenirea genetică a celulei umane din camera lui sterilă, 
identificând fiecare trăsătură fizică, de la culoarea ochilor până 
la forma nasului, subliniind fiecare atu, de la inteligenţă şi până 
la aptitudinile sportive, prezicând fiecare boală, de la fibroza 
chistică până la cancer. Genoscopul căuta orice alt defect în 
afara toleranţei normale. Se asigura că nu erau greşeli „de 
ortografie” care ar fi putut corupe firul vieţii acelui om. 

Brusc, tonul zumzetului se modifică, şi luminile asemenea 
ochilor de pisică, înşirate pe gâtul maşinăriei, se stinseră una 
câte una, până când rămase doar lumina roşie de stand-by. 
Genoscopul îşi dusese la îndeplinire sarcina. Tradusese integral 
cele trei sute de mii de milioane de litere din genomul 
subiectului, verificând fiecare dintre cele 99 966 de gene. 

In doar câteva ore, genoscopul decodase secvenţa vitală care 
definea organismul uman numit Holly Carter, dar, făcând 
aceasta, dăduse şi sentinţa de care depindea viaţa ei. 

x x * 

Două ore şi treizeci şi şase de minute mai târziu, parastasul 
luase sfârşit. Tom Carter o dusese pe Holly la culcare, iar acum 
o conducea pe Jasmine Washington în campusul Genius. Paznicii 
de la poartă îi făcură semn să treacă, în timp ce farurile 
Mercedesului său de colecţie, model SEL, luminau literele 
cromate de pe numele corporației: 

Centrul GENIUS de Diagnostic Biotehnic 

Genele dumneavoastră. Viitorul dumneavoastră. Alegerea 
dumneavoastră. 

Inaintând pe aleea îngheţată, trecu de corpul de proteine din 
dreapta sa şi de mica fântână din mijlocul peluzei. Piramida se 
proiecta imensă în faţa lui. Ignorând parcarea subterană, Tom 
lăsă maşina lângă intrarea principală. 

— Tot mai ai de gând să faci asta, nu? întrebă Jasmine. 
Hristoase, Tom, deşi eşti om de ştiinţă, câteodată poţi fi de-a 
dreptul tâmpit. 

Tom întoarse cheia în contact. 


— Tot nu pricepi. Nu e ca şi cum aş vrea să o fac. lisuse, e 
ultimul lucru pe care l-aş face, dar n-am de ales. Jazz, nu eşti 
obligată să vii cu mine. 

— Da, bine. 

Jasmine oftă necăjită, cobori din maşină şi trânti portiera grea 
în urma ei. 

— Eu tot nu înţeleg... 

— Jazz, ţi-am mai spus. Glioblastomul multiform pe care l-au 
găsit în creierul Oliviei nu e cu mult diferit de astrocitoma 
mamei. 

— Bun, deci Olivia a avut o tumoare pe creier, dar acum e 
moartă şi poţi să te dai peste cap, că tot n-ai s-o poţi învia. 

Tom scutură din cap, prea obosit şi amorţit ca să se mai 
certe. Jasmine era genială, dar nu-i plăceau ambiguităţile. La ea 
totul era alb sau negru, bine sau rău, asemenea codului binar 
care stătea la baza limbajului informatic. Până şi credinţa ei în 
Dumnezeu, lipsită de rațiune, era o dovadă irefutabilă în acest 
sens. Tom se îndreptă către uşile de sticlă, puse o mână pe 
senzorul de ADN şi aşteptă şuieratul de confirmare al uşilor care 
îl identificau, lăsându-l să intre. 

— Cel puţin Olivia nu a suferit prea mult, spuse Jasmine din 
spatele lui, iar vocea i se îmblânzise. 

Tom îi salută pe cei doi paznici dintr-o mişcare a capului şi 
păşi pe pardoseala de marmură, trecu de departamentul IT şi 
ajunse la platforma din faţa ascensoarelor cu uşi de sticlă. 

— Dar, Jazz, tocmai asta e ideea. Nu vreau să o văd pe Holly 
suferind ca bunica ei, aşa cum ar fi suferit Olivia. Chiar nu 
pricepi? Acum ştim că tumorile cerebrale au o componentă 
genetică foarte complexă. Am reuşit să scap de gloanţele care 
au ucis-o pe Olivia şi - mulţumită moştenirii sănătoase din 
partea tatei - de genele care i-au provocat mamei cancerul. Dar 
se poate ca Holly să fi moştenit de la Olivia un set de gene 
defecte şi un set de gene defectuoase de la mama - prin mine. 
lar, dacă e cazul, vreau să ştiu. 

Jasmine tăcu, iar Tom intră în ascensor şi apăsă butonul 
pentru etajul doi. Uşile se închiseră, iar liftul se înălţă silențios 
deasupra mezaninului, trecând la următorul etaj. Tom privi cum 
intrarea şi paznicii se micşorează din ce în ce mai mult sub ei. În 


mijlocul tăcerii, o putea auzi pe Jasmine respirând. 

Femeia dădu să spună ceva, apoi păru că se răzgândeşte. 

— Hai, o încurajă Tom. Spune! 

— Bine. Şi dacă Holly a moştenit genele defecte? Ce poţi 
face? 

Uşile ascensorului se deschiseră, iar Tom ieşi pe coridorul 
care ducea către o uşă încuiată, din crom şi sticlă, pe care scria: 
Grupul de laboratoare Mendel. Intrarea persoanelor străine 
interzisă. Potrivindu-şi mâna în senzorul ADN, aşteptă ca uşile 
să îl recunoască. 

— După calculele mele, terapia genetică nu va fi pusă la 
punct decât peste cinci ani. Am să mă asigur că nu va dura mai 
mult. Aşa că, dacă Holly e suspectă de cancer, iar dacă boala se 
declanşează pe la treizeci de ani, aşa cum s-a întâmplat cu 
mama şi bunica ei, totul o să fie în regulă. 

Uşile se deschiseră, iar cei doi intrară. Când senzorul de 
mişcare le detectă prezenţa, luminile se aprinseră automat. 
Becurile cu tungsten dădeau impresia de lumină naturală, iar 
cei doi savanţi trecură de banca criogenică în care se păstrau 
mostre vii de tumori, depozitate la -180* C. Laboratorul pustiu 
părea sinistru, mai ales pentru că nu era nimeni la posturile de 
lucru; o întindere imaculată de alb, crom şi sticlă. Singurul sunet 
venea de la instrumentele amplasate pe fiecare masă şi de la 
zumzetul sistemului de aer condiţionat. Tom ciuli urechile, 
sperând să audă huruitul lui DAN, dar ştia deja că aparatul 
tăcea în clipa aceea, deoarece îşi dusese sarcina la bun sfârşit. 
Văzu uşa de la camera lui DAN în dreapta, la capătul 
laboratorului principal, şi simţi cum i se strânge stomacul. 
Repetase testul de nenumărate ori, dar niciodată având ca 
subiect pe cineva apropiat şi suspect de o boală mortală. 

— Şi dacă predicția se adevereşte mai devreme, Tom? Dacă 
boala se va declanşa în mai puţin de cinci ani? 

Nu putu răspunde. Tom deschise uşa camerei în care se afla 
genoscopul, dând la iveală cele cinci lebede negre imense ce 
păreau să-l privească de sus, cu o milă răuvoitoare. 

— Hai să vedem ce are să ne spună DAN! 

x kx * 


Jasmine iubea genoscoapele. Erau copiii ei. Un instrument 


care transformase  corporaţia GENIUS dintr-o companie 
biotehnică dezvoltată, dar de dimensiuni medii într-un lider 
mondial în acest domeniu. 

Genoscopul era atât de avansat, încât cu trei ani în urmă, 
când fusese lansat, companiile rivale plătiseră pentru a-l putea 
folosi în loc să rămână în urmă, chinuindu-se să construiască 
propriile exemplare. Jack Nichols îşi folosise din plin talentul lui 
de om de marketing şi speculaţiile de capital pentru ca licenţa 
pentru genoscop să fie comercializată în toată lumea. Prin 
intermediul laboratoarelor aprobate de GENIUS. După cum îi 
plăcea lui Jack să spună, să trimiţi o mostră de ţesut pentru a fi 
scanată genetic era acum la fel de simplu ca „a trimite un film 
la developat într-un centru Kodak”. Genoscoapele deveniseră 
standardul suprem pentru citirea software-ului uman, iar cu un 
an în urmă revista Time îl catalogase pe Tom Carter un Bill 
Gates al geneticii. 

Puterea genoscoapelor era atât de mare, încât până şi Jack se 
temea de ele. Nu o dată Jasmine îl auzise râzând neliniştit şi 
spunând: „Niciun afurisit de robot n-o să-mi spună data mea de 
expirare”. Sigur, spunea asta departe de urechile clienţilor. 

Jasmine fusese printre primii care testaseră puterea 
genoscopului pe ei înşişi. Nu prea fusese speriată, dar 
descoperise cu uşurare că în viitorul apropiat nu o pândea 
niciun ucigaş moştenit. Dar acum, urmându-l pe Tom, trecând 
pe lângă bateria genoscoapelor, înţelese teama lui Jack; era 
profund neliniştitor ca o maşinărie să ştie mai multe despre tine 
decât ştii tu însuţi. lar în acea seară Jasmine se temea de ceea 
ce unul dintre copiii ei avea de spus despre Holly. 

Se aşeză lângă DAN, în capătul camerei. Din corpul rotund al 
maşinăriei străbătea un zumzet slab. Monitorul de pe biroul de 
lângă maşinărie era întunecat. 

Jasmine îl privi pe Tom. 

— Eşti sigur că vrei să o faci? 

EI îi zâmbi uşor şi încuviinţă din cap. 

— DAN, vorbi Jasmine în microfonul montat pe gâtul negru. 

Nu toţi agreau numele pe care îl născocise, dar toată lumea îl 
folosea, aşa că numele genoscopului rămăsese DAN. 

Asemenea unor ochi care se deschid, luminile de pe gâtul 


maşinăriei şi cele trei luminiţe albe de pe corpul ovoidal se 
aprinseră. Apoi zumzetul se transformă în huruit. 

— Arată-mi, ordonă Jasmine. 

— DAN, sunt aici şi eu. 

Brusc, monitorul se aprinse, dând la iveală logoul GENIUS; un 
bec înconjurat de spiralele ADN. Sub logo se putea citi mottoul 
corporației: Genele dumneavoastră. Viitorul dumneavoastră. 
Alegerea dumneavoastră. 

— Selectaţi din meniu, rosti DAN monoton, cu glas zumzăitor, 
recunoscând vocile creatorilor lui. 

Ar fi vrut să îi confere un glas frumos, modulat; aveau la 
dispoziţie tehnologia necesară pentru a-i conferi maşinăriei 
orice voce ar fi dorit. Dar Tom şi Jack preferaseră ca maşinăria 
aceea înspăimântătoare să vorbească monoton, ca un robot. 
Poate că asta îi liniştea, asigurându-i că, în ciuda construcţiei 
organice a biocomputerului, puternicul genoscop nu era de fapt 
decât un computer. 

— Afişează meniul rezultatelor, porunci Tom. 

Jasmine putea vedea apărând cuvintele lui Tom în partea de 
sus a ecranului, verificând dacă erau corect percepute. 

— Cum se numeşte subiectul? întrebă politicos vocea 
monotonă. 

— Holly Carter. 

Tom pronunţă clar numele fiicei sale. 

— Subiectul a fost identificat. Alegeţi dintre opțiunile scoase 
în evidentă pe monitor: Rezultate principale. Analiză 
cromozomială. Sau Căutare detaliată a genelor. 

— Afişează rezultatele principale, te rog. 

— Sigur, Tom. 

Meniul PACT apăru pe ecran, iar DAN îl citi integral. 

— Acum vă aflați în meniul PACT Selecţia Profil oferă o 
descriere de ansamblu a subiectului, pe baza ADN-ului său: 
culoarea părului, a pielii, a ochilor, înălțimea etc. Selecţia Atuuri 
subliniază avantajele principale din quartilul superior versus 
genomul standard. Spre exemplu, imunităţi versus boli, 
inteligență. Selectia Dezavantaje vă indică slăbiciunile şi 
predispoziţiile pentru boli non-letale din quartilul inferior. 
Selecția Ameninţări subliniază defectele care pun existența în 


pericol şi este protejată împotriva accesării neautorizate. Vă rog 
să selectați. 

Tom ignoră primele trei categorii. 

— Arată-mi amenințările, DAN. 

— Care este parola personală? 

— Descoperire. 

— Mulţumesc, Tom. Pentru a afişa rezultatele selectiei 
Ameninţări, am nevoie de a doua parolă autorizată. 

Jasmine oftă reticent înainte de a pronunţa: 

— Copacul cunoaşterii. 

— Mulţumesc, Jasmine. Sunteţi siguri că doriți să accesati 
selecția Ameninţări? Da sau nu? 

O pauză. 

Jasmine îşi privi prietenul cu atenţie. În ochii lui se citea 
nehotărârea şi îi putea simţi dorinţa de a fugi de acolo, luând-o 
cu sine pe Holly cât mai departe de genoscop şi de secretele 
maşinăriei. 

— Nu! îşi auzi vocea spintecând aerul nemişcat. 

— Cum? 

Luminile genoscopului licăriră, apoi huruitul îşi schimbă 
pentru o clipă tonalitatea. 

Tom se întoarse către ea. Părea pe jumătate furios, pe 
jumătate uşurat. 

— Ce dracu' faci? 

— Confirmaţi alegerea, rosti DAN cu voce inexpresivă, 
netulburată. 

Urmă încă o pauză. Rezultatele scanării depindeau de o 
singură silabă. Tom o privi nesigur pe Jasmine, apoi ochii i se 
mutară către DAN. 

— Da, făcu Tom într-un sfârşit, cu voce şoptită. Arată-mi 
Ameninţările. 

Jasmine clătină din cap şi scrută, imaginea de pe monitor. 
Mârâitul maşinăriei se înteţi, apoi trei numere apărură pe ecran: 
9, 10 şi 17. 

Ceva era în neregulă. Însuşi faptul că pe ecran se afişaseră 
numere însemna că genomul lui Holly cuprindea defecte 
genetice periculoase. Fiecare număr reprezenta un cromozom 
defectuos. 


— Există erori grave de codare pe cromozomii 9,10 şi 17. 

Când Tom vorbi, era livid. 

— Arată-mi întâi cromozomul 17. 

— Sigur, Tom. 

Afişajul ecranului se modifică din nou şi apăru o scară 
spiralată şi multicoloră. Era o reprezentare grafică a dublei 
spirale ADN. Titlul Cromozomul 17 apăru în partea de sus a 
monitorului. În afara scării spiralate mai erau două şiruri de 
litere, aranjate în serii de câte trei; una reprezenta o secvenţă 
de cod genetic a lui Holly, iar cealaltă era secvenţa omoloagă 
din genomul uman obişnuit, „sănătos”. Asemenea unui 
reflector, apăru un cursor care se mişcă pe ecran înainte de a se 
plasa pe o secţiune dintr-o treaptă de pe scara spiralată. 

— Defect evident în gena p53 din cromozomul 17, gena 
răspunzătoare de suprimarea tumorilor. Copia maternă este 
coruptă, iar copia paternă e predispusă la mutații. 

Cursorul urmări cuvintele maşinăriei, arătând perechile 
nepotrivite pe treapta scării, apoi subliniind literele greşite din 
codul aflat în interiorul copiei genomului. 

Genoscopul afişă seria CAT-ACG-TAG-GAC, iar defectele 
subliniate săreau în ochi. 

— Mai spune-mi o dată ce face gena p53, zise Jasmine 
neliniştită, familiarizată mai degrabă cu modul de lucru al 
maşinăriei decât cu rezultatele ei. 

— Ajută la repararea ADN-ului afectat. O genă p53 care a 
suferit mutații este precursoarea evoluţiei clonale. Procesul care 
duce la cancer. Dar numai faptul că această genă e coruptă nu 
înseamnă că Holly se va îmbolnăvi cu siguranţă. Multe gene 
sunt implicate în procesul cancerigen, de asta boala asta se 
vindecă atât de greu. Ca să se îmbolnăvească, Holly ar trebui să 
fi moştenit o combinaţie anume de gene defecte atât din partea 
cromozomilor materni, cât şi ai celor paterni. 

— Deci sunt şanse ca Holly să fie sănătoasă, nu? 

Înainte ca Tom să-i poată răspunde, monitorul afişă altă 
secţiune a scării spiralate. De data asta, titlul era cromozomul 9. 

— Grup de gene vulnerabile pe cromozomul 9. Setul pe linie 
paternă este corupt. Setul pe linie maternă lipseşte: cer6 şi cer 
14 sunt în pericol, inf19 şi înf27 conţin cod de reversie defect. 


Jasmine nu avea nevoie să privească faţa cenuşie al lui Tom 
ca să ştie că erau veşti proaste. Dar, înainte de a putea procesa 
implicaţiile informaţiilor primite, DAN schimbă încă o dată 
imaginea de pe monitor. Cromozomul 10. Genoscopul afişa 
diagnosticul, lipsit de remuşcări, iar revelaţiile sale monotone 
erau brutale. 

— Patru gene ras de pe cromozomul 10 conțin lacune în 
secvență. Mutaţia e inevitabilă, zumzăi DAN, ca şi cum ar fi 
anunţat vremea. 

— lisuse! murmură Jasmine. 

Tom privi drept înainte şi pentru o clipă nu scoase niciun 
cuvânt. 

— E mai rău decât am crezut. De obicei, un singur defect e 
inofensiv. Până şi aberaţiile celor trei cromozomi pot fi 
controlate dacă subiectul a moştenit un set de cromozomi 
sănătoşi din partea celuilalt părinte. Dar Holly are cea mai gravă 
combinaţie posibilă. Fiecare accident genetic care s-ar fi putut 
întâmpla s-a întâmplat. 

Tom se îndreptă către Jasmine, cu o privire mai degrabă 
furioasă decât tristă. 

Jasmine se mulţumi să clatine din cap, punându-şi mâinile pe 
umerii lui. Nu rămânea nimic de spus. 

Tom îşi întoarse ochii către nepăsătoarea lebădă neagră. 

— Deci, DAN, ticălos afurisit, care e pronosticul tău? Ce i se 
va întâmpla? 

Jasmine îşi dădea seama că Tom îşi alimenta furia, preferând- 
o negreşit disperării fără rost. 

— Există o probabilitate de nouăzeci şi nouă la sută ca 
această combinaţie de defecte genetice din genomul subiectului 
Holly Carter să ducă în cele din urmă la glioblastom multiform. 

Cele două cuvinte răsunau mult mai puţin înfricoşător decât 
„cancer” sau „tumoare”; avea rezonanţa numelui latin al unui 
trandafir exotic. Dar Jasmine nu se lăsă amăgită. Tom îi spusese 
că glioblastomul multiform era cea mai gravă formă de 
astrocitom. Cea mai virulentă formă de cancer cerebral. 

Işi aminti de curajul lui Holly când fetiţa se îndepărtase de 
mormântul mamei sale, înveşmântată în haina purpurie şi 
căciula neagră de blană şi simţi o ură iraţională faţă de 


maşinărie, ca şi cum ar fi fost în vreun fel vinovată de vestea 
cumplită. 

Se întoarse către Tom, care rămăsese în loc, aruncând flăcări 
îngheţate din ochii lui albaştri. 

— Doamne, Tom, ce rău îmi pare. 

— Nu e ăsta sfârşitul, o anunţă el cu încăpăţânarea lui 
obişnuită. Mai am o întrebare. 

Normal, gândi Jasmine, vrea să ştie cât timp i-a mai rămas. 

În ciuda furiei lui Tom, îşi dădea seama că doctorul era 
aproape paralizat de frică. Se scurseră câteva secunde până îşi 
veni în fire. Apoi ordonă, cu voce fermă: 

— DAN, ticălos fără inimă, dacă avem în vedere cei mai 
favorabili factori de mediu şi cele mai bune tratamente 
medicale disponibile, când va începe evoluţia clonală? Când va 
atinge cancerul lui Holly cea de-a patra etapă, cea fatală? 

Urmă un moment de pauză, apoi mârâitul genoscopului 
cobori cu o tonalitate timp de câteva clipe. 

Când DAN dădu verdictul Jasmine ascultă cuvintele metalice 
şi clătină din cap. Era mândră de realizările ei, dar în acea clipă, 
auzind predicția ghicitorului despre moartea finei sale, se simţi 
aproape ruşinată de contribuţia ei la această creaţie. 

ÎN ACEEAŞI ZI. LONDRA 


— Eu sunt Nemesis. Fie ca spada pedepsei mele să fie mereu 
ascuţită... 

Lama alunecă pe scalp. 

— Fie platoşa dreptăţii mele pururea fără de pată... 

Aceeaşi mişcare a lamei. 

Lama briciului alunecă prin părul scurt, dând la o parte spuma 
de ras şi lăsând la vedere o dungă de piele netedă şi fără păr. 
Cu fiecare mişcare, Maria Benariac rostea câte un vers din 
mantra sa. 

— Eu sunt Nemesis. Fie spada pedepsei mele ascuţită, repetă 
femeia, continuându-şi ritualul. 

Când îşi simţi pielea capului din nou netedă, şterse aburul de 
pe oglinda băii, ca să-şi admire opera. Ochii ei pătrunzători, 
izbitori - unul albastru, celălalt căprui - o priveau din luciul 
oglinzii. Era singura trăsătură pe care chirurgul nu i-o putuse 
modifica. Întorcând capul, observă în spatele urechilor cicatricile 
vechi de zece ani; ultimele urme de pe vremea când faţa ei 
frumoasă - mult prea frumoasă - fusese transformată într-un 
chip mai puţin remarcabil. 

Maria aşeză lama lângă chiuvetă. Ispitită, îşi lăsă degetele să 
zăbovească o secundă pe lamă. Insă, privind în jos, la cicatricile 
recente care îi brăzdau copasa dreaptă, în zigzag, hotărî să-şi 
mai amâne clipa de uşurare. 

Întorcându-şi corpul gol, ieşi din baia mică în odaia spațioasă. 
Privi prin fereastra panoramică, înaltă de un metru optzeci. 
Treizeci de metri mai jos, Tamisa curgea la vale, cenuşie şi rece. 
Se îndreptă către colţul opus al apartamentului şi se aşeză sub 
inelele de exerciţiu care atârnau de grinzile înalte. 

Dintr-un salt, îşi încleştă degetele puternice în jurul inelelor. 
Antebraţele musculoase se încordară în timp ce îi ridicau 
greutatea, până când talia femeii se află la acelaşi nivel cu 
mâinile, apoi îşi îndreptă braţele. Picioarele întinse în faţă 


formau un unghi perfect de nouăzeci de grade cu stomacul ei 
plat. 

— Unu... doi... trei... număra cu voce scăzută, aţintindu-şi 
ochii pe peretele din faţă. 

Nu se opri nicio clipă să se odihnească. 

— Cincisprezece... şaisprezece... şaptesprezece... 

Cu fiecare mişcare, singurul semn exterior de efort erau 
pârâiaşele de sudoare care se scurgeau pe spatele ei sculptural 
şi un tremur aproape imperceptibil al mâinilor. 

— Patruzeci şi opt, patruzeci şi nouă, cincizeci. 

Îşi îngădui în sfârşit un mic surâs triumfător şi dădu drumul 
inelelor. incordându-şi picioarele în anticiparea căderii, ateriză 
pe podeaua lustruită, sprintenă ca o pisică. Fără să se oprească, 
merse către oglindă şi îşi admiră trupul gol. 

Işi studie corpul cu atenţie: capul ras, umerii neobişnuit de 
laţi, coapsele de adolescent şi picioarele lungi, subţiri. În 
privirea ei nu se citea vanitatea, doar o evaluare obiectivă a 
propriului trup, ca şi cum ar fi cântărit starea unui instrument 
preţios sau a unei arme. Făcea aceeaşi inspecţie în fiecare 
dimineaţă, iar în acea zi, ca întotdeauna, era mulţumită de ceea 
ce vedea. La treizeci şi cinci de ani, nu avea niciun gram de 
grăsime, iar muşchii ei erau pe cât de supli, pe atât de 
puternici. Singurul ei defect erau cicatricile: cele mici din 
spatele urechilor, cea în formă de cruce pe interiorul braţului 
drept, o reţea de răni pe coapsa dreaptă, răni pe care şi le 
făcuse singură, şi cele două în formă de ancoră, sub fiecare 
sfârc, însemnând locul în care sânii ei plini fuseseră extirpaţi, 
lăsând în urmă nişte moviliţe androgine care nu îi mai 
stânjeneau mişcările şi nu mai atrăgeau priviri indiscrete. 

După ce îşi cântări trupul din ochi, Maria Benariac se întoarse 
şi îşi cercetă camera de la înălţime. Camera de deasupra 
depozitului era un vestigiu al anilor 1980, când tinerii care 
lucrau în oraş cumpărau apartamente recondiţionate în cartierul 
East End - parte nepopulară a oraşului -, pentru că erau ieftine 
şi aproape de locul de muncă. Dar camera Mariei era foarte 
departe de a fi un cămin pentru tinerii ambiţioşi. Un decorator 
de interioare ar fi catalogat spaţiul drept minimalist, dar 
cuvântul „spartan“ era mai potrivit. 


Merse la cele patru întrerupătoare de lângă fereastră. 

Clic-clic. Primul bec de o sută de waţi, atârnând din tavan, fu 
stins, apoi reaprins. 

Clic-clic. Aceeaşi mişcare pentru al doilea bec. 

Urmară celelalte două. 

Odată ce se asigură că toate funcționau, femeia îşi continuă 
ritualul zilnic. Mergând prin încăpere, aprinse fiecare dintre cele 
şase spoturi, amplasate strategic. Când toate fură aprinse, se 
îndreptă către mijlocul camerei şi studie unghiul în care cădea 
lumina becurilor, verificând ca niciun colţ al încăperii să nu 
rămână neluminat. Potrivi două lămpi şi, când fu în sfârşit 
încredinţată că orice urmă de întuneric fusese izgonită, cercetă 
restul apartamentului, asigurându-se că toate erau la locul lor. 

Se îndreptă către patul de o singură persoană aflat în partea 
opusă a inelelor de exerciţii, îndreptă crucifixul de pe peretele 
de deasupra, apoi se aşeză în genunchi în faţa lui. Părintele îi 
dăduse crucifixul după ce o luase din orfelinatul corsiean, iar 
obiectul de lemn era singura podoabă pe pereţii de un alb 
imaculat. 

Apoi îşi trecu privirile peste bibliotecă. Pe raftul de sus era o 
singură carte, Biblia. Pe raftul de dedesubt stăteau aşezate şase 
module diferite de casete şi un Walkman Sony. Cinci dintre 
module aveau etichete pe care era scris într-o limbă străină, iar 
al şaselea purta însemnul „Exerciţii pentru voce“. Raftul de jos 
conţinea un set numeros de compact-discuri. Toate erau frumos 
aranjate. 

Privirea ei alunecă de la stânga la dreapta, analizând 
fereastra, biroul simplu de lemn şi scaunul. Laptopul şi telefonul 
stăteau în ordine pe birou, ambele conectate la o priză de 
telefon montată în peretele alb din spate. Pe birou, mai era şi un 
dosar de hârtie maro. Pe podea, şedea un teanc ordonat de cel 
puţin şaizeci de astfel de dosare, ceva mai decolorate. Colţurile 
lor erau tăiate, în stilul paşapoartelor expirate. Toate, mai puţin 
cel de deasupra. Acesta împreună cu dosarul de pe birou 
rămăseseră nedecupate şi intacte. Ochii Mariei erau atraşi de 
dosarul de deasupra teancului, smulgându-i un oftat. 

Apoi se răsuci puţin, iar ochii ei cercetară rapid încăperea 
care adăpostea bucătărioara modestă, ignorând uşa adiacentă 


a băii, oprindu-se pe uşa de la intrare şi se îndreptă apoi către 
şifonierul imens de stejar din cealaltă parte. 

II deschise, dând la iveală dubla lui întrebuințare. Partea din 
stânga servea drept garderobă. De pe umeraşe atârnau în 
ordine costume bărbăteşti puse lângă rochii. Deasupra lor se 
vedea un şir de peruci minunate - unele cu păr scurt, altele cu 
păr lung. Jos erau şase perechi de pantofi bărbăteşti şi 
femeieşti, de aceeaşi mărime, toate aliniate în şiruri soldăţeşti. 

Dar partea dreaptă a şifonierului îi atrăgea cel mai mult 
atenţia. La bază, era un suport de unelte, asemănător cu cele 
care pot fi văzute în multe garaje din gospodăriile de la 
periferie. Dar acele unelte nu erau folosite pentru bricolaj sau 
pentru grădinărit. 

Pe raftul de sus, trei cuțite atârnau agăţate de suporturi 
special amenajate. Erau dispuse în ordine crescătoare, de la 
stânga la dreapta, la fel ca exponatele dintr-un muzeu. Deşi 
erau curate şi în bună stare, mânerele uzate făceau dovada 
unei întrebuinţări îndelungate. La dreapta lor se afla un kukr?. 
Mângâie pe rând fiecare cuţit, înfiorându-se de plăcere la 
atingerea lamei. 

Sub kukri era aşezat un nun-tchak mortal: două bucăţi 
cilindrice de lemn, lungi de treizeci de centimetri, legate de un 
lanţ. Vârful fiecărui cilindru era înroşit de sânge. De pe un 
umeraş atârna un inel de fier, ca o cravată aruncată. Pe 
suportul de jos tronau trei pistoale automate; un Glock 
semiautomat de ceramică, de 9 mm, capabil să păcălească 
detectoarele de metal; un pistol SIG Sauer şi o carabină Heckler 
Koch. La bază, aşezate orizontal în locaşurile lor, o puşcă cu 
lunetă şi una cu aer comprimat. Sub arme se aflau sertare 
etichetate cu grijă şi poliţe pline de accesorii şi de muniţie. 

Maria îşi trecu mâna cu tandreţe peste comorile ei, ştergând 
o pată de pe ţeava unsuroasă a carabinei Heckler Koch şi 
îndreptând încărcătorul de sub pistolul Glock. 

Când consideră în sfârşit că totul era în ordine, lipăi pe 
podeaua de lemn până la baie. Dădu drumul duşului şi se aşeză 
2 Pumnal uşor curbat spre vârf, care poate fi utilizat atât ca unealtă, cât şi ca 


armă în lupta corp la corp. Este arma tradiţională a regimentelor Gurkha şi a 
armatei nepaleze (n.tr.) 


sub jetul fierbinte şi constant. Luă o bucată de săpun antiseptic, 
frecându-şi pielea până când începu să o usture. Folosind 
acelaşi săpun, îşi spălă capul ras, clipind ca să îndepărteze 
usturimea din ochi. În timp ce muşchii i se relaxau, se abandonă 
ruşinii şi furiei. Gândul îi fugi din nou la omul de ştiinţă care 
ajunsese să o obsedeze încă de la Stokholm. 

Era o ironie a sorții că săvârşise prima ei greşeală tocmai cu 
ţinta pe care o considera drept cea mai primejdioasă. Toţi 
ceilalţi fuseseră doar nişte monştri: traficanţi de arme, 
producători de filme blasfematoare, predicatori prefăcuţi, 
avocaţi corupți ai mafioţilor, lorzi ai drogurilor. În cazul lor, faţa 
răului putea fi văzută limpede, şi răul era uşor de înlăturat. Dar 
de când părintele îi înmânase dosarul maro cu detaliile despre 
Tom Carter, Maria ştiuse că misiunea asta avea să fie altfel. 
Răul pe care îl aducea cu sine era mult mai puternic şi mai 
insidios decât cel al indivizilor pe care îi trimisese pe lumea 
cealaltă. Societatea considera genetica blasfematoare drept 
ceva bun. Ba chiar li se părea normal să îi acorde onoruri, ca 
unui salvator. Dar Maria ştia că acesta era răul suprem, răul 
care se putea camufla cu uşurinţă sub masca dreptăţii. 

Simţea cum se înfurie. Ea era Nemesis. Ea nu dădea greş. 
Gândul ei fusese să-l ucidă public pe Tom Carter, în seara celui 
mai mare triumf al său, ca să arate lumii cât de găunoase erau 
descoperirile lui. Ar fi trebuit să fie o lovitură de precizie, iar 
Maria plănuise să se facă nevăzută cu mult înainte ca trupul 
ateului să se prăbuşească la pământ. Dar colegul savantului îi 
împinsese ţinta într-o parte, iar soţia încasase glonţul. 

Îşi frecă pielea şi mai amarnic cu săpunul. Ar fi trebuit să-i 
neutralizeze colegul. Pe Jack Nichols. Cât timp făcuse parte din 
FBI, omul fusese o legendă. Agentul special Jack îl oprise pe 
Sam cel Vesel, ucigaşul în serie care spinteca gurile victimelor 
„zâmbitoare”, ca să le „surprindă fericirea". Maria ştia toate 
acestea. Văzuse cicatricea în formă de semilună pe care Jack 
Nichols o primise de la ucigaş înainte de a-i frânge gâtul. Cu 
siguranţă ar fi trebuit să ia în considerare posibilitatea ca fostul 
agent FBI să-şi ajute prietenul. Ce făcuse ea putea fi calificat ca 
treabă de mântuială. De neiertat. 

Maria opri duşul, luă un prosop aspru de pe suport şi se şterse 


în grabă. După ce termină, ieşi goală din baie şi se îndreptă 
către birou, luă în mână plicul maro. Îl deschise şi aruncă o 
privire la poza subiectului următoarei Drepte Ucideri. 

Întinse mâna către teancul de dosare asemănătoare de pe 
podea, toate în afară de unul având colţurile tăiate, toate duse 
la bun sfârşit, mai puţin unul. Luă dosarul intact de deasupra, îl 
deschise şi fixă chipul lui Tom Carter; singura ei ratare. Ochii 
albaştri, pătrunzători păreau că îi întorc privirea de sub căpiţa 
dezordonată de păr negru şi des. Maxilarul puternic conferea 
chipului o expresie de încăpățânare, care îi întări hotărârea de 
a-l opri. Voia cu disperare să termine ceea ce începuse, dar ştia 
că încă nu primise aprobarea. Cu toate astea, tot putea să-i facă 
o vizită doctorului Carter şi să-l anunţe că pedeapsa fusese doar 
amânată, nu şi anulată. Se uită la ceasul de lângă telefon. Dacă 
voia să prindă avionul Concorde, trebuia să se grăbească. 

Ezitând, puse dosarul înapoi deasupra  teancului. 
Deschizându-l îşi stârnise toate vechile nelinişti, iar degetele ei 
începură să zgândărească cicatricile palide, recente de pe 
coapsă! Amintindu-şi cât de umilită se simţise când fratele 
Bernard şi părintele aflaseră de eşecul ei, degetele îşi înteţiră 
munca: prima ratare a lui Nemesis. Îşi aminti cum o bruftuluise 
fratele Bernard. 

Se răsuci, întorcându-se către crucifix şi îngenunchind în faţa 
acestuia. Ruga ei rapidă era simplă; îşi dorea ca, după Dreapta 
Ucidere din luna următoare, care avea să aibă loc în Manhattan, 
părintele să-i acorde o altă şansă de a-l elimina pe savant. 

DEALUL BEACON. BOSTON 


În dimineaţa următoare, Tom Carter se trezi devreme. Se 
întinse în patul încăpător să o atingă pe Olivia. Doar după ce 
atinse cearşaful rece şi spaţiul neocupat, îşi aminti că soţia lui 
era moartă. Se trezise în acelaşi fel încă din dimineaţa ce 
urmase asasinatului şi se întrebă dacă tot aşa avea să fie, la 
nesfârşit. Deschise ochii injectaţi şi privi cifrelc strălucitoare ale 
ceasului de pe noptieră: ora 5.16. Apoi cel de-al doilea coşmar îi 
sfâşie conştiinţa. 

În definitiv, cât înseamnă un an? Cincizeci şi două de 
săptămâni? Trei sute şaizeci şi cinci de zile? Opt mii şapte sute 
cincizeci şi şase de ore? Oricum ar fi socotit, nu putea face să 
pară mai mult, iar un an de zile nu era destul de lung. Dar, 
potrivit spuselor lui DAN, Holly doar atât mai avea de trăit şi, 
asta în cel mai fericit caz. Dacă nu găsea un tratament, ar fi fost 
norocoasă să mai apuce următoarea aniversare. 

Când DAN îi comunicase timpul rămas, Tom aproape că se 
simţise uşurat. Termenul-limită era atât de scurt, încât nu mai 
avea nimic de făcut. Avea toate scuzele posibile ca să se dea 
bătut; să se concentreze asupra găsirii ucigaşului Oliviei şi să se 
asigure că ultimele luni ale lui Holly erau cât mai plăcute şi mai 
lipsite de durere. Dar bineînţeles că nu îi stătea în fire. Niciodată 
nu putuse accepta ceva stând pe tuşă. 

Se ridică în capul oaselor şi îşi scutură capul, încercând să îşi 
pună în ordine gândurile amestecate şi temerile. Ca să înceapă 
să-şi facă planuri despre ce era de făcut în legătură cu Holly, 
avea nevoie de o perspectivă nouă. Nu se putea gândi decât la 
o singură modalitate de a o obţine. Inainte de a le da vestea 
tatălui său şi lui Jack avea să discute cu singurul om care îl 
ascultase în vremuri de criză şi îndoială. 

Îşi aruncă picioarelc îngreunate din pat şi se duse în baie. 
Şirul de sticle de şampon şi balsam ale Oliviei şedea netulburat 
pe măsuţa de lângă cadă. Asemenea atâtor lucruri din casă pe 


care Olivia le crease, sticlele erau o amintire în plus a prezenţei 
ei. Dar Tom nu se putea îndura să arunce nici cea mai mică 
amintire care îl lega de ea. 

Potrivi duşul la putere maximă şi îndură jetul până când 
pielea începu să-l furnice. Privind în jos, îşi studie cicatricea 
purpurie de deasupra genunchiului drept. Doctorul suedez i-a 
spus că fusese norocos, deoarece glonţul trecuse prin picior, 
provocând doar pagube minore în masa musculară. Dar în fiece 
clipă Tom îşi dorea ca fiecare glonţ ce o străpunsese pe Olivia 
să-l fi lovit pe el. 

După duş, se şterse cu un prosop şi deschise şifonierul pe 
care îl împărţise cu soţia lui. Hainele Oliviei atârnau fără rost pe 
umeraşe, iar mirosul ei încă mai plutea printre ele. Deschise 
partea lui de şifonier, se îmbăcă în grabă cu ce îi căzu în mână 
şi ridică haina de piele care zăcea pe podea încă de noaptea 
trecută. 

Pe coridor, se opri în faţa camerei fetiţei şi îşi strecură capul 
pe uşa deschisă. Dormea încovrigată. Intră în vârful picioarelor 
şi o sărută pe frunte. În timp ce îi cerceta chipul liniştit, profeția 
cumplită a lui DAN părea un coşmar îndepărtat şi ridicol. Dacă 
nu se întorcea înainte ca Holly să se trezească, atunci era sigur 
că Marcy Kelly, menajera care locuia în apartamentul de la 
etajul de sus, avea să fie trează şi să vină la ea. 

Lăsându-şi fiica să doarmă, se strecură pe scara întunecată şi 
ieşi din casă. Plecă pe uşa din spate pentru că ştia că maşina 
poliţiei era parcată pe aleea din faţă, la câţiva metri mai jos, pe 
stradă. Urcând în Mercedes, observă că peste noapte se 
aşternuse zăpada, apoi ieşi în linişte pe poarta laterală, departe 
de paznicii săi. Voia să fie singur, nu împărtăşea îngrijorarea lui 
Jack că individul care încercase să îl ucidă în Suedia l-ar fi putut 
urmări până în SUA. Probabil că ucigaşul Oliviei se ascundea 
acum, şi Tom ar fi vrut ca poliţia să se străduiască mai degrabă 
să îl prindă decât să-şi piardă timpul păzindu-l pe el. 

Drumul de la Beacon Hill, prin întinderea aglomerată a 
oraşului Boston, era neobişnuit şi ciudat de tăcut. Era mai 
devreme de ora şase, într-o dimineaţă de duminică, iar Tom 
văzu doar câteva maşini în drumul lui de cincisprezece minute, 
inclusiv o berlină maro, obişnuită, care îl depăşi după ce trecură 


de podul acoperit de zăpadă. 

Nuanţa roz a dimineţii începea să se întindă pe cer când 
savantul ajunse la câmpurile acoperite de zăpadă ale cimitirului. 
Poarta din fier forjat era deschisă, iar Tom îşi duse maşina până 
în locul de unde putea vedea moviliţa mormântului recent al 
Oliviei, acoperit de neaua nopţii. Parcă Mercedesul şi îşi croi 
drum într-acolo suflând în pumnii îngheţaţi. Ajuns la mormânt, 
se aşeză în zăpadă lângă Olivia şi, strângându-şi genunchii la 
piept, îi spuse ce se întâmplase. 

O luă de la început, fără să omită nimic. Ca şi cum Olivia l-ar 
fi ascultat cu adevărat, aşa cum făcuse de atâtea ori pe când 
era în viaţă. 

— Deci ce să fac? întrebă Tom cu voce tare. Să mă împac cu 
inevitabilul şi să mă bucur de timpul care mi-a rămas de 
petrecut cu Holly? Sau să risc să pierd anul preţios care i-a mai 
rămas încercând să găsesc un leac rapid? 

Stând acolo şi privind în linişte cum degetele reci şi limpezi 
ale dimineţii alungau întunericul, îşi aminti poezia preferată a 
Oliviei şi zâmbi. Nu-şi putea aminti toate versurile pe care Dylan 
Thomas le scrisese pentru tatăl lui muribund, dar îşi amintea 
destul de mult ca să-şi dea seama că deja ştia răspunsul Oliviei. 
Nu va îngădui ca Holly să se strecoare în linişte în noapte. Va 
lupta alături de ea folosindu-se de toată ştiinţa şi de toate 
resursele sale ca să ţină la distanţă întunericul care se apropia. 

Jasmine nu ar fi dezvăluit nimănui verdictul lui DAN, iar Tom 
voia să îl ţină sub tăcere. Bineînţeles că nu dorea ca Holly să 
afle ceva despre boala ei iminentă. Le va spune mâine lui Alex 
şi lui Jack, le va spune şi altor persoane care ar putea să-l ajute 
şi în al căror sfat se putea încrede. Vor pune împreună la punct 
cel mai bun plan de atac. La urma urmei, dacă ei nu o puteau 
salva pe Holly, atunci nimeni nu putea. 

Chiar în acea clipă, când soarele ce răsărea îşi cernea lumina 
colţuroasă deasupra cimitirului, Tom văzu urmele de paşi din 
zăpadă. Urmele îi călăuziră privirea dincolo de întinderea albă 
până la o berlină comună, maro, parcată la capătul îndepărtat al 
cimitirului şi la bărbatul cu umeri laţi care stătea lângă maşină. 
Bărbatul nu era decât o siluetă proiectată pe fundalul soarelui, 
dar ceva din poziţia lui îl anunţa pe Tom că era supravegheat. 


Tom se ridică şi privi la urmele adânci, care păreau că se 
întorc la mormânt şi observă pentru prima oară cununa de 
trandafiri sângerii în formă de cruce, aşezată în zăpadă, lângă 
mormânt. Aşa cum Olivia şi-ar fi dorit, îi rugase pe cei care 
doreau să-şi exprime condoleanţele să facă o donaţie către 
asociaţia lor favorită mai degrabă decât să ofere flori, aşa că se 
întrebă cine aşezase trandafirii acolo. Intrigat, se aplecă 
deasupra pietrei de mormânt şi ridică jerba de flori. Un plic căzu 
dintre flori pe zăpada din faţa lui. 

Tom îl deschise cu degete amorţite şi dădu peste o mică 
bucată de hârtie. În partea de sus era un citat: „Pentru că plata 
păcatului este moartea. Epistola către romani a Sfântului 
Apostol Pavel. 6:23“. Dedesubt citi cuvintele care îl îngheţară 
mai mult decât frigul: „De data asta, soţia ta a plătit pentru 
păcatele tale. Dar va veni şi vremea ta“. Mesajul nu era semnat. 

In sfârşit, Tom începu să simtă ceva. Toată furia şi durerea pe 
care le negase de la moartea Oliviei înotau către suprafaţă, Cu 
sângele bubuindu-i în urechi, îşi miji ochii, înfruntând soarele 
care răsărea. Nebăgând în seamă durerea din coapsa dreaptă, 
începu să alerge în direcţia siluetei singuratice. Îşi împingea cât 
de repede putea piciorul prin zăpada groasă, iar răsuflarea lui 
stârnea aburi în aerul îngheţat. Dar înainte de a fi parcurs 
douăzeci de metri, înainte ca soarele să îl orbească, ştiu că 
omul plecase. 

x kx * 

Trei zile mai târziu, Jasmine Washington stătea împreună cu 
Tom Carter şi Jack Nichols în sala de şedinţe a companiei 
GENIUS, la nivelul cel mai de sus al piramidei, cel care 
adăpostea toate birourile de vânzări, inclusiv pe cel al lui Jack. 
Jasmine clătina din cap, neîncrezătoare. Abia dacă putuse 
accepta verdictul lui DAN, iar acum venise vestea asta. 

— Tom, nu înţeleg de ce poliţiştii care te însoțeau nu au 
încercat să îl prindă. 

— Pentru că poliţiştii nu erau acolo, răspunse Jack, 
încleştându-şi mâinile puternice de masa neagră care-i stătea în 
faţă. Deşteptul ăsta a plecat fară să anunţe. 

— Jack, scuteşte-mă cu discursurile de frate mai mare, bine? 
se răsti Tom. Mi-au făcut destulă morală prietenii tăi de la FBI. 


Chipul dur al lui Jack rămase impasibil. În ciuda firelor albe 
care începuseră să-i apară în părul de culoarea nisipului, în 
ciuda cicatricii de pe obraz, Jack arăta bine pentru un bărbat de 
aproape cincizeci de ani. Jasmine îl ştia de tot atâta vreme ca şi 
pe Tom. Omul nu era doar creierul care se ocupa de vânzări, ci 
şi cel care le rezolva pe toate, mintea pragmatică ce lega 
imaginaţia lui Tom de lumea reală. Jack îi spusese odată că rolul 
lui era de a le proteja ideile fragile împotriva „bărbaţilor în 
costume”, după cum îi numea el pe investitori, încă de când 
Tom îl întâlnise, cu doisprezece ani în urmă, la o conferinţă din 
Manhattan pe tema investiţiilor în biotehnică, cei doi se 
înţeleseseră perfect. 

Cu toate că GENIUS începea să aibă succes, Tom căuta să 
strângă nişte bani suplimentari pentru proiectul său despre 
genoscop, iar asta fără să piardă controlul asupra companiei. 
Jack - proaspăt absolvent al Şcolii de Afaceri Wharton, având în 
curriculum vitae un an încununat de succese în cadrul 
companiei Drax Venture Capital - voia cu disperare să găsească 
o firmă pe care să o ajute să prospere, eventual una care să 
schimbe lumea. Vorbiseră neîntrerupt timp de treizeci şi nouă 
de ore, ignorându-i pe toţi membrii conferinţei. In urma acestei 
discuţii, Jack demisionase de la Drax şi venise să lucreze cu 
Tom. În răstimp de trei săptămâni, nu reuşise doar să trezească 
interesul a şase investitori importanţi de pe Wall Street, ci, 
asmuţindu-i unul împotriva celuilalt, îngăduise cu graţie ca trei 
dintre ei să strângă cele o sută cincizeci de milioane necesare 
şi, mai mult, să nu se amestece în mersul afacerilor companiei 
timp de cel puţin zece ani. 

— Tom, deci ce crede FBl-ul despre asta? 

Tom se ridică, se îndreptă către peretele de sticlă care îi 
despărţea de exterior şi se sprijini de el. In spatele lui, Jasmine 
vedea zgârie-norii din centrul Bostonului proiectati în depărtare. 

— Sunt de părere că la mijloc e mâna Predicatorului. 

Ochii i se căscară din cauza şocului. 

— Hristoase, şopti Jasmine. E adevărat? 

Jack Nichols îşi mângâie cicatricea, aşa cum îi era obiceiul 
atunci când era uimit sau luat prin surprindere. 

— Eşti sigur? 


— Asta mi-au spus cei de la FBI, răspunse Tom. Am vorbit cu 
Karen Tanner de la Federal Plaza şi mi-a spus că ortografia de 
pe bilet se potriveşte cu cea a Predicatorului. 

Jack fluieră încetişor. 

— Dacă aşa crede Karen, atunci proababil că aşa e. 

Jasmine pricepea de ce Jack era impresionat. Cu cincisprezece 
ani în urmă, Karen Tanner fusese partenerul lui începător. Il 
ajutase să îl închidă pe Sam cel Vesel, ucigaşul care încercase 
să surprindă fericirea victimelor, sprintecându-le gura. Susan, 
soţia lui Jack, aproape căzuse victimă psihopatului, când 
partenera lui l-a ajutat să o scape. Ucigaşul îi spintecase obrazul 
în timpul luptei. După acel eveniment, se hotărâse să plece din 
FBI, să petreacă mai mult timp cu soţia şi cu cei doi fii. Să 
găsească un alt mod de a face ca lumea să fie un loc maibun. 

lar acum Karen Tanner susţinea că ucigaşul care îl făcea pe 
Sam cel Vesel să pară mic copil era pe urmele lui Tom Carter. 
Jasmine nu ar fi putut crede una ca asta, dacă nu ar fi văzut 
felul în care fusese omorâtă Olivia. Ca toţi ceilalţi, citise 
poveştile din presă. lisuse, apăruseră destule... Se credea că 
Predicatorul era un ticnit habotnic pornit într-o cruciadă 
monstruoasă, ca să curețe lumea. Victimele lui erau gunoaie din 
lumea interlopă: avocaţi ai mafioţilor, traficanţi de droguri, capi 
ai clanurilor mafiote, toţi ticăloşii care în general scăpau de sub 
influenţa legii. 

Jasmine încă îşi putea aminti de prima victimă a 
Predicatorului, de acum treisprezece ani. Bobby Dooley, 
evanghelistul uns cu toate alifiile, fusese găsit legănându-se în 
râul Hudson, cu gâtul tăiat de la o ureche la alta, purtând un 
mesaj care-i fusese băgat pe gură într-o pungă de plastic: 
„Feriţi-vă de prorocii mincinoşi, care vin la voi în haine de oi, iar 
pe dinăuntru sunt lupi răpitori. Evanghelia după Matei, 7:15". 

Când se găsiră celelalte cadavre, toate purtând mesaje 
asemănătoare, presa luase foc, publicând fel de fel de poveşti 
despre tipul ăsta şi numindu-l „Predicatorul Morţii”. Dar, în timp, 
interesul pentru ucigaş pălise; poliţia nu reuşise defel să îl 
identifice şi oricum victimele lui nu aveau să primească vreun 
premiu pentru gesturi de caritate. Acum, când numărul 
victimelor se ridica la cincizeci sau şaizeci, singura întrebare pe 


care mass-media şi-o mai punea era dacă poliţiştii voiau cu 
adevărat să îl captureze. Sau dacă îl lăsau în pace pentru că „nu 
omora decât oameni josnici”, uşurându-le, prin urmare, 
existenţa. 

— Dar, Tom, de ce eşti o ţintă pentru el? întrebă Jasmine. Nu 
eşti un gunoi al societăţii. Asta doar dacă nu cumva comitetul 
pentru acordarea Nobelului e căzut din copac. 

Tom râse scurt. 

— Am întrebat-o şi eu acelaşi lucru pe Karen Tanner aseară. 
Crede că ucigaşul nu e de acord cu ceea ce fac. Specialiştii în 
behaviorism de la Quantico sunt de părere că în imaginaţia unui 
ticnit obsedat de religie, aşa cum e el, probabil că sunt cea mai 
josnică formă de viaţă, cu doar câteva trepte mai sus decât 
Satana. Şi nu uita: nu toate victimele lui sunt scursuri. Îl mai ţii 
minte pe Max Heywood, judecător la Curtea Supremă? 

Jasmine facu o grimasă. Işi amintea. 

Singurul „păcat“ al lui Max Heywood fusese afirmaţia lui: 
considera cuvântul Constituţiei la fel de sfânt precum cel al 
Bibliei. Judecătorul fusese găsit în apartamentul lui, cu 
obişnuitul citat scris cu propriul sânge şi bătut în cuie pe pieptul 
lui: „lată pe scurt; tot ceea ce ai de auzit aceasta este: Teme-te 
de Dumnezeu şi păzeşte poruncile Lui! Ecc/esiastul/, 12:13". | se 
aplicase garota, iar limba îi fusese smulsă cu un cleşte. 

— Dar de ce te urmăreşte acum? De ani de zile te ocupi de 
genetică. 

— Cine ştie? Se spune că renumele obţinut datorită premiului 
Nobel l-a scos din minţi. Oricum, continuă Tom, nu-mi pasă cine 
e Predicatorul. Dacă el a ucis-o pe Olivia, vreau să-l arunce după 
gratii. Asta mă aduce la motivele întâlnirii noastre. Primul are 
legătură cu Holly, iar în al doilea rând, vreau să ajutăm FBI-ul 
să-l captureze pe Predicator. 

Jack întinse mâna după telefon. 

— li chem aici pe Paul şi pe Jane. 

Tom îl opri. 

— Nu. Vreau ca problema lui Holly să rămână pentru moment 
doar între noi. 

Paul Mandelson şi Jane Naylor erau ultimii doi membri din 
consiliul companiei. Jack supraveghea toate chestiunile 


financiare şi legate de marketing. Tom conducea departamentul 
de cercetare şi dezvoltare, Jasmine se ocupa de departamentul 
de tehnologia informaţiei. Paul era directorul de operaţiuni, iar 
Jane Naylor era la conducerea departamentului de resurse 
umane. 

Jack luă mâna de pe telefon şi se lăsă înapoi în scaun. 

— Bun. Hai să începem cu Holly. Presupun că se leagă de 
verdictul lui DAN. 

Tom aprobă cu o mişcare a capului. 

— Până acum am ignorat bolile mai dificile, asemenea 
cancerului, datorită politicii companiei de a ne concentra asupra 
defectelor genetice obişnuite. Aşa că, dacă e să avem o 
speranţă cât de mică de a o salva pe Holly, voi trece primele 
trei echipe de laborator pe studiul protocoalelor de dezvoltare a 
terapiei genetice, ca să se găsească o cale de a străpunge 
bariera sânge-creier şi să se ocupe în special de glioblastomul 
multiform. Asta înseamnă că unele proiecte de anvergură, mai 
profitabile, vor fi întârziate. Mai trebuie să ştiţi şi că asta o să 
implice cheltuieli mai mari. Dar în rest, nimic nu se va schimba. 
OK? 

Jack ridică din umeri. 

— Sigur. Vei avea tot ce ai nevoie. Te rog doar să îmi dai o 
declaraţie scrisă cu toate cheltuielile, ca să putem accesa 
bugetele şi codurile conturilor. 

Tom se întoarse către Jasmine. 

— Jazz, le-am spus celor de la FBI despre programul Duhul 
Genei şi abia aşteaptă să îl încerce. Habar n-au cum arată acest 
predicator misterios. Până şi înregistrarea cu împuşcarea Oliviei 
nu dă la iveală mai mult decât un individ îmbrăcat într-o haină 
mătăhăloasă, care îl apără de frig. Dar sunt convinşi că, 
ucigând, mai devreme sau mai târziu va lăsa vreo urmă 
analizabilă genetic. Şi când o va face, agenţii vor să folosească 
Duhul Genei ca să-i recreeze aspectul fizic. Vreau să-i ajut. Cum 
se prezintă cel mai recent prototip? 

Programul Duhul Genei era un accesoriu de a doua generaţie, 
menit să completeze programul de bază al genoscopului. 
Genoscopul actual putea oferi o bună descriere a înfăţişării 
cuiva pe baza ADN-ului său: culoarea pielii, a părului şi a 


ochilor, tipologia etnică, înălţimea şi greutatea probabilă. 
Programul Duhul Genei era un pas mai departe. Folosindu-se de 
conceptul de portret-robot generat pe computer, pornind de la 
relatările martorilor, concept din anii '90, programul era menit 
să creeze holograma tridimensională a unui subiect pornind de 
la genele acestuia. 

Jasmine deschise laptopul din faţa ei şi tastă adresa digitală 
pentru locaţia informatică a proiectului. 

— E aproape terminată. După ultimele estimări, va fi gata 
pentru testarea Beta în zece săptămâni. 

Tom se încruntă. 

— Dacă facem din proiect o prioritate şi punem mai mulţi 
bani, cât de repede îl vei putea termina? 

— Într-o lună. Cinci săptămâni. Asta dacă nu întâlnim vreun 
obstacol important. Dar o să fie scump. 

— Nu contează, veni replica lui Tom. Eşti liberă să dai câţi 
bani e necesar ca proiectul să fie operaţional. Dar străduieşte-te 
să termini în patru săptămâni. 

Jack îl privi, gândindu-se negreşit la milioanele pe care urmau 
să le cheltuiască doar ca să facă proiectul să avanseze cu 
câteva săptămâni. 

— Tom, de ce te grăbeşti? Avem monopol asupra 
programului. Doar nu crezi cu adevărat că asta ne va ajuta să îl 
prindem pe ucigaşul Oliviei, nu? 

— Măcar facem ceva. 

Jack părea gata să îl contrazică, dar în clipa următoare se 
rezemă în scaun, dând din umeri. 

— Bine, bine. Dar, oricine ar fi Predicatorul ăsta, ne va trebui 
mai mult decât o maşinărie de creat fantome ca să îl prindem. 
De treisprezece ani îşi face de cap şi nimeni nu i-a atins măcar 
un fir de păr. 

Jack se aplecă în faţă şi îl privi drept în ochi. 

— Tom, tipul e deja o fantomă. 

Tom Carter îşi turnă a treia cană de cafea şi se uită cum 
ceasul ticăia liniştit în bucătăria tăcută. Era ora 5.58 dimineaţa, 
nici măcar menajera lor, Marcy Kelley, nu se trezise încă. 

Trecuseră şapte săptămâni, patru zile şi şase ore de la 
moartea Oliviei - se întreba adesea când avea să înceteze să 
cronometreze cu atâta precizie -, şi totuşi autorităţile nu 
reuşeau să-l prindă pe asasin. In afară de Duhul Genei, care era 
aproape gata, singura speranţă pe care Tom o întrevedea era 
convingerea FBl-ului că ucigaşul era încă pe urmele lui. Dacă 
aveau dreptate, atunci exista o şansă ca gunoiul ăsta să fie 
capturat de agenţii şi poliţiştii care îl vegheau. 

Însuşi gândul de a fi urmărit de un asemenea asasin era 
terifiant, dar toate grijile faţă de propria lui viaţă erau eclipsate 
de teama pentru viaţa fiicei sale. Cu fiecare clipă care trecea, 
era din ce în ce mai conştient de celălalt ucigaş, mai implacabil, 
care îi pândea fetiţa. După două săptămâni de muncă, doctorul 
încă nu ştia dacă vreunul dintre experimentele-cheie ale echipei 
sale avusese vreun rezultat, nici dacă avea vreo şansă, cât de 
mică, de a găsi un leac la timp. 

Se ridică, îşi apucă haina boţită de pe spătarul scaunului şi 
părăsi bucătăria. Păşi pe covorul chinezesc imens care acoperea 
mare parte din podeaua holului, apoi începu să urce scara de 
stejar. Ajuns în capul scărilor, îşi îndreptă piciorul rănit şi se 
masă deasupra genunchiului. ca să se poată vindeca de tot, 
avea nevoie de o operaţie, dar asta nu era o prioritate. Deschise 
încet uşa camerei lui Holly, pregătindu-se să intre în vârful 
picioarelor, ca să nu o tulbure, când fu surprins de lumina 
orbitoare a lămpii de birou, îndreptată direct spre uşă. 

— Bună, tati, îl întâmpină Holly, cu părul blond vâlvoi de 
somn. 


Fetiţa era aşezată la birou, îmbrăcată cu tricoul ei larg, verde, 
inscripţionat cu mesajul „LA CE TE HOLBEZI?”, şi se juca 
netulburată la calculator. 

Tom clipi ca să se poată obişnui cu lumina lămpii, apoi îşi 
trecu mâna prin părul ei. 

— De ce te-ai trezit aşa devreme? 

— N-am putut să dorm şi mi-am zis să mai fac un joc Mânia 
lui Zarg. 

Tom surâse şi o aşeză pe pat, lângă birou. Rareori se 
întâmpla să o găsească trează atât de devreme. De obicei, 
vocea bubuitoare, cu accent puternic, a lui Marcy Kelley o 
trezea pe Holly înainte de ora opt, la vreme pentru a lua micul- 
dejun şi a se urca în autobuzul şcolii, alături de prietenii ei. 

Tom îşi îndreptă atenţia către monitor şi privi regina 
războinică pe care fetiţa o controla. Personajul ridicol de 
musculos era aşezat sub un acoperiş din care păreau să cadă 
deasupra ei cărămizi arzând. Un dragon se apropia din stânga şi 
un animal ca un trol venea din dreapta. 

— Am impresia că ai încurcat-o. 

Holly râse. 

— E floare la ureche. 

— Chiar aşa? Cum ai de gând să scapi de cărămizi fară să fii 
mâncată de dragon sau strivită de trol? 

— Uite-aşa. 

Holly apăsă îndată câteva taste, iar regina se aplecă şi luă o 
piatră de pe jos, dând la iveală o sticluţă albastră. După alte 
câteva taste, personajul luă sticla şi o bău. Brusc, regina 
strălucea, imunizată împotriva cărămizilor fierbinţi. În doi timpi 
şi trei mişcări, regina mânuia spada şi făcea dragonul bucățele, 
sfâşia trolul şi apoi trecu la nivelul următor. 

— Licoare magică, explică Holly cu un zâmbet şmecher. Te 
face invulnerabil. Funcţionează de fiecare dată. Doar că trebuie 
să ştii unde să cauţi. 

Tom o privi pe fiica sa, uitând de boala care o ameninţa. 

— Licoare magică, va să zică. Sunt dat pe spate. 

Şi-ar fi dorit ca totul să fie la fel de simplu şi în cazul lui. 

Imaginea de pe monitor se schimbă şi imediat apăru 
următorul nivel. 


— Nivelul şase, exclamă Holly triumfătoare. Supertare! 

Tom se bucura: noul computer îi era pe plac fetiţei. Era un 
cadou de Crăciun de la el şi de la Olivia. Jasmine îi ajutase să 
aleagă modelul şi fusese singurul lucru de care Holly se 
bucurase din nou şi din nou în timpul unor sărbători de Crăciun 
întunecate de tragedie. Sigur că Alex şi alte rude stătuseră cu 
ei, iar Jazz şi ceilalţi prieteni se purtaseră minunat, dar nimic nu 
putea izgoni golul lăsat în urmă de absenţa Oliviei. Una peste 
alta, sărbătorile le aduseseră în dar o săptămână de vacanţă în 
iad. 

Îşi roti ochii prin camera lui Holly. Pe un perete, era un poster 
Jurassic Park 3, rivalizând cu o imagine în mărime naturală a 
Internet Troopers. O minge de fotbal trona pe raftul din mijloc, 
deasupra biroului, lângă o poză a Oliviei, râzând în grădină. Îşi 
mută rapid privirea la colecţia de CD-uri cu jocuri pe calculator 
şi soldăţei de plastic. Zâmbi în sine gândindu-se că nu era nici 
urmă de păpuşă, de poster drăguţ cu Peanuts sau de personaj 
Disney cu ochi mari ca de căprioară. De la cea mai fragedă 
vârstă, fusese evident că Holly nu era genul de fetiţă pasionată 
de păpuşile Barbie. Deci genetica nu se aplică în cazul ăsta, 
gândi doctorul. 

Brusc, îşi imagină camera goală. Spaima sosi atât de iute şi 
pe nepregătite, încât îi trebui o clipă ca să se stăpânească. 
inspiră adânc, liniştindu-se la gândul că tomografiile cerebrale 
nu dăduseră la iveală deocamdată nicio urmă de tumoare. Işi 
spuse iarăşi că avea destul timp la dispoziţie pentru a căuta un 
leac. O să-şi găsească timp pentru asta. 

— Tati? 

Se întoarse spre Holly, care îi cerceta picioarele. 

— Deja te-ai pregătit de muncă? 

— Sigur că da. De ce întrebi? 

— Ai două şosete diferite. 

Privi în jos şi constată că fetiţa avea dreptate. Purta o şosetă 
albastră şi alta maro. 

— Nici nu trebuie să fie la fel. E o pereche deosebită. 

Holly se mulţumi să ridice dintr-o sprânceană. 

— Da, cum să nu... 

Tom se ridică şi o sărută pe obraz. 


— Pe bune, Holly. Pot să-ţi dovedesc. 

Holly îşi îngustă ochii. 

— Cum? 

Indreptându-se spre uşă, Tom nu-şi putu stăpâni un zâmbet 
larg. 

— Pentru că mai am o pereche exact la fel. 

O auzi exclamând „Taatiiii”, dar reuşi să iasă pe uşă înainte 
ca perna să îl nimerească. 

x kx * 

La 6.30, Tom trecea cu maşina dincolo de porțile campusului 
GENIUS, cu escorta lui discretă urmărindu-l îndeaproape. De 
obicei, îi plăcea să ajungă la birou înainte de şase şi un sfert, 
dar faptul că o văzuse pe Holly trează fusese o variaţiune 
binevenită de la rutina lui. 

Işi conduse Mercedesul în parcarea subterană şi observă că 
era aproape goală. Zâmbi când băgă de seamă BMW-ul verde, 
decapotabil, parcat pe primul loc. Tom avea o învoială cu Jazz: 
voiau să vadă cine vine primul la muncă, iar respectivul câştiga 
invariabil primul loc de parcare disponibil ca să-şi demonstreze 
întâietatea. Din când în când, Jack Nichols ajungea la sediul 
companiei la o oră incredibil de matinală şi ocupa locul, pur şi 
simplu ca să demonstreze că putea ţine pasul cu ei. Dar de cele 
mai multe ori bătălia se dădea doar între ei doi. De obicei, el 
câştiga. Nu era cazul şi în acea zi. 

Cobori din maşină şi merse către treptele care duceau la 
recepţie. Înainte de asasinat, le-ar fi urcat în fugă, dar acum 
mergea în ritm normal. Din principiu, refuză să meargă cu liftul. 

In afară de zgomotul paşilor pe podea, nu se auzea niciun 
sunet. Prin peretele de sticlă colorată din stânga sa o putea 
vedea pe Jasmine umblând prin camera computerelor. Între 
recepţie şi odaia în care se afla era o uşă de sticlă neagră, 
mată, pe care scria Departamentul de tehnologie a informației. 
Accesul persoanelor străine interzis. Departamentul IT împreună 
cu recepţia şi cu rezerva medicală ocupau parterul companiei 
GENIUS. 

li făcu lui Jasmine cu mâna şi se îndreptă către mijlocul sălii 
de recepţie. Aici, ridicându-se spre vârful piramidei, se afla o 
hologramă multicoloră de zece metri a spiralei ADN, rotindu-se 


pe un suport. Aşa cum făcea adesea, Tom nesocoti 
avertismentul pus lângă hologramă şi păşi drept în mijlocul 
imaginii tridimensionale. Privi în sus la scara spiralată care se 
rotea în jurul său, minunându-se de treptele multicolore care 
reprezentau bazele de nitrogen. În mijlocul spiralei duble care 
conţinea codul vieţii se simţea mereu inspirat. Pentru el, asta 
era adevărata autostradă a informaţiei, de-a lungul căreia se 
dezvăluiau nenumărate secrete. Clătinând uluit din cap, cobori 
de pe suportul hologramei şi se îndreptă spre rezerva 
amplasată în dreapta recepţiei. 

Deschizând uşa, se trezi în camera de aşteptare decorată 
vesel, cu toaletele adiacente. In faţă se aflau două uşi batante 
care duceau către rezerva de terapie genetică experimentală şi 
la sala de operaţie complet utilată de dincolo de aceasta. 
Rezerva, aprobată de Institutul Naţional de Luptă împotriva 
Cancerului din cadrul Institutului Naţional al Sănătăţii din 
Bethesda, Maryland, avea zece paturi. Finanţată în întregime de 
companie, avea ca angajaţi patru doctori şi zece asistente, una 
pentru fiecare pat. Doi dintre doctori plecaseră într-un concediu 
de un an, aprobat de Institutul Naţional al Sănătăţii; sarcina lor 
era să facă schimb de idei şi să se asigure că GENIUS obținea 
aprobările necesare din partea Asociaţiei Federale de 
Administrare a  Medicamentelor şi din partea Institutului 
Naţional al Sănătăţii pentru toate tratamentele experimentale 
efectuate pe cobaii umani. Tom preţuia prezenţa medicilor de la 
Institut şi nu le ascundea nimic. Sau aproape nimic. Încă nu le 
arătase baza de date ADN IGOR. Era sigur că, indiferent de 
motivele pe care le-ar fi invocat, Institutul Naţional nu ar fi fost 
de acord cu aşa ceva. 

Tom deschise uşa şi zâmbi la vederea încăperii vesele care îl 
întâmpină: pereţii galbeni, draperiile albastre, plante în ghivece, 
paturi ascunse în nişe semiprivate. Totul dădea impresia că 
odaia nu era nicidecum o rezervă medicală, ci un dormitor 
încăpător. Dar nu din această cauză era locul atât de special, iar 
Tom atât de mândru de el. 

Rezerva era neobişnuită pentru că pacienţii erau consideraţi 
eligibili doar dacă îndeplineau un criteriu obligatoriu: trebuia să 
aibă mai puţin de trei luni de trăit. Oamenii veneau acolo după 


ce chimioterapia şi radioterapia dăduseră greş. Era cu adevărat 
ultima lor speranţă. Veneau acolo ca să li se reprogrameze 
genele. 

Tom crease acea rezervă ca să se asigure că savanții de la 
etaj vedeau partea practică a muncii lor şi că nu uitau că 
cercetarea medicală era în zadar dacă nu salva vieţi. Mulţi 
dintre pacienţii aflaţi în fază terminală mureau, dar destul de 
mulţi evitaseră sfârşitul şi continuau să trăiască. În 1999, prima 
vindecare recunoscută prin terapie genetică pentru fibroza 
chistică se petrecuse în această cameră, la fel şi prima terapie 
genetică încununată cu succes pentru boala lui Huntington, cu 
un an mai târziu. În ultimii ani, această rezervă modestă 
asistase la salvarea a peste cincizeci de vieţi. Nenumărate alte 
vieţi fuseseră salvate în lume ca rezultat al testelor făcute în 
acea cameră. 

La acel moment, doar şase paturi erau ocupate. Cinci dintre 
pacienţi dormeau, dar Tom nu era surprins că Hank Polanski era 
treaz şi stătea în pat, discutând cu asistenta Beth Lawrence. Era 
o zi mare pentru fermierul de douăzeci şi trei de ani din Carolina 
de Nord. Asociaţia Federală de Administrare a Medicamentelor 
aprobase în sfârşit noul tratament, iar în acea dimineaţă, Hank 
Polanski urma să fie injectat cu retrovirusul HIV care provoacă 
SIDA. 

Pentru că Tom era ocupat cu activitatea de laborator, 
pacienţii erau trataţi de alţi medici, dar Tom nu se putea abţine 
să nu-i considere pe pacienţi responsabilitatea lui directă. 

Asistenta Lawrence, o femeie înaltă cu un zâmbet foarte larg, 
îi punea o perfuzie lui Hank. Ridicându-şi ochii, îl salută pe Tom 
cu căldură. 

— Bună dimineaţa, doctore Carter. 

— 'Neaţa, Beth, 'neaţa, Hank. Cum te simţi azi? 

Hank îşi întoarse către el chipul palid şi zâmbi sfidător: 

— Incă sunt pe-aici, doctore. 

Hank vorbea şuierând greoi. 

— Eşti gata pentru tratament? 

Hank dădu din cap, neliniştit. Se oferise voluntar pentru 
tratamentul genetic experimental, dar Tom ştia că omul nu 
avea de ales. Hank suferea de cancer pulmonar şi, fără un 


tratament radical, avea să moară. Tratamentul presupunea 
introducerea în celulele lui tumorale a unor gene care 
transmiteau sistemului imunitar mesajul de a ucide tumoarea. 
Celulele canceroase s-au răsculat împotriva ordinii genetice 
riguroase şi se dezvoltă haotic. Ca să înăbuşe revolta, Tom 
trebuia să se asigure că omora toate sau aproape toate celulele 
canceroase. Pentru a realiza asta, avea nevoie de un instrument 
care să introducă genele ucigaşe în celulele rebele, fără să 
afecteze celulele sănătoase. Aici intervenea retrovirusul HIV 

Retrovirusurile puteau să penetreze o celulă, încorporând 
propriile instrucţiuni genetice în ADN-ul celulei sănătoase. 
Asemenea unor rachete de croazieră, retrovirusurile puteau fi 
reprogramate în laborator, iar codul lor toxic era neutralizat, 
apoi erau introduse genele pozitive. Neutralizând genele din 
retrovirusul HIV care atacă sistemul imunitar uman, introducând 
genele terapeutice, ucigaşul care provoca SIDA putea fi 
îmblânzit şi folosit la vindecarea cancerului pulmonar. Tom şi 
echipa lui dovediseră că puteau anihila retrovirusul. Il 
încărcaseră cu gene special programate să identifice şi să ucidă 
celulele canceroase din plămâni. Acum tot ce le rămânea era să 
testeze pe un subiect uman retrovirusul programat genetic. 

— Mai spuneţi-mi o dată care sunt riscurile, ceru Hank, 
încercând să nu pară speriat. 

Tom îşi puse mâna pe umărul lui Hank. Ca de obicei, voia să 
fie cât se poate de cinstit. 

— Unul dintre riscuri ar fi ca retrovirusul să o ia razna şi să 
invadeze o celulă sănătoasă. Apoi ar introduce genele în altă 
parte a secţiunii genetice. 

— Şi care ar fi rezultatul? 

— Celulele tale sănătoase s-ar îmbolnăvi de cancer. Dar 
probabilitatea este foarte, foarte mică. 

— Aş putea să iau SIDA? 

— Nu, în ultimii trei ani am testat instrumentul retroviral sau 
vectorul, cum îi spunem noi, şi am dovedit că e inofensiv. De 
asta l-a aprobat Asociaţia Federală. Pe bune, Hank, singurul risc 
real ar fi ca procedura să nu funcţioneze. 

Simţea umărul osos tremurând sub atingerea lui. 

— Deci n-am absolut nimic de pierdut, aşa-i? întrebă Hank. 


Tom tăcu o secundă şi îl privi în ochi. Îşi amintea de ziua în 
care Hank venise acolo pentru prima oară, cu câteva săptămâni 
în urmă. Bărbatul altădată zdravăn, obişnuit cu aerul liber, era 
atât de slăbit, că abia mai putea merge. 

— Nu mă pricep să fiu bolnav, îi explicase atunci. Aşa că ori 
mă omorâţi, ori mă vindecaţi. Doar să mă scoateţi naibii de aici. 

Omul era gata să încerce orice, atâta timp cât acel ceva l-ar fi 
scos din pat şi din spital. 

— Hank, am să fiu sincer cu tine. Şansele ca acest tratament 
să eşueze sunt mari, cam optzeci şi cinci la sută. Dar 
probabilitatea ca tratamentul să îţi înrăutăţească starea e 
minimă. lar şansele de supravieţuire în lipsa lui sunt zero. Aşa 
că ai de ales. Sau stai pe tuşă şi aştepţi ca boala să-şi facă de 
cap, sau urmezi tratamentul şi ai cincisprezece la sută şanse să 
te faci bine. 

Hank se încruntă de parcă ar fi meditat, apoi şuieră: 

— Cinşpe la sută? 

Chipul lui Tom rămase nemişcat. 

— În cel mai fericit caz. 

Hank zâmbi. Era un surâs forţat care îi lumină faţa împuţinată 
şi îl făcu să arate mai bine. 

— Mi s-a oferit şi mai puţin de atât. 

Tom îi întoarse zâmbetul. 

— Şi mie la fel. Am văzut oameni care aveau şi mai puţine 
sanse ieşind de aici pe picioarele lor. Aşa că nu te da bătut. 

Aveau să treacă multe săptămâni, luni, poate chiar ani, 
înainte ca rezultatele să fie decisive. Dar lui Tom nu-i păsa cât 
avea să dureze, tot ce voia era să mai amâne puţin clipa în care 
moartea avea să pună ghearele ei lacome pe tânărul acela. 

Se întoarse către asistenta care atârna o perfuzie de stativul 
de lângă pat. In pungă se afla prima baterie de ser retroviral 
roşu, clonat în laboratorul de la etaj. 

— Beth, aşteptăm să sosească mama lui Hank. A spus că 
ajunge la şapte. După aia te rog să-l aduci aici pe unul dintre 
doctorii de la Institut ca să asiste la procedură. lţi sugerez să-l 
aduci pe Karl Lambert. După aceea mă chemi şi începem 
perfuzia. Bine? 

Când Beth dădu din cap în semn de aprobare, Tom putuse 


vedea nerăbdarea din ochii ei. Era încrezător în ceea ce privea 
vindecarea lui Hank. Ar fi vrut să simtă aceeaşi încredere faţă 
de cancerul infinit mai complex care îi ameninţa fiica. Bob şi 
Nora îl anunţaseră că la ora 9.00 aveau să fie gata pentru 
verificarea  retrovirusului pe care îl concepuseră pentru 
combaterea glioblastomului multiform. Se uită la ceas; mai erau 
două ore până atunci. 
x kx * 

La parterul piramidei, Jasmine Washington îşi petrecea prima 
jumătate de oră a programului făcând turul feudei sale. În 
curând, cei mai matinali dintre angajaţii ei vor începe să 
sosească, iar ei îi plăcea să petreacă un timp singură cu 
maşinăriile ei. 

Păşi prin încăperea genosocopului experimental. Odaia era 
asemănătoare cu cea de la etaj, unde fusese decodat genomul 
lui Holly. Dar aici erau doar patru genoscopuri, şi toate erau 
modele experimentale şi îmbunătăţite. Cele două din dreapta 
erau holomodele dotate cu programul prototip Duhul Genei. 
Jasmine era convinsă că în câteva zile maşinăriile aveau să fie 
funcţionale. 

Se simţi din nou străbătută de emoţii contradictorii. Cu patru 
zile în urmă, ea şi Larry o luaseră pe Holly să vadă clasicul film 
Disney, Regele leu. Ca de obicei, se distraseră împreună şi se 
tachinaseră, dar Jasmine nu se putuse împiedica să se 
gândească la verdictul lui DAN. Era mândră de puterea 
genoscopului care îi permitea să prezică bolile, mai ales dacă 
era vorba de afecţiuni care puteau fi prevenite sau vindecate. 
Dar dacă maşinăria nu putea prezice decât suferinţă, fără să 
ofere speranţa de a o alina, atunci aparatul nu i se mai părea 
atât de inteligent. 

Oftă plimbându-se prin încăpere şi trecu de biroul principal al 
departamentului tehnic, cu terminalele lui şi cu mesele de lucru 
tăcute. Deschise uşile de crom şi sticlă din faţă, dând la iveală o 
cameră mare, uluitoare. Era centrul departamentului tehnic, 
unde Jasmine era stăpână; era inima informaţională a filialelor 
GENIUS din întreaga lume. 

Lui Jasmine îi plăcea să se plimbe şi să mediteze în acel 
spaţiu rece şi imaculat, numit pe scurt Camera Albă. Menţinută 


la o temperatură constantă de 12,7* Celsius, avea în centru 
patru cutii enorme care zumzăiau. Două dintre cutii o găzduiau 
pe Marea Mamă, ultracomputerul uriaş, pe bază de proteine, 
interconectat cu toate genoscoapele existente. Acest creier 
central ştia în orice clipă ce scanări erau efectuate de cele din 
„neamul” său, oriunde în lume. Marea Mamă era cea care 
permitea existenţa bazei de date din celelalte două cutii, 
Repozitoriul Ordonat al Genomului Individual sau IGOR. 

Setul de reguli etice legate de scanarea genelor era riguros. 
Genomurile puteau fi scanate doar dacă pacienţii erau însoţiţi 
de medicii lor sau dacă fuseseră consiliaţi de medici. Se făceau 
verificări la sânge, ca nu cumva genomurile indivizilor să fie 
scanate fără ştirea acestora. Cealaltă regulă esenţială stipula că 
toate scanările erau strict confidenţiale. Firmele de asigurări de 
viaţă şi de sănătate încercaseră adesea să conteste această 
regulă a confidenţialităţii, pretinzând că, dacă cineva îşi 
descoperea o boală incurabilă, ar fi putut încheia asigurări 
foarte scumpe. Dar legea era fermă în această privinţă: 
intimitatea individului era primordială. Tocmai din această 
cauză Jazz şi Carter se străduiau atât de mult să menţină baza 
de date secretă. IGOR era strict ilegal. 

IGOR fusese ideea lui Tom. O rugase pe Jasmine să comande 
Marii Mame să extragă câte una din cinci scanări efectuate de 
laboratoarele GENIUS autorizate din întreaga lume şi să le 
stocheze într-o bază de date, împreună cu numele, adresa, 
informaţiile despre familiile pacienţilor şi cu fişele lor medicale. 
La acel moment, IGOR conţinea mai mult de o sută de milioane 
de fişe individuale, iar GENIUS ştia mai multe despre ei decât ei 
înşişi. 

Motivele lui Tom nu erau malefice; voia să folosească această 
bază de date la nivel mare, pentru a-şi valida munca în 
domeniul geneticii - compara tendinţele bolilor în interiorul 
familiilor cu markerii genetici corespunzători acelor boli. IGOR îl 
ajutase să valideze mare parte din munca sa, o muncă ce 
contribuise la găsirea unui tratament pentru schizofrenie şi 
furnizase indicii vitale pentru identificarea tratamentelor pentru 
alte boli genetice. Dar, în ciuda acestei intenţii binevoitoare, 
Jasmine nu avea nicio îndoială că, dacă autorităţile sau anumite 


persoane aflau despre baza lor de date, ar fi fost scandalizate, 
iar credibilitatea firmei GENIUS ar fi fost foarte grav 
compromisă. Dar Tom fusese de părere că beneficiile 
programului depăşeau orice posibilă ameninţare pentru anumite 
persoane sau pentru companie. Aşa că îşi asumase riscurile. 

După ce făcu turul domeniului, Jasmine se întoarse la 
computer şi îşi începu patrularea cibernetică zilnică. Începu să 
tasteze. Cu o putere de procesare de o sută de teraherzi, un 
hard-disk de 600 de Gb şi 200 de Gb de RAM, calculatorul era 
îndeajuns de puternic ca să gonească pe banda rapidă a 
aglomeratei autostrăzi informatice. Monitorul computerului se 
aprinse şi un cap virtual apăru, leit cu cel al lui Jasmine. Coafura 
afro şi chipul închis la culoare, cu trăsături delicate, erau 
aproape identice cu imaginea din ecran. Acesta o întâmpină: 

— Salutări, Razor Buzz. Unde vrei să mergi astăzi? 

Până şi vocea sintetizată suna ca a ei. Folosea porecla 
aceasta foarte rar, dar eticheta era o aluzie la tinereţea 
petrecută în Los Angeles, când era o fanatică a internetului, cu 
o atitudine arţăgoasă şi cu o coafură pe măsură. Dacă părinţii 
ei, baptişti severi, îşi închipuiau că o fereau de necazuri 
interzicându-i să hoinărească pe străzi şi lăsând-o să-şi facă de 
cap pe autostrada digitală, atunci se înşelau amarnic. Jasmine 
alesese numele de utilizator Razor Buzz, pentru că multe dintre 
activităţile ei din acea perioadă erau complet ilegale. Şi totuşi, 
ilegale sau nu, pe atunci era o legendă. 

Vorbi în microfon: 

— Astăzi stau de veghe. 

— Am nevoie de cod înainte să pleci, răspunse capul vorbitor. 

Jazz zâmbi. Parola pe care o alesese săptămâna asta încă îi 
mai stârnea fiori de entuziasm adolescentin. Era numele unei 
slujbe care îi amintea de perioada sa rebelă, înainte să devină 
om serios şi să câştige burse şi Premiul Nobel; erau vremurile 
când putea să spargă orice calculator şi orice cod. Nu era vorba 
despre „contabil“, „medic“, nici măcar despre „director al 
departamentului de tehnologiei informaţiei”. Nu, slujba asta era 
tare, supertare. 

Jasmine tastă „poliţist cibernetic”. Îi plăcea rolul de infractor 
transformat în justiţiar. 


Figura de pe ecran îşi puse dintr-odată o cască, se dădu de 
două ori peste cap şi o salută: 

— Agent Razor, eşti liberă să cutreieri autostrada informatică. 
Ai grijă de tine în spaţiul cibernetic. 

Se întinse peste biroul ordonat ca să apuce cutia de cola 
dietetică şi medită la destinaţia ei. De cele mai multe ori, 
încerca să pătrundă în unul dintre sistemele tehnice sau 
financiare ale vreunei filiale GENIUS. Angajase doi tipi care să 
încerce să înfrângă aceste baze de date protejate, scoțând în 
evidenţă slăbiciunile acestora şi propunând măsuri de protecţie 
superioare. Amândoi erau buni în ceea ce făceau, dar tot îi 
plăcea să verifice personal cât de solidă era apărarea sa. Astăzi, 
avea să încerce să pătrundă în cea mai secretă şi mai bine 
protejată bază de date: IGOR. 

Trecu cu vederea internetul, pentru că niciunul dintre 
sistemele GENIUS nu era vizibil acolo. În schimb, tastă numărul 
Marii Mame, cu intenţia de a pătrunde în conexiunile în timp 
real folosite de genoscopuri pentru a introduce informaţii în 
creierul-mamă şi apoi în IGOR. Aproape instantaneu, pe monitor 
apăru un mesaj care îi cerea parola. O tastă pe cea de ieri; în 
mod intenţionat nu o verificase pe cea din acea zi. 

„Accesul interzis” fu mesajul apărut pe monitor. 

Bun. Parola fusese schimbată. Informaţiile erau în siguranţă în 
faţa atacului ei. 

Sau ar trebui să fie în siguranţă. 

Trebuia să găsească o altă cale de a pătrunde. Apăsă tastele, 
încercând să eludeze ecranul care afişa numele companiei, dar 
care nu oferea nicio informaţie despre conţinutul lui IGOR. Dar 
chiar şi după aceea nu s-ar fi aflat în interiorul lui IGOR, pentru 
că îl proiectase în aşa fel încât să aibă două nivele de siguranţă: 
unul ca să-i împiedice pe prădători să se plimbe prin meniul 
bazei de date şi al doilea menit să îi împiedice să acceseze baza 
de date. Pentru început, încercă trucurile mai uşoare. Cele 
ştiute tuturor prădătorilor cibernetici adolescenţi. Încercă să 
găsească ce dorea să afle întrebând programul din spate. 

Fără succes. Barierele simple erau toate coborâte. 

Până aici era bine. 

Apoi Jasmine folosi limbajul informatic de bază ca să 


reprogrameze parolele. Treaba asta era mai complicată şi, ca să 
o poţi duce la capăt, trebuia să ai ani de experienţă în domeniu. 
Dacă introduceai alt cod de programare, puteai să afectezi 
celelalte programe. 

Jasmine îşi făcu treaba fără să se gândească. Nu-i luă mai 
mult de patru secunde ca să încerce tehnica asta. Dar Razor 
Buzz era un as, un lord al informaticii. 

Nimic. Barierele nu erau sparte. Echipa ei se ocupase şi de 
acest aspect. 

Excelent. 

Acum urma ultima încercare. Urma să îşi scrie propriul ei 
program, care să îi transmită propriile ei instrucţiuni celui care 
controla sistemul de parole. Ca şi cum ar fi creat porunci 
superioare pe care sistemul trebuia să le urmeze. Lui Razor îi 
luă ceva mai mult timp. Era o chestie isteaţă. 

Apoi Jasmine văzu mesajul clipind în dreapta ecranului. 

Acest program a fost deja introdus... Acest program a fost 
deja introdus... Acest program a fost deja introdus... 

Aşa ceva nu se mai întâmplase înainte. 

— Nu se poate! exclamă Jasmine, impresionată şi agitată. 

Imaginea de pe ecran se schimbă şi îşi dădu seama că intrase 
în prima etapă a lui IGOR - o singură parolă finală o despărţea 
de informaţii. 

Dar nu terminase de scris propriul ei program de limbaj 
superior. Probabil că intrase pe urmele altcuiva. 

Probabil că cineva deschisese uşa folosindu-se de acelaşi 
program pe care ea tocmai îl scria şi, fără să vrea, o lăsase să 
intre. Neluând în seamă transpiraţia care îi umezea fruntea, se 
luă pe urmele intrusului, verificând cât de adânc pătrunsese 
acesta în sistem. Oricine ar fi fost, se infiltrase prin apărarea de 
prim nivel, iar acum se plimba prin meniul bazei de date - pur şi 
simplu explora şi vedea ce conţine IGOR. 

Mâna ei ezită deasupra tastei care i-ar fi catapultat pe 
amândoi afară din baza de date. 

Dar încă nu o apăsă. O va apăsa doar dacă instrusul părea să 
facă imposibilul: să pătrundă prin al doilea nivel de apărare, cel 
invincibil, accesând informaţiile confidenţiale stocate acolo. 
Înainte ca aşa ceva să se întâmple, voia să afle cine era intrusul. 


Sistemul automat de identificare PREDATOR avea să se 
declanşeze imediat, dacă respectivul reuşea să treacă de al 
doilea nivel - presupunând că ar fi putut. Dar Jazz voia ca 
identificarea să înceapă acum. 

Vorbi în microfonul montat pe calculatorul ei: 

— Vreau să începi identificarea. Activează PREDATOR. 

Un mic icon de ajutor apăru în colţul din dreapta al ecranului, 
cu figura lui Jazz generată de computer, încă purtând casca de 
poliţist. 

Capul o întrebă: 

— Discret sau cu avertizare? 

— Discret. Doar nu vrem să ne speriem vizitatorul 
deocamdată. 

Un alt icon apăru în colţul din stânga, al monitorului. 

Deasupra lui se afla un ceas care număra în sens invers 
şaizeci de secunde, timpul necesar pentru o identificare 
completă. La baza iconului era un şir de nouă cifre care clipeau. 
Cifrele se schimbau cu o viteză uimitoare, căutând combinaţia 
potrivită. Brusc, cifra din stânga stătu nemişcată, pe când 
celelalte opt continuau să se schimbe cu repeziciune. Apoi a 
doua cifră rămase locului. Odată ce toate cele nouă cifre erau 
identificate, Jasmine putea să afle originea vizitatorului nepoftit. 

25... 24... 23... iconul din stânga afişa timpul rămas. 

A şasea cifră fu găsită. Mai rămâneau doar trei. 

Apoi intrusul se delogă brusc, iar urma lui cibernetică se 
pierdu. 

Dispăruse. 

— La naiba! murmură Jasmine în barbă, chiar în clipa când 
unul dintre angajaţii ei intră în birou. 

Jasmine privi cele şase cifre de pe ecran, verificând dacă îi 
puteau oferi vreo informaţie legată de originile intrusului. Dar 
cifrele nu-i spuneau decât că vizitatorul era din afara graniţelor 
SUA; undeva între Europa de Sud-Est şi India. Orientul Mijlociu 
sau poate Africa de Nord. Dar cine anume din acea parte a lumii 
s-ar fi ostenit să pătrundă în IGOR, o bază de date aparent 
plicticoasă? 

Femeia înaltă şi blondă ţinea în mână un bec de la noul 
holoproiector. 


— "neaţa, Jazz. Ce faci? 

Jasmine îşi ridică ochii şi îi zâmbi managerului tehnic. 

— Bine, Debbie, mersi. 

— Pot să-ţi arăt ceva? 

— Sigur. O să dureze mult? 

— Vreo jumătate de oră. Trebuie să vorbim despre ultimele 
retuşuri pentru Duhul Genei. Credem că am reuşit să rezolvăm 
cu imaginea hologramă. 

— Inclusiv definirea feţei? 

Debbie zâmbi larg. 

— Vino să vezi! 

— Super! În cinci minute vin şi eu. 

In ciuda grijilor, Jasmine era încântată de noul software de 
imagine generată de gene. În ceea ce-l privea pe IGOR, se linişti 
spunându-şi că măcar baza de date nu fusese violată; doar 
scopul ei fusese dat la iveală. Era convinsă că cele mai 
importante bariere de siguranţă erau neatinse. Dar oricum avea 
să-i spună lui Tom. Cu siguranţă ar fi vrut să ştie că, pentru 
prima oară de când IGOR fusese creat, cineva era dubios de 
interesat de baza lor de date. 

MAI TÂRZIU, ÎN ACEEAŞI DIMINEAŢĂ. 
LABORATORUL GENIUS DE TESTE 
PE ANIMALE, BOSTON 


— Deci, Nora, cum merge treaba? întrebă Tom, deschizând 
uşile batante ale holului care lega laboratoarele principale ale 
ansamblului Mendel de laboratorul de teste pe animale sau 
Casa Şoarecilor, cum i se mai spunea. Îndată ce Hank Polanski 
primise infuzia de gene fără efecte secundare, Tom se repezise 
spre laborator, disperat să afle rezultatele experimentului care 
putea hotărî viitorul lui Holly. 

Nora Lutz tocmai introducea informaţiile în laptop şi 
încruntarea ei obişnuită dispăru când îl întâmpină pe Tom 
Carter. Trecută de patruzeci de ani, Nora era o femeie micuță şi 
rotundă, cu părul castaniu tuns la nivelul urechilor. Ochelarii 
mari, cu rame de baga, îi confereau înfăţişarea unei bufniţe. Era 
un tehnician de laborator destoinic, iar Tom ştia că, în ciuda 
aerului morocănos, femeia îşi iubea munca. Măcar aşa ieşea din 
casă. Fată bătrână, Nora locuia în Charlestown împreună cu 
mama ei pretențioasă, căzută la pat, şi cinci pisici. Sprijinindu- 
se de spătarul scaunului, Nora îşi suflecă mânecile halatului şi 
gesticulă spre cele opt cuşti goale din spatele ei. 

— Tocmai am terminat. Cei patruzeci şi opt de şoareci au fost 
disecaţi şi li s-au numărat metastazele. 

Tom aprobă din cap. Nu-i plăcea să folosească animale pentru 
experimentele sale, şi multe dintre protocoalele experimentale 
in vitro pe care le crease nu avuseseră nevoie de animale 
sacrificate. Dar uneori, mai ales în domeniul terapiei genetice, 
experimentele pe animale erau inevitabile. 

In acest experiment, toţi şoarecii fuseseră infectați cu celule 
canceroase de astrocitom. Jumătate dintre ei fuseseră apoi 
injectaţi cu un retrovirus modificat genetic, astfel încât să ucidă 
celulele cerebrale canceroase, iar cealaltă jumătate din lot 
fusese tratată doar cu soluţie salină. Pe urmă, creierele 


şoarecilor fuseseră disecate, ca să se poată număra tumorile 
sau metastazele şi să li se determine mărimea. Dacă şoarecii 
trataţi cu retrovirus aveau mai puţine tumori decât grupul de 
control, injectat cu soluţie salină, atunci experimentul ar fi fost 
încununat de succes. Şi era absolut vital ca experimentul să 
reuşească. Altfel, şansele şi aşa infime de a găsi la vreme un 
tratament pentru Holly erau reduse la zero. 

— Ai idee cum au ieşit rezultatele? 

Nora îi aruncă o privire care îi spunea „Ce rost are să mă mai 
întrebi?” 

— N-aş putea să-ţi spun înainte ca Bob să vină cu plicul. 

Bob Cooke era şeful Norei. 

Nici uneia dintre cele trei echipe care lucrau la noul proiect 
legat de cancerul cerebral nu i se spusese despre Holly. Tom 
procedase astfel din mai multe motive. Cu cât ştiau mai mulţi 
oameni de situaţia ei, cu atât mai mare era riscul ca ea însăşi să 
afle. Nu putea permite ca acest lucru să se întâmple. Avea să le 
comunice echipelor această informaţie când şi dacă era cazul, 
dar deocamdată tot ceea ce trebuiau să ştie era că proiectul era 
o prioritate absolută. 

Deocamdată, doar echipa Norei Lutz şi a lui Bob Cooke erau 
aproape de a descoperi vectorul retroviral complex necesar 
pentru a trece bariera sânge-creier care proteja creierul. 

Progresele lor în ultimele cinci săptămâni fuseseră 
remarcabile, dar când privi documentul Excel de pe monitorul 
laptopului, Tom era mai degrabă anxios decât încântat de 
rezultatele experimentului. Foaia de Excel afişa în coloana din 
stânga numerele purtate de fiecare şoarece, numărul tumorilor 
- alarmant de mare, în opinia lui Tom - în coloana următoare, şi 
dimensiunea acestor tumori în coloana de lângă. Una dintre 
coloane rămânea goală: cea care indica tratamentul pe care îl 
primise acel şoarece. Doar Bob Cooke deţinea această 
informaţie. 

Cu ani în urmă, Tom înţelesese cât de important era să nu 
permită sentimentelor personale să influenţeze rezultatele şi 
impusese condiţia obligatorie ca toate experimentele GENIUS să 
fie realizate „pe nevăzute”. Ştia cât de ispititor era, chiar şi 
pentru cel mai scrupulos cercetător, să „găsească” rezultatele 


la care spera. Aşa că Bob Cooke administrase injecţiile 
şoarecilor şi înregistrase pe un disc care dintre şoareci primise 
tratamentul cu virusul modificat genetic şi care dintre ei primise 
apă amestecată cu sare. Bob sigilase informaţiile într-un plic 
maro şi nu participase la numărătoare. 

— Unde e Bob acum? întrebă Tom. 

— În sala Mendel. Să-l chem? 

— Nu, mă duc eu. Tu termină cu cifrele. 

Tom ieşi din Casa Şoarecilor, merse pe coridorul îngust, trecu 
de uşile batante de sticlă ale grupului principal de laboratoare. 
Doctorul cercetă întinderea de spaţiu alb, crom şi sticlă şi îl văzu 
imediat pe Bob Cooke. Aspectul bărbatului şi limbajul corpului îl 
diferenţiau de aproape toţi laboranţii. Ceilalţi savanţi stăteau 
cocârjaţi deasupra birourilor, dar californianul blond, bronzat, cu 
gesturi degajate, se sprijinea relaxat în scaun, privind o lamelă 
de micoscop în lumină. Arăta mai mult a surfer care caută din 
ochi următorul val decât a om de ştiinţă. Zâmbetul lui larg şi 
stilul relaxat îi făceau pe unii să îl subestimeze. În multe 
privinţe, aparenta lipsă de respect a tânărului îi amintea lui Tom 
de el însuşi. 

Deja vedea plicul maro pe biroul lui Bob şi se strădui să-şi 
înăbuşe impulsul de a-l înşfăca şi de a pleca în fugă. 

Bob îl văzu şi zâmbi. Cu o mişcare fluidă, Bob păru că pune 
jos lamela, luând în acelaşi timp plicul maro şi ridicându-se în 
picioare. 

— Căutai asta? 

Inapoi în laboratorul de teste pe animale, Carter se trezi 
scrutând chipul Norei, în căutare de alte indicii, acum că 
avusese timp să se uite peste informaţii. Dacă rezultatele erau 
definitorii, atunci nici nu ar mai fi fost nevoie de disc. Dacă 
şoarecii aveau acelaşi număr de tumori mari, atunci era evident 
că experimentul dăduse greş, iar dacă jumătate din şoareci nu 
aveau nicio tumoare, atunci experimentul funcţionase. Dar faţa 
de bufniţă a Norei nu trăda nimic. 

Bob îşi apropie sprâncenele, prefăcându-se că se încruntă. 

— Şi nominalizările pentru cel mai bun film sunt... rosti 
înainte de a rupe plicul şi de a-i da Norei discul. 

Nora îi aruncă şefului său un zâmbet istovit, introduse discul 


în computer şi rulă programul. Excelul începu imediat să 
importe informaţiile. Tom putea vedea celulele goale din 
dreapta ecranului umplându-se cu „da“ sau „nu“, indicând care 
dintre şoareci primise tratamentul cu retrovirus. 

Haide, se rugă în gând, să fie o diferenţă între grupuri. Dar 
înainte ca Tom să-şi sfârşească ruga tăcută, pe ecran apărură 
concluziile. lar vocea dezamăgită a Norei îi anunţă rezultatele: 

— Nu e nicio diferenţă între grupuri, anunţă brusc tehnicianul. 
Oricum, nu ceva semnificativ din punct de vedere statistic. 

— Rahat! 

Nu-i venea să creadă. Razultatele erau chiar mai proaste 
decât se temuse. Terapia cu gene nu avea absolut niciun efect. 

— Ce n-a mers? întrebă Nora. 

Tom se încruntă şi-şi încrucişa braţele, bătând darabana pe 
braţul stâng. 

— Poate că virusul nu a ajuns la celulele tumorale? Poate că 
bariera sânge-creier l-a oprit? 

— Dar virusul a fost modificat tocmai ca să treacă de barieră, 
vorbi Bob, pe un ton neobişnuit de plat. 

— Mda, păi poate că nu a mers. Sau poate că virusul şi-a atins 
ţinta, dar genele nu şi-au făcut treaba în interiorul celulelor sau 
nu au produs destule proteine ca să aibă efect. Oricum ar fi, va 
trebui să analizăm celulele tumorale ca să fim siguri. Dar 
concluzia e că nenorocitul de tratament nu a avut efect. 

Uşa din dreapta lui se deschise şi Jasmine intră. Chipul ei, de 
obicei senin, era gânditor. 

— Tom, pot să vorbesc cu tine? E destul de important. 

Era limpede că ce avea de spus nu era pentru urechile 
tuturor, aşa că se scuză faţă de Bob şi Nora şi o urmă pe 
Jasmine în coridorul mic. 

— Imi pare rău, continuă Jasmine, dar am veşti proaste. 

Tom râse. 

— Minunat! Să ştii că ai venit în locul potrivit. Hai să vedem 
dacă veştile tale sunt mai proaste decât ale noastre. 

— Am surprins un intrus încercând să intre în baza de date 
IGOR. 

Tom gemu. Asta îi mai lipsea. 

— Şi a intrat? 


— Nu, dar cred că în principiu au idee ce conţine. 

— Cine a fost? Ai idee de unde e? 

Jasmine clătină din cap. 

— Nu. Tocmai asta e partea mai ciudată. Nu era din cele trei 
regiuni-cheie. Semnalul nu provenea nici din Europa, nici din 
Orientul îndepărtat, nici din Statele Unite. 

— Eşti sigură? 

Absolut. 

— Poţi afla mai multe? 

— Nu prea. l-am spus şi lui Jack, dar nici el nu înţelege. Toate 
marile companii de asigurări şi companiile biotehnice rivale care 
ar vrea să dea târcoale bazei de date se află în Triadă. Nu 
înţeleg. 

Tom îşi masă tâmplele. Nici măcar nu voia să se gândească la 
consecinţele care ar fi urmat odată ce informaţiile lui IGOR ar fi 
căzut în mâinile companiilor de asigurări, în mâinile presei sau... 

— Se poate să fi fost autorităţile? 

Jasmine negă cu o mişcare a capului. 

— Nu. Treaba asta s-a întâmplat acum trei ore. Dacă ar fi fost 
mâna autorităţilor, ar fi deja aici, pe capul nostru. 

— Şi-atunci cine crezi că ar putea fi? 

— Habar n-am. Poate e doar un hacker care-şi face de lucru. 
Dar nu cred. Am impresia că oricine ar fi fost ştia exact ce 
căuta. Oricum, am zăvorât căile de acces şi am să supraveghez 
atent baza de date. 

— Ce se va întâmpla dacă încearcă să intre iar? 

— Nu vor intra. Nu aici e problema. Problema e ce vor face 
acum că ştiu ce aşi avem în mânecă. Dar am şi veşti bune. 
Programul Duhul Genei e pe ultima sută de metri. 

Tom zâmbi. 

— Super. Bravo! Când crezi că nu mai are nicio bubă, dă-i de 
veste lui Karen Tanner, de la F.B.I. 

— Care erau veştile tale proaste? Experimentul nu a reuşit? 

O conduse pe Jasmine către laborator şi îi arătă laptopul 
Norei. 

— Uită-te şi tu. 

Nora îi făcu loc. 

— A fost un mare fâs, comentă Bob Cooke. 


Tom privea în tăcere cum Jasmine studia baza de date. 

— Ce-i asta? întrebă brusc, arătând cu degetul cifra 0 apărută 
în coloana tumorilor. 

Tom se aplecă să vadă mai bine. Nora privi încotro arăta 
degetul lui Jasmine. 

— Şoarecele C370 nu a avut metastaze. Era complet curat. 

Tehnicianul părea uluit. 

— Şi asta e ceva semnificativ? 

Bob Gooke ridică din umeri. 

— Poate că celulele canceroase nu au avut efect. 

Nora se încruntă mai tare. 

— Nu cred, mi-l amintesc pe G370, pentru că sigur avea 
metastaze, dar erau necrotice. O privi pe Jasmine. Moarte. 

— Doar o întâmplare? întrebă Bob întorcându-se spre Tom. 

— Ce mai întâmplare, făcu Jasmine, arătând indicaţia 
negativă din coloana din dreapta. Şoarecele ăsta a făcut parte 
din grupul de control. A primit doar o seringă de apă sărată. ŞI 
totuşi a reuşit să se vindece singur. 

Nora îi aruncă lui Tom o privire întrebătoare. 

— Remisie spontană? 

In tristeţea lui Tom se ivi o licărire de speranţă. Nu mai 
avusese de-a face cu remisii spontane până atunci, nici în 
laborator, nici în rezerva medicală. Era ceva extrem de rar. 
Documentat, dar rar. Nimeni nu înţelegea cum se producea şi 
nici nu se putuse explica de ce sistemul imunitar al anumitor 
persoane se hotăra dintr-odată să le scape de cancer, fără 
niciun motiv. Dovezile medicale despre aceste vindecări erau 
numeroase, dar nu exista nicio explicaţie medicală. 

Se întoarse către Bob Cooke. 

— l-ai efectuat cumva o citire a ADN-ului înainte de 
experiment? 

— Mă tem că nu. Nu face parte din protocol. De ce întrebi? 

Tom nu era sigur, dar simţea cum o idee începea să prindă 
contur în mintea lui. 

— Am fi putut găsi ceva să explice de ce tocmai şoarecele 
ăsta s-a vindecat. Dacă am putea compara celulele 
precanceroase cu celulele canceroase şi cu cele „vindecate”, 
postcanceroase, am putea identifica secvenţa de cod genetică 


responsabilă de remisia naturală. Până acum ne-am petrecut 
timpul încercând să impunem o soluţie teoretică, un tratament 
creat în eprubetă. De ce să nu ne întoarcem atenţia în schimb 
către soluţiile rare, care există deja în natură, şi să încercăm să 
le reproducem? 

Îi privi, căutând o reacţie din partea echipei şi văzu că Nora şi 
Bob aprobau din cap, gânditori. 

Jasmine îl privi încruntată o clipă. 

— Dar cum am putea fi siguri că soluţia e ştiinţifică? 

— Şi ce altceva ar putea explica vindecarea? Credinţa? 
Triumful minţii asupra materiei? Hai, Jazz, fii serioasă. 

—De ce nu? i-o întoarse Jasmine. Multe vindecări 
inexplicabile sunt puse pe seama credinţei. In copilărie, singura 
călătorie pe care părinţii mei au făcut-o în Europa a fost la 
Lourdes, cu mătuşa mea Angela, care era bolnavă. 

Nora încuviinţă. 

— Şi eu am dus-o pe mama la Lourdes, acum doi ani. Pentru o 
vreme s-a simţit mult mai bine. 

— Şi mătuşa mea la fel. Unele dintre cele mai cunoscute şi 
mai bine documentate vindecări s-au petrecut acolo. 

Jasmine începu să numere cazurile pe degete: 

— Rose Martin s-a vindecat în aprilie 1947, cancerul ei uterin 
a intrat în remisie completă. Apoi a fost Vittorio Michelli, în 
1962, a cărui tumoare la coapsă a dispărut după ce s-a scăldat 
în apă sfinţită timp de câteva zile. Mai e şi Klaus Kunst care a 
băut apă sfinţită în '66 şi s-a vindecat de cancer la rinichi. 

Tom zâmbi. Numai Jazz era în stare să aibă o minte ca un 
computer şi să creadă totuşi în existenţa lui Dumnezeu. 

— Credeam că baptiştii nu cred în vindecările miraculoase de 
la Lourdes, că asta cade în sarcina catolicilor. 

— În niciun caz. Când ai nevoie de un miracol, te duci acolo 
unde se întâmplă miracole. 

— Un lucru e clar, îi întrerupse Bob, arătându-le zeroul de pe 
ecran. Dacă e vorba despre credinţă, şoarecele C370 a fost al 
naibii de credincios. 

Toţi râseră de remarca lui Bob, dar ideea care îşi făcea loc în 
mintea lui Tom nu-i dădea pace. 

— Eu spun doar că ceva s-a schimbat în alcătuirea genetică a 


şoarecelui. Şi, indiferent dacă vrei s-o numeşti ştiinţă, natură 
sau altceva, merită să aflăm cum am putea reproduce o 
asemenea vindecare. 

Făcu o pauză, privindu-i pe rând în ochi. 

— Aveţi răbdare o secundă, bine? Suntem siguri că ştim cum 
funcţionează remisia spontană, dar nu ştim din ce motiv. La 
bază, celulele canceroase sunt celule obişnuite care s-au 
răsculat împotriva proprietarului, aşa că sistemul imunitar le 
lasă în pace. Dar în cazul remisiei spontane, dintr-un anumit 
motiv, sistemul imunitar îşi dă brusc seama că acele celule 
canceroase nu-şi au locul acolo, că sunt străine şi că nu fac 
parte din corp. Sistemul imunitar bombardează tumorile, iar 
acestea se topesc. Corect? 

Aşteptă cât timp ceilalţi, inclusiv Jasmine, dădură aprobator 
din umeri. 

— Ca lucrul ăsta să fie posibil, trebuie să se întâmple ceva cu 
codul genetic al celulelor rele, ceva care alertează anticorpii 
sistemului imunitar, avertizându-i că tumoarea este un corp 
străin. De fapt asta am vrut să realizăm în acest experiment. 
Am încercat să folosim un retrovirus modificat genetic care să 
modifice ADN-ul celulelor canceroase, în aşa fel încât să atragă 
atenţia sistemului imunitar. 

— Şi ce-i cu asta? 

— Şi dacă există un retrovirus natural care ucide tumorile? 

— Cum?! exclamă Bob. 

Tom ridică mâinile ca să-l calmeze. 

— Retrovirusul acţionează invadând o celulă corporală şi 
schimbând apoi ADN-ul corupt cu propriul ADN. În acest fel se 
reproduce şi de asta e atât de periculos. Bruiază codul nostru 
genetic natural şi se întinde prin tot corpul. Uite cât de eficient e 
virusul HIV Acum imaginează-ţi că există un retrovirus foarte 
rar, care nu degradează ADN-ul, ci îl reasamblează. Îl repară. 

— Un retrovirus care există în natură? întrebă Nora, mărind 
ochii în spatele ochelarilor. 

— Da. Unul care introduce o genă ce omoară celulele 
canceroase ori repară celulele afectate. Gândeşte-te, multe 
gene sunt menite să repare ADN-ul; ştim asta. Multe gene 
transmit celulelor să moară; ştim şi acest lucru. Aşadar, dacă 


genele potrivite sunt introduce în celulele potrivite, ordinea ar 
putea fi reinstaurată. 

— Oare e posibil? întrebă încet Jasmine. Ar putea un 
retrovirus natural să facă asta? 

Bob ridică din umeri. 

— Cred că da. Dar nimeni nu s-a întrebat dacă retrovirusurile 
pozitive au existat înainte în natură. Dar asta e egal cu zero. 
Gândeşte-te la microorganisme. Am considerat mereu ciupercile 
şi bacteriile drept organisme dăunătoare de care trebuie să ne 
ferim, pentru că ne-ar putea infecta. Apoi Fleming a descoperit 
penicilina, o ciupercă ce putea neutraliza infecția, stopa 
cangrena şi sifilisul, o ciupercă ce a salvat nenumărate vieţi. 

— Exact, făcu Tom. Sunt de părere să verificăm. 

— Sunt de acord, Tom, dar cum? întrebă Nora. 

Tom se opri, încercând să găsească cea mai bună abordare. 
Apoi, spre surprinderea lui, Jasmine îi oferi răspunsul la 
întrebare. 

— Trebuie să-l folosim pe DAN ca să analizăm ADN-ul cuiva 
care a cunoscut remisia spontană. Am putea face verificări pe 
materialul genetic al subiectului recoltat dinainte de cancer, în 
timpul bolii şi după remisie. Să vedem ce se întâmplă cu ADN-ul 
lui de-a lungul timpului. 

Tom zări o sclipire de entuziasm în ochii ei, de parcă şi-ar fi 
amintit brusc ceva. Jasmine se îndreptă către computerul din cel 
mai îndepărtat colţ al încăperii. Spre deosebire de laptopul 
Norei, maşinăria era conectată la internet. 

— Dar spui că astfel de subiecţi sunt rari, completă Jasmine, 
vorbind parcă pentru sine. 

— Da, şi avem nevoie de un subiect viu, sugeră Tom privind 
cum Jasmine aprindea calculatorul, accesând buletinul de ştiri 
medicale globale de pe internet. 

— Sunt sigur că am văzut ceva pe site-ul Serviciul de 
Supraveghere Medicală acum câteva zile. Căutam ceva şi am 
văzut un nume care îmi era cunoscut. 

Jasmine se întoarse către Tom. 

— Jean-Luc Petit? 

Tom aprobă din cap. Jean-Luc Petit, specialistul oncolog 
francez, vizitase firma de mai multe ori, ca să vadă genoscopul 


la treabă şi să viziteze rezerva medicală. 

— Da, îl cunosc îndeaproape. E un om bun. Conduce o secţie 
de oncologie din Paris. Ce-i cu el? 

Jasmine selectă cu mouse-ul un icon de pe monitor. 

— Ei bine, a postat ceva în buletinul medical Watch, la rubrica 
Veşti interesante. 

Tom era intrigat. 

— Are un pacient care s-a vindecat prin remisie spontană? Un 
pacient viu? 

Jasmine selectă alt icon şi mai apăsă două taste. Imaginea de 
pe monitor se schimbă şi apăru o pagină în franceză. 

— Am găsit. Ştiam eu că văzusem bine. 

Tom se aplecă, recunoscător celor câteva luni de studii la 
Institutul Pasteur din Paris. Dar ceea ce citi era atât de uluitor, 
încât hotărî să verifice textul folosindu-se de traducerea în 
engleză care apărea la baza ecranului. 

— Ei? făcu Bob din spatele lui. Franţuzul are un asemenea 
pacient la el în secţie? 

— Nu. Doctorul Jean-Luc Petit nu are un astfel de pacient, 
răspunse Jasmine, iar trăsăturile ei ca de spiriduş se încreţiră 
într-un zâmbet imens. Are doi. 

Bob şi Nora se zgâiră neîncrezători la Jasmine. 

— Să găseşti un pacient e uimitor, comentă Bob, trecându-şi 
mâinile prin părul blond, dar probabilitatea de a găsi doi, mai 
ales în aceeaşi secţie... 

Bob nu a mai putut continua, rămăsese fără cuvinte. 

— Ar fi putut contracta leacul de la altcineva, transmiţându-l 
de la unul la altul? întrebă Nora. 

Tom strânse din umeri, prea uluit ca să mai spună vreun 
cuvânt. Încă încerca să înţeleagă implicaţiile. În cele din urmă, 
reuşi să vorbească: 

— Jazz, mai răspunde-ne la o întrebare înainte să te 
deloghezi. 

În timp ce degetele ei tastau, zâmbetul răutăcios al lui 
Jasmine se făcu mai larg. 

— Stai să ghicesc, Tom. 

Imaginea se schimbă, apăru pagina de rezervare a biletelor 
pentru compania Air France. 


— Vrei să ştii când e următorul zbor către Paris, nu? 


Z 


PEŞTERA LUMINII SACRE, 
SUDUL IORDANIEI 


Să-l ucidă sau să îl ajute? Aceasta era întrebarea. 

De cealaltă parte a lumii, sub cele cinci stânci ale lui Asgbaa 
El-Lab, lezechiel De La Croix îşi frecă ochii obosiţi şi simţi încă o 
dată cum inelul puterii, altădată mulat perfect, aluneca de pe 
degetele lui bătrâne şi noduroase. Dilema era neînchipuit de 
întortocheată. Dacă alegea acum calea greşită, era sigur că ar fi 
pus în primejdie scopul de căpătâi al Frăției Celei De A Doua 
Veniri. 

Dedesubtul lui, în Peştera Luminii Sacrc, Flacăra Sacră încă 
ardea alb-albăstruie, aşa cum se întâmpla de trei decenii şi 
jumătate. Dar cât avea să mai ardă astfel? lezechiel se gândea 
îngrozit la ziua când flacăra avea să-şi preschimbe culoarea sau 
el avea să moară, şi asta înainte de a-l fi găsit pe Noul Mesia. 
Umerii firavi se cutremurară când îşi aminti că deja avea o sută 
de ani. Timpul nu era de partea sa. 

Aşezat în jilţul său, în capul mesei uriaşe de stejar, îi cerceta 
pe cei cinci bărbaţi care se contraziceau. Fiecare purta un 
costum închis la culoare, o cămaşă albă şi cravată roşie ca 
sângele. Pe umeri, aveau o eşarfă de ceremonie, din satin alb, 
purtând o cruce roşie. Şefii celor trei regiuni şedeau la capătul 
opus al mesei. Fratele Haddad, cu pleoapele căzute, prezida 
Pământul Sfânt, cel mai vechi şi prestigios teritoriu al Frăției; 
puterea lui se întindea peste Orientul Mijlociu şi Levant. In faţa 
lui se afla fratele Luciano, un bărbat înalt, grizonant, la cârma 
celei de-a doua regiuni ca importanţă a creştinătăţii, care 
includea Europa. Lângă el şedea cel mai tânăr dintre liderii 
regionali, fratele Olazabal, cu pielea îngălbenită, care controla 
Lumea Nouă. Toţi trei aveau peste şaptezeci de ani şi, 
asemenea celor mai vârstnici dintre membrii Frăției, aveau 
legături de sânge cu cei dintâi discipoli ai fondatorului Frăției, 
Lazăr. In lumea din afară, fiecare dintre cei trei ocupa poziţii 


importante, iar ca membri ai Cercului Lăuntric, erau foarte 
influenţi în interiorul Frăției. Dar până şi ei se plecau în faţa 
celor doi bărbaţi care îl flancau pe lezechiel şi care, la rândul lor, 
se înclinau în faţa acestuia. 

lezechiel se întoarse către fratele din stânga sa. La şaptezeci 
de ani, fratele Bernard Trier era cel de-al doilea membru al 
frăţiei rămas în viaţă de la acea zi fatidică în care Flacăra Sacră 
îşi schimbase culoarea. Bărbatul solid, cu barbişon şi cu părul 
presărat cu fire albe, fusese altădată ofiţer superior în armata 
germană. Dar încă de când fusese numit Apărător al 
Imperativului Al Doilea al Frăției, devenise unicul membru care 
renunţase la orice alte îndatoriri din lumea de afară. Rolul său 
era o slujbă cu normă întreagă: trebuia să se ocupe de 
garantarea siguranţei organizaţiei, să culeagă informaţii despre 
cei care erau meniţi Dreptei Ucideri şi să îi controleze pe cei doi 
agenţi care duceau la îndeplinire Dreptele Ucideri. Până şi 
fratele Felix Kirkham, care, în postura de Apărătorul 
Imperativului Al Doilea, fusese însărcinat cu găsirea Noului 
Mesia, încă îşi păstrase postul de profesor de fizică la Oxford. 
Chiar şi lezechiel îşi găsea timp să supravegheze considerabilele 
interese bancare internaţionale ale Frăției. 

De obicei, în timpul adunării lunare din Peştera Sacră, fratele 
Bernard şi fratele Helix se certau. Era ceva firesc. La urma 
urmei, cu cinci ani în urmă, Helix îi urmase fratelui Darius în 
postul de Apărător al Imperativului Dintâi, iar lezechiel ştia că 
lui Bernard îi displăcea influenţa de care se bucura Helix. La 
cincizeci de ani, fratele Helix nu era doar cu douăzeci de ani mai 
tânăr decât Bernard, dar era şi cel mai tânăr Apărător al 
Imperativului Dintăi. 

Acest bărbat înalt, chel, cu ochelari ale căror rame rotunde 
erau de sârmă, reprezenta sângele proaspăt al Frăției, sânge de 
care avea atâta nevoie. Helix învățase la universităţi de top, 
fusese scăldat în ştiinţa şi tehnologia epocii şi era înzestrat 
pentru a putea călăuzi Frăția milenară prin labirintul modern al 
lumii de azi. lezechiel îl alesese ca să insufle o nouă perspectivă 
şi noi idei în căutarea lor. 

Dar poate că această nouă idee, care provocase atâtea 
certuri, era prea de tot? Prea radicală? lar pe lezechiel îl speria 


ideea că se ajunsese aici tocmai din cauză că Nemesis eşuase la 
Stockholm, cu şase săptămâni în urmă. 

Exasperat, Bernard îl privi înainte de a se întoarce către Helix, 
care părea nelalocul lui în peşteră, în timp ce mânuia laptopul şi 
conexiunea la internet. 

— Frate Helix, făcu Bernard, doar nu te aştepţi să amânăm 
Dreapta Ucidere pentru... arătă înspre laptop... pentru moftul 
ăsta al tău. 

— Nu e un moft, îi explică Helix cu mult calm. Ne-ar putea 
ajuta să îl găsim pe Noul Mesia. 

— Dar de unde ştii că va funcţiona? întrebă fratele Luciano, 
trecându-şi agitat o mână prin părul argintiu. 

Helix dădu din umeri. 

— Nu ştiu. Dar sigur e mai bine decât dacă am folosi vechile 
metode. Aveam cincisprezece ani când flacăra şi-a schimbat 
culoarea. Incă de atunci, reţeaua Frăției a răscolit lumea ca să-l 
găsească pe Noul Mesia. Dar au reuşit? 

Fratele Haddad clipi. 

— Noi căutăm în continuare. 

— Şi ce am găsit? 

O pauză. 

— Exact! În ultimii treizeci de ani ne-am trimis cei mai buni 
oameni să-i verifice pe toţi cei care susțineau că au viziuni ori 
că pot face minuni. Dar, cu toate că avem o listă de posibili 
candidaţi care corespund semnelor străvechi, niciunul nu se 
potriveşte perfect. Noi şi fraţii de dinainte am aşteptat două mii 
de ani ca flacăra să se preschimbe, dându-ne de veste că Mesia 
a venit a doua oară, şi fiecare dintre noi a sperat că onoarea de 
a-l căuta va cădea pe umerii noștri, că asta se va petrece în 
vremea noastră. Noul Mesia umblă printre noi de mai bine de 
trei decenii şi totuşi încă nu l-am găsit. 

De frustrare, Bernard Trier se trăgea de barbă. 

— Dar, frate Helix, cel de la care te aştepţi să ne ajute se află 
pe lista Dreptelor Ucideri. Doctorul Carter ne este duşman, nu 
aliat. 

Tonul fratelui vânjos devenea din ce în ce mai stăpânit, dar 
nu mai puţin ameninţător. 

— Frate Helix, cu toţii ne plecăm în faţa vrăjitoriilor tale 


tehnologice. Sunt sigur că într-o zi măiestria ta va fi de mare 
ajutor. Dar nu astăzi. Poate ar trebui să-ţi amintesc ce spune 
Imperativul Dintâi şi care este rostul lui. 

Inainte ca lezechiel să-l poată opri, Bernard îşi drese 
ostentativ glasul şi recită pompos străvechiul legământ. 

— Să ne implicăm în practica Dreptelor Purificări pentru a 
curăța lumea de cei care amenință valorile, scopurile şi 
credințele Frăției Celei De A Doua Veniri şi pun în pericol 
mântuirea omenirii. 

Savantul ăsta periculos e aproape de vârful listei de ucideri. 
Dacă se ocupă de vrăjitoriile lui genetice, crede că omul va şti în 
curând atât de multe, încât Domnul nostru nu va mai avea rost. 
Se joacă de-a Dumnezeu. De asta noi - şi tu te-ai învoit, frate 
Helix - ne-am dat acordul pentru eliminarea de la Stockholm. În 
ceea ce mă priveşte, singura întrebare este când vom duce 
treaba la bun sfârsit şi dacă voi lăsa această sarcină în seama 
lui Nemesis sau îl voi folosi pe Gomora. 

Helix dădu lent din cap, iar ochii îi zâmbeau în spatele 
ochelarilor cu lentile groase. Ca întotdeauna, lezechiel era 
impresionat că fratele mai tânăr refuza să se lase intimidat de 
agresivul Bernard. 

— Îţi mulţumesc că mi-ai amintit de importantul tău rol, frate 
Bernard, spuse Helix, fără umbră de ironie. Sunt însă sigur că nu 
e nevoie să-ţi amintesc că Imperativul Dintâi, cel al găsirii lui 
Mesia, este deasupra oricărui alt imperativ, mai ales dacă 
acesta din urmă ne pune căutarea în pericol. 

Lui lezechiel îi displăcea că se trecuse atât de radical de la 
ideea de a-l „purifica” pe doctorul Carter la a colabora cu 
acesta. Dar nici nu dorea să-i grăbească uciderea înainte de a fi 
înţeles cu ce ar fi putut să le fie de folos. 

— Frate Helix, vorbi lezechiel înainte ca Bernard să poată veni 
cu o replică, spui că avem nevoie de tehnologia acestui savant 
pentru a găsi genele care se potrivesc. Dar de ce avem nevoie 
de el? _ 

— Din două motive. In primul rând, nu putem scana genele 
prin mijloacele obişnuite. Regulile etice sunt atât de stricte în 
toate laboratoarele GENIUS din lume, încât inevitabil ni se vor 
pune întrebări. Singurul mod de a fenta verificările astea 


riguroase e să-l convingem pe Carter să aprobe scanarea. În al 
doilea rând, când vine vorba de a găsi genele potrivite, vom 
avea nevoie de ajutorul lui ca să intrăm în baza de date IGOR. 

— Nu putem să plătim pur şi simplu ceva să folosim baza de 
date? întrebă fratele Luciano. 

— Nu. După cum am mai explicat, IGOR nu este un bun 
public. De fapt, conţinutul bazei de date se vrea a fi secret. Am 
dat din întâmplare peste ea în timp ce făceam cercetări pentru 
fratele Bernard, despre Carter şi compania lui. Şi n-am reuşit să 
mă strecor decât prin primul filtru ca să văd ce conţine. 

— Frate Helix, îl întrerupse lezechiel, de ce nu te strecori în 
baza de date şi nu cauţi genele care se potrivesc? 

— Pentru că e extraordinar de bine protejată. A fost foarte 
greu şi să aflu ceea ce conţine baza de date. Proiectantul 
sistemului, doctorul Washington, e unul dintre cei mai buni 
specialişti în domeniu. A transformat IGOR într-o fortăreață 
impenetrabilă. 

— Aşadar, ai nevoie de ajutorul doctorului Carter ca să 
realizezi prima scanare şi să îţi acorde acces la acest... IGOR? 
conchise lezechiel, frustrat de atâta jargon şi de acronime. 

Helix încuviinţă cu o mişcare a capului. 

— Dar de ce ne-ar ajuta doctorul? se răsti Bernard. Cum îl 
putem controla? 

Helix ridică din umeri. 

— Nu ştiu încă. Dar cel puţin, dacă e viu, am şanse să găsesc 
răspunsul. 

Helix îşi scoase ochelarii şi îşi şterse lentilele, apoi se întoarse 
către el. 

— Părinte lezechiel, cred că înţelegi cât de important ar putea 
fi doctorul Carter pentru Imperativul Dintâi! Ar fi de neiertat să 
fii responsabil de flacăra albă şi să nu îl găseşti pe Mesia. Ar fi o 
nesocotinţă să ne bazăm doar pe Veghetorii noştri. Trebuie să 
punem totul la bătaie pentru a-L găsi pe Cel Ales, orice-ar fi. 

— Dar părinte, contraatacă fratele Bernard Trier, trebuie să 
ne gândim şi la ce ar însemna dacă am neglija Imperativul Al 
Doilea şi am coopera cu una dintre ţintele noastre. 

Chipul lui lezechiel rămase nemişcat, părintele refuza să 
hotărască pe loc. Bineînţeles că Helix avea dreptate; n-ar fi 


îndurat gândul că nu aveau să-l găsească pe cel uns. Dar 
înţelegea şi punctul de vedere ale lui Bernard, gândul de a 
colabora cu blasfematorul primejdios pe care urmăreau să-l 
elimine îl nelinişteau. 

În mijlocul mesei uriaşe tronau platouri cu mâncare şi 
damigene mici, pline cu vin aromat. Ceilalţi înţeleseră gestul lui 
drept un semn că trebuiau să mănânce şi să bea cât timp el 
medita la hotărârea care urma să fie luată. Bărbaţii mai în 
vârstă se serviră cu sarmalele, smochinele şi carnea din fata lor. 
Helix însă tasta la computer şi se uita nerăbdător la altarul din 
spatele lui Helix; lumânările şi torţele care luminau peştera se 
reflectau în lentilele lui groase. 

lezechiel admira vehemenţa bărbatului mai tânăr, dar era de 
asemenea conştient că Frăția nu existase de două milenii doar 
ca el să rişte totul punând în aplicare un plan nesăbuit. 

Privi peste umăr, dincolo de Flacăra Sacră, dincolo de altar, 
până la uşa din piatră a Hrubei Aducerii Aminte. Se gândi la 
ceea ce zărea în spatele uşii. Dintr-odată, se simţi strivit de 
greutatea responsabilităţii vechi de două mii de ani; se gândi la 
Lazăr, întemeietorul Frăției, vorbindu-le primilor adepţi, chiar în 
acel loc. Işi aminti de legendă: în noaptea crucificării, Lazăr 
visase o flacără arzând în măruntaiele pământului, sub o mână 
de stânci pierdute în sălbăticia deşertului. Lazăr îşi condusese 
adepţii acolo, fără hartă, iar în acel loc săpaseră şi îşi croiseră 
drum prin peşteri şi crevase până la flacără. li adunase în acel 
loc secret, unde puteau pune la cale planuri, pregătindu-se 
pentru întoarcerea lui Hristos şi asigurându-se că Golgota nu 
avea să se mai repete. Apoi Lazăr le povestise despre profeția 
din vis: al doilea Mesia nu va fi conştient de chemarea sa, iar cei 
drepţi vor trebui să-l găsească şi să-l ungă pentru a fi mântuiţi. 
Nu vor avea steaua din Betleem să-i călăuzească, doar Focul 
Sacru, arzând în adâncul pământului. Dar trebuia să fie găsit şi 
uns în focul alb înainte ca Judecata de Apoi să se abată asupra 
omenirii. Şi, din moment ce doar ei aveau acces la Flacăra 
Sacră, responsabilitatea celei de A Doua Veniri cădea pe umerii 
Frăției. Mântuirea omenirii depindea de ei. lezechiel invidia 
credinţa neclintită a lui Lazăr. Dacă lisus Hristos te-ar scula din 
morţi, cu siguranţă nu ar mai exista nici urmă de îndoială în 


inima ta că acel bărbat e sfânt şi demn să fie venerat. 

Cuprins de fiori, clătină din cap. În primul mileniu de 
existenţă, Frăția îşi răspândise influenţa secretă în Ţara Sfântă, 
recrutând creştini şi evrei deopotrivă în rândurile lor. Cu toţii 
adunaţi sub Imperativul Dintâi, cel al găsirii Noului Mesia. 

lezechiel îi privea pe fraţi mâncând cu poftă şi medita la 
Imperativul Al Doilea. În timpul cruciadelor din secolul al XII-lea, 
cavalerii templieri plecaseră din Europa către Ţara Sfântă, 
porniţi să smulgă  lerusalimul din mâinile sarazinilor şi 
deveniseră membri ai Frăției. Odată întorşi la marile curţi regale 
europene, aceşti luptători împrăştiaseră influenţa sectei în toată 
creştinătatea, dar mai convinseseră şi Cercul Lăuntric să 
îmbrăţişeze o politică mai agresivă, pentru a duce la bun sfârşit 
Imperativul Dintâi. Templierii credeau că, în loc să vegheze şi să 
aştepte sosirea Mântuitorului, Frăția ar trebui să se dedice în tot 
acest timp purificării necredincioşilor. 

Astfel se născuse Imperativul Al Doilea, iar celor doi Drepţi 
Ucigaşi, cunoscuţi dintotdeauna sub numele de Nemesis şi 
Gomora, li se spusese despre existenţa acestuia. Fraţii, tot mai 
numeroşi, ocupând poziţii influente în toată lumea, abia dacă 
bănuiau existenţa Imperativului Dintâi. 

Imperativul Al Doilea provocase inevitabil multe probleme în 
trecut, dar nu atât de multe cum ar fi putut apărea dacă 
doctorul Carter ar fi fost ucis. lezechiel era conştient că aşa 
ceva nu se mai întâmplase înainte: subiectul unei Drepte Ucideri 
pentru Imperativul Al Doilea deţinea cheia împlinirii imperativul 
Dintâi. Dar era adevărat şi că flacăra nu se albise până acum. 

Fratele Helix îl bătu respectuos pe umăr. 

— Părinte lezechiel, ce ai hotărât? 

lezechiel încruntă din sprâncene. Doctorul Carter era o 
ameninţare şi puterea lui creştea cu fiecare zi ce trecea. Trebuia 
să fie oprit. 

— Până o să mă conving că doctorul Carter vrea să ne ajute, 
nu pot lua decât o singură hotărâre: îl vom ucide. 

— Dar dacă l-am putea convinge? tatonă Helix terenul. Atunci 
ai amâna uciderea? 

— Poate că da. 

lezechiel se întoarse către fratele Bernard. 


— Când ai putea să-l elimini pe savant, cel mai devreme? 

— Păi se mai pune şi problema pazei, dar e superficială. 

Gomora e prea ocupat, dar, după uciderea din Manhattan, 
Nemesis va fi gata să-şi ducă la capăt misiunea. 

lezechiel cugetă o clipă, apoi se întoarse iar către Apărătorul 
Imperativului Al Doilea. 

— Frate Helix, vom mai amâna încă două săptămâni. Mai ai 
doar o lună la dispoziţie să mă convingi că putem colabora 
eficient şi în siguranţă cu doctorul Carter. După o lună, o voi 
suna chiar eu pe Nemesis şi voi ordona uciderea. E clar? 

Helix îi zâmbi lui Bernard, care stătea încruntat, şi îşi închise 
laptopul cu un zgomot triumfător. 

— Cât se poate de clar, părinte lezechiel. Cât se poate de 
clar. 

În timp ce mergea pe Fifth Avenue, bărbatul impresionant, cu 
păr lung şi ochi de un albastru ceresc fluiera Frére Jacques. 
Lumina palidă a după-amiezii înflăcăra blondul şuviţelor, încât 
părea să poarte o aură în jurul capului şi al umerilor laţi. Părul 
lui angelic era scos în evidenţă şi mai mult de haina neagră, 
aducând a sutană. Doar trandafirii roşii ce se iveau din sacoşa 
din mâna lui dreaptă şi pantalonii strâmţi din piele neagră 
trimiteau la pasiuni mai lumeşti. Pe chipul lui fin sculptat se 
citea un surâs senin de încântare. 

Trecătorii îl observau, dar nici prin cap nu le trecea că 
obiectul admiraţiei lor nu era nicidecum un bărbat, ci o femeie. 
Şi cu siguranţă nu aveau habar că această femeie se îndrepta 
către ţinta unei execuţii îndreptăţite. 

Maria Benariac clipi, ascunzându-şi pentru o clipă lentilele de 
contact şi încercă să-şi stăpânească nevoia cumplită de a-şi 
scărpina pielea capului. De obicei, purta peruci create special, 
dar de data asta fusese nevoită să „împrumute” una. Ştia că cei 
care făceau aceeaşi profesie preferau un aspect anonim, 
„cenuşiu”, pentru a trece neobservaţi. Asta se potrivea foarte 
bine în anumite cazuri şi, de obicei, nu dorea să atragă atenţia. 
Dar uneori îi plăcea să-şi folosească faţa modificată cu bisturiul 
ca să creeze o imagine înşelătoare, pe care martorii să şi-o 
amintească mai târziu. Aceasta era o astfel de ocazie. În plus, 
tocmai această înfăţişare avea să o ajute să ajungă la victima 
sa. 

Maria putea zări blocul în care locuia Sly Fontana. Avea 
vederea spre parc. De-a dreptul impresionant. Informaţiile din 
plicul maro, trimis de fratele Bernard, o avertizaseră că Fontana 
folosea acest apartament drept reşedinţa lui pe coasta de est şi 
venea aici ori de câte ori voia să evadeze din Los Angeles sau 
să-şi petreacă timpul cu Babe, top-modelul-prostituat de lux de 
care era dependent. Mariei nu i se părea ciudat că Sly Fontana, 


vestit producător de filme porno pentru heterosexuali, era 
homosexual. Aflase din propriile cercetări că lui Fontana îi 
plăceau toate genurile de perversiuni sexuale. Era câştigătorul a 
opt trofee Hot D'Or pentru pornografie şi controla o imensă 
parte din industria filmului porno. Dar pasiunea lui erau filmele 
cu crime, în care apăreau femei care faceau sex, ca apoi, în 
momentul orgasmului, să fie omorâte cu sadism. Pentru a 
dovedi că moartea era „reală”, victimelor li se tăia gâtul pe viu; 
întotdeauna erau filmate de aproape şi deseori aproape 
decapitate. Maria văzuse unul dintre aceste filme. Era o copie 
proastă, cu zgârieturi, foarte departe de versiunea originală, dar 
conţinutul era destul de vizibil şi înregistrarea valora încă mii de 
dolari. 

Copia îi aparţinea lui Babe, iar Maria o văzuse noaptea 
trecută, când îl vizitase în somptuosul lui apartament din 
Greenwich Village. Adresa lui se aflase în plicul de la fratele 
Bernard, fusese uşor să pătrundă în apartament şi să îl 
„interogheze”. Şase minute mai târziu, folosindu-se de un cuţit, 
îl convinsese pe culturist să îi spună totul despre Fontana şi să 
stabilească o întâlnire cu el. După ce i-a frânt gâtul 
nemernicului de Babe, îi cotrobăise prin garderobă, alegând 
costumul negru; lui Fontana îi plăcea ca amantul lui preferat să 
îl poarte. 

Fusese mai greu decât crezuse să îl scalpeze pe Babe, era ca 
şi cum ar fi încercat să decojească o portocală dintr-o singură 
mişcare, fără să-i rupă coaja. Lăsase scalpul să se usuce peste 
noapte şi a doua zi dimineaţă folosise pudră de talc şi bandă 
adezivă ca să aplice scalpul pe capul ei ras. Efectul era 
satisfăcător, dar pielea o mânca îngrozitor. 

Luă ochelarii Ray-Ban din sacoşa de piele neagră şi îi puse pe 
nas. Se afla doar la câteva zeci de metri de blocul de 
apartamente din zona rezidenţială a oraşului. Senzaţia de 
nerăbdare şi anticipație i se rotea în stomac, asemenea unui 
sirop cald şi delicios. 

Portarul stătea în faţa uşii rotative. Îmbrăcat în uniformă 
părea imens, dar nu constituia o ameninţare. Când se apropie 
deghizată, omul se întoarse imediat cu spatele, exact aşa cum îi 
spusese Babe că avea să facă. li explicase că portarul cunoştea 


toate damele şi toţi bărbaţii de companie care stăteau la 
dispoziţia locatarilor înstăriți. Maria îşi îngădui un surâs ironic, 
gândindu-se că Sly Fontana îi strecurase bani portarului ca să 
lase un ucigaş să intre în apartamentul său. 

Fără să arunce măcar o privire portarului, păşi încrezătoare în 
holul întunecat, acoperit cu marmură şi se duse direct către 
lifturi. Odată intrată, se uită la ceas. 14.52. Fontana îl aştepta 
pe Babe la 15 fix. Avea timp berechet. 

La etajul şapte, cobori şi rămase pe casa scărilor, aşteptând. 
Era întuneric beznă, iar asta o neliniştea mereu. Inspirând 
adânc, îşi aminti că întunericul era doar trecător. În dreapta ei, 
văzu un comutator cu ceas, luminând ca un far. Il apăsă şi, 
dintr-odată, lumina îi puse demonii pe fugă. Se uită în sacoşa de 
piele şi scoase de acolo o pereche de mănuşi chirurgicale de 
grosimea unui prezervativ. Şi le puse cu abilitate pe mâini, apoi 
îşi îndreptă iar atenţia către conţinutul sacoşei. Mai întâi verifică 
atent camera video; nicio înregistrare  incriminatoare, 
bineînţeles, dar va fi de ajuns. La fundul sacoşei, lângă camera 
video, zăcea credinciosul kukri. Dibui sub trandafirii roşii ca să 
găsească celelalte trei obiecte mai mici: o rolă de scotch cu 
adeziv de calitate supremă, o garotă şi un stilou negru, cu 
peniță. Le băgă pe primele două în buzunarele hainei. Stiloul 
părea unul obişnuit, dar când scoase capacul, dădu la iveală un 
ac. Suflă prin orificiu, asigurându-se că nu era astupat, apoi 
puse capacul la loc şi băgă stiloul la loc în sacoşă. Totul era 
pregătit. 

Simti fiorul dreptei judecăţi cum îi umplea pieptul. Ea era 
îngerul răzbunării, biciul lui Dumnezeu. În acea zi, valul scârbos 
al Răului va fi zăgăzuit pentru o vreme, şi unul dintre capetele 
hidrei avea să fie retezat. 

Deschise uşa la etajul şapte şi privi de-a lungul holului. Putea 
vedea limpede uşa de lemn, închisă la culoare, din capătul 
coridorului, cu numărul 70, din alamă, la vedere. In spatele uşii, 
Sly Fontana era singur, aşteptând trei ciocănituri şi un maldăr 
de trandafiri roşii pe covoraş; obişnuitul salut al lui Babe. Ce 
înduioşător, gândi Maria fără umbră de zâmbet. 

Ceasul cu alarmă pulsatilă de la încheietura mâinii vibra 
tăcut. Privi. 14.59. Venise vremea. 


Păşi pe covorul luxos şi aşeză trandafirii în faţa uşii 
apartamentului 70, apoi se lipi de peretele din stânga uşii. Mâna 
ei dreaptă se juca încet cu garota din buzunar, ca şi cum ar fi 
numărat mărgelele unui rozariu. După ce îşi controla respiraţia, 
îşi lipi încheieturile degetelor de uşă. 

Cioc. Cioc. Cioc. 

Se auzi o mişcare. Picioare care păşeau spre uşă. 

Il auzi trăgând zăvorul, apoi scoase lanţul. Cheia se răsuci în 
broască. Urmă o altă cheie. Obsedat de siguranţă, comentă 
Maria în gând, cu umor negru. Auzi uşa deschizându-se şi simţi 
o schimbare de temperatură în aer. In apartament era cald. 
Fontana inspiră şi chicoti încântat, aplecându-se să adune 
trandafirii. 

Potrivindu-şi ochelarii, îşi înclină capul, ca părul lung şi blond 
al lui Babe să-i cadă pe faţă, apoi păşi în faţa lui Sly Fontana; 
pubisul ei îmbrăcat în pantaloni negri de piele se afla la câţiva 
centimetri de capul bărbatului. Cu toate că Fontana stătea 
aplecat, îşi dădea seama că producătorul era scund, avea mai 
puţin de un metru şaizeci şi cinci. Părul îi era negru, rar şi 
dezordonat, iar corpul deformat şi obez nici măcar cămaşa largă 
de mătase nu reuşea să-l ascundă. 

ÎI privi îndreptându-se încet de spate, ţinând trandafirii în 
mână. O privi cu ochi strălucitori şi înfometați, încercând să-i 
vadă faţa, dincolo de păr. li amintea de vremea petrecută la 
orfelinat, o perioadă pe care s-ar fi bucurat s-o uite. 

— Bună, Babe! o salută încântat Fontana, frecându-se 
involuntar între picioare. lisuse, ce mă bucur că ai ajuns. De 
când am vorbit la telefon, am simţit că explodez. 

Se întoarse în apartament şi îi făcu semn să intre. 

Mâinile Mariei pregăteau garota pe la spatele ei; fata aruncă 
sacoşa în faţă şi intră în apartament, uşa se închise în urma ei. 
Fontana aruncă o privire sacoşei şi îşi linse buzele. 

— Ai adus nişte jucării pentru noi? 

— Se poate spune şi aşa, îi răspunse Maria, imitând 
acceptabil sâsâitul lui Babe. 

Dar poate că nu îl imitase destul de bine sau poate că părul 
nu-i mai acoperea chipul, căci Fontana o privi brusc mai de 
aproape. 


— Ai mai crescut cumva? 

Maria făcu un pas în faţă şi zâmbi, întinzându-şi mâinile, ca şi 
cum ar fi vrut să-l îmbrăţişeze. 

Acum Fontana se încrunta, pofta din ochii lui fusese alungată 
de bănuială şi teamă. Înţelese că ceva nu era în ordine. Dar 
Mariei nu-i păsa; deja era prea târziu, intrase în apartament. În 
timp ce gura lui Fontana dădea să pronunţe „Tu cine dracu' 
eşti?“, Maria îi înfăşură garota în jurul gâtului, sugrumându-i 
întrebarea cu precizia unui chirurg. Fontana scăpă trandafirii 
instantaneu, şuierând şi zbătându-se ca un peşte pe uscat, 
încercând să îndepărteze sârma care i se îngropase în carnea 
gâtului. 

Oare de ce făceau mereu asta? se întrebă Maria, privind în 
ochii lui îngroziţi, acum scoşi din orbite. Nimeni nu făcea ceva 
logic, anume să se concentreze asupra degetelor, rupându-le 
unul câte unul, până când Maria ar fi fost silită să îi dea drumul. 
Mereu se agăţau de sârma care oricum deja îi sugruma. Era atât 
de prostesc; atât de fără rost. 

Maria cercetă iute apartamentul spaţios până când ochii i se 
pironiră pe scaunele tapiţate cu piele deschisă la culoare şi pe 
televizorul atotputernic care trona în sufragerie. Târându-l pe 
Fontana ca pe un câine care scânceşte în lesă, îl duse ostentativ 
prin dreptul unui şemineu, de marmură roz şi îi făcu vânt într-un 
scaun, cu faţa la magnificul ecran. Imens şi negru ca un cărbune 
lustruit, televizorul era un altar potrivit pentru misiunea ei. 

Dădu drumul garotei, dar, înainte ca Fontana să-şi poată 
trage răsuflarea, Maria luă un mic ou de marmură din grupul de 
objets d'art” de pe măsuţa de cafea şi i-l îndesă în gură, apoi 
trase de scotch şi îi acoperi buzele. Fără să se oprească, 
înfăşură rola de bandă adezivă în jurul trupului, pironindu-l de 
scaun. La sfârşit, îi lipi pleoapele de frunte, aşa încât să-şi poată 
mişca doar pupilele panicate, care săgetau în toate părţile. 
Acum se putea pregăti pe îndelete pentru spectacol. 

După ce găsi panourile culisante, îi luă ceva timp să-şi dea 
seama care era rostul tuturor butoanelor de pe televizorul 
neted, aparent fără butoane. După ce conectă cablurile, puse 


3 Obiecte de artă (lb. fr.). 


aparatul de filmat deasupra televizorului şi îndreptă lentila către 
bărbat, apoi luă telecomanda şi dădu drumul ambelor aparate. 
Imaginea flutură câteva clipe, până când pe ecranul mare apăru 
fruntea lui Sly Fontana. Rezoluţia era bună; se putea vedea 
fiecare strop de sudoare de pe fruntea lui cu început de chelie. 

— Sly, mi se pare că eşti agitat. Şi eu care credeam că deja 
te-ai obişnuit cu filmările. 

Potrivi aparatul şi lentila de apropiere până când pe ecran se 
lăfăi imaginea lui Fontana, de la mijloc în sus, perfect focalizată. 
La subsuori pete întunecate de transpiraţie se lăţeau pe cămaşa 
de mătase crem, în timp ce ochii lui îngroziţi o implorau. Fiecare 
muşchi i se încorda sub banda adezivă. Maria zâmbi şi îşi scoase 
peruca. Ochii lui Sly Fontana ieşiră şi mai mult din orbite, 
privind scalpul ras, apoi aproape că-i ieşiră din orbite când 
femeia scotoci prin sacoşă, scoțând kukri-ul fără teacă. 

— Bun, facu Maria, trecând în spatele lui; în mâna stângă, 
ţinea telecomanda aparatului de filmat, iar în drepata, pumnalul 
încovoiat. Să-nceapă spectacolul. 

Se aplecă până când faţa aproape că i se lipi de alui; 
amândoi se vedeau pe ecran. Îşi apropie gura de urechea lui, 
plină de păr şi ceară, apoi îi şopti cu tandreţea unei iubite: 

— Am văzut câteva dintre operele tale speciale şi, cu toate că 
nu îndrăznesc să cred că te voi depăşi, mi-ar plăcea să o 
consideri drept un omagiu. Adu-ţi aminte de Biblie. Toţi cei care 
ridică sabia de sabie vor pieri. 

Apăsă pe telecomandă şi apropie imaginea de gât până când 
tot ecranul fu invadat de imaginea mărului lui Adam, acoperit 
de sudoare, alunecând în sus şi în jos. Apoi îi trecu braţul drept 
în jurul gâtului şi îi aşeză lama cuţitului pe gât. Pe ecran, 
argintiul fără cusur al lamei curbate contrasta izbitor cu bronzul 
lui căpătat în Los Angeles. Simţea că bărbatul încearcă să-şi 
întoarcă faţa, dar banda adezivă şi braţul ei i-o ţintuiau în loc. 

În timp ce îi apăsa încet în carne lama ascuţită a Kukri-ului, 
mută camera de pe gâtul lui asupra ochilor, până când ecranul 
fu acoperit de pupilele lui. Sly încerca din toate puterile să 
închidă ochii, dar banda adezivă îi ţinea pleoapele deschise cu 
forţa. În timp ce mâna ei dreaptă mişca încet lama de-a lungul 
gâtlejului, sfâşiind muşchi şi ţesuturi, Sly Fontana fu silit să 


privească prin fereastra propriului suflet: era protagonistul şi 
spectatorul terorizat al propriului film snuff. Ochii tremurători 
erau nevoiţi să-şi privească agonia şi moartea, să vadă clipa 
perfectă, pe care Maria o căutase dintotdeauna: sclipirea din 
pupilele dilatate, care marca plecarea unui suflet blestemat în 
alt loc, în care judecata şi pedeapsa erau veşnice. 

Cu o secundă înainte ca pumnalul să atingă jugulara, Maria se 
feri din calea şuvoiului de sânge şi îi suflă duşmănos în ureche: 

— Acum vei muri, fii blestemat pe veci! 

Mulțumită că bărbatul ştia acum că venise vremea să 
plătească pentru păcatele sale, lăsă lama să alunece până în 
cealaltă parte a gâtului. Privi laolaltă cu Sly cum sângele 
ţâşneşte din jugulara tăiată, împroşcând ecranul, apoi, după o 
clipă sau două, pupilele scăpărară şi se stinseră. 

Maria oftă fară să vrea. Uciderea fusese săvârşită. Trebuia să 
plece. Era Nemesis, răzbunătorul profesionist care executase un 
alt omor perfect. Dar nu putea să plece. Nu încă. 

Trebuia să-şi semneze opera, ca să poată dovedi că a dus 
fapta la bun sfârşit. Băgă mâna în sacoşă şi luă stiloul cu peniță, 
scoase capacul, dând la iveală vârful lung, făcut la comandă. 
Apoi se apropie de cadavru şi, după ce găsi jugulara lui Sly în 
rană, înmuie vârful în arteră, umplând rezervorul stiloului cu 
sânge. 

După ce îl umplu, scoase peniţa şi începu să scrie pe zona 
uscată din spatele gulerului cămăşii crem. 

Atunci lisus i-a zis: Intoarce sabia ta la locul ei, că toți cei care 
scot sabia de sabie vor pieri.. Evanghelia după Matei, 26:52. 

Puse capacul înapoi, băgă stiloul în sacoşă, împreună cu 
restul echipamentului, apoi îşi lipi părul lui Babe, ridică 
trandafirii de pe pardoseala holului şi îi aruncă în coşul de gunoi 
din bucătărie. Nici nu băgă de seamă durerea când un spin îi 
rupse mănuşa şi o înţepă la degetul mare de la mâina dreaptă. 
Sugându-şi sângele din rană, abia dacă fu conştientă de gustul 
metalic, sărat de pe limbă. La urmă, verifică dacă holul era liber 
şi ieşi fără zgomot din apartament, închizând uşa în urma ei. 

De data asta, nu făcuse nicio greşeală. Era omorul perfect. 


DAMASC 


lezechiel De La Croix păşi de-a lungul portocalilor din grădină 
şi se îndreptă către crângul de măslini care se întindea la vale, 
până la hotarul cu pământul lui. Se încovoie şi privi orizontul 
Damascului, la două mile depărtare spre sud. Era rece, dar 
lumina după-amiezii târzii arunca o strălucire caldă, aurie peste 
măslinii răsuciţi şi peste oraşul din depărtare. Işi petrecuse viaţa 
călătorind în jurul lumii, dar vechea casă din spatele lui fusese 
dintotdeauna căminul lui, aşa cum fusese timp de şase generaţii 
înaintea lui. Îl întrista că nu avea niciun copil să o moştenească. 
lubea locul ăsta, mai ales în acea perioadă a zilei. Îi amintea de 
plimbările pe care le facea împreună cu soţia lui pe când ea 
trăia. Vorbeau şi îşi alungau grijile unul altuia. 

Brusc, o durere fierbinte în stomac îl făcu să întindă mâna 
către cutia de metal din buzunar şi să scoată o tabletă albă. O 
înghiţi, lăsând-o să-şi facă efectul asupra ulcerului. Pe când 
durerea pălea, lezechiel se gândi la planul lui Helix. Seara 
trecută, după ce se întorsese de la întâlnirea Cercului Lăuntric, 
lezechiel avusese din nou acelaşi coşmar. Ca de obicei, în visul 
lui se făcea nu numai că nu reuşise să-l salveze pe Noul Mesia, 
ba chiar ajutase la crucificarea lui. Aducea cu el acasă frica de a 
rata misiunea vieţii lui, iar asta îl împingea să ia propunerea lui 
Helix în serios. Era foarte conştient că, odată cu zilele care 
treceau fără a-l găsi pe Mesia, balanţa se înclina în direcţia 
planului îndrăzneţ al fratelui mai tânăr. Asta, bineînţeles, dacă 
Helix îl putea convinge pe savantul blasfemator să colaboreze. 
Se întoarse şi începu să urce dealul către casa uriaşă. Şi dacă 
Helix nu reuşea să-l convingă pe doctorul Carter să coopereze 
cu ei? Oare el, ca şef al Frăției Celei De A Doua Veniri, ar încheia 
o diabolică alianţă cu ateul? 

Se lupta cu implicaţiile acestei hotărâri, când îşi văzu 
servitorul chemându-l din curtea arcuită a casei. lezechiel făcu 
un gest cu mâna, iar silueta înaltă a lui David începu să se 
îndrepte către el din partea opusă a peluzei. Avea ceva în mână 
şi, mijind ochii, lezechiel văzu că era un telefon. 

— Cine e, David? 


— S-a prezentat doar ca Nemesis. 

Luă telefonul oftând. Convorbirile erau codate digital, dar tot 
nu era de acord ca Maria să-l sune direct, mai ales acasă. Puse 
telefonul la ureche şi vorbi: 

— Ce s-a întâmplat, Nemesis? 

Vocea ei era spăsită. 

— Părinte, a trebuit să vă sun. Nu m-aţi mai contactat de la 
incidentul de la Stockholm. Trebuie să vă explic greşeala mea. 
Vreau să vă spun că nu se va mai repeta şi că vreau să îndrept 
ce am făcut. 

— Ar trebui să vorbeşti cu fratele Bernard, nu cu mine. Dacă e 
să te justifici ori să îţi ceri scuze faţă de cineva, el e acela. 

— Dar, părinte, am nevoie să ştiu dacă dumneavoastră mă 
iertaţi pentru ce s-a întâmplat la Stockholm. 

lezechiel clătină din cap, exasperat. Maria se purtase 
dintotdeauna aşa, încă de când o găsise, cu douăzeci de ani în 
urmă. Putea fi în acelaşi timp copilul fragil, tânjind după 
dragostea părintească, şi cel mai nemilos agent pe care 
programul lor de instruire îl pregătise vreodată. Nu o învinuia 
pentru Stockholm. Fusese prima şi ultima ei greşeală. 

— Nemesis, ce a fost a fost. Pur şi simplu, s-a întâmplat şi 
trebuie să trecem peste asta. 

— Deci, m-aţi iertat? 

Îi simţea neliniştea în voce. Zâmbi uşor, amintindu-şi de ea în 
orfelinatul corsican, atât de dezrădăcinată şi atât de dornică să 
aparţină unui loc. Atunci fusese ispitit să vadă în ea copilul pe 
care soţia lui nu putea să i-l ofere. Chiar ţinea la Maria. 

— Da, copilă, te-am iertat. Dar ce... 

— Atunci pot să-l elimin pe savant? 

lezechiel ezită. 

— Stai, ai alte priorităţi. Cel din Manhattan... 

— Am terminat cu asta. Am dus la bun sfârşit uciderea din 
Manhattan. Am dreptul la o nouă şansă. 

lezechiel îşi alese cuvintele cu grijă. Ştia că Maria îşi lua 
sarcinile cât se poate de în serios. 

— Nemesis, nu tu decizi cine va fi purificat. Eşti un agent 
excepţional, dar aşa cum am mai spus, sarcina ta e să 
îndeplineşti uciderile pe care ţi le încredinţează fratele Bernard. 


— Dar... 

— Nemesis! 

Vocea lui era acum mai fermă. Nici măcar nu horărâse ce 
avea să facă în legătură cu doctorul Carter. 

— Te vom anunţa când şi dacă e nevoie ca omul de ştiinţă să 
fie ucis. Asta, bineînţeles, dacă Bernard îţi va încredința această 
ucidere. 

— Ce vreţi să spuneţi prin „dacă“? Ce anume s-a schimbat? 
Acum două luni, doctorul Carter era pe lista uciderilor, şi cu 
siguranţă încă mai este. Şi, dacă nu îl ucid eu, atunci cine?... 
Gomora? 

— Nemesis, ascultă-mă! 

Îşi pierdea răbdarea şi ulcerul începu să îl supere din nou. De 
obicei, era de părere să i se acorde Mariei libertate de mişcare. 
Asta o motiva şi chiar nevoia ei obsedantă de a lăsa mesaje pe 
victimele ei nu dăuna Frăției. Dar poate că Bernard avea 
dreptate; poate că îi dăduse prea multă libertate. 

— Nemesis, ar trebui să discuţi cu Apărătorul Imperativului Al 
Doilea, nu cu mine. Şi ţine minte că primeşti ordine de la el. Nu 
tu le dai. E clar? 

— Da, dar... 

— E clar? 

Vocea ei era supusă, dar îngheţată. 

— Da, părinte. 

— Bun! 

Închise telefonul. lezechiel urma să se întâlnească a doua zi 
cu fratele Bernard Trier şi plănuia să îi povestească despre 
această convorbire. Era crucial ca Maria să nu se mai 
gândească la eşecul de la Stockholm, pentru ca povestea asta 
să nu-i afecteze munca. 

Merse spre casă privind cum soarele apune în dreapta. 

Se gândea la Maria, la doctorul Carter. Mai luă o tabletă albă. 
Era prea bătrân pentru aşa ceva. Avea nouăzeci şi şase de ani. 
Era oare drept ca mântuirea omenirii să apese pe umerii lui 
şubrezi? 

Altul s-ar fi relaxat în aceşti ani din urmă ai vieţii. 

Sau ar fi mort. 

Ridică istovit din umeri şi, pentru o clipă fugară, tânji după 


odihna pe care o promitea moartea. Şi totuşi, pe când păşea pe 
dalele de teracotă din curte, coşmarul îi invada conşiinţa, 
aţâţându-i din nou focul din inimă. Ştia că nu va putea muri 
niciodată, nu înainte de împlinirea profeţiei. Nu înainte ca Noul 
Mesia să fie găsit şi uns în flacăra sacră. 

SPITALUL DE MEDICINĂ, 
AL TREILEA ARONDISMENT, PARIS 


Jean-Luc Petit deborda de energie, aşa cum şi-l amintea Tom 
Carter. In ciuda faptului că Tom era mult mai înalt, şchiopătatul 
îl silea să mărească pasul ca să se poată ţine după francezul 
alături de care alerga pe coridoarele Spitalului de Medicină. 

Tom se simţea încă ametit şi cauza nu era zborul de opt orc 
de la aeroportul Logan la aeroportul Charles de Gaulle. Când 
experimentul cu şoareci eşuase atât de răsunător, Tom se 
resemnase cu ideea că îl va lua de la capăt, deşi era conşticnt 
că nu ar fi putut găsi o soluție la timp. Apoi îi venise brusc ideea 
de a căuta rădăcinile virale ale remisiei spontane. Şi, ca şi cum 
n-ar fi fost de ajuns, peste câteva minute Jasmine găsise nu 
doar unul, ci două cazuri de remisie naturală, amândouă în 
aceeaşi rezervă medicală. Dacă ar fi fost credincios, poate că 
Tom ar fi fost tentat să vadă în asta semnul intervenţiei divine. 

— Jean-Luc, plus lentement, plus lentement. Mergi prea 
repede, spuse Tom, cu respiraţia întretăiată. 

Tom îl văzu pe doctorul francez întorcând capul; ochii lui 
comic de trişti erau plini de remuşcare, iar nasul său splendid 
era îndreptat spre Tom. Bărbatul ridică din umeri, ocoli două 
asistente, fără să încetinească, şi îşi ceru scuze: 

— Imi pare foarte rău. Nu pot merge mai încet fără să mă 
opresc. 

Jean-Luc era mic de statură, dar mergea înclinându-şi relaxat 
corpul, ca un om mult mai înalt. Picioarele lui scurte se mişcau 
aidoma unor pistoane în timp ce tropăia pe coridoarele luminate 
de neoane, aruncând saluturi în dreapta şi-n stânga celor pe 
care îi întâlnea în cale, îndrumându-l pe Tom Carter spre 
rezerva de oncologie Francois Mitterand, locul unde se 
petrecuseră aşa-zisele „miracole”. 

— Jean-Luc, eşti sigur că nu ştii cum s-au vindecat? 


4 Mai încet, mai încet (Ib. fr., n. tr.). 


Francezul strânse din umeri, faţa i se ridică, iar ochii 
întunecaţi, ca de câine bătut, zâmbeau. 

— Poate că e o minune, aşa cum spun toţi. 

— Dar trebuie să fie o explicaţie, insistă Tom, evitând doi 
brancardieri care duceau un pacient pe o targă. Ceva care să 
spună ce s-a întâmplat. Ceva din care să putem învăţa. Nu? 
Ceva ce apare în analize? 

— Ai să verifici singur mai târziu, dar să ştii că nu prea există 
nimic. Nimic nu explică de ce trupurile lor s-au vindecat singure. 
Dar e cert că asta s-a întâmplat. 

Zâmbetul lui Jean-Luc deveni mai larg, nasul lui impresionant 
se încreţi. 

— Prietene, de ce trebuie ştiinţa să explice totul? Se-ntâmplă 
atât de rar să se întâmple ceva bun pe care să nu-l putem 
explica. Poate că ar trebui să fim recunoscători, şi atât.. Non? 

Ajuns în faţa uşilor batante ale rezervei de oncologie, doctorul 
Petit abia dacă îşi încetini ritmul şi le deschise. Camera era 
surprinzător de veselă, cu o combinaţie de albastru şi galben, 
asemănătoare cu cea a rezervei de la sediul GENIUS. Carter nu 
era sigur dacă îi copiase stilul, dar cu siguranţă făcuseră 
schimbări de când Jean-Luc îl vizitase ultima oară la Boston. În 
cameră erau două rânduri a câte zece paturi, fiecare păstrând 
destul spaţiu între ele pentru un pic de intimitate. În jurul unora 
dintre ele perdelele erau trase. 

Mişcându-se cu maximă repeziciune, doctorul Petit scrută 
paturile, împingându-şi nasul înainte, asemenea unui dispozitiv 
de urmărire. 

— Ah, bon. O vom vizita mai întâi pe domnişoara Dubois. 

Urmându-l prin cameră, Tom fu izbit de atmosfera încăperii. O 
vibraţie palpabilă emana dinspre pacienţi şi angajaţii spitalului. 
Nu mai întâlnise aşa ceva înainte într-un spital de stat. De 
regulă, rezervele de oncologie erau locuri în care domneau 
liniştea şi reflecţia, pline de oameni care se străduiau să se 
împace cu viaţa lor şi cu posibilul sfârşit ale existenţei. Dar 
această rezervă era încărcată de speranţă mai degrabă decât 
de cugetare la meandrele vieţii. Paturile către care se îndreptau 
erau înconjurate de flori. Nu jerbe formale, ci buchete gureşe 
care strigau cu încredere „să te faci bine curând”. Tom 


înţelegea că era patul cuiva care va pleca în curând. Pe uşa din 
faţă. Pe propriile picioare. 

Când doctorul Petit îi făcu lui Tom cunoştinţă cu Valerie 
Dubois, primul lucru pe care îl observă la ea fu calmul care se 
citea în ochii ei violet. Emanau o seninătate sigură de sine, 
aproape arogantă. Ochii aceia văzuseră ceva ce puţini muritori 
văzuseră vreodată. Văzuseră moartea cu ochii, iar moartea 
clipise. Tom îşi dădea seama din felul cum arăta că se simţea 
bine. Era slabă, aproape străvezie, pe capul chel avea o şapcă, 
dar nu avea nicio fărâmă de fragilitate. Pielea pomeţilor nu avea 
paloarea ca de cretă asociată cu boala. În schimb, tenul ei purta 
rozul convalescenţei, rozul care anunţa o viaţă înnoită. 

Doctorul Petit radia de mulţumire şi o bătu mândru pe umăr. 

— Valerie e studentă, are douăzeci şi cinci de ani, studiază 
dreptul la Sorbona. Aşa că mă bucur că s-a vindecat, altfel ne-ar 
fi dat în judecată. 

Medicul izbucni în râs, şi umerii i se zguduiau cu fiecare 
hohot. 

Lui Valerie părea să îi pară bine să îl aibă prin preajmă, de 
parcă mirarea lui i-ar fi confirmat încă o dată vindecarea. Tom 
era convins că era o schimbare majoră faţă de perioada când 
toţi medicii îi dădeau veşti proaste. 

Doctorul Petit deschise un dosar. 

— A avut tumori primare în stomac şi rinichi, metastaze peste 
tot în corp, inclusiv două pe meningele creierului. 

Îi întinse două radiografii. 

Tom le privi la lumină. Tumorile întunecate din stomac şi 
rinichi, pe radiografia din dreapta, se vedeau foarte clar. Nici 
umbrele mici, dar distincte de pe creier nu lăsau vreo urmă de 
îndoială. Femeia avusese cancer; cancer în stadiu terminal, 
devastator, în ultima fază de evoluţie. 

Dar acum lucrurile stăteau altfel. 

— Eram pe punctul de a începe administrarea tratamentului 
cu celule modificate genetic, continuă doctorul Petit, când ne-a 
anunţat că durerile de cap dispăruseră şi că metastazele pe 
care le simţea într-o parte se micşorau. 

Ochii lui negri şi inteligenţi priveau în jos către Valerie, care îi 
zâmbea la rândul ei. 


— Valerie, cât de bruscă a fost micşorarea tumorilor? se 
interesă Tom. 

— Am observat-o într-o zi. La început, am crezut că mi se 
pare. Dar spre seară, am hotărât să-l chem pe doctorul Petit. 

Valerie strânse din numeri, din ochi îi izvora încrederea. 

— Şi mă simţeam mai bine. Pur şi simplu, ştiam că mă vindec. 

Tom încuviinţă din cap, privind în ochii ci încrezători. Cum era 
citatul ăla tocit din Nietzsche? Ceea ce nu te distruge te face 
mai puternic. Înţelese la ce se referea filosoful şi simţi un val de 
invidie. Femeia asta nu va mai simţi niciodată teama de moarte. 

— Acum cât timp s-a întâmplat asta? 

Doctorul Petit verifică în dosar. 

— Azi e marţi. Valerie ne-a spus joi seara. Uite cât de multi 
se ameliorase starea duminica trecută. 

Îi mai înmână două radiografii. 

Tom le luă şi le ridică în lumină. Diferenţa era extraordinară. 
Ca şi cum ar fi fost radiografiile a doi pacienţi diferiţi. Tumorile 
mari din stomac şi rinichi se micşoraseră, ajungând la 
dimensiunile unor puncte, iar creierul era curat. Nici urmă de 
tumoare. 

— Am făcut şi operaţii de explorare ca să verificăm. După ce 
a examinat mostrele de tumoare, patologul ne-a confirmat că 
erau necrotice. Țesutul tumoral era mort, ucis de anticorpi. 

Tom privi cele două rânduri de radiografii, dispuse unele 
lângă altele. 

— Şi nu se ştie deloc de ce şi cum s-a întâmplat asta? 

— Absolut deloc. În afară de ce am aflat din analiza ADN 
efectuată la sediul GENIUS din Paris. 

— Deja aţi făcut analiza ADN-ului? întrebă Tom cu un amestec 
de agitaţie şi dezamăgire. 

— Şi nu aţi găsit nimic? 

— Au contrair. 

Doctorul Petit îi arătă un alt pat înconjurat de flori, de cealaltă 
parte a camerei. 

— Am folosit laboratorul de procesare GENIUS din Paris ca să 
scanăm sângele ambilor pacienţi: Valerie şi domnul Corbasson. 


5 Din contră (Ib. fr.). 


Scanarea a arătat că, înainte de remisie, sângele lor purta 
defectele genetice care au dus la îmbolnăvire. Dar, după 
însănătoşire, genomul lor era schimbat, modificat... 

— Secvența genetică din genomul lor se corectase de una 
singură? Tot genomul? Nu doar celulele afectate? 

— Mais bien sûr, răspunse francezul. Dar nu ştim în ce cod. 
Singura legătură dintre cei doi este că au aceeaşi grupă 
sangvină şi ar fi putut primi transfuzii de sânge de la acelaşi 
donator. Dar nu mai avem mostre din sângele folosit. 

— Doar transfuzia de sânge? Nimic altceva? Nicio altă 
legătură? 

Doctorul clătină din cap. 

— Rien. 

— Au mai fost şi alţii trataţi cu aceeaşi baterie de sânge? 

— Nu pacienţi care suferă de cancer. Nu. Era o grupă rară. 
AB. 

Ochii trişti ai lui Jean-Luc scăpărară din nou. 

— Hai să-l vizităm pe al doilea pacient miraculos. A bientôt, 
Valerie. 

Tom îi mulţumi fetei şi îşi luă rămas-bun. Întorcându-se ca să-l 
urmeze pe medicul francez, acesta era deja lângă celălalt pat, 
chemându-l cu gesturi nerăbdătoare. 

Cel de-al doilea pacient miraculos era Guillaume Corbasson, 
un fermier de patruzeci şi cinci de ani, din Toulouse. Tom îi 
strânse mâna şi i se adresă în franceză. 

Doctorul Petit scoase o fotografie din al doilea dosar de sub 
braţ şi explică: 

— Domnul Corbasson a avut un sarcom mare pe coapsă şi 
metastaze secundare în tot corpul. 

Îi arătă fotografiile lui Tom, care cercetă din ochi bucata de 
carne de pe coapsa dreaptă a bărbatului. O tumoare cât un 
grepfrut, mai să crape pielea. 

Tom întrebă: 

— Când aţi făcut fotografia? 

— Exact în urmă cu o săptămână. În opt săptămâni, aproape 
ê Bineînţeles (Ib. fr.). 

7 Nimic (lb. fr.) (n.tr.) 
8 Pe curând (Ib. fr.) 


îşi dublase mărimea. Încercam cu disperare să o controlăm. 

Doctorul Petit îşi ridică privirea din foile dosarului. 

— Şi în acest caz ne pregăteam să aplicăm terapia cu gene, 
când tumoarea a început să se micşoreze. 

— În aceeaşi perioadă cu tumoarea lui Valerie Dubois? 

— La distanţă de o zi. 

Medicul francez îşi rugă pacientul să le arate piciorul. 

— Mais bien sûr, declară Guillaume, dând vesel cuvertura la o 
parte ca să le arate dovada victoriei. 

Tom se aplecă şi îşi trecu mâinile peste coapsa bărbatului. 
Pielea era netedă. Dacă apăsa, încă mai putea simţi o bucată 
rotundă de ţesut tare, dar, în comparaţie cu fotografia, era 
minusculă, cât un bob de mazăre. 

— Incredibil! 

— Oui. Incroyable” încuviinţă pacientul cu un zâmbet vesel, 
care dădu la iveală doi dinţi lipsă. 

Tom îi zâmbi şi el, apoi se întoarse către doctor. 

— Şi tumorile secundare? 

— Sunt toate necrotice, moarte de tot. Propun să mergem în 
biroul meu, ca să discutăm mai pe larg. 

Tom îi mulţumi lui Corbasson şi ieşi din rezervă, pe urmele 
doctorului. Pe măsură ce mergeau, îl tot asalta pe francez cu 
întrebări. 

— Jean-Luc, nu poate fi vorba despre o coincidenţă. Doi 
pacienţi pe moarte, având doar câteva luni de trăit, şi din senin 
se vindecă amândoi. Şi singura legătură, în afară de faptul că se 
află în aceeaşi rezervă, sub îngrijirea aceluiaşi doctor, e că au 
aceeaşi grupă rară de sânge, ceea ce înseamnă că poate au mai 
primit transfuzii din aceeaşi baterie de sânge. Poate că era ceva 
în acel sânge? 

— Ce anume? 

Tom clătină frustrat din cap. 

— Poate un nou virus. Un virus rar şi pozitiv care poartă o 
secvenţă genetică corectoare. E posibil, Jean-Luc. 

Doctorul Petit oftă, dându-şi ochii peste cap. 

— Da, se poate întâmpla. Dar probabilitatea este foarte mică, 


? Incredibil (Ib. fr.) (n.tr.) 


nu? Ambii pacienţi au fost verificaţi de infecţii virale şi nu am 
găsit nimic. Nu uita că mostrele de sânge donat sunt expuse la 
tratamente termice, pentru a ucide toţi agenţii virali cunoscuţi. 

— Da, doar agenţii cunoscuţi. 

— Dar nu am văzut semnele vreunui virus nici în sângele lui 
Valerie Dubois, nici în cel al lui Guillaume Corbasson. Nici vreun 
agent modificator. _ 

Docotrul Petit se opri în faţa biroului, apoi intră. li făcu semn 
lui Tom să ia loc, apoi se îndreptă către cafetieră şi turnă două 
ceşti de cafea. 

Tom primi ceaşca. 

— Dar o schimbare a existat, insistă Tom. E clar că s-a 
întâmplat ceva. Poate că e vorba despre alcătuirea genetică a 
sângelui primit, care le-a modificat ADN-ul? O instrucţiune care 
a anulat programul scris aiurea, înlocuindu-l cu un cod corect 
din sângele donatorului? 

— Poate, admise francezul, aşezându-se şi gustând cafeaua. 

Ochii lui întunecaţi îl priveau pe Tom pe deasupra ceştii 
aburinde. 

— Să ştii că vreau la fel de mult să găsesc motivele 
vindecării, pentru că aşa poate i-am putea replica efectele. Dar 
nu putem afla motivele. După cum ştii, transfuzia de sânge era 
de la o baterie mixtă, provenită de la donatori anonimi. ŞI, 
pentru că nu mai avem mostre din acea baterie, nu putem 
analiza sângele. Eşti binevenit să analizezi sângele pacienţilor 
vindecaţi şi să cercetezi rezultatele scanărilor. Dar nu vei găsi 
nimic. E ca şi cum ai folosi un chibrit ars ca să aprinzi focul. 
Catalizatorul a dispărut. Dar, în orice caz, dacă tulpina asta 
miraculoasă există, atunci de ce nu ne-am molipsit cu toţii de 
acest virus? 

Tom se încruntă. Era tocmai întrebarea la care evitase să 
răspundă, pentru că nu putea găsi un răspuns destul de 
convingător. Majoritatea virusurilor contagioase nu se 
răspândeau la întreaga populație umană, pentru că se 
autodistrugeau, ucigându-şi gazda înainte de a putea transmite 
virusul mai departe. 

Dar o tulpină miraculoasă, cea de care îşi agăța speranţele, ar 
prelungi viaţa gazdei. Admiţând că virusul pozitiv exista de 


câteva decenii, atunci ar fi fost logic ca majoritatea populaţiei 
să îl fi contractat. 

— Nu ştiu, Jean-Luc, recunoscu el după o scurtă pauză. Dar 
orice cauză are şi un efect. 

— Bine. Atunci poate că tulpina asta miraculoasă e chimică, 
nu virală. 

— Chimică? Ce vrei să spui? Ca un feromon? 

Jean-Luc dădu iarăşi din umeri. 

— Oui. De ce nu? Dacă insectele sunt capabile să emane 
substanţe chimice, de ce să nu putem face şi noi aşa ceva? 

Tom încuviinţă precaut cu o mişcare a capului, conştient că 
tatona orbeşte. Şi totuşi era adevărat că anumite insecte 
secretau feromoni ca să stimuleze potenţiali parteneri şi se 
credea de mult timp că şi oamenii secretau substanţe 
asemănătoare prin transpiraţie şi sânge. Ştia, de exemplu, că, 
dacă două sau mai multe femei locuiau în aceeaşi casă, în timp 
ciclurile lor menstruale se sincronizau. Nimeni nu ştia exact de 
ce se întâmpla aşa ceva, dar se credea că se datora unor stimuli 
chimici. O substanţă chimică mai degrabă decât un agent viral, 
care ar fi putut explica darul vindecării, i-ar fi explicat şi 
raritatea. Un vindecător putea avea gene rare înscrise în ADN-ul 
lui, care i-ar permite să secrete substanţe vindecătoare prin 
atingere sau prin lichide corporale, fără a oferi şi celorlalţi 
capacitatea de a lecui. 

— Dar pare cam tras de păr, aşa-i? 

— Poate că aceste vindecări n-au fost determinate de ştiinţă, 
ci au venit prin vrerea Domnului, veni replica zâmbitoare a lui 
Jean-Luc. Dacă ai fi creştin, ai înţelege. Crăciunul tocmai ce a 
trecut, iar Pastele nu e departe. Poate că Dumnezeu s-a îndurat 
de doi nefericiţi. A hotărât să se amestece în treburile naturii ca 
să amintească naşterea, moartea şi învierea Fiului Său. 

Tom surâse neîncrezător, şi gândul îi zbură imediat la 
Jasmine. Invidia credinţa lor. Atunci când nu înțelegeau ceva, se 
mulţumeau să-şi spună: „A, probabil că e Dumnezeu care umblă 
pe căile lui misterioase”. Fără întrebări, fără îndoieli, fără bătaie 
de cap. E ceva prea greu de desluşit? Atunci e pus pe seama lui 
Dumnezeu. Simplu. 

— Deci ajută-mă să înţeleg, Jean-Luc, făcu Tom cu un oftat 


ostenit. Cum i-ar fi salvat Dumnezeul tău? 

Jean-Luc surâse şi ochii lui negri, plini de milă, scrutară chipul 
lui Tom. Era evident că francezul nu se dumirea dacă vorbea 
serios sau nu. 

— Păi Dumnezeu poate face orice. E atotputernic, doar ştii. 

Francezul îşi întinse mâinile cu un gest expansiv şi zâmbi 
năstruşnic. 

— Poate că El a dat pur şi simplu un decret ca nefericiţii ăştia 
să se însănătoşească. Sau poate că a făcut exact ce ai spus tu. 
A făcut ceva cu sângele lor... 

Brusc, francezul chicoti la gândul care tocmai îi venise. 

— Da, Tom, poate că a preschimbat sângele din transfuzii în 
sângele lui lisus. In curând, vine Paştele, aşa că s-ar cuveni ca 
sângele Fiului Său să salveze iarăşi omenirea. Non? 

Jean-Luc râse iarăşi, un râs inocent şi uşor, care se bucura de 
fericita salvare a pacienţilor săi. 

Dar Tom nu râse. 

Jean-Luc se opri brusc din râs, cu un aer necăjit, de parcă ar fi 
jignit pe cineva. 

— Prietene, glumesc. Sunt medic, nu filosof, şi încă nu înţeleg 
motivele care au dus la vindecare. 

Pentru că era cu mintea în altă parte, Tom nu răspunse. 
Făcea conexiuni între două idei aparent fără nicio legătură; 
ideea unui virus vindecător sau al unui feromon şi ceva ce Jean- 
Luc spusese. Incerca să-şi amintească articolul pe care îl citise 
cu câteva săptămâni în urmă, într-o revistă. Unde era locul ăla? 
Pe undeva prin Sardinia? Îl va suna pe tatăl lui. Alex ştie unde. ÎI 
va ruga să-i dea informaţii despre subiect. 

Se întoarse către francezul îngrijorat. 

— Jean-Luc? 

— Oui, mon ami. 

Tom se ridică de pe scaun şi îşi bătu prietenul pe umăr. 

— iți mulţumesc pentru tot, dar pot să-ţi mai cer două lucruri? 

— Cere-mi orice. 

— În primul rând, pot folosi un telefon? 

— Mais bien sûr. 

— Se poate ca secretara ta să-mi schimbe zborul de 
întoarcere cu unul spre Sardinia? 


— Sardinia? 

Jean-Luc îi zâmbi nedumerit, ridicându-se să-l conducă în 
biroul alăturat. 

— Sigur că da, Tom. S-a întâmplat ceva? 

— Nu, Jean-Luc, spuse el, încercând să cuprindă cu mintea 
ideea aceea absurdă. Nu s-a întâmplat nimic, absolut nimic. 

SEDIUL GENIUS, DEPARTAMENTUL DE 
TEHNOLOGIE A INFORMAŢIEI, BOSTON 


Jasmine Washington privi chipul agentului special Karen 
Tanner, aşteptându-i reacţia. Şi nu fu dezamăgită. Ochii verzi ai 
agentei roşcate se deschiseră mari şi lăsă să-i scape o întrebare 
de pe buzele întredeschise. 

— De unde naiba ai ştiut asta? 

Jasmine şi Debbie, asistenta ei blondă, zâmbiră complice. 
Programul Duhul Genei era fără cusur, iar capacitatea imaginii 
holografice de a reproduce detaliile era excelentă. Până şi 
tehnofobul Jack Nichols părea impresionat. 

Toţi patru stăteau în camera genoscopului, lipită de biroul lui 
Jasmine din departamentul IT. De când Tom o ştersese la Paris, 
cu trei zile în urmă, Jasmine lucrase fără încetare împreună cu 
Debbie şi cu echipa ei, ca să pună la punct programul. Ceva mai 
devreme, Jack Nichols, furios că Tom hălăduia nepăzit prin 
Europa, primise un telefon de la Karen Tanner, foarte agitată. În 
Manhattan, avusese loc o altă ucidere, purtând semnele 
distinctive ale Predicatorului, dar de data asta ucigaşul lăsase 
ceva în urmă, ceva ce i-ar fi putut ajuta să-l identifice. 

— Deci cum funcţionează? întrebă iar Karen Tanner, 
holbându-se la holograma la scară reală a propriului cap ce 
plutea deasupra suportului hologramei, alături de cel mai 
îndepărtat genoscop. 

Jasmine scrută o clipă imaginea tridimensională înainte de a 
răspunde. Ce păcat că Tom nu se întorsese din Paris sau din 
Sardinia, sau de oriunde se afla acum! Încă nu văzuse versiunea 
îmbunătăţită a programului. Acum era perfect. Holograma părea 
atât de vie, încât era de-a dreptul înspăimântătoare; până şi 
părul roşcat şi ochii verzi erau aidoma. Poate că părea ceva mai 
tânără decât originalul, dar treaba asta putea fi corectată prin 
introducerea unor date mai precise. 

— Aparatul îţi citeşte genele şi calculează aspectul, spuse 


Jasmine în cele din urmă. Când ai venit azi-dimineaţă, am luat 
un fir de păr de pe haină. A trebuit să verific dacă mai avea încă 
rădăcina, dar restul a fost floare la ureche. 

Karen întinse mâna, trecând-o prin capul nemişcat. 

— Arată exact ca mine. E incredibil. Poţi reproduce doar 
capul? 

— Nu, putem reproduce tot corpul. Dar am decis să-ţi apărăm 
pudoarea de Jack, aici de faţă. 

Karen o privi nedumerită. 

— Genele nu au haine, îi explică Debbie, zâmbind până la 
urechi. 

Jack îşi mângâie gânditor cicatricea în formă de semilună. 

— Ce păcat, Karen! Noi doi am trecut prin multe, dar nu te- 
am mai văzut niciodată au naturel. Să ştii însă că m-am gândit 
la asta. 

— N-ai decât să rămâi cu gânditul, Jack, râse Karen. Asta dacă 
nu cumva vrei să te arăţi gol primul. 

Intorcându-se către Jasmine, Karen făcu un semn către 
hologramă. 

— Deci ai construit asta din ADN-ul găsit în părul meu? 

— Da. Genosocopul a fost de la început capabil să 
interpreteze caracteristicile fizice pornind de la genotipul unei 
persoane, dar programul ăsta nou duce tehnologia cu un pas 
mai departe. 

Construieşte imaginea tridimensională a individului pornind 
de la gene, apoi o transpune într-o hologramă. 

Arătă spre capul suspendat. 

— Ne-am folosit de părul tău doar ca să verificăm precizia 
aparatului. 

— Sunt convinsă. Dar ADN-ul suspectului? Abia aştept să-l 
văd pe nenorocit. 

Jasmine se întoarse cu spatele la genosocop şi apăsă patru 
taste de pe tastatura adiacentă. Prototipul nu avea comenzi 
activate de voce, dar se va rezolva şi asta. Cu timpul, va putea 
face ca hologramele să răspundă la comenzi. În sfârşit, mai 
apăsă o tastă, şi capul lui Karen Tanner dispăru. 

Jasmine se întoarse iar către ecranul de deasupra tastaturii. 
Colegii criminalişti ai lui Karen găsiseră sânge proaspăt pe spinii 


unui trandafir în coşul de gunoi din bucătăria victimei. Erau 
aceiaşi trandafiri pe care martorii îi zăriseră în sacoşa 
suspectului blond. 

— OK, am făcut analiza probelor de sânge găsite în 
apartamentul lui Fontana. 

Agentul FBI dădu din cap, cu ochii verzi nerăbdători. 

— Şi? 

Jasmine o privi pe Debbie verificând holo-lămpile, apoi îi făcu 
semn că totul era în ordine. 

— Deci cam ce ai vrea? Doar capul Predicatorului sau întreg 
corpul? 

Karen zâmbi. 

— Arată-mi tot. 

— OK, e vremea să chemăm Duhul. 

Jasmine apăsă pe Enter. 

Zumzetul  genoscopului se transformă într-un  pârâit 
asemănător energiei statice, apoi holo-lămpile care înconjurau 
suportul rotund se aprinseră şi o siluetă fantomatică se închegă 
în faţa lor. Imaginea înviată din genele Predicatorului deveni din 
ce în ce mai substanţială pe măsură ce toate cele patru holo- 
lămpi - mov, albastră, galbenă şi albă - îşi contopiră luminile 
alcătuind diverse nuanţe şi colorând imaginea în definiţia 
superioară dictată de bicomputerul genoscopului. 

Colorarea se derulă de la picioare în sus, linie cu linie, şi în 
câteva clipe silueta era completă. Era aievea, dar un singur 
lucru nu era în regulă. Predicatorul era femeie. 

Jasmine se întoarse către agentul FBI uluită, cu gura căscată, 
şi spuse: 

— Credeam că Predicatorul e bărbat. 

Karen dădu absentă din cap. 

— Şi eu credeam la fel. 

— E superbă, spuse Jack. 

Aşa era. Părul era castaniu cu nuanţe aurii, iar silueta înaltă şi 
suplă, cu sâni plini şi picioare sculpturale era minunată. Însă cel 
mai mult te atrăgeau ochii mari; forma lor de pisică era 
îndeajuns de remarcabilă, dar ce-i făcea cu adevărat deosebiți 
era culoarea: stângul era albastru, iar dreptul căprui. 

— Ar trebui să fie bărbat, comentă Karen Tanner. Ştim că 


Predicatorul a ucis un gigolo pe nume Babe şi i-a luat locul ca să 
ajungă la Fontana. Dar când l-am interogat pe portar, ne-a 
descris un bărbat blond. lisuse, doar la înălţime se potriveşte cu 
descrierea lui. 

— Eşti sigură că sângele e al Predicatorului? întrebă Jack. 
Poate e doar un imitator. 

— Nici gând. Sângele era proaspăt şi nu îi aparţinea lui 
Fontana, aşa că sigur era al criminalului. Dar ucigaşul nu a lăsat 
doar mesajul biblic al Predicatorului, despre care toţi ştiu; i-a 
folosit şi stiloul. 

— Stiloul? făcu Jasmine. 

— Da, Predicatorul scrie aproape mereu un mesaj cu sângele 
victimei, folosind un fel de vârf special ca să aspire sânge din 
artere, de obicei din artera femurală. Dar acum a folosit 
jugulara tăiată a victimei. Scrisul se potriveşte cu cel găsit în 
cazul altor ucideri. Fără îndoială, a fost mâna Predicatorului. 

— Deci acum am aflat că Predicatorul e o femeie care se 
pricepe la deghizări. 

— Se pricepe foarte bine să se deghizeze, mormăi agentul 
FBI, scoțând din buzunar o schiţă generată de calculator. Tipul 
ăsta blond a fost văzut de o grămadă de oameni mergând spre 
apartament. În ciuda deghizării, îi cunoaştem în mare structura 
facială. Dar nasul, bărba şi pomeţii nu se potrivesc. Până şi ochii 
tipului erau de altă culoare. 

Arătă spre hologramă. 

— Chiar dacă îi înfăşori, tot nu poţi ascunde nişte sâni ca 
ăştia. E o femeie foarte atrăgătoare şi, crede-mă, unii dintre 
martori erau genul de tipi care n-ar rata o femeie atrăgătoare. 
Şi totuşi, cu toţii jură că au văzut un bărbat. 

Jasmine dădu din umeri. 

— Oamenii se mai schimbă. Tot ce poate face Duhul Genei e 
să reproducă aspectul fizic al unei persoane folosindu-se de 
genele cu care aceasta s-a născut, luând în considerare o dietă 
normală şi exerciţiu fizic. Nu poate ţine cont de operaţiile 
estetice. 

Karen Tanner se strâmbă de frustrare. Era evident că agenta 
se aşteptase la o revelaţie, dar nu primise niciuna. 

— Măcar ştii că e femeie, spuse Jack. Pun pariu că o să dai 


peste piste noi când vei trece din nou în revistă crimele 
anterioare ale Predicatorului. Şi mai ştii cum arată acum. 

Karen se întoarse şi îl fulgeră cu ochii ei verzi. 

— Chiar aşa, Jack? Gândeşte-te, în clipa asta ar putea arăta 
ca Marilyn Monroe sau Arnold Schwarzenegger. 


CITTAVECCHIA, SARDINIA 


Ca să spunem lucrurilor pe nume, în timp ce îl cerceta pe 
bărbatul care ieşea din mica biserică albă din Cittavecchia, 
Sardinia, Maria Benariac nu semăna nici cu unul, nici cu celălalt. 
Doctorul Carter părea să zâmbească şi, în ciuda şchiopătatului, 
mergea cu paşi repezi şi hotărâți pe strada însorită, în mâna 
dreaptă avea o servietă, iar în stânga purta un obiect mic, pe 
care Maria nu-l putea identifica. Părea o fiolă de sticlă. 

Reglă funcţia de apropiere a imaginii aparatului foto compact 
Olympus şi se lăsă în scaunul Fiatului închiriat, urmărindu-l cum 
se apropia de o maşină albă asemănătoare, parcată cu trei 
locuri mai departe. 

Clic. Clic. Făcu două poze, iar motorul silențios cu 
autoderulare îi torcea în ureche. 

Doctorul Carter stătuse în biserică două ore, dicutând cu 
preoţii. Maria nu pricepea. Era ateu. Atunci ce căuta acolo? 

După discuţia deloc satisfăcătoare cu părintele, care nu-i 
spusese mai nimic despre planurile Frăției în legătură cu 
doctorul Carter, se hotărâse să-l urmărească pe savant. Avea 
impresia că, dintr-un anumit motiv, Cercul interior nu avea 
curajul sau voinţa de a termina ceea ce începuse, iar ea nu 
suporta ideea că acest individ malefic o să rămână nepedepsit. 

Nu îi venise greu să dea de el în Sardinia. Cu un telefon la 
sediul GENIUS aflase unde anume se găsea în Paris, apoi un 
telefon îngrijorat la spitalul din Paris îi dezvăluise plecarea 
grăbită a omului de ştiinţă. La început, încercase să se convingă 
că nu era nevoie să îl urmeze acolo. Dar ştia că reticenţa ei 
izvora din faptul că această urmărire avea să o aducă faţă în 
faţă cu Corsica şi cu amintirile ei. 

Clic. Clic. Incă două poze. Dacă aparatul foto ar fi fost o armă, 


se gândi ea, doctorul Carter ar fi fost mort. Dacă. 

ÎI privi cum deschide portiera maşinii închiriate, aplecându-se 
şi aşezându-se pe scaunul şoferului. Făcându-se comod, 
bărbatul aşeză servieta pe bord, apoi, după o ultimă privire 
aruncată fiolei, o puse înăuntru. 

Maşina ieşi din parcare şi porni spre aeroport. Pentru o clipă, 
se gândi să-l urmărească, dar se abţinu. Avea programul 
zborurilor şi mai avea destul timp la dispoziţie înainte de 
următorul zbor spre Italia continentală, apoi spre Boston. 

Cu o ultimă privire aruncată maşinii lui Carter care se 
îndepărta, deschise portiera, asigurându-se că nu-şi agăța 
rochia, şi intră în biserică. Acolo i se adresă în italiană primului 
preot întâlnit, explicând că îşi căuta cumnatul - un american 
înalt care şchiopăta. Preotul, căruia i se alătura un altul, o 
ascultă pe femeia elegantă, cu un accent roman sofisticat, cei 
doi îi spuseră că omul pe care îl căuta plecase spre aeroport, 
dar că nu trebuia să-şi facă griji, pentru că găsise ce căuta, 
înainte ca ea să apuce să întrebe ce anume căutase, preoţii o 
duseră în spatele bisericii, la statuia Fecioarei. Fără să priceapă 
ce anume luase savantul de acolo, îi întrebă direct. Răspunsul 
lor o făcu să părăsească biserica uluită şi scandalizată. 

Abia în timp ce conducea spre aeroport, o idee îi trecu prin 
minte. 

Obişnuia să studieze motivele şi obiceiurile celor pe care îi 
elimina. Uciderea devenea astfel şi mai îndreptăţită, ştiind ce 
făceau ţintele ei şi de ce anume. La urma urmei, voia să se 
asigure că morţile lor erau necesare înainte de a-i ucide. Nu 
făcuse excepţie nici în cazul doctorului Carter. Când îi primise 
dosarul, se apucase să se pună la punct cu genetica. Deşi nu 
ştia decât superficial ce anume putea sau nu să facă omul de 
ştiinţă, era destul ca să se convingă că acest om se juca de-a 
Dumnezeu. 

Acum, încercând să înţeleagă de ce ar fi vizitat un ateu o 
bisericuţă din Sardinia, nu putea scăpa de gândul oribil care îi 
fulgerase prin minte. Dacă avea dreptate, atunci Carter era şi 
mai periculos decât crezuse. 

Dar nu avea să treacă încă la acţiune. Mai întâi avea să 
strângă informaţii suplimentare, ca să confirme faptele. Doar 


atunci le va da de ştire fratelui Bernard şi părintelui lezechiel. 

În ciuda indignării, Maria zâmbi. Cel puţin, dacă bănuielile ei 
se adevereau, atunci părintele şi fratele nu vor avea de ales. 
Vor fi nevoiţi să o lase să termine ce începuse la Stockholm. 


BACK BAY, BOSTON 


Jasmine Washington nu mai văzuse în viaţa ei atât de multe 
arme şi o speriau de moarte. 

— Larry, ce naiba faci cu astea în casă? 

— Calmează-te! Sunt false. 

Larry zâmbi şi puse cutia maro pe podeaua sufrageriei 
spaţioase. 

— False? 

— Da, false. Recuzită. Sunt mostre pentru filmul de acţiune 
pe care îl filmăm în Los Angeles. l-am spus consultantului să le 
trimită aici, pentru că mă întâlnesc cu regizorul luni, la prima 
oră. Voia să vadă ce fel de arme vor folosi eroul şi personajul 
negativ. 

Jasmine ura armele, şi nu doar din cauza morţii Oliviei. 
Armele fuseseră un laitmotiv al copilăriei ei, petrecute în 
cartierul South Central din Los Angeles, ca şi împuşcăturile şi 
crimele din curtea şcolii. 

— la-le din faţa mea! 

Larry îşi ridică mâinile, într-un gest defensiv. 

— Hai, Jazz, n-ai să le mai vezi. Dar poate ar trebui să încerci 
să te uiţi măcar la ele. Doar să vezi cum funcţionează. 

Jasmine clătină din cap. Îşi amintea cum fratele ei mai mare îi 
spusese acelaşi lucru demult, în „cartier”, pe când ea avea doar 
zece ani. Exact înainte de a fi ucis de o rafală de împuşcături 
trase dintr-o maşină în mers. lar părinţii ei îi interziseseră să mai 
iasă singură pe stradă. 

— la-le de aici, Larry! Ai înţeles? 

Larry se aplecă şi împinse cutia în spatele canapelei. Vocea îi 
era spăsită. 

— Gata, au dispărut. lartă-mă! 

Era un bărbat înalt, cu o constituţie atietică şi un chip sensibil. 


Dar Jasmine adora mai ales braţele lui puternice. Se mândrea cu 
faptul că era o femeie independentă şi curajoasă, dar uneori se 
simţea bine să renunţe temporar la toată independenţa obţinută 
cu greu şi să se refugieze în braţele lui. Moartea Oliviei şi boala 
lui Holly o făcuseră să înţeleagă cât de uşor era să pierzi totul. 
Aflase despre crimele recente ale Predicatorului, iar asta îi 
zdruncinase şi mai mult încrederea în umanitate. Aşa că, acum, 
îmbrăţişarea lui Larry era deosebit de liniştitoare. Ştia că era 
ceva irațional, dar era convinsă că nu i se putea întâmpla nimic 
rău cât timp el o ţinea în braţe. Fără să se împotrivească, îl lăsă 
s-o îndrume cu tandreţe spre canapea, în timp ce o săruta. 

În mod neobişnuit, se întorsese mai devreme de la muncă în 
acea seară şi, în ciuda cutiei cu arme, fusese încântată să îl 
găsească pe Larry acasă. Nu se prea văzuseră în ultima vreme. 
El îşi petrecea jumătate din săptămână la Los Angeles, făcând 
pregătiri pentru noul lui film, iar ea lucra până târziu, punând la 
punct programul pentru Duhul Genei. Era minunat să ajungă 
acasă la şase şi jumătate vineri seara, având la dispoziţie toată 
seara şi întregul weekend doar pentru ei doi. 

Se ghemui mai aproape de Larry, simţi cum braţul se 
strângea în jurul ei, iar răsuflarea lui caldă îi încălzea ceafa. Şi, 
inevitabil, când mâna lui i se strecură sub bluza de mătase, 
începând să-i mângâie sânul stâng, telefonul sună. 

Şi sună. 

— Rahat! înjură Jasmine cu voce joasă. 

— Relaxează-te! Lasă-l să sune, murmură el în spatele ei. 

Degetele lui îi desfăceau sutienul, pregătindu-se să-i cuprindă 
celălalt sân. 

— O să-i răspundă robotul. 

Jasmine oftă, lăsându-se în voia furnicăturilor fierbinţi care îi 
cutreierau trupul. li şopti: 

— Ar trebui să stai pe-acasă mai des. 

Telefonul încă suna. 

— Rahat! 

Larry îi mângâie sânii, apoi mâna îi cobori încet înspre 
abdomen, stârnindu-i alte furnicături fierbinţi în stomac şi mai 
jos. 

EI îi şopti în ureche. 


— Robotul o să-i răspundă dintr-o clipă-n alta. Nu-ţi face griji. 

Dar îşi făcea griji, iar robotul nu se declanşa. Încă de când 
aproape că ratase telefonul de la Stanford, care o anunţa că 
primise bursa de studii, nu putea îndura să nu răspundă la 
telefon. Era convinsă că fiecare apel era acel apel, cel pe care, 
dacă îl ignora, o făcea pe răspunderea ei. 

Se desprinse de Larry şi se apropie de telefon. 

— Probabil că am dezactivat robotul. 

— Atunci reactivează-l! 

Dar nu putea. Dacă tot era la telefon, trebuia să ridice 
receptorul. 

— Jasmine Washington. 

Recunoscu imediat vocea agitată de la celălalt capăt. 

— Jazz, sunt Tom. 

— Bună! Unde eşti? 

— Acasă. 

— Cum a fost la Paris? 

— Foarte interesant. 

— Şi în Sardinia? 

Îi aruncă o privire lui Larry, care se încrunta şi îi făcea semn 
să termine mai repede discuţia. Voia să se întoarcă la el, dar era 
curioasă să afle cum se desfăşurase călătoria lui Tom. 

— Jean-Luc m-a sunat acum trei zile să mă întrebe dacă eu 
ştiu de ce ai şters-o de acolo aşa de repede. De ce ai plecat, 
Tom? E ceva legat de remisiile spontane? 

Urmă o pauză. 

— Oarecum. 

Apoi Tom rosti cuvintele pe care le auzise de atâtea ori 
înainte, cuvintele care o făceau să-şi revizuiască definitiv ideile 
despre ceea ce era sau nu posibil. 


— Am o idee. 

Jasmine se pregăti sufleteşte. 

— Da? 

— Nu e cine ştie ce, dar cred că s-ar putea să fi găsit leacul 
pentru Holly. 


— Serios? Cum? 
Când Tom îi răspunse, vocea îi era rugătoare. 
— Tocmai despre asta voiam să-ţi vorbesc. Eşti ocupată? Poţi 


să vii până aici? Jazz, e important. Alex şi Jack vor fi aici. 

— Să vin acum? 

Privi întrebător spre Larry, care scutură furios din cap. 

— Doar dacă poţi veni, bineînţeles... adăugă repede Tom. 
Larry părea cu o falcă-n cer şi una-n pământ, prevenind-o să nu 
plece de lângă el. Aşa că Jasmine îi zâmbi cât de frumos putu, 
apoi îşi lipi receptorul de gură. 

— Sigur, Tom. Vin cât ai clipi. 

BEACON HILL, BOSTON 


Era aproape opt când Jasmine îşi parcă BMW-ul decapotabil în 
faţa casei lui Tom, din Beacon Hill, după ce îi promisese cu cerul 
şi cu pământul lui Larry că se va revanşa la întoarcere. 

Saabul lui Alex şi maşina de colecţie E Type a lui Jack erau 
deja în parcare când ajunse Jasmine. Tot drumul, se întrebase 
care era ideea lui Tom. Singurul indiciu pe care acesta i-l 
dăduse era că, „oarecum”, ideea avea legătură cu remisiile 
spontane pe care le investigase la Paris. Dar Jasmine ştia din 
proprie experienţă că, dacă Tom Carter spunea „oarecum”, de 
obicei asta însemna „deloc”. 

Marcy Kelley deschise uşa din faţă şi o conduse pe Jasmine în 
bucătărie. Ea traversă holul şi, cum nu se vedea nici urmă de 
Holly, se gândi că era probabil în pat. Se opri în faţa uşii închise 
a bucătăriei. Vocea supărată a lui Jack străbătea prin uşa de 
stejar. 

— Tom, cineva încearcă să te omoare! Fir-ar să fie, chiar 
înainte să pleci, Predicatorul a făcut pe cineva felii în zona 
coruptă a Manhattanului. 

— Ştiu, mi-ai mai spus de o sută de ori, veni replica lui Tom. 

Jasmine putea simţi din glasul lui că era la capătul răbdării. 

— Să ştii că nu poţi zbura unde ai tu chef fără să ne spui unde 
pleci. Există un motiv pentru care ai o escortă, ce dracu'! Şi, 
oricum, ce naiba ai căutat în Europa? 

— Mămico, dacă te calmezi, îţi spun. 

Jasmine deschise uşa şi se opri în prag, nevrând să se 
amestece în cearta lor. Tom, Jack şi Alex erau strânşi în jurul 
mesei de brad din capătul bucătăriei spaţioase. Tom stătea în 
capul mesei, iar părul îi era mai ciufulit ca de obicei. În mâna 
dreaptă, avea o mică fiolă de sticlă. În stânga, era aşezat Alex, 
tatăl lui. Profesorul pensionat care preda încă teologia la 
Harvard era la fel de calm ca întotdeauna şi turna cafeaua 
aburindă în patru ceşti. În faţa lui tronau un plic maro şi un 


teanc de cărţi. Jack Nichols era de cealaltă parte a mesei, în 
trening. Era limpede că Tom îi tulburase şi lui odihna de vineri 
seara. Jack era încruntat, iar Jasmine îşi putea închipui că 
nevasta şi copiii lui aveau să-i facă morală că îi părăsise, la fel 
cum Larry o certase pe ea. Atmosfera din bucătărie era 
încărcată de tensiune şi de aroma cafelei. Nu mai văzuse 
niciodată micul lor grup atât de aţâţat. 

Tom o privi şi îi zâmbi uşurat. 

— Jazz, mulţumesc că ai venit. 

Flutură o mână spre scaune. 

— la loc! 

Jasmine se aşeză, iar Alex zâmbi cu ochi la fel de albaştri ca 
ai fiului său, apoi împinse o ceaşcă de cafea în direcţia ei. 

— Bună, Jasmine! Ai ratat focurile de artificii. 

— Ca de obicei, Alex, zâmbi ea, aruncând o privire spre cărţi. 

Titlurile o luară prin surprindere. Dacă aveau vreo legătură cu 
ideea lui Tom, atunci aceasta cu siguranţă întrecea terapia 
obişnuită cu gene. 

Jack rânji nedumerit şi se aşeză la rândul lui. 

— Bună, Jazz! Am senzaţia că va trebui să stăm cu toţii jos 
când o să auzim ce are de spus. La urma urmei, cred că e ceva 
de proporţii. Dobitocul şi-a pus capul la bătaie ca să pună mâna 
pe chestia asta. 

— Chiar e de proporţii, Jack, răspunse Tom, ridicând fiola. 
Dacă am dreptate, atunci această fiolă minusculă conţine leacul 
pentru toate bolile genetice, poate şi pentru altele. 

— Tom, cum poţi spune asta? se răsti Jack, cu braţele 
încrucişate. 

Evident, era încă foarte supărat pe partenerul lui de afaceri. 

— O ştergi în Sardinia, fără să ne spui nimic... 

Jack aruncă o privire către Alex. 

— Oricum, cei mai mulţi dintre noi n-au ştiut nimic. Apoi te 
întorci şi ne spui că ai găsit un leac miraculos. Hai să fim serioşi! 

— Sunt foarte serios. 

— Tom, ce substanţă atât de specială e în fiola aia? întrebă 
Jasmine. 

— Sânge, şi dacă e autentic, atunci ar putea conţine gene 
vindecătoare. 


Jasmine se aplecă. 

— Cum aşa? Genele cui? Un om care poartă virusul pozitiv 
despre care vorbeai? 

— Cam aşa ceva. Dacă sângele e autentic. 

— Sângele ăsta e cauza celor două remisii spontane din 
Paris? 

Tom clătină din cap. 

— Nu cred. 

— Deci al cui sânge este? veni întrebarea lui Jack. 

Jasmine se uita cum acesta îşi îngusta ochii, căznindu-se să 
înţeleagă încotro bate Tom. Ea habar n-avea. 

Tom nu mai scoase niciun cuvânt. Pur şi simplu, îi privea, cu o 
sclipire ciudată în ochii lui albaştri. 

— Sunt sigură că e interesant, murmură Jasmine. 

— Al naibii de interesant, fu de acord Jack. 

Jasmine simţea că i se stârnise tare curiozitatea, cu toate că 
voia să se stăpânească. 

— Al cui e sângele? 

Tom le zâmbi şi agită fiola. 

— Dacă v-aş spune că fiola asta conţine ADN-ul unui om care 
a murit acum două mii de ani? Un meşteşugar; mai bine spus, 
un tâmplar. Un tâmplar din Nazareth. 

Jasmine îngheţă, rămânând cu gura căscată de uimire. 
Vorbele lui Tom avură acelaşi efect şi în cazul lui Jack. Il auzi 
murmurând „lisuse Hristoase...“. 

— Corect, făcu Tom, aşezând fiola pe masă, în faţa lui Alex, 
care tăcea. Te pune pe gânduri, nu? 

Tăcerea plină de uimire păru să dureze minute întregi. 

— Dar nu e autentic, nu? făcu Jack în cele din urmă, întinzând 
mâna după fiolă şi privind lichidul maroniu care se mişca în 
interiorul fiolei. N-are cum să fie sânge vechi de două mii de ani. 

Alex se trase mai aproape. 

— Ai dreptate. Nu e autentic. E de la statuia plângătoare a 
Fecioarei din Cittavecchia, din Sardinia. Localnicii spun că 
statuia plânge cu lacrimi de sânge. In 1995, au încercat să 
convingă Vaticanul să o declare o minune oficială. Dar asta nu 
s-a întâmplat. Sângele e uman, într-adevăr, e al unui bărbat. 
Dar testele făcute au arătat că se potrivesc cu sângele unuia 


dintre localnici. Chiar şi aşa, statuia tot plânge cu lacrimi de 
sânge, şi turiştii continuă să vină. Poate ai citit un articol despre 
treaba asta în ziar acum câteva săptămâni. 

— Deci e doar o farsă? întrebă Jasmine, uimită de propria 
uşurare. 

— Da, dar v-am pus pe gânduri, nu? Ce-ar fi dacă în fiolă s-ar 
afla cu adevărat sângele Lui? Ce-ar conţine? 

Tom se întoarse către Jack. 

— Înainte de a renunţa la ideea asta, lasă-l pe Alex să-ți 
povestească despre cercetări. 

— Stai puţin, Tom, interveni Jasmine, lasă-mă să-nţeleg. 

Îi privi pe Alex şi pe Tom Carter cu atenţie pentru o clipă. 
Profesorul şi geneticianul păreau netulburaţi de ideea asta 
scandaloasă. Privi cărţile din faţa lui Alex. Manuscrisele de la 
Marea Moarta şi mitul creştin era titlul înscris cu litere aurii pe 
cotorul cărţii îmbrăcate în piele care trona deasupra. Dedesubt 
era un volum mai gros, cu supracopertă. Textele de la Nag 
Hammadi în limba engleză. Celelalte trei cărţi purtau titluri 
asemănătoare: Viața lui lisus; Noul Testament apocrif; 
Evangheliile apocrife ale lui lisus. 

Jasmine privi în sus către Alex şi o nelinişte difuză începu să îi 
scurme stomacul. 

— Voi chiar vorbiţi serios? 

Alex dădu din umeri şi zâmbi. 

— Sigur, Jazz. De ce nu? răspunse el, ca şi cum vestea 
uluitoare a lui Tom era un fleac. 

Era tipic pentru cei doi bărbaţi Carter. Amândoi se hrăneau cu 
idei noi; cu cât mai nebuneşti şi mai incomode, cu atât mai bine. 

Ea era altfel. Cu toate că avea o minte deschisă şi se 
mândrea cu ea, avea nevoie de timp ca să poată accepta 
concepte ciudate, mai ales dacă acestea îi puneau credinţa la 
încercare. Privindu-l pe Jack, încruntat, cu braţele încrucişate 
defensiv la piept, îşi dădea seama că şi pragmatismul lui era 
greu pus la încercare. Pe o scară cu valori între normal şi 
straniu, ideea lui Tom depăşea cu mult limita superioară. 

îşi drese glasul. 

— Stai să văd dacă am înţeles. 

Se opri o clipă, neştiind cum să-şi exprime gândul fără să 


pară absurd. 

— Vrei să găseşti o mostră din rămăşiţele lui lisus Hristos, 
nişte material genetic, care să-i conţină ADN-ul, apoi vrei să 
scanezi mostra cu genoscopul, să-i analizezi genele şi să 
descătuşezi puterile lor vindecătoare. Şi vrei să foloseşti puterile 
astea ca să o vindeci pe Holly. Am înţeles? 

Tom încuviinţă calm din cap. 

— În mare, aşa este. Jean-Luc Petit mi-a dat ideea. 

Jasmine ascultă în timp ce Tom explica pe scurt ce se 
întâmplase la Paris. Încheie: 

— Aşa că Jean-Luc Petit a sugerat că, în locul virusului, o 
substanţă chimică ar putea fi agentul genetic care circulă între 
persoane, aşa cum se întâmplă cu feromonii la insecte. Un om 
cu anumite gene rare ar putea vindeca alţi oameni secretând 
anumite substanţe chimice. 

Jack aşeză cafeaua pe masă şi se încruntă. 

— Dar de ce Hristos? 

— Pentru că nu avem timp să căutăm oamenii care au 
asemenea gene vindecătoare, dacă acestea există. O remarcă 
întâmplătoare din partea lui Jean-Luc m-a făcut să mă 
concentrez asupra unei persoane ale cărei puteri de vindecare 
sunt unanim recunoscute. Sigur că e vorba despre lisus din 
Nazareth. 

Jack clătină din cap. 

— Dar, Tom, tu eşti un afurisit de ateu. Nici măcar nu crezi în 
Hristos. 

— Tocmai asta e, Jack. Sunt perfect pregătit să cred că omul 
ăsta a existat. 

Tom bătu cu mâna în teancul de cărţi din faţa lui Alex. 

— Am văzut destule dovezi în sensul ăsta. Ba chiar sunt gata 
să cred că a avut anumite puteri. Dar nu pot să cred că el era 
Fiul lui Dumnezeu. Dacă era capabil să facă ceea ce spun 
Scripturile, atunci puterile lui se datorau alcătuirii sale genetice. 
Jack, imaginează-ţi ce am putea descoperi: gene inteligente 
care repară ADN-ul; coduri pentru proteine cu proprietăţi 
vindecătoare  nedescoperite. Dacă omul ăsta şi-a primit 
înzestrarea de la loteria naturii sau de la Dumnezeu, genele lui 
ar putea deţine secretul corectării tuturor defectelor noastre 


genetice. 

Abia în acel moment enervarea lui Jasmine începu să prindă 
formă; omul pe care ea îl admira mai presus decât pe oricine 
altcineva părea să avanseze o ipoteză alarmantă, ceva 
îngrijorător de asemănător cu o blasfemie. Se gândi la părinţii 
ei, baptişti din Los Angeles, la valorile stricte pe care i le 
insuflaseră şi la credinţa pe care i-o transmiseseră. Vina aceea 
cunoscută o apăsa acum, ca mâna grea a unui preot. Nu mai 
era atât de credincioasă acum şi cu siguranţă nu se considera o 
bigotă, dar credea. Poate că Dumnezeu lucra pe căi atât de 
misterioase, încât uneori nu le putea înţelege, dar pentru ea 
Dumnezeu exista cu adevărat. lar planul lui Tom o făcea să se 
simtă aiurea. Chiar şi după standardele lui, era prea ambițios. 

Pe de altă parte, lui Jack părea să-i placă ideea. 

— Tom, chiar crezi că ai să găseşti gene speciale în ADN-ul 
Lui? 

Tom ridică din umeri. 

— Nu ştiu, dar nu avem decât trei opţiuni. Prima: tipul a fost 
un impostor; a doua: avea puteri divine; a treia: a fost o raritate 
genetică - binecuvântată sau blestemată, depinde din ce unghi 
priveşti - cu puteri supranaturale. Bineînţeles că nu cred în 
posibilitatea numărul doi. 

— Şi dacă se aplică prima opţiune? 

— Atunci sigur că planul nu va funcţiona. Dar cum nu văd 
nicio altă posibilitate de a o ajuta pe Holly în timp util, sunt gata 
să risc. Pacienţilor din Paris care s-au vindecat prin remisie 
spontană li s-a schimbat genomul doar cu câteva litere; 
îndeajuns ca să ucidă cancerul. Nu ştim nici cum şi nici de ce s-a 
întâmplat asta, dar bănuiala mea e că agentul modificator 
provine din afara corpurilor lor, poate din transfuziile de sânge 
pe care le-au primit. Nu ştiu în ce formă se prezintă 
catalizatorul. Poate a fost un virus sau o secreție chimică, sau 
altceva. Dar, la urma urmei, ADN-ul lor s-a modificat, deci a 
existat un catalizator. Şi cel mai bun loc unde-l putem căuta e în 
ADN-ul lui lisus Hristos. 

Jack se încruntă, mângâindu-şi meditativ cicatricea. 

— Bine, tu eşti geniul şi cine sunt eu să comentez dacă tu 
spui că poţi face rost de un corector de gene sau de proteine 


inteligente din ADN-ul lui Hristos? Dar, oricât de fezabilă ar fi 
ideea, nu ai cum să-ţi duci planul la capăt dacă nu poţi 
răspunde la o întrebare simplă. 

Jack se întinse peste masă şi luă fiola de sânge fals în palma 
dreaptă. 

— Cum să găseşti o mostră autentică a ADN-ului? Omul e 
mort de două mii de ani. Unde ai de gând să-i găseşti 
rămăşiţele, dacă a mai rămas ceva din ele? 

Jack se sprijini în scaun, cu braţele încrucişate, scrutându-i pe 
Tom şi pe Alex. Poziţia lui părea să spună: „Bun, spune-mi ceva 
concret; vreau fapte“. Jasmine şi Jack se uitară instinctiv spre 
Tom, dar Alex fu cel care vorbi. Işi puse ochelarii şi deschise 
liniştit dosarul din faţa lui, zâmbindu-i lui Jack. 

— Doar atât vrei să ştii? 

Părea dezamăgit în timp ce răsfoia teancul gros de hârtii. 

— Nu vrei să afli despre puterea de vindecare a lui Hristos? 
Nu vrei să afli despre dezbaterea adevărului crucificării sau 
dacă aşa-zisele Lui „semne” nu au fost decât nişte simboluri 
politice? Nu vrei să cunoşti dovezile istorice izvorâte din 
Manuscrisele de la Marea Moartă şi din textele de la Nag 
Hammadi? Nu vrei să vezi o listă cu miracolele Lui? Nu vrei să 
ştii că lisus apare şi în Coran, pentru că până şi musulmanii 
credeau că avea anumite puteri? 

Urmă o pauză. Alex îl privi în ochi. 

— Vrei doar să ştii unde trebuie să căutăm? 

— Ar fi un bun început, răspunse Jack ursuz. 

Alex strânse din umeri şi se întoarse la dosar. Scoase trei 
pagini scrise cu o caligrafie impecabilă. Lui Alex Carter nu-i 
plăcea să scrie la o maşinărie lipsită de suflet. li întinse foile lui 
Jack, iar acesta se aplecă să le ia. Jasmine recunoştea că era 
intrigată, în ciuda reticenţei sale. Fără să spună nimic, se ridică 
şi privi hârtiile împrăştiate în faţa lui Jack. 

Erau liste. Trei liste. Una scrisă cu cerneală verde, alta cu 
cerneală neagră şi a treia cu cerneală roşie. Fiecare listă 
conţinea patru coloane: sursa, locul, detalii, autenticitate. 
Fiecare element primise una, două sau trei stele în coloana din 
urmă. Jasmine citi rapid listele. Unele cuvinte îi săreau în ochi: 
Giulgiul din Torino... Statuia care plânge... Stigmate... Prepuţul 


lui Hristos... Santiago de Compostella... Euharistia Lanciano... 
relicva lui Hristos. 

— De ce sunt trei liste? întrebă Jack. 

— Am luat-o mai de departe când am interpretat sursele 
potenţiale ale materialului genetic al lui Hristos. Lista roşie e un 
inventar pe scurt al locurilor din lume care pretind să deţină 
relicve ale lui lisus. Biserici, catedrale şi alte asemenea locuri 
care afirmă că se află în posesia sângelui, a prepuţului sau a 
altor părţi din corpul său. 

— Prepuţul? 

— Da. În Evul Mediu era o relicvă foarte vehiculată. La un 
moment dat, cinci biserici din Europa medievală afirmau că îl 
au. Lista verde conţine toate fenomenele cunoscute prin care s- 
a manifestat „sângele lui Hristos“. De exemplu, statuia 
Fecioarei care plânge cu lacrimi de sânge din Cittavecchia, în 
Sardinia, de unde a făcut rost Tom de mostra falsă. Mai sunt şi 
alte exemple care merită atenţie. Tabloul lui Hristos care 
sângerează din Mirebeau, în Franţa. Crucifixul Mariei Horta din 
Portugalia... 

Alex se opri, dându-şi seama că se lăsase purtat de val. 

— Oricum, toate apar pe listă. 

Arătă către a treia listă. 

— Cea scrisă cu negru e lista tuturor cazurilor de stigmate 
înregistrate. Sunt oameni care par să aibă aceleaşi răni ca 
acelea ale lui lisus după crucificare. Răni inexplicabile care apar 
pe mâini, picioare şi pe o parte a corpului. M-am gândit că poate 
ar fi util să scanăm sânge din „rănile” lor cu ajutorul 
genoscopului. 

Jack dădea din cap, - citind hârtiile. Notiţele lui Alex erau 
ordonate, complete, academice. Ba chiar erau credibile. Era clar 
că Jack se lăsase convins, şi Jasmine recunoştea că şi ea 
începea să fie interesată. Alex era bun în domeniul său, dar 
tocmai entuziasmul bătrânului era molipsitor. Jack începea să 
fie convins. 

— Dar ce-i cu steluţele din coloana din dreapta? Trei pentru o 
relicvă promițătoare, o singură stea pentru ceva improbabil? 

— Exact. 

— Nu sunt multe cazuri cu trei stele, observă Jack, întorcând 


paginile. De fapt, majoritatea sunt însemnate cu o singură stea. 

Alex zâmbi încurcat. 

— N-am spus că va fi uşor. Având în vedere că nu avem prea 
mult timp, m-aş ocupa doar de cele cu trei stele. Celelalte sunt 
falsuri, fără îndoială. Le-am trecut pe listă doar ca să vă arăt cât 
de numeroase sunt locurile care pretind că posedă astfel de 
relicve. 

— Şi care crezi că e cel mai promiţător loc dintre cele cu trei 
stele? După ce ai scris aici, e foarte posibil ca Euharistia 
Lanciano să conţină o mostră autentică din sângele lui Hristos. 
Şi tabloul care sângerează. Din Mirebeau. 

Alex se întinse peste masă, îngustându-şi ochii în spatele 
ochelarilor şi îi arătă lui Jack alte notițe. 

— Altarul Sfântului Sânge, din lerusalim, pare să fie o ţintă 
atrăgătoare. Merită să verifici şi mostra de păr din Spania, de la 
Santiago de Compostela. Prepuţul de la Calcata era foarte 
promiţător, dar a fost furat acum câţiva ani. Nu mi-aş bate capul 
cu celelalte fenomene sau relicve. 

Jack citi mai departe. 

— Dar giulgiul din Torino? Credeam că e autentic. 

— Tom are nevoie de rămăşiţe biologice, nu de ţesături. 

Jack aprobă cu o mişcare a capului. 

— Aha. Şi stigmatele? 

Alex strânse din umeri. 

— Nimeni nu ştie. Dar Michelle Pickard din Paris şi Roberto 
Zuccatto din Torino par să aibă stigmate autentice. Restul sunt 
cam dubioşi. Aş zice că măcar cinci sau şase cazuri din cele trei 
liste merită să fie cercetate. 

Jack părea să fie captivat de listă şi începu să-l descoasă pe 
eruditul Alex în legătură cu relicvele. Dar Jasmine era din ce în 
ce mai confuză. Pe de o parte, îşi amintea că citise despre unele 
cazuri în revista Time, ceea ce făcea ca planul lui Tom să pară 
mai puţin fantezist, ba chiar posibil. Pe de altă parte, nu se 
putea abţine să se gândească la faptul că ideea era o blasfemie. 
Împăcase mereu credinţa ei creştină cu munca de genetician, 
spunându-şi că salva vieţi şi că păcatul de a-i lăsa pe oameni să 
moară era mai mare decât vina de a tulbura lucrarea lui 
Dumnezeu. La urma urmei, Dumnezeu hotărâse să înzestreze 


omul cu o inteligenţă care să-l ajute să înţeleagă secretele 
propriei existenţe. Dar de data asta era altceva. 

Fără să-i observe agitația, Jack era acum preocupat de 
dimensiunea practică. 

— Bine, Tom, să zicem că ai noroc. Dai peste o mostră 
autentică, dar crezi că după două mii de ani mai e bună să 
găseşti ceva în ea? 

Tom scutură capul. 

— N-ar trebui să avem probleme cu asta. La mijlocul anilor 
'90, oamenii de ştiinţă analizau ADN-ul faraonilor, ADN vechi de 
trei mii de ani. Ba chiar s-au făcut cu succes analize ale 
rămăşiţelor de cinci mii de ani ale indienilor indigeni din 
America de Sud. Atâta timp cât mostra a fost păstrată la loc 
uscat, ar trebui să fie în regulă. În principiu, dacă reuşim să 
găsim ADN-ul, îl vom putea folosi. 

Tom părea atât de încrezător, atât de sigur că asta trebuia 
făcut pentru Holly, încât, pentru prima oară, Jasmine îi evită 
privirea. Chiar şi în aceste condiţii, omul de ştiinţă din ea o 
obliga să reflecteze la propunerea prietenului ei. Şi dacă ar fi 
putut analiza genele bărbatului care întemeiase cea mai mare 
religie a omenirii? Un vindecător pe care mulţi îl considerau fiul 
lui Dumnezeu, Dumnezeu care s-a făcut om. Ce ar fi descoperit 
în ADN-ul acelui trup? 

Lui Jasmine i se ridică părul pe ceafă. Da, treaba asta era 
foarte diferită de genetica obişnuită. Nu se jucau doar cu genele 
unui om; ceea ce făceau era mult mai ambițios şi mai periculos. 
Se jucau cu genele lui Dumnezeu. 

Tom se întoarse şi o privi, iar Jasmine îi auzi îngrijorarea din 
glas. 

— Jazz, ai fost foarte tăcută. Tu ce părere ai? 

Jasmine încă nu era sigură de sentimentele ei. Dar era foarte 
stânjenită. 

— Nu-mi place ideea. Nu mi se pare corect. 

Cuvintele păreau nepotrivite şi sunau nerezonabil. Dar Tom 
se mulţumi să dea din cap, în semn că o ascultă. 

Jasmine continuă. 

— Habar n-ai ce spui. Nu vei găsi ceea ce cauţi în genele lui 
Hristos. Nu poţi pur şi simplu să diseci caracterul Lui divin şi 


apoi să-l pui sub microscop. Puterea lui Hristos venea de la 
Dumnezeu. Era spirituală, nu fizică. Încercând să-i găseşti ADN- 
ul, spui de fapt că Hristos nu a înviat şi nu s-a ridicat la ceruri. 
Presupui că a fost doar un om obişnuit, ale cărui oase zac pe 
undeva. E împotriva a tot ce am fost învățată să cred. 

Tom clătină din cap şi îşi trecu o mână prin păr. 

— Crezi că am de gând să atac creştinismul, dar nu-i 
adevărat. Am prea multă nevoie de ajutorul tău ca să-mi bat joc 
de ceea ce este important pentru tine. 

Apoi se întoarse către Jack, care dădea gânditor din cap. 

— Am nevoie de ajutorul vostru, al tuturor. Fără el, nu am 
nicio şansă. 

Tom îşi îndreptă iar privirea către Jasmine, şi ea îl văzu 
zâmbind, dar ochii lui plini de sinceritate păreau să o 
sfredelească. Era bucuroasă că nu încercase să-i manipuleze, 
pomenind despre vindecarea lui Holly. Ar fi făcut orice ca să-şi 
ajute fina. Sau aproape orice. 

Alex îşi drese vocea, trecându-şi apoi mâna prin părul alb, 
încă des. Bătrânul părea gânditor, de parcă ar fi încercat să 
rezolve o problemă. 

— Jasmine, căutarea asta nu e neapărat în contradicţie cu 
credinţa ta, îi spuse cu blândeţe. 

Degetele ei se jucau absente cu toarta cănii. 

— De ce nu? 

Bătrânul se ridică şi începu să măsoare duşumeaua 
bucătăriei, cu mâinile la spate, de parcă ar fi ţinut un curs de 
teologie. 

— In primul rând, învierea şi înălţarea sunt două aspecte 
vitale ale religiei tale. Fără ele creştinismul nu există, corect? 

Jasmine încuviinţă. 

Alex îi făcu semn către foile de pe masă. 

— Dar, dacă cercetezi listele, nu vei întâlni nici măcar o 
menţiune despre partea fizică a lui Hristos care să arunce 
îndoiala asupra învierii şi înălţării la cer. Toate mostrele notate 
ar fi putut proveni din corpul său, de dinaintea morţii: păr, 
sânge, ba chiar şi vestitul prepuţ circumcis. De fapt, nu am 
putut găsi nicio dovadă că ar exista relicve care ar nega această 
dogmă de căpătâi a creştinismului. Până şi osuarele găsite în 


1996 la Ierusalim, cele care se presupunea că ar conţine oasele 
lui lisus, erau goale. Deci, chiar dacă am vrea să îţi atacăm 
credinţa, nu am avea cu ce. 

Jasmine dădu din umeri cu o mişcare neutră şi aşteptă 
continuarea. 

— Şi tu crezi că Hristos este Dumnezeu întrupat, nu? Fiul lui 
Dumnezeu în carne şi oase. 

— Da, cred asta. 

— Dar în religia ta nu apare nimic care să explice cum şi-a 
transmis Dumnezeul tău puterile asupra Fiului Său, am 
dreptate? 

Urmă o încruntare prudentă. 

— Nu prea. 

— Prin urmare, Dumnezeu ar fi putut să-şi transmită puterea 
spirituală sau - şi tocmai asta nu ştim noi - Hristos ar fi putut fi, 
la propriu, Dumnezeu întrupat, Dumnezeu făcut din carne, aşa 
încât, în afară de comunicarea cu Tatăl prin rugăciune, ar fi 
putut avea ceva în genele Sale care să-i confere puteri - să le 
numim atingerea divinității. 

Bătrânul se opri şi o privi, în vreme ce mâna dreaptă i se juca 
uşor cu lanţul ceasului din buzunarul vestei. 

— Crezi că aşa ceva e posibibl, Jazz? 

— Este posibil, dar... 

— Şi nu ţi-ar plăcea să afli adevărul? 

Aşa cum se întâmpla de obicei, Alex o pusese pe gânduri. 
Savantul din ea îl provoca pe credincios şi astfel îşi punea cea 
mai mare problemă: Dar dacă ar fi posibil să găsim gene divine 
în ADN-ul lui lisus? 

Alex se aşeză la locul lui şi se lăsă degajat în scaun. 

— Poate că ai dreptate când spui că lisus şi-a primit harurile 
prin mijloace exclusiv divine. Dar dacă nu ai dreptate şi 
divinitatea lui - după cum îţi place să o numeşti - e în genele 
lui, tot nu ţi-ai fi contrazis opriniile. În ambele cazuri, credinţa ta 
rămâne neatinsă. 

Alex se aplecă în faţă, iar ochii albaştri îi scăpărau de 
entuziasm tineresc. 

— Închipuie-ţi pentru o clipă că am putea izola ceea ce îl face 
atât de special şi am putea folosi harul ăsta pentru a ajuta rasa 


umană. Nu doar pe Holly, pe toţi oamenii. Cum s-ar putea 
împotrivi Dumnezeul tău unei asemenea iniţiative? Oare nu de 
aceea şi-a trimis Fiul pe pământ? Cine poate şti? Poate că asta a 
fost şi intenţia lui. 

Jasmine îşi întoarse ochii de la Alex şi îl privi pe Tom. Văzu un 
bărbat care nu îi împărtăşea credinţa, dar care credea în 
aceleaşi valori ca şi ea. Un om mai „creştin“ decât mulţi alţii pe 
care-i întâlnise până atunci. Apoi se gândi la fina ei, un copil 
isteţ şi curajos, care merita orice şansă i se putea oferi. 

Când ochii lui Jasmine întâlniră ochii albaştri ai doctorului, 
înţelese că nu putea face decât o singură alegere. 

— Cred că te înşeli, îi răspunse lui Alex. Şi nu vei găsi ceea ce 
cauţi. 

Femeia se întoarse ca să-i privească pe cei adunaţi în jurul 
mesei: Jack, Alex şi Carter. Erau prietenii ei, aproape ca o 
familie pentru ea. 

— Va trebui să mă mai gândesc la asta o vreme înainte să 
decid, dar, dacă toată lumea e ferm hotărâtă să se implice, 
atunci puteţi conta pe mine de pe acum. 

Încercă să zâmbească şi ea, dar în sinea ei nu putea înăbuși 
un glas dezaprobator, care nu voia să tacă. 

x kx * 

Privindu-i pe cei din jurul mesei, Tom Carter se simțea 
recunoscător şi uşurat. Pentru el, fusese o eliberare să 
împărtăşească această idee nebunească celor în care avea cea 
mai mare încredere. În ultimele zile, gândul i se tot învârtise 
prin minte. Doctorul trecuse de la o mare încredere că planul 
avea să reuşească la groaza de a fi putut concepe aşa ceva. Ca 
de obicei, tatăl lui îi fusese de ajutor, nu doar cu cercetările 
despre subiect, ci şi jucând rolul care înainte îi revenise mereu 
Oliviei; pusese întrebări şi îl ajutase să-şi ordoneze gândurile. La 
sfârşit, totul se reducea la trei dacă şi un atunci: 

Dacă puteau găsi o mostră din ADN-ul lui Hristos şi dacă 
puteau identifica în ADN-ul Lui gene unice, cu puteri 
vindecătoare, şi dacă puteau folosi aceste gene unice sau 
proteinele codate, atunci ar fi putut-o vindeca pe Holly şi pe 
mulţi alţii. 

Părea atât de simplu. 


Fusese crucial să îi atragă pe ceilalţi de partea lui. Aşa cum se 
întâmpla de obicei, Jack era mai preocupat de părţile practice, 
dar Tom se înşelase amarnic în ceea ce o privea pe Jasmine. 
Crezuse prosteşte că, dacă prietena sa era creştină, avea să-i 
aprobe însufleţită dorinţa de a apela la lisus pentru vindecare. 
Văzându-i expresia, înţelesese pe loc cât de mult se înşelase. 
Din fericire, Alex îi demonstrase că planul lui Carter nu 
reprezenta o ameninţare pentru credinţa ei. 

— Perfect, făcu Tom, după cum a spus deja Jack, prima 
sarcină e găsirea ADN-ului. Dacă nu reuşim, ideea va rămâne la 
stadiul de plan. Am să încerc să obţin mostre de sânge de la cei 
care poartă stigmate. 

Se întoarse către Jasmine. 

— Jazz, poţi să izolezi unul dintre genoscopurile modificate şi 
să-i instalezi cel mai nou software? Va trebui recalibrat în aşa fel 
încât să poată interpreta un ADN vechi şi posibil corupt. Verifică, 
te rog, şi în IGOR, să vezi dacă subiecţii înregistraţi au în dosar 
vreo menţiune de vindecare prin credinţă. Dacă găseşti aşa 
ceva, poţi verifica dacă subiecţii au gene neobişnuite? Nu prea 
sunt şanse, dar merită să încercăm. 

— Bine. Dar de ce vrei să „izolezi” unul dintre genoscopuri? 

— Vreau să păstrăm secretul chiar şi faţă de cei din 
companie; trebuie să implicăm doar angajaţi de încredere şi 
numai atunci când este neapărată nevoie. Aşa că va trebui să 
izolăm o parte din grupul de laboratoare Mendel. Genoscopul pe 
care îl vei pregăti trebuie să se afle în zona izolată. 

— De cât spaţiu ai nevoie? se interesă Jack încruntat. 

— Nu prea mult. O cincime din etajul doi. Am putea folosi 
partea din spate; laboratorul Crick şi sala de conferinţe. Ar 
trebui să fie de ajuns. 

— Dar asta nu ar stânjeni celelalte proiecte? 

— Ne vom descurca. Şi sunt de părere că cercetarea noastră 
ar trebui ţinută sub secret. Nu vreau ca vreun coleg de la NIH să 
afle. Nu avem timp să alergăm după aprobări etice. 

Jack se încruntă iar. 

— Ai dreptate. Hristoase, dacă lui Jazz nu-i miroase prea bine 
proiectul ăsta, închipuie-ţi cum ar reacţiona cei de la NIH. Cred 
că nici acţionarii noştri nu ar înţelege. Avem nevoie de o 


poveste de camuflaj. 

Tom se gândise deja la asta. 

— Am putea da proiectul drept ceva care ar avea de-a face cu 
proiectul acela legat de gena malefică. Mai ţii minte? Treaba aia 
caraghioasă cu care preşedintele încerca să ne convingă să-l 
ajutăm. 

— Te referi la Proiectul Genei Criminale? interveni Jasmine. 
Cel de care ne-am tot ferit? 

— Da, acela. Dacă lumea începe să-şi bage nasul, am putea 
spune că ne-am răzgândit şi că acum suntem de părere că ar 
putea exista gene răspunzătoare de comportamentul bun şi de 
cel criminal. Şi că avem în desfăşurare un studiu de fezabilitate 
care încearcă să ofere un răspuns. 

Tom se opri, apoi sublinie: 

— Dar asta e doar o variantă de acoperire, pe care să o 
folosim doar dacă nu avem încotro. Nu cred totuşi că vom 
ajunge până acolo. 

Jack dădu din cap. 

— Ok, mă ocup eu de izolare. Vei avea nevoie de codurile de 
contabilitate pentru finanţare. Ce altceva am de făcut? 

Tom şovăi. Ceea ce urma avea să fie cu adevărat dificil. 

— Am nevoie de sfatul tău în legătură cu cele patru sau cinci 
mostre din lista lui Alex, cele pe care le vrem cu adevărat. 

Se aplecă peste masă şi trase hârtiile către sine, cercetându- 
le rapid în căutarea informaţiilor dorite. 

— Euharistia Landano, rămăşiţele de la Santiago de 
Compostella, imaginea care sângerează de la Mirebeau, altarul 
Sfântului Sânge de la lerusalim. 

— Ce fel de sfat îţi trebuie? 

— Vreau să ştiu cum putem pune mâna pe ele. 

Pe trăsăturile aspre ale chipului fostului agent FBI cobori 
înţelegerea. 

— Să înţeleg că nu ai de gând să ceri voie? 

— Nu avem timp pentru aşa ceva. lar dacă cerem voie, asta 
nu garantează că vom primi ceea ce cerem. Nu ne trebuie decât 
o bucăţică minusculă. Nimeni nu îi va duce dorul. 

— Deci vrei să-ţi recomand persoane care te pot ajuta să 
sustragă relicvele? 


— Da. 

Un rânjet de prădător încreţi chipul lui Jack. După cum 
sperase Tom, fostul agent FBI era încântat că avea să-şi 
folosească vechile relaţii. 

— Când vrei să le ai? 

— Cât de curând. Suntem la mijlocul lui februarie, deci hai să 
spunem cel târziu până la sfârşitul lui martie. E bine aşa? 

Carter se simţea precum regele Arthur: cei trei dădură pe 
rând din cap în semn de aprobare, asemenea cavalerilor Mesei 
Rotunde, pregătindu-se să se avânte în căutarea Sfântului 
Graal. 

Jack întinse mâna după plicul maro din faţa lui Alex, Merlinul 
lui personal, apoi strecură plicul cât mai aproape de el. 

— Proiectul Cana? citi el titlul scris pe plic. Aşa îl vom numi? 

Tom îşi privi tatăl. 

— A fost ideea lui Alex. Nu văd de ce nu. 

Jack dădu din cap şi împinse plicul la loc. 

— Ok. Dar, Alex, de ce Cana? 

— Pariez că ştiu de ce, interveni Jasmine înainte ca Alex să 
poată răspunde. La nunta din Cana Galileii, apa a fost 
transformată în vin. 

Jack ridică din umeri. 

— Ştiu, şi ce-i cu asta? 

— A fost prima minune săvârşită de Hristos. Prima dintre 
multe altele. 


PARTEA A II-A 


PROIECTUL CANA 

TREI SĂPTĂMÂNI MAI TÂRZIU. PARIS 


Maria Bernariac îşi sorbea cafeaua în cafeneaua plină de fum 
din Rue de Castiglione. Aruncă o privire ceasului atârnat 
deasupra barului, unde patronul obez al localului îşi încerca 
norocul cu o blondă trecută de prima tinereţe. Era aproape două 
după-amiaza. De aproape trei ore, Maria supraveghea clinica de 
cealaltă parte a străzii ude de ploaie, dar nu sosise nimeni, fapt 
care ar fi explicat de ce doctorul Carter închiriase mica sală de 
chirurgie. 

De la călătoria doctorului în Sardinia, cu trei săptămâni în 
urmă, Maria îl urmărise îndeaproape, în ciuda ordinelor fratelui 
Bernard. Era înnebunitor; când îl contactase ultima oară pe 
Apărătorul Imperativului Al Doilea, ca să verifice planurile lui în 
legătură cu omul de ştiinţă, i se comunicase foarte limpede să 
nu se apropie de el. Când întrebase de ce îl ignorau pe savant, 
Bernard o acuzase că devenise obsedată de omul ăsta. 

Obsedată? Nu era obsedată, ci pur şi simplu îngrijorată. Lui 
Bernard Trier părea să nu-i pese. Rolul ei în organizaţie era să 
ducă la îndeplinire Dreapta Ucidere; fusese pregătită pentru 
asta. Deci, dacă, la Stokholm, Carter fusese considerat un 
candidat pentru ucidere, de ce lucrurile stăteau altfel acum? Ce 
anume se schimbase? 

Cine era fratele Bernard ca să-i ordone de cine trebuia sau nu 
să se apropie? Amintirea vocii lui trufaşe, spunându-i că e doar 
un „agent“, fusese de ajuns ca să se simtă provocată. Era ca şi 
cum nici măcar nu ar fi făcut parte din Frăţie; nu era decât un 
angajat căruia oricine îi putea porunci. Inspiră adânc şi îşi aminti 
că, atunci când le va confirma părintelui şi fratelui Bernard 
bănuielile ei despre Carter, cei doi vor fi nevoiţi să o asculte. 

Reuşise cu uşurinţă să dea de urma doctorului. Nu era păzit 
decât de o maşină de poliţie care îi mai verifica din când în când 
casa şi îl escorta în drum spre serviciu şi înapoi acasă. Dar, în 
afara Statelor Unite era pe cont propriu, cu excepţia lui Jack 


Nichols, care îl însoţise o parte din timp. Maria îl urmărise deja 
pe savant la Torino, Frankfurt şi acum, la Paris. 

— Encore du café?’ 

Patronul obez se ivi deodată deasupra ei, ţinând o cafetieră. 
Maria privi în sus şi-i surprinse privirea libidinoasă. Pofta din 
ochii lui mici şi lucioşi îi amintea de Sly Fontana. Asta îi reînvie 
în minte amintiri de demult şi simţi cum o cuprinde o panică 
rece. Îşi dori pe dată să fi venit deghizată în bărbat şi îl fixă cu o 
privire de gheaţă. 

— Non, merci. 

Probabil că privirea ei fusese edificatoare. Omul nu mai 
salivă, dădu din cap agitat şi neîncrezător, apoi plecă. 

Maşina uriaşă şi neagră opri vizavi. Şoferul cobori şi deschise 
portiera din spate. La început, încă răvăşită de amintirile pe 
care barmanul le răscolise, Maria nu se uită la vehicul. Apoi 
văzu cum uşa de la intrarea clinicii se deschide, iar silueta înaltă 
a doctorului Carter iese în ploaie. Avea cu sine o umbrelă şi un 
plic. Maria îşi aminti că, atunci când se întâlnise cu bărbatul de 
la clinica din Torino, Carter avea un alt plic. Ulterior, bărbatul 
plecase cu acelaşi plic în mână. Erau bani? Şi dacă da, atunci ce 
plătea cu ei, pentru ce? 

Maria se aplecă în scaun şi privi cu atenţie pe fereastră. 
Doctorul Carter se apropie de maşină, aplecându-se cu umbrela, 
ca şi cum s-ar fi oferit să adăpostească pe cineva de ploaie. 
Când îşi îndreptă trupul şi se îndepărtă uşor de maşină, Maria 
văzu o femeie micuță, în vârstă, care se sprijinea de braţul lui. 
Apoi doctorul se întoarse şi se îndreptă spre clinică; femeia 
şontâcăia lângă el, ca şi cum picioarele ar fi durut-o îngrozitor. 
Când înţelese că bănuielile ei se adeveriseră, Maria simţi o 
gheară în piept. Ridică micul aparat Olympus şi privi prin lentila 
de apropiere, studiind mâinile femeii. 

Clic-vrrrr. Clic-vrrr. Clic-vrrr. 

Făcu trei poze, iar motorul automat abia dacă tulbură liniştea 
cafenelei. 

Maria observase că, la fel ca bărbatul din Torino, mâinile 


10 Mai doriţi cafea? (lb. fr.) 
1 Nu, mulţumesc (lb. fr.) 


bătrânei erau acoperite de bandaje. 
x kx * 

Tom îi oferi femeii o cafea înainte de a o călăuzi în mica sală 
privată de chirurgie pe care o închiriase de la un prieten al 
doctorului Jean-Luc. Semăna foarte mult - poate doar ceva mai 
elegantă - cu micile camere albe pe care le închiriase în 
celelalte oraşe europene vizitate în ultimele trei săptămâni, 
mobilată doar cu o chiuvetă, o canapea de piele, un scaun cu 
spătar tare, un dulăpior pentru medicamente şi o masă albă de 
oţel. În spate, camera avea un minilaborator. 

Carter îşi dădea seama, în adâncul sufletului, că tot ceea ce 
făcea ducea ştiinţa la limită. Proiectul Cana era susţinut doar de 
o foarte slabă bază ştiinţifică; o ipoteză nebunească. Dar avea 
mare nevoie de o minune şi, aşa cum spusese Jasmine, vorbind 
despre Lourdes, trebuia să mergi acolo unde se întâmplau 
minunile. 

O ajută pe Michelle Pickard să se aşeze pe canapeaua maro. 

— De când aveţi rănile astea? 

Carter i se adresa în franceza lui stâlcită, în vreme ce îi scotea 
bandajele. 

— De şapte ani. Prima oară, au apărut când aveam şaizeci şi 
cinci de ani. După moartea soţului meu. 

— Le aveţi tot timpul? 

— Nu. De vineri până duminică. Lunea se vindecă. De marţi 
până vineri după-amiaza, rănile dispar. 

Tom dădu din cap. Tiparul era asemănător cu cel al altor 
stigmate văzute, dar ceea ce avea în faţă nici nu-l descuraja, 
nici nu-i dădea speranţe. Era foarte conştient că umbla pe un 
teritoriu necunoscut; era hotărât să-şi înfrâneze scepticismul 
înnăscut şi să se rezume la a cerceta faptele dinaintea ochilor. 
Îndepărtă uşor ultimul strat de feşe de pe mâinile bătrânei. 
Semnele erau vizibile atât în palme, cât şi pe dosul lor. Ca de 
obicei, sângele era proaspăt şi nu se vedea nicio urmă de 
infecţie sau de inflamare. Dar rănile erau mai profunde şi mai 
mari decât orice văzuse până atunci. 

Scoase apoi bandajele de pe tălpile femeii şi văzu că rănile 
erau în aceeaşi stare, deschise şi mustind de sânge proaspăt. 
Cele din coasta femeii erau la fel. Faţa i se schimonosi când 


cercetă leziunile. 

— Sunt foarte dureroase? 

Ochii mici şi surâzători ai bătrânei îl priveau îndeaproape. 

— E bine. Durerea asta îmi e alinare. 

Nu exista replică pentru un asemenea răspuns. Luă câte o 
mostră din toate cele cinci răni şi le introduse în cinci fiole mici, 
etichetate. Apoi extrase o mostră de sânge din vena lui Michelle 
Pickard şi o introduse în a şasea fiolă. După ce mai puse câteva 
întrebări, bandajă la loc rănile femeii. li mulţumi, se asigură că 
femeia luă plicul cu plata şi o conduse la maşină. 

Michelle Pickard părea dezamăgită că totul durase atât de 
puţin, de parcă ar fi dorit să-i spună mai multe despre 
stigmatele ei. Dar Tom era obosit şi deja auzise povestea 
înainte. Deocamdată, tot ce voia erau mostrele. Ele îşi spuneau 
singure povestea. Toate celelalte stigmate pe care le verificase 
până acum nu prezentau interes. Două erau clar nişte falsuri, 
născocite din dorinţa bolnavă de a atrage atenţie şi profit. 
Ceilalţi, inclusiv Robert Zuccato din Torino, pur şi simplu aveau 
în răni sânge obişnuit din punct de vedere genetic. Michelle 
Pickard părea să fie o stigmatizată mai autentică decât ceilalţi, 
dar în cele din urmă nu contau decât mostrele. Ele nu puteau 
minţi. 

După ce o conduse pe bătrână, se întoarse la minilaboratorul 
din spatele camerei. Se apucă să împacheteze mostrele, 
nerăbdător să plece mai departe. Nu o mai văzuse pe Holly de o 
săptămână şi nu avea să o vadă decât după întâlnirea sa cu 
Jack, a doua zi. Alex avea grijă de Holly, iar fetiţa era obişnuită 
cu absenţele tatălui ei, dar lui tot îi era dor de ea. Ce naiba fac 
eu aici? se întrebă iar. Ca de obicei, nu găsi decât un singur 
răspuns: încerc să-i ofer lui Holly o speranţă de vindecare. 

Privi în punga cu mostre şi le trecu în revistă pe cele recoltate 
în ultimele săptămâni. Toate compartimentele erau atât de 
pline, încât se hotări să facă o cercetare preliminară pentru 
mostrele lui Michelle Pickard. Apoi va lua în Italia şi mai departe, 
la Boston, doar mostrele care prezentau un oarecare interes. 

Folosind microscopul din micul laborator, testă mai întâi 
sângele din mâna stângă a bătrânei, apoi pe cel din venă, 
singura mostră care nu fusese recoltată din rănile ei. Privind cea 


de-a doua mostră, se gândi că făcuse o greşeală. Verifică încă o 
dată fiolele, ca să se asigure că nu se uitase la altă mostră. Dar 
nu era o greşeală. Se încruntă şi un fior de entuziasm îl 
străbătu. 

— Foarte ciudat, se auzi spunând. Foarte, foarte ciudat. 


COASTA ADRIATICĂ A ITALIEI 


Noaptea următoare, în vreme ce se afla pe puntea unui 
pescador lung de doisprezece metri, lângă coasta adriatică a 
Italiei, Tom Carter încă nu elucidase misterul rănilor lui Michelle 
Pickard. Cu două ore mai devreme, când se îmbarcaseră la 
Pescara, îi spusese lui Jack: 

— Probabil e o escrocherie. 

Aceasta fusese prima reacţie a fostului agent FBI, apoi 
contactase câţiva „prieteni” ca s-o verifice pe femeie. 

Barca se zgâlţâi, iar stomacul lui Tom se opinti dureros odată 
cu ea. Brusc, enigma lui Michelle Pickard părea lipsită de 
importanţă. Gemu şi îşi îndoi genunchii, încercând să se mişte 
odată cu legănarea valurilor, în timp ce echipajul se străduia să 
ancoreze barca cât mai aproape de țărm. Călătoria de la 
Pescara fusese destul de scurtă, dar Tom avea rău de mişcare, 
mai ales pe mare. 

Stătea lângă Jack Nichols, care, spre necazul lui Tom, părea 
netulburat de balansul bărcii. Noaptea era senină şi uimitor de 
caldă pentru începutul lui martie. Plaja se zărea strălucind în 
faţă, luminată de lună; o fâşie palidă şi argintie. Cercetă linia 
țărmului, în căutarea celor doi bărbaţi, iar sunetul şi mişcarea 
valurilor îi făceau stomacul să se strângă. 

Simţi mâna lui Jack Nichols pe umăr, iar prietenul său Îl 
întrebă chicotind: 

— Te simţi bine? Arăţi cam verde la faţă. 

— Mă simt al dracului de verde, se strâmbă doctorul. 

Dar măcar asta îi mai domolea emoția. Cei doi pe care îi 
aşteptau la întâlnire întârziau deja. 

Jack aranjase ca două vechi contacte ale sale, pe care îi 
cunoştea doar sub numele de Olandezul şi Irlandezul, să viziteze 


locurile de pe lista lui Alex şi să sustragă obiectele necesare. 
Chiar dacă Tom le înmânase hotilor profesionişti echipamente şi 
îi instruise cum să depoziteze mostrele, totul fusese făcut din 
scurt şi orice legătură cu GENIUS camuflată. Dar cum acţiunea 
din acea noapte era cea de pe urmă - cei doi aveau să viziteze 
biserica din Lanciano -, hotărâse să vină cu Jack ca să preia 
toate mostrele culsese de cei doi hoţi în ultimele săptămâni. Era 
riscant, dar îşi spunea că era necesar să se asigure că mostrele 
ajungeau la destinaţie în siguranţă. La acea vreme, i se păruse 
ceva palpitant. Dar acum, deşi era limpede că lui Jack îi plăcea 
să se afle iarăşi pe teren, doctorul şi-ar fi dorit să se fi dus direct 
acasă, la Holly. 

— Nu din nou, murmură el, simțind o altă crampă iscându-se 
în stomac. 

Se aplecă peste balustradă şi icni, apoi trase în piept aerul 
rece şi sărat. 

Jack îi întinse binoclul cu infraroşu. 

— Aruncă o privire. O să-ţi distragă atenţia de la barcă. 

Tom gemu, îşi duse binoclul la ochi şi cercetă plaja. Prin 
lentile, peisajul părea luminat de o lucire verzuie. Totul părea 
mai clar şi putea zări o barcă de cauciuc pe nisip, dar nici urmă 
de Irlandez şi de Olandez. 

la stai aşa! Ce era acolo? 

Tom ar fi putut să jure că văzuse răsfrângerea lunii pe un 
obiect de metal sau sticlă în dreapta plajei, lângă faleză. Fiori 
reci îi cuprinseră şira spinării. Oare cineva îi supraveghea? 

Apoi văzu două siluete alergând din stânga plajei, spre barcă. 
Îşi bătu prietenul pe braţ. 

— Au venit. 

Bărbatul mai înalt, Olandezul, aruncă un rucsac în barcă şi îl 
ajută pe Irlandez să tragă ambarcaţiunea în valurile ce 
clipoceau. Cei doi săriră înăuntru şi acum vâsleau îndreptându- 
se în direcţia pescadorului. Tom îndreptă binoclul înapoi, în 
dreapta plajei, lângă stânci. Nimic. Poate că doar i se păruse că 
vede ceva în lumina aceea spectrală şi verde. 

După un minut, cei doi ajunseră la marginea pescadorului, iar 
Tom şi Jack îi ajutară să urce pe punte. 

— Probleme? 


Olandezul zâmbi, dându-şi la iveală dinţii albi şi zdraveni. 

— Nu, era linişte ca-n biserică. 

Lângă partenerul său, lrlandezul scotoci în rucsacul 
voluminos. Scoase o cutie de aluminiu şi o listă cu colţuri 
îndoite. 

— Totul se găseşte aici, etichetat şi ordonat, aşa cum aţi 
dorit. 

Tom verifică lista. Fiecare dintre obiectele puse pe hârtie 
fusese tăiat cu o cruce, iar când deschise uşor cutia şi strecură 
o privire înăuntru, văzu că toate cele cinci casete erau ocupate 
cu fiole etichetate. Închise cutia frigorifică şi o ţinu strâns. 

— Excelent. Le-aţi luat pe toate. 

Olandezul dădu din cap. 

— Da. Am avut ceva probleme cu mostra Santiago, în Spania. 
Un deştept a pus sângele într-un container proiectat să distrugă 
conţinutul dacă era deschis. 

— Ce s-a întâmplat? întrebă Jack. 

— Nu-ţi face griji! Irlandezul a găsit o soluţie. 

— Şi mostra Lanciano din seara asta? se interesă Tom. 

Mostra asta prezenta cel mai mare interes pentru el. 

Sângele din Euharistia Lanciano fusese deja datat cu carbon 
de către savanții de la Oxford cu mai mult de un deceniu în 
urmă, iar rezultatele fuseseră deosebit de promițătoare. 

— După cum am spus. A fost floare la urcehe. Nici urmă de 
pază. Nu vă faceţi griji, nimeni nu-şi va da seama că a fost 
sustras ceva. 

Jack scoase un plic din buzunarul hainei şi i-l întinse 
Olandezului. 

— Yeni nedetectabili. 

— Mulţumesc, domnule Nichols. Exact ca în vremurile bune. E 
o plăcere să facem afaceri cu dumneavoastră. 

Carter se uita cum Olandezul ia banii şi îi strecoară în rucsac, 
fără să îi numere. 

Jack îi ajută să urce. 

— Vă vom lăsa la Pescara, aşa cum ne-am înţeles. După 
aceea sunteţi pe cont propriu. 

Când cei doi coborâră sub punte, Tom deschise iarăşi caseta 
de aluminiu, ca să studieze cele cinci fiole aşezate în ordine. 


Fiecare etichetă purta o dată şi o adresă. Pe ultima etichetă 
scria Euharistia Lanciano, Italia, 6 martie 2003. Fără să bage în 
seamă celelalte fiole, Tom o scoase pe aceasta şi o ridică în 
lumina lunii. Pudra roşiatică dinăuntru părea să strălucească 
asemenea unor rubine strivite. 

— Ea e? întrebă Jack, în vreme ce echipajul ridica ancora. 

Tom simţi un fior care nu avea nimic de-a face cu briza 
răcoroasă a nopţii ce bătea deasupra Adriaticii; în timp ce barca 
se îndrepta spre Pescara, simţea că răul de mare dispăruse. 

Savantul se răsuci spre Jack şi îi şopti: 

— Dacă ar fi să ne luăm după testele lăcute la Oxford, 
sângele ăsta e vechi de două mii de ani şi aparţine unui bărbat. 
Se opri şi zâmbi. Ne mai rămân puţine variante de verificat, nu? 

x x * 

Clic... vrrr. CIiC... Vrrr. 

Maria Benariac şedea pe plaja întunecată, lângă stânci, 
ţinând aparatul de fotografiat adaptat pe timp de noapte. 
Urmărea din ochi ambarcaţiunea ce se îndepărta de țărm. Deşi 
trupul îi era înţepenit de frig, pe dinăuntru femeia fierbea de 
mânie şi de dorinţa răzbunării. 

Deci era adevărat, nu mai încăpea îndoială. Nu numai că îl 
surprinsese pe Tom Carter studiind stigmate, acum văzuse cum 
cei doi hoţi furaseră mostra din biserica din Lanciano. Colac 
peste pupăză, văzuse cum Jack Nichols plătise pentru obiectul 
furat, iar Carter îl studiase în lumina lunii. 

De necrezut. Doctorul nu numai că îi ignora ameninţarea, ci o 
şi sfida de-a dreptul. Blasfemia lui devenea strigătoare la cer. 
Acest demon era gata să sacrifice sfintele rămăşiţe ale lui 
Hristos pe altarul negru al geneticii. Crezuse înainte că savantul 
era o ameninţare, dar acum aflase că era mult mai mult de-atât. 
De ce ar fi căutat un muritor genele lui Dumnezeu, dacă nu 
pentru a se transforma el însuşi în Dumnezeu? 


A DOUA ZI DIMINEAŢĂ. SOUTH BOSTON. 
ŞCOALA GENERALA 


În dimineaţa zilei de 7 martie 2003, la 11.09, prima celulă 


glială refuză să se supună instrucţiunilor genetice. În clipa 
aceea, Holly stătea între cele mai bune prietene ale sale, 
Jennifer şi Megan, în al doilea rând de la ora de franceză a Şcolii 
Generale din South Boston. Când ridică nerăbdătoare mâna ca 
să răspundă la întrebarea doamnei Brennan - Comment allez- 
vous? — era o fetiţă sănătoasă, a cărei zi de naştere avea să fie 
peste câteva săptămâni. Dar, câteva clipe mai târziu, când deja 
dăduse răspunsul Je vais bien, madame Brennan şi coborâse 
mâna, Holly avea cancer şi îi mai rămâneau doar câteva luni de 
trăit. 

În acea fracțiune de secundă, celula glială din creierul ei o 
luase razna şi începuse prima mutație a evoluţiei clonale, care 
avea să ducă inevitabil la cancer. La fel de simplu ca şi cum ar fi 
fost apăsat un comutator, fetiţa până atunci sănătoasă era 
acum pe moarte. 

x x * 

Fiecare celulă din corpul uman e strict controlată: moartea, 
reînnoirea şi înmulţirea ei sunt programate de instrucțiunile din 
ADN-ul acesteia. În clipa în care gena p53 dispăru din celula 
glială afectată, controlul fu pierdut, iar celula începu să se 
multiplice, producând şi mai multe celule cu ADN corupt. 

Există patru faze ale evoluției clonale, iar în prima fază, celula 
afectată din corpul lui Holly începu să se supună unor 
instrucţiuni greşite. Acestea anihilau frânele din nucleul celulei, 
proliferându-se la nesfârşit. Celula părea normală, dar, 
înmulţindu-se excesiv, îşi clona ADN-ul corupt şi crea alte celule 
rebele care, la rândul lor, îşi îngrămădeau vecinele ascultătoare. 
Pentru că anticorpii nu interpretau prezența acestor celule 
rebele ca fiind străină, le lăsau să se înmulțească nestingherite. 

A doua mutație se produce atunci când celulele rebele, încă 
normale, încep să se multiplice într-un ritm alert, generând 
presiune asupra zonelor înconjurătoare - în acest caz, în craniul 
lui Holly. 

În a treia mutație a evoluţiei clonale, celulele se înmulţesc din 
ce în ce mai rapid, iar unele dintre ele suferă schimbări 
structurale. Până atunci, un set întreg de gene-cheie din 
cromozomul 9 al lui Holly va fi dispărut. 

În a patra mutație, cea fatală, celulele devin maligne, 


canceroase. Cromozomul 10 dispare şi, odată cu el, toate 
instrucţiunile genetice pe care le conţine. Acum, celulele se 
supun doar propriilor instrucţiuni egoiste; vor să supravieţuiască 
şi să se înmulțească, ignorând faptul că asta le va ucide gazda; 
Holly avea să moară. 

Printr-o mare ironie, cancerul este încercarea unei celule de a 
deveni nemuritoare. Această căutare egoistă a nemuririi ucide 
restul corpului. Şi, fireşte, atunci când corpul moare, cancerul 
moare odată cu el. 

x kx * 

Dar, stând în sala de clasă împreună cu prietenele sale, Holly 
nu ştia nimic din toate astea. Ignora cu desăvârşire trădătorul 
din trupul ei, care se răzvrătea împotriva ei. Aveau să se scurgă 
multe săptămâni şi luni înainte de a simţi ceva. Când tatăl ei 
avea să-i facă următoarea tomografie CAT sau PET, avea să fie 
primul care să afle despre starea fiicei sale. O cât de mică 
insinuare a unei creşteri avea să fie scoasă în evidenţă. Sigur că 
nici măcar atunci Holly nu avea să ştie mai multe. Dacă tatăl ei 
avea să pară mai îngrijorat după următoarea vizită la spital, 
Holly avea să-şi închipuie că doctorul era iar în toane proaste. 

Nici măcar nu ar fi bănuit ceea ce tatăl ei ştia deja: profeția 
pe care genoscopul o făcuse cu trei luni în urmă se adeverea. 
Duşmanul latent din corpul ei se trezise, începându-şi zadarnica 
şi fatala goană după nemurire. 

TREI ZILE MAI TÂRZIU. GENEVA. 


Trecuseră trei zile de când Maria Benariac îi spionase pe 
doctorul Carter şi pe Jack Nichols pe coasta Italiei. Şedea acum 
în  splendidul foaier al hotelului La Cigogne, admirând 
lambriurile sclipitoare şi marmura elegantă, în timp ce aştepta 
să fie chemată. Mai fusese de câteva ori în acest discret hotel 
genovez, întotdeauna pentru de a-l întâlni pe părinte. Ştia că 
părintelui lezechiel De La Croix îi plăcea aici deoarece oaspeţii 
erau întotdeauna întâmpinați cu desăvârşită curtoazie şi bun- 
gust, fără să li se pună vreodată întrebări. Îşi rezervase la hotel 
un apartament pe care îl folosea când efectua obişnuitele 
verificări asupra intereselor bancare din oraş ale Frăției. 

Maria aruncă o privire ceasului ornamentat de pe biroul 
recepţiei. Aştepta de douăzeci de minute. Părintele era prompt 
de obicei, dar se gândi că astăzi fusese nevoit să ia multe 
hotărâri. Probabil că fotografiile şi notele scrise pe care i le 
trimisese fratele Bernard îl puseseră serios pe gânduri. Îşi 
încrucişă picioarele, îşi netezi fusta simplă, bleumarin şi sorbi 
din apa minerală. Nu se grăbea. 

Sunetul paşilor pe marmură o făcu să-şi întoarcă privirea în 
direcţia lifturilor. Văzând silueta obeză a fratelui Bernard, îşi luă 
mica servietă şi se ridică. Preotul purta un costum sobru, închis 
la culoare. Barbişonul lui părea mai neîngrijit decât şi-l amintea 
ea, dar buzele lui groase, ţuguiate schiţau binecunoscuta 
expresie batjocoritoare. 

Trecând peste salutări, o chemă cu un „Vino!” scurt şi se 
întoarse la ascensoare. Nu schimbară niciun cuvânt în drumul 
spre etajul al treilea, nici în cursul scurtei călătorii de la lifturi, 
de-a lungul coridorului cu panouri de lemn, până la uşa camerei 
310. Maria se simţea ispitită să întrebe ce făcuse cu fotografiile 
sau cu ce credea că se ocupa doctorul Carter. Dar păstră 
tăcerea. In ceea ce privea mulţumirile pentru dejucarea planului 
savantului, renunţase de multă vreme să mai aştepte ori să mai 


dorească asemenea lucruri din partea lui Bernard. Doar 
aprobarea părintelui însemna cu adevărat ceva. 

Il urmă pe Bernard în cameră. La dreapta, se întrezărea o 
baie imensă de marmură, iar la stânga, un dormitor luxos. În 
faţă, se întindea un hol luminat discret, cu un divan mare, crem 
şi două fotolii asortate. La capătul divanului, şedea un bărbat. 
Maria cercetă rapid restul camerei complet mobilate şi nici 
măcar nu încercă să-şi ascundă dezamăgirea când îşi dădu 
seama că în afară de el nu mai era nimeni acolo. 

— Unde e părintele? 

Bărbatul înalt se ridică de pe divan. Era slab, purta ochelari cu 
ramă de sârmă şi, în ciuda unui început de chelie, părea mult 
mai tânăr decât Bernard. Cu câţiva ani înainte, Maria îl întâlnise 
de două ori pe fratele Helix Kirkham şi nu putea pricepe ce 
căuta acum acolo. Era Apărătorul Imperativului Dintâi, în timp 
ce asta era o problemă ce ţinea de imperativul Al Doilea. 

Fratele Helix îi zâmbi. 

— Agent Nemesis, părintele lezechiel nu va fi prezent la 
întrunire. Dar ne-a rugat să îţi transmitem aprecierea sa pentru 
vigilenţa de care ai dat dovadă. 

Îi întinse mâna dreaptă. 

— Fie El salvat! 

Femeia completă salutul ritualic şi privi în jos, către măsuţa 
de sticlă din faţa lui Helix, observând că deasupra ei erau 
aşezate notele şi fotografiile ei. 

— Descoperirile mele nu au fost destul de importante? 

Helix îi zâmbi. 

— Dimpotrivă. Au fost atât de importante, încât, punând la 
punct anumite planuri legate de descoperirile dumitale, 
părintele a fost reţinut. 

li făcu semn către unul dintre scaune şi Maria se aşeză, 
reticentă. 

Fratele Bernard luă loc lângă Helix pe divan şi o întrebă: 

— Ai adus fotografiile originale şi negativele, aşa cum ţi-am 
cerut? 

Maria îşi deschise servieta, scoase folia de plastic ce conţinea 
toate „dovezile” ei şi i-o înmână. 

— Astea ar trebui să fie de ajuns ca să vă convingeţi că 


savantul trebuie oprit cât se poate de repede. Sunt gata să 
acţionez oricând e nevoie. 

Bernard şi Helix frunzăreau notele şi diversele fotografii. 
Surprinse mai multe priviri schimbate între cei doi fraţi, precum 
şi o discretă înclinare a capului. 

Helix îşi ridică în cele din urmă privirile şi întrebă: 

— Cu ce crezi că se ocupă doctorul Carter? 

— Încearcă să se joace cu ADN-ul lui Dumnezeu. 

— Care sunt motivele sale? 

Helix pusese întrebarea ca şi cum ar fi ştiut răspunsul. 

Ea ridică din umeri. Meditase ceva timp la asta şi revenise la 
cărţile ei ca să-i ghicească scopurile. In timpul zborului dinspre 
ltalia, chiar şezuse în spatele doctorului Carter şi al lui Jack 
Nichols, încercând să tragă cu urechea la planurile celor doi. Dar 
tot ce reuşise să audă fusese numele „Proiectul Cana“. 

— Nu ştiu precis care îi sunt motivele. Poate că vrea să 
discrediteze religia, dovedind că lisus era muritor. Sau poate că 
vrea să stăpânească într-un fel puterea lui lisus? Se opri o clipă 
şi-şi făcu semnul crucii. Poate că încearcă să-l cloneze pe lisus? 

Helix făcu semn din cap că nu. 

— Nu, aşa ceva nu e încă posibil. Până şi doctorului Carter i s- 
ar părea prea greu. O să mai treacă nişte zeci de ani până când 
se va putea clona un om. 

Apoi Maria aşteptă să audă părerea lui Helix. Se ştia că relativ 
tânărul Apărător al Imperativului Dintâi se hrănise din plin cu 
tehnologia timpului. Dar fratele cel înalt nu spunea nimic. 

— Deci dumneavoastră ce credeţi că face doctorul? se 
aventură ea în cele din urmă. 

Helix îşi desprinse privirea dintr-a ei şi îşi cobori evaziv ochii 
către măsuţa din faţa lui. 

— Nu sunt sigur. Probabil că are de-a face cu izolarea genelor 
lui lisus. Poate crede că, dacă ar putea găsi şi ar exploata 
aceste gene, ar putea crea un medicament miraculos; un 
panaceu, un leac pentru toate bolile. Asta l-ar face foarte bogat, 
chiar mai bogat decât este acum. Şi, mai important decât atât, 
l-ar face suprem de puternic. 

Helix oftă. 

— Dar asta n-ar trebui să te mai preocupe de acum înainte. 


Maria era cutremurată. 

— Ce vreţi să spuneţi? Cum adică nu ar trebui să mă mai 
preocupe? 

Apoi fratele Bernard se aplecă în faţă. 

— Nemesis, hai să-ţi explic ce vrem să faci în legătură cu 
doctorul Carter; ceea ce vreau eu să faci. Mă asculţi? 

— Da, fireşte. 

— Bine. E foarte simplu. 

Femeia văzu plicul din hârtie de Manila din mâna lui. 

— Vreau să nu faci nimic. Îl vei lăsa în pace până când îţi voi 
da alte ordine. Există alte Drepte Ucideri care au nevoie de 
priceperea ta; totul e aici, în plic. 

Maria se simţi invadată de un val rece, apoi de unul cald. 

— Asta e din cauza incidentului de la Stockholm, nu? 

Bernard clătină din cap. 

— Nu, nu are nimic de-a face cu ceea ce s-a întâmplat la 
Stockholm. Pur şi simplu, avem alte planuri pentru doctorul 
Carter. 

— Ce planuri? Îl veţi folosi pe Gomora? E lipsit de imaginaţie. 
N-ar fi fost niciodată în stare să descopere activitatea 
savantului. Eu ar trebui să... 

— Nemesis! o întrerupse Bernard, ridicând tonul. Dreapta 
Ucidere a doctorului Carter e amânată pentru viitorul apropiat. 
Ţi-am dat alte ordine. Mergi şi îndeplineşte-le! 

Nu-i venea să creadă. 

— Amânată? De ce? Cer să-i vorbesc părintelui. El ar... 

De data asta, Helix fu cel care o întrerupse, vorbindu-i cu 
voce fermă, dar liniştită. 

— Aşa s-a hotărât, Nemesis. Părintele lezechiel a aprobat el 
însuşi decizia. Uită de asta. 

Îl văzu pe Bernard aruncându-i lui Helix o privire cruntă, furios 
că fratele încerca să calmeze persoana care era sub jurisdicţia 
lui. Apoi Bernard se întoarse către ea, enervat la culme că 
femeia îi pusese autoritatea la îndoială de faţă cu Helix. 

— Nemesis, deja ţi s-a făcut prea mult pe plac. Eşti un agent. 
Primeşti ordine strategice de la Cercul Lăuntric, de la mine. 
Dacă îmi mai pui ordinele la îndoială, vei fi suspendată sau chiar 
înlocuită. Poate că Gomora nu este la fel de inventiv ca tine, dar 


face exact ce i se spune. Nu eşti de neînlocuit. Mă înţelegi? 

Maria îl ignoră şi se întoarse către Helix, care părea uşor 
jenat. 

— Frate Helix, sunteţi sigur că părintele a aprobat asta? 

— Ai auzit ce-a spus fratele Bernard. 

— Îmi puteţi spune de ce a aprobat aşa ceva? 

Helix ridică din umeri şi era pe punctul de a vorbi, când 
Bernard se ridică, roşu la faţă, şi-i arătă uşa. 

— Nemesis, întrunirea s-a încheiat. Ne vei lăsa notele şi 
fotografiile, apoi vei pleca. 

Maria se întoarse către Apărătorul Imperativului Al Doilea şi îl 
privi în ochi. Îşi cobori garda, lăsând să iasă la iveală, în privirea 
ei îngheţată, disprețul său total faţă de el. Se ridică să plece 
doar atunci când îi văzu ochii lucioşi ca mărgelele clipind şi 
privind în altă direcţie. 

Se întoarse către Helix şi clătină din cap. 

— Frate Helix. 

Fratele înalt îi răspunse cu acelaşi gest. 

— Agent Nemesis. 

Apoi păşi pe lângă Bernard şi ieşi pe uşă. 


MAI TÂRZIU. LONDRA 


În acea noapte, întinsă goală pe patul de o persoană din 
apartamentul ei din Londra, Maria Bernariac nu putea dormi. Se 
simţea rănită, ca un animal care are dureri. Niciodată, de când 
plecase din Corsica, nu se mai simţise atât de singură şi de 
izolată. Se culcase cu lumina aprinsă, ca de obicei, dar în seara 
aceea, în ciuda celor patru becuri de deasupra şi a celor şase 
spoturi care alungau bezna, Maria nu-şi putea izgoni umbrele 
din minte. 

Înainte ca doctorul Carter să scape de răzbunarea ei, 
lezechiel îi dăduse mereu atenţie, o tratase cu respect şi 
afecţiune. Fusese preferata lui, aleasa. Dar acum părintele se 
îndepărta de ea, lăsându-l pe Bernard să iniţieze toate 
contactele - fratele Bernard, care nici nu o înţelegea, nici nu o 
preţuia. Era numai şi numai vina doctorului Carter şi doar dacă îl 


distrugea lucrurile ar fi revenit la normal. Era sigură de asta. 
Doar aşa s-ar fi putut bucura iarăşi de dragostea părintelui, ar fi 
putut fi iarăşi un membru cinstit şi prețuit al familiei lui. 

Întinse mâna către măsuţa de lângă pat şi pipăi lama rece de 
oţel. Atingerea îi trimise prin trup un fior de teamă şi încântare, 
un fior care-i înlătura neliniştea, promiţându-i alinarea. Mâinile i 
se încleştară pe mâner. 

Luă pumnalul de pe masă şi îl ţinu deasupra capului. Studie 
lama curbată a kukri-ului, conturată pe fundalul luminii intense 
de deasupra, iar cu cealaltă mână îşi trecu degetul mare pe tăiş. 
Apăsând exact atât cât era nevoie, crestă pielea degetului, 
îngăduind unui strop de sânge să cadă spre ochiul stâng. Văzu 
cum stropul devine din ce în ce mai mare şi încercă să nu 
clipească atunci când sângele cald căzu destrămându-se în 
ochiul ei deschis. 

Apoi, cu o mână sigură, îşi trecu lama în josul trupului, către 
locul în care cicatricele proaspete abia se vindecaseră. Fără să 
se uite în jos, aşeză curbura lamei pe coapsa dreaptă, cu 
ascuţişul în jos. Începu să legene lama încet, până când durerea 
delicioasă sosi, pielea fu crestată şi sângele începu să curgă. 

În ajunul împlinirii a cincisprezece ani, maica Clemenza o 
cheamă pe Maria la ea. Era maica stareță care conducea 
orfelinatul corsican din apropiere de Calvi. Severa matriarhă nici 
măcar nu încearcă să-şi ascundă antipatia fată de Maria în timp 
ce fata intră în birou, târşâindu-şi neliniştită picioarele. Maica 
Clemenza e o femeie grasă care poartă ochelari mari, ale căror 
rame par să se sprijine de obrajii ei rotunzi şi pufoşi. Ochelarii le 
dau ochilor cu pleoape grele o expresie de răutate. Mariei i se 
pare că stareţa, în straiele ei voluminoase, seamănă cu o 
broască mare care stă la pândă în spatele biroului, aşteptâna să 
treacă muştele în zbor. Şi când broasca o ţintuieşte cu o privire 
amenințătoare şi vorbeşte, limba ei roz şi ascuţită pare că e 
gata să fulgere în orice moment şi să o lovească. 

— Maria, după cum ştii, părintele Angelo e aici în vizită. După 
ce a făcut rondul, m-a rugat să-i trimit o fată să-i citească în 
biblioteca din turn. Sunt multe fete mai potrivite pe care aş 
prefera să i le trimit, dar, din nu ştiu ce motiv, a cerut să te duci 
tu. Maria, asta este o onoare şi e foarte important să-i laşi o 


bună impresie părintelui Angelo, aşa că fii cuminte. Dacă nu, voi 
afla, şi atunci ştii ce se va întâmpla. 

Maria dă din cap. Ştie foarte bine ce fel de pedepse e în stare 
să împartă broasca; le-a încercat pe toate în anii de când a fost 
abandonată aici, pe când avea doar trei ani. 

Buzele subţiri ale broaştei se ridică, într-o schimonosire de 
zâmbet, dar ochii ei nici măcar nu se ostenesc să se prefacă. 

— Bine. Acum fugi, te aşteaptă. 

În timp ce Maria urcă treptele de piatră ale turnului principal 
care domină vechiul orfelinat, se întreabă de ce a chemat-o 
părintele Angelo. Fiind una dintre cele mai vechi pensionare ale 
orfelinatului, fireşte că Maria ştie cine este el, dar părintele nu a 
mai văzut-o decât o singură dată, la ultima sa vizită, pentru că a 
spionat-o în timp ce ea muncea în spălătorie, iar el trăgea cu 
ochiul prin preajmă - sau „Îşi făcea rondul“, după cum spune 
maica Clemenza. Aşa că a observat-o doar din întâmplare. Spre 
deosebire de celelalte fete, de obicei Maria nu poate face 
cunoştinţă cu musafirii importanţi din cauza mulțimii de treburi 
care i se dau de făcut. 

Maria a încetat de mult să mai încerce să înţeleagă de ce o 
urăsc maicile, dar e sigură că aşa este. li tot găsesc nod în 
papură şi motive să o pedepesască. Unele maici o numesc „fiica 
diavolului“ din cauza ochilor ei şi îi tund părul castaniu până la 
piele. „Să nu-ți închipui că eşti specială dacă eşti frumoasă“, îi 
tot repetă de când se ştie. Maria nu se mai osteneşte să încerce 
să înțeleagă. Ştie doar că îşi urăşte trupul şi ar vrea să arate, 
mai modest, să fie anonimă. Poate atunci n-ar mai fi o ruşine 
pentru orfelinat şi ar avea prieteni. 

În timp ce se îndreaptă către uşa închisă a micii biblioteci, se 
întreabă iar de ce a chemat-o părintele Angelo pe ea în loc să 
aleagă o fată „mai bună”. Dar, departe de a se simţi onorată, 
stomacul i se strânge de emoție. La urma urmei, părintele 
Angelo este atât de important în cadrul Bisericii, încât probabil 
că vorbeşte personal cu Dumnezeu, chiar şi broasca, maica 
Clemenza, e agitată în preajma lui. 

Ajunsă în fața uşii bibliotecii, îşi ridică mâna ca să bată, 
şovăind o clipă, intrebându-se ce s-ar întâmpla dacă s-ar răsuci 
pe călcâie şi s-ar întoarce la spălatul rufelor: Dar ştie că va fi 


pedepsită dacă o face; probabil că va fi încuiată în înfiorătoarea 
cameră de carceră, aşa că bate la uşă timid, de trei ori. 

— Intră! tună o voce dinăuntru. 

In timp ce întoarce clanța de metal şi deschide ușa grea, 
mâinile îi tremură puțin. Părintele Angelo e singur în cameră. E 
aşezat pe canapeaua de la fereastra cu vedere spre alee. Are o 
carte mare deschisă pe genunchi. De o parte şi de alta a 
canapelei, pereţii au rafturi ințesate cu cărți îmbrăcate în piele. 
A mai fost în camera asta de nenumărate ori, dar acum, stând 
singură aici cu el, odaia i se pare ciudată şi străină. 

Părintele Angelo e un bărbat slab şi, chiar şi atunci când e 
aşezat, sutana pare că atârnă pe trupul lui costeliv. Are o fată 
lungă, nasul deformat, iar ochii lui sunt prea apropiați. Dar 
pentru Maria, cea mai oribilă trăsătură e pielea; desfigurată din 
pricina vărsatului de vânt şi galbenă, îl face să pară bolnav. Íi 
zâmbeşte cu dinţi galbeni. Maria a încremenit pe loc, dorindu-și 
cu disperare să-i întoarcă spatele şi să fugă de acolo, dar el bate 
uşor cu mâna locul de lângă el. 

— Vino, copila mea! Vino şi aşază-te lângă mine. Numele tău 
e Maria, nu-i aşa? 

Incleştându-şi pumnii până când simte unghiile intrându-i în 
carne, se sileşte să păşească spre el. 

— Da, părinte Angelo. 

la loc lângă el, cât mai departe posibil, dar chiar şi de acolo îi 
poate simţi mirosul gurii. li aminteşte de varza impuțită care se 
aruncă din coşurile de la bucătărie. El îi dă cartea, o Biblie. Apoi 
se ridică. Şi se îndreaptă spre uşă. Simte cum se relaxează în 
timp ce el se îndepărtează de ea. Dar se încordează din nou 
când îl vede punând zăvorul. 

— Aşa, spune părintele zâmbind cu dinți galbeni. Acum nu 
vom fi deranjati. Şi te pot asculta liniştit cum citeşti. 

Se intoarce la canapea şi se aşază lângă ea, de data asta atât 
de aproape, încât coapsa lui o atinge pe a ei. Fata încearcă să 
se ferească, dar se află deja la capătul canapelei şi nu mai are 
unde să se mişte. 

— Ce doriti să citesc? întreabă, străduindu-se să-şi 
stăpânească tremurul din glas. 

— Alege tu, copila mea. Dar nu sta aşa de departe. Îşi bate 


uşor coapsa cu mâna dreaptă, osoasă. Maria vede că unghiile îi 
sunt foarte îngrijite. Stai în poala mea. 

Inima îi bate atât de tare, că abia mai poate respira. 

— Vă mulțumesc, părinte, dar mă simt bine aici. 

Părintele se bate mai insistent pe coapsă. 

— Prostii. Vino şi aşază-te aici! E 

Se întoarce şi vede ochii bărbatului fixând-o. In ei e o foame 
care o înspăimântă. E mai mult animalică decât omenească. 
Fruntea şi partea de deasupra buzei superioare sunt 
strălucitoare, acoperite cu o peliculă subțire de sudoare. 

Apoi îi zâmbeşte, iar surâsul lui e cel mai îngrozitor lucru pe 
care l-a văzut vreodată. Deschide Biblia cu mâini tremurătoare 
şi citeşte primul rând care îi cade sub ochi: «Şi îngerul grăi 
către...» 

Mâna lui poposeşte pe sânul ei stâng şi o strânge atât de tare 
încât o doare. Mariei nu-i vine să creadă că părintele Angelo îi 
face asta. Încearcă să-l ignore, sperând că va înceta. Citeşte 
mai departe, concentrându-se la cuvintele care se mişcă pe 
pagină. 

Acum, cealaltă mână îi desface nasturii bluzei şi i se strecoară 
sub sutien, căutându-i celălalt sân. Respirația îi e şuierată, ca şi 
cum ar fi alergat din greu. Maria nu se mai poate preface că 
lucrurile astea nu se întâmplă, aşa că pune jos Biblia şi incearcă 
să-i îndepărteze mâinile. 

— Vă rog părinte Angelo. Vă rog să mă lăsați în pace. 

— Dar nu eu sunt de vină, copila mea. Eşti atât de frumoasă. 
Tu eşti cea care mă ispiteşte, nu eu. 

Ochii lui întunecați au o expresie febrilă. 

— Stai cuminte şi nu vei fi pedepsită. 

Maria se zbate, dar el se aruncă deodată deasupra ei.. Cu 
toate că e slab, bărbatul e puternic şi o imobilizează cu 
uşurinţă. Începe să tipe, dar el îi striveşte buzele cu gura 
puturoasă. Aproape că se îneacă simţțindu-i limba peste a ei. 
Faţa lui e acum atât de aproape, încât poate vedea fiecare 
cicatrice lividă lăsată pe faţa lui de vărsatul de vânt, fiecare 
punct negru de pe nasul lui diform. Apoi simte mâna lui dreaptă 
scormonindu-i sub Justă, trăgându-i chiloţii în jos; degete osoase 
o pişcă, o impung. Se zbate mai tare, dar el s-a lăsat cu toată 


greutatea şi îi vine greu să respire, pentru că el îi acoperă gura 
cu a lui. Degetele lui îi fac lucruri care dor; apoi, pentru o clipă, 
el se retrage. Își rearanjează sutana şi fata simte altceva, mai 
mare şi mai dureros, împingând insistent între picioarele ei. 
Părintele începe să geamă ca un animal. Maria intră în panică, 
dar nu se poate mişca, nici striga, în timp ce lacrimile îi şiroiesc 
pe față. 

Apoi el se infige în ea şi o durere fierbinte, albă îi sfâşie tot 
trupul. Nu şi-a imaginat vreodată că poate exista o asemenea 
durere. Se simte ca şi cum ar fi ruptă în două. Vrea iarăşi să 
urle, să tipe, dar nici măcar nu se poate mişca. E convinsă că 
durerea o va scoate din minţi, până când, treptat, mintea i se 
strânge în ea însăşi, încearcă să pretindă că nu i se întâmplă 
asta; incearcă să se convingă că nu este decât un spectator la 
acest act inimaginabil, nu victima lui. 

Maria e vag conştientă de faptul că smuciturile şi gemetele lui 
devin mai însuflețite, apoi bărbatul şuieră „micutul meu înger al 
răului“, în timp ce corpul îi e cuprins de un tremur. Fata simte 
ceva umed între picioare, apoi el se ridică de pe ea. Inainte ca 
fata să se poată dezmetici, părintele Angelo se aplecă deasupra 
ei, ajutâna-o să se ridice în picioare, călăuzind-o către toaleta 
de lângă bibliotecă. 

— Copilă, nu mai plânge şi spală-te, îi porunceşte brutal. Să 
nu vorbeşti nimănui, despre asta. A fost păcatul tău. Dacă spui 
cuiva, vei fi pedepsită. Trebuie să rămână secretul nostru. 

Cu picioare tremurânde, Maria intră în toaletă. Se uită în jos şi 
vede două picături întunecate pe podeaua rece, acoperită de 
linoleum, apoi îşi ridică fusta şi vede sângele şiroindu-i pe picior. 
Amorțită şi înspăimântată, foloseşte prosopul de lângă chiuvetă 
ca să se spele, înainte de a-şi pune chiloţii la loc. Işi priveşte 
ochii umflaţi în oglindă şi îşi spală fața cu apă rece, încercând să 
se oprească din plâns. Nu-i vine să creadă ce s-a întâmplat. 
Cum a putut părintele Angelo, unul dintre cei mai importanți 
stâlpi ai Bisericii lui Dumnezeu, să facă aşa ceva? Şi de ce cu 
ea? Era cumva vina ei? În timp ce îşi fixează cu privirea fața în 
oglindă, îşi ia inima în dinţi şi se hotărăşte, să-i spună maicii 
stareţe. 

Când iese din toaletă, vede că părintele Angelo a plecat, iar 


canapeaua nu trădează vreun semn al nemerniciei care s-a 
petrecut. Maria coboară scările, zguduită de durere, până la 
biroul maicii stareţe. 

Dar când ajunge la uşa deschisă, vede că părintele. Angelo e 
deja acolo, fiecărind cu maica Clemenza. Ba broasca chiar râde. 

Pentru o clipă, Maria rămâne în prag neştiind ce să facă. Ce i- 
a spus oare preotul maicii Clemenza? De ce râde? Apoi, pentru 
prima oară de când o ştie, broasca cu chip impietrit întoarce 
capul şi îi zâmbeşte, un zâmbet radios şi cald de aprobare. 

— Părintele Angelo îmi spune că citeşti foarte frumos şi că te- 
ai purtat impecabil. Mă roagă să te las să mergi cu celelalte fete 
la picnicul special de mâine. 

Preotul se întoarce către ea şi îi face cu ochiul, punându-i 
mâna pe cap, ciufulindu-i părul. 

— Ce copil bun! 

Maria nu poate vorbi, i s-a încleştat gâtul, abia mai poate 
respira. Simte o furie atât de cumplită, încât lacrimile revin. 

Broasca se încruntă. 

— Nu plânge, Maria! 

— Dar el m-a atacat, reuşeşte să îngaime printre suspine de 
buimăceală şi furie. Îşi atinge locul dintre picioare prin fustă. 

— Maică stareță, părintele Angelo m-a rănit aici. 

Tăcere. Broasca se întoarce către părintele Angelo - care 
pare şocat apoi iar către Maria. Când broasca se ridică de la 
birou şi vine legănându- se către ea, fața călugăriței e lipsită de 
orice expresie. 

— Ce-ai spus? 

Umerii Mariei tremură de plâns. 

— M-a rănit. M-a atacat. 

Maica Clemenza îşi întinde brațul drept către ea, iar Maria se 
apleacă instinctiv, în întâmpinarea îmbrățişării. are nevoie ca 
această femeie grasă şi bătrână să o îmbrățişeze şi să îi spună 
că totul va fi bine. 

Când se abate asupra ei, palma o şochează atât de tare, 
încât, cu toate că lovitura broaştei o nimereşte în plină faţă, 
Maria nici nu o simte. E complet amorțită. 

Fața stareței e acum cenuşie ca norii de furtună. 

— Cum poți să spui aşa ceva despre părintele Angelo, în fața 


lui? Maria, am suportat născocirile tale încă de când erai copil, 
dar asta... asta e prea mult. Îti vei cere imediat scuze părintelui 
Angelo, apoi vei fi pedepsită. 

— Dar e adevărat. 

Acum, fața broaştei e stacojie. 

— Crere-ţi scuze imediat sau pedeapsa ta va fi mai grea. 

Maria nu spune niciun cuvânt. Nimic de pe lumea asta n-o va 
face să-şi ceară scuze. 

Apoi vorbeşte părintele Angelo. Pe faţa lui pluteşte un zâmbet 
suferind. 

— Biata fată e bolnavă şi are nevoie de ajutorul nostru. O pot 
vedea la viitoarea mea vizită? 

— Sunteţi prea înțelegător, părinte Angelo. Maria a fost 
mereu o mincinoasă. Mă tem că nici măcar dumneavoastră nu-i 
puteți, schimba năravul. 

— Dar putem încerca. 

În timp ce e dusă către pivnițele străvechi, Maria e şocată. Cu 
siguranță, dintr-o clipă în alta, una dintre maicile care o 
escortează îi va spune că o crede şi că părintele Angelo e cel 
care trebuie pedepsit. Dar când vede uşa de oțel de la baza 
scărilor, ştie că ea va fi închisă în carceră, nu el. 

A trebuit să îndure carcera de atâtea ori, încât a pierdut şirul, 
dar prima oară când intrase acolo avea patru ani. Pe vremea 
când maicile spuneau că începuse să îndruge „minciuni”. Dar nu 
erau chiar minciuni, cu toate că acum nu mai e aşa de sigură. 
Pe măsură ce anii au trecut, spaima de a fi închisă în camera 
unde domnesc tăcerea şi bezna deplină nu a dispărut. Din 
contră, a tot crescut. Cu toate că pedeapsa durează doar câteva 
ore, demonii dezlănțuiți în întuneric o torturează mult timp după 
ce este eliberată. 

De data asta, în timp ce uşa se închide şi Maria aude cheia 
răsucindu-se în broască, ştie că va sta aici toată noaptea. Nu a 
mai stat niciodată la carceră mai mult de cinci ore. Luptându-se 
cu panica, înaintează orbeşte pe podeaua de piatră până la 
colțul unde se află patul mic de campanie. Se culcă în pat şi se 
ghemuieşte, strângându-şi genunchii la piept, legănânau-se 
dintr-o parte în alta. Cu ochii larg deschişi, caută o geană de 
lumină în bezna înăbuşitoare. 


Dar spre surprinderea ei, nu se mai teme atât de mult ca de 
obicei. E atât de furioasă din cauza nedreptății care i s-a 
întâmplat, încât, mintea nu i se mai cufundă în întuneric, ca 
întotdeauna. Primeşte cu bucurie mânia care o mătură pe 
dinăuntru şi până şi ura îi dă putere şi sentimentul că detine 
controlul. În acea clipă hotărăşte că Dumnezeu vrea cu 
siguranță să fie pedepsit orice om la fel de rău ca părintele 
Angelo, care pretinde că face fapte în numele Său. Şi tot restul 
nopții plănuieşte pedeapsa pe care o va administra în numele 
Domnului. 

x x * 

Durerea celei de-a patra tăieturi din coapsă o scoase pe Maria 
din visare. Privi în jos, către sângele scurs pe prosoapele 
aşezate sub ea şi zâmbi. Acum se simțea mai bine. Scurgerea 
sângelui rău o mai uşurase de neliniştea şi de simţirile rele 
închise în ea. 

Şterse pumnalul cu grijă pe unul dintre prosoapele albe din 
teancul de sub pat şi tamponă cele patru tăieturi cu spirt 
chirurgical. Chiar şi  înţepătura alcoolului îi accentua 
concentrarea. Punând kukri-ul în teacă, se aşeză la loc în pat şi 
recapitulă calm întâlnirea ei cu Bernard şi Helix: decizia lor de a 
o înlătura de la uciderea lui Carter. Acum, când privea totul în 
perspectivă, era limpede ce avea de făcut. 

ÎI va vizita pe Părinte şi va discuta cu el chestiunea faţă în 
faţă, apoi va putea trece peste asta o dată pentru totdeauna. 

Da, gândi Maria, lăsându-şi pleoapele să se închidă, alungând 
lumina liniştitoare. Se va întoarce la părinte şi, împreună, vor 
face ca totul să fie iarăşi bine. Apoi, exact în clipa când îşi 
imagina cât de minunat avea să fie, căzu într-un somn adânc, 
fără vise. 

SEDIUL CENTRAL AL FIRMEI GENIUS. 
BOSTON 


Jasmine nu era la fel de dezamăgită ca restul celor care 
şedeau în jurul mesei ovale din sala de conferinţe Francis Crick, 
dar, aşa cum îi tot spunea mama ei, dezamăgirea te loveşte 
atunci când te aştepţi mai puţin. 

In cele trei săptămâni de când Tom iniţiase Proiectul Cana, 
Jasmine îşi făcuse treaba. În ciuda anumitor rezerve, se 
mângâia cu gândul că nu ar mai fi putut face nimic în plus. Cel 
mai avansat genoscop fusese pregătit şi acum era operaţional 
în sala de conferinţe Francis Crick care, împreună cu laboratorul 
adiacent, fusese separată de restul laboratoarelor din grupul 
Mendel. Jasmine căutase prin toată baza de date IGOR indivizi 
care ar putea avea gene neobişnuite sau antecedente de 
vindecare prin credinţă. Găsise o listă de nume, dar numai unul 
dintre ele avea şi un istoric documentat. Aşa că făcuse cercetări 
aprofundate despre persoana respectivă. 

Se pare că în cursul ultimilor douăzeci de ani, domnul Keith 
Anderson din Marea Britanic, oraşul Guilford, comitatul Surrey, 
dobândise reputaţia că poate să uşureze simptomele artritei 
reumatoide. Nu pretinsese că vindecase pe cineva, dar existau 
nenumărate mărturii din partea medicilor şi a bolnavilor, 
atestând că bărbatul putea să uşureze suferinţa punându-şi pur 
şi simplu mâinile pe încheieturile inflamate. Fără urmă de 
îndoială, el era sursa de interes, dar existau şi două neajunsuri: 
primul - Jasmine nu putu găsi nimic neobişnuit în genele sale; al 
doilea - în iunie, anul trecut, omul murise într-un accident de 
maşină şi fusese incinerat. Totuşi, nu Keith Anderson era 
motivul dezamăgirii lui Tom şi a celorlalţi. 

Cu trei zile înainte, Carter şi Jack se întorseseră din Europa cu 
mostrele, într-o stare de spirit efervescentă, ba chiar 
triumfătoare. 

— Nu-ţi face griji, îi spusese Tom când Jasmine îi comunicase 


rezultatul căutărilor sale. Oricum, ştiam că nu vom găsi nimic 
căutând în baza de date IGOR. 

Da, cum să nu, gândi Jasmine. De parcă a hălădui în jurul 
lumii în căutarea rămăşiţelor vechi de două mii de ani ale unui 
cadavru ar fi avut vreun rezultat sigur. 

Dar acum sosise rezultatul analizei acelor rămăşiţe, analiză 
efectuată cu ajutorul genoscopului. lar Jasmine văzuse că 
dezamăgirea îl afectase pe Tom din plin, risipindu-i euforia de 
mai înainte aşa cum se evaporă ploaia de ieri. 

Jasmine privi în jurul mesei de conferinţe. Jack şi Alex stăteau 
în faţa ei, Bob Cooke şi Nora Lutz se aşezaseră de o parte şi de 
alta a ei. Californianului blond şi tehnicienei ochelariste de 
laborator nu li se spusese nimic despre Holly, dar cu trei zile în 
urmă li se ţinuse un briefing confidenţial despre Proiectul Cana. 
Amândoi se dovediseră de nepreţuit când venea vorba să 
pregătească mostrele pentru scanarea cu genoscopul. Dar 
acum păstrau tăcerea, la fel ca toţi cei de la masă, urmărindu-l 
pe Tom cum se plimba încoace şi-ncolo prin încăpere. 

La fiecare câţiva paşi, Tom privea în sus, holbându-se 
acuzator la genoscopul care se înălța în colţul sălii, şi dădea să 
spună ceva, apoi clătina din cap şi îşi continua plimbarea. 

Dacă era să recunoască cinstit, Jasmine avea sentimente 
ambigue în legătură cu faptul că nu putuse găsi gene rare în 
niciuna dintre mostre. Sigur că voia să o ajute pe Holly, dar 
când văzuse pentru prima oară mostrele care se presupunea că 
erau rămăşiţele lui Hristos, se simţise de parcă ar fi săvârşit un 
sacrilegiu. Perspectiva de a accepta posibilitatea ca ipoteza lui 
Tom să se dovedească a fi corectă o îngrozise. Prin urmare, 
rezultatele negative, deşi dezastruoase, îi aduseseră o uşurare 
amestecată cu un sentiment de vină. 

În cele din urmă, Tom ieşi din menţiune: 

— OK. Pot să accept că mostrele de sânge ale lui Michelle 
Pickard sunt false. Oricum, era bizar să aibă grupa sangvină AB, 
în timp ce sângele din rănile ei era grupa 0 negativ. lar acum, 
când Jack a descoperit că era o înşelătorie şi că femeia folosea 
sângele unei prietene, o asistentă medicală, o putem ignora. Pot 
să accept şi celelalte chestii şi mostre. Rahat, sunt nevoit să o 
fac. 


Oftă şi privi din nou către genoscop, de parcă ar fi vrut să-l 
constrângă pe DAN să recunoască faptul că se înşelase. 

— Dar suntem sută la sută siguri de mostra Luciano? E oare 
posibil să fi comis vreo greşeală? 

Jasmine clătină din cap. 

— Am repetat analiza de trei ori. 

— Jazz, dar vârsta a ieşit în ordine, genul corespundea. 
Trebuie să fie autentic. Poate că lui DAN i-a scăpat ceva? 

Jasmine îi privi pe Bob şi pe Nora. Amândoi ridicaseră din 
umeri şi clătinau din cap. 

Jasmine răspunse: 

— Imi pare rău, Tom, dar nu e nicio greşeală. Scanarea a fost 
corectă. Problema e cu mostra. Pur şi simplu, nu conţine gene 
deosebite. Cel puţin nimic deosebit faţă de ceea ce am văzut 
deja în baza de date IGOR. 

— Atunci trebuie să fie un fals, făcu Tom cu emfază. 

Jasmine îşi îndreptă umerii şi spuse ceea ce ştia că Tom nu 
voia să audă. 

— Bineînţeles, e posibil şi ca mostra să fi fost autentică, dar 
ca puterile vindecătoare să nu fi făcut parte din genele lui. 

Tom îşi scoase bărbia în faţă şi îşi încrucişă braţele la piept. 

— Nu, Jazz. Dacă ar fi avut puterile astea - indiferent de unde 
le primea -, ar fi fost vizibile în genele lui. 

Jasmine hotărî să nu întindă coarda prea mult şi se aşeză la 
loc, în timp ce Tom privea încăpățânat echipa. Părea că Îi 
provoacă pe fiecare în parte să îl contrazică, dar toţi rămaseră 
tăcuţi. Pentru ea era clar că acum toţi erau mult mai puţin siguri 
decât Tom că puteau găsi şi folosi genele lui Hristos. Până şi 
Alex, care venise cu lista locurilor unde să caute, părea 
stânjenit. 

Se părea că toţi voiau să accepte că Proiectul Cana fusese o 
idee nebunească şi să treacă la altceva. Dar era evident că Tom 
nu credea că aveau la ce să treacă. Părea că-şi investise toate 
speranţele în Cana şi credea că Holly avea să moară dacă 
proiectul nu reuşea. Dacă Tom făcuse această legătură simplă, 
Jasmine îşi dădu seama că nu-i rămânea decât să catalogheze 
mostra Lanciano drept un fals. 

Se simţi sfâşiată între nevoia de a-l face să gândească 


raţional şi dorinţa de a-l susţine în această căutare 
încăpăţânată, sortită eşecului, chiar dacă nu era de acord cu el. 

— Dar ce putem face, Tom? Ce mai e de făcut? Spune-ne şi o 
s-o facem. 

Tom se holbă la ea vreme îndelungată, ochii lui trădându-i 
dintr-odată vulnerabilitatea. 

— N-am nevoie decât de o celulă microscopică din trupul lui 
lisus Hristos. Asta-i tot. 

Jack se aplecă şi vorbi cu tandreţe surprinzătoare: 

— Dar, Tom, dacă există o astfel de mostră, atunci unde şi 
când o vei găsi? 

Jasmine îl privi pe Tom cum se întoarce către Alex, care nu 
făcu decât să clatine din cap. Jasmine se simţi cuprinsă de un 
val de milă. Pentru prima oară de când îl cunoştea, prietenul ei 
părea să nu ştie ce avea de făcut. 


SÂMBĂTĂ. DEALUL BEACON, BOSTON 


Dimineaţa următoare aduse cu sine una dintre zilele acelea 
de martie perfect senine care promiteau o vară timpurie, dar de 
fapt nu erau decât vestitoarele primăverii. Pe Tom nu-l alina 
frumuseţea zilei. Dimpotrivă, i se părea că îi lua disperarea în 
râs, de parcă natura i-ar fi spus că soarta unei fetiţe, soarta 
fiicei lui era ceva întâmplător pe lângă trecerea timpului şi a 
anotimpurilor. 

Soarele umed îşi strecura căldura prin fereastră în timp ce 
Tom şedea în seră împreună cu Jack. Prietenul său venise la 
micul dejun şi terminaseră de mâncat cu ceva timp în urmă. 
Acum se uitau la Holly care făcea baloane uriaşe în grădină 
împreună cu două prietene de la şcoală. Era rândul lui Megan şi 
fetiţa înmuia într-un bol de apă cu săpun un cerc imens de 
pânză roz, legată de un beţişor. Tom privea cum fetiţa ridica 
cercul roz, desfăcând în acelaşi timp beţişorul. Acest gest lărgea 
încet deschiderea cercului, astfel încât mărea şi pelicula de apă 
cu săpun care se agăța de ea să nu se rupă. Apoi fetiţa flutura 
cercul, asemenea unui matador care agită o mantie deasupra 
unui taur furios, şi un glob multicolor, grotesc de bulbos, se 


umfla în urma ei. Balonul uriaş, acum întreg, păru să tremure 
pentru o clipă în aerul răcoros al dimineţii, apoi se înălţă încet 
către cerul albastru. 

Mintea îi fugi apoi la rezultatele de ieri ale Proiectului Cana şi 
senzaţia de neputinţă îl izbi din nou în stomac. Ironia era că 
atunci când verificase în acea seară starea lui Hank Polanski, 
instalat în rezerva medicală, tânărul părea să fi făcut progrese 
în urma terapiei cu genele furnizate de HIV. Dar, cu toate că 
Tom Carter, savantul şi doctorul, era încântat de acest lucru, 
Tom Carter tatăl era frustrat. Dacă ar fi putut să găsească un 
tratament asemănător pentru Holly; un tratament care să ofere 
cel puţin aceleaşi 15 procente de posibilitate de vindecare. 

Toată noaptea de dinainte zăcuse în întuneric, conjurând-o pe 
Olivia să-i spună ce să facă. Dar era pe cont propriu. Recitise 
toată literatura de specialitate legată de tumorile cerebrale. In 
afară de munca de cercetare inovatoare a lui Blaese, de la 
mijlocul anilor 1990, care folosea terapie promedicamentoasă 
pentru a încetini dezvoltarea glioblastoamelor, nu se întrevedea 
descoperirea nici unui remediu pentru cel puţin cinci sau şase 
ani. De fapt, nu se schimbase nimic de când DAN dăduse 
verdictul în decembrie, cu trei luni în urmă, iar timpul se 
scurgea rapid. 

Se întoarse către Jack: 

— Poate că ar trebui să încerc să accept inevitabilul şi să 
profit de timpul care mi-a rămas de petrecut cu Holly. Dar am 
senzaţia că mă dau bătut. 

Jack privi ascensiunea tremurătoare a balonului de săpun şi 
lăsă să-i scape un oftat. 

— Tom, problema nu e că te dai sau nu bătut. Problema e 
dacă faci ceea ce e mai bine pentru Holly, nu doar ce e mai bine 
pentru tine. Dacă îţi face bine să fii mereu ocupat ca să nu fii 
nevoit să te gândeşti la starea lui Holly, n-ai decât. Dar, dacă 
asta presupune să n-o mai vezi deloc, atunci acest lucru nu vă 
face bine nici unuia. 

Tom aprobă încet din cap. Jack avea dreptate şi începea să-şi 
dea seama că oricum nici nu prea avea de ales. 

— Chiar dacă mostra Lanciano e falsă, atunci e posibil ca 
găsirea unei mostre autentice din ADN-ul lui Hristos - 


presupunând că aşa ceva există - să-mi ia mai mult timp decât 
testele şi experimentele la care echipele noastre lucrează 
oricum. 

Jack se întoarse cu spatele la fereastră şi îl privi. 

— Poate că a venit vremea să încerci să accepţi drept 
inevitabil ceea ce urmează să se întâmple. Să-ncerci să te 
împaci cu asta. 

— Dar e atât de al dracului de greu! 

— Tom, nu există un alt om care să încerce mai înverşunat să 
o salveze pe Holly, nimeni mai bine înzestrat pentru asta decât 
tine. Şi, prietene, dacă tu nu o poţi ajuta, atunci nimeni 
altcineva nu o poate face. În ceea ce priveşte Proiectul Cana, 
dacă nu găsim o mostră, proiectul este în cel mai bun caz un 
exerciţiu academic. Aşa că, pentru tine, hotărârea este luată. 
Acum, tot ce poţi face e să încerci să grăbeşti acţiunea 
remedliilor tradiţionale şi să te bucuri de timpul care ţi-a rămas. 

Tom privea mohorât în timp ce, râzând, Holly mânuia cu 
îndemânare cercul de pânză, încercând să creeze un balon şi 
mai mare. Şedea tăcut în timp ce fetiţa lui şi prietenele ei 
chicoteau şi alergau în jurul globului de săpun. Brusc, Holly se 
întoarse către clădire, fugi la uşa serei şi bătu la uşă. 

— Tată, unchiule Jack, priviţi! Cel mai mare glob făcut 
vreodată, strigă ea, cu ochii strălucind de însufleţire. 

Tom îi zâmbi şi-i arătă degetele mari ridicate. El şi Jack 
merseră apoi la geam ca să se uite mai îndeaproape. Holly 
flutură din mână spre ei şi se întoarse în goană la prietenele ei 
şi la balonul ce părea să plutească dincolo de atingerea fetiţelor 
care săreau în sus. În lumina soarelui, suprafaţa lui se comporta 
ca o prismă, conferindu-i structurii obeze o frumuseţe greoaie, 
ca de curcubeu. În ciuda dispoziţiei negre, Tom simţi un zâmbet 
mic, dar sincer ce despica pojghiţa disperării sale. Era atât de 
absorbit de priveliştea fetiţelor, încât nu observă că Marcy 
Kelley intrase în seră prin spatele lui, aducând corespondenţa 
de dimineaţă. Abia când ea plecă, Tom se întoarse şi observă 
teancul de plicuri lângă planta de yucca. 

Aproape fără să se gândească la ce face, se duse alene şi le 
luă. În timp ce se întorcea să le privească pe fetiţe jucându-se în 
grădină, frunzărea plictisit corespondenţa. Erau două plicuri 


brune cu facturi; câteva invitaţii pentru a ţine cuvântări la 
seminarii; o scrisoare a vărului din Sydney; şi un plic mic pe 
care era scris cu cerneală roşie numele şi adresa lui. Acest ultim 
plic era pecetluit cu ceară roşie, purtând un sigiliu în formă de 
cruce. 

Răsuci plicul în mână şi se uită la Jack. Prietenul său ridică o 
sprânceană, dar nu spuse nimic. Tom rupse sigiliul şi deschise 
plicul, scoțând la iveală o hârtie cartonată neagră, un bilet de 
avion şi două fotografii, care îl reprezentau pe el. 

Hârtia era - evident - o invitaţie pe care o citi cu o senzaţie 
crescândă de şoc. Când termină era atât de năucit, încât trebui 
să o citească iarăşi. Doar după a doua lectură îşi îngădui să 
cântărească implicaţiile şi posibilităţile cuvintelor din faţa 
ochilor săi. 

— Ce e? zise Jack văzându-l cât era de şocat. Arăţi de parcă 
te-a lovit trăsnetul. 

Tom clătină încet din cap. Aşa se şi simţea. Încercând să-şi 
controleze vocea, citi invitaţia cu voce tare, exact aşa cum era 
scrisă pe hârtia cartonată. 

Stimate domnule doctor Carter, 

Detinem dovezi fotografice ale căutărilor dumneavoastră în 
scopul găsirii unei mostre din ADN-ul lui Hristos, inclusiv dovezi 
despre furtul unor obiecte din incinta mai multor biserici. Aţi 
numit această căutare Proiectul Cana, iar scopul 
dumneavoastră este, fără îndoială, să dezlănţuiţi puterea din 
genele Domnului nostru. Ştim sigur că până acum căutările nu 
au fost încununate de succes. Ştim aceasta datorită unui fapt 
simplu: doar noi detinem obiectul pe care îl căutaţi. Doar noi 
avem o mostră biologică autentică a lui lisus Hristos. 

Cunoaştem, de asemenea, existența bazei ilegale de ADN pe 
care o aveți, IGOR, dar, în semn de bunăcredință, nu avem 
intenţia de a dezvălui autorităţilor existenţa acesteia. În acest 
punct, nu e nevoie să ştiţi cine suntem, dar vă asigur că ne 
putem ajuta reciproc. Avem obiective care se leagă, deşi sunt 
diferite şi, dacă ne ajutaţi să ne atingem obiectivul, atunci vă 
vom da ceea ce căutați. 

Nu trebuie decât să folosiți biletul către aeroportul din Tel 
Aviv, unde veti fi întâmpinat poimâine, pe 13 martie, la 14.00, 


ora locală Sigur că trebuie să veniti singur. Această propunere 
nu poate fi supusă negocierilor şi orice încălcare a instrucțiunilor 
va precipita sfârşitul colaborării noastre. Am fi, de asemenea, 
nevoiţi să revenim asupra deciziei noastre de a nu informa 
autoritățile atât despre furtul neruşinat al relicvelor sacre, cât şi 
despre existența lui IGOR. 

În spiritul nunţii din Cana”, după care v-aţi denumit proiectul, 
nădăjduiesc să putem iniţia o unire a resurselor noastre care să 
aducă roade ambelor părți implicate. 

— Deci ăştia sunt nemernicii care îi dădeau târcoale lui IGOR, 
spuse Jack, luându-i hârtia din mână. Bănuiesc că nu poartă 
nicio semnătură, nu? 

Tom clătină din cap. 

— Niciun indiciu despre expeditor, în afară de sigiliu, care nu 
e chiar unic. 

Tom îşi îndreptă atenţia către fotografii: era surprins părăsind 
micuța biserică albă din Cittavecchia şi mai era încă o poză, mai 
puţin clară, înfăţişându-i pe el şi pe Jack pe ambarcaţiune, 
împreună cu Olandezul şi Irlandezul. Desfăcu biletul de avion, 
dând la iveală un voucher Business Class al companiei El Al 
pentru Tel Aviv. 

— Evident, nu ai să te duci, îi spuse Jack în timp ce studia 
sigiliul de ceară al plicului. 

— Ba al naibii să fiu dacă nu mă duc. 

Jack îşi ridică ochii şi se încruntă. 

— Dar ar putea fi o capcană de-a Predicatorului. Tom, 
gândeşte-te! Poate că te-a urmărit încă de la Stockholm, a 
descoperit ce cauţi şi ţi-a întins capcana asta. 

— Nu-mi pasă. Asta e ocazia pe care o aşteptam. Dacă aşa o 
pot ajuta pe Holly, atunci trebuie să profit de ea. 

— Dar ocazia asta te-ar putea ucide. Nu o ajuţi pe Holly dacă 
o laşi orfană. 

Tom arătă invitaţia din mâna lui Jack. 

— Dacă nu profit de şansa asta, nu va mai trăi ca să fie 
orfană multă vreme. 


12 Nunta din Cana Galileii, eveniment pomenit în Biblie (Evanghelia după 
loan, 2:1 2:10). 


— Hai, Tom, şi dacă e Predicatorul la mijloc? Ce te faci? 

Amintindu-şi imaginea holografică a Predicatorului, văzută pe 
drumul de întoarcere din Sardinia, Tom simţi cum mânia începe 
să fiarbă în el. 

— Sincer, m-aş bucura să fie aşa. 

— Poftim? 

— În afară de salvarea lui Holly, nu mă gândesc decât la un 
singur lucru: să o prind pe vrăjitoarea care a ucis-o pe Olivia şi 
să o fac să plătească. 

— Bine, bine! Dar atunci hai să întindem şi noi o capcană. N- 
ai nicio şansă dacă lupti de unul singur împotriva ei. Karen 
Tanner îşi cunoaşte meseria. Am putea să o punem la curent şi, 
împreună cu FBI, să o eliminăm pentru totdeauna. 

Tom reflectă o clipă, privind cum se distra fiica sa pe peluză, 
cu prietenele ei. 

— Dar dacă nu e mâna Predicatorului? Dacă oferta este 
adevărată? În cazul ăsta pierd singura mea şansă de a o salva. 

Jack gemu. 

— Tom, gândeşte-te care e probabilitatea să fie aşa. Cu 
siguranţă e Predicatorul. Hai măcar să discutăm cu FBl-ul. 

Tom se întoarse şi îl privi pe Jack drept în ochi. 

— Am hotărât deja, Jack. Nu vreau să amestec FBl-ul. Ar 
putea strica totul. Prefer să mor încercând să o salvez pe Holly 
decât să trăiesc ca să o văd murind. Mai ales dacă pot să o 
răzbun pe Olivia. Nu înţelegi? Din punctul meu de vedere, orice 
ar fi, n-am de pierdut. 

— Te porţi al dracului de prosteşte acum. 

— Nu-mi pasă, Jack. Ai de gând să mă ajuţi sau nu? 

Jack clătină din cap şi oftă resemnat. 

— Nu cred că vei vrea să porţi armă. Te-aş învăţa cum să o 
foloseşti. 

— Nici vorbă. Dacă scrisoarea e autentică, atunci o armă n-ar 
face decât să strice tot. 

Jack gemu a neputinţă, după care rămase tăcut. 

Tom văzu pe fereastră balonul de săpun spărgându-se 
deasupra celor trei fetiţe care ţipau de încântare. In ciuda 
rezervelor lui Jack, savantul fu cuprins de un val brusc de 
emoție. Disperarea de acum câteva clipe dispăruse. Acum avea 


iarăşi ceva la care să spere, ceva la care să lucreze. 

Il auzi pe Jack. 

— Măcar lasă-mă să te urmăresc, aşa încât, dacă se întâmplă 
ceva, să ştiu unde te pot găsi. 

— Poţi face asta fără ca ei să-şi dea seama? 

— Nu, răspunse Jack, strâimbându-şi chipul într-un zâmbet 
obosit. Dar cunosc un tip care poate. 

TEL AVIV 


Tom Carter schimbă ora ceasului său în 1.58 p.m., ora locală, 
şi oftă uşurat în timp ce avionul El Al 747 rula pe pistă, oprindu- 
se pe asfaltul scăldat de soare al aeroportului Ben Gurion din 
Tel Aviv. Tom se pricepea să călătorească în avion doar puţin 
mai mult decât într-o ambarcaţiune. După ce se strecurase pe 
lângă poliţiştii care îi asigurau paza, o sărutase pe Holly de 
rămas-bun în aeroportul Logan şi petrecuse tot zborul într-o 
stare de teamă care creştea necontenit, iar asta nu-i uşurase cu 
nimic răul de zbor. Era îngrijorat că, dacă i se făcea greață, ar fi 
vomitat dispozitivul de urmărire cu frecvenţă joasă pe care Jack 
insistase să îl înghită. Jack plecase mai devreme, cu avionul, ca 
să ia instrucţiuni de la un „prieten” în legătură cu instalarea 
unui dispozitiv de monitorizare care să permită urmărirea lui 
Tom oriunde l-ar fi dus gazdele sale. Interfonul se animă cu un 
pocnet: Vă mulțumim că ați ales să zburati cu EI Al şi vă rugăm 
să vă luaţi toate obiectele personale cu dumneavoastră când 
părăsiți avionul. Din partea căpitanului Ury şi a echipajului, 
sperăm... 

Tom nici nu ascultă anunţul, scoţându-şi centura şi 
pregătindu-se să plece. Unicul său bagaj era o mică geantă de 
mână pe care o luase în avion. La ieşirea din avion, 
stewardesele îşi luară la revedere în felul lor mecanic, iar Tom 
merse printr-un pasaj îngrădit până în clădirea principală a 
terminalului. Simţea neliniştea ca nişte înţepături în ceafă şi 
încercă să-şi lărgească gulerul deja descheiat al cămăşii albe de 
bumbac. Când ajunse pe podeaua cu dale din clădirea 
principală a terminalului, un bărbat înalt apăru lângă el din 
senin. 

— Doctore Carter, bine aţi venit! Mă numesc Helix Kirkham. 
Pe aici, vă rog! 

Străinul era un bărbat de vreo cincizeci de ani care îşi 
păstrase aspectul tineresc, era chel, purta ochelari cu lentile 


rotunde şi groase şi avea ochi inteligenţi. Semăna mai degrabă 
cu un profesor universitar decât cu un asasin. 

Helix zâmbi şi-i întinse o mână subţire, dar strângerea era 
fermă. 

— Sper că aţi avut un zbor plăcut. Dacă ne încredinţaţi 
paşaportul, ne putem asigura că scăpaţi de toate procedurile 
lungi şi plictisitoare de la debarcare. 

Vorbea cu un accent britanic, dar în vocea lui se mai simţea şi 
altceva, ca şi cum ar fi fost de altă origine. 

Amorţit, Tom îşi căută paşaportul în buzunarul sacoului de 
bumbac. 

— Încotro mergem? 

Helix îi luă paşaportul din mână şi îl înmână rapid unuia dintre 
cei doi bărbaţi bine făcuţi care apăruseră în spatele lui. Dădu 
nişte ordine într-o limbă pe care Tom nu o înţelese, iar bărbatul 
se îndreptă cu paşi grăbiţi în direcţia celorlalţi pasageri. 

Helix se întoarse către el şi zâmbi. 

— Nu e nevoie să ştiţi unde mergem. Dar nu vă faceţi griji! Nu 
veţi sta aici multă vreme; doar cât e necesar ca să încheiem 
afacerea noastră. 

Apoi, înainte ca Tom să mai poată pune altă întrebare, 
călăuza lui se întoarse, trecu în grabă pe lângă două gărzi 
înarmate care priveau treptele ce coborau înspre pistă şi o luă 
către un elicopter Chinook”. 

— Haideţi! îl îndemnă Helix. Vă vom răspunde la toate 
întrebările când vom ajunge acolo. 

Un al treilea bărbat mergea alături de Tom, în timp ce el îl 
urma pe Helix. Niciunul dintre cei doi nu îi fusese prezentat, dar 
Tom intuia că se aflau acolo ca să se asigure că nu şovăie sau 
că nu încearcă să plece. Bărbatul care îi luase paşaportul era de 
statură mijlocie şi avea o figură comună. Dar cel din dreapta era 
diferit. Mergea cu un aer important şi era, în mod evident, mai 
mult decât o escortă. Era înalt, aproape la fel de înalt ca Tom, şi 
părea foarte puternic. Părul lui negru-albăstrui era tuns scurt, 
aproape periuţă, şi ochii verzi-fumurii luminau un chip cu 


2? Elicopter de luptă model Boeing CH-47 Chinook, cu două motoare şi două 
rotoare (n.tr.) 


trăsături fine. Dacă n-ar fi ştiut că Predicatorul era o femeie, l-ar 
fi desemnat pe acest bărbat cu ochi de un verde-fumuriu drept 
candidat. Acest om inspira o senzaţie de pericol aproape 
palpabilă. Până şi numele cu care Tom îl auzi pe Helix strigându- 
| era straniu de neliniştitor. „Gomora“ nu era deloc un nume 
normal. 

Bărbatul cu paşaportul se întorsese când ei ajunseră la 
elicopterul care îi aştepta la capătul pistei. Helix îi înapoie 
paşaportul şi îl invită în Chinook. Odată intrat, uşile se închiseră 
cu zgomot în spatele lui, învăluindu-l în pântecele elicopterului, 
îşi aminti cum îl rugase Jack să nu se ducă, îşi aminti cum 
ignorase toate apelurile la prudenţă ale prietenului său. Se 
gândi la Holly. Seara trecută, pe când îşi luau la revedere, fetiţa 
simţise că această călătorie era diferită. Chiar îl întrebase unde 
se duce şi de ce, întrebări pe care nu i le punea, de altfel, 
niciodată. li explicase că se ducea să încerce să ajute pe cineva 
care era bolnav şi ea pricepuse imediat. In mintea lui Holly, cu 
asta se ocupa tatăl ei. Işi amintea cum odată, la şcoală, doamna 
Hoyt, profesoara ei de engleză, rugase clasa să exprime într-o 
propoziţie cu ce se ocupau părinţii lor. Răspunsul lui Holly 
fusese scurt şi la obiect: „Tatăl meu nu-i lasă pe oameni să 
moară“. 

Uitându-se în jur, în interiorul întunecat al elicopterului, Carter 
îşi tot spunea că exact asta făcea acum. Se aventurase în 
această călătorie spre necunoscut ca să o împiedice pe Holly să 
moară. Procedase corect când ignorase sfatul lui Jack, pentru că 
sfatul ăsta îi periclita singura şansă. Işi spuse iarăşi că nu avea 
de ales. Nu era mai complicat sau mai sinistru decât atât. 

Cu toate astea, nu se putu abţine să înghită în sec de emotie 
când auzi rotoarele punându-se în funcţiune şi, câteva clipe mai 
târziu, elicopterul se ridică de la sol. Acum, că intrase în horă, 
trebuia să joace. Stomacul îi zvâcnea şi el spera cu disperare să 
nu i se facă rău. Şi-ar fi dorit ca Jack să fi fost cu el, ca să se 
simtă îmbărbătat. 

Simţi această dorinţă mai ales când Gomora se întinse către 
el. 

Bărbatul avea în mână un instrument care semăna cu un 
aparat electric de ras, având pe o parte un şir de luminiţe roşii 


care clipeau. Tom stătu nemişcat cât timp tipul îi scană geanta, 
pantofii şi hainele cu dispozitivul. Când înţelese că fusese 
verificat pentru depistarea vreunui dispozitiv de urmărire, Tom 
inspiră adânc. Se învoise să înghită dispozitivul doar pentru că 
Jack îl asigurase că obiectul era „ultimul răcnet“, imposibil de 
detectat. Dar nu ar fi trebuit să-şi facă griji. După câteva clipe, 
ochii verzi se relaxară, şi bărbatul îi făcu satisfăcut un semn din 
cap lui Helix. 

— Regret că suntem nevoiţi să luăm aceste măsuri, spuse 
Helix ridicând defensiv din umeri, dar sunt necesare. 

Tom aprobă din cap, hotărât să nu-şi trădeze teama. Dar 
exact când începuse să se relaxeze, Gomora îşi duse mâna la 
buzunar şi scoase ceva ce aducea cu o legătură pentru ochi. 
Dacă nu putea să vadă, Tom era convins că avea să vomite şi, 
în afară de pierderea dispozitivului de urmărire, îl supăra la 
culme perspectiva de a-şi da pe faţă slăbiciunea în faţa celor 
care îl găzduiau sau a duşmanilor săi. Strânse însă din dinţi şi-l 
lăsă pe bărbat să îl lege la ochi cu fâşia care mirosea a ulei de 
motor. „Gândeşte-te la Holly, “ se îndemnă iar. 

In timp ce pânza îi era strânsă în jurul capului, trecerea 
buimăcitoare de la obscuritate la întuneric deplin îl ameţi. Şi, ca 
o compensare pentru absenţa văzului, auzul şi mirosul i se 
ascutiră, ca şi sensibilitatea sa faţă de orice mişcare a 
elicopterului. Deveni foarte conştient de mirosul de transpiraţie 
şi combustibil din elicopter. lar escortele sale începură să 
vorbească, de parcă ar fi crezut că, fiind legat la ochi, devenise 
şi surd sau inexistent. 

Cuvintele lor ininteligibile, guturale pătrundeau prin urletul 
motoarelor. Pieptul i se strânse de panică, iar stomacul lui agitat 
era cuprins de un început de greață. Se simţea înfăşurat într-o 
pătură grea, înăbuşitoare. Ar fi vrut să sfâşie pânza în bucăţi, să 
deschidă uşile elicopterului ca să respire în aerul şi lumina de 
afară. Dar nu făcu nimic din toate astea. Îşi acoperi doar gura cu 
mâinile făcute căuş, umplându-şi plămânii cu propriul aer 
expirat şi silindu-se să se gândească la laboratorul lui de lumină 
şi spaţiu nelimitat. Să-şi imagineze că stă pe pământul solid, 
nemişcat, împreună cu Holly. „Cel puţin faci ceva, îşi repetă. E 
mai bine decât să stai cu mâinile în sân şi să nu intervii. 


să nu intervii." 

Ascultând ritmul motoarelor şi vâjâitul palelor în rotaţie, 
mintea îi trecu pe pilot automat. Zgomotul motorului avea un 
ritm zăngănitor, care îi amintea de un sunet din copilăria lui; 
vara lui 1974-; ziua aceea, nu cu mult după ce împlinise 
doisprezece ani. 


Draperiile dormitorului sunt trase. E întuneric şi aparatul de 
aer condiționat stricat păcăneşte într-un ritm zăngănitor. 
Camera e goală, iar băiatul nu ia în seamă foaia albă, imaculată 
de hârtie aşternută pe pat şi se năpusteşte spre uşile inchise ale 
băii. Sigur că bate, dar e neliniştit şi ştie că, dacă roteşti de 
două ori clanța până la capăt, vechea încuietoare cedează. Aşa 
că împinge uşa fără să mai aştepte vreun răspuns. 

La început, aburul care se ridică din apa fierbinte nu-l lasă să 
vadă nimic. Apoi îşi aude mama vorbindu-i pe un ton care nu 
seamănă cu cel obişnuit: 

— Scumpule, închide uşa şi lasă-mă singură o clipă. 

— Ce s-a întâmplat, mamă? 

Ceva anume din tonul ei îi alungă emoția, care lasă loc unei 
senzații de tensiune în stomac. _ 

— Tata spune că trebuie să plecăm curând. Incepe filmul. 

Apoi, înainte să închidă uşa, băiatul se întoarce şi vede ceva 
ce îi va rămâne întipărit pentru totdeauna în minte. 

Tom ştie că mama lui e bolnavă. Şi-a dat seama cu uşurinţă 
din vizitele la spital. A auzit cuvântul «cancer» şoptit în miez de 
noapte, dar nu îl reținuse. Şi cu siguranţă nu ştie că mama lui se 
luptă cu tumoarea ce creşte în creierul ei de luni întregi, iar 
lupta asta i-a modificat deja personalitatea şi a adus cu sine 
dureri groaznice. 

În timp ce aburul se evaporă, își vede mama goală, 
scufundată în cada plină. Faţa îi e albă ca ceara, ia apa din cadă 
e tulbure şi roz. Încheieturile mâinilor îi sunt brăzdate de tăieturi 
sinistre, purpurii. 

La început, pur şi simplu nu poate înțelege ceea ce vede. 

— Mami, îti curge sânge. Ce-ai pătit? întreabă copilul cu 
spaimă nedumerită. Ai căzut? Te simţi bine? 

— Îmi pare rău, scumpule, n-am vrut să mă vezi aşa. 


Primul lui impuls e să fugă din baie şi să îşi cheme tatăl. 

— Tom, scumpule, mă simt bine. Serios. Nu mă doare deloc. 

Tom se îndreaptă către uşă. 

— Mă duc să-l aduc pe tata. 

Tom e prea gâtuit de suspine ca să poată tipa, dar ceva din 
vocea mamei sale îl impiedică să deschidă uşa. Glasul îi este 
rugător, aşa cum nu l-a mai auzit până acum. 

— Nu, nu-l chema pe tati. Nu încă. 

— Dar ce nu, mami? De ce? 

Buza de jos îi tremură nestăpânit. Treptat, mintea lui crudă 
începe să înțeleagă că mama şi-a făcut rău singură. 

— Trebuie să mă odihnesc, scumpule. Corpul meu s-a întors 
împotriva mea. Dar vă iubesc pe tine şi pe tati aşa de mult. Să-i 
spui asta, da? Dar mai târziu. Bine? 

Îşi doreşte cu disperare să iasă din încăpere, dar ochii mamei 
sunt atât de îndurerați. Dacă îl va chema pe tatăl lui, nu va face 
altceva decât să o împiedice să se ducă. Şi, cu toate că nu-şi 
doreşte nimic mai mult pe lume decât ca mama lui să rămână 
cu el, nu i se pare corect să o oblige să rămână. 

— Şezi, dragule. Sezi lângă mine şi arată-mi cât eşti de istet. 
Numără-mi aşa cum îmi numărai altădată. 

Are senzaţia ciudată că se priveşte din afara corpului. Se 
vede păşind amortit către scaunul de lângă coşul de rufe. Dă la 
o parte ceasul ei de mână, aranjat cu grijă, brățara şi lănțişorul, 
apoi se aşază. 

— Numără-mi aşa cum îmi numărai când erai mic. Numere 
prime. Cât de mult poți. 

Ochii ei sunt atât de trişti, încât îl doare sufletul. Se apleacă şi 
îngenunchează lângă cadă, apoi îi mângâie fruntea cu blândeţe, 
aşa cum îşi aminteşte că îl mângâia ea când era bolnav. In 
ciuda aburului, pielea ei e rece şi umedă, aşa că băiatul îşi pune 
ambele mâini pe fruntea ei, sperând că propria lui căldură o va 
încălzi cumva şi o va însănătoşi. Apoi începe să numere, aşa 
cum l-a rugat mama. 

— Unu, doi, trei, cinci, şapte, unsprezece, treisprezece, 
șaptesprezece, nouăsprezece, douăzeci şi trei... 

Ajunse la două sute şaizeci şi nouă - numărul pe care Îl 
pronunţa când ea a murit -, Tom Carter revine brusc în prezent. 


Acum zgomotul motorului nu seamănă deloc cu cel al aparatului 
de aer condiţionat din camera părinţilor lui, cu atâţia ani în 
urmă. Trebuie să-şi încordeze auzul ca să prindă o asemănare 
cât de slabă. 

Nici până în ziua de azi Tom nu ştia dacă ceea ce a făcut 
contribuise la sinuciderea mamei sale. Sentimentul de vină însă 
rămânea. Tatăl lui încercase să-l convingă că procedase corect. 
Dar Tom ştia că Alex păstra în suflet regretul plin de 
amărăciune că fiul său nu îl chemase la vreme; regretul că nu 
avusese nici măcar ocazia să-şi ia rămas-bun de la femeia pe 
care o iubise atât de mult, încât nu se mai recăsătorise 
niciodată. 

Pe măsură ce creştea şi devenea mai înţelept, Tom căpătase 
două certitudini din acea experienţă. Prima: dacă o femeie 
nevinovată, ca mama lui, putea fi lovită de cancer, atunci un 
Dumnezeu în care să merite să-ţi pui credinţa - darămite pe 
care să-l mai şi slăveşti - nu putea exista. Dacă exista o putere 
la cârma universului, atunci era vorba despre o crudă şi 
arbitrară Doamnă a Norocului ascunsă sub masca Mamei Naturi. 
Şi doar ştiinţa oferea şansa de a învinge hazardul. 

A doua certitudine: data următoare când cineva o să aibă 
nevoie de ajutorul său, se va asigura că e cât se poate de 
pregătit. În adolescenţă, eroii săi erau îmbrăcaţi în alb. Mânuiau 
bisturie, cercetau lamele prin microscop ca să lupte cu bolile şi 
să salveze vieţi. A ştiut de la început că nu era de ajuns să fie 
doar doctor sau „mecanic de oameni” ca să câştige acest 
război. Aşa că devenise şi genetician. Şi nu îşi închinase viaţa 
acestei cruciade doar ca să stea pe tuşă acum, când fiica lui 
avea nevoie de el. 

Turbulenţele elicopterului îi zguduiau stomacul deja întors pe 
dos. Trecură câteva minute până îşi dădu seama că elicopterul 
pierdea altitudine, semn că aparatul se pregătea de aterizare. 
Cu un amestec de agitaţie şi spaimă, înţelese că aproape 
ajunsese la destinaţie. 

— Am ajuns, anunţă Helix, din dreapta sa. 

Fu inundat de uşurare când auzi uşa deschizându-se şi simţi 
lumina prin țesătura groasă. Cabina elicopterului fu invadată de 
aerul cald şi uscat, ca un unguent dulce care îl mântuia de 


greață. Mirosea a praf şi a nisip şi în aer mai era şi o urmă de 
mirodenii. Inspiră adânc şi simţi cum muşchii i se relaxează, 
unul câte unul. 

— Acum pot să-mi scot legătura? 

— Încă nu, răspunse Helix ţinându-l de braţ şi călăuzindu-l 
afară din elicopter. In curând. 

În timp ce Tom cobora orbeşte pe treptele nesigure, faţa îi fu 
lovită de nenumărate fire de nisip, antrenate de palele rotorului 
care se oprea. Soarele îi încingea ceafa, gura îi era uscată când 
picioarele lui întâlniră solul nisipos şi neregulat şi fu condus mai 
departe. A 

Când motorul se opri, fu izbit de absenţa sunetelor. In afară 
de şoapta vântului uscat şi de cuvintele schimbate uneori de 
către escortele lui, nu se auzea niciun zgomot. Nici trafic. Nici 
voci în depărtare. Nimic. Doar sunetul propriei respiraţii şi 
târşâitul paşilor săi pe nisip. Se simţea foarte singur, dar aerul 
fierbinte, pământul nisipos şi geana de lumină strecurată prin 
pânza groasă îl încurajau. 

Simţi aproape imediat cum nisipul de sub picioare este 
înlocuit de teren solid, iar căldura soarelui dispăru din ceafă. 
judecând după noile sunete stârnite de paşii săi, simţea că intra 
într-o clădire. Braţe îl trăgeau mai adânc, înspre întunericul 
răcoros. Apoi, dintr-odată, îl opriră în loc. 

— Aveţi grijă la trepte, îi ordonă din dreapta vocea lui Helix. 

Trecându-şi cu grijă greutatea pe piciorul sănătos, îşi ridică 
piciorul drept în aer şi apoi îl cobori. Treapta era atât de 
abruptă, încât, pentru o clipă în care inima aproape că i se opri, 
crezu că se afla pe marginea unui hău. Şi, în momentul în care 
începea să-şi piardă echilibrul, piciorul lui dădu în sfârşit de 
piatră. Nu mai coborâse niciodată trepte atât de mari. Cobori 
din ce în ce mai jos, ţinându-se strâns de frânghia balustradei 
ca să nu cadă. 

Brusc, o idee evidentă îi răsări în minte: „Dacă eşti viu, atunci 
înseamnă că oferta e autentică. S-ar putea să aibă ceea ce 
cauţi“. 

Entuziasmul începu să îi alerge prin vene şi, cu cât cobora 
mai adânc pe uriaşa scară spiralată, cu atât teama i se topea, 
fiind înlocuită de o stare de aşteptare aproape de neîndurat. 


Când ajunseră în sfârşit la baza scării, escortele îl obligară să 
aplece capul şi îl purtară cu iuţeală prin ceea ce lui i se părea a 
fi un coridor îngust. Îşi lovi capul de tavanul prea scund, iar 
urechile lui, acum ultrasensibile, fură aproape asurzite de 
sunetul concentrat şi reverberant al paşilor răsunând pe 
podeaua dură. 

Apoi, ca gâlgâitul unui râu ce se năpusteşte risipindu-se într- 
un lac imens, auzi cum ecourile paşilor sunau mai înfundat şi 
mai profund, pe măsură ce coridorul îngust se deschidea într-un 
spaţiu mai larg. 

Brusc, fu tras în spate, silit să-şi potrivească mersul într-un 
ritm lent de plimbare. Locul mirosea ca bisericile la care mergea 
în copilărie; era plin de praf uscat şi de religie străveche. Aroma 
de tămâie nu era pătrunzătoare, dar plutea în aer amestecată 
cu mirosul înţepător de ceară. Insă cel mai remarcabil lucru era 
acustica acelui loc. Tăcerea adâncă din jurul lor părea o 
creatură vie. Tom se trezi păşind cu grijă, ca să evite ecoul 
vreunui zgomot pe care l-ar fi putut scoate şi care i-ar fi răsunat 
în urechile sensibile. 

În cele din urmă, escortele îl opriră şi Tom începuse să se 
relaxeze, când o mână vânjoasă îi înşfăcă umărul. Pe urmă simţi 
mângâierea îngheţată a oţelului zgâriindu-i pielea gâtului. 

SUDUL IORDANIEI 


În vreme ce schimba vitezele în Range Roverul închiriat, 
Maria Benariac zâmbea. Imensul peisaj deşertic care o înconjura 
era tăcut, neîntinat de niciun semn de viaţă. Străbătând oceanul 
de nisip, în coconul ei răcoros, femeia era pătrunsă de un 
sentiment de pace. Departe, în depărtare, zărea cele cinci 
stânci înălțându-se din deşert asemenea provelor unor corăbii 
ce se scufundă. Din noaptea aceea neagră, cu trei zile în urmă, 
când hotărâse să-i facă părintelui o vizită, Maria era plină de 
optimism. Se întreba de ce nu se gândise mai devreme să 
meargă la el. 

Mai fusese de câteva ori la Peştera Luminii Sacre, niciodată 
însă fără să-şi anunţe sosirea. Dar cum în acea zi lezechiel 
planificase o întâlnire cu doi dintre cei mai importanţi 
locotenenţi ai săi, femeia ştia că părintele avea să fie acolo. 
Dacă îl întâlnea, era încredinţată că avea să reuşească să-i 
schimbe hotărârea în legătură cu doctorul Carter. 

Soarele se ridica într-un cer albastru-cobalt şi, în timp ce 
maşina o purta pe câmpia lipsită de drumuri, Maria îşi lăsa 
gândurile să rătăcească. Se închipuia drept fiica rătăcitoare care 
se întoarce la sânul tatălui şi înţelese cât de mult îşi dorise să îl 
vadă iarăşi. Nu mai vorbise faţă în faţă cu părintele lezechiel de 
cinci luni; abia aştepta să-i vadă chipul după ce afla de vizita ei 
neaşteptată. Da, Maria era convinsă că lezechiel avea să se 
bucure de vederea ei şi că îi va restitui dreptul de a-şi duce 
sarcina la bun sfârşit. Doar îi spusese întotdeauna că era o 
Nemesis înnăscută, că nimeni altcineva nu mai avusese atâta 
talent şi atâta dedicare pentru Dreapta Ucidere. In vreme ce îşi 
aducea aminte de prima ei ucidere, Maria surâdea; acea faptă 
atrăsese atenţia părintelui. 


Maria Benariac, fata de cincisprezece ani, nu ia în joacă 
hotărârea de a-l ucide pe părintele Angelo; e doar surprinsă 
când ocazia de a implini omorul se iveşte atât de curâna. 


Hotărârea ei e declanșată de două lucruri. Primul este 
sinuciderea sorei Delphine, o tânără novice de la orfelinat, iar 
celălalt lucru este a treia dată când părintele Angelo o siluieşte. 

După primul viol, bărbatul insistase să facă şedinţe de 
„consiliere“ de fiecare dată când vizita orfelinatul. Fireşte că 
obtuza şi servila maică stareță Clemenza o obligă să se ducă la 
şedinţe, spunându-i că ar trebui să fie recunoscătoare pentru 
timpul şi osteneala pe care omul le investeşte în dezvoltarea ei. 

Când părintele vine a doua oară în vizită, Maria încearcă să se 
ascundă, însă bărbatul o caută şi o violează iarăşi, dar de data 
asta şi mai brutal. Maria se gândeşte să-i arate vânătăile maicii 
Clemenza, dar ştie că nu-i va fi de folos. 

A treia oară, când fata se zbate, o leagă, apoi o sileşte să-i 
facă sex oral, pe urmă o sodomizează. În timp ce se împinge în 
ea, părintele îi spune să nu uite niciodată că nu are nicio putere 
împotriva lui, că ea e sclava lui şi că trebuie să accepte acest 
lucru. Apoi se laudă că Maria nu e singura lui victimă, ba chiar 
că se foloseşte de câteva dintre călugărițele mai tinere pentru 
a-şi satisface poftele. 

Zece zile mai târziu, maica Delphine este găsită atârnând de 
bârna de deasupra patului. Era însărcinată în patru luni şi nu 
putuse îndura ruşinea. Nimeni nu ştie cine ar putea fi tatăl. 

Dar Maria ştie. 

Intelege că, dacă nu doreşte să sfârșească la fel, trebuie să-l 
ucidă pe părintele Angelo. Nu are unde să se ducă. Şi va trebui 
să o facă astfel încât nimeni să nu o bănuiască pe ea. S-a 
săturat să fie pedepsită. 

Peste două săptămâni, când părintele Angelo vizitează 
orfelinatul, se preface că îi e complet supusă - un copil care se 
pleacă dinaintea voinţei lui. Şi când părintele îi şopteşte că în 
acea seară este cazat în Calvi şi că a aranjat ca ea să-l viziteze 
în taină în camera de hotel, fata acceptă fără crâcnire. 

Bărbatul surâde, aprobânau-i supunerea, iar la plecare îi dă o 
cheie de la hotel şi o sută de franci. 

— Nimeni nu va prinde de veste dacă pleci după miezul nopții 
şi iei un taxi. Foloseşte uşa lăturalnică a hotelului, ca să nu te 
vadă cineva. O să am grijă să te întorci înapoi înaintea zorilor. 

Maria pune banii în buzunar, dar nu are deloc de gând să ia 


taxiul. Ca de obicei, în acea după-amiază merge în bucătărie, să 
ducă gunoiul, şi ascunde sub fustă cel mai mare cuţit pe care îl 
găseşte. Apoi se duce la spălătorie şi scoate din maldărul de 
rufe nişte haine murdare pe care va trebui să le spele a doua zi 
dimineață. În sfârşit. Se duce la şopronul pentru biciclete, ia 
bicicleta maicii Clemenza şi o ascunde în tufişurile dese de 
lângă poarta principală. 

Tot restul zilei işi face de lucru, încercând să-și întoarcă 
mintea de la ceea ce plănuieşte să facă. Ar fi vrut să aibă 
prietene cărora să le vorbească, dar celelalte fete crezuseră 
dintotdeauna că avea o fire dificilă şi o trataseră ca pe o paria. 
Când se duce în sfârşit la culcare, zace în pat tremurând de 
teamă şi emoție. Nu-i nicio primejdie să adoarmă înainte de ora 
la care trebuie să plece. 

Părintele Angelo merită să moară, de asta e încredințată. 
Trebuie oprit înainte să mai rănească şi pe altcineva ori înainte 
să o ucidă pe ea. Poartă sutana Domnului, dar se poartă ca un 
slujitor al diavolului. Dumnezeu vrea ca Maria să îl ucidă. Ea 
este instrumentul lui Dumnezeu şi, înfăptuind aceasta, îl va 
răzbuna şi pe Domnul, nu doar pe sine. Ceea ce plănuieşte este 
un lucru bun şi drept. 

Aşteaptă o jumătate de oră după miezul nopții, apoi 
acționează. Toată lumea doarme când Maria se strecoară din 
dormitor, îmbrăcată în hainele murdare, cu cele curate într-o 
pungă de plastic. Nu îi e greu să iasă din clădire şi să scoată 
bicicleta din ascunzătoare. Aerul răcoros al nopții e rece, dar 
când ajunge în apropiere de hotel, fata e udă de sudoare. Lasă 
bicicleta ceva mai jos de hotel şi, după ce îşi ascunde chipul sub 
o eşarfa, se duce în parcare. Folosindu-se de cheie, intră pe uşa 
lăturalnică. 

Camera preotului se află la primul etaj, dar Maria nu 
întâlneşte pe nimeni. Calmul ei o uimeşte,; ştie că nu mai e cale 
de întoarcere. Bate uşor la uşa părintelui Angelo. Faţa lui ciupită 
de vărsat se iveşte aproape imediat, iar ochii îi strălucesc de 
poftă. Se uită în dreapta, în stânga, apoi o trage înăuntru şi 
închide uşa în urma ei. 

— Mă bucur că ai venit, copila mea. 

Maria abia dacă are timp să privească odaia îngrijită, când 


preotul işi scoate rasa şi se proțăpeşte în faţa ei, cu penisul 
țeapăn şi vârtos. 

Nici nu se mai oboseşte să o dezbrace; o sileşte să 
îngenuncheze. Gemând, îi apropie fața de măadularul lui umflat. 

— Slăveşte-mă, îi porunceşte. 

Din nou, Maria e uimită de calmul ei desăvârşit. Groaza pe 
care a îndurat-o în timpul violurilor a dispărut. Acum, fata simte 
că ea deține controlul, că e puternică. Privindu-l de jos, deschide 
gura şi se apropie de el. De deasupra ei, părintele îi zâmbeşte. 
Maria îşi pipăie betelia şi scoate cuțitul. 

S-a gândit la zgomot şi la sânge, vrea să micşoreze efectele 
faptei sale. Aşa că acţionează rapid. In clipa când mâna ei 
dreaptă îi retează penisul, cu mâna stângă ia perna de pe pat şi 
i-o apasă părintelui pe faţă, ca să-i înăbuşe tipetele. Dar, vreme 
de câteva secunde, nu se aude niciun țipăt. La început, chipul 
lui vădeşte mai mult uimire decât durere, ca şi cum nu i-ar veni 
să creadă că îi poate face cineva aşa ceva. 

Dar apoi picioarele îi cedează; bărbatul se apucă de partea de 
jos a burții, iar Maria îl împinge în pat. Preotul o priveşte cu 
oroare, fără să înțeleagă. Acum încearcă să se zbată şi să tipe, 
dar Maria se năpusteşte asupra lui şi îi apasă perna tot mai 
adânc în gură, ca pe un căluş. Apoi îi leagă mâinile cu 
cearşafurile roşii de sânge. E sânge peste tot, dar, departe de a 
se simţi dezgustată, fata simte un val de entuziasm amețitor. 

II lasă prăbuşit în pat, în agonia lui tăcută şi impotentă, şi 
pipăie covorul umed de sânge până când găseşte ceea ce 
caută. Apoi se urcă iar în pat şi zâmbeşte, privindu-şi torționarul 
în ochi. 

— Spune-mi, sora Delphine a fost şi ea victima ta? Dacă îmi 
răspunzi cinstit, voi chema doctorul. 

In timp ce vântură penisul retezat în fața ochilor îngroziți ai 
părintelui Angelo, fata se simte ametit de putere. 

— Încă îl mai poţi salva. Ai violat-o şi pe ea? 

Bărbatul se holbează la râma dezumilată şi însângerată, 
cuibărită în palma ei. 

— Spune-mi! Dă din cap dacă e adevărat. 

Omul dă încet din cap. 

— Bine. 


Îi scoate fata de pernă din gură, dar, când bărbatul dă să urle, 
îi îndeasă bărbăția tăiată în gură şi trânteşte la loc fata de 
pernă. 

— Cine e sclavul acum? întreabă Maria, privind în ochii care 
mai că ies din orbite. Îl aude gângăvind şi pufnind în vreme ce 
se luptă să respire. 

Priveşte liniştită zbaterile agonice, iar când pupilele pâlpăie 
pentru ultima oară, fata se simte pe deplin satisfăcută. 
Mulțumită că omul e mort, coboară din pat şi, folosindu-se de 
lama însângerată a cuțitului, se apucă să scrie pe partea albă a 
cearşafurilor: „Ochi pentru ochi, dinte pentru dinte.“ Apoi 
dezbracă hainele murdare de sânge, face duş, spală cuțitul şi 
îmbracă hainele curate. Face ghem rufele murdare şi le îndeasă 
în punga de plastic. Aruncă o ultimă privire la scena măcelului, 
mulțumită că s-a făcut dreptate. Fără să se ostenească să 
închidă ochii părintelui, pleacă. 

Abia când păşeşte pe coridor vede silueta unui bărbat care 
aşteaptă în umbră, lângă camera părintelui Angelo. leşind din 
hotel, fata işi ascunde mai bine chipul în spatele eşartei. Dar, în 
timp ce se întoarce acasă, Maria are senzaţia că e urmărită. 

Inapoi la orfelinat, se simte iarăşi în siguranță. A pus cuțitul şi 
bicicleta la locul lor, a ascuns hainele ude de sânge la fundul 
maldărului de rufe şi se strecoară în pat. Acum se gândeşte că 
doar i s-a părut că vede un bărbat în umbră. Nu a lipsit din 
orfelinat decât cincizeci şi cinci de minute. Nimeni nu are cum 
să ştie că ea l-a omorât pe părintele Angelo. 

Dar, după o săptămână, chemată de maica Clemenza, Maria 
află că s-a înşelat. 

Incă de la sinuciderea măicuței Delphine şi de la descoperirea 
cadavrului părintelui Angelo, broasca e în stare de şoc. Dar asta 
nu explică purtarea ei ciudată când Maria intră în biroul ei. 
Femeia are o atitudine caldă, aproape maternă. Maria 
presupune că acest lucru are de-a face cu bărbatul uscățiv, cu 
ochi negri, îmbrăcat în costum negru, care stă în fata ei. 
Broasca surâde şi gesticulează slugarnic spre omul acela 
mărunt. 

— Bună, Maria! Ai un vizitator. 

O spune de parcă fata ar fi atât de îndrăgită, încât primeşte 


mereu vizite. 

— Domnul acesta doreşte să-ți vorbească. 

Inima fetei se poticneşte. Poate ghici despre ce vrea să i se 
vorbească. Dar ce indiciu a lăsat oare în urmă, care să îl 
conducă la ea? Cum se poate ca bărbatul să ştie că ea l-a ucis 
pe părintele Angelo? 

Broasca se ridică brusc şi se îndreaptă către uşa biroului. 

— Sunt sigură că aveți multe de discutat. Vă las singuri. 

Bărbatul se ridică din politețe şi îi spune: 

— Aş vrea să nu fim deranjați. 

Felul în care o spune face ca vorbele lui să semene cu o 
poruncă. 

Maica Clemenza işi şterge palmele pe rasă şi zâmbeşte 
agitată. 

— Cum doriți. 

Maria e uluită. Stareța nu a mai părăsit biroul niciodată, 
pentru nimeni, nici măcar pentru părintele Angelo. 

După ce broasca închide uşa în urma ei, bărbatul se prezintă 
şi îi fate semn să se aşeze la birou. 

— Dar acela e scaunul maicii stareţe. 

Ochii negri se încreţesc ştrengăreşte. 

— Dacă nu-i spui, nu-i spun nici eu. 

Maria îi surâde la rândul ei şi începe să se relaxeze. Poate că 
omul a venit pentru altceva. Apoi, pe când se aşază, bărbatul 
pronunță cuvintele care îi înmoaie genunchii. 

— Maria, ştiu că tu l-ai omorât pe părintele Angelo. Unul 
dintre prietenii mei te-a văzut intrând şi ieşind din camera lui la 
ora la care a fost ucis. 

Adolescenta se prăbuşeşte în scaunul broaştei şi îşi priveşte 
picioarele. E limpede că nu are rost să nege. 

— Era un om rău. Dumnezeu voia să mă răzbun. M-a violat de 
trei ori şi a făcut-o pe măicuța Delphine să se omoare. 

Pronunță cuvintele mecanic, ştiind că nu va fi crezută. 

— Ştiu. Părintele Angelo era într-adevăr un om foarte rău şi 
merita să moară. 

Uluită, Maria se ridică în picioare şi îl vede zâmbind. Un surâs 
afectuos şi înțelegător. Aşa cum i-ar zâmbi un tată fiicei sale. 
Maria simte uimită un nod în gât, iar ochii i se umplu de lacrimi 


înțepătoare. 

— Maria, ştii de ce ai suferit? 

O întreabă de parcă ar şti totul despre ea. 

Maria nu se simte în stare să scoată nici o vorbă, se 
mulţumeşte doar să dea din cap. 

— Pentru că eşti deosebită. 

— Deosebită? 

— Ai fost aleasă. 

— Nu înţeleg. 

— Dumnezeu te-a ales să-L slujeşti. Te-a inzestrat cu multe 
calități: inteligență, frumuseţe şi curaj. Dar ţi-a mai trimis şi 
munci ca să te pună la încercare. Ai trecut de aceste greutăți şi 
a venit timpul să te pregăteşti pentru lucruri mai mari. Intelegi? 

Maria priveşte în ochii lui negri şi dă încet din cap. Brusc, totul 
pare să capete înțeles. Fusese pusă la încercare pentru a fi 
pregătită pentru o lucrare măreață. Dumnezeul a a ales-o, iar 
acum acest om o va ajuta să-și împlinească menirea. 

— Ai talent şi pasiune, continuă bărbatul, iar surâsul îi 
încrețeşte pielea pergamentoasă. Dacă eşti de acord, am 
aranjat să te iau de aici. 

Maria zâmbeşte. E cea mai uşoară hotărâre din viata ei. 


Amintirea surâsului lui lezechiel o încurajează pe Maria în 
vreme ce maşina ei se apropie de cele cinci stânci de piatră. 
Bineînţeles, atunci nu ştiuse că sora Delphine era nepoata 
fratelui Culas, un membru de vază al Frăției. Nu ştiuse nici că, 
înainte de a se sinucide, novicea îi scrisese unchiului ei, 
mărturisindu-i totul despre părintele Angelo. Predecesorul 
Mariei, ultimul Nemesis, fusese trimis să înfăptuiască ceea ce ea 
dusese deja la îndeplinire; el o urmărise când părăsise camera 
preotului. Tot Nemesis, care se apropia de pensionare, o 
recomandase pe adolescenta precoce, de cincisprezece ani 
drept succesoarea sa. Înainte de a o aborda, lezechiel 
descoperise tainele vieţii fetei. 

Din acea clipă, existenţa Mariei se schimbase. Petrecuse cinci 
ani în şcoala condusă de fratele Bernard, unde învățase de la 
limbi străine şi până la Dreapta Ucidere până la legendele şi 
istoria Frăției. Pentru prima oară, simţea că făcea parte dintr-o 


familie şi credea cu adevărat în ceea ce făcea. Încă îşi amintea 
mândria cu care pătrunsese în Peştera Luminii Sacre, pentru 
ceremonia sângerării. Când lezechiel îi străpunsese braţul cu 
pumnalul de ceremonie, Maria nu simţise nici urmă de durere. 
Mai târziu, în aceeaşi zi, lezechiel o lăudase, numind-o cel mai 
loial recrut al Frăției. 

După doi ani, fusese numită noul Nemesis. Timp de 
treisprezece ani, fusese de neegalat. 

Până la Stockholm. 

Până la doctorul Carter. 

Îşi încleştă maxilarul şi îşi aminti singură că avea să îndrepte 
totul în curând. În faţă, zărea un elicopter şi două Land Rovere 
parcate lângă cea mai înaltă stâncă. Opri la intrarea în peşteră. 
Doi bărbaţi ascultau acolo şi o priveau cu atenţie în vreme ce 
femeia îşi punea o şapcă pe capul ras. Opri motorul, deschise 
portiera şi păşi în arşiţa ca de cuptor încins. Izbi portiera Land 
Roverului şi se îndreptă spre cei doi bărbaţi. 

Primul se pregătea să o oprească, dar Maria întinse braţul 
drept. 

— Fie ca El să fie salvat! 

Chipul bărbatului îşi pierdu încordarea şi o salută uşor din 
cap, luându-i mâna într-a lui. Apoi îşi întinse cealaltă mână, 
întâlnind-o pe cea a Mariei; acum, cele patru braţe formau o 
cruce. 

— Ca El să-i salveze pe cei drepţi! 

x x * 

La şaizeci de metri sub pământ, spaima lui Tom Carter se 
preschimbă în uşurare când lama cuţitului îi părăsi gâtul, tăind 
în schimb țesătura care îi acoperea ochii. Se răsuci şi, după ce 
ochii i se acomodară cu lumina aurie, îl văzu pe Helix stând 
alături de el, cu un zâmbet pe buze şi un pumnal în mână. 

Făcu un gest larg cu mâna dreaptă, cuprinzând toată camera 
subterană care li se întindea în faţă. 

— Doctore Carter, bine aţi venit în Peştera Luminiii Sacre! E 
Sanctuarul Frăției Celei De A Doua Veniri. 

Tom se minuna de peşteră, de tavanul boltit sprijinit de stâlpi 
grei de piatră, groşi cât trunchiurile de stejari. Lumina aurie 
provenea de la nenumărate lumânări arzând pe o poliţă îngustă, 


la jumătatea pereţilor înalţi de nouă metri. Razele lor 
pâlpâitoare dănţuiau pe suprafaţa de piatră roşie a tavanului. 
Mai departe, lumina era asigurată de lămpi cu gaz şi torţe în 
suporturi de metal, fixate de fiecare stâlp. Pereţii coridorului 
erau împodobiţi cu tapiserii ce păreau străvechi şi care, 
atârnate de bârne de fier, se unduiau asemenea unor pânze 
mici de corabie. Fiecare tapiserie prezenta scene religioase care 
păreau că prind viaţă în lumina tremurătoare. 

La celălalt capăt al coridorului se afla un altar împodobit cu o 
pânză albă, decorată cu o cruce roşie ca sângele. Îşi mută ochii 
de la flacăra orbitoare, de un alb nefiresc, direct la 
catapeteasmă. Flacăra albă părea să izbucnească dintr-o gaură 
săpată în stâncă, iar strălucirea ei lumina o uşă de piatră mare, 
închisă, ascunsă în spatele altarului. 

In centrul încăperii, sprijinindu-se cu picioarele pe mozaicul 
şters, se afla o masă masivă, pe măsura peşterii. Castroane şi 
platouri cu mâncare fuseseră aşezate pe tăblia groasă de lemn, 
iar aceasta, la rândul ei, se sprijinea pe patru picioare solide, 
sculptate în forma ghearelor unui vultur. În jurul mesei erau 
şase scaune la fel de minunate. Toate erau neocupate. 

— Bine ai venit, doctore Carter! Ne bucurăm de sosirea 
dumitale. 

Vocea puternică a bărbatului îl luă prin surprindere. Abia dacă 
observase cele două siluete de sub coloanele din partea 
îndepărtată a coridorului, într-atât erau de mici în comparaţie cu 
sala cea imensă. Bărbatul care i se adresase era foarte scund, 
disproporționat faţă de peşteră. 

— Doctore Carter, rosti Helix, permiteţi-mi să vă fac 
cunoştinţă cu părintele lezechiel De La Croix, conducătorul 
Frăției Celei De A Doua Veniri, şi cu fratele Bernard. 

lezechiel se apropie de Carter. 

— Vă cer iertare pentru modul în care aţi fost adus aici. Dar 
noi ne apărăm intimitatea de două mii de ani. 

— Inţeleg. Sper că invitaţia e autentică şi călătoria mea nu a 
fost în zadar. 

— Vă pot asigura de asta. 

Tom nu putea defini accentul lui, un amestec straniu de 
accent francez şi de Orient Mijlociu. lezechiel veni mai aproape, 


iar doctorul observă că, deşi zâmbea în semn de bun-venit, ochii 
lui întunecaţi îl cercetau cu luare-aminte. Omul sfrijit, cu păr 
argintiu, era foarte bătrân, iar Tom se gândi că nu putea avea 
mai mult de un metru şaizeci înălţime, cu cel puţin treizeci de 
centimetri mai scund decât el. Dar prezenţa sa era atât de 
intensă, încât Tom era conştient că nu îl putea domina prin 
statură. 

lezechiel întinse o mână subţire, aproape ca o gheară, iar 
Tom zări pe degetele deformate un inel greu, din metal, 
împodobit cu cel mai mare rubin pe care îl văzuse vreodată. 
Recunoscu pe dată denivelarea în formă de cruce imprimată pe 
sigiliul de ceară. Când dădu mâna cu bătrânul, pielea îi păru 
solzoasă şi aspră. Faţa lui lezechiel părea să fie la fel: un 
pergament subţire întins peste trăsăturile osoase. Tom avea 
senzaţia că, dacă l-ar fi frecat, pielea i s-ar fi desprins în mâini, 
dând la iveală scheletul de dedesubt. Doctorul îşi dădea seama 
că, pe sub costumul negru şi sub eşarfa de ceremonie, corpul 
firav al lui lezechiel era vânos şi puternic. Dar adevărata forţă 
era ascunsă în ochii lui negri, inteligenţi. Fără vârstă, aceştia 
sclipeau cu viclenie ageră. Acest om nu trebuia subestimat, nici 
nu trebuia să se încreadă prea repede în el. 

— Aţi făcut deja cunoştinţă cu fratele Helix. Şi el e un om de 
ştiinţă. E responsabil de Imperativul Dintâi şi ne ţine la curent 
cu progresele ştiinţei. 

lezechiel se răsuci spre al treilea bărbat. 

— Fratele Bernard se ocupă cu... - şi aici făcu o pauză, ca şi 
cum ar fi căutat cuvintele potrivite - aranjamentele legate de 
securitate. 

Carter scutură mâna fratelui Bernard. Părea mai în vârstă 
decât Helix, din cauza părului grizonant şi a barbişonului; 
probabil că avea înjur de şaptezeci de ani. Era masiv, înalt de 
un metru optzeci şi gras. Gura lui, cu buza de jos cărnoasă, îi 
dădea aerul unui puşti botos şi plin de cruzime. Lui Tom îi 
displăcu de la prima privire. 

— Cine sunteţi dumneavoastră? Şi ce anume este Imperativul 
Dintâi? 

lezechiel surâse din nou, dar zâmbetul nu îi cuprinse şi ochii. 

— Toate la timpul lor, doctore Carter, toate la timpul lor. 


Îi făcu semn spre masa uluitoare. 

— Haideţi să discutăm despre cum ne putem ajuta reciproc. 
Comorile noastre din trecut se vor uni cu tehnologia viitorului pe 
care ne-o puteţi oferi. 

Înainte ca Tom să ceară alte lămuriri, bătrânul se răsuci pe 
picioarele uimitor de sprintene şi merse cu paşi siguri înspre 
masă. 

— Avem mâncare şi băutură. Probabil că doriţi ceva de băut 
după lunga călătorie. 

Într-adevăr, lui Tom îi era sete. În timp ce era escortat la locul 
lui de fratele Helix, îşi aruncă ochii spre ceas. Trecuseră 
aproape trei ore de la aterizarea din Tel Aviv. Se întreba cât era 
ceasul la Boston; după calculele lui, Holly era deja la şcoală. 

lezechiel era aşezat în capul mesei, lăsând în spate altarul şi 
lumina albă, orbitoare. Cei doi fraţi şedeau de o parte şi de alta, 
iar Tom şedea lângă Helix. Observă că se foloseau doar de o 
mică parte a uriaşei mese şi nu putu decât să-şi închipuie câţi 
oameni ar fi încăput la ea. Vreo optsprezece, cu siguranţă. 

— Vă rog să vă serviţi, îl invită bătrânul, arătându-i platourile 
umplute cu mâncăruri şi băuturi. 

Aşa îşi imaginase mereu Tom un banchet medieval. Platouri 
mari, de cositor, cu smochine, curmale, rodii şi brânză; tăvi 
pline ochi cu carne de miel, vită şi pui; castroane de murături şi 
tocane. Lângă mâncare şedeau carafe cu apă şi vin, alături de 
cupe cu desene complicate, din alte vremuri. Helix ridică o 
carafă şi turnă lichidul rubiniu-întunecat în cupa lui Tom, în 
vreme ce fratele Bernard trăgea mai aproape tăvile. In ciuda 
agitaţiei, mâncarea îi aduse aminte lui Tom că nu pusese nimic 
în gură de ore întregi. Jack, jucând rolul mamei paranoice, îl 
avertizase să nu se atingă de nimic. Dar nu întrevedea nicio 
primejdie la orizont, mai ales că fusese primit cu bunăvoință. 

Dacă oamenii ăştia ar fi vrut să-i facă vreun râu, era 
încredinţat că până atunci ar fi trecut deja la fapte. 

Când lezechiel vorbi iarăşi, acustica încăperii părea să-i 
amplifice vocea. 

— Din moment ce noi v-am invitat aici, cred că ar trebui să 
încep eu. Relaxaţi-vă şi vă voi povesti câte ceva despre 
organizaţia noastră. Apoi vom stabili termenii înţelegerii. 


Tom încuviinţă din cap - ca şi cum ar fi avut de ales -, apoi 
duse vinul aromat la buze. Licoarea îmbătătoare şi bogată era 
neobişnuit de răcoritoare. Incercând să-şi stăpânească agitația 
crescândă, îşi dădu seama că începea să îi placă această 
întâlnire neobişnuită. 

x kx * 

lezechiel De La Croix se ridică. Silueta micuță arunca o umbră 
uriaşă pe stâlpul cel mai apropiat, bătrânul îşi studiase atent 
musafirul înainte de a începe să vorbească. Se bucura că 
savantul îi acceptase invitaţia şi nu putea să nu se simtă 
impresionat de purtarea acestuia. Omul era foarte departe de 
iconoclastul sfidător pe care şi-l închipuise. Faptul că traversase 
jumătate de glob în vederea posibilităţii ca nişte străini să aibă 
ceea ce căuta demonstra cât de mult preţuia relicva lor. Lui 
lezechiel nu-i venea să creadă că motivele doctorului erau pur 
comerciale. Doctorul avea deja mai mulţi bani decât ar fi avut 
nevoie vreodată. Dar, oricare i-ar fi fost motivele, felul de a fi al 
lui Carter şi abnegaţia sa îl încurajau să creadă că doctorul avea 
să fie receptiv la schimbul lor. 

— Voi începe cu începutul. Acum două mii de ani, Lazăr, omul 
pe care Hristos îl ridicase din morţi, a fost martor la oroarea 
crucificării şi a jurat că religiilor corupte nu trebuie să li se mai 
îngăduie să comită aceeaşi crimă. În noaptea de după Golgota, 
Lazăr a avut un vis în care i s-a arătat această peşteră 
străveche şi lumina care ardea aici. A doua zi, i-a călăuzit pe 
adepţii săi la acest loc sacru: un loc care avea să fie mereu ferit 
de persecuții. Frăția Celei De A Doua Veniri avea un scop de 
căpătâi: să vegheze şi să aştepte a doua venire a lui Mesia, ca 
să Îl găsească şi să îl ungă în Focul Sacru. Acest scop simplu 
- ceea ce noi numim Imperativul Al Doilea - ne călăuzeşte şi în 
ziua de azi. 

lezechiel se întoarse către flacăra albă. 

— Aceasta e lumina sacră după care a fost numită peştera. 
Aici a avut loc prima întâlnire a Primului Cerc Lăuntric şi aici au 
venerat altarul Focului Sacru. 

Bătrânul îl privi iarăşi pe Carter, încântat că acesta îl urmărea 
cu atenţie. 

— În acest vis, Lazăr a văzut cum flacăra s-a făcut portocalie 


din albă, atunci când Hristos a murit pentru păcatele noastre. 
Dar i s-a spus că, atunci când flacăra se va albi din nou, Mesia 
se va întoarce. Focul Sacru a fost alb doar de două ori în 
ultimele două mii de ani. 

lezechiel se opri şi se trase mai aproape de flacără. 

— Prima oară, când lisus din Nazareth a mers pe acest 
pământ. Şi acum. Astăzi. De treizeci şi cinci de ani, Noul Mesia 
se află printre noi şi trebuie să-L găsim. 

Carter se încruntă nedumerit. 

— Şi cum ştiţi că Mesia este aici? Faptul că flacăra şi-a 
schimbat culoarea nu poate fi o coincidenţă? O modificare 
geologică, un alt fel de gaz? 

— Pur şi simplu ştim, făcu lezechiel nerăbdător. 

Carter ciugulea din platoul cu pui. 

— Şi cum aveţi de gând să-l găsiţi pe acest Nou Mesia? 

— Cu ajutorul dumitale, doctore Carter. 

lezechiel merse la loc şi îi făcu semn fratelui Helix. 

Luându-i locul, Helix îşi potrivi ochelarii cu rame de metal şi 
îşi lăsă capul chel către Carter. 

— Vrem să-l găsim pe Mesia cu ajutorul Proiectului Cana. 

— Nu înţeleg. 

— V-am urmărit pe dumneata şi echipa dumitale. Ştim că 
încercaţi să găsiţi o mostră din ADN-ul Domnului nostru. 

Carter rămase tăcut. 

Helix îşi împreună degetele, cercetându-le. 

— Să cauţi ADN-ul lui Hristos pare o îndeletnicire neobişnuită 
pentru un ateu. Dar poate că o faceţi din motive comerciale? 
Poate credeţi că veţi reuşi să fabricaţi vreun medicament din 
genele Domnului? Ar fi foarte profitabil să ai drepturi asupra 
unui medicament care să vindece totul. 

Carter tot nu spunea nimic. 

Fratele Bernard continuă: 

— Dar nu aţi reuşit să găsiţi nimic până acum, adevărat? 

Savantul îşi sorbea calm vinul. 

— Nu. De asta mă aflu aici. 

Bernard îi zâmbi cu cruzime. 

— În primul rând, am avea nevoie de acces la IGOR, baza de 
date pe care nu aveţi voie să o deţineţi. 


— De ce doriţi acces la IGOR? 

La fel ca pe ceilalţi doi fraţi, pe lezechiel întrebarea îl luă pe 
nepregătite. Crezuseră că Tom ştia deja de ce aveau nevoie de 
baza de date în care erau stocate informaţii despre o sută de 
milioane de oameni. 

Fratele Helix se încruntă. 

— Păi, ca să găsim o potrivire, normal. 

lezechiel privi cum chipul lui Carter se lumina de înţelegere. 
Nu se gândise niciodată că vreun om viu ar putea avea genele 
divine ale lui Hristos. O vreme, doctorul nu spuse nimic. Se juca 
absent cu cupa de vin dând impresia că ar cântări consecinţele 
acestei idei. Apoi se încruntă şi îl întrebă pe fratele Helix: 

— Dar acest Nou Mesia nu ar fi conştient până acum de 
calităţile lui? Nu aţi fi aflat deja despre el? 

Helix clătină din cap. 

— Nu neapărat. Poate că a aflat de harul său în copilărie, dar 
apoi a „învăţat” că nu ar trebui să poată să înfăptuiască 
lucrurile pe care le săvârşea. Poate că şi-a înăbuşit talentul 
înnăscut, ca să fie asemenea celorlalți. Aşa că nu este 
considerat diferit faţă de prietenii săi. Apoi e posibil şi ca harul 
să rămână latent, poate chiar pentru totdeauna. 

Adâncit în gânduri, Carter dădu din cap. Helix continuă: 

— Sau poate că nu ştie despre capacitatea sa genetică. Pur şi 
simplu, nu se foloseşte de ea. La urma urmei, fiecare talent 
trebuie dezvoltat prin folosire şi practică. 

Doctorul strânse din umeri. 

— Se poate. 

Urmă o mică pauză, şi lezechiel văzu cum cei doi fraţi îi 
aruncau priviri piezişe. 

Îşi drese vocea. 

— Deci, doctore Carter, dacă ai avea ADN-ul lui Hristos, crezi 
că te-ai putea folosi de genoscop şi de IGOR ca să găseşti o 
potrivire cu ADN-ul lui Mesia? 

Urmă o mică pauză. 

— Dacă există într-adevăr o potrivire, urmă Carter. Şi, dacă 
potrivirea există, atunci da. Aşa cred. 

Bernard şi Helix îi aruncară o privire triumfătoare lui lezechiel. 
Până la urmă, poate că această unire diabolică ar putea da 


roade. 

— Doctore Carter, dacă v-am da o mostră autentică, atunci 
trebuie să vă ţineţi promisiunea, să investiţi toate resursele în 
căutarea dumneavoastră. Dacă nu vă faceţi treaba, atunci vom 
fi nevoiţi să... reacţionăm. 

lezechiel îl privi drept în ochi. Era absolut necesar ca Tom să 
înţeleagă că va fi pedepsit dacă îşi reneagă angajamentul. 

Deotorul zâmbi. 

— Nu vă faceţi griji. Sunt la fel de interesat ca dumneavoastră 
să găsesc o potrivire. Dar trebuie să aveţi ceva în vedere. Avem 
nevoie de o mostră autentică. Fără ea, toată înţelegerea 
noastră e doar vorbărie goală. Doar vorbărie. 

lezechiel se opri o clipă privindu-şi mâinile şi rubinul care 
ardea asemenea unui tăciune pe degetul deformat. Venise 
momentul adevărului. Ajunseseră departe. 

— Atunci batem palma, îi răspunse, pregătindu-se să se ridice 
iarăşi în picioare. 

Se răsuci spre altar. 

— Urmaţi-mă, domnule Carter. Vreau să vă arăt ceva. 


17 


CRIPTA ADUCERII AMINTE 


Tom Carter îl urmă pe lezechiel De La Croix până la altar. Nu-i 
stătea mintea la ceea ce i se spusese. Faptul că aflaseră de 
IGOR doar îi confirma ceea ce îi dezvăluiseră în invitaţie. Însă 
ideea că un om în viaţă poartă aceleaşi gene ca Hristos era atât 
de simplă, încât friza geniul. li deschidea perspective cu totul 
noi pentru a o ajuta pe Holly. Odată ce DAN analiza genomul lui 
Hristos, ar fi putut căuta în orice bază de date ADN pentru a 
găsi o potrivire: un om viu care ar purta acelaşi set de gene. 

lezechiel trecu pe lângă flacăra albă care se înălța dintr-o 
gaură în podea, mărginită cu plumb, apoi se îndreptă către nişte 
uşi sigilate, încastrate în peretele din spatele altarului. La 
stânga uşii se afla o ţepuşă de lemn care îi ajungea până la 
brâu, ţâşnind din peretele de piatră. La capătul ei atârna un laţ 
de cânepă. 

Trecând pe lângă ţepuşă, Tom atinse distrat laţul. 

— Vă sfătuiesc să nu o atingeţi, îl avertiză lezechiel cu 
fermitate. 

Tom îşi îndepărtă mâna. 

— De ce? Ce e asta? 

Bătrânul îi surâse ciudat. 

— Ceva ce s-ar putea numi o ultimă precauţie. Nu o mai 
atingeţi. 

Apoi se aplecă şi trase o pârghie de lemn camuflată în 
podeaua de sub altar. 

Uşa ferecată alunecă într-o parte cu un huruit scrâşnit. Prin 
deschizătură nu era loc să treacă decât un singur om. lezechiel 
se strecură înăuntru, iar Tom aştepta ca Helix şi Bernard să 
apară, dar cei doi nu se clintiră din loc. Era limpede că aveau să 
meargă doar ei doi. 

Aerul din spatele uşilor părea diferit, cu iz de mucegai, mult 
mai străvechi. Spaţiul mic, nedecorat era luminat de două lămpi 
electrice, alimentate de un mic generator pe bază de petrol. 


Tom îşi închipuia că această odaie înaltă şi îngustă nu avea prea 
mult oxigen. Apoi zări altă uşă în faţă şi înţelese că nu se afla 
într-o încăpere, ci într-o zonă-tampon între peştera vastă şi ceea 
ce se afla dincolo de cea de-a doua uşă. lezechiel se răsuci în 
spate şi trase altă pârghie, ferecând uşa pe care abia o 
deschisese, iar cei doi fură închişi înăuntru. 

Bătrânul conducător al Frăției se apropie de a doua uşă şi 
trase altă pârghie. Se auzi un zgomot asemănător celui dintâi, 
dând la iveală o deschizătură neagră ca cerneala, care îl înghiţi 
pe lezechiel; Tom auzi zgomotul unui întrerupător. Brusc, 
încăperea fu inundată de o lumină orbitoare. 

— Aceasta e Cripta Aducerii Aminte, anunţă lezechiel, fără 
alte explicaţii. 

Când ochii i se obişnuiră cu strălucirea luminii, prima reacţie a 
doctorului fu de dezamăgire. Nu se aşteptase să aibă în faţa 
ochilor o comoară de aur şi pietre preţioase, dar, chiar şi aşa, se 
aşteptase la ceva mai mult. Camera modestă părea o 
combinaţie între dulapul unei femei de serviciu şi un muzeu 
minuscul, prăfuit. De-a lungul pereţilor erau rafturi lungi şi 
şubrede, adăpostind cutii, documente şi obiecte neobişnuite. 
Cinci cufere străvechi zăceau pe podeaua grosolană, tăiată în 
piatră. De cealaltă parte a încăperii atârna o scară din sfoară, 
fixată de o crăpătură a tavanului. De acolo venea o briză 
aproape nesimţită, iar Tom se gândi că, dacă ar fi avut forţa şi 
motivaţia să urce până la capăt, în cele din urmă ar fi ajuns la 
suprafaţă. 

Lângă scară era o firidă, nu mai mare de un metru, săpată în 
peretele mai îndepărtat, acoperită de o pânză. Niciun obiect din 
cameră nu părea preţios; cel puţin nu la prima vedere. 

Apoi se apropie de o cutie şi aruncă o privire înăuntru. Văzu 
pergamente bine conservate, vechi de sute, poate mii de ani, şi 
cărţi străvechi, scrise în limbi pe care el nu avea să le cunoască 
niciodată. Privi raftul şi recunoscu vag arme şi alte obiecte care 
supravieţuiseră civilizaţiilor care le făuriseră. Făcu un pas înapoi 
şi privi camera cu alţi ochi, simțind cum emoția îl cuprinde 
iarăşi. Chiar dacă nu era specialist, îşi dădea seama că minunile 
din această capsulă a timpului nu erau doar preţioase; erau de- 
a dreptul nepreţuite. 


Tom era atras în mod special de un pergament care se 
odihnea pe muchia unei poliţe de piatră. Scrisul şters de pe 
suprafaţa brăzdată de crăpături îl fascina. Se aplecă să-l 
cerceteze îndeaproape, dar nu încercă să-l atingă. Văzu că 
lezechiel îl privea cu atenţie. 

— Este descrierea visului lui Lazăr, scrisă de el însuşi. Descrie 
acest loc şi profeția flăcării albe; pe toate le-a văzut în vedenia 
lui. Aici sunt notate şi obiectivele şi regulile Frăției, care au 
rămas aproape neschimbate de două mii de ani. 

Tom dădu încet din cap, încercând să înţeleagă tot; ochii îi 
scrutau rafturile şi poposiră pe o bucată împăturită de pânză 
rărită. Părea murdară şi era acoperită de o învelitoare din piele. 

Încă cercetându-l, lezechiel îl întrebă: 

— Ştiţi ce e asta? 

Carter făcu semn că nu. Dar era sigur că tatăl lui ar fi ştiut. 
Alex şi-ar fi tăiat o mână ca să poată vedea măcar una dintre 
comorile astea. 

Glasul bătrânului cobori, plin de respect. 

— Este giulgiul Domnului nostru. 

Tom nu se putu controla. Deşi era ateu, fu scuturat de un fior. 

— Dar credeam că giulgiul e la Torino. 

Urmă un râs sec, dispreţuitor. 

— Nu e decât un truc de circ, menit să-i păcălească pe cei 
creduli şi să atragă devoţiunea şi banii lor. 

Tom nu spuse nimic. Ce ar fi putut zice? Pentru prima oară în 
viaţă vedea dovezile unei religii pe care o respinsese. 
Semnificaţia istorică a obiectelor de acolo era de netăgăduit, 
dar tot nu era convins de importanţa lor spirituală. 

Cu colţul ochiului zări un coif vechi, dotat cu apărătoare 
pentru nas. Alături de el, sprijinită de zid asemenea unei bâte 
de baseball din dulapul unui copil, se afla cea mai mare sabie 
pe care Tom o văzuse vreodată. Lama şlefuită, minunată era din 
oţel gros, călit, plăselele grele erau împodobite, iar mânerul 
fusese înfăşurat într-o țesătură pe care nu o recunoscu. La baza 
mânerului era un rubin mare, încastrat în metal, de două ori mai 
mare decât cel de pe inelul lui lezechiel. Sabia părea grea ca o 
bârnă, iar Tom nu se dumirea cum ar fi putut cineva să o ridice, 
darămite să o mânuiască în bătălie. 


Cu mândrie nedisimulată, lezechiel explică: 

— Coiful şi sabia au aparţinut lui Sir Antoine De La Croix, un 
cruciat din ordinul templierilor, care şi-a avut garnizoana la 
castelul Krak de Chevaliers, în Siria. Acum o mie de ani, a 
devenit comandantul Frăției. Eu sunt descendentul lui. 

— Sabia e nemaipomenită! Dar cum reuşea să o folosească? 
E enormă. 

lezechiel ridică nepăsător din umeri. 

— Pe vremea aceea, bărbaţii erau mai disciplinaţi. 

Privind celelalte pergamente, Tom observă o tăbliță de piatră 
impresionantă. Pe suprafaţa ei erau săpate nişte litere 
necunoscute. Dădu din cap a uimire. 

— Cum aţi făcut rost de toate comorile astea? Şi de ce le 
ţineţi ascunse? 

Ochii întunecaţi ai lui lezechiel îi scormoniră pe ai lui. 

— Fondatorul şi adepţii lui au recuperat, salvat şi transmis 
aceste obiecte din generaţie în generaţie, de două mii de ani 
încoace. 

Capul bătrânului se clătină, cufundat în gânduri. 

— Doctore Carter, istoria nu e ştiinţă. Doar amintire. 
Amintirea selectivă a câtorva oameni influenţi. Dacă cei 
puternici aleg să uite sau să schimbe ceva întâmplat în trecut, 
pot să o facă. Dar nu te poţi pune cu dovezile materiale. Istoria 
e asemenea credinţei; depinde de ceea ce crezi. Dar, spre 
deosebire de credinţă, opiniile sau amintirea cuiva cu privire la 
istorie pot fi susţinute de probe. 

Mâna fragilă mătură încăperea. 

— Aceste obiecte sunt probele noastre şi ne ajută să ne 
păstrăm credința. Aşa că, atâta timp cât obiectele 
supraviețuiesc şi sunt ţinute departe de cei lacomi de putere, 
care vor să ucidă religia, vom avea mereu dovada credinţei 
noastre. A ceea ce stim în sinea noastră. 

Deodată, Tom simţi stânjeneala celui lăsat pe afară. Ştia că 
lezechiel îl considera, cu ateismul şi ştiinţa sa, unul dintre cei 
însetaţi de putere, pornit să distrugă religia; un om care se 
folosea de promisiunile viitorului ca să anuleze importanţa 
trecutului. 

— Şi vă închipuiţi că dacă văd aceste dovezi voi crede în ceea 


ce credeţi şi dumneavoastră? 

Omul ridică din umeri. 

— Poate că da. 

— Dar istoria nu este religie. Cred că John F. Kennedy a 
existat şi că a fost un om mare. Dar nu îl venerez. 

— Gândiţi-vă la un singur lucru, doctore Carter. Dacă nu am fi 
crezut în natura divină a lui Hristos şi nu am fi ales să ne întărim 
credinţa în El strângând lucrurile pe care le vedeţi aici, dacă am 
fi ales să ignorăm trecutul şi să ne năpustim orbeşte spre un 
viitor de tehnologie ameţitoare, dar falit din punct de vedere 
spiritual, dacă am fi făcut asta, oare am mai avea obiectul pe 
care îl căutaţi? 

Tom dădu neutru din umeri. Faptul că Frăția se folosea de 
amintiri ca să-şi justifice credinţa, disprețul lui lezechiel faţă de 
omenirea care voia să-şi ia destinul în propriile mâini stârneau 
în el sentimente puternice, dar nu era momentul potrivit să 
dezbată asta. 

Pentru o clipă, lezechiel îl fixă cu privirea, apoi se răsuci 
brusc. 

Am discutat destul. E vremea să trecem la fapte. 

Luă o cheiţă de aur de la gât şi merse către firida din celălalt 
capăt al încăperii. Trase deoparte perdeaua, dând la iveală o 
cutie aurită, cu un acoperiş cu frontoane şi pereţi striaţi. 
Lucrătura era nemaivăzut de frumoasă. 

Bătrânul se aplecă încet şi deschise uşiţa zăbrelită. Tom auzi 
încheieturile scârţăâind. lezechiel băgă mâna înăuntru. Dură o 
veşnicie până când părintele se îndreptă de spate. In mână, 
ținea o casetă de metal preţios, incrustată cu pietre preţioase. 
Când lezechiel deschise caseta, Tom îşi întinse gâtul ca să vadă 
mai bine. 

Omul îl privi. 

— Lazăr, fondatorul nostru, le-a adus aici împreună cu 
giulgiul, ca să fie amintire a zilei în care omenirea şi-a crucificat 
Mântuitorul. 

Tom rămăsese fără cuvinte. lezechiel se apropie de el, ţinând 
la piept caseta de metal. Pe una dintre laturile ei, se vedeau 
rubine încastrate în argint, formând o cruce. Patru smaralde 
împodobeau aurul din fiecare colţ. 


— Obiectele nu au fost scoase niciodată din criptă. 

Ochii lui îl priviră şi braţele se întinseră către el. Superba 
casetă se afla acum la câţiva centimentri distanţă. Mâinile 
sigure ale chirurgului tremurară când luă caseta, încercând să 
arunce o privire peste capacul ridicat. Obiectele erau aşezate, 
unele aproape înfundate, pe un pat de mătase purpurie. Apoi 
înţelese ce se afla acolo; sau, cel puţin, crezu că înţelese. Se 
întoarse către lezechiel şi încercă să vorbească. 

Ochii negri îi văzură expresia şocată, iar capul bătrânului se 
clătină încet, confirmându-i bănuiala. 

— Dacă nu credeţi, atingeţi-le, îi şopti conducătorul Frăției. 

Tom puse caseta în palma stângă, apoi, cu degete delicate, 
ridică cele două obiecte din mătasea care le ascundea. Acum, 
când se aflau în palma mâinii sale drepte, înţelese limpede ce 
erau. 

Un piron de zece centimetri şi un dinte uman, îngălbenit. 

x kx * 

De la locul ei, în faţa peşterii Luminii Sacre, Maria îşi dădea 
seama că întâlnirea era pe sfârşite. Gardienii Lăuntrici, care 
protejau sanctuarul Frăției, o lăsaseră să coboare neanunţată, 
cu condiţia să rămână în afara peşterii şi să nu-l tulbure pe 
părinte. 

Privind prin uşa întredeschisă, dincolo de stâlpi, îl zări pe 
părinte, alături de fratele Bernard şi de fratele Helix. Aveau un 
oaspete; va trebui să-şi ţină nerăbdarea în frâu. Işi întinse gâtul, 
încercând să-l identifice pe vizitator, dar omul era ascuns în 
umbra coloanelor. Nu putea înţelege ce anume spuneau vocile 
care sunau cu ecou, dar din mişcările bărbaţilor şi din tonul 
discuţiei înţelegea că se pregăteau să plece. 

În acea clipă, Helix se aplecă spre musafir şi îi întinse mâna. 
Când străinul se apropie să i-o strângă, Maria îi întrezări silueta 
înaltă. Ţinuta lui îi părea cunoscută. 

Grupul începu să se îndrepte spre ea. Stând în umbră, Maria îi 
cercetă mai atent. Mergeau degajat, iar pasul vesel îi spunea că 
încheiaseră cu succes o afacere importantă. Acum venise rândul 
lui Bernard să-i strângă mâna vizitatorului nevăzut. Probabil că 
musafirul era foarte stimat de Bernard dacă era tratat cu atâta 
respect de către Apărătorul Imperativului Dintâi. Cu ea nu se 


purtase niciodată atât de respectuos. 

Cei patru bărbaţi se opriră la treizeci de metri distanţă de ea 
şi îşi continuară conversaţia. Vocile profunde se contopeau într- 
un murmur neclar. In mâna stângă, musafirul ţinea un pachet, 
dar tot nu îl putea zări din cauza stâlpilor. Bernard îşi mângâia 
barbişonul, iar Helix dădu aprobator din cap când părintele îi 
spuse ceva. lezechiel părea şi mai mic ca de obicei, stând lângă 
Helix şi oaspetele înalt. 

Brusc, auzi sunet de paşi la dreapta ei şi văzu un om 
desprinzându-se din umbre. Evident, aşteptase dincolo de uşă, 
poate că o păzise. Bărbatul se îndrepta către mijlocul peşterii ca 
să li se alăture, iar, când trecu prin dreptul primei torţe, Maria îl 
recunoscu. 

Gomora. 

Ce naiba făcea el aici? De ce fusese el invitat la Peştera 
Luminii Sacre ca să supravegheze această întâlnire importantă? 
Gomora era un agent secundar. Ea era primul agent. Şi totuşi 
Gomora era cel care se afla acolo, îl implicaseră în această 
vizită, era inclus. 

Faptul că părintele îi dăduse sarcina asta rivalului ei o umplea 
de ură, o ardea pe dinăuntru. Apoi îl văzu întorcându-i spatele, 
gata să dea mâna cu musafirul. Poate că doar i se păruse, căci 
imaginaţia i-o luase razna din cauza şocului, dar ceva din 
strângerea fermă de mână era dovada unei legături anume, 
care o umplea de gelozie. Evident că oaspetele era o persoană 
cu adevărat importantă. Apoi, în clipa următoare, străinul se 
întoarse către ea, iar chipul îi ieşi la lumină. 

Era doctorul Carter. 

Nu voia şi nu putea să creadă. De ce se afla savantul 
blasfemator în peştera sacră a Frăției? Maria scutură capul, ca şi 
cum ar fi vrut să se limpezească şi să-şi recapete stăpânirea de 
sine. Aşa cum învățase în tabăra de antrenament, stăpânirea de 
sine era de căpătâi. Ochii refuzau să vadă, dar, după câteva 
răsuflări profunde, totul deveni limpede. Nu greşise. Doctorul 
Carter chiar era acolo, şi nu pe post de prizonier sau duşman, ci 
ca un musafir la loc de cinste. Oare cum îl vrăjise pe părinte ca 
să-l convingă să fie invitat acolo şi să dea prieteneşte mâna cu 
el? 


Fierea i se ridică în gât când grupul se urni din loc, spre uşa 
unde aştepta ea. Se trase în umbră, în spatele uşii, luptându-se 
să se stăpânească atunci când Bernard şi ceilalţi trecură la doar 
câţiva centimetri de ea. Doctorul Carter era atât de aproape, 
încât i-ar fi putut atinge părul negru de pe cap. Maria putea auzi 
fiecare vorbă plină de satisfacţie. 

— Deci ne-am înţeles? îl auzi pe părintele lezechiel întrebând, 
în vreme ce întindea mâna pentru un ultim rămas-bun. 

— Da. Vă voi da de veste îndată ce găsim gene unice în 
mostre. Şi fireşte că vă vom spune când şi dacă găsim o 
potrivire pentru Mântuitorul vostru. 

Să găsim o potrivire pentru Mântuitorul vostru? 

Mariei nu-i venea să-şi creadă urechilor. 

Toţi lucrau mână în mână. A 

Savantul îl convinsese pe părinte să colaboreze. Incheiaseră o 
alianţă atât de diabolică, încât i se tăia respiraţia. Nu-i de mirare 
că i se spusese să se ţină departe de genetician şi că orice 
acţiune fusese suspendată. In disperarea lui, părintele, omul 
care susţinea dreptatea lipsită de compromisuri, fusese păcălit 
să facă un pact cu diavolul. Bernard îl legă pe Carter la ochi, 
cerându-i scuze, şi îl călăuzi pe coridorul strâmt, spre Marile 
Trepte. Părintele rămăsese în spate împreună cu Helix, iar 
Gomora îi urmărea protector. 

— Sper că facem ceea ce se cuvine, frate Helix. Nu sunt deloc 
bucuros să lucrez cu el. 

— Nu vă faceţi griji, îl linişti Helix. Aţi luat decizia corectă. Veţi 
vedea. 

Asta era ultima picătură. Părintele era dus în ispită de 
Apărătorul Imperativului Dintâi. Maria ieşi din umbră, luându-i 
pe toţi prin surprindere. Nici măcar nu încercă să-şi ascundă 
furia din voce. 

— Părinte, nu-l ascultați! Cum puteţi colabora cu ateul? 

Gomora se încordă, gata să reacționeze la orice mişcare. 

Lui lezechiel îi luă o clipă să-şi revină, dar în ochii lui negri se 
citea furia. 

— Nemesis? Ce cauţi aici? 

Maria râse cu amărăciune. 

— Am venit să vă conving să mă lăsaţi să-l ucid pe savant. 


Dar am impresia că fratele Helix ar prefera să-i strâng mâna. 
lezechiel îi răspunse: 

— La mijloc sunt lucruri pe care nu le poţi înţelege. 

— Să înţeleg? Ba da, înţeleg perfect. Aţi hotărât să vă folosiţi 
de blasfemia lui Carter ca să vă ajute în căutarea sfântă. Nu are 
niciun rost, e ca şi cum aţi folosi lumina lui Lucifer ca să vă 
călăuzească spre rai. 

Falca părintelui se încleştase. Încerca să-şi controleze furia. 

— Hai să-ţi explic ceva, interveni Helix. Genetica doctorului 
Carter ne oferă un prilej unic să-l găsim pe Mesia. Avem nevoie 
de el viu şi de partea noastră până când găseşte ceea ce 
căutăm. Acesta e singurul motiv pentru care Dreapta Ucidere a 
fost amânată. 

Maria îl ignoră, fără să-şi desprindă ochii de la părinte. 

— Dar doctorul Carter se amestecă în însăsi esenţa lui 
Dumnezeu. Oricare ar fi scopul, cum puteţi permite aşa ceva? 

lezechiel clătină din cap. 

— Tot ce contează este să îl găsim pe Noul Mesia. Restul nu 
are importanţă. Imperativul Dintâi nu se reduce la a alege între 
bine şi rău. Datoria mea este să am în vedere binele ultim, chiar 
dacă asta presupune să am de-a face cu răul. 

— Dar binele şi Dumnezeu presupun idealuri, nu au legătură 
cu târgurile. Dumneavoastră m-aţi învăţat asta. Savantul v-a 
corupt, iar fratele Helix îl lasă... 

Pierzându-şi răbdarea şi firea, părintele se răsti: 

— Nemesis, nu-mi pasă ce crezi. Înțelegerea va continua. Tu 
nu mai ai niciun amestec în treaba sta. Lasă-l pe Gomora să te 
escorteze, apoi întoarce-te acasă şi calmează-te. Eu sau fratele 
Bernard te vom căuta în curând. 

Cu aceste cuvinte, părintele şi Helix se răsuciră pe călcâie şi 
se întoarseră în Peştera Luminii Sacre. li dăduseră de înţeles că 
trebuia să plece. 

Furioasă, Maria făcu un pas pe urma părintelui lezechiel, dar 
Gomora se puse în faţa ei. Simţea cum mânia oarbă îi fierbea în 
vene. Ar fi vrut să se lupte cu Gomora şi să-l rănească, doar ca 
să-şi verse ciuda pe cineva. lar când cei doi paznici din Cercul 
Lăuntric se apropiară, se gândi să se lupte cu toţi. 

Dar ştia că nu ar fi obţinut nimic astfel. Şi avea multe de 


făcut. 

Inspirând adânc, se răsuci şi înaintă pe coridor, spre Marile 
Trepte. Mărind pasul, încercă să scape de furia provocată de 
slăbiciunea părintelui. Până acum, îl considerase un model, 
combinaţia perfectă dintre  blândeţe şi dreptate fără 
compromisuri. Dar omul îmbătrânea şi îi îngăduise fratelui Helix 
să se lase păcălit de doctor. Treptat, izbuti să-şi stăpânească 
furia fierbinte, care se întrupă într-o hotărâre de neclintit. 

Se concentră asupra unui singur gând, propriul ei prim 
imperativ: „Doctorul Carter va plăti pentru faptele lui. lar ea, 
răzbunătoarea Nemesis, va primi răsplata.” În adâncul ei, era 
încredinţată că părintele lezechiel nu dorea cu adevărat să 
colaboreze cu savantul. Cum ar fi putut fi de acord? 

În vreme ce urca Marile Trepte, totul îi devenea clar. Trecuse 
vremea când primea ordine de la fratele Bernard şi de la 
părinte. Acum venise timpul să acţioneze pe cont propriu. 


18 


LABORATORUL CRICK, LONDRA 


Jasmine Washington îşi înăbuşi fiorul când luă loc în 
laboratorul Crick, privind cum DAN scinda genomul în secvenţe. 
Creierul complex al genoscopului nu înţelegea importanţa 
activităţii sale. Cu toate că ochiul său incredibil de puternic 
putea vedea, nu putea recunoaşte ceea ce vedea. Deşi mintea 
maşinăriei putea citi, nu putea înţelege ceea ce citea. DAN pur 
şi simplu scana orbeşte literele genetice înscrise în ADN-ul 
colorat, sub „ochiul lui inteligent”. „Mintea virtuală” descifra 
mecanic programul încriptat, determinând care aminoacizi şi ce 
proteine erau codate. 

Genoscopului nu-i păsa de identitatea subiecţilor pe care îi 
analiza; el doar făcea distincţia între genele care îi alcătuiau. 
Pentru DAN, întregul nu era mai important decât părţile din care 
era constituit. Dimpotrivă, maşinăria credea că părţile alcătuiau 
întregul şi că asta era tot ce conta. Spre deosebire de Jasmine, 
genoscopului nu-i păsa că ADN-ul pe care îl analiza ar putea 
conţine planurile genetice ale unui tâmplar care trăise cu două 
mii de ani în urmă; un om pe care lumea întreagă îl cunoştea 
drept lisus Hristos. 

Carter se întorsese de două zile din călătoria la Tel Aviv, iar 
Jasmine era foarte uşurată că se înapoiase teafăr. Dar când îi 
arătase cuiul şi dintele, ea nu putuse manifesta acelaşi 
entuziasm exacerbat ca ceilaţi. Cu toate că niciuna dintre 
mostre nu-i contrazicea credinţa în ridicarea lui Hristos la ceruri, 
doar gândul că obiectele ar putea fi autentice o dădea peste 
cap. Nu putea scăpa de ideea profund neştiinţifică şi 
supărătoare că secretele pe care le conţineau ar trebui poate să 
rămână ascunse. 

Privi spre Bob Cooke. Sub stratul de bronz, chipul 
californianului era palid şi părea neobişnuit de încordat. Masa lui 
de lucru, ca şi cea a Norei Lutz, era înţesată de pipete, geluri şi 
rânduri de eprubete pline cu ADN colorat. 


— Nu mai durează mult. 

— Mda, făcu Bob cu un surâs strâmb. Şapte minute. Exact cât 
îţi ia să frigi un cotlet. 

— Tom ar face bine să se grăbească, remarca Nora. Altfel o 
să piardă evenimentul. 

— Nu-ţi face griji, o linişti Jasmine. Va fi aici. 

Tom dispăruse cu o oră în urmă - să facă vizita medicală -, 
dar ştia la ce oră trebuia să se întoarcă. 

Când Tom o convinsese să intre în Proiectul Cana, Jasmine 
acceptase mai mult din loialitate faţă de el şi din grijă faţă de 
Holly. Nu crezuse niciodată că aveau să găsească mostre 
autentice ori, dacă găseau vreuna, nu credea nu avea să 
conţină nimic deosebit. Dar acum nu mai era atât de sigură. In 
ultimele două zile, ea împreună cu Nora şi Bob îl ajutaseră pe 
Carter să pregătească mostrele Nazareth. Privise cum freza 
străpunsese  aşa-zisul dinte autentic al lui lisus Hristos, 
extrăgând ADN-ul din adâncul lui. Jasmine colectase cu mâna ei 
rămăşiţele de sânge uscat de pe un cui care îl ţintuise cu 
adevărat pe Hristos pe cruce. 

Inspiră adânc. Era înfricoşător şi simţea că-şi pierdea 
controlul. Foarte curând, avea să afle definitiv dacă mostrele 
Nazareth erau autentice şi conţineau ADN-ul lui Hristos. 

— Cum merge? se interesă Tom, dând buzna în încăpere. 

Respira sacadat, şi ochii albaştri îi străluceau însufleţiţi. 

— Aveţi rezultatul? 

Jasmine dădu din cap. 

— Da, mai e puţin. Câteva minute. 

Uşa laboratorului se deschise din nou, lăsându-i să intre pe 
Jack şi pe Alex. Nimeni nu voia să rateze clipa în care DAN 
dezvăluia ce îl deosebea pe Mesia de alţi oameni. 

Murmurul genoscopului îşi schimbă tonalitatea. Pe gâtul 
arcuit, luminile pâlpâiau. 

— Gata! 

Şi toată lumea tăcu. 

x x * 

Tom Carter nu dormise de trei zile, dar era mai energic ca 
oricând. Încă nu îşi revenise după vizita făcută în cripta Frăției; 
acum nu voia decât să vadă analiza mostrelor. 


Jasmine se ridică în picioare. 

— Înainte ca DAN să înceapă, trebuie să ştiţi câteva lucruri, în 
primul rând, genoscopul a fost configurat pentru a ne oferi o 
privire de ansamblu atât asupra mostrei de pe cui, cât şi a celei 
extrase din dinte. Analiza mostrei prelevate de pe cui va apărea 
prima. Dar, pentru că era atât de distrusă, ne putem considera 
norocoşi dacă DAN a putut citi mai mult de o treime din genom. 
Aşa că nu fiți dezamăgiţi. Mostra dintelui ar trebui să fie mai 
elocventă. Prezentarea de ansamblu a celor două mostre va 
apărea pe monitor, şi DAN le va prezenta vocal. 

Tom se uita cum monitorul de lângă genoscop se trezeşte 
brusc la viaţă, dând la iveală logoul GENIUS. 

Jasmine adăugă: 

— Dacă vom găsi ceva interesant, vom activa dispozitivul de 
realitate virtuală, aşa încât să putem vedea genele de aproape 
şi tridimensional. 

Lebăda neagră, uriaşă mârâi prevestitor. 

— Linişte, vă rog! DAN, eşti pregătit? 

Se lăsă tăcere. Nu se auzeau decât paşii celor care se 
apropiau de monitor. În mijlocul liniştii, DAN începu să 
vorbească: 

— Mostra cuiului din Nazareth a fost scanată integral. 
Rezultatele sunt disponibile. Vă rugăm să alegeți dintre 
opțiunile de pe ecran: Rezultate principale, Analiză 
cromozomială sau Căutare genetică detaliată. 

— Te rog să afişezi Căutarea genetică detaliată. 

Pe ecran începură să defileze litere, mult prea rapid pentru a 
fi citite. Din când în când, fluxul literelor încremenea, umplând 
monitorul cu un şir nesfârşit, secţionat în grupe de câte trei. 
Fiecare grupă reprezenta un codon, specific unui anume 
aminoacid: 


ATG AAG GAT ACG CTA TEA AGG TIT TTA AAT CGT AAC CAG 
GET TTA GGG CTT AAT CEA CEA CAT GGC CGT TTA GGG CTT 
AAT CEA CEA CAT GGC CTG GAT ATG CAC ATT ACC AAG AGA 
GGT TEG GAT ATG CAT ATT ACC AAG AGA GGT TEG GAT TGG 
TTA TGG GEA GTG TEG GAT TGG TTA TGG GAA GTG TIT GEA 
GTG TTT GGC TTT ATA TTG CTA TGC TAT GTT GTG ATG TTC TTC 


ATT GEG GAC AAC GGC TEC AGA TTG ACT AGA GEA GIC TIT 
GGC AAC GAT ACG CTA TEA TIT ATA TTG CTA GET CEA TIC TIC 
GAG TTA TGG GEA GTG TIT GEA GTC TIT ACG TIT TTA AAT GET 
GGC GTT GTG ATG TTC GTG ATG TTC TTC ATT CGC GAG AAC 
AAG GGC TEC AGA TTG ACT AGA ACA GTC TIT GGC AAC AGT 
ACG AAC GAC CGT TIT GGC AAC GAT ACG AAC GAC GET TTA 
GGG CTT AAT CEA CEA CAT GGC CTG GAT ATG AAA GTT AGC 
AAG TET ACA GGT GAA GTT CAA GTC GAA TIT TIT AAC CAC 
GTC TAC AGA GGT TEG GAT TGG TTA TGG GEA GTG TTT GEA 
GTC TIT GGC TIT ATA TTG CTA TGC TAT GTT GTG ATG TTC TTC 
ATT GEG GAG AAC AAG GGC AAC GAT ACG CTA TEA GTG TIT 
GEA GTC TIT TIT ATA TTG CTA GET CEA TTC TTC GAG CTG GAT 
ATG CAC ATT ACC AAG GEG GAG AAC AAG GGC TEC TTG TAC 
TIT ATC TGT TGG GGT CTA AGT GAT GGT GGT AAC CGZ ATT 
CAA CAA GEA GTC TIT GGC AAC GAT ACG CTA TEA TIT ATA 
TTG CTA GET CEA TTC TTC GAG TTA TGG GEA GTG TIT GEA 
GTC TIT ACG TIT TTA AAT CGT GGC CTT GTG ATG TIC GTG 
ATG TTC TTC ATT GGG GAG AAC AAG GGC TGC AGA TTG ACT 
AGA ACA GTC TIT GGC AAC GAT ACG AAC GAC GET TTA GGG 
CTT AAT CEA CEA CAT GGC CTG GAT ATG TEC AGA TTG ACT 
AGA ACA GTC TIT GGC AAC GAT ACG AAC GAG GET TTA GGG 
CAT AGA CGT TEG GAT TGG TTA TGG GEA GTG TIT GEA GIC 
TIT GGC TIT ATA TTG CTA TGC TAT GTT GTG ATG TIC TTC ATT 
GEG GAG AAC AAG GGC TEC AGA TTG ACT AGA GEA GTG TIT 
GGC AAC GAT ACG CTA TEA TIT ATA TTG CTA GET CEA TTC TTC 
GAGA TTA TGG GEA GTG TIT GEA GTC TIT ACG TIT TTA AAT 
CGT GGC GTT GTG ATG TTC GTG ATG TTC TTC ATT GEG GAG 
AAC AAG GGC TEC AGA TTG ACT AGA ACA GTC TIT GET CEA 
TTC TTC GAG CTG GAT ATG CAC ATT ACC AAG GEG GAG AAC 
AAGGGC TEC TTG TAC TIT ATC TGT TGG GGT CTA AGT GAT 
GGT AAC GEZ ATT CAA CEA GAC GEA GTC TIT GGC AAC GAT 
ACG CTA TEA TIT ATA TTG CTA GET CEA TIC TIC GAGA TTA 
TGG GEA GTG TIT GEA GTC TIT ACG TIT TTA AAT CGT GGC 
GTT GTG ATG TTC... 

De câte ori imaginea de pe monitor îngheţa, un număr clipea 
pe ecran, semnalând de care anume dintre cele douăzeci şi trei 
de perechi de cromozomi se lega codul ADN. Alături apărea un 
procentaj, anunțând cât anume din genomul total fusese 


analizat. Apoi goana literelor avea să continue, până când 
întregul genom avea să fie analizat. Procentajul final era de 
treizeci şi doi la sută. 

Imaginea de pe monitor se schimbă pentru ultima oară, 
afişând o schemă care prezenta toate cele douăzeci şi trei de 
perechi de cromozomi în coloana din stânga, iar în coloana din 
dreapta se putea citi procentajul ADN-ului lizibil din fiecare 
pereche de cromozomi. 

— Toți cromozomii sunt corupți în secțiunile lizibile nu a fost 
identificată nicio genă excepțională. Sunt necesare informați 
suplimentare pentru extrapolarea segmentelor lipsă. 

— Nu e bine? veni întrebarea lui Alex. 

— Nu, răspunse Tom. De vreme ce nu am putut citi decât o 
treime din mostră, nu am aflat cine ştie ce. ADN-ul e robust, dar 
secţiuni majore din codul genetic sunt ilizibile sau distruse din 
cauza metalului corodat şi din cauza distrugerii hematiilor de-a 
lungul timpului. Deci tot ceea ce ştim cu siguranţă e că nu am 
aflat gene neobişnuite în treimea de cod care a putut fi citită. 

— Şi acum ce facem? 

— Aşteptăm analiza ADN-ului din dinte. ADN-ul a fost protejat 
de stratul de smalţ şi ar trebui să fie intact. Din studiile asupra 
ADN-ului faraonilor egipteni - unele cu o mie de ani mai vechi 
decât mostra din Nazareth - s-a descoperit că materialul 
genetic prelevat dintr-un os ori dintr-un dinte e cea mai robustă 
formă de ADN existentă. 

Ca de obicei, Alex dorea să afle mai multe. 

— Dar cum poţi şti că nu există nimic în mostra aceea? 

Tatăl lui Carter prefera cuvintele, nu cifrele seci, şi nu era 
obişnuit să fie singurul din încăpere care nu înţelege. Aşa că 
Tom luă câteva pagini din imprimanta de lângă DAN. 

— Am să-ţi arăt, se oferi el, despăturind hârtia în mână. E mai 
uşor să analizezi datele imprimate. 

Jack li se alătură. 

Tom ţinea hârtia astfel încât cei doi să o poată vedea. 

— Acum ar trebui să fie mai clar. 

— Ăştia sunt cromozomii? 

Alex îşi pusese ochelarii şi arăta către titlurile numerotate. 

— Da. Închipuie-ţi că ai în faţă o hartă a Statelor Unite, 


formată doar din douăzeci şi trei de state. Cele douăzeci şi trei 
de perechi de cromozomi reprezintă statele, iar genele sunt 
asemenea oraşelor din aceste state. lnăuntrul genelor se 
regăsesc literele bazice, care sunt cetăţenii acestor oraşe. 
Ordinea literelor determină producerea unei proteine anume de 
către fiecare genă în parte. Proteinele îţi menţin corpul şi îl ajută 
să se dezvolte. Ele determină creşterea părului, digestia 
mâncării, îţi vindecă rănile şi aşa mai departe. Foaia asta cu 
date se ocupă doar de gene, mai ales de cele neobişnuite. 
înţelegi? Gene în afara sau la limita genomului standard, 
sănătos. 

Tom arătă cu degetul celula numită „gene anormale”, pe 
foaia cu numărul 20. 

— Dacă am fi găsit ceva, genele anormale ar fi fost scoase în 
evidenţă. Dar, după cum vezi, cele din acest cromozom sunt în 
limite normale. Cel puţin cele care au scăpat coroziunii. 

Tom le arătă partea de sus a foii. 

— Dacă priviţi aici, puteţi vedea că în secţiunea scanată, cea 
intactă, nu se află gene anormale. Nimic. 

— Şi tu speri ca genele unice să existe în cele şaptezeci de 
procente pe care nu le-ai putut scana? întrebă Jack. 

— Da. 

Jack se întoarse la genosocop. Jasmine şi Bob verificau 
scanarea mostrei din dinte. 

— Crezi că ADN-ul complet din cealaltă mostră ne va permite 
să vedem genele neobişnuite? 

— Poate că da. 

Alex cercetă pagina cu atenţie. 

— Cum ştie DAN unde se află genele în toate literele astea? 

— Doar o mică parte dintre cele trei sute de milioane de litere 
ce formează ADN-ul uman reprezintă gene funcţionale. 
Celelalte, aşa-zişii introni, nu au nicio funcţie. Fiecare genă are 
în faţă şi în spate o anumită combinaţie de litere, numite 
codoane stop-şi-start. Codoanele astea îi spun lui DAN unde 
anume să caute. De exemplu, majoritatea genelor încep cu 
metionina, un aminoacid - ATG. Aşa că, atunci când Dan citeşte 
ATG, ştie că acolo începe o genă. Pe de altă parte, TAG îi spune 
că acolo se termină gena. Aşa că maşina nu citeşte decât 


literele dintre aceşti markeri, aşa-numitele Cadre pentru Citire 
Liberă. DAN ignoră restul literelor, care pentru el nu au sens. 

— Scanarea mostrei dintelui e completă. Rezultatele sunt 
disponibile. Opțiunea Căutarea detaliată a genei a fost 
selectată. 

— De data asta scanarea e bună, îi anunţă Jasmine, cu vocea 
însufleţită de entuziasm. Aproape perfectă. 

Împreună cu ceilalţi, Tom se întoarse la monitor. 

— Nu s-au găsit gene în afara sau la extremele Genomului 
Uman Standard, îi anunţă DAN fără înconjur. 

— Cum? 

Tom era trăsnit. Nu-i venea să creadă. 

Jasmine oftă din rărunchi, dar nici măcar ca nu ar fi putut 
spune dacă era un oftat de uşurare sau de tristeţe. 

— Rahat! 

Jack înjură încet. 

Bob şi Nora se zgâiau la monitor. Alex se mulțumea să clatine 
din cap, încruntat. 

Tom verifică rezultatele principale ale scanării. Nu găsi nici 
urmă de gene anormale. Nimic. Nu era cu putință. Cel mai 
remarcabil lucru în legătură cu genomul dintelui era 
perfecțiunea lui absolută. Se potrivea aproape perfect cu 
Genomul Uman Standard, standardul cu care toată lumea era 
comparată, dar fără a se potrivi vreodată. Dacă acesta era într- 
adevăr genomul lui lisus, nu prezenta decât o singură 
anormalitate: era prea normal. În această alcătuire genetică nu 
era vizibil niciun defect. În afară de asta, nu aflaseră nimic. 

Apoi tonul academic al lui Alex răsună în tăcerea 
stânjenitoare. 

— Probabil că întrebarea mea e prostească, dar oare genele 
pe care le căutaţi n-ar putea avea altfel de codoane stop-şi- 
start, poate unele pe care DAN nu le recunoaşte? 

Tom se uită la Jasmine şi înţelese că prietena lui se gândea la 
acelaşi lucru. Chiar era o întrebare prostească, una pe care 
niciun genetician care se respecta nu ar fi pus-o, ştiind câte 
ceva despre atotputernicul genoscop. Şi, tocmai din acest 
motiv, Tom nu o respinse. 

— Dar cum am putea găsi codoanele astea noi? întrebă 


Jasmine, ca şi cum i-ar fi citit gândurile. 

Am putea încerca omologia, propuse Bob Cooke. Dar avem 
nevoie de o altă secvenţă de ADN care să conţină aceleaşi 
gene. 

— Omologie? 

— Da, explică Tom. DAN poate verifica două sccvenţe de 
ADN, căutând o secvenţă de litere care s-ar regăsi în ambele. 
Şansele ca acea secvenţă să reprezinte o genă sunt foarte mari. 
Luăm combinaţiile conţinând prima şi ultima literă, apoi gata! 
Am găsit noile codoane stop-şi-start. 

— Dar avem nevoie de o a doua secvenţă de ADN care să 
conţină una sau mai multe astfel de gene, îi reaminti Jasmine. 

— Ce zici de genomul găsit în IGOR când căutai genele celor 
vindecaţi prin credinţă? 

Tom era atât de disperat, că ar fi încercat orice. 

— Cum îl chema? Englezul incinerat anul trecut. Cel care 
uşura simptomele artritei reumatoide prin atingerea mâinilor. 

Jasmine se întoarse la computerul de pe masa de lucru de 
lângă DAN şi tastă cu iuţeală. 

— Parcă Anderson, nu? 

— Da, el e. Lansează un studiu accelerat de omologie. 
Genomul lui şi cel al lui Hristos. 

Degetele lui Jasmine se mişcară din nou. 

— Gata. l-am oferit lui DAN toate datele, şi în câteva minute 
vom primi un răspuns. 

După patru minute şi jumătate, care lor li se păruseră o 
veşnicie, DAN anunţă că ambele genomuri conţineau o secvenţă 
identică, formată din 57 000 de litere bazice, iar codoanele 
stop-şi-start erau formate din nouă litere: GEGTGACCG era 
grupul de deschidere, şi TEGAGGTAC era cel de încheiere. In 
mai puţin de treizeci de secunde, Jasmine recalibră genoscopul, 
setându-l să caute întregul genom al lui Hristos pentru a găsi 
genele dintre aceşti markeri. 

Urmă o pauză de câteva minute, timp în care Tom nu auzi 
niciun sunet, nici măcar o răsuflare. 

Apoi DAN vorbi: 

— Am identificat o genă din afara Genomului Uman Standard, 
pe copia paternă a cromozomului 10. 


Două gene. Erau două. Abia aştepta să-l întrebe pe DAN ce 
anume codificau aceste gene, dar înainte de a rosti vreo vorbă 
genoscopul începu să huruie, de parcă s-ar fi căznit să rezolve o 
problemă dificilă. Când maşinăria vorbi din nou, lui Tom i se 
păru că aude suprindere în tonul metalic şi monoton. 

— A treia genă a fost găsită în copia, paternă a cromozomului 
18. Nu mai există alte gene în afara Genomului Uman Standard. 

Tom fu cuprins de un val de uşurare şi beţie. Dezamăgirea de 
mai înainte fusese dată uitării. Posesorul dintelui avusese trei 
gene pe care majoritatea oamenilor dacă nu chiar toţi nu le 
aveau. Privi în jur şi surprinse expresia lui Jasmine. Şi chipurile 
celorlalţi oglindeau acelaşi şoc. 

Jack vorbi primul. 

— Ce anume fac genele astea? Merită să ne entuziasmăâm? 

— Hai să aflăm. 

Tom se răsuci şi i se adresă genoscopului: 

— DAN, te rog să estimezi funcţiile acestor gene noi. 

Huruitul genoscopului cobori în tonalitate, iar luminile de pe 
corpul ovoidal pâlpâiră, apoi huritul îşi recăpătă tonalitatea 
obişnuită. 

— Extrapolarea inițială a aminoacizilor codați indică faptul că 
genele din cromozomul 7 codează proteinele din ADM şi 
capacitatea de vindecare a celulelor. Genele din cromozomul 10 
reprezintă funcția de control al celulelor. A treia genă din 
cromozomul 18 este prea complexă pentru a se putea estima 
funcţiile ei. Acestea sunt doar estimări pe baza datelor 
furnizate. Este necesară confirmarea în urma analizelor de 
laborator. 

Bob Gooke se uită la Tom cu ochii cât cepele. 

— Incredibil. Prima genă poate crea sau repara ADN-ul. A 
doua are capacitatea de a controla creşterea celulelor. Poate că 
sunt gene inteligente, una pe post de accelerator de celule, iar 
cealaltă, un fel de frână în calea proliferării lor. Împreună, 
genele astea ar putea controla fluctuațiile din restul genomului. 

— Şi dacă extrapolarea lui DAN e corectă? îi atenţionă 
Jasmine. 

— Sigur că da, facu Tom dând din mână. Trebuie să verificăm 
în laborator descoperirea asta şi mai trebuie să aflăm care este 


funcţia celei de-a treia gene. Dar, dacă genele astea inteligente 
controlează restul ADN-ului, asta ar putea explica de ce 
genomul lui Hristos era atât de sănătos. Poate că din cauza asta 
sistemul lui imunitar era superior? 

— Un sistem imunitar pe care îl putea propaga la ceilalţi? 
interveni Bob Cooke, zâmbind entuziast. 

Tom surâse. 

— Să ştii că asta e o întrebare de şaizeci şi patru de mii de 
dolari. Asta trebuie să aflăm în laborator. 

Brusc, gândul îi fugi la lezechiel. 

— Jazz, vom putea găsi o corespondenţă în IGOR pe baza 
acestor gene? 

Femeia ridică din umeri. 

— Ar trebui să putem. Va lua un timp că recalibrăm baza de 
date pentru noile codoane stop-şi-start, dar ştim deja că Keith 
Anderson avea una dintre gene. Aşa că da, în caz că există o 
corespondenţă în IGOR, atunci am putea găsi un subiect în viaţă 
care să le posede pe toate trei. 

Tom se îndreptă către dispozitivul de realitate virtuală care se 
itea din ciocul genoscopului. 

— Hai să privim genele mai de aproape. DAN, prezentare 
vizuală. 

Simţi cum ceilalţi se îngrămădeau în jurul lui, în vreme ce îşi 
punea dispozitivul. Dar prietenii săi fură uitaţi în curând, pe 
măsură ce Carter se concentra asupra spaţiului lăuntric. La 
început, fu înconjurat de întuneric, apoi celula întreagă apăru 
sub el şi împrejurul lui. Toţi cromozomii, asemenea unor 
continente de diverse forme, străluceau în culori splendide. Tom 
ştia că asta se datora vopselelor magnetizate, dar nuanțele 
făceau ca întregul spectacol să pară mai mult, nu mai puţin 
real. 

— Arată-mi cromozomul 7, îi ceru genoscopului. Şi du-mă la 
rezoluţia de nivel cromozomial. 

Îndată, scena care i se înfăţişa se schimbă, iar spectrul de 
culori se lărgi. Acum imaginea se concentra doar asupra unui 
cromozom şi a şirului ADN pe care îl conţinea. Era minunat. 
Ochii i se plimbau pe suprafaţa spiralei duble şi multicolore. 
Vedea cum vopseaua magnetizată scotea în evidenţă diversele 


perechi de nucleotide, iar şirurile ADN-ului erau tridimensionale. 
Noua genă i se înfăţişă, iar la vederea ei pieptul i se umflă de 
entuziasm. Era secvenţa responsabilă cu dezvoltarea celui mai 
vestit şi influent om din istoric, lisus Hristos. lar el, un ateu, era 
primul care vedea „anormalitatea” genetică ce îl ajutase să-şi 
împlinească destinul. 

— DAN, du-mă la cealaltă genă de pe cromozomul 10. 

Imaginea se înceţoşă, apoi se reîntrupă. Acum se afla în 
interiorul  spiralei duble, îi privea  şirurile multicolore, 
fluorescente, călătorea de-a lungul unui bulevard incandescent 
de gene. Perechile de nucleotide din a doua genă nouă îl 
înconjurau. Se afla în interiorul uneia dintre genele care îl 
diferenţia pe Hristos de alţi oameni. Era copleşit. Dar se pleca în 
faţa  caraterului aleatoriu al naturii, pentru crearea unei 
asemenea excepţii. 

Însă a treia genă de pe cromozomul 418 îi tăie respiraţia. Nu 
era de mirare că DAN o catalogase drept complexă; avea sute 
de mii de perechi bazale, era mai lungă decât orice văzuse până 
atunci. Nu putea decât să-şi închipuie ce minuni ascundea. 
Deodată, mintea îi fu invadată de întrebări: cum aveau să 
decodifice genele şi să le strunească puterea? Oare se 
comportau la fel ca genele obişnuite? Ar fi putut folosi 
tehnologia ADN-ului normal recombinat ca să transpună 
proteinele codate în bacterii controlate în laborator? Oare le-ar 
fi putut injecata într-un virus introdus direct în corpul 
pacientului, al lui Holly? Atâtea întrebări. Dar erau întrebări 
pozitive. Acum dispunea de opţiuni. Avea cu ce să lucreze. In 
sfârşit, putea acţiona. 

Îşi dădu brusc seama că monopolizase dispozitivul şi îl 
scoase, ca şi ceilalţi să poată privi. Ca de obicei, îi luă o clipă să 
se readapteze la lumea reală, dar simţi de îndată că ceilalţi nu 
se mai îngrămădeau în jurul dispozitivului de vizualizare 
tridimensională. Surprins, se întoarse şi observă cu privire 
înceţoşată că se strânseseră cu toţii în jurul cuiva aflat de 
cealaltă parte a lui DAN. Simţi cum entuziasmul i se preschimba 
în agasare. Le spusese clar că nimeni altcineva în afară de 
membrii echipei Cana nu avea acces în această secţie a 
grupului de laboratoare Mendel. Mai ales astăzi, interdicţia era 


importantă. 

Se apropie de grup, iar tăcerea lui totală îl luă pe nepregătite. 
Nimeni nu scotea un cuvânt; echipa se aşezase în cerc şi se 
zgâia la intrus. Apoi ochii lui Tom îşi reveniră, se trezi că se 
holba şi el; intrusul stătea cu spatele şi era gol-puşcă. 

Jasmine stătea la tastatură şi îl îndemnă în tăcere să se 
apropie. Arăta de parcă ar fi văzut o stafie. Tom se întoarse 
către străin; acum se afla doar la câţiva zeci de centimetri 
distanţă. Jasmine chiar văzuse o stafie; stafia tâmplarului din 
Nazareth, mort de două mii de ani. 

Femeia mai introduse câteva comenzi în software-ul Duhul 
Genei şi holograma izbitor de reală a lui lisus Hristos se roti pe 
suportul din faţa sa. 

BEACON HILL, BOSTON 


Pe întâi aprilie, la 3.12 dimineaţa, la cincisprezece zile după 
descoperirea genelor Nazareth, în casa familiei Carter domnea 
liniştea. Întunericul. Din dormitorul lui Holly nu era tulburat 
decât de răsuflarea ei uşoară, regulată. Chipul plin de pace al 
fetiţei surâdea în vis; copilul nici nu bănuia că înlăuntrul ei 
creştea o tumoare. 

Trecuseră douăzeci şi patru de zile de când celula glială 
originară din creierul ei o luase razna. Până în acel moment, 
produsese deja nenumărate clone ce conţineau ADN la fel de 
răzvrătit. In vreme ce Holly dormea, revoluţia neobosită se 
accelera, tumoarea creştea chiar mai rapid decât prezisese 
DAN. Celulele cerebrale normale erau neputincioase în faţa 
acestei revolte. Până şi sistemul imunitar, poliţia corpului, 
pregătită să-i oprească pe invadatori, ignora mutaţiile din corpul 
copilului, lăsându-le cale liberă să-şi ducă la îndeplinire 
misiunea ucigaşă. 

Cu o zi sau două în urmă, când naşa ei şi tata o luaseră la 
cinema să vadă Războiul Stelelor VII, Holly simţise primele 
dureri de cap şi o ameţeală bruscă. Dar nu suflase o vorbă, 
temându-se că tatăl ei avea să dea vina pe computer şi să-i 
interzică să se mai joace. Aşa că Holly hotărâse să-şi mai 
limiteze din timpul de joacă şi să-l folosească doar câteva ore 
pe seară, încredinţată că durerile de cap aveau să dispară. Dar 
sigur că nu aveau să dispară. Dimpotrivă, urmau să se 
înrăutăţească. 

În timp ce Holly visa vara trecută, când mami şi tati încă erau 
împreună, jucându-se alături de ea pe nisipul alb-rozaliu din 
Golful Potcoavei din Bermude, celulele trădătoare deja îşi 
începeau a doua etapă a mutaţiei din evoluţia clonală. Dacă 
rebelii acestui război genetic de independenţă nu erau opriţi, 
urmau să se înmulțească la nesfârşit între pereţii strâmţi ai 
craniului, iar fetiţa avea să-şi regăsească mama pentru 


totdeauna, şi nu doar în vise. 
x x * 

Când ajunse a doua zi la serviciu, Tom Carter încă nu ştia 
nimic despre starea fiicei sale şi nici nu avea să afle până la 
tomografia lunară, care era programată în câteva săptămâni. În 
cele cincisprezece zile care urmaseră găsirii genelor din 
Nazareth, doctorul îşi concentrase toate gândurile şi întreaga 
energie asupra descoperirii modalităţilor de a le folosi puterea. 
Nici măcar nu avusese timp să mediteze la faptul că văzuse 
imaginea holografică trezită din morţi a lui lisus Hristos, nici să 
se îngrijoreze dacă Holly fusese definitiv afectată de boală. 

Primul lucru pe care îl făcuse în laboratorul Crick în acea 
dimineaţă fusese să verifice împreună cu Bob Cooke 
incubatoarele Gallenkamp. Scoase din raftul de sus patru 
recipiente rotunde, transparente şi le cercetă cu atenţie. Trei 
dintre ele conţineau bacterii Streptomyces, iar una dintre cele 
trei gene Nazareth fusese clonată în cele trei mostre. Bacteriile 
acționau pe post de fabrici, transpuneau noile instrucţiuni 
genetice în proteinele personale codate. Al patrulea recipient 
conţinea aceleaşi bacterii, cu cele trei gene combinate. 

— Vreo schimbare? întrebă de lângă el Bob Cooke. 

— Nu, e în acelaşi stadiu ca şi £. coli. Nu avem de-a face cu 
aceleaşi corpuri incluzionale, dar tiparul este asemănător. Ai 
folosit aceleaşi plasmide şi enzime restricţionale în toate 
recipientele? 

— Absolut aceleaşi. 

— Ei bine, gena naz3 încă refuză să se supună. Orice proteină 
ar coda, tot nu se lasă bătută. 

Bob Cooke luă al patrulea recipient, pe a cărui etichetă scria 
Treimea-Streptomyces, şi se încruntă. 

— Insă când punem cele trei gene laolaltă obţinem proteina 
necunoscută. 

— Da, dar care este funcţia ei? Culturile de celule umane 
dovedesc că gena nazl codează un soi de proteină reparatoare, 
dar nu una ieşită din comun. lar proteinele de pe gena naz2 au 
caracteristice limitate de controlare a celulei. Şi nici chestia asta 
nu e o noutate. Vreau să ştiu doar ce anume reprezintă proteina 
asta nouă, combinată din cele trei. Nu pare să aibă o funcţie 


anume. 

Bob îşi luă notițele de pe un scaun din apropiere. 

— Ce bine ar fi dacă am reuşi să facem ca blestemata de 
genă naz3 să lucreze de una singură. 

— Asta doar dacă e capabilă să funcţioneze de una singură, 
făcu Tom în barbă. 

— Dacă nu, atunci o să ne ia al dracului de mult timp să ne 
dăm seama care e rolul ei în ansamblu. Poate că ar fi o idee mai 
bună să încercăm să găsim o corespondenţă. 

Tom aşeză culturile la loc şi începu să se învârtă prin 
laborator. Era mai greu decât se aşteptase. Era sigur că 
strategia lui era corectă. Dar se părea că va fi nevoie să îşi 
deplaseze atenţia către alt centru de interes. Incă de la început, 
fusese clar că, dacă genele Nazareth conţineau ceva terapeutic, 
atunci răspunsul se găsea în proteina compusă din toate cele 
trei gene la un loc. Enigmatica naz3 părea să adauge un 
element imposibil de identificat la celelalte trei gene, 
transformându-le proteinele obişnuite în ceva cu totul nou şi 
incitant. Dar chiar şi lui DAN i-ar fi luat prea mult să descifreze 
separat gena infinit de complexă, aşa că strategia lui se rezuma 
la trei puncte principale. 

În primul rând, proteina trebuia produsă în laborator. 
Introducând cele trei gene în bacterie, celulele acesteia puteau 
fi transformate în minifabrici producătoare de proteine codate. 
lar Tom spera că, după câteva modificări, avea să poată injecta 
proteinele, asemenea unui medicament. 

În al doilea rând, cele trei gene urmau să fie introduse în 
animale vii, pentru a le verifica efectul asupra organismului şi a 
hotări ce proteine anume erau produse în vitro. 

A treia opţiune o păstra drept o manevră de urgenţă, în caz 
că primele două acţiuni ar da greş sau ar dura prea mult. 
Trebuia găsită o persoană care să posede un set complet 
funcţional al acestor gene. Tom ar fi putut astfel studia ín situ 
genele apărute natural. Şi dacă tot nu ar fi putut descoperi cum 
funcționau, atunci ar fi încercat să-l convingă pe individ că avea 
puteri vindecătoare şi să le folosească pentru a o vindeca pe 
Holly. Aceasta fusese opţiunea cel mai puţin agreată, dar, 
având în vedere cât de încet înaintau, ea ajungea rapid pe 


primul loc. 

Deja încercaseră de nenumărate ori prima opţiune. Cele trei 
gene fuseseră testate separat, apoi împreună în culturi de £ 
coli, Saccharomyces cerevisiae, Strepurmyces, chiar şi în culturi 
de celule umane. Dar, în fiecare caz în parte, gena naz3 
refuzase să-şi dea la iveală proteina şi misterioasa proteină 
compozită era obţinută doar prin combinarea celor trei gene - 
ceea ce obraznicul californian numise Treimea. Absolut de 
fiecare dată, această versiune creată în laborator a proteinei 
compozite păruse inertă. 

A doua opţiune nu dăduse rezultate până acum, cu toate că 
mai aveau de făcut câteva teste. Treimea nu avusese efect 
asupra şoarecilor, nici asupra celulelor tumorale vii, atunci când 
genele erau introduse cu ajutorul unui vector viral. La stânga, în 
dulapul dotat cu sistem de refrigerare, putea vedea şirul 
minunatelor seruri create de echipa lui; toate trei erau menite 
să fie introduse în celulele stem ale unui organism. Dar, odată 
ajunse acolo, acestea nu păreau să facă mare lucru. 

Dacă serurile nu urmau să aibă niciun efect în cadrul testelor 
viitoare, asta însemna că Bob Gooke avea dreptate şi că vor fi 
nevoiţi să se concentreze asupra celei de-a treia opţiuni. 
Trebuia să găsească pe cineva care ar avea deja acest set de 
gene, aşa încât să le poată analiza in vivo, ori să convingă 
subiectul să o vindece pe Holly. Tom întinse mâna după telefon 
şi formă extensia lui Jasmine din secţia de IT. Jasmine răspunse 
după două apeluri. 

— Sunt Jazz. 

— Bună, sunt Tom. Cum merge căutarea? 

Urmă o pauză. 

— Nu prea bine. Doar foarte puţine persoane au una dintre 
genele astea; ori nazl, ori naz2. Dar nimeni nu le are pe toate 
trei. Până acum, n-am văzut pe nimeni care să aibă gena naz3. 
Mama cea Mare scanează din ce în ce mai mulţi subiecţi. Am 
verificat căutările din IGOR şi şansele de a găsi ce căutăm sunt 
din ce în ce mai slabe. 

— Câte scanări captează Mama cea Mare? 

— Ca de obicei. Unul din cinci. 

— Să scaneze cinci din cinci. De acum înainte vreau să 


verificăm pe oricine scanat cu genoscopul, oriunde în lume. 

— Pe fiecare? Ce s-a întâmplat? Misteriorul tău lezechiel a 
început să facă presiuni? 

— Nu, mai avem trei săptămâni la dispoziţie până începe să 
se agite. 

Tom îşi aminti cât de încântat fusese bătrânul când îi 
înapoiase mostrele, dându-i de ştire că găsiseră trei gene. 
lezechiel îl întrebase în cât timp puteau găsi o corespondenţă, 
dar nu îl strânsese cu uşa ca să micşoreze termenul-limită de 
cinci săptămâni. 

— Celelalte opţiuni mă strâng cu uşa, Jazz. Nu mai am de 
ales. Tu eşti şansa noastră acum. 

— Mersi, acum mă simt mult mai bine. Dar nu-ţi face iluzii. Ar 
putea trece ani de zile până să apară un subiect care posedă 
toate trei genele, scanat şi stocat în IGOR. Asta doar dacă o 
asemenea persoană există. 

— Dar cele optzeci la sută dintre genomurile pe care Mama 
cea Mare nu le-a stocat în IGOR? 

Jazz oftă. 

— Sunt în baze de date private din toată lumea. Ar fi ilegal 
dacă aş pătrunde în ele. 

— llegal doar dacă ar afla cineva. 

Jasmine încercă să pară scandalizată, dar Tom îi ghici 
entuziasmul din voce. 

— Bazele astea de date sunt foarte bine protejate. 

— Vrei să spui că aşa ceva nu se poate face? Sau că ar fi 
nevoie de un geniu? 

Jasmine izbunci în râs. 

— Doctore Carter, ţi s-a mai spus că te transformi într-un 
linguşitor de zile mari atunci când e nevoie? 

Era rândul lui Carter să chicotească. 

— Nu, doctore Washington, nu mi s-a spus niciodată aşa 
ceva. 

După o altă pauză, Jasmine vorbi cu o voce mai serioasă. 

— Ce-mi face fina? Părea cam tăcută la film. 

— Ştiu, dar ea zice că se simte bine. 

— Când e programată următoarea tomografie? 

— Peste o săptămână. 


— Chiar crezi că ai nevoie de o corespondenţă ca să o poţi 
ajuta? 

— Incercăm şi celelalte căi, dar nu prea avem şanse până 
acum. Deci, da, am nevoie de un subiect. 

Jazz oftă. 

— Să văd ce pot face. Dar te rog să-mi promiţi ceva, Tom. 

— Orice. 

— Să mă vizitezi la închisoare! 

x kx * 

Bărbatul era perfect. Statura, forma trupului, până şi forma 
feţei erau ideale. In ultimele două săptămâni, Maria Benariac îl 
urmărise peste tot prin Boston pe omul brunet; era limpede că 
nu era de mult în oraş şi avea puţini prieteni. În a treia zi de 
pândă, bărbatul mersese într-un club din centru, unde Maria 
descoperise că era bisexual. Dar asta nu era o problemă; nu 
avea decât parteneri de ocazie. Se pare că nimeni nu avea să Îi 
simtă lipsa timp de o săptămână sau două. Nici telefonul nu îl 
folosea prea mult - aflase asta supraveghindu-i conversațiile -, 
iar când suna, prefera să nu răspundă, lăsând să se activeze 
robotul. 

In afară de anumite schimbări necesare, era exact ceea ce 
căuta. Chiar şi sexualitatea lui avea să justifice mai uşor ceea ce 
avea de gând să-i facă. Sexualitatea lui făcea din el un păcătos 
şi deci se putea descotorosi de el. Urmărindu-l de la clădirea 
companiei, Maria era foarte precaută. Cercetându-i trecutul, 
aflase că lucrase pentru poliţia din New York şi deci avea o 
oarecare pregătire. Observă rucsacul purtat pe umăr şi şapca 
din mâna dreaptă. Se pare că interviul decursese bine. 

Excelent. 

Dacă nu ar fi obţinut slujba de paznic, toate calificările lui ar fi 
fost inutile. Dar, deja angajat acolo, era perfect; un dar de la 
Dumnezeu. 

Omul urcă în maşină, iar Maria îl urmări. Nu avea nevoie să îl 
urmeze prea îndeaproape, putea ghici ce urma să facă şi încotro 
se îndrepta. Inchiriase un apartament dintr-un bloc de lângă 
Harvard. Zece minute mai târziu, trecând de campusul GENIUS, 
Maria îşi îngădui un mic surâs încordat. Satisfacţia de a-l fi 
omorât pe savant era aproape palpabilă. Şi, în câteva zile, 


satisfacția avea să fie adevărată. 

Se apropiau de apartamentul lui, aşa că Maria parcă maşina 
la un bloc distanţă şi o luă după el pe jos. Bărbatul intrase deja 
când ea ajunse la uşa clădirii de cărămidă. Incercă uşa şi, la fel 
ca în zilele trecute, o găsi descuiată. Intră, se asigură că era 
singură, apoi merse rapid spre cele două lifturi şi urcă în cel 
funcţional. Clădirea dărăpănată, cu vopseaua cojită, era locuită 
mai mult de studenţi. Dar era acceptabil pentru câteva zile. 
Fratele Bernard încercase cu siguranţă să dea de ea, deja îi 
lăsase trei mesaje la apartamentul ei din Londra; niciunul nu 
primise răspuns. Dar Bernard şi oricine ar fi căutat-o nu o vor 
găsi niciodată acolo. lar când o vor găsi, va fi prea târziu. 

Ajunsă la al treilea etaj, îşi verifică salopeta şi conţinutul 
trusei de scule, pe urmă merse de-a lungul coridorului, până la 
apartamentul bărbatului. Numărul 30. Se opri şi bătu la uşă. 

Tăcere. Apoi, o voce înfundată. 

— Cine e? 

De cealaltă parte a uşii, auzi respiraţia lui şi bănui că privea 
prin vizor. Ridicându-şi cutia cu scule, se întoarse încât să arate 
logoul de pe spatele salopetei. Cu cea mai aspră voce 
muncitorească de care era în stare, Maria şuieră: 

— Sunt de la firma de electricitate, domnule. S-au înregistrat 
nişte oscilaţii periculoase de tensiune în clădirea asta şi în cea 
de alături. Trebuie să vă verific contorul şi instalaţia. E doar o 
măsură de siguranţă. 

Urmă o pauză. 

— Ai legitimaţie? 

Întrebarea o irită. „De ce erau oamenii atât de bănuitori? se 
gândi Maria. Ce motiv avea un fost poliţist, robust şi în formă, să 
nu aibă încredere în angajatul unei companii electrice? Ce 
anume îl speria?” 

Băgă mâna în buzunarul salopetei şi scoase o scrisoare 
tipărită. 

— Am o scrisoare de la şefu'. Cu antetul companiei. Vă 
convine? 

Îi strecură scrisoarea pe sub uşă. 

— Sau vreţi să-mi vedeţi legitimaţia? 

Simulă că deschide cutia de scule şi scotoceşte. Ca şi cum şi- 


ar fi pus legitimaţia pe acolo, iar acum se căznea să o găsească. 
Scoase nişte sunete de agasare. Dar, în loc să caute cu 
adevărat, femeia stătea în aşteptare. Asculta. De cealaltă parte 
a uşii auzea cum bărbatul despăturea hârtia. Tipul rămăsese pe 
loc. Nu se dusese să telefoneze companiei, ca să verifice. Era 
semn bun. 

— La naiba! Ştiu că am legitimaţia pe undeva, pe aici. Dacă 
doriţi, mă întorc mai târziu, după ce o găsesc. 

Tăcere. Aproape că auzea cum mintea bărbatului gândeşte, 
în vreme ce el împăturea hârtia la loc. Tipul ăsta nu dorea deloc 
să o vadă întorcându-se. Voia să termine o dată pentru 
totdeauna cu vizita asta. 

Se auzi sunetul yalei descuiate. Lanţul fu tras. 

— Intră, o invită bărbatul, dându-i înapoi scrisoarea. 

Se încrunta, cu şapca în mână. 

— Cât timp crezi că durează? 

— Cinci-zece minute. Termin cât de repede pot. 

Maria închise uşa în urmă şi îl urmă în bucătăria îngustă. 

Omul stătea cu spatele la ea. Deschise uşa unui dulăpior. 

— Contorul şi celelalte chestii sunt aici. E al tău. 

— Mulţam. 

Maria scoase o pungă de plastic cu logoul K-Mart din cutia cu 
scule şi pistolul Glock semiautomat, dotat cu amortizor, înainte 
ca omul să poată schiţa vreo mişcare, îi trase punga peste cap, 
îi apăsă ţeava pistolului pe tâmplă şi trase de două ori. Chiar 
dacă folosise punga, tot se făcuse mizerie, dar ceva mai puţin. li 
târî cadavrul în cadă şi dădu drumul la apă rece. Dacă folosea 
gheaţă, descompunerea putea fi întârziată o săptămână, iar 
după aceea, nu mai conta. 

Se întoarse la şapca bărbatului, care zăcea pe jos, şterse 
două picături de sânge de pe cozorocul negru şi-o puse pe cap. 
li venea bine. Avusese dreptate, îşi spuse Maria zâmbind. 
Bărbatul era perfect. 

Asemenea tuturor societăţilor de pe glob, lumea cibernetică 
are şi ea subculturile ei. Puşti plictisiţi, pricepuţi la informatică, 
vagabondează pe străzile spaţiului cibernetic căutând senzaţii 
tari şi recunoaştere prin încercările lor de a pătrunde în orice 
sistem. Aceşti aşa-zişi ciber-golani hoinăresc pe autostrăzile 
electronice, sărind de la un site la altul, încercând să se 
convingă unul pe altul că sunt cei mai tari informaticieni din tot 
oraşul cibernetic. Cu toţii au acelaşi vis: să facă ceva periculos, 
eroic, să ucidă vreun dragon electronic, trecând astfel de la 
rangul de ciber-golan la /ord cibernetic. 

Puţini izbuteau. Dar existaseră şi câteva adevărate legende. 
Inclusiv cea a hackerului care pătrunsese în baza de date a 
Trezoreriei federale, în sistemul de ghidare prin satelit al NASA 
şi în centrul strategic de comandă al rachetelor nucleare ruseşti, 
preluând complet comanda. Din fericire, hackerul era inofensiv 
şi, de fiecare dată, se mulţumise să atragă atenţia autorităţilor 
asupra defectelor de securitate, arătându-le cum puteau fi 
îmbunătăţite. Sigur că aceleaşi autorităţi încercaseră să-l 
identifice şi să-l aresteze, dar pentru că informaticianul folosea 
o rută complexă, schimbând nodurile de legătură, sărind de la 
sisteme la legături prin satelit şi invers, îşi pierduseră ţinta. 
Comunitatea cibernetică ştia însă cine era făptaşul. Era unul de- 
al lor. 

Asta se întâmplase în urmă cu doisprezece ani. După aceea, 
numele Razor Buzz nu mai apăruse pe internet, dar numele 
geniului dăinuia şi era recunoscut drept un adevărat lord 
cibernetic. 

Dar în acea seară, Razor Buzz gonea din nou pe super- 
autostrada informatică.  Alter-egoul informaticianului cerea 
protecţia asigurată de anonimat şi simţea nevoia de a se hrăni 
cu fostele victorii evocate de numele său. Căci în acea seară 


femeia care petrecuse ani de zile să ajungă o foarte respectată 
membră a comunităţii ştiinţifice - câştigând până şi Premiul 
Nobel - încălca iar legea. 

Doctorul Jasmine Washington luă o altă gură de cola dietetică 
şi muşcă din felia de pizza, fără a-şi lua ochii de la monitorul cu 
diagonala de cincizeci de centimetri. De cincisprezece ore lucra 
în biroul ei de la parterul piramidei Genius. Pentru prima oară, 
Jasmine se bucura că Larry era plecat din oraş. Se bucura de 
liniştea nopţii, era perioada în care mintea îi funcţiona la cote 
maxime. 

În afară de strălucirea albastră a monitorului, singura sursă 
de lumină din biroul micuţ şi ordonat era o lampă mobilă, 
înclinată. În camera de alături, albă şi cu temperatură 
controlată, care constituia centrul departamentului de 
tehnologie a Informației, Mama cea Mare scotea un murmur 
blând, aproape liniştitor, o parte minusculă din creierul ei 
incredibil de puternic fiind ocupată cu colectarea şi asamblarea 
fiecărei scanări provenite de la toate genoscoapele funcționale 
de pe tot globul. Nu se auzea niciun alt sunet în afară de ticăitul 
liniştit al ceasului ce trona pe monitor. Era trecut de miezul 
nopţii şi lui Jasmine i se părea că toată lumea dormea, în afară 
de ea. 

Verifică notițele. Cu două zile în urmă, se încheiase căutarea 
de fişiere istorice în baza de date IGOR, dar nu se găsise nicio 
corespondenţă, cu toate că informaţii de la noi scanări soseau la 
fiecare oră. Dar acum, Jasmine căuta în altă parte. Deja intrase 
ilegal în multe baze de date ADN din lista ei, cele mai uşor de 
spart. Spre exemplu, spitalele şi micile companii de asigurări din 
întreaga lume. În fiecare bază de date, introdusese un fişier 
inteligent, comprimat, conţinând doar secvenţa genetică a 
genelor Nazareth, vrând să găsească o potrivire. Tocmai 
terminase de căutat în unele dintre bazele de date mai mari şi 
cu acces mai dificil, inclusiv în cele ale angajaţilor militari din 
SUA, Anglia şi Franţa, care erau toate protejate de alarme 
software şi sisteme de urmărire PREDATOR ll. Dar aceste 
obstacole nu constituiau o problemă pentru un lord cibernetic, 
iar Jasmine era mulţumită că nu-şi pierduse talentele de hacker. 
Însă, după ce scanase aproape două sute de milioane de 


genomuri, era dezamăgită, pentru că încă nu se ivise o potrivire 
completă. 

Îşi întinse braţele deasupra capului şi se ridică din scaun, apoi 
se îndreptă cu picioare amorţite spre peretele de sticlă al 
piramidei ca să se mai dezmorţească. Afară, totul era negru ca 
smoala. Dar tot putea vedea stelele presărate pe cerul senin şi 
secera subţire a lunii. În faţă, dincolo de întunericul campusului, 
vedea lucirea palidă a gheretei de la intrare. Ştia că acolo se 
aflau doi paznici care supravegheau perimetrul prin camerele 
de luat vederi. Intrase în computerul video şi introdusese o 
filmare repetitivă în camera care o supraveghea. Dacă vreunul 
dintre paznici ar fi privit acum, nu ar fi văzut decât un birou gol, 
nemişcat, nu pe şefa departamentului de IT, care accesa 
neîncetat şi ilegal baze de date. 

Se întoarse la computer şi se aşeză. Când văzuse holograma 
lui Hristos fusese îngrozită, simţise că îi invocase spiritul 
împotriva voinței Sale, asemenea unui necromant din 
străvechime. După găsirea genelor Nazareth, îşi cercetase 
sufletul toată noaptea şi o bună parte din ziua ce urmase. Nu 
ştia ce era de făcut: să-i spună lui Tom că nu mai voia să facă 
parte din Proiectul Cana sau să continue cu această căutare, 
care promitea ceva miraculos. După o mulţime de rugăciuni de 
modă veche, hotărâse în cele din urmă că, dacă genele astea o 
puteau vindeca pe Holly şi specia umană în general, atunci 
trebuia să-şi facă treaba până la capăt. Şi acum ei îi revenea 
sarcina de a găsi o potrivire. Tom şi Holly depindeau de ea. 

Jasmine mai verifică o dată însemnările despre bazele de date 
pe care urma să le viziteze. Le sortase pe toate în ordine 
crescătoare, în funcţie de dificultate şi de risc. | se părea de bun 
simţ să încerce găsirea unei potriviri în cel mai sigur mod posibil 
şi să rişte doar atunci când era neapărat nevoie. La urma urmei, 
dacă era prinsă şi aruncată în închisoare, asta nu avea să ajute 
pe nimeni. Chiar şi aşa, ştia că cele mai bogate baze de date se 
aflau în bazele de date mai mari şi mai bine protejate. Cea mai 
impresionantă era o bază de date din Paris, pe care Jasmine o 
poreclise „Gaura Neagră”, deoarece, cu toate că era foarte 
amplă - conţinând multe milioane de genomuri -, era protejată 
de noua versiune PREDATOR III. Asta însemna că era la fel de 


sigură ca propriul ei IGOR, pe care ea îl considera de-a dreptul 
impenetrabil. Cine intra în Gaura Neagră fără permisiune sau 
fără a fi îndeajuns de abil era absorbit în sistem şi nu i se dădea 
voie să se delogheze, apoi sistemul PREDTOR identifica 
semnalul hackerului şi îl descoperea rapid. Pentru Razor Buzz, 
sistemul ăsta ar fi fost irezistibil, dar Jasmine Washington, mai 
în vârstă şi mai experimentată, era mult mai prudentă în faţa 
riscurilor reale. Avea să pătrundă în Gaura Neagră doar atunci 
când şi dacă ar fi fost nevoie. 

Mută cursorul pe ecran şi trecu la următorul sistem. Oricine 
era pus cât de cât la punct cu genetica ştia despre existenţa 
Bazei de Date a Diversităţii Genomului Uman. Acolo erau 
depozitate roadele controversatului proiect omonim, înfiinţată în 
anii 1990, baza de date era creaţia a doi geneticieni, Luigi Luca 
Cavalli-Sforza, de la Universitatea Stanford, şi Kenneth Kidd, de 
la Yale. Proiectul Diversităţii Genomului Uman era un derivat al 
Proiectului Genomului Uman. Misiunea lui era de a colecta şi 
păstra ADN-ul şi genele din peste cinci sute de comunităţi 
etnice din zone îndepărtate ale lumii. Multe dintre acestea, ca 
triburile hadza din Tanzania, yukaghir din Siberia şi onge din 
insulele Andaman, erau pe cale de dispariţie. 

Se iscaseră controverse, deoarece se considera că ştiinţa 
occidentală preţuia ADN-ul acestor populaţii mai mult decât pe 
membrii lor. Existaseră multe cazuri notorii când Occidentul, în 
special guvernul Statelor Unite, încercase să patenteze gene 
rare, care promiteau să combată anumite boli. Aceste tentative 
fuseseră înăbuşite, dar, dacă li s-ar fi dat curs, atunci toate 
profiturile ar fi mers la bugetul guvernului şi al companiilor 
farmaceutice, nicidecum la posesorii indigeni ai acestor gene. 

Datorită  genoscopului, liderii proiectului avuseseră 
posibilitatea de a stabili reguli, asigurându-se astfel că erau 
identificaţi toţi indivizii care furnizau mostre de ADN. Aşa încât, 
dacă se descoperea vreo genă rară, persoana căreia îi aparţinea 
ar fi putut fi identificată, ca şi familia ei şi comunitatea din care 
făcea parte. Persoana, familia sau comunitatea ar fi putut 
beneficia apoi de profitul care ar fi rezultat. Odată ce această 
latură a proiectului a fost pusă la punct, proiectul continuase 
mult mai lesne, iar genomurile au fost stocate în baza de date a 


Diversităţii Genomului Uman. 

Accesă iconul şi imediat i se ceru parola. Recunoscu pe dată 
arhitectura de bază a sistemului, era un Kibuki 2000, un sistem 
foarte avansat. Ca în cazul tuturor lucrurilor de origine 
japoneză, Jasmine era impresionată de designul sistemului. 
Barierele care protejau accesul la baza de date erau foarte bine 
programate, bine gândite şi presărate cu alarme de software 
inteligent amplasate. 

Dar nu avea probleme. Deşi Razor Buzz nu mai era la fel de 
activ ca în trecut, doctorul Jasmine Washington era la curent cu 
ultimele noutăţi din domeniu, ba chiar le şi influenţase. Ştia din 
experienţă că sistemele japoneze aveau un singur defect, unul 
fatal. Însăşi frumuseţea şi claritatea designului erau călcâiul lui 
Ahile. 

Mecanic, mâna i se întinse după o felie de pizza rece; 
mestecând, Jasmine gândea. După ce termină, se şterse 
absentă cu mâna, apoi începu să tasteze. Una câte una, 
desfăcea fiecare cusătură invizibilă de programare, pe care cel 
care concepuse programul o folosise să „coasă“ laolaltă baza de 
date. Dezactiva zid după zid şi, de fiecare dată, presupunerea ei 
se dovedea corectă. Aici era problema sistemului. Era prea bine 
făcut. Prea previzibil. 

În mai puţin de patruzeci de minute, la fel ca Razor Buzz 
altădată, pătrunsese acolo, căuta prin baza de date, importa o 
copie a fişierului cu genele Nazareth şi căuta o corespondenţă 
pentru secvenţa genetică. Întinse mâna după cola dietetică şi se 
pregăti pentru o scurtă aşteptare. Până şi computerului ei 
puternic, de 100 de terrahertzi, avea să-i ia o vreme să scaneze 
o bază de date de asemenea dimensiuni. 

Dar mesajul „Corespondenţă identificată” se ivi aproape 
instantaneu pe ecran. Apăruse atât de repede, încât Jasmine 
tresări şi vărsă băutura pe tricou şi blugi. 

— Dumnezeule! 

Agasarea trecătoare fu înlocuită de încântare atunci când 
imaginea de pe monitor se schimbă, apărând o fotografie 
scanată alături de un text. Poza era de genul celor care li se fac 
la politie infractorilor arestaţi; era chipul măsliniu al unui bărbat 
cu păr cărunt şi lung. Îi plăcea faţa lui. Era puternică şi plină de 


demnitate, ba chiar de nobleţe. Omul părea în vârstă, dar în 
formă, avea torsul gol, iar muşchii corpului se reliefau fermi. 
Mută mouse-ul în josul paginii, pe textul de lângă poză. Bărbatul 
era un indian Wayuu din Csarisal, Columbia. Numele de familie 
era Puyiana, dar în dreptul numelui mic nu apărea decât Al. 
Citind rândurile de la baza ecranului, inima îi sări în piept. 

„Se spune că are darul vindecării.” 

Al era vraci. Jasmine află că, spre deosebire de alţi 
vindecători din aceeaşi zonă, Al Puyiana nu folosea plante şi 
ierburi ca să-i îngrijească pe cei bolnavi, ci „atingerea mâinilor”. 
Oamenii de ştiinţă care compilaseră informaţiile susțineau că nu 
înțelegeau cum reuşea să vindece, dar existau „dovezi solide" 
că omul poseda un „dar autentic". 

În partea de sus a ecranului, văzu câteva iconuri care îi 
ofereau mai multe informaţii despre subiect. Cel căruia îi acordă 
mai multă încredere era despre „informaţiile genetice”, care i-ar 
fi putut confirma corespondenţa cu genele Nazareth - cele pe 
care, fără îndoială, cercetătorii anteriori le rataseră din cauza 
codoanelor stop-şi-start diferite. Era pe cale să apese iconul, 
când băgă de seamă că sub numele lui Al erau înscrise două 
date, nu doar cea a naşterii. A doua era cu două luni în urmă. 

— Nu se poate, şopti. 

Simţi o împunsătură de tristeţe pentru omul pe care tocmai 
ce îl cunoscuse. Al Puyiana, bărbatul cu chipul puternic şi mâini 
vindecătoare, murise cu trei luni în urmă, la înaintata vârstă de 
nouăzeci şi doi de ani. 

Verifică din nou secvenţa genetică. Se potrivea perfect. 
Mortul poseda trei dintre genele Nazareth, ascunse în genomul 
său, şi fiecare dintre ele era la fel ca secvenţa găsită în mostra 
din ADN-ul lui Hristos. Copie fişierul, scanarea genetică şi le 
exportă pe discul de back-up de lângă computerul ei. Chiar dacă 
vraciul era mort, le-ar fi putut dezvălui alte secrete. 

— Rahat! ` 

Nu era drept să-l fi ratat doar cu trei luni. li trecu prin cap să-l 
sune pe Tom şi să-i spună, dar când se uită la ceas, renunţă la 
idee. Era aproape unu şi jumătate noaptea. Jasmine ştia că Tom 
obişnuia să rămână la birou până târziu, dar se îndoia că 
savantul încă mai era acolo. Poate că ar fi trebuit să meargă şi 


ea acasă şi să doarmă puţin, dar acum era prea agitată ca să 
mai poată pune geană peste geană. Citi încă o dată textul 
despre indianul Wayuu. Cuvintele „Se spune că are darul 
vindecării” păreau să se desprindă de pe fundal şi să o 
zgândăre. 

x x * 

Oftând adânc, femeia mai verifică o dată posibilele potriviri în 
sistem, apoi ieşi metodic, asigurându-se că nu lasă urme ale 
pătrunderii sale. Aşa cum făcuse de atâtea ori, în urmă cu mulți 
ani, se strecurase iarăşi, nevăzută, într-o fortăreață întunecată 
şi aparent impenetrabilă, apoi se furişase înapoi afară, lăsându-i 
pe paznici să doarmă netulburaţi, neştiutori că sistemele de 
apărare fuseseră violate. 

Poate că Jasmine făcu ceea ce făcu ulterior din cauza 
frustrării de a se fi aflat atât de aproape de ceea ce căuta. Sau 
poate pentru că era prea surescitată ca să poată dormi. Ori 
poate pur şi simplu îi făcea plăcere să fie iarăşi Razor Buzz, 
hackerul rebel şi pornit contra autorităţilor. Oricare ar fi fost 
motivul, Jasmine Washington ignoră lunga listă cu baze de date 
ADN, anevoie alcătuită, şi trecu direct la ultima. Era vremea să 
afle dacă Razor Buzz putea să pătrundă acolo, dacă lordul 
cibernetic se putea furişa în cea mai întunecată fortăreață 
dintre toate: Gaura Neagră. 

x kx * 

O jumătate de oră mai târziu, în ghereta paznicilor GENIUS se 
schimba tura. Cei doi nou-veniţi intrară zgomotos şi schimbară 
câteva glume obscene cu colegii lor care tocmai plecau. 

Gus Stransky era angajat la SHIELD, firma privată de pază 
care supraveghea campusul GENIUS, de aproape şapte ani. Era 
trecut de cincizeci de ani şi făcuse parte din elita din domeniu a 
Bostonului, înainte de a se pensiona anticipat din cauza unui 
glonţ încasat în glezna stângă. In ciuda programului de noapte, 
îi plăcea munca de supraveghere. Aşa mai putea scăpa de 
Doris, nevasta lui cicălitoare. 

Contractul cu GENIUS era de vis. Firma avea bani şi dispunea 
de cel mai bun echipament. Tot ce avea de făcut era să stea în 
gheretă şi să supravegheze monitoarele, depistând orice 
mişcare suspectă. De la incidentul din Suedia, când doamna 


Carter fusese împuşcată, numărul agenţilor de pază se dublase, 
aşa încât se bucura şi de companie. Partenerul lui din acea 
seară era un tip nou, tânăr, un brunet pe nume Bart Johnson, 
înalt şi atletic. Bart fusese angajat de GENIUS cu câteva zile în 
urmă. Dar părea de treabă, iar Gus era obişnuit să fie cuplat cu 
începători. Supervizorul îi spusese dintotdeauna că se pricepea 
să se poarte cu ei. 

In gheretă se aflau două şiruri de monitoare. Primul arăta 
imagini din afara marii piramide şi acoperea o mare parte din 
campus, inclusiv anexele în care se produceau proteine din 
dreapta. Celălalt rând de monitoare prezenta imagini dinăuntrul 
piramidei; unul dintre monitoare arăta în permanenţă intrarea şi 
ceilalţi doi agenţi de pază de acolo. Era de ajuns un singur 
agent pentru a supraveghea ambele monitoare, dar în acea 
seară Gus se ocupa de monitoarele pentru exterior şi îl lăsase 
pe începător să se ocupe de cele din interior. 

Gus scană rapid monitoarele; totul părea să fie în ordine. Se 
întoarse către partener. 

— Eşti căsătorit, Bart? Sau eşti un burlac fericit? 

Bart zâmbi. 

— Presupun că sunt un burlac fericit. 

Gus îl privi pe bărbatul mai tânăr cercetând monitoarele din 
faţa sa. Toate afişau birouri goale. Doar rezerva medicală şi 
laboratorul Crick păreau a fi ocupate. Doctorul Carter încă lucra 
în laborator. Era cu neputinţă ca ei să-şi dea seama ce făcea, 
dar părea absorbit la masa lui de lucru. 

Bart apăsă un buton care activă interfonul conectat la 
intrarea în piramidă. 

— Cum merge treaba? 

Unul dintre agenţi îi arătă degetul mare îndreptat în sus. 

— Până acum e OK. Tu eşti, Art? 

— Eu mi-s, Georgie, băiete. 

— Bătrânul Gus e pe-acolo? 

Bart se uită la partenerul lui şi rânji, observându-i 
sprâncenele încruntate. 

— Da, bătrânul Gus e aici. Voi ce mai faceţi pe-acolo? 

— E foarte multă linişte aici, pârâi vocea prin interfon. E atât 
de multă linişte, încât mai că mi-ar prinde bine ceva agitaţie. 


Gus scoase o lamă de gumă Doublemint şi începu să 
mestece. Îi oferi şi lui Bart, dar tânărul refuză, clătinând din cap. 
Gus aşeză pachetul de gumă înapoi în buzunarul de la piept, se 
lăsă pe spate în scaun şi începu să cerceteze metodic ecranele. 
Anexele proteinelor erau pustii şi pe dinafară, şi pe dinăuntru, 
ca şi zona dimprejur. Nicio mişcare. 

Brusc, tânărul se încordă lângă el. Gus se răsuci şi îl văzu pe 
Bart zgâindu-se la ecranul care afişa imaginea laboratorului 
Crick, camera în care lucra doctorul Carter. 

— S-a întâmplat ceva? îl întrebă Gus plictisit. 

De ce erau puştii ăştia tineri mereu atât de agitaţi? Mereu li 
se părea că vedeau pericolul pitulat în fiecare umbră. 

Sprâncenele lui Bart se încreţiră. 

— Nu sunt sigur. 

Se ridică să-i facă loc. 

— Gus, vino şi uită-te la treaba asta. Spune-mi ce părere ai. 

Gus oftă, dar se ridică. 

— OK, făcu el fără entuziasm. 

Dacă i s-ar fi dat un dolar pentru fiecare ocazie când un 
începător îl rugase să se uite cu ochii lui încercaţi la vreo umbră 
stupidă sau la vreo urmă de murdărie de pe ecran, n-ar mai fi 
avut nevoie să lucreze. Era încredinţat de asta. 

Agentul mai tânăr îi făcu loc şi Gus se aplecă să cerceteze 
monitorul. 

— Care-i problema? Nu văd nimic. 

— În colţul din dreapta. E mic, foarte mic. 

Gus se aplecă mai mult, dar nu văzu nimic. În laborator nu 
era decât doctorul Carter scărpinându-se în cap, aplecat 
deasupra unor recipiente de sticlă. Ce naiba voia Bart de la el? 
In spatele lui, auzi un mic zgomot metalic. La început, nu-l băgă 
în seamă, apoi îşi aminti, asemenea unei note dintr-un cântec 
de mult uitat. Îşi dădu seama ce însemna zgomotul. 

Un pistol fusese armat. 

Se răsuci către Bart, mai mult enervat decât speriat. 

— Ce dracu”... 

Nu mai apucă să spună nimic, căci pieptul îi fu străpuns de 
două gloanţe trase printr-un amortizor. Nu simţea durere, era 
mai degrabă ca şi cum aerul i-ar fi fost aspirat din plămâni. 


Uluit, îşi duse mâna în jos şi îşi atinse haina. Era umedă şi 
lipicioasă, pe monitoarele din faţa lui zăceau pete roşii 
împroşcate. Işi dădu seama, cu un calm plin de uimire, că era 
sânge. Căcat, fusese împuşcat. Se simţea slăbit şi ameţit, aşa 
că se aşeză şi încercă să-şi recapete răsuflarea. Dar aceasta 
dispăruse pentru totdeauna. Privi în jurul lui şi îl văzu pe Bart 
privindu-l atent. Nu înţelegea, partenerul lui avea o armă în 
mână, cu un amortizor. Simţi o oboseală profundă şi se sprijini 
de spătar, încercând să ia o poziţie cât mai comodă. In toată 
această vreme, Bart se holba la el. 

Totul începu să se înceţoşeze, şi în mintea lui Gus nu 
rămaseră decât două gânduri care îi tulburau conştiinţa. Işi 
dădu seama că nu avea să o mai vadă niciodată pe Doris, ceea 
ce, în mod surprinzător, îl întristă. Apoi se întrebă de ce nu 
observase până atunci că unul dintre ochii lui Bart era albastru, 
iar celălalt căprui. 

x kx * 

Maria Benariac se asigură că trupul lipsit de viață al lui Gus 
nu avea să cadă din scaun, apoi căută în rucsac. Puse arma la 
loc şi verifică celelalte unelte aduse special pentru acea seară. li 
luase o zi întreagă pentru a găsi cuiele potrivite. Niciun magazin 
de feronerie nu părea să ţină cuie îndeajuns de lungi sau de 
solide. Dar era sigură că cele cinci cuie găsite în cele din urmă 
în Charlestown vor fi de-ajuns. Nu avea nevoie decât de patru, 
dar se gândise că poate avea să-i trebuiască unul de rezervă. 
Ciocanul găsit în apartamentul lui Johnson era îndeajuns de greu 
ca să poată bate cuiele. 

Uciderea lui Gus nu putea fi considerată un omor adevărat. 
Nici cea a lui Bart Johnson, agentul de pază începător de la 
firma de pază SHIELD. De la el împrumutase uniforma, slujba şi 
identitatea. Cei doi nu fuseseră decât nişte obstacole enervante 
în calea încheierii misiunii sale sacre. 

Pentru o scurtă clipă, Maria se gândi cu tristeţe la părintele 
De la Croix şi la cearta lor recentă. Spera că, odată ce termina 
cu doctorul Carter şi cu proiectul lui, părintele avea să înţeleagă 
înţelepciunea faptelor ei şi să o primească înapoi cu braţele 
deschise. Dar, chiar dacă nu avea să se întâmple aşa, Maria era 
convinsă că urma în mod corect Al Doilea Imperativ. Dumnezeul 


ei îi va spune unde să lovească apoi şi va fi nevoită să se 
descurce fără intervenţia călăuzitoare a părintelui şi fară sânul 
cald şi liniştitor al Frăției. 

Aşa să fie, îşi spuse ea. Mai renăscuse şi înainte. Şi va renaşte 
din nou. 

Activă interfonul şi cobori tonul vocii, aşa cum fusese 
antrenată. 

— Hei, băieţi, vin la voi să aduc ceva. OK? 

Pe ecran, unul dintre agenţi dădu uşor din cap. 

— Nicio problemă. ţi deschidem noi uşa. 

Mersi mult, răspunse Maria, întrerupând interfonul. 

Apoi, fără să arunce măcar o privire în urmă, către corpul 
prăvălit al lui Gus, părăsi ghereta. 

În vreme ce paşii îi scrâşneau pe pietriş, Maria îşi potrivi 
şapca. Dinaintea ei, piramida de sticlă părea că ţâşneşte spre 
cerul nopţii, asemenea unui templu futurist. Era potrivit să-l 
ucidă pe savant în bârlogul lui. Aşteptase atâta timp clipa asta 
şi îi luase o săptămână să pună totul la cale, dar momentul 
sosise în sfârşit. Agitaţia îi sporea cu fiecare pas şi la fiecare pas 
femeia şoptea un rând din crezul ei. 

Eu sunt Nemesis. Fie spada pedepsei mele mereu ascuțită... 

Fie platoşa dreptății mele pururea fără de pată... 

Fie, scutul credinței mele pururea puternic... 

Repeta cuvintele în aerul răcoros al nopţii, asemenea unei 
incantaţii. 

Îi luă mai puţin de cinci minute ca să ajungă, iar uşa de la 
intrare se deschise înainte să ajungă la scannerul de ADN. In 
holul luminat de la intrare, îi vedea pe cei doi agenţi în spatele 
consolelor, rânjind către ea. Ochii i se opriră pe cutia din spatele 
celui de-al doilea paznic; era cutia care controla toate liniile 
telefonice care intrau şi ieşeau din clădire. 

— Salut, amice, bine ai venit în umila noastră reşedinţă! o 
salută George, cel care îi vorbise prin interfon. Ce ne-ai adus? 

Intră zâmbind şi bătu uşor rucsacul cu palma. 

— Exact ceea ce vă doreaţi. 

Paznicul rânji mai larg. 

— Pe bune? Ce anume? 

Maria băgă mâna în rucsac, iar degetele i se încleştară în jurul 


credinciosului pistol Glock. 
— Puţină agitaţie. 

DEPARTAMENTUL IT, 
SEDIUL GENIUS, BOSTON 


La mai puţin de treizeci şi cinci de metri depărtare, în 
departamentul IT, Razor Buzz era în transă, străduindu-se să 
pătrundă apărarea Găurii Negre. Degetele îi alergau cu iuţeală 
şi precizie deasupra tastaturii, în vreme ce ochii urmăreau 
lumea virtuală de dincolo de monitor. 

Titlul din partea de sus îi amintea permanent de importanţa 
sarcinii pe care o îndeplinea şi de consecinţele care ar fi urmat 
dacă era prinsă. O avertiza şi mesajul roşu care clipea în 
mijlocul ecranului: PREDATOR V. III PROTECŢIE ACTIVATA. Deja 
dezactivase primele parole ale celei mai sigure baze de date 
ADN din lume şi era pe punctul de a transforma cea de-a patra 
luminiţă din roşie în verde, depăşind ultimul obstacol în calea 
fişierelor. 

Odată intrată în baza de date, sistemul PREDATOR avea să o 
detecteze imediat şi, într-un minut, originea computerului 
invadator avea să fie descoperită. Avea doar şaizeci de secunde 
la dispoziţie ca să caute o potrivire şi apoi să iasă fără urmă. 
Dacă întârzia fie şi o singură secundă, avea să fie blocată, 
incapabilă să se delogheze, în vreme ce posesorii sistemului o 
vânau. Nici Tom, nici Jasmine nu voiau să aibă de-a face cu 
oamenii aceia. Absolut deloc. 

Brusc, monitorul pâlpâi de parcă ar fi fost victima unei 
fluctuații de tensiune. Apoi ultima luminiţă roşie de la baza 
ecranului se făcu verde. Dezactivase parola celei de-a patra 
porţi. 

Până aici reuşise. Se simţea foarte bine ştiind că ajunsese 
atât de departe. Intrase în profunzimea limbajului complex de 
programare din spatele bazei de date şi rescrisese segmente 
substanţiale, fără ca sistemul să dea alarma. 

Se opri o secundă, încercând să se calmeze. Mută cursorul pe 
un icon care era pe post de „sesam, deschide-te“, oferindu-i 


acces la informaţii. După ce apăsa pe iconiţă, numărătoarea 
sistemului PREDATOR urma să înceapă şi nu mai era cale de 
întoarcere. 

Întinse mâna stângă şi îşi scoase ceasul de la încheietură. 
Verifică alarma pe bază de voce digitală. „Cinci secunde”, rosti 
glasul fără tonalitate. Dând mulţumită din cap, Jasmine setă 
alarma ceasului şi îl lăsă pe masă, alături de tastatură. Mâna i 
se întoarse la mouse şi mută cursorul deasupra fişierului cu 
genele Nazareth. Acest fişier electronic comprimat cuprindea 
doar secvenţa genetică a celor trei gene hibride. Jasmine îl 
crease pentru a grăbi căutarea unui corespondent. Introducând 
fişierul în baza de date şi activând căutarea, fişierul putea căuta 
o secvenţă identică în oricare dintre genomurile din baza de 
date. Mută iconul în centrul monitorului şi îl introduse rapid în 
baza de date. 

Razor Buzz inspiră adânc, apăsând un buton pe o latură a 
ceasului, apoi dădu un clic pe icoana de început. 

Intrase în baza de date. 

Cu mişcări fulgerătoare ale degetelor, introduse iconul 
genelor Nazareth în secţiunea de căutare şi selectă Căutare 
Generală Rapidă. 

Pe urmă sistemul PREDATOR intră în funcţiune. Un mesaj roşu 
„ATENŢIE” clipea în susul ecranului şi o voce electronică lătra 
din difuzoare. Căutare activată. Aveţi şaizeci de secunde la 
dispoziție să furnizaţi codul personal de identificare şi simbolul 
autorizaţiei de acces. 

Bursc, cifra 60 apăru în colţul de sus al ecranului şi pe dată 
numărătoarea inversă începu. 59, 58, 57... 

Razor Buzz simţea cum sudoarea începea să-i acopere 
fruntea, dar îşi păstră calmul. Ignorând curgerea cifrelor, îşi 
ţinea ochii pironiţi pe fereastra de căutare din centrul ecranului. 
De-a lungul ei se vedea o dungă albă care se înnegrea treptat, 
de la stânga la dreapta. Dedesubt era afişat un procentaj care 
creştea din cinci în cinci, arătând cât anume din baza de date se 
verificase. 

Dunga neagră ajunsese la o zecime din cea albă, iar sub ea 
apăruse mesajul „10% din baza de date a fost verificată”. Apoi, 
după o eternitate, dunga neagră se mai extinse un milimetru, 


iar mesajul 10% se transformă în 15%. 

Ceasul din colţul de sus îşi continua numărătoarea inversă. 
42,41,40... 

Progresia benzii albe era lentă. Negrul se întindea de la 15 
procente la 20, apoi la 25. Dar apoi dură o veşnicie până ajunse 
la 30%. 

Ceasul ticăia mai departe. 32, 31, 30. 

„Treizeci de secunde”, avertiză vocea digitală. 

Jasmine aproape că nu mai putea suporta să privească 
monitorul. Căutarea Generală Rapidă nu avea să ofere prea 
multe detalii despre rezultat, dar măcar avea şansa de a căuta 
integral prin baza de date la timp. Dar era la limită. 

Şaptesprezece secunde. 

Căutarea ajunsese la 78%. 

Apoi, dintr-odată, sistemul găsi o potrivire. 

— Aleluia, şopti Jasmine, punându-se în mişcare. Nici nu se 
sinchisi să deschidă fişierul şi să se uite prin el. Pur şi simplu, îl 
selectă, îl copie şi îl exportă pe discul de back-up. Apoi, cu 
mişcări rapide de mouse, scoase iconul cu genele Nazareth din 
fereastra de căutare şi părăsi sistemul. 

Ceasul de pe ecran afişa trei secunde. 

„şaizeci de secunde”, behăi ceasul. 

Abia acum îşi îngădui Razor Buzz să-şi şteargă fruntea 
transpirată, oftând din rărunchi de uşurare. Era victorioasă. 
Lordul cibernetic păşise în inima Găurii Negre şi scăpase teafăr. 
Era în siguranţă. 

Brusc, ecranul bâzâi şi meniul principal apăru. Incruntân- du- 
se, Jasmine îşi spuse că probabil linia modemului căzuse sau 
fusese deconectată. 

Se întinse după telefon şi tastă extensia internă pentru 
recepţia aflată în holul de la intare. Nimic. Linia era moartă. Ce 
naiba se petrecea? 

Se ridică şi merse în camera computerelor, privind în holul 
piramidei prin sticla colorată. Unde erau paznicii? Ambele 
birouri rămăseseră goale. Încă de când fusese ameninţat Carter, 
Jack declarase că avea să-i pedepsească pe paznici, 
concediindu-i, în caz că ambele posturi din hol sau de la intrarea 
în campus rămâneau goale. Jasmine se îndreptă către cel mai 


apropiat birou. 

Apoi văzu pantoful negru, lustruit la perfecţie. 

| se părea ciudat, cum stătea aşa, iţindu-se de după birou, 
într-un unghi nefiresc. Creierul ei obosit înţelese abia după 
câteva secunde că pantoful încălţa un picior. Cu oroare 
crescândă, ocoli biroul şi zări mai întâi o gleznă, apoi un picior 
îmbrăcat în panatloni, pe urmă se ivi geamănul lui, în sfârşit, 
văzu tot trupul lui George. Omul îi plăcuse. Îi cunoscuse soţia şi 
pe cei doi copii la picnicul companiei, vara trecută. Bărbatul se 
holba la ea, dar ochii semănau cu ecranul gol al unui computer. 
Trei găuri de glonţ îi găuriseră pieptul şi gâtul, o baltă de sânge 
se lăţea pe marmură înspre ea, aproape atingându-i pantofii. 

Fu cuprinsă de un val de greață în vreme ce păşea peste 
balta roşie, lipicioasă, ca să verifice pulsul încheieturii calde a 
lui George. Dar ochii lui nu minţiseră, soţia lui George rămăsese 
văduvă, iar cei doi fii erau acum orfani. Când o izbi greaţa, 
Jasmine zări al doilea cadavru în spatele celuilalt birou. 

Işi duse mâna la gură şi încercă să înăbuşe panica, puse 
instinctiv mâna pe telefon. Duse amorţită receptorul la ureche şi 
se înjură singură când nu auzi nimic. Gândeşte, să te ia naiba! 
Gândeşte! 

Fugi! Pleacă de aici! Ordinele reci şi nepoftite izvorau din 
adâncul minţii. Odată cu ele sosi şi spaima. Nu mai era doar 
şocată de ceea ce li se întâmplase celor doi, acum era îngrozită 
că acelaşi lucru i se putea întâmpla şi ei. Se îndepărtă de 
cadavrele însângerate, de birouri, aproape fără să bage de 
seamă monitoarele camerelor de supraveghere. Se concentra 
asupra scărilor care duceau spre garajul subteran. 

Monitoarele de supraveghere. 

Halatul alb de pe ecran, întrezărit pentru o fracțiune de 
secundă, i se întipări pe retină. Sperând că nu văzuse bine, se 
sili să se oprească din fugă şi privi iarăşi monitoarele din faţa 
biroului. Acum silueta în halat alb se mişca, pe monitorul 
etichetat laboratorul Crick. 

Tom era încă acolo. 

In aceeaşi clipă, înţelese că Predicatorul venise să-l ucidă. 

Acum două voci îi răsunau în cap. Prima încă îi striga, de data 
asta mai tare şi cu mai multă convingere: Fugi! Du-te la maşină! 


Cheamă ajutoare! Nimeni nu ti-ar putea cere mai mult. Al doilea 
glas, o şoaptă pe care aproape nu o auzea, îi spunea că 
ajutoarele nu vor veni la timp. Doar ea îşi putea ajuta prietenul, 
doar ea îl putea preveni. 

— Dar ce pot face eu? se întrebă cu voce tare şi îşi privi 
picioarele care o duceau către garaj, în siguranţă. Apoi o fulgeră 
un gând şi Jasmine se opri. Se întoarse şi se îndreptă către 
George. Incercă să nu îl privească în ochi pe când îi întorcea 
corpul ud de sânge. 

Tocul rămăsese închis, dar pistolul hidos şi negru încă era la 
locul lui. 

Deschise închizătoarea de piele cu degete tremurânde şi 
verifică butoiul pistolului, aşa cum o învățase fratele ei. Era 
complet încărcat. Trase siguranţa şi îl cântări în mâini, simţindu- 
i greutatea. Işi aminti cuvintele fratelui ei mort: „Nu scoate 
arma decât dacă eşti gata să o foloseşti”. 

Era pregătită să o folosească? Trebuia să facă un lucru pe 
care jurase că nu-l va face niciodată, trebuia să ţintească un om 
şi să tragă. Putea să o facă? Gura îi era ca iasca şi îşi simţi 
picioarele ca de gelatină când păşi spre lifturi. 

Nu! îi porunci vocea din minte. Nu lua liftul! Ucigaşul va şti că 
te apropii. Nici măcar nu trebuie să ştie că eşti aici. la-o pe 
scări! 

Se răsuci şi o rupse la fugă spre scări. În timp ce deschidea 
uşa, încercă să-şi imagineze că nu mai era Jasmine, ci vechiul 
Razor Buzz, un lord cibernetic eliberat din spaţiul virtual pentru 
a străbate lumea reală. Avea o armă, avea şi motivaţia potrivită. 

Ce altceva şi-ar mai putea dori? 

Curaj, îşi spuse. Mi-ar prinde bine să fiu mult mai curajoasă. 

Apoi inspiră adânc, îşi linişti picioarele tremurătoare şi începu 
să urce scările cufundate în întuneric. 

x x * 

La etajul de deasupra, Tom oftă şi privi adânc în ochii 
bărbatului. 

— Spune-mi ce e cu a treia genă! îi ordonă Carter. Spune-mi 
care este funcția ei! 

Ridică o fiolă cu ser în care erau introduse noile gene şi i-o 
vâri omului în faţă. 


— Spune-mi care e rolul ei! Cum naiba funcţionează cele trei 
gene împreună? La dracu', spune-mi! 

Bărbatul rămase tăcut, pur şi simplu se holba la el. Tom îi 
trase frustrat un pumn, dar nu simţi nicio mulţumire când braţul 
lui trecu prin trupul celuilalt. Asta era problema cu hologramele, 
nu erau prea vorbăreţe şi nici să dai în ele nu puteai. 

Tom clătină dezgustat din cap şi căscă. Se întoarse la DAN, 
care derula calcule nesfârşite în mintea lui virtuală, încercând 
să desfacă nodul gordian al celei de-a treia gene. Se aplecă şi 
apăsă două taste, iar holograma lui Hristos dispăru. De la opt 
dimineaţa, Tom revizuise descoperirile recente. Trecuseră două 
zile şi tot nu aflase nimic. 

Luă un recipient care purta eticheta Waz3-E. coli. Era scrisul 
ordonat al Norei. Ridică vasul cu culturi în lumină şi se holbă la 
el o vreme. Nicio proteină. Nimic. Făcu la fel cu vasul Treimea-E 
coli, cel care conţinea toate cele trei gene hibride laolaltă. O 
proteină cu totul nouă fusese creată. Ba chiar din plin. Dar ce 
naiba făcea proteina asta? 

Poate că genele nu fac nimic deosebit, îl necăji mintea lui 
obosită. Poate că nu e nimic de ştiut. Tom se uită la ceas şi păşi 
către telefon. Se întrebă dacă Jasmine mai era la parter, 
străduindu-se să găsească o potrivire. N-ar fi fost prima oară 
când lucra toată noaptea. Luă receptorul şi îl duse la ureche. 
Apoi îl scutură şi ascultă din nou. Asta îi mai lipsea. Linia era 
complet moartă. 

Trânti receptorul în furcă şi se întoarse, cu intenţia să se 
îndrepte spre lifturi. Silueta îmbrăcată în uniformă stătea în 
umbră şi îl luă prin surprindere. 

— George, tu eşti? Ce naiba s-a întâmplat cu telefoanele? 

— Eu am tăiat firele, doctore Carter. Suntem singuri. Doar eu 
cu tine. 

Vocea profundă şi feminină îl şocă, iar părul i se ridică pe 
ceafă. 

— Ce dracu' înseamnă asta? Cine eşti? 

Silueta păşi în lumina laboratorului. 

— Ştii cine sunt. 

Tom înţepeni lângă biroul său, cu o menghină de spaimă rece 
strângându-i pieptul. Bărbatul era mai scund decât el, dar tot 


depăşea statura medie. Avea un trup atletic, umeri laţi. Faţa era 
frumoasă într-un fel convenţional, aproape insipidă, cu o falcă 
puternică, nas fin şi pomeţi sculptați. Doar vocea stranie şi ochii 
izbitori ca de pisică - unul albastru şi celălalt căprui - îi spuneau 
lui Tom că în faţa lui nu se afla nicidecum un bărbat, ci o 
femeie. Îşi aminti că mai văzuse undeva ochii aceia. Holograma 
Predicatorului. Şi îşi dădu seama, fără nicio urmă de îndoială că 
îl privea pe ucigaşul Oliviei. 

În acel moment, chiar când o văzu scoțând un pistol din 
rucsac, spaima îl părăsi. Locul ei fu luat de furie, o furie cum nu 
mai simţise vreodată. 

Ţintuind-o cu ochii, Tom îşi mişcă încet mâna de-a lungul 
mesei de lucru, încercând să găsească tastatura din spatele lui. 
x kx * 

Maria Benariac se apropie de Carter, cântărind în palmă 
pistolul Glock. Acum, după ce folosise opt cartuşe, era mai uşor. 
Dar încă îi mai rămăseseră nouă. Fusese prea uşor să-i ucidă pe 
agenţii de pază din hol. Carter era doar al ei. 

De aproape, ochii lui era albaştri ca gheaţa. Privindu-i, Maria 
fu iritată să descopere că erau lipsiţi de regret şi de teamă. Dar 
asta avea să se schimbe când va începe să se folosească de 
cuie. După ce murea, avea să-şi înscrie mesajul cu sângele lui. 
Că unde este multă înțelecpiune este şi multă amărăciune, şi 
cel ce işi inmulțeşte ştiinţa îşi sporeşte suferința. Ecclesiastul, 
cap. 1, versetul 18. 

Îndreptă pistolul către capul lui şi zâmbi. Aceasta era clipa 
dreptăţii ei. 

— Doctore Carter, preţul păcatului e moartea. 

— Care este păcatul meu? sosi imediat răspunsul, iar glasul 
savantului trăda o singură emoție: furia. 

Puse cu mâna stângă rucsacul pe masa de lângă ea, în vreme 
ce ţinea pistolul aţintit asupra lui. 

— Care îţi este păcatul? Te-am urmărit îndeaproape, doctore 
Carter. Foarte îndeaproape. Păcatul tău e dorinţa ta de a deveni 
Dumnezeu. Nu te-ai amestecat doar în creaţia lui Dumnezeu, te- 
ai amestecat şi în substanţa Fiului Său. 

— Faptul că mă amestec salvează vieţi. Câte vieţi a luat 
Predicatorul? 


Maria zâmbi recunoscând porecla ridicolă pe care i-o atribuise 
presa. Îi plăcea faptul că se făcea responsabilă de moartea 
altora. 

— Doar vieţile celor care trebuiau purificaţi. 

— Purificaţi? Vrei să spui omorâţi? Şi cine hotărăşte că ei 
trebuie să moară? 

Maria mătură de pe masă toate obiectele. Sticle, recipiente 
de laborator se sfărâmară de podele. Un instrument ciudat cu 
un suport rotund de cauciuc la capătul de sus, cu înscrisul 
omnigene pe o latură, căzu într-o parte, aproape pe piciorul ei. 

Îl măsură pe savant din ochi şi aproximă că masa era destul 
de mare ca să îl ţintuiască, dacă nu îi întindea braţele la 
maximum. Luă din rucsac cuiele unul câte unul şi le aşeză într- 
un şir ordonat. 

— Dumnezeu a hotărât asta, bineînţeles. 

— Care Dumnezeu? întrebă Carter batjocoritor. Nu poţi 
arunca răspunderea asta pe umerii Lui. Dumnezeu nu există. 
Noi l-am creat ca să explicăm ceea ce nu înţelegeam, iar acum, 
când ştiinţa ne-a oferit cunoaştere, nu mai avem nevoie de El. 
De asta crezi că e nevoie să mă omori? Sau poate că-ţi place să 
ucizi şi îl foloseşti pe Dumnezeu drept pretext? E 

Nemesis puse frânghia şi ciocanul alături de cuie. Incerca să- 
şi controleze furia. Ştia cât de important era să se controleze, 
dar bărbatul ăsta furios şi arogant nu semăna cu ceilalţi. Nu 
simţea vină, nu se temea de călăul lui. Se agăța cu 
încăpățânare de credinţa lui anormală că avea dreptate. Dacă 
Maria mai păstrase până atunci câteva urme de detaşare faţă 
de el, în acea clipă ele se mistuiră. Nu îl mai putea privi cu 
răceală drept o ameninţare care trebuia îndepărtată; îl ura, era 
întruparea tuturor lucrurilor de care se temea şi pe care le 
dispreţuia. 

— Te las să alegi. Care mână? 

Ochii lui mânioşi o priviră nedumeriţi pentru o clipă. 

— Ce vrei să spui? 

Tom se uita acum la cuie, întrebându-se căror scop erau 
menite. Sau poate că încerca din răsputeri să nu afle. 

— După cum am mai spus, te-am urmărit. Ştiu ce vrei să faci. 
Din moment ce vrei puterile lui lisus, vei muri ca El. 


Îndreptă arma spre mâna lui stângă. 

— Te voi lega de masa asta şi îţi voi împlânta cuie prin mâini 
picioare. 

Maria nu-şi putu reţine un surâs. 

— Trebuie să fac o gaură pentru primul cui. Un glonţ ar face 
ca totul să fie mai uşor. Care mână să fie? 

În sfârşit, frică. Frică adevărată trecu prin acei ochi aprigi. 
Vasăzică acum nu mai suntem aroganţi, doctore Carter? Apoi, 
înainte ca el să poată reacţiona, femeia trase. 

— Rahat! urlă Carter, cuprins de o durere atroce. 

Era amuzant cum se smucea învârtindu-se în loc, ţinându-şi 
mâna stângă rănită în cea dreaptă. 

Imaginea găurii din palma lui şi a sângelui picurând pe podele 
o umplu cu un val de satisfacţie. Cercetându-şi rana, savantul 
era livid. Avea impresia că avea să vomite dintr-un minut în 
altul. Dar când bărbatul îşi înălţă capul, în ochii lui nu văzu nicio 
umbră de teamă, doar o privire de gheaţă. 

— Târfa dementă! 

Omul ăsta era nemaipomenit. 

— Tot nu te căieşti? 

Voia să cedeze înainte de execuţie, să recunoască dreptatea 
la care era supus. 

Carter izbucni în râs. 

— Să mă căiesc? De ce? Pentru că vreau să salvez vieţi? 

Maria păşi în faţă şi-i lipi pistolul de tâmplă. Cei doi stăteau 
între postul de lucru şi masă. 

— Nu îţi e dat ţie să salvezi acele vieţi. Nu ai voie să schimbi 
orânduiala lui Dumnezeu doar pentru că poţi să o faci. Oamenii 
trebuie să-şi merite mântuirea. Domnul hotărăşte cine să fie 
salvat prin minunile Lui, nu oamenii de rând, ca tine. 

Carter încerca să-şi domine durerea din mâna stângă, iar 
efortul îi contracta muşchii maxilarului. Vorbi scuipând cuvintele 
printre dinţii încleştaţi. 

— Dar nu sunt minunile Lui, vrăjitoare ce eşti! îi şuieră. Sunt 
ale noastre. La fel ca focul şi zborul. În orice caz, ce drept ai tu 
să hotărăşti care e voia Lui? Ce te face să crezi că îi cunoşti 
vrerea? 

— Sunt aleasa Lui. 


Ş 


Carter izbucni într-un râs dement. 

— De unde ştii? L-ai întrebat personal? 

Conversaţia începea să o obosească. Savantul ăsta nesuferit 
nu ceda. Era vremea să-i bage minţile în cap. Işi apăsă arma de 
tâmpla lui. 

— Pune-ţi mâna stângă pe masă! 

Era pregătită să întâmpine rezistenţă, dar, spre surprinderea 
ei, Carter se strâmbă şi îşi aşeză palma rănită pe masă, lângă 
cuie. În tot acest timp, ochii lui albaştri o fixau sfidător. 

Omul era curajos. Era nevoită să recunoască. Mută pistolul în 
mâna stângă şi luă primul cui. 

— L-ai întâlnit vreodată pe Hristos? o întrebă Carter pe un ton 
nefiresc de calm. 

Părea sincer interesat să audă răspunsul. 

Maria îl ignoră şi se concentră asupra cuiului. Trebuia să-l 
înfigă zdravăn prin gaura făcută de glonţ - ca să poată atinge 
lemnul de dedesubt -, apoi avea să se folosească de ciocan ca 
să-i ţintuiască mâna de masă. Dar, dacă rata gaura, cuiul nu 
avea să pătrundă în lemn îndeajuns de mult, şi savantul şi-ar fi 
putut elibera mâna. 

Se concentra asupra problemei şi nu văzu cum mâna dreaptă 
a doctorului se apropia de tastatura din spatele lui. Simţi doar o 
mişcare în stânga ei. O siluetă în câmpul ei vizual periferic. Se 
răsuci instinctiv şi trase un foc în direcţia ei, dar silueta din 
umbră nici măcar nu mişcă. Privea vrăjită închegarea trupului 
eteric, până când un „bărbat” se ivi la mai puţin de un metru. 

— Poftim, îl auzi pe Carter vorbind, parcă de la mare 
depărtare. Acum l-ai întâlnit pe Hristos, întreabă-l ce doreşte de 
fapt să facem cu genele lui? 

Femeia înţepeni, transfigurată de apariţie. Bărbatul gol era 
bărbierit cu grijă, avea păr lung, castaniu şi, pentru o clipă, 
asasina se holbă la el. 

În clipa în care privirea îi căzu pe suportul rotund de sub 
silueta lui lisus, înțelegând că nu era decât un fel de proiecţie, 
simţi recipientul de sticlă spărgându-i-se de cap, apoi o mână 
puternică o îmbrânci la pământ. Înainte de a atinge pământul, 
Maria trase trei gloanţe. 

Îi luă câteva clipe să se ridice şi să-şi şteargă sângele care îi 


curgea din rana de la frunte. Turbată de furie, se răsuci către 
prada ei. Îl va ucide aici şi acum, crucificat sau necrucificat. 

Dar doctorul dispăruse. 

Îl văzu şchiopătând afară pe uşă exact în clipa în care se 
întoarse către ieşire. Se ridică în picioare şi se năpusti pe 
urmele lui. Ajunsă în pragul uşii, privi în stânga, de-a lungul 
laboratorului vast, spre zona ascensoarelor. Il văzu. Silueta 
înaltă domina mesele de lucru şi aparatele zumzăitoare. 
Genunchiul rănit în incidentul de la Stockholm îl încetinea, şi 
alergarea lui stângace era comică. Cu toate că furia o îneca, 
Maria zâmbi în faţa spectacolului. Apoi ridică arma şi ţinti ceafa 
doctorului. Nesăbuinţa lui avea să fie curmată. 

x kx * 

— Mişcă-te, naiba să te ia! Mişcă! şuiera Tom, silindu-se să 
ajungă la ascensoare, ignorând durerea atroce care îi străbătea 
pulsând braţul. Poate că mai avea o şansă de scăpare, dacă 
ajungea în biroul lui Jack, din vârful piramidei. Acolo era un 
celular, şi Jack ţinea un pistol în sertarul de jos din dreapta al 
biroului. 

Dar toate aceste gânduri nu contau, pentru că în zidul de 
sticlă întunecată din faţa sa vedea silueta femeii. Nu îl mai 
urmărea, îşi ridicase braţul şi acum ochea. Rahat, recipientul pe 
care i-l sfărâmase în cap nici măcar nu o încetinise pe 
nenorocită, darămite să o lase inconştientă. 

Se gândi să se adăpostească în spatele unei mese din stânga, 
dar asta nu ar fi făcut decât să amâne inevitabilul. Dacă tot era 
să fie împuşcat, măcar să fie împuşcat în mişcare, nu ghemuit în 
spatele vreunei mobile. Aşa, măcar avea o şansă, oricât de 
mică, să rateze. Îşi lăsă capul în jos şi încercă să se facă mai 
mic, apoi îşi forţă genunchii să îl proiecteze încă zece metri, 
până la cel mai apropiat ascensor. 

În acel moment, văzu sclipirea reflectată în sticlă, auzi 
detunătura pistolului. 

Şi căzu la pământ. 

x kx * 

Nimerise ţinta printr-un noroc chior. Când Jasmine deschise 
ochii, înţelese ce şansă imensă avusese. 

Se simţise în regulă urcând scările. Speriată de moarte, dar 


se simţea bine. Însă, când deschisese încet uşa laboratorului şi 
văzuse silueta care îl urmărea pe Tom, înţelesese cât de 
formidabil era  obstacolul pe care trebuia să-l treacă: 
Predicatorul. 

Nu-şi amintea să fi fost atât de terorizată vreodată. Frica o 
străbătea în valuri care îi pietrificau fiecare muşchi. 

Apoi silueta din urma lui Tom se oprise în loc, cu spatele la 
Jasmine, ochind calm. 

Fără să-şi îngăduie alte gânduri, Jazz se eliberă de paralizie, 
deschise ceva mai mult uşa, se strecură în spatele asasinului. 
Avea gura atât de uscată, încât nu i-ar fi putut striga să se 
oprească nici dacă ar fi vrut. Apucă arma cu mâini 
tremurătoatre şi ţinti drept în mijlocul spatelui lat al 
Predicatorului. Apoi, aşa cum îi spusese fratele ei, apăsase lent 
trăgaciul şi, exact cum fratele ei o sfătuise să nu facă, închisese 
ochii. 

Detunătura o asurzise. Reculul îi smuci braţul din umăr, 
aproape izbindu-i mâna de faţă. Mirosul pătrunzător de cordită i 
se cuibărise în gât, făcând-o să icnească. 

Bravo, Razor Buzz. 

Când deschise ochii şi privi prin fum, Predicatorul era la 
pământ, nemişcat. Dar unde era Tom? Apoi îşi văzu prietenul 
lângă ascensoare, ridicându-se şi scuturându-se. Probabil 
căzuse, dar părea teafăr. 

— Jazz, pune mâna pe arma ei! îi strigă el, şchiopătând spre 
asasin. 

Cu trupul încă vibrând de adrenalină, Jasmine se repezi spre 
ucigaş şi făcu vânt pistolului în direcţia lui Tom, care îl luă în 
mâna dreaptă. Când Jasmine îl privi pe atacator, văzu o 
zgârietură roşie la ceafă, în locul unde glonţul îi atinsese craniul, 
aruncând-o la pământ în nesimţire. Dacă ar fi nimerit cu un 
milimetru mai sus, nici nu şi-ar fi atins ţinta. Câţiva milimetri 
mai jos şi creierii Predicatorului ar fi decorat podeaua. 
Amândouă posibilităţile îi făceau greață. 

Holbându-se în jos, îşi dădu seama că părul întunecat al 
asasinei părea să stea într-o poziţie ciudată - era strâmb şi 
încreţit, ca o cască de duş pusă în grabă. După o clipă, îşi dădu 
seama că părul tuns scurt şi cu totul natural era de fapt o 


perucă. Probabil că glonţul o dislocase, iar Jasmine putea vedea 
că asasina era complet rasă în cap. Simţi răcori pe şira spinării. 
Sinistru. 

— Bine ţintit, Jazz! o lăudă Tom, ţintind cu mâini incredibil de 
calme arma spre ucigaş. 

— Nu chiar atât de bine, făcu Jasmine, încercând să-şi 
stăpânească tremurul picioarelor, având în vedere că ochisem 
între omoplaţi. 

Tom zâmbi şi o îmbrăţişă cu ochii strălucind. 

— Să ştii că pentru mine eşti un ţintaş mâna-ntâi, o adevărată 
Annie Oakley!*. Dacă nu ai fi nimerit-o, m-ar fi nimerit ea pe 
mine, şi încă fix acolo unde ţintise. 

Adrenalina începea să o părăsească în vreme ce se relaxa în 
braţele prietenului său, şi Jasmine simţi cum piciorul stâng 
începe să-i zvâcnească. Când Tom se desprinse de ea, văzu 
gaura însângerată din palma lui stângă. 

— Ce-ai păţit? 

Tom strânse din umeri. 

— Sunt OK. Să spunem că Predicatorul nu plănuia să mă 
omoare repede şi fără chinuri. 

— Deci chiar era Predicatorul? 

— Da. Tocmai ai doborât unul dintre cei mai căutaţi criminali 
ai Americii. 

În voce, i se insinuă îngrijorarea. 

— Eşti bine? 

— Da. Doar puţin zdruncinată. 

Femeia privi în jos, către silueta inconştientă. În vreme ce 
studia profilul masculin, se gândea la minunata hologramă a 
femeii pe care o văzuse împreună cu agentul special Karen 
Tanner. Nu era doar sinistru, era mai rău de atât. Îşi mută iar 
privirea la Tom. 

— Pentru o clipă, am crezut că... te-a nimerit. 

— Şi eu am crezut la fel. Dar... i 

Predicatorul se mişcă şi deschise un ochi. In acelaşi moment, 
Jasmine o recunoscu după imaginea hologramei, forma şi 


14 Annie Oakley (1860-1926) - Trăgătoare americană cu arma, cunoscută 
pentru spectacolele pe care le dădea, (n.r.) 


culoarea acelui ochi erau inconfundabile. 

— Jazz, du-te în biroul lui Jack şi ia celularul ca să chemi 
ajutoare. Mă ocup eu de oaspetele nostru. 

Femeia dădu din cap şi se îndreptă către ascensoare. Apoi îl 
auzi întrebând: 

— Ce s-a întâmplat cu George şi cu ceilalţi paznici? 

Se răsuci spre el, neştiind dacă să-i spună sau nu. 

— Nu ştiu exact ce s-a petrecut în ghereta de la intare. 

— Dar în hol...? 

Jasmine clătină din cap. Tom se holba la ucigaşa care tocmai 
îşi revenea. Pentru prima oară de când îl cunoştea, văzu în ochii 
lui ceva ce o înspăimântă. In acea clipă, omul care îşi 
consacrase viaţa salvării semenilor săi părea capabil să omoare. 

— Tom, eşti bine? 

Savantul nici nu se uită la ea, doar murmură: 

— Cineva spunea că răzbunarea e o formă sălbatică de 
dreptate, la care doar animalele recurg. Dar nu e adevărat. 
Animalele nu simt sete de răzbunare. Doar noi o simţim. ŞI 
acum pot înţelege. 

Tom se întoarse către ea, şi Jamsine îi văzu întreaga durere şi 
furie sticlindu-i în ochi. Se bucură că erau de aceeaşi pare a 
baricadei. 

x x * 

În conştiinţa Mariei îşi făcu loc pentru prima oară nu durerea, 
ci mânia. Eşuase şi, când îl văzuse pe savant stând deasupra cu 
arma ei în mână, înţelesese cât de rău dăduse greş. Probabil că 
se aflase cineva în spatele ei în vreme ce îl ochea pe Carter. De 
ce nu verificase clădirea după ce îi omorâse pe paznici, în loc să 
se bazeze doar pe imaginea de pe monitoare? Dorinţa ei aprigă 
de a-l omori o făcuse să se poarte ca o amatoare. 

Se gândi o clipă să se lupte cu el, dar putea citi în ochii lui că, 
dacă mişca, omul ar fi împuşcat-o bucuros. Ruşinea era atât de 
mare, încât se gândi să încerce oricum. Dăduse greş de două 
ori: la Stockholm şi acum. Dar apoi îi trecu prin cap că, dacă 
rămânea în viaţă, ar mai fi putut avea vreo ocazie să-şi îndrepte 
greşeala. 

— Eşti un om norocos, doctore Carter. 

— Mda, poate că nu erai menită să mă omori, îi replică el 


mohorât. 

Femeia zâmbi. Se părea că diavolul avea grijă de doctor şi, 
din motive pe care încă nu le înţelegea, Dumnezeu îngăduia 
asta. 

— Dumnezeu ne pune la încercare, îi spuse Maria fără să-şi 
desprindă ochii din ai lui. 

— Se pare că tu ai dat greş în stil mare. Data viitoare când 
Creatorul tău are un mesaj pentru tine, ţi-l va da personal. 

— Incă nu s-a sfârşit. 

Carter râse cu amărăciune. 

— Ba, pentru tine s-a sfârşit. 

lezechiel privi în ochii minunaţi ai fetei. Ea îi zâmbi nervos, iar 
bătrânul surâse la rândul lui. 

— Linişteşte-te, copilă, îi şopti în vreme ce lua în mână 
pumnalul străvechi, cu tăişul ascuţit. În curând, se va fi sfârşit. 

Îi trase braţul drept către sine, aşa încât să se afle sub pocalul 
de cositor de pe altar. Îi ridică blând până la cot mâneca robei 
ceremoniale, dezgolindu-i antebraţul. Apoi, cu mare grijă, trecu 
lama în sus şi în jos, astfel ca pielea fetei să devină sensibilă la 
tăişul din oţel. Se opri o clipă, apoi, cu o mişcare îndemânatică, 
îi crestă braţul. Ochii ei nu oglindeau nicio durere; îşi muşcă 
doar buza, fără să dea niciun alt semn. Când incizia purpurie se 
făcu de zece centimetri, o intersectă cu altă tăietură, orizontală, 
schiţând astfel o cruce. Când termină cu a doua incizie, puse 
pumnalul la loc pe masă, lângă pocalul de cositor. Răsuci braţul, 
aşa încât tăietura să fie aplecată în jos. Strânse cu blândeţe 
între degete carnea antebraţului, până când sângele începu să 
picure în pocal. Numără opt picături preţioase, roşii ca vinul, 
apoi sângele începu să se coaguleze. Era de-ajuns. 

Îşi înmuie arătătorul stâng în lichidul rubiniu, apoi desenă o 
cruce pe fruntea netedă a fetei. 

— Sângele tău e sângele Lui, rosti solemn lezechiel. Trupul 
tău e trupul Lui. 

Glasul copilei tremura, aprins de pasiune. 

— Îi ofer carnea mea, ca sufletul meu să fie mântuit. 

Bătrânul dădu încurajator din cap. 

— Fie El salvat! 

Mai puţin încordată, fata îi zâmbi la rândul ei. 

— Ca să-i mântuiască pe cei drepţi! 

Fratele Hadad, mai-marele peste Ţara Sfântă, îi obloji tăietura 
cruciformă cu unguent, şi cea mai nouă membră a Frăției se 
întoarse la locul ei. 


Peştera răsună de  suspinele de uşurare ale celor 
nouăsprezece iniţiaţi aşezaţi de jur împrejurul mesei uriaşe, 
precum şi ale celor din spate, care veniseră să asiste la 
ceremonie. Prima tăiere ritualică dădea mereu cele mai mari 


emoţii. 
lezechiel îl întâmpină în sânul Frăției pe următorul iniţiat, un 
tânăr din lerusalim. Il rugă să-şi întindă braţul deasupra 


pocalului. În vreme ce îl cresta, se gândea cât de frumoşi erau 
cei doisprezece tineri - fete şi băieţi - înveşmântaţi în robele 
albe. Forțe proaspete care aveau să perpetueze Frăția. Mulţi 
dintre ei erau copiii unora dintre fraţi sau odraslele prietenilor 
apropiaţi, monitorizate încă din pruncie. Cam douăzeci dintre 
aceste rude şi păzitori stăteau în spatele peşterii, asistând la 
ceremonie, amintindu-şi, cu siguranţă, de ziua iniţierii lor. 

Când cel de-al treilea iniţiat se ridică de la masă, păşind în 
faţă şi întinzându-şi braţul, lezechiel De La Croix îşi aminti cum, 
la optsprezece ani, tatăl lui îl adusese aici, din casa lor din 
Damasc. Işi aminti aşteptările tatălui său, care îl împovărau. 
Părintele său era un membru al Cercului Lăuntric. Încă din 
copilărie, lezechiel fusese pregătit pentru ziua în care avea să 
devină conducătorul Frăției. 

In acea vreme, doar bărbaţii erau primiţi în organizaţie, dar 
ceremoniile de iniţiere erau deschise mai multor oameni, uneori 
asistând la ritual chiar peste şaizeci de iniţiaţi. Tinerii din ziua 
de azi nu mai aveau abnegaţia şi disciplina de altădată. Tot mai 
puţini se dovedeau capabili să se consacre Frăției trup şi suflet. 

Şi totuşi îşi petrecuse ultimele două ceasuri explicând regulile 
Frăției, vorbindu-le iniţiaţilor despre istoria sectei şi despre 
Imperativul Dintâi. Le explicase care le erau responsabilităţile 
individuale, fiecare dintre ei trebuia să atingă un anumit nivel 
de perfecţiune în domeniul personal, ca să slujească organizaţia 
cât de bine putea. Tinerii ştiau că anumiţi fraţi şi surori ocupau 
poziţii de frunte în marile biserici, spitale, bănci, armate şi 
departamente poliţieneşti, în organizaţiile media ale lumii. Cu 
toţii vegheau şi aşteptau, gata în orice clipă să răspundă 
chemării Frăției şi Mântuitorului. 

lezechiel şi ceilalţi membri ai Cercului Lăuntric păstraseră sub 
tăcere Imperativul Al Doilea. Acesta nu le era dezvăluit decât 


celor şase membri ai Cercului Lăuntric şi celor doi agenţi. 

Fata dinaintea lui îi amintea de tânăra Maria Benariac, fiica pe 
care nu o avuse niciodată. Incă din prima clipă în care privise 
acei ochi halucinanţi, ştiuse că fata era deosebită. Chiar şi 
atunci când răzbunătoarca maică stareță Clemenza îi povestise 
despre minciunile Mariei, lezechiel fusese din ce în ce mai 
încredinţat că Maria fusese aleasă într-un fel. Poate că tot ceea 
ce pretindea, la mai puţin de opt ani, erau doar născocirile unui 
copil singuratic. Până şi Maria spusese asta, atunci când 
crescuse, susţinând că nu îşi amintea de aşa ceva. Însă cel puţin 
aceste „minciuni”, de necrezut pentru un copil atât de mic, 
dovedeau că avea viziune şi imaginaţie. 

lezechiel crestă carnea fetei şi privi calm cum copila încearcă 
să-şi înghită lacrimile. La ceremonia ei de iniţiere, Maria nici nu 
clipise, îl privise radioasă, cu mândrie nedisimulată, în timp ce 
lama îi tăia pielea. lezechiel regreta acum cearta cu ea. Ştiuse 
că avea să reacționeze exagerat aflând de înţelegerea încheiată 
cu Carter. Dar rămăsese uimit când Maria ignorase mesajele 
ulterioare ale fratelui Bernard. Aşa ceva nu-i stătea în fire. 

lezechiel se linişti singur, spunându-şi că, în ciuda părerilor ei 
fanatice, Maria îi era credincioasă lui şi Frăției. Era sigur că 
urma să ia legătura cu el în scurtă vreme şi atunci va hotărî 
împreună cu Bernard ce aveau de făcut cu ea. 

Mintea lui lezechiel se întoarse la savantul Carter pe când 
pregătea următorul iniţiat, un tânăr din Beirut. Toţi membrii 
Cercului Lăuntric fuseseră entuziasmați când savantul le 
restituise mostrele şi le povestise despre genele rare. Acum nu 
le rămânea decât să aştepte ca doctorul să îi contacteze iarăşi, 
cu noutăţi despre găsirea unui corespondent viu. Dacă era să se 
ia după spusele lui Helix, în caz că o astfel de potrivire ar fi 
existat în vreuna dintre bazele de date ADN, aveau să afle în 
câteva săptămâni, poate chiar în câteva zile. lezechiel simţi un 
val de emoție atât de puternic, încât fu nevoit să-şi controleze 
mâna care cresta carnea băiatului. 

Restul sângerărilor îi luă aproape o oră. În timp ce ducea mai 
departe ceremonia, bătrânul se anima tot mai tare la gândul 
posibilităţii, ba chiar al probabilității de a se afla atât de aproape 
de țelul lor, atât de aproape de împlinirea profeţiei şi a 


obligaţiilor şi responsabilităţilor sale. 

Abia când pronunţa discursul de încheiere îl văzu pe Bernard 
făcându-i semne din spate. Şi Helix îl chema, iar agitația lui 
dădu în clocot. Probabil aveau veşti. Îşi termină iute spusele şi îl 
lăsă pe fratele Hadad să se ocupe mai departe de ceremonie. 

Alături, într-una dintre peşterile adiacente, cei trei se 
strânseră în tăcere într-un colt. 

— Avem veşti de la Carter? L-a găsit pe Mesia? 

Bernard îl privi pe Helix cu îngrijorare, apoi îşi cobori ochii. 

— Nu, părinte. Nu chiar. Veştile sunt despre Nemesis. 

— Maria? Aţi găsit-o? Unde este? 

— Nu am găsit-o noi, continuă Bernard iute. Ci FBl-ul. 

— Cum? 

Entuziasmul îl părăsi. 

Helix îi explică. 

— Sursele noastre ne-au informat că Maria a încercat să-l 
omoare pe doctor. Dar a fost oprită de una dintre colegele lui. 
Acum se află în arest. 

— În arest? 

— S-a aflat că ea e Predicatorul şi, cum dovezile împotriva ei 
sunt copleşitoare, va fi judecată rapid, în câteva săptămâni, 
poate chiar zile. Dacă va fi găsită vinovată - şi asta se va 
întâmpla, fără îndoială -, o vor executa la scurt timp. 

— Ce facem cu ea? întrebă Bernard. 

Helix tăcu o clipă. 

— Putem avea încredere că nu ne va trăda? Sau va trebui să 
o reducem la tăcere? 

— Sigur că nu ne va trăda, ripostă Bernard. Noi am instruit-o. 
Orice defect ar avea, trădarea nu se numără printre ele. 

— Sunt de acord, întări lezechiel. 

Helix tuşi stânjenit. 

— Părinte, cu tot respectul, v-aţi înşelat când aţi spus că nu 
vă va sfida şi nu va îndrăzni să-l atace pe savant. 

lezechiel De La Croix se răsuci către Apărătorul Imperativui 
Dintâi. 

— Frate Helix, nu o cunoşti pe Maria. Ne-a sfidat pentru că ea 
credea în sarcina ei. Poate că e prea zeloasă, chiar dogmatică. 
Dar nu ne va trăda niciodată în faţa autorităţilor. Ne va rămâne 


credincioasă şi-şi va primi pedeapsa fără crâcnire. 

Helix ridică din umeri. 

— Deci o lăsăm la o parte şi ne concentrăm asupra lui Carter? 

Lui lezechiel nu-i plăcea felul în care cele două imperative 
intraseră în conflict. Regreta ceea ce i se întâmplase Mariei, dar, 
ceea ce era mai grav, Frăția îşi pierduse cel mai eficient agent. 
Totuşi, Carter nu fusese ucis, altfel ambele imperative ar fi fost 
compromise. Dădu din cap către Helix. 

— Da, suntem nevoiţi să o lăsăm pe mâna sistemului de 
justiţie şi să ne concentrăm asupra lui Carter. Dar, dacă nu 
găseşte nicio potrivire, mă voi îngriji personal ca Gomora să îl 
lichideze. Pe el şi pe toţi cei implicaţi în Proiectul Cana. 


PATRU ZILE MAI TÂRZIU. 
REZERVA MEDICALA GENIUS, BOSTON 


Tom se simţea în largul lui în rezerva medicală, cu fişa 
pacientului în faţă. Până şi durerea din mâna bandajată i se 
părea suportabilă. Conform spuselor lui Karen Tanner, datorită 
dovezilor despre Predicator deţinute de FBI, în câteva luni 
ucigaşa îşi va ţine ultima predică în faţa călăului. 

In sfârşit, se părea că lucrurile mergeau în favoarea lui. 
Jasmine găsise o potrivire în baza de date. Se simţise încurajat 
citind informaţiile despre Al Puyiana, indianul cu aceleaşi gene 
ca lisus. Poate că ADN-ul decedatului nu i-ar fi ajutat mai mult 
decât genele Nazareth, dar cel puţin existau dovezi care 
susțineau că avea puteri vindecătoare. Toate acestea confereau 
acestei căutări de cai verzi pe pereţi o umbră de rațiune şi 
adevăr. Şi, în plus, Hank Polanski părea că se simte mai bine. 

— Ei, doctore, cum e? întrebă tânărul, ridicându-se în pat în 
capul oaselor. Mi se îmbunătăţeşte starea? 

Hank părea o persoană complet diferită faţă de pacientul 
palid, cu ochi înfundaţi în orbite, care începuse terapia cu gene 
în urmă cu câteva luni. Sora Lawrence îi verifica perfuzia 
conectată la braţ. O pungă cu lichid roşu era atârnată de un 
stativ de lângă pat. 

— E bine, Hank, îi răspunse Tom în cele din urmă. 


— Mă simt mult mai bine. 

Citind fişa, Tom zâmbi. Lucrurile chiar mergeau spre bine. 
Scoase o radiografie şi i-o arătă. 

— Tumorile primare din plămânii tăi şi-au sistat dezvoltarea, 
ba chiar încep să-şi reducă dimensiunile. Toate cele trei tumori 
secundare au murit. 

— Vasăzică cele cincisprezece procente şanse de însănătoşire 
s-au dovedit adevărate? 

— Până acum, da. Insă tot mai trebuie să te monitorizăm 
îndeaproape. Va mai dura ani de zile până să-ţi revii complet. 
Dar eşti cu siguranţă pe calea cea bună. 

Hank râse. 

— Chiar aşa. Încă sunt în viaţă. Asta zic şi eu îmbunătăţire. 

Tom surâse, dar nu mai adăugă nimic. Hank nu mai era pe 
moarte, dar încă mai era în pericol, cu toate că şansele de 
supravieţuire crescuseră. Işi luă rămas-bun de la el şi se 
întoarse în rezervă. Verifică restul pacienţilor, gândindu-se în 
acest timp la Proiectul Cana, îngăduindu-şi să se afunde într-o 
fantezie ameţitoare. Dacă ar fi reuşit să activeze genele, atunci 
poate că i-ar fi putut salva pe toţi bolnavii de cancer din lume. 
Se răsuci către paturi şi îşi închipui că toţi cei care le ocupau se 
însănătoşiseră. Se imagină închizând rezerva, pur şi simplu, 
pentru că nu mai existau pacienţi. 

x kx * 

Dacă Jasmine ar fi reuşit să dea peste numele din spatele 
corespondenţei găsite în Gaura Neagră... Şi-ar fi dorit ca 
rezultatul găsit în baza de date să fi avut un nume sau un titlu, 
nu doar un număr de indice: 46699784. Îşi dorea şi ca Jasmine 
să fi reuşit să copieze genomul integral, nu doar secvenţa care 
se potrivea cu genele Nazareth. Aşa ar fi putut folosi Duhul 
Genei ca să afle cum arată individul. 

Dar măcar ştiau că exista un astfel de individ în viaţă şi mai 
aflaseră şi în ce bază de date anume apărea. Era doar o 
chestiune de timp până Jasmine avea să se întoarcă în Gaura 
Neagră şi să găsească numele asociat numărului codat. Numele 
Mântuitorului Frăției şi salvatorul lui Holly. 

— Tom? 

Se întoarse şi îl văzu pe Alex apropiindu-se. Brusc, buna lui 


dispoziţie se risipi. Înainte ca tatăl lui să deschidă gura, Tom ştia 
ce avea să-i spună. Alex o dusese pe Holly la Spitalul 
Massachussets General, pentru tomografie. Din expresia lui 
mohorâtă, Carter îşi dădea seama că rezultatele fuseseră 
pozitive. Cu toate că Tom ştia că profeția lui DAN urma să se 
adeverească, precizia acesteia îl şoca acum, când devenise 
realitate. 
x kx * 

În acea seară, Holly citise relatările din presă despre 
prinderea Predicatorului şi îi spusese lui Tom cât de grozav era 
că tatăl şi naşa ei deveniseră nişte eroi. Pentru prima dată, 
menţionase în trecere durerile de cap şi ameţeala. li spuse că, 
deşi nu se mai juca la computer, durerile nu încetau. Tom o 
ascultă fără să spună nimic, apoi îi dădu două analgezice. 

Ceva mai devreme, Tom analizase umbra de pe tomografia 
creierului fiicei sale. Tomografia îi dădea de veste că tumoarea 
nu numai că se declanşase, ba chiar creştea alarmant de 
repede. Devenea din ce în ce mai urgent ca Jasmine să-l 
identifice pe individul pe care îl găsise în baza de date. Orice s- 
ar fi întâmplat în cadrul Proiectului Cana şi oricând urma să se 
întâmple, Holly nu mai putea aştepta. De acum, era important 
să i se explice ce se petrecea cu ea şi ce anume ar fi putut-o 
ajuta. Mai anunţase şi înainte pacienţii că sufereau de boli 
incurabile, ba chiar de nenumărate ori. Spera că le dăduse 
vestea cu compasiune şi într-un mod uman. Dar să-i spună 
propriului copil aşa ceva era cu totul altceva şi îşi dorea ca 
Olivia să fi fost acolo, ca să îl poată sfătui. 

A doua zi, după micul dejun, se plimba cu fiica lui prin 
grădină. Era o dimineaţă senină de primăvară, pe la mijlocul lui 
aprilie, iar roua încă nu se uscase pe peluză. Bulbii pe care 
Olivia îi plantase toamna trecută înfloriseră într-o izbucnire de 
roşu şi galben. Aerul era plin de o prospeţime care aducea cu 
sine promisiunea vieţii şi a reînnoirii. ` 

Grădinarul tundea tufele de trandafiri de la capătul peluzei. Işi 
ridică ochii de la munca lui şi zâmbi pe sub şapca decolorată, 
inscripționată „Boston Red Sox“. 

— 'Neaţa. 

— 'Neaţa, Ted, îi răspunseră Tom şi Holly în cor. 


Demult pensionat, Ted o ajutase pe Olivia cu munca în 
grădină o dată pe săptămână, vreme de şapte ani. Dar, de la 
moartea ei, venea aproape în fiecare zi ca să ducă la capăt 
planurile pe care le închegaseră împreună. Tom încerca adesea 
să-l plătească pentru timpul petrecut în grădină, dar Ted refuza 
de fiecare dată. Îşi scotea şapca, îşi scărpina capul acoperit de 
păr scurt şi cărunt, zâmbea trist şi spunea: 

— Mulţumesc, doctore Carter, dar la vârsta mea oricum nu 
mai am multe de făcut. Oricum, e felul meu de a-i fi aproape 
Oliviei. Mă înţelegeţi, nu? 

Tom înţelegea. Dar mai ştia şi că văduvului nu-i displăcea 
compania lui Marcy Kelley. 

Doctorul o ţinea pe Holly de mână în vreme ce se îndreptau 
spre celălalt capăt al grădinii, iar tivul blugilor prea largi ai 
fetiţei se umezise de roua ierbii. 

— Holly, ştii de ce te doare capul? 

Holly lovea peluza udă cu pantofii ei sport. 

— Din cauza computerului? 

— Nu. 

Ea se uită la el, cu fruntea încreţită de gânduri. Mai văzuse 
expresia asta înainte. 

— Atunci de ce? 

Tom se opri din mers şi se lăsă pe vine lângă ea. Ochii căprui 
ai fetei îl priveau de foarte aproape. li zâmbi. 

— În primul rând, să nu te sperii, Holly. Vom alunga durerile 
de cap şi vei fi bine. Înţelegi? 

— Da, tati, îi răspunse fetiţa cu voce calmă. 

Ochii ei mari îl priveau cu atât de multă încredere, încât i se 
strânse inima. 

— Îţi aminteşti controlul la care ai fost ieri cu bunicul? 

Da. 

— Ştii că e o tomografie care verifică dacă totul e în regulă cu 
creierul tău. Ei bine, când au verificat ultima oară, au descoperit 
că erai bine, ca de obicei. Dar ţi-a apărut un cucui mic. 

Încercând să înţeleagă, fruntea lui Holly se încreţi. 

— Un cucui? 

— Da. Mai ţii minte când m-am dat cu capul de uşa de la 
cămara bunicului şi mi-a crescut un cucui? 


Holly zâmbi scurt. 

— Când mama îţi spunea cap de ou? 

Tom se încruntă în glumă. 

Voi toţi îmi spuneaţi cap de ou. 

Zâmbetul se lărgi. 

— Ba nu, bunicul îţi zicea „căpăţână de rinocer”. 

— Oricum, cucuiul tău e special, pentru că e pe dinăuntru. Al 
meu mă durea, pentru că era ca o vânătaie mare. Dar al tău 
doare pentru că îţi apasă pe creier. De asta te doare capul 
uneori, îţi vine să vomiti şi te simţi ameţită. 

Holly se încruntă, dar dădu încet din cap. 

— Şi de ce a crescut acolo? 

— Cucuiul meu a crescut acolo din cauza mea, pentru că m- 
am lovit cu capul de uşă. Dar tu nu ai nicio vină pentru al tău. Ai 
fost doar foarte ghinionistă. S-a întâmplat ceva cu câteva dintre 
celulele din creierul tău şi s-au strâns într-un cucui. 

— De ce? 

— Inchipuie-ţi că toate celulele din corpul tău sunt ca nişte 
şcolari care trebuie să fie cuminţi pentru ca trupul să fie 
sănătos. Din când în când, fără motiv, unii copii nu-şi ascultă 
părinţii sau profesorii. Când se întâmplă asta, îi tulbură şi pe 
ceilalţi copii şi din cauza asta se creează agitaţie în corpul 
nostru... 

— Şi ne îmbolnăvim? 

— Exact. 

— Când o să dispară cucuiul? 

— Păi, Holly, n-o să dispară de la sine. Şi e greu să scăpăm de 
el, pentru că el creşte pe dinăuntru. Dar fii fără grijă, îl facem 
noi să dispară. În primul rând, trebuie să-ţi dăm medicamente 
ca să se dezumfle şi să limităm efectul poznelor copiilor 
obraznici. Pe urmă, s-ar putea să fie nevoie să scoatem cucuiul. 

— Ca şi cum i-am trimite pe copiii neascultători la şcoală? 

— Intocmai. Dar va trebui să fii curajoasă. Şi va fi nevoie să 
stai o vreme în spital. 

Holly îşi înclină capul într-o parte. Olivia schiţa acelaşi gest 
când se gândea intens la ceva. 

— Şi tu îmi vei da medicamentele? 

— Da, dacă tu vrei. Mă vor ajuta şi alţii, dar eu voi fi doctorul 


tău. 

— Şi am voie să rămân în spitalul tău special de la serviciu? 

— Sigur că da. 

Fetiţa păru să cântărească informaţia, înainte de a da 
mulţumită din cap. Nu numai că nu părea speriată, ba, 
dimpotrivă, era chiar puţin încântată. II vizita adesea la muncă 
şi intrase de multe ori în rezerva medicală, ca să-i vadă pe 
pacienţi. Acum, într-un fel pervers, părea că abia aştepta să fie 
ea însăşi unul dintre acei pacienţi speciali cărora văzuse că tatăl 
ei le dedica atât de mult timp. Increderea ei absolută în el îl 
ajutase să-i vorbească despre boala ei, dar în acelaşi timp, 
posibilitatea foarte reală de a trăda această încredere îl 
înspăimânta. 

— N-o să fie uşor, o preveni iarăşi. 

De obicei, trebuia să-și roage pacienţii să fie optimişti după ce 
le dădea veştile proaste, dar în cazul lui Holly simţea nevoia să-i 
tempereze optimismul. 

— Jennifer şi Megan au voie să mă viziteze? 

— Bineînţeles. 

— Şi am voie să folosesc calculatorul? 

— Sigur că da. Dacă te simţi în stare. Ne vom asigura că ai 
acces la cele mai bune jocuri de care poate face rost, Jazz. 

Holly se gândi din nou şi aprobă. 

— Şi am să te văd mai des? 

— Bineînţeles. Oricând vei dori. Voi fi acolo zi şi noapte. 


DUPĂ O SĂPTĂMÂNĂ. 
CENTRUL DE DETENȚIE DIN BOSTON 


Maria era în Centrul de Detenţie din Boston de mai puţin de 
două săptămâni, dar deja ura locul ăla. Nu atât din cauza 
procesului sau a posibilei pedepse cu moartea. Ba chiar 
interogările efectuate de Karen Tanner i se păreau o distracţie 
binevenită. Dar îi displăcea total faptul că nu deţinea controlul. 
În celula ei nu putea ţine lumina aprinsă, nu putea să-şi facă 
exerciţiile fizice cum trebuie, nici nu îşi putea rade capul. Pentru 
că nu avea acces la obiecte tăioase, nu se putea linişti cu 


obiceiul ei de a se tăia. Aşa că îşi menținea calmul 
concentrându-se asupra singurului său imperativ: voia să iasă 
de acolo şi să-l oprească pe doctorul Carter. 

x x * 

Cătuşele de la picioare îi zdrăngăniră când intră în încăpere 
să discute cu avocatul ei costisitor. Se aşeză în faţa lui Hugo 
Myers şi se holbă la părul lui argintiu, la costumul lui de aceeaşi 
nuanţă cu părul. Omul era trecut de patruzeci de ani şi părea un 
prezentator dintr-o emisiune televizată, dar se spunea că era 
bun în profesia lui. Numai că până atunci nu făcuse altceva 
decât să-i explice cât de puţin putea să o ajute dacă nu 
coopera. O abordase la câteva ore după arest şi îşi oferise 
serviciile fără să ceară nimic în schimb, se mulțumea doar cu 
reclama care avea să vină de la sine. Maria nici măcar nu fusese 
nevoită să se atingă de contul ei Chase Manhattan, creat special 
pentru astfel de ocaziii. 

Gardienii îi legară cătuşele de inelul încastrat în masă. Zâmbi. 
Poate că pierduse controlul asupra situaţiei, dar cel puţin o 
tratau cu respect. 

După ce o salută, Hugo Myers începu s-o bată la cap cu 
aceeaşi întrebare pe care o pusese toată săptămâna, acelaşi 
lucru de care o tot întreba şi agentul special Karen Tanner. 

— Deci, făcu avocatul privind-o cu ochi tulburi, în care se 
citea cea mai autentică sinceritate care putea fi cumpărată, te- 
ai gândit dacă eşti gata să accepţi învoiala? 

— Cum aş putea accepta? Le-am spus şi celor de la FBI, habar 
n-am despre ce vorbesc. 

Hugo Myers ridică o sprânceană imaculată şi îşi împreună 
degetele. è 

— Uite ce e, Maria. In caz că FBl-ul nu s-a exprimat destul de 
clar la ultima întâlnire, îngăduie-mi să te luminez. Scotland Yard 
i-a dus pe agenţii federali în vizită la apartamentul tău din 
Londra. Ţi-au văzut colecţia neobişnuită de arme, perucile şi 
machiajul. Dar, cel mai important, ţi-au găsit teancul de plicuri 
cu detaliile victimelor din ultimii treisprezece ani. Ţi-au văzut 
stiloul făcut la comandă şi au mărturia singurului tip care ţi-a 
scăpat. Doctorul Carter este un savant respectat şi a dat o 
declaraţie în care descrie cum ai încercat să-l omori în două 


rânduri, ucigându-i soţia la prima încercare. Această declaraţie 
e susţinută de un alt savant eminent, colega lui, doctor Jasmine 
Washington. Bun, n-ai fost văzută omorându-i pe cei patru 
agenţi în campusul GENIUS, dar gloanţele se potrivesc cu arma 
ta. Mâine ţi se va scana ADN-ul de către dispozitivul FBI. Dacă 
profilul tău genetic se potriveşte cu ADN-ul găsit la locul uciderii 
lui Sly Fontana, atunci agenţii federali te pot asocia cu 
asasinatele Predicatorului. Pricepi? Sunt avocatul tău şi până şi 
din punctul meu de vedere situaţia e albastră. Pe scurt, dacă nu 
faci un târg cu ei, ai sfeclit-o. Din informaţiile detaliate găsite în 
apartamentul tău, agenţii au dedus că ai avut ajutoare. Dacă le 
spui cine ţi-a înmânat plicurile, procurorul a spus că îţi va uşura 
sentinţa. 

— Dar nu lucram pentru nimeni, în afară de Dumnezeu. 

Hugo Myers strânse din dinţi şi dădu încet din cap, încercând, 
evident, să-şi păstreze calmul. 

— Maria, ai auzit vreodată sloganul „Criminalii să plătească, 
nu contribuabilii”? E mottoul preşedintelui pentru inițiativa 
Crimă 2000. A câştigat o mulţime de voturi cu războiul 
împotriva infracţiunii şi majoritatea guvernatorilor statali au 
îmbrăţişat proiectul. iți dai seama că 98% dintre toate procesele 
de crimă din martie 2000 încoace au fost finalizate în mare 
viteză? Asta înseamnă în mai puţin de două săptămâni. Procesul 
tău începe poimâine şi se va termina în zece zile sau chiar mai 
puţin. Dar ceea ce ar trebui să te pună pe gânduri e inovaţia 
pentru condamnaţii la moarte. Liberalii au susţinut mereu că 
aceşti criminali trebuie să aştepte zece ani sau mai bine înainte 
de a fi ucişi ca nişte animale, iar cei de extremă dreaptă 
protestează de mult împotriva costurilor menţinerii în viaţă a 
acestor „morţi“ vii. Aşa că acum toată lumea e mulţumită. Cea 
mai lungă aşteptare înainte de execuţie a avut loc acum doi ani 
şi a durat treizeci şi şapte de zile. Avem de-a face cu dreptate în 
stil McDonalds. E rapidă, satisfăcătoare, aceeaşi pretutindeni şi 
lumea o adoră. 

Myers se opri şi o ţintui iarăşi cu ochii tulburi. 

— Dacă nu cooperezi, ai putea muri în mai puţin de două luni. 
Tot ce ai de făcut e să le spui pentru cine lucrai şi probabil că ți- 
ar comuta sentinţa în închisoare pe viaţă. 


Maria se încruntă. Nu avea de gând să trădeze Frăția în faţa 
acestor necredincioşi. Oricât de slab s-ar fi arătat lezechiel, 
Frăția era singura familie pe care o avusese vreodată şi încă 
reprezenta singura speranţă de a-i ocroti pe cei drepţi şi de a-l 
găsi pe Noul Mesia. Dacă îi trăda, asta nu o ajuta să-l lichideze 
pe Carter. Îşi rugă în tăcere Dumnezeul să o ajute. 

— Şi dacă pledez pentru nevinovăție? întrebă Maria, savurând 
efectul întrebării asupra avocatului frustrat. 

Bărbatul dădu ochii peste cap şi oftă. 

— Chiar eşti nevinovată? în ciuda tuturor dovezilor? 

— Nevinovată? Da, sunt complet nevinovată în ochii lui 
Dumnezeu. 

— Dacă testul ADN de mâine iese pozitiv, atunci nu vei fi 
nevinovată în ochii reprezentanţilor statului Massachussetts. 

— Credeam că scopul tău e să mă aperi, nu doar să-mi explici 
ce s-ar putea întâmpla. Sigur că, dacă nu vrei să te ocupi de 
cazul ăsta atât de mediatizat, îmi pot găsi alt avocat. 

Umerii înveşmântaţi în argintiu se ridicară resemnaţi. 

— Nevinovată, carevasăzică? 

— Nu am fost niciodată vinovată. Nici pe departe atât de 
vinovată ca aceia pe care sunt menită să-i omor. Şi, oricum, nu- 
mi pasă de hotărârea juraţilor. 

— Atunci e în regulă, i-o întoarse cu voce uscată Hugo Myers. 
Pentru că, dacă pledezi penru nevinovăție, ai tot atâtea şanse 
să scapi basma curată câte şanse ai să ajungi preşedinte. 


O SĂPTĂMÂNĂ MAI TÂRZIU. 
DEPARTAMENTUL IT, 
SEDIUL GENIUS, BOSTON 


De ce naiba nimic nu e niciodată simplu? se gândi Jasmine 
întinzând mâna după cola dietetică. Îşi lipi doza rece ca gheaţa 
de frunte. Rămăsese în pană de idei. Orice ar fi încercat, nu 
reuşea să extragă alte informaţii din Gaura Neagră în decurs de 
un minut, în afară de numărul codat şi de o mică secvenţă din 
genom. 

În cele trei săptămâni scurse de la arestul Mariei, Jasmine 


fusese ocupată cu declaraţiile şi cu evitarea camerelor de luat 
vederi. Larry se descurcase minunat. Când venea vorba să aibă 
de-a face cu faima şi cu interesele mass-media, Larry îşi punea 
în aplicare cunoştinţele căpătate ca producător de film. Adusese 
unul dintre specialiştii în presă de la Hollywood pe post de 
purtător de cuvânt pentru ea şi Tom, concentrând interesul 
presei asupra faptului că „salvase viaţa doctorului Tom Carter” 
şi asupra „eroicei capturări a Predicatorului de către un 
deţinător al premiului Nobel“. Cum atenţia mass-mediei era 
canalizată în altă parte, Jasmine putuse respira în voie, 
îngăduindu-şi să cugete la cele întâmplate. 

Lăsându-l pe Predicator la o parte, Jasmine încă nu se 
împăcase cu ideea că scanase toate bazele de date existente şi 
găsise doar două potriviri, dintre care una era a defunctului Al 
Puyiana. Doar doi oameni din cinci sute de milioane. Având în 
vedere că populaţia globului era de aproximativ cinci miliarde, 
asta însemna că, proporţional, pe pământ existau douăzeci de 
persoane care purtau genele lui Hristos? Aleşii erau foarte rari, 
un procentaj minuscul, dar fenomenul nu era nicidecum unic. 
Care dintre ei era adevăratul Mesia, asta dacă se putea pune 
problema astfel? 

Credinţa ei fusese zdruncinată. La urma urmei, îşi spusese că 
Hristos fusese unic din motive spirituale, dar că, prin 
coincidenţă, avusese aceste trei gene. Ştia că astfel nu făcea 
decât să se eschiveze în mod convenabil, dar îşi distrăsese 
dinadins atenţia, muncind zi şi noapte ca să găsească o hibă 
Găurii Negre. 

Privi monitorul din faţa ei. Până acum, reuşise să se întoarcă 
în Gaura Neagră şi să acceseze fişierul #6699784, dar nu avea 
timp să extragă întregul genom în cele şaizeci de secunde, 
înainte ca sistemul PREDATOR să o localizeze. Incercase să 
descarce noi secţiuni ale secvenţei genetice, dar, de fiecare 
dată când se întorcea în sistem, nu reuşea să acceseze decât 
secvenţa pe care o avea deja. Sigur nu dispunea de îndeajuns 
de multe date ca să întreprindă o analiză fizică, iar fără 
cromozomul sexual nu putea nici măcar să identifice de ce gen 
era subiectul. 

Deschise doza de cola şi luă o gură. Fără chef, apăsă câteva 


taste şi îl invocă pe IGOR. De cel puţin o săptămână nu mai 
verificase ultimele descărcări efectuate de Marea Mamă. Fără 
să gândească, apăsă pe iconul ce conţinea genele Nazareth şi le 
introduse în fereastra UPDATARE IGOR. Apăsă pe butonul 
Secvenţă de Identificare A Corespondenţei. Îşi dădu seama în 
ultimul moment că nu importase fişierul cu genele Nazareth, ci 
pe cel în care integrase secvenţa incompletă a individului cu 
numărul 6699784, pe care o furase din Gaura Neagră. 

— Fir-ar să fie! 

Ochii îi erau mai obosiţi decât credea. Mută cursorul, dar, 
înainte să apese pe butonul de anulare, mesajul 
„Corespondenţă identificată“ apăru pe ecran. 

— Cum? 

Asta n-ar fi trebuit să se întâmple. Secvența cu numărul 
6699784 fusese scanată cu săptămâni, luni sau poate ani în 
urmă, în timp ce noutăţile stocate în IGOR erau scanări 
efectuate în ultimele zile. Simţi în trup panica rece şi cleioasă 
când înţelese ce s-ar fi putut întâmpla. Apăsă imediat pe iconul 
genelor Nazareth şi o introduse în fereastra UPDATARE IGOR. Îşi 
încrucişă degetele şi îşi ţintui ochii pe ecran. 

Aşteptă. 

„Corespondenţă găsită“, anunţă mesajul din nou. 

Selectă repede genomul identificat şi deschise fişierul. În 
câteva secunde, ecranul fu acoperit de trei poze ale feţei 
subiectului, profil stânga, frontal, profil dreapta. Dedesubtul 
pozelor era un nume, însoţit de datele personale. Numele bazei 
de date de deasupra monitorului îi dădu de veste că era vorba 
despre acelaşi subiect localizat în Gaura Neagră. Dar creierul ei 
ignoră informaţia asta, în vreme ce Jasmine se holba la chipul 
din faţa ei, un chip pe care îl cunoştea foarte bine. 

x kx * 

În rezerva medicală, Tom Carter nu ştia dacă era cazul să fie 
entuziasmat sau deprimat. În acea dimineaţă, Hank Polanski 
părăsea rezerva şi urma să-şi continue acasă impresionanta 
convalescenţă. Tom îşi dădea seama că toţi ceilalţi şase 
pacienţi erau încurajați de această vindecare. Îşi dorea ca unul 
dintre ei - nou-venit - să nu fi fost Holly. 

Hank Polanski merse la fiecare pacient în parte ca să-şi ia 


rămas-bun şi să le ureze toate cele bune. Părea dureros de 
conştient de norocul său nesperat: părăsea acest club 
exclusivist înainte de a fi fost silit să-şi facă un permis de 
membru pe viaţă. 

— Pa, pa, Holly! salută Hank sosind la patul fetiţei. 

Aproape tot părul ei blond, frumos îi căzuse după prima doză 
de chimioterapie şi era palidă. 

— O să te faci bine. 

Pa, Hank! îi zâmbi fetiţa curajos, bătând palma cu el. 

— Când o să mă împotmolesc la Mânia lui Zarg sau la vechile 
mele jocuri DOOM, ştiu la cine o să apelez, zâmbi tânărul de 
douăzeci şi trei de ani. 

— Da, cum să nu, făcu Holly, încercând să-şi menţină 
zâmbetul ostenit. 

În cele din urmă, Hank ajunse la doctorul Carter, iar ochii îi 
erau plini de lacrimi. Incercă să spună ceva, apoi se răzgândi. 
Se mulţumi să-i strângă mâna cu putere. 

— Mulţumesc, doctore. Mulţumesc pentru tot. 

Tom surâse şi îl bătu pe umăr. 

— N-ai de ce, Hank. E o adevărată bucurie să te văd 
însănătoşit. 

Carter era sincer. După ce Hank şi mama lui părăsiră rezerva, 
întorcându-se la o viaţă pe care o crezuseră pierdută, Tom îşi 
concentră atenţia asupra lui Holly. 

Karl Lambert, neurochirurgul NIH instalat la sediul GENIUS, 
era de părere că situaţia se preta pentru o operaţie cu laser, dar 
tomografia arătase că tumoarea lui Holly era într-o zonă 
inaccesibilă a creierului. Dacă laserul aluneca un micron, atunci 
riscul paraliziei sau chiar mai rău era foarte mare. Aşa că Tom 
alesese să încerce încetinirea creşterii tumorii, până când 
Jasmine găsea o corespondenţă pentru genele Nazareth, aşa 
încât Proiectul Cana să poată fi folosit. Asemenea 
chimioterapiei, această strategie de amânare presupunea 
radioterapie şi administrarea unor medicamente. 

Chiar dacă tratamentul avea efect, nu era decât o măsură de 
stopare temporară şi în cele din urmă tot ar fi fost nevoiţi să o 
opereze. Dar aşa măcar câştiga timp, ca proiectul să poată intra 
în acţiune. 


Intră în spaţiul lui Holly şi se aşeză pe pat, lângă ea. 

— Cum te simţi, Holly? 

Zâmbetul curajos pe care fetiţa îl arborase de dragul lui Hank 
se nărui, şi ochii i se umplură de lacrimi. 

— Tati, eu de ce nu pot să merg acasă, ca Hank? 

Carter simţi că i se rupe inima. Holly reacţionase destul de 
rău la radioterapia care îi provoca greață. În rezervă, nu erau 
alţi copii cu care să se joace, iar acum până şi veselul Hank 
plecase. 

— Holly, ne-a luat ceva timp să îl însănătoşim pe Hank, o 
alină el. Şi trebuie să te ţinem aici, sub observaţie, să ne 
asigurăm că primeşti tratamentul potrivit. 

— Dar nu-mi place aici, ripostă fetiţa cu privirea rănită şi 
frustrată. Vorbea tot mai tare, pe un ton tot mai piţigăiat, şi din 
ochi i se rostogoleau lacrimi mari. Dacă mami ar fi fost aici, m- 
ar fi lăsat să merg acasă. 

Holly se întoarse cu spatele la el şi îşi trânti faţa în pernă. 

— Nu vreau să fiu bolnavă, ţipă înfundat, iar umerii ei micuţi 
se zguduiau de plâns. Nu-mi place. Nu-mi place. Nu-mi place. 

Doctorul se aplecă şi o mângâie pe ceafa. Rămase tăcut 
câteva clipe; treptat, suspinele se răriră şi Holly începu să 
respire regulat. Tom o sărută. 

— Holly, o să te simţi curând mai bine. Pastilele pe care ţi le-a 
dat asistenta o să-şi facă efectul dintr-o clipă într-alta. 

Se ridică, îşi luă rămas-bun şi porni spre hol. Înainte de a fi 
ajuns la uşă, Jasmine sosi în fugă, roşie la faţă, agitând o foaie 
scoasă la imprimantă. 

Il apucă de braţ şi îl ghidă prin uşile batante până în sala de 
aşteptare pustie. Îndată ce rămaseră singuri, îi întinse foaia şi îi 
şuieră: 

— Am găsit identitatea corespondenţei. 

— Cum? Grozav! 

— Nu te grăbi, citeşte mai întâi. 

Tom desfăcu foaia în grabă şi se uită de două ori când văzu 
acel chip. 

Jasmine murmură cu glas mohorât: 

— Amicul tău lezechicl va avea parte de o surpriză. 

Tom nu mai spunea nimic. Nu era în stare. Şocat peste 


închipuire, se uita în tăcere la foaia de hârtie, nevenindu-i să 
creadă. 

SEDIUL GENIUS, BOSTON 


Pe când limuzina vira în campusul GENIUS, lezechiel De La 
Croix îşi răsucea inelul cu rubin pe deget. Simţea un amestec 
neplăcut de surescitare ameţitoare şi teamă. Oare rugăciunile 
lui aveau să primească în cele din urmă un răspuns? 

Nu îi plăcea deloc piramida de sticlă. Era exact opusul Peşterii 
Luminii Sacre: obraznică, modernă, strălucitoare şi arogantă. 
Nici măcar nu încerca să se armonizeze cu mediul înconjurător. 
Spre deosebire de peştera Frăției, săpată de-a lungul secolelor 
într-un spaţiu deja existent, piramida era trântită pe peluzele 
verzi ale campusului: un simbol al nevoii lipsite de siguranţă şi 
îngâmfare de a domina lumea lui Dumnezeu. 

De La Croix nu dorise să răspundă invitaţiei, iar cererea 
neobişnuită a lui Carter, de a primi unul dintre foliculii piloşi ai 
lui lezechiel, nu îl liniştise deloc. Dar doctorul Carter refuzase să 
ofere detalii la telefon, aşa că bătrânul se văzuse nevoit să îl 
viziteze. 

— Mai bine am discuta faţă în faţă, îi spusese Carter cu două 
zile în urmă. Când veţi veni, veţi înţelege de ce. 

lezechiel nu se simţea doar nelalocul lui venind în templul 
păgân al duşmanului său, ci îi trecuse prin cap că poate i se 
întindea o capcană. Dacă Maria îl trădase pe el şi Frăția, atunci 
pentru autorităţi ar fi fost cel mai simplu să îl aresteze dacă 
doctorul îl invita în SUA. Discutase problema cu membrii 
Cercului Lăuntric şi hotărâse că era puţin probabil să se 
întâmple aşa. La urma urmei, dacă ar fi fost trădat, autorităţile 
ar fi organizat o razie în peşteră. Dar, cum era precaut din fire, îl 
rugase pe fratele Helix să-l poată lămuri cu privire la întrebările 
ştiinţifice şi îşi începuse călătoria. Dacă era o capcană, atunci se 
va sacrifica. Fratele Helix ar fi putut să preia misiunea Frăției, 
ajutat de fratele Bernard. 

Limuzina care îl luase de la aeroportul Logan se opri în 
dreptul uşii principale. Carter aştepta pe aleea acoperită de 


pietriş. Lângă el se afla o tânără femeie de culoare, cu trăsături 
fine şi păr în stil afro. lezechiel presupuse că era vorba despre 
doctorul Washnigton. 

Cobori din limuzină, gazdele îl întâmpinară şi îl însoţiră în 
clădire. Era într-o sâmbătă şi în holul cu podele de marmură 
domnea o tăcere de mormânt. In ciuda aversiunii pe care o 
avea faţă de exteriorul clădirii, lezechiel nu se putu împiedica să 
fie impresionat de graţia aeriană. Se simţi foarte atras de 
holograma de zece metri din mijlocul holului, dubla spirală a 
ADN-ului multicolor care se înălța spre vârful piramidei. 
Frumuseţea nuanţelor complexe, irizate contrasta cu puritatea 
imaculată a flăcării sacre. În vreme ce ascensorul de sticlă îi 
purta în sus, dincolo de parter, fu surprins de lumina şi spaţiul 
generos al interioarelor. 

leşiră din lift şi ajunseră în faţa unei uşi de sticlă, pe care 
trona inscripţia „Grupul de Laboratoare Mendel - Accesul 
persoanelor neutorizate interzis”. lezechiel îi cunoscu pe Bob 
Cooke şi Nora Lutz. 

— Amândoi ne-au ajutat cu analiza genelor Nazareth, îi 
explică Tom. Doreau să vă cunoască. 

— Aceasta este echipa Cana? întrebă lezechiel, arătând spre 
cei patru savanţi. 

— Da, am vrut ca proiectul să fie cât mai discret cu putinţă. 

— O decizie foarte înţeleaptă, aprobă lezechiel, gândindu-se 
că aşa avea să le fie mai uşor. 

Într-adevăr, foarte înţeleaptă. 

Savantul şi echipa sa îl călăuziră. Trecând de uşă, lezechiel se 
pomeni într-un peisaj extraterestru, plin de tuburi de sticlă, 
mese de lucru albe, imaculate, aparate zumzăitoare, lumini care 
clipeau şi mesaje de alarmă. 

Atenţie! Pericol biologic! 

Pericol! —180*. A se purta permanent mănuşi termice. 

Bromidă de etidiu - evitati contactul cu pielea. 

Era un mediu ostil, rece şi nefiresc. O minunată lume nouă cu 
care nu voia să aibă de-a face. Se simţi uşurat când Carter îl 
conduse afară, spre o altă uşă, pe care scria „Sala de conferinţe 
Francis Crick“. Aici se aflau obiecte mai familiare: o masă de 
conferinţe, scaune, un ecran de proiecţie şi un instrument 


ciudat, care şedea într-un colţ, asemănător cu o lebădă 
mecanică. Pe podea, în faţa maşinăriei, se aflau două suporturi. 

Se aşeză lângă Bob Cooke şi primi cafeaua oferită de Jasmine 
Washington. 

— Mai întâi, domnule De La Croix, vă mulţumesc că aţi venit, 
îşi începu Tom discursul. Veţi înţelege imediat de ce v-am rugat 
să ne trimiteţi înainte un folicul de păr. Deocamdată, vrem să vă 
prezentăm descoperirea noastră. 

Jasmine Washington luă cuvântul şi explică timp de o 
jumătate de oră cum funcţiona genoscopul negru. lezechiel 
asculta cu atenţie. Fratele Helix îi explicase deja elementele 
esenţiale, dar faptele căpătau mai multă forţă când le afla 
acolo, în locul acela steril şi dur, în umbra lebedei ciudate. Era 
îngrozit de puterea pe care aceşti oameni o aveau la dispoziţie. 

Când Jasmine termină, lezechiel nu scoase niciun cuvânt, pur 
şi simplu căscă gura de uimire când imaginea tridimensională a 
unui bărbat îi apăru în faţa ochilor. La început, se minună în faţa 
acestei vrăji care permitea crearea unei imagini aparent solide, 
apoi îşi dădu seama şocat că tânărul cu trup vânos era chiar el, 
în urmă cu şaizeci de ani. Privind la acest strigoi, simţi 
înţepătura tristeţii. Un bărbat pe care îl cunoscuse cu ani în 
urmă, dar care dispăruse de mult. 

— Holograma înfăţişează subiectul la vârsta la care celula a 
fost extrasă din corp. Dar DAN poate extrapola informaţiile dacă 
dorim ca holograma să ne înfăţişeze subiectul la altă vârstă, 
explică Jasmine. Imaginea aceasta a fost setată pentru vârsta 
de treizeci de ani. 

— E incredibil! rosti lezechiel în tăcere, mai convins ca 
oricând că doctorul era periculos. De necrezut! 

Carter îl lămuri: genosocopul identificase trei gene în ADN-ul 
extras din dintele lui Hristos. lezechiel asculta în vreme ce 
savantul scotea în evidenţă proprietăţile aşa-ziselor nazl şi naz2 
şi aparent necunoscuta naz3. Carter explică: pentru că le era 
imposibil să înţeleagă mecanismele genelor, era pornit să 
găsească un purtător viu al genelor. Înainte ca lezechiel să 
înţeleagă totul, o a doua siluetă apăru pe celălalt suport. Omul 
era mai înalt decât holograma sa, avea ochi căprui şi un chip 
îngust, inteligent. Ochii erau plini de înţelepciune, iar privirea lor 


îi pătrunse lui lezechiel până în inimă. 

— Este lisus Hristos, puţin trecut de treizeci de ani, aproape 
de acceaşi vârstă cu holograma dumneavoastră. La aceeaşi 
vârstă la care se presupune că a fost crucificat. 

lezechiel De la Croix holbă ochii în tăcere deplină, neştiind ce 
anume s-ar fi cuvenit să simtă. Dezgust pentru că ateul 
recrease imaginea lui Hristos? Sau bucurie pentru că era 
singurul conducător al Frăției, în afară de fondatorul ei, care 
vedea chipul Mântuitorului? 

— Aţi reuşit să faceţi asta doar cu ajutorul dintelui? îi întrebă, 
în cele din urmă. 

— Da. Aşa am procedat şi cu firul dumneavoastră de păr. 

lezechiel era uimit atât de conţinutul a ceea ce vedea, cât şi 
de modul prin care reuşea să vadă cele două holograme. Carter 
îl depăşise pe Icar, zburase prea aproape de soare. Umbla cu 
însăşi esenţa lui Dumnezeu. În clipa aceea, deşi savantul vorbea 
respectuos, aproape subjugat, lezechiel îl ura. Înţelegea de ce 
Maria fusese atât de înverşunată, ţinând cu orice preţ să-l 
oprească pe acest om scandalos. Carter nu culesese doar 
fructul oprit din copacul cunoaşterii, ci golise pomul de toate 
roadele. 

În ciuda gândurilor, chipul lui lezechiel De La Croix nu-i trăda 
emoţiile. Se concentra asupra singurului motiv pentru care 
venise acolo. 

— Şi purtătorul viu? Aţi spus că l-aţi găsit. 

Urmă o pauză. Washington şi Carter schimbară o privire 
îngrijorată. 

— Am găsit un purtător viu, răspunse Tom în cele din urmă. 
Dar există o problemă. 

lezechiel rămase surprins de tonul omului de ştiinţă. 

— O problemă? Cum adică? Nu-l puteţi găsi? 

— Permiteţi-mi să explic, se oferi Jasmine Washington, 
mutându-şi scaunul lângă un microfon negru instalat la capătul 
mesei. Am găsit o corespondenţă în baza de date ADN a 
Interpolului. E o bază de date relaţională, cu sediul la Paris. Nu 
conţine prea multă informaţie în sine, acţionează mai mult ca o 
poartă către bazele de date afiliate din toată lumea. Scotland 
Yard, FBI şi toate marile forţe poliţieneşti sunt conectate la 


această bază de date. Este cât se poate de confidențială şi 
incredibil de bine protejată, deoarece, odată intrat în ea, poţi 
avea acces la profilul oricărui individ stocat acolo sau la orice 
fişier polițienesc din lume. Ca o măsură de securitate sporită, 
fiecărui genom din sistem îi este asociat un număr de cod. Am 
identificat corespondenţa acum trei săptămâni, dar nu am reuşit 
să aflu numele din spatele codului. Apoi, săptămâna trecută, 
ADN-ul subiectului a fost scanat din nou. De data asta, cerând 
computerului nostru central să preia fiecare scanare provenită 
de la genoscopurile noastre cu licenţă, genomul subiectului a 
fost trimis în secret către IGOR şi către baza de date din Paris. 
lezechiel se încruntă. 

— Deci aţi găsit subiectul. Care este problema? 

— Problema depinde de aşteptările dumneavoastră. 

— Ce vreţi să spuneţi? 

— Toţi indivizii stocaţi în această bază de date sunt criminali 
aflaţi sub acuzaţie sau deja încarceraţi. 

Tăcere. 

Pentru o secundă, lezechiel amorţi, dar, cu cât se gândea mai 
mult, cu atât i se părea mai logic. Nu fusese Hristos aruncat în 
temniţă? Nu fusese primul Mesia executat, crucificat drept 
criminal? 

Bătrânul vorbi: 

— Şi primul Mesia a fost înfierat drept criminal, dar cu toate 
astea era un om drept. 

Jasmine îşi drese glasul şi porunci în microfon. 

— Arată-mi fişa de informaţii! 

lezechiel răsufla mai calm, deşi ulcerul încă îi creea probleme. 
Se sprijini de spătar şi privi cum imaginea apărea din ce în ce 
mai clar pe ecran. 

— lată corespondenţa noastră. 

— Nu! se auzi lezechiel exclamând când văzu în sfârşit 
imaginea. 

În vreme ce se holba la decupajul de ziar care se desfăcea pe 
ecran, lezechiel nu se putea gândi decât că era vorba despre o 
greşeală îngrozitoare. Nu era cu putinţă. Simţea acidul 
fierbându-i în stomac şi întinse mâna după pilulele albe. 

— Ştiu că e şocant, spuse iute Carter, şi sunt la fel de oripilat 


ca şi dumneavoastră. Dar genele se potrivesc la perfecţie şi ne 
oferă singura şansă de a crea un leac. Avem de gând să 
obţinem şi să examinăm probe de sânge şi să creăm seruri 
virale pornind de la genele subiectului. Mai vrem şi să obţinem 
permisiunea de a examina subiectul în amănunt, ca să 
determinăm cum funcţionează genele în interiorul organismului. 
Se înţelege că vă vom transmite orice descoperire. Dar sper că 
acum înţelegeţi de ce era necesar să veniţi aici, ca să vă 
prezentăm subiectul personal. 

lezechiel nu putu decât să dea anemic din cap. Înţelegea mai 
bine decât ar fi putut Carter să-şi închipuie vreodată. Simţea 
privirea savantului aţintită asupra lui, dar nu putea, nu 
îndrăznea să-l privească în ochi. În schimb, ochii îi rămaseră 
pironiţi pe ecran, fascinaţi de proiecția articolului decupat din 
Boston Globe, cu o zi în urmă. Titlul îngroşat anunţa: „ULTIMA 
PREDICA A PREDICATORULUI?”, iar ceva mai jos urma subtitlul: 
„Pedeapsa cu moartea e o certitudine”. Mai jos era o poză 
neclară a unei femei înalte şi viguroase, împinse într-o dubă de 
poliţie. Ochii ei pătrunzători ţintuiau camera foto, iar scalpul ei, 
cândva ras, era acum acoperit cu fire scurte. 

lezechiel îşi aminti dintr-odată de coşmarul lui cu Ponţiu Pilat; 
se făcea că stătea la o parte, în vreme ce Mesia, pentru a cărui 
salvare îşi consacrase viaţa, era executat. Un fior involuntar îi 
cutremură corpul bătrân şi ostenit. 


TREI ZILE MAI TÂRZIU, CURTEA SUPREMĂ 
DE JUSTIŢIE A STATULUI MASSACHUSSETTS 


— Cer acuzatului să se ridice pentru anunţarea verdictului, 
rosti judecătoarea Sacha Hernandez, întorcându-se către Maria 
Benariac. 

Mariei nu-i plăcea judecătoarea. Îi amintea de broasca de la 
orfelinatul din Corsica. Asemenea maicii Clemenza, 
judecătoarea era o femeie cu piept generos, cu voce de stentor 
şi ochelari mari. Tot la fel ca stareţa, avea ochi neînduplecaţi şi 
severi, care acum îi scormoneau pe ai ei. 

Judecătoarea Hernandez îl împiedicase sistematic pe Hugo 


Myers să deschidă sesiunea de tribunal şi să exploateze teoria 
conspirației, ce susţinea că Maria era plătită de o agenţie 
guvernamentală. Poate că mass-media înghiţise şi vânduse 
povestea mercenarei angajate de CIA, nu însă şi judecătoarea. 
Şi se asigurase că nici juraţii nu o credeau. Susţinuse riguros 
problema de fond şi nu trecuse nici măcar o zi fără ca femeia să 
le reamintească zelos: 

— Acest proces are ca scop să determine vinovăția şi vina 
acuzatei în privinţa celor patruzeci şi două de capete de acuzare 
pentru omuciderile petrecute pe teritoriul american. Scopul 
procesului nu este să se speculeze ceea ce i-a motivat sau nu 
pe cei care au plătit sau nu au plătit-o pe acuzată pentru aceste 
presupuse crime. Acesta este un subiect de dezbătut în altă 
investigaţie şi într-un alt proces. E clar? 

Fusese atât de clar, încât judecătoarea nu doar că uşurase 
munca procurorului districtual, ba chiar o făcuse inutilă. Aşa 
cum o avertizase Hugo Myers pe Maria, dovezile o condamnau. 
ADN-ul ei se potrivise cu cel găsit pe trandafirii din 
apartamentul lui Fontana. Armele şi plicurile din apartamentul 
ei împreună cu mesajele biblice scrise cu sânge pe trupurile 
victimelor o asociaseră cu alte crime din Statele Unite. Dar 
dovada cea mai bună fusese uciderea paznicilor de la GENIUS şi 
mărturiile lui Tom Carter şi Jasmine Washington. Nici nu mai era 
nevoie de pledoaria acuzării. Hugo Myers fusese silit să se 
rezume la faptele petrecute, iar asta fusese îndeajuns ca Maria 
să fie condamnată. 

Când Maria îl văzuse pe omuleţul cu trăsături orientale ridicat 
în picioare în faţa colegilor săi juraţi, agitând surescitat o bucată 
de hârtie, ştiuse deja care avea să fie verdictul pronuntat de 
aprod. 

— Pentru omor de gradul întâi în cazul morţii lui Sly Fontana, 
juraţii se pronunţă că Maria Benariac este... vinovată, anunţă 
aprodul, ca un ecou al vorbelor din mintea Mariei. 

Apoi, asemenea enumerării faptelor unui nelegiuit, fură citite 
numele celorlalte victime: Helmut Kroger, traficantul de arme, 
Santiano Luca, mafiotul; Bobby Dooley, evanghelistul corupt. 
Aprodul încheia de fiecare dată cu acelaşi cuvânt: vinovată. 
Când aprodul pronunţă numele Oliviei Carter, Maria se întoarse 


spre public şi îl privi pe savant. Carter stătea între partenerul 
lui, Jack Nicholson, şi doctorul Washington. Nu fuseseră în sala 
de judecată decât o dată, pentru a depune mărturie. 
Aşteptându-se ca doctorul Carter să fie radios la auzul sentinţei, 
îi zâmbise sfidător, dar rămase uimită să-l vadă trist şi tras la 
faţă; ochii lui albaştri erau goi. Ciudat cum, tocmai în momentul 
în care Maria urma să fie condamnată la moarte, Carter părea 
înfrânt. Când îi lipise pistolul de tâmplă, omul se arătase 
puternic şi neînduplecat. 

Când se anunţă verdictul, sala plină de reporteri şi spectatori 
fu cuprinsă de o uşoară rumoare, care se stinse însă în curând. 
Verdictul nu luase pe nimeni prin surprindere. Profesionist până 
la capăt, Hugo Myers îşi puse o mână pe umărul Mariei în semn 
de susţinere, ca şi cum ar fi putut face ceva să împiedice 
verdictul. Dar Maria nu îl băgă în seamă, în schimb, li se adresă 
juraţilor şi judecătoarei, cu voce tare: 

— În ochii Domnului sunt nevinovată. 

Spectatorii izbucniră într-un murmur agitat, apoi judecătoarea 
îi reduse la tăcere şi pronunţă sentinţa. Maria nu ascultă 
întregul discurs, iar în urechi răsunară limpede fraze-cheie ca 
„ucigaş sadic - ameninţare pentru societate - să fie drept 
exemplu - Crimă 2000 - accelerarea pedepsei cu moartea”. 
Singurul amănunt pe care dorea să-l ştie era în cât timp avea să 
moară. Myers îi explicase cum proiectul Crimă 2000 pusese 
capăt procedurilor costisitoare şi „inumane” de apel, care 
puteau sili un condamnat să zacă între zece şi douăzeci de ani 
pe lista de aşteptare a execuțiilor. Şi totuşi Maria spera ca 
execuţia să nu fie atât de apropiată. Trebuia să ducă la capăt 
vrerea Domnului. Trebuia să-l oprească pe Carter şi să 
zădărnicească Proiectul Cana. 

Când judecătoarea anunţă data execuţiei, Maria înţelese cât 
de aproape era de moarte. Cei doi gardieni făcură un pas în faţă 
să o escorteze înapoi la celulă şi atunci femeia îl privi pe Carter. 

Arborând zâmbetul cel mai sfidător, îşi ridică ambele 
încheieturi încătuşate şi îl arătă cu degetul. 

— Cei care au scăpat de răzbunarea Lui nu au făcut decât să 
amâne inevitabilul, strigă ucigaşa, acoperind zgomotul mulţimii, 
căci au fost deja judecaţi într-o curte de justiţie mai înaltă decât 


aceasta. 

Voia să-i dea de ştire că nu se terminase, că avea să fie iarăşi 
pe urmele lui. Dar, spre marea ei surpriză, expresia lui Carter 
rămase impasibilă; nici urmă de triumf, nici urmă de teamă, de 
furie; nimic. Nu putea pricepe. Tocmai auzise cum cea care îi 
ucisese soţia fusese condamnată la moarte, iar execuţia fusese 
programată în mai puţin de patru săptămâni. Cu toate acestea, 
savantul se uita pur şi simplu la ea, iar pe chipul împietrit nu se 
citea nicio urmă de satisfacţie. 

Mariei îi trecu prin minte că mai degrabă el arăta ca un 
puşcăriaş condamnat. 

x kx * 

În vreme ce condamnata era scoasă din sală, Tom privea 
capul Mariei, acoperit de un puf fin. Nepăsător la zgomotul şi 
agitația celor din jur, care se pregăteau să plece, se sprijini de 
scaunul de lemn; se aşeză în al doilea rând din galeria 
spectatorilor, încercând să găsească o soluţie. 

În ultima săptămână, de când Jasmine îi anunţase identitatea 
corespondenţei găsite, Tom încercase să înţeleagă sensul 
acestor întâmplări. Întorcând faptele pe o parte şi pe alta, 
ajungea la aceeaşi întrebare: Cum naiba ar trebui să accept că 
ucigaşa soției mele ar putea fi salvatoarea fiicei mele? Unde e 
logica, unde e sensul? De ce nu indianul sau alt om de treabă? 

Scotociseră lumea în căutarea unei persoane purtătoare a trei 
dintre cele mai rare gene de pe Pământ. Genele care se aflaseră 
cu două mii de ani în urmă într-un om de o bunătate 
incontestabilă. lar acum, aceste gene care promiteau salvarea 
nenumăratelor vieţi nu se regăseau într-o persoană cu o viziune 
şi o măreție asemănătoare, ci într-un ucigaş fără conştiinţă. 

Tom acceptase dintotdeauna loteria naturii, dar treaba asta îi 
depăşea puterea de înţelegere şi acceptare. | se părea mai mult 
o batjocură. Nu era de mirare că bătrânul lezechiel De La Croix 
fusese atât de şocat. Mesia în căutarea căruia îşi devotase 
întreaga viaţă era un fanatic dement, convins că fusese trimis 
pe Pământ pentru a ucide, nu pentru a salva. 

Ce îi spusese Maria după ce fusese prinsă? 

„Dumnezeu ne pune pe toţi la încercare.” 

Lăsă capul în jos, ţintuind cu privirea zgărieturile de pe 


podeaua de lemn. Nu reuşea să găsească nimic bun în toată 
această situaţie. Luase probe de sânge provenite de la testele 
medicale ale Mariei, citise fişa ei medicală, dar genele ei nu 
dezvăluiseră niciun indiciu. lar fără cooperarea ei, nici nu ar fi 
putut să afle vreun indiciu. 

Bineînţeles, încă exista şansa ca IGOR să identifice unul 
dintre cei nouăsprezece purtători ai genelor Nazareth, dar 
şansele ca acesta să fie scanat în următoarele trei săptămâni 
erau infinitezimal de mici. Tom era nevoit să accepte realitatea. 
Numai Maria putea să o ajute pe Holly. 

— Să mergem, Tom, îl îndemnă Jasmine cu bândetțe, 
punându-i mâna pe umăr. Jack a aranjat să ieşim prin biroul 
judecătorului ca să scăpăm de ziarişti. 

Doctorul se ridică şi o lăsă să-l călăuzească prin partea din 
faţă a sălii de judecată. Se gândi iarăşi la serul misterios, dar 
aparent inutil creat din genele Nazareth combinate, se gândi la 
inevitabilul risc al operaţiei pe creier. Simţi o greață amară în 
gât. Dacă nu o implora pe Maria să-i vindece copilul, acestea 
erau singurele alegeri posibile. 

In timp ce treceau de scaunul martorului, Jack se ivi din 
stânga lui. 

— Încă nu s-a terminat, Tom. 

Doctorul se întoarse către prietenul său şi clătină din cap. 

— Oare, Jack? 

In lipsa speranţei care să-i distragă atenţia, viitorul îi apărea 
limpede. Proiectul Cana era mort şi, în curând, Holly avea să 
moară şi ea. 

Pe doisprezece mai, la patru zile de la condamnarea Mariei, 
Holly nu mai simţi nimic cu jumătatea stângă a corpului. Criza a 
durat mai bine de două ore. Tom înţelegea că asta o speria mai 
rău decât durerea şi ameţelile îndurate până atunci. 
Medicamentele şi radioterapia încetiniseră creşterea tumorii, 
dar aceasta se dezvolta încă într-un ritm alarmant. Presiunea 
asupra creierului afecta acum unele dintre funcţiile motorii ale 
fetiţei. Steroizii reduceau umflătura şi limitau crizele, dar Tom 
ştia că lucrurile aveau să se înrăutăţească. 

Tumoarea îşi începea cea de-a patra fază, cea finală, a 
evoluţiei clonale; genele-cheie de pe cromozomul 9 dispăruseră 
demult, ca şi copia cromozomului 10. Ritmul în care se dezvolta 
tumoarea era de zece ori mai rapid decât optimista predicţie de 
un an a lui DAN şi coincidea mai mult sau mai puţin cu cea mai 
pesimistă  predicţie. La început, Tom ignorase cele mai 
întunecate predicții, spunându-şi că avea să găsească o cale de 
a câştiga mai mult timp, dar acum, după tot ce se întâmplase, i 
se părea normal să se confrunte cu aşa ceva. 

Se lupta cu vechiul său duşman - cancerul - şi era pe cale de 
a fi înfrânt. De data asta, câmpul de bătălie era chiar fetiţa lui. 
Mai presus de toate, trebuia să aibă în vedere confortul lui 
Holly; era chiar mai important decât contracararea bolii. 
Tratamentul administrat acum o slăbea şi îi făcea greață şi nici 
măcar nu o putea salva. 

Încleştarea dintre  Tom-tatăl şi  Tom-chirirgul devenea 
chinuitor de simplă. Avea de ales: să o ajute să trăiască ori să o 
ajute să moară şi trebuia să dea uitării orice altceva. 

x x * 

— Uau, ce grafică super! 

De pe scaunul de lângă patul lui Holly, Jasmine se aplecă să 
se uite la computerul din poala finei sale. Regina războinică de 
pe monitor era pe cale de a fi mâncată de un trol cu două 


capete. 

— Şi zici că nu poţi trece de nivelul şase? 

Trecuseră două zile de la ultima criză, şi Holly şedea în capul 
oaselor, bucurându-se de una dintre rarele ei zile bune. 

— Pot intra în castel, îi pot omori pe orci şi pe dragonul 
albastru. Dar când ies mereu mă prinde trolul sau balaurul uriaş 
din şanţul cu apă. Aşa se întâmplă de fiecare dată. 

— Ai luat toate bonusurile medicale din sertarul secret? 

— Cred că da. Am luat şi armele secrete, şi armura 
suplimentară. Dar am nevoie de invulnerabilitate. Şi nu găsesc 
nicio poţiune magică în castel. 

— Ai căutat peste tot? 

— Absolut peste tot. 

— Şi ai încercat tot? 

— Da. 

Jasmine zâmbi. 

— Inclusiv să trişezi? 

Resemnată, Holly ridică din umeri. 

— E imposibil. Toată lumea ştie că Mânia lui Zarg e singurul 
joc virtual fără coduri trişoare. 

— Vrei să spui fără coduri trişoare publicate. 

Jasmine ştia că toţi programatorii de jocuri introduceau 
scurtături care le permiteau să dispună de muniţie nelimitată, 
de vieţi în plus ori de invulnerabilitate prin simpla apăsare a 
unei anumite combinaţii de taste. In cazul majorităţii jocurilor, 
ca „DOOM“ sau „Puteri întunecate”, aceste coduri secrete erau 
descoperite de jucători înrăiţi şi erau vehiculate pe internet. 
Dar, după cum spunea Holly, nimeni nu descoperise 
deocamdată codurile trişoare pentru Mânia lui Zarg. 

— Hei, dă-te puţin la o parte! Şi dă laptopul încoace! 

Holly se mişcă în pat, iar Jasmine se aşeză lângă ea. Holly 
zâmbi când îi pasă laptopul. 

— Crezi că le poţi găsi? 

— Aha. N-oi fi eu zâna cea bună, dar sunt cea mai bună 
alternativă: o zână cibernetică. 

Holly chicoti. 

— OK, pun pariu că nu le poţi găsi într-o oră. 

Degetele lui Razor Buzz dansau deja pe tastatură. 


— Hei, nu mă jigni! N-o să dureze nici câteva minute. Holly îşi 
aplecă o clipă capul într-o parte, ca şi cum ar fi meditat. 

— Bine, atunci ce zici de zece minute? Pun pariu că nu le 
găseşti în zece minute. 

Degetele lui Jazz se opriră din tastat. 

— Bun. Ce anume ziceai că vrei? 

Holly o privi, apoi îşi mută ochii măriţi de neîncredere la 
ecran. 

— Ai terminat deja? 

Jasmine strânse cu modestie din umeri, apoi îi restitui 
laptotpul. 

— Sigur. N-a fost mare scofală. Dacă vrei invulnerabilitate, 
apasă N*PAIN. incearcă. 

Holly introduse codul şi descoperi că regina ei războinică era, 
într-adevăr, imună la troli. 

— Uau! Supertare! 

Peste trei minute, se uita la Jasmine, rânjind triumfător. 

— Am ajuns la nivelul şapte. Să vezi când le-oi spune lui 
Jennifer şi lui Megan. 

Jasmine râse. 

— Să nu foloseşti codul prea des. Pe urmă devine plictisitor. 
Ca să dezactivezi codul apeşi tasta „Control” şi apoi „P“. Bine? 

— Da, Jazz, mersi. E super. Dar cum ai reuşit? 

Jasmine îi puse o mână pe umăr. 

— Se găseşte mereu o cale, Hol. Aşa-mi spunea şi tatăl tău. ŞI 
acum îmi mai aminteşte. Poate că nu e o cale uşoară, agreată, 
nici măcar una corectă. Dar, dacă-ţi doreşti ceva destul de mult, 
întotdeauna vei găsi o modalitate să obţii ce vrei. 

Sora Beth Lawrence apăru dinspre sala de operaţii. 

— Doctore Washington, puteţi merge la doctorul Carter? E în 
sala de consultaţii. 

— Sigur că da. Se ridică şi o strânse pe Holly de braţ. Baftă la 
nivelul al şaptelea! 

x kx * 

Intrând în sala de consultaţii, îl văzu pe Tom împreună cu 
doctorul Karl Lambert, privind un şir de tomografii afişate pe 
ecranul unui computer. Lambert era neurochirurgul de la 
Institutul Naţional de Sănătate din Maryland. Fusese distribuit la 


sediul GENIUS pentru a uşura schimbul de idei şi pentru a se 
asigura că firma GENIUS nu abuza de pacienţi în scopuri pur 
comerciale. Era un bărbat scund şi plinuţ, cu o faţă jovială, păr 
cârlionţat şi roşu şi ochi inteligenţi. Jasmine ştia că Tom îl plăcea 
şi îl respecta, de vreme ce învăţaseră amândoi la Universitatea 
Johns Hopkins. 

Karl Lambert îi arăta umbra galbenă de pe tomografia color. 

— Sunt în continuare de părere că avem cele mai mari şanse 
cu operaţia. 

Tom clătină din cap. 

— Dar, Karl, uită-te şi tu unde e situată tumoarea. N-aş prea 
vrea să mă bag acolo. Tu te-ai băga? Şansele de a face o 
greşeală sunt prea mari. 

— Ştiu, dar aşa măcar are o şansă... argumentă Lambert. 

— Ce şansă? De a amâna inevitabilul! 

— Tom, operaţia o va ajuta să se simtă mai bine. 

— Sau o va ucide. Tom se opri şi umerii părură să-i atârne. 
Dar ai dreptate. 

Jasmine Washington îşi drese vocea, şi cei doi bărbaţi îşi 
desprinseră privirile de la tomografia lui Holly. Tom părea palid 
şi slăbit. Era limpede că se lupta cu hotărârea de a face ce era 
mai bine pentru Holly şi pierdea lupta. 

— Bună, Jazz, mulţumesc că ai venit. Voiam să-ţi cer sfatul în 
legătură cu Holly. 

Lambert se uită la ceas. 

— Trebuie să plec. Sunt aşteptat în sala de operaţii în zece 
minute. Vă las să discutaţi. 

Se îndreptă spre uşă, apoi se răsuci în direcţia lui Tom. 

— Eu tot sunt de părere că operaţia cu laser e obligatorie. Cu 
cât mai repede, cu atât mai bine. 

Îi zâmbi lui Jasmine, apoi părăsi camera. 

— Ce ai de gând să faci acum, Tom? 

Tom se plimba încoace şi-n încolo. 

— Habar n-am. Ai auzit ce-a spus Karl. Are dreptate. 
Medicamentele şi radioterapia nu fac decât să încetinească 
puţin creşterea tumorii şi să-i mai uşureze durerile. In cele din 
urmă, va trebui să extirpăm tumoarea, ca să eliminăm 
presiunea exercitată asupra creierului. Dar e într-o zonă atât de 


delicată, încât e aproape inoperabilă. 

— Dar Cana? Şi serul? 

— S-a terminat cu proiectul, Jasmine. Serul nu ajută la nimic. 

Jasmine trase adânc aer în piept. 

— Dar Maria Benariac? Predicatorul? 

— Predicatorul nu e o opţiune, replică Tom înţepat. 

De când Jasmine descoperise că Predicatorul avea genele 
Nazareth, ea şi Tom nu discutaseră deloc despre criminal. 
Jasmine încă nu se putea dezmetici la gândul că probabil 
existau douăzeci de oameni în lume care purtau genele lui 
Hristos, nicidecum cu gândul că unul dintre ei era un asasin cu 
sânge rece. Din moment ce pentru Tom era prea dureros să 
discute despre aşa ceva, cei doi îngăduiseră subiectului să 
rămână suspendat între ei, asemenea unui deces în familie. Dar 
acesta devenea prea important ca să mai fie ignorat şi, de 
vreme ce Tom venise cu ideea proiectului, era cazul să înfrunte 
realitatea. 

— Dar ar trebui să încerci măcar. 

— Jazz, a omorât-o pe Olivia. 

— Şi tot ea ar putea s-o salveze pe Holly. 

Tom pufni. 

— Da, vezi să nu! 

— Hai, Tom, poate că ai putea încheia vreo înţelegere cu ea. 

— Glumeşti? 

— Ba sunt cât se poate de serioasă. Nu prea cred că ai avea 
de ales. Nu vrei măcar să afli dacă femeia asta ar putea-o salva 
pe Holly? 

Tom ridică nefericit din umeri. 

Pe Jasmine o încerca furia. 

— Tom, nu-ţi stă în fire să te dai bătut. 

— Nu mă dau bătut. Sunt doar realist, încerc să găsesc cea 
mai bună cale să o fac pe Holly să se simtă mai bine. 

— Pe naiba! Mi-ai zis odată că a fi realist e acelaşi lucru cu a 
te da bătut. N-ai fost realist nici măcar o dată în viaţa ta. Eşti 
jalnic când vine vorba de realism. Jack e un realist. Şi eu sunt, 
într-o anumită măsură. Dar tu te-ai dat întotdeauna peste cap şi 
ai reuşit imposibilul. Pentru Dumnezeu, nu te opri acum! 

Tom o privi îndurerat. 


— Dar, Jazz, nu înţelegi. Cum aş putea... 

— Uite ce e, tu ai început Proiectul Cana. N-am vrut să fac 
parte din el, pentru că mă speria gândul la ce ar fi putut duce. 
Dar am avut încredere în tine şi te-am lăsat să mă convingi, 
crezând că, oricât de multă îndoială ar fi semănat treaba asta în 
credinţa mea, cel puţin făceam tot ce-mi stătea în putere ca să 
o ajut pe Holly. In vremea asta, am încercat să-mi împac 
conştiinţa, iar acum tu dai înapoi doar pentru că te-ai poticnit de 
un lucru pe care îţi vine greu să accepţi. Hai, mergi şi spune-i 
asta fiică-tii! Spune-i lui Holly că te simţi prost să-i ceri Mariei 
ajutorul. 

Jasmine respiră adânc, tirada ei îi dădea ameteli. Îl împunse 
cu degetul în piept. 

— Şi încă ceva, Tom. Ai face bine să nu-ţi mai plângi de milă 
în curând, pentru că nu doar zilele lui Holly sunt numărate. Nici 
Maria nu va mai fi prin preajmă mult timp. 

Cu aceste cuvinte, femeia se răsuci pe călcâie şi plecă. 

x kx * 

Maria se trezi scăldată într-o sudoare rece. Deschise ochii în 
celula din sectorul condamnaților la moarte, dar nu putu zări 
nimic. Doar beznă. Creierul ei febril, pe jumătate treaz, îşi 
imagina că auzea şobolani alergând pe podea, sub pat. Era din 
nou un copil de şase ani, încuiat în carcera orfelinatului pentru 
că spusese minciuni sau pentru o altă vină pe care nu o 
înţelegea. 

Panica ce îi apăsa pieptul odată cu întunericul greu era exact 
aşa cum şi-o amintea. Tânjea să o aline cineva şi să-i alunge 
spaima. Dar cel mai mult îi lipsea părintele. În stomac simţea o 
îndoială greţoasă. Nu era îndoială asupra crimelor, căci acestea 
fuseseră îndreptăţite. Era îndoiala de a fi înfruntat părintele şi 
Frăția. 

Dacă lezechiel într-adevăr nu dorise uciderea lui Carter? Cum 
putuse fi atât de arogantă, încât să creadă că înțelegea mai 
bine dorințele părintelui decât el însuşi, mai bine decât omul 
care o învățase şi îi dăruise totul? Poate că lezechiel avusese 
dreptate să plece urechea la spusele lui Helix şi să se folosească 
de Carter înainte de a-l lichida. Reuşise ea să-l oprească pe 
savant folosind metodele ei? Şi chiar dacă avusese dreptate în 


dorinţa ei de a încerca să-l omoare, cum se putea aştepta să 
ducă planurile Domnului la îndeplinire din închisoare? 

Toată încrederea, toată certitudinea care clocotise în ea de-a 
lungul procesului dispăruse. Poate că, la urma urmei, Dumnezeu 
nu avea niciun plan pentru ea? Poate că El lucra prin părinte 
pentru a-l găsi pe Noul Mesia şi a-l opri pe Carter? Poate că 
lezechiel şi Helix avuseseră dreptate, iar ea se înşelase? 

Şi acum urma să fie dată uitării, abandonată? 

În vreme ce toate aceste întrebări îi alergau dureros prin 
minte, unghiile ei scurmau vechile cicatrice de pe coapsă, până 
când umezeala caldă îi dădu de ştire că sângera. Dar aşa, 
cufundată în beznă, nu se simţi uşurată. | se părea că, oricât de 
mult sânge ar fi curs, tot nu ar fi alungat din trupul ei neliniştea, 
sentimentul de vină şi de singurătate. Ea încetase să existe 
dincolo de pereţii invizibili ai celulei, în lumina şi agitația de 
afară. O abandonaseră în celula aceea de doi metri şaptezeci pe 
cinci; era singura locuitoare naufragiată dintr-o lume plină de 
disperare şi întuneric. 

O lacrimă i se rostogoli pe obraz când se gândi că, până şi în 
cele mai negre clipe din copilărie, vrăjile negre din carceră 
urmau să aibă un sfârşit. De data asta, era încarcerată pentru 
totdeauna, singură cu îndoielile şi cu regretele ei. Doar moartea 
anunţată în douăzeci şi două de zile putea să o elibereze. 

De-ar fi putut să-l vadă pe părinte înainte de execuţie! 

x x * 

De cealaltă parte a lumii, în Damasc, nici lezechiel de La Croix 
nu avea un somn liniştit. La 5.37 dimineața, se ridică din 
aşternut şi ieşi pe balcon, savurând răcoarea gresiei netede sub 
tălpile goale. În depărtare, orizontul Damascului era cenuşiu pe 
fundalul portocaliu-prăfos al zorilor timpurii. Avea să mai dureze 
o oră până când soarele răsărea complet, dar aerul încărcat de 
aroma florilor plumeria era deja călduţ. Îşi întinse braţele 
deasupra umerilor dureroşi şi căscă de două ori, bucurându-se 
de briza uşoară ce răzbătea prin cămaşa de noapte din bumbac 
alb. 

Visase iar despre Pilat din Pont. Dar de această dată cuiele se 
înfundau în palmele Mariei. În timp ce bătea cuiele, holograma 
mai tânără a eului său îl privea acuzator. Visul îl tulburase, dar 


amintirea poveştilor care i se spuseseră în Corsica în urmă cu 
mulţi ani era şi mai tulburătoare. 

De când doctorul Carter îi dezvăluise că Maria avea genele lui 
Hristos, lezechiel se luptase să creadă că ea era aleasa. Prima 
reacţie fusese de negare, încercase să dea vina pe tehnologia 
imperfectă a savantului sau pe vreun şiretlic al diavolului. Cum 
era cu putinţă ca Nemesis să fie Noul Mesia? 

A doua zi, în peşteră, când îi anunţase pe Helix şi pe Bernard, 
amândoi rămăseseră uluiţi. Bernard, spusese chiar că era vorba 
despre un şiretlic. Reacţia lui Helix fusese diferită. Rămăsese 
tăcut mult timp, apoi recunoscuse posibilitatea, ba chiar 
probabilitatea ca femeia să fie aleasa. lezechiel îi trimisese la 
plimbare ca să poată medita asupra implicaţiilor şi să 
stabilească ce era de făcut. Apoi îi chemase pe toţi membrii 
Cercului Lăuntric la o întrunire, ca să hotărască planul de 
acţiune cel mai potrivit. 

lezechiel se uită la ceas. Avea să îi ia câteva ceasuri să 
ajungă la Peştera Luminii Sacre şi să o pregătească. După o 
noapte agitată, luase în sfârşit o hotărâre. Şi-o amintea pe 
tânăra din biroul maicii Clemenza, nu mai răsărită decât o 
copiliţă. Era derutată şi trădată de o religie care nu doar că nu 
reuşise să o protejeze, ba chiar o siluise. Când Maria fusese în 
sfârşit numită noul Nemesis, făcuse ceva ce niciun alt agent nu 
mai făcuse vreodată. Îşi schimbase înfăţişarea, ca să se muleze 
pe rolul răzbunătorului perfect. 

lezechiel îşi aminti ziua în care Maria solicitase operaţia 
radicală, când se aşezase pe scaun şi îi explicase că se simţea 
încarcerată de fizicul ei. Asemenea unui fluture tânjind să fie 
omidă, abia aştepta să-şi lepede aripile strălucitoare şi să 
dobândească libertatea care vine odată cu anonimatul. 

La prima întâlnire cu maica Clemenza, o admonestase pe 
stareță pentru că îi îngăduise părintelui Angelo să vâneze fetele 
pe care le avea în grijă. O considera direct vinovată de violul 
măicuţei Delphine. 

— În copilărie, minţea mereu, îi explicase stareţa. Toate 
minţeau. 

Abia acum îşi dădea seama că „minciunile” timpurii ale Mariei 
nu erau doar scornelile unui copil singuratic, ci poate că erau 


adevărate. Încă şi le putea aminti - mici miracole în sine; 
înţepăturile de albină, diabetul şi pe puţin alte şase. Cu cât se 
gândea mai mult la ele, cu atât mai logic i se părea totul. 

Se întoarse şi se îndreptă către dormnitor, păşind prin baie. 
Trecând pe lângă birou, scoase o pilulă albă din cutiuţa de 
argint aşezată lângă fotografia soţiei sale. În adâncul inimii, ştia 
că Noul Mesia fusese găsit. Dar cum putea să o salveze înainte 
să fie crucificată a doua oară? Şi cum avea să obţină sprijinul 
celorlalţi, spre a urzi un plan de salvare, aşa încât şi ea, la 
rândul ei, să-i poată mântui pe cei drepţi? 

x kx * 

În vreme ce Tom Carter arunca o ultimă privire fiicei sale 
adormite, părăsind rezerva, îşi aminti cuvintele lui Jasmine. 
Avea dreptate, nu-şi putea permite să-şi plângă de milă. 
Intâlnirea programată cu Karen Tanner urma să aibă loc în 
jumătate de oră. Jack avusese grijă ca agenta FBI să-i arate lui 
Tom dosare importante, în biroul ei din clădirea JFK, din centru. 
După ce le văzuse, plănuise să întreprindă nişte investigaţii pe 
cont propriu. 

Fu luat prin surprindere de strigătul lui Bob Cooke, de dincolo 
de hol. Tocmai cobora treptele care duceau spre garaj. 
Californianul, de obicei atât de degajat, alerga spre Carter. 

— Tom! Aşteaptă-mă! 

Se întoarse şi le zâmbi celor doi savanţi începători, care îl 
întâmpinară cu un respectuos „Neaţa, doctore Carter”, în timp 
ce treceau pe lângă el. 

— Te-am... căutat... peste tot, gâfâi Bob, sprijinindu-şi mâinile 
pe genunchi, asemenea unui sprinter epuizat. 

— Ei bine, m-ai găsit. Care-i treaba? 

— Şoarecii... 

— Ce-i cu ei? 

Agitat, Bob încercă să vorbească, apoi clătină din cap şi îl 
înşfacă pe Tom de umăr. 

— Hai cu mine! îl îndemnă, trăgându-l spre ascensor. Am să-ţi 
arăt. 

Sus, în casa şoarecilor, Tom o găsi pe Nora Lutz aplecată 
deasupra a două cuşti. Se tot uita la notele de pe clipboard, 
apoi privea cuştile, clătinând din cap. 


— Nora, ce s-a întâmplat? întrebă Tom, arătându-l cu degetul 
pe Bob, care sosea în urma lui. Surferul ăsta abia dacă poate 
vorbi. 

— Şoarecii. 

— Ce-i cu ei? 

Nora arătă cu degetul cele trei cuşti din faţa ei. 

— S-au vindecat. 

Tom se schimbă la faţă. 

— Cum? Ce vrei să spui? 

Nora ridică din umeri, de parcă nici ei nu-i venea să creadă. 

— S-ar părea că serul Treimii i-a vindecat de cancer. 

— Toţi şoarecii s-au vindecat? repetă Carter, nevenindu-i să-şi 
creadă urechilor. _ 

— Nu, nu toţi. Tocmai asta-i ciudăţenia. lţi aminteşti că la 
primul experiment am utilizat şoareci izolaţi şi, de fiecare dată 
când foloseam serul Treimii, nu avea niciun efect? 

Tom aprobă nerăbdător. 

— Ei bine, la cel mai recent test am folosit grupuri de câte doi 
sau trei şoareci în aceeaşi cuşcă. In aceste grupuri, şoarecii 
trataţi s-au vindecat toţi de cancer. 

— Dar şoarecii izolaţi? A 

— La fel ca grupurile de control. Incă bolnavi. 

— Care e diferenţa dintre cele două grupuri? 

Din nou, Nora ridică din umeri, în semn că nici ea nu înţelege. 

— Niciuna, în afară de faptul că cei care au murit erau singuri, 
iar cei care s-au vindecat erau în perechi sau în grupuri de câte 
trei. 

— Deci deocamdată nu ştim de ce s-au vindecat? 

Bob îi răspunse: 

— Nu încă. Dar ştim că nu e o întâmplare. Numărul şoarecilor 
vindecaţi e prea mare. 

Tom veni lângă cuşca cea mai apropiată de Nora, uitându-se 
la cei trei şoareci sănătoşi, care doar cu câteva zile în urmă 
dăduseră semne vizibile de boală. 

— Grozav. Dar nu ne e de folos decât dacă înţelegem 
mecanismul vindecării. 

Bob zâmbi. 

— Acum investigăm. 


Tom se uită la ceas. O clipă, se gândi să o sune pe Karen 
Tanner şi să amâne întâlnirea. Dar nu putea face mare lucru, cel 
puţin nu mai mult decât aveau să facă Nora şi Bob. Se întoarse, 
cu gândul de a pleca. 

— Trebuie să plec, dar când mă întorc, vin să vă ajut. 

— Unde te duci? se interesă Bob. 

— Să fac nişte cercetări pe cont propriu. 

x x * 

Membrii Cercului Lăuntric se aşezaseră deja în jurul mesei 
uriaşe când lezechiel De La Croix ajunse în Peştera Luminii 
Sacre. Şoaptele bărbaţilor conteniră şi bătrânul putea simți 
tensiunea din aer. Cu toţii se ridicară când părintele se apropie 
de masă. Flacăra incandescentă din faţa altarului era cu cel 
puţin treizeci de centimetri mai înaltă şi ardea albă şi mai 
strălucitoare ca niciodată. 

ÎI întâmpină mai întâi pe fratele Haddad. 

— Fie El salvat! 

— Ca El să-i poată mântui pe cei drepţi! răspunse şeful 
regional al Pământului Sfânt. 

Pleoapele grele îi erau mai închise la culoare ca de obicei, iar 
mâinile lui le cuprinseră pe ale lui lezechiel, săvârşind ritualul 
strângerii de mână cruciforme. 

Apoi lezechiel îi salută pe ceilalţi membri ai Cercului: fratele 
Luciano, înalt, grizonant, capul Frăției întru Creştinătate, fratele 
Olazabal, cel cu piele îngălbenită, şeful Frăției din Lumea Nouă, 
şi în sfârşit, Apărătorii Imperativului Dintâi şi ai Imperativului Al 
Doilea. Toţi erau mohorâţi şi niciunul, în afară de fratele Helix, 
nu îndrăznea să-l privească în faţă. 

lezechiel începu să recapituleze ideile principale. Scoase în 
evidenţă Proiectul Cana şi înţelegerea încheiată cu doctorul 
Carter, le vorbi despre încercarea Mariei de a-l ucide pe savant, 
despre prinderea şi întemnițarea ei. La urmă, le aminti despre 
descoperirea crucială a savantului: Maria Benariac, cunoscută 
drept Nemesis, poseda cele trei gene ale lui Hristos, de fapt, le 
dădea de înţeles că ea era Noul Mesia. lezechiel le prezentă 
acest ultim fapt ca pe o realitate. La acel punct, începură 
obiecțiile. 

Nu era de mirare că fratele Bernard era cel mai vehement. 


— Sigur e vorba de o greşeală, i-o trânti brutal fratele cel 
viguros. Sau un vicleşug. Nu e cu putinţă ca Nemesis să fie 
aleasa. O ştim de douăzeci de ani. Ne-am fi dat seama până 
acum. 

— Şi de ce, mă rog? întrebă calm lezechiel. 

— Părinte, e o ucigaşă, nu o salvatoare. A fost un instrument 
excelent în slujba Imperativului Al Doilea, dar, cu siguranţă, nu 
ea este subiectul celui Dintăi. 

— De ce nu? îl îmboldi iarăşi părintele. 

— E o asasină. 

— Un ucigaş antrenat, întări din celălalt capăt al mesei fratele 
Haddad. 

— Pe care noi l-am antrenat, îi aminti lezechiel. Şi toate 
omorurile săvârşite de ea erau îndreptăţite, aprobate de noi. 
Cine a spus că e nepărat nevoie ca Noul Mesia să fie un 
evanghelist cu duhul blândeţii, nu biciul răului, trimis de 
Dumnezeu ca să răzbune moartea unicului Său fiu? 

— Dar nu îndeplineşte criteriile străvechi, protestă fratele 
Olazabal. 

lezechiel se răsti. Îi era limpede că, în absenţa lui, conduşi - 
fără îndoială - de Bernard, se puseseră cu toţii de acord asupra 
unei politici comune. 

— Ce criterii? Te referi la cele trei criterii trasate de fondatorul 
nostru? 

De obicei tăcut, fratele Luciano fu cel care răspunse: 

— Da. Semnele spun limpede că Noul Mesia va fi un om 
drept, de vârsta potrivită şi bărbat. 

— Dar nu sunt decât nişte criterii generale. Nu e bărbat, dar 
Maria e cu siguranţă o persoană dreaptă, atât de dreaptă, încât 
a sfidat învoiala noastră cu savantul. În ceea ce priveşte vârsta, 
nu-i cunosc foarte clar data de naştere, dar e foarte apropiată 
de data în care flacăra şi-a schimbat culoarea, acum treizeci şi 
cinci de ani. Şi nu uitaţi că are genele rare ale Domnului nostru. 
Şi mai ştiu că avea anumite puteri în copilărie. 

— Dar acele puteri nu au fost dovedite, exclamă Bernard. O 
spun din nou: o cunoaştem pe Maria de douăzeci de ani. Nu-mi 
vine să cred că ea e aleasa. Aş fi ştiut dinainte. 

lezechiel oftă. Ar fi putut să le poruncească să i se supună, 


dar nu ar fi fost deloc un lucru de dorit. Treaba asta era de 
căpătâi pentru Frăţie şi trebuia ca ei să creadă în necesitatea de 
a o salva pe Maria. 

Chiar atunci, Apărătorul Imperativului Dintâi luă cuvântul: 

— Frate Bernard, începu Helix degajat, ai dovezi care susţin 
că Maria nu e aleasa? 

Până atunci, Helix tăcuse, răsucindu-şi capul chel de la 
vorbitor la vorbitor, urmărind discuţia cu ochii măriţi de lentilele 
ochelarilor. Îşi întoarse ochii spre Bernard, şi lezechiel văzu 
nenumăratele lumânări care luminau peştera reflectându-se în 
lentilele sale groase. 

— Sigur că nu. 

— Dar eşti convins că nu poate fi Noul Mesia? 

— Perfect convins. 

— Prin urmare, vei putea dormi liniştit peste trei săptămâni, 
când Maria va fi executată? Nu vei fi tulburat de îndoiala că, 
după o aşteptare de două mii de ani, am îngăduit ca Noul Mesia 
să moară în timp ce veghem? În timp ce tu veghezi. Îți vei 
asuma această responsabilitate, pentru că eşti convins să Maria 
nu e Mesia. Am dreptate? 

Bernard nu scoase niciun cuvânt, mulţumindu-se să aprobe 
cu o mişcare a capului. lezechiel îi vedea pe ceilalţi agitându-se 
în jilţuri. 

— Să ştii că te invidiez, îi spuse încet Helix. 

— O cunosc pe Maria de douăzeci de ani, repetă Bernard, în 
chip de protest. Nu se poate să fie aleasa. 

Helix dădu încet din cap. 

— Ţi-ai fi dat seama de asta mai din vreme? 

— Întocmai. 

— Deşi ea însăşi nu o ştie? Şi încă nu e conştientă? 

Helix se opri, aşa încât vorbele sale să-şi facă efectul, apoi 
continuă. 

— Nu uitaţi de profeție. De data asta, Mesia nu îşi va 
cunoaşte chemarea. Noi, ca Frăţie, avem sarcina de a-l găsi şi 
de a-i aduce la cunoştinţă destinul care îl aşteaptă. Şi apoi să-l 
ajutăm să şi-l îndeplinească. 

— Da, dar Maria va fi executată. 

— Atunci, poate ar fi cazul să încercăm să o salvăm de la 


moarte. 

Bernard râse şi îl privi pe lezechiel, dar părintele nu scoase o 
vorbă. Se bucura să-l lase pe Helix să-i contrazică în numele lui. 
Bernard protestă: 

— Dar Frăția nu-şi poate risca propria existenţă pentru a o 
salva pe Maria doar pentru o simplă bănuială. 

— Nu sunt de acord, ripostă Helix cu calm. Scopul existenţei 
noastre este să riscăm totul pentru a-l salva pe Noul Mesia. De 
asta ne aflăm aici. 

— Aşa este, izbucni fratele Luciano, schimbându-şi brusc 
părerea. Şi ce rău am face dacă am încerca să o salvăm? 

Bernard se răsuci şi îl săgetă din priviri. 

Haddad clipi cu pleoapele lui grele. 

— Chiar dacă riscăm să ne dăm în vileag, e un risc mai mic 
decât cel de a îngădui moartea Noului Mesia. Aşa că poate ar 
trebui să o salvăm? Paza bună trece primejdia rea. 

Bernard privi de jur împrejurul mesei, conştient că discuţia se 
întorsese împotriva lui. 

— Vasăzică acum vreţi cu toţii să admiteţi că Maria ar putea fi 
Mesia? 

Ceilalţi încuviinţară. 

Înainte de a vorbi, lezechiel îşi măsură cuvintele. 

— Frate Bernard, tot crezi cu tărie că Maria nu poate fi 
Mântuitorul? E important să acţionăm la unison şi avem mare 
nevoie de ajutorul tău ca să izbândim. Nu te îndoieşti deloc? 

Fratele cel gras se lăsă în scaun, amânând acest moment 
stânjenitor înainte de a aproba mărinimos. 

— Bineînţeles că am îndoieli. Cu siguranţă, există şi această 
posibilitate. 

— Mă bucur că ne împărtăşeşti îngrijorarea, rosti lezechiel cu 
solemnitate. Acum mă îngrijorează că nu ştim cum să acţionăm. 

— Credeţi că putem reuşi? întrebă Helix respectuos, preluând 
semnalul lui lezechiel. 

Bernard clătină înţelept din cap. 

— Cred că putem găsi o cale, cu ajutorul fraţilor noştri din 
America. Dar ce se va întâmpla cu savantul Carter? 

lezechiel scoase din sutană o bucată de hârtie. Pe ea erau 
scrise patru nume; în cap era cel al lui Tom Carter. 


— Acum, că doctorul a făcut ceea ce am dorit, Dreapta 
Ucidere poate continua. Anunţaţi-l de îndată pe Gomora. 

Îi înmână hârtia lui Bernard. 

— Dacă e să ne luăm după spusele lui Tom Carter, aceasta 
este întreaga echipă care a luat parte la Proiectul Cana. Au 
lucrat pe ascuns şi nimeni altcineva nu a fost implicat în latura 
tehnică a proiectului. Ucideţi-i şi veţi ucide blasfemia Proiectului 
Cana. Aşa ar dori Maria, Noul Mesia. 

Bernard încuviinţă. 

— Foarte bine, îi voi da de ştire chiar azi lui Gomora. Imediat 
după această întâlnire, voi începe să pun la punct salvarea 
Mariei. Se întoarse şi privi de cealaltă parte a mesei. Frate 
Olazabal, voi avea nevoie de numele fraţilor noştri din Lumea 
Nouă, care ne-ar putea ajuta. 

Acum lezechiel li se adresă celor trei şefi regionali. 

— Dacă vă vine vreo idee, vorbiţi cu Bernard. Dacă nu, 
întoarceţi-vă la regiunile voastre şi anunţaţi-i pe ceilalţi că 
timpul căutării şi al aşteptării ar putea lua sfârşit. Pregătiţi-i 
pentru clipa în care vor fi chemaţi să fie martori la ungerea 
Noului Mesia. În curând, el ar putea păşi pe Pământ ca 
mântuitor al omenirii. 

Cu ochii mari, fraţii dădură din cap în semn de încuviinţare. 

— Bun, încheie lezechiel. Dacă asta a fost tot, propun să ne 
punem pe treabă. Eu unul trebuie să-i dau Mântuitorului vestea 
cea mare. 

Se ridică, îşi încrucişă braţele şi rosti: 

— Fie Ea salvată! 

Ceilalţi se ridicară la unison, îşi încrucişară braţele şi vorbiră 
în cor: 

— Ca Ea să-i mântuiască pe cei drepţi! 

CORSICA 


Carter verifică adresa din dosarul FBI aruncat pe locul din 
faţă, apoi îşi întoarse privirea către şoseaua sinuoasă din faţă. 
La următoarea curbă, întoarse Peugeotul decapotabil închiriat şi 
fu răsplătit cu priveliştea turlei care domina cerul. 

Dedesubt, la dreapta, Marea Mediterană, cu ape în nuanţa 
piersicii, strălucea în vreme ce un soare muribund, ca un fruct 
copt, sângera la orizont. Putea vedea în oglinda retrovizoare 
citadela medievală Calvi profilându-se pe fundalul acoperişurilor 
acoperite cu teracotă, care formau conturul golfului nisipos. 

Ziua era pe sfârşite, dar aerul era încă blând, şi Carter era 
bucuros că se afla într-o maşină decapotabilă. Îi plăcea să 
conducă, bucurându-se de mângâierea soarelui pe piele. Se 
gândea la Olivia, cuprins de tristeţe. 

În urmă cu trei zile, Karen Tanner îi spusese tot ce ştia despre 
ucigaş şi îi dăduse copii ale unor dosare mai importante. Fusese 
decepţionat, căci spusele agentei FBI şi tot ceea ce putuse citi 
din dosare îl duceau la aceeaşi concluzie: Maria era foarte 
pricepută la a lua vieţi. Nimic nu dădea de bănuit că dorea sau 
că avea puterea de a le salva. Aşa că hotărâse să scormonească 
prin trecutul femeii. 

Karen îl avertizase că Predicatorul nu era interesat să încheie 
înţelegeri. Dar, cu o zi în urmă, Tom îl vizitase pe guvernatorul 
statului, Lyle Mellish, ca să vadă ce fel de învoială ar fi putut 
încheia. Guvernatorul Mellish îi era prieten de mulţi ani şi era 
cât de cinstit putea fi un politician. Tom îi vindecase nepotul de 
fibroză chistică, lucru care îl ajutase. Când Tom îl întrebă care 
era probabilitatea ca sentinţa cu moartea să fie amânată sau 
comutată în închisoare pe viaţă, Mellish subliniase că pedeapsa 
ei cu moartea era ca săpată în piatră şi că doar un miracol ar fi 
putut să o schimbe. 

— Uite ce e, Tom. Sunt în postul ăsta pentru a pedepsi. Asta 
seduce. Nu pot fi văzut purtându-mă blând cu un ucigaş notoriu, 


nu? 

— Nu crezi că electoratul tău ţi-ar mulţumi dacă ai pune după 
gratii ucigaşi şi mai nemiloşi? îl întrebă calm Tom. Cancer, boli 
de inimă şi poate multe altele? 

Mellish ciulise urechile. 

— Depinde. Despre ce e vorba? 

Atunci când Tom îi explicase despre genele vindecătoare 
folosind termeni generali, menţionând că Maria Benariac era 
posesoarea unor astfel de gene, Mellish devenise agitat. 

— Ce anume îţi trebuie? îl întrebase în cele din urmă, după ce 
se plimbase de cel puţin cinci ori în sus şi-n jos prin birou. 

— Am nevoie de acces nelimitat la Maria şi, dacă e necesar, 
de permisiunea de a-i face analize. 

— Asta-i tot? 

— Mai am nevoie şi de ceva să-i ofer în schimbul cooperării. 

— Ce anume? 

— Să-i fie comutată sentinţa în închisoare pe viaţă. 

— Tom, cred că glumeşti. Doar a omorât-o pe Olivia, pentru 
Dumnezeu! 

Carter trase aer în piept. 

— Ştiu. Dar trebuie să-i ofer ceva. Altfel, nu ar avea motiv să 
colaboreze. 

Urmă o pauză. 

— Ar trebui să facă ceva fabulos ca să justifice comutarea 
pedepsei. Şi asta înainte de data execuţiei. 

— Ce zici de vindecarea unui pacient irecuperabil? 

Guvernatorul aprobă. 

— Ar fi de-ajuns. 

— Bun. Asta e tot ce vreau. 

După ce obținuse acordul guvernatorului, luase primul zbor 
către Paris şi de acolo ajunsese la Calvi, în Corsica. 

Automobilul luă colţul, şi Tom zări pentru prima oară 
imaginea completă a clădirii gotice, cenuşii care se profila în 
spatele turlei. Fără voia lui, fu cuprins de un fior. Era un hibrid 
între Colditz şi motelul Bates. Nu era chiar locul ideal unde să-ţi 
petreci copilăria. Porţile se deschiseră, dar locul părea pustiu. 
Întoarse pe alee şi ajunse la clădirea principală. Ferestrele înalte 
şi întunecate erau sparte, iar tufişurile crescuseră peste tot, 


năpădind aleea cu pietriş şi căţărându-se pe ziduri. Un buldozer 
galben, un maldăr de cărămizi şi alte echipamente de 
construcţii zăceau îngrămădite în faţa uşilor franceze, la dreapta 
intrării impunătoare. Un panou nou-nouţ anunţa că hotelul 
Napoleon urma să fie deschis în acel loc în vara lui 2004. 

Orfelinatul fusese închis cu cinci ani în urmă, dar angajaţii de 
la Europcar, firma de unde închiriase maşina, îi spuseseră că 
unei bătrâne care altădată avusese legături cu orfelinatul i se 
permitea să rămână în clădire. Bărbatul de la birou îşi izbise de 
câteva ori degetul de tâmplă şi îl avertizase că madame 
Leforget era puţin „dezorientată”. 

Dezorientată sau nu, nu dădea semne că s-ar fi aflat acolo, 
încercând să-şi tempereze dezamăgirea, Tom opri maşina şi 
aruncă o privire în jur. La ce se aşteptase? Credea că avea s-o 
găsească imediat plimbându-se pe acolo? In curând, avea să se 
lase întunericul. Mai bine se întorcea la Calvi şi revenea a doua 
zi. Mută maşina mai în faţă, pe alee, căutând un loc unde ar fi 
putut vira. La stânga lui se iţea o spărtură în pâlcurile de 
bougainvillea şi o potecuţă şerpuia pe după colţul casei. Dacă 
tot venise până acolo, putea să arunce o privire. 

Parcă şi o luă la picior pe potecă. Mirosul pătrunzător de tufe 
de machis şi bougainvillea îi sporea neliniştea stârnită de 
clădirea întunecată. În spate, găsi un şir de leagăne şi o grădină 
micuță, ordonată, înconjurată de un gard alb, care îi venea până 
la mijloc. Ceva anume la acel loc îi părea nefiresc, după care 
Tom îşi dădu seama că, spre deosebire de jungla din jur, locul 
era foarte bine îngrijit. Vopseaua proaspătă, roşie-lucitoare a 
leagănelor sclipea în lumina soarelui muribund, iar gardul alb, 
peluza impecabilă şi marginile împodobite cu flori ale grădiniţei 
alcătuiau o oază de ordine şi îngrijire în acea mare de 
neglijenţă. 

Se părea că madame Leforget încă era o prezenţă activă. 

Un sunet venit din dreapta îl făcu să se răsucească. Acolo, 
stând tăcută sub un pâlc de arbori, se afla o femeie în jur de 
şaptezeci de ani. Îndesată, obeză şi cu o faţă rotundă, lăsată. 
Ochii din spatele ochelarilor mari erau două mărgele îngropate 
în orbitele cărnoase, iar gura îi era o paranteză răsturnată, 
cuprinsă între fălci masive. Părul rar şi cărunt îi atârna de o 


parte şi de alta a feţei, iar rochia închisă la culoare şi fără formă 
părea o rasă monahală. Ochii lucioşi îl priveau fără să clipească, 
părând să-l cerceteze cu atenţie. 

— Madame Leforget? 

Femeia rămase nemişcată, fără să spună vreun cuvânt. 

Tom se apropie de ea şi se prezentă într-o franceză 
şovăitoare, încercând grăbit să explice că nu venise cu gând 
rău, ci voia doar să o viziteze. 

— Pourquoi”? întrebă bătrâna în cele din urmă. 

Tom vorbi despre orfelinat şi îi explică: voia să găsească pe 
cineva care şi-ar fi putut aminti de o fată care locuise acolo din 
1968 până în 19863. Femeia păru să cugete o vreme, apoi îi 
spuse: 

— Erau atât de mulţi copii! Vocea i se întristă dintr-odată. ŞI 
acum au dispărut toate - e//es sont disparues. Dar când se vor 
întoarce, grădinile şi locul de joacă le vor aştepta... şi vor fi în 
siguranţă. 

Tom încuviinţă din cap. 

— Grădinile sunt într-adevăr minunate. 

Femeia îi aruncă o privire supărată. 

— Şi un loc sigur. Nimic rău nu li se va întâmpla aici, făcu 
femeia defensiv. 

Tom simţea că i se frânge inima. Din privirea rătăcită a 
doamnei Leforget, îşi dădea seama că era mai mult decât 
derutată. Nu părea probabil să obţină informaţii noi. 

Se întoarse, pregătit să meargă înapoi la maşină. 

— Îmi pare rău că v-am deranjat, doamnă. Voiam doar să aflu 
mai multe despre o fată pe nume Maria Benariac. 

Schimbarea petrecută fu incredibilă. Cât ai clipi, ochii i se 
limpeziră şi postura i se îndreptă. 

— Maria? îl întrebă femeia, cu voce pierdută. A fost vina mea, 
să ştiţi. Doar vina mea. 

— Despre ce vorbiţi? 

Brusc, bătrâna păru nefericită. 

— Vedeţi dumneavoastră, nu o credeam. Aveam impresia că 
toate fetiţele mint. Am crezut că Maria era mincinoasă. Atât de 


15 De ce? (Ib.fr.) (n.tr.). 


isteaţă, de frumuşică şi de vicleană. 

— O cunoşteaţi îndeaproape? 

— Toate maicile şi-o amintesc. 

Tom se uită din nou la rochia ei ca o rasă. 

— Aţi fost măicuţă aici? 

Urmă un râset scurt şi trist. 

— Odată am fost maica stareță, acum mulţi ani. Până au 
început necazurile şi declinul meu. Au încercat să mă convingă 
să plec, dar am insistat să rămân aici şi să ispăşesc. 

— Nu vreţi să-mi povestiţi despre Maria? Cum era pe atunci? 

ÎI ţintui o clipă cu ochii aceia înfricoşători, cât timp mintea ei 
rătăcită lua o hotărâre. 

— Haideţi, îl invită într-un sfârşit. Veţi fi confesorul meu. 

x x * 

Chilia femeii era umilă, dar surprinzător de comodă, şi Tom se 
trezi în bucătărie. În doi timpi şi trei mişcări, pe masa din faţa lui 
apăru un castron cu supă de peşte, crutoane presărate cu 
rouille:S şi brânză rasă, alături de un pahar cu vin. Se aşeză în 
faţa lui şi începu să istorisească despre tânăra pe nume Maria 
Benariac. 

— Maicile nu se puteau hotărî dacă era un înger sau un 
diavol. Era frumoasă şi foarte isteaţă, dar o mincinoasă cumplită 
sau cel puţin aşa mi se părea pe atunci. Biata fată era pedepsită 
adesea. Femeia clătină cu tristeţe din cap. Eu o pedepseam 
adesea. 

Tom îşi sorbi vinul. 

— De ce credeaţi că minţea? 

Fosta stareță ridică din numeri. 

— Multe dintre spusele ei erau greu de crezut. Dar multe 
lucruri rele şi bune se întâmplau în preajma ei. 

— Ce fel de lucruri? 

— Păi la sfârşit, când crescuse, lucruri îngrozitoare. Spunea că 
părintele Angelo, un preot în vârstă, o viola. Am crezut că 
minţea până când măicuţa Delphine s-a sinucis, iar preotul... 

Cuvintele i se pierdură. 


16 Sos alcătuit din ulei de măsline, usturoi, şofran şi ardei iute, folosit ca 
garnitură, (n. tr.) 


— Ce s-a întâmplat cu preotul? 

— A murit într-un fel groaznic. 

— Maria a fost responsabilă de moartea lui? 

Fosta călugăriţă dădu din umeri şi fu evident că întrebarea nu 
o şocase. 

— Spuneaţi că în preajma ei se întâmplau şi lucruri bune, 
tatonă Tom, fără prea multă speranţă. 

— O, da. Când era foarte mică. Se vehiculau multe poveşti 
atât de fantasmagorice, încât la vremea aceea credeam că sunt 
nişte minciuni diavoleşti. Ochii ei se făcură ca sticla în timp ce 
mintea i se întorcea către trecut. La grande tombée”, şopti ca 
pentru sine. Ochii ei se concentrară iarăşi asupra doctorului. Era 
o noapte senină de iunie şi m-a trezit un zgomot pe alee. Am 
fugit afară şi le-am văzut pe patru dintre fetele mai mici - cea 
mai mare avea opt ani, cea mai mică vreo şapte - ţipând la uşa 
de la intrare. Fetelor li se interzicea să iasă noaptea din 
dormitoare, aşa că au fost pedepsite. Maria spunea că nu ar fi 
trebuit să o pedepsim, pentru că ieşise doar ca să le ajute pe 
celelalte fete. Aţi văzut turla mare de pe acoperişul 
orfelinatului? 

Tom încuviinţă cu o mişcare a capului. 

— Ei bine, Maria pretindea că fetele căzuseră din balconul de 
pe acoperiş. Ea se repezise jos, ca să le ajute. Bineînţeles, fetele 
au spus că nici măcar nu fuseseră acolo. Locul le era cu 
desăvârşire interzis. Când le-am verificat, fetele nu aveau nicio 
rană. Ar fi murit dacă ar fi căzut de la o asemenea înălţime. 

— Şi? întrebă Tom, total absorbit. 

Femeia clătină din cap. 

— Am pedepsit-o pe Maria chiar mai sever decât pe celelalte 
fete, pentru că minţise. Mult mai târziu, una dintre fete a 
recunoscut că urcase în balcon pentru că fusese provocată. lar 
îngrijitorul a găsit o gaură în scândura putredă, pe unde ar fi 
putut cădea. 

— Deci credeţi că Maria a spus adevărul? Că le-a însănătoşit? 

O ridicare din umeri. 

— Şi nu a fost singurul incident. Au mai fost şi altele. La fel s- 


17 Marea prăbuşire (Ib.fr.) (n.tr.) 


a întâmplat şi cu albinele. 

— Cu albinele? 

Clemenza Leforget îşi mai turnă nişte vin. 

— Într-o după-amiază, fetele au plecat într-o excursie în 
Corsica. La întoarcere, Maria şi Valerie au fost trimise la mine 
pentru că deranjaseră un cuib de albine sălbatice. Se pare că 
merseseră până la un pârâu din apropiere, iar Maria aruncase 
cu pietre în cuib. Fermierul fusese furios, pentru că albinele îi 
tulburaseră oile. Maria susţinea că Valerie fusese atacată de 
albine şi înţepată de sute de ori. Dar ea o vindecase. 

— Şi Valerie ce a spus? 

— A susţinut versiunea Mariei, dar am crezut că a făcut-o 
doar ca să mi se facă milă de ea şi să o scutesc de pedeapsă. M- 
am înfuriat pe amândouă, pentru că se comportaseră atât de 
prosteşte. Ştiţi, Valerie era alergică la înţepătura de albină. 
Doctorii spuneau că o singură înţepătură era de ajuns ca să o 
ucidă. Sigur că am dus-o pe Valerie la un control medical şi, 
deloc de mirare, medicul nu a găsit nici măcar o urmă de 
înţepătură. Erau două posibilităţi: fie fata nu fusese înţepată 
deloc, fie Maria neutralizase cumva veninul. Vă puteţi închipui 
ce variantă am ales să cred. Dar mai era ceva ciudat, un lucru 
pe care la acea vreme am ales să nu-l iau în seamă. 

— Ce anume? 

— Doctorul a spus că Valerie nu numai că nu fusese înţepată, 
dar nici nu mai era alergică. Se vindecase. 

Un timp, Tom nu scoase niciun cuvânt. O privea doar pe 
femeia din faţa lui. 

— De ce nu aţi crezut-o? 

— O uram. Maria era atât de frumoasă şi de inteligentă. Nu 
avea deloc smerenie. Trebuia să i se dea o lecţie. Când a 
început să spună că avea darul tămăduirii, a fost ultima 
picătură; era o blasfemie. 

— Mai sunt şi alte întâmplări? 

— Da, multe. Şi mai e una despre care pot spune cu 
certitudine că e adevărată, indiferent ce am ales să cred la acea 
vreme. O pedepseam adesea închizând-o în pivniţă. Intunericul 
o îngrozea şi odată, când era foarte mică, s-a agăţat de 
călugăriţa care o pedepsea şi a implorat-o să nu o trimită la 


carceră. Maria i-a spus că ar face orice, numai să nu fie închisă 
acolo. Sigur că maica nu a crezut-o, dar, pentru prima oară, a 
simţit milă faţă de ea şi a trimis-o la culcare nepedepsită. Apoi, 
peste o săptămână, femeia, care avusese diabet toată viaţa, s-a 
dus la un control de rutină şi i s-a spus că se vindecase. 

— Şi sunteţi sigură că Maria a vindecat-o? 

— Absolut sigură. 

— Cum aşa? 

Clemenza se strâmbă. 

— Eu am fost acea călugăriţă. 

— Şi totuşi tot nu aţi crezut-o? 

— Nu, nu am putut. Nu am vrut, continuă ea, frângându-şi 
mâinile. Dar, dacă aş fi crezut-o atunci, aş fi putut să o apăr de 
părintele Angelo. Şi poate chiar aş fi ajutat-o să-şi dezvolte 
harul. 

Brusc, îl ţintui cu o privire îndurerată. 

— Ştiţi unde se află acum? 

Din moment ce Clemenza nu ştia nimic despre situaţia Mariei, 
Tom hotărî să nu o împovăreze cu această informaţie. 

— Da. 

— Într-o zi, îi voi cere iertare. 

Tom se opri şi se pomeni cântărind-o pe femeia din faţa sa. 
Chiar dacă avea minţile rătăcite, de ce i-ar fi povestit unui străin 
toate istorisirile astea incredibile, decât dacă ar fi fost 
adevărate? Nici măcar nu îi spusese că dorea să afle dacă Maria 
avea sau nu darul tămăduirii. 

— Cum credeţi că reuşea Maria să înfăptuiască aceste 
vindecări? 

— Nu ştiu. 

— Dar care e părerea dumneavoastră? 

O strângere din umeri. 

— Nu sunt medic şi nici călugăriţă nu mai sunt, dar am 
cugetat la toate astea vreme de douăzeci de ani. Teoria mea e 
simplă. Cred că Maria avea un dar de la Domnul. Un dar pe care 
îl putea transmite celorlalţi. Ca şi cum ar fi avut o boală bună, 
de care ceilalţi oameni se puteau molipsi. 

Privind-o în ochi, Tom zâmbi. 

— Vi se pare o prostie? îl întrebă. 


— Nu, deloc. Dar de ce vorbiţi despre ea la timpul trecut? 
Spuneaţi că avea acest dar. 

Maica Clemenza zâmbi cu tristeţe şi îi mai turnă nişte vin. 

— Poate pentru că am pedepsit-o mereu din cauza 
„minciunilor”. Însă ştiu că, după incidentul cu albinele, nu a mai 
înfăptuit nicio tămăduire, după vârsta de opt ani. Mă îndoiesc 
că-şi aminteşte de ce a fost în stare cândva. 


ÎN ACEEAŞI NOAPTE. NORDUL BOSTONULUI 


În acea noapte, Bob Cooke se răsuci în somn. Visa că nu se 
afla în apartamentul lui din nordul Bostonului, ci în California, iar 
valurile erau înalte. lubea ştiinţa şi munca alături de marele 
Tom Carter, dar, oricât de incitantă şi de importantă i-ar fi fost 
activitatea, uneori îşi dorea să renunţe la tot şi să supună din 
nou valurile. 

În timp ce se pregătea să vâslească în valul cel mai mare, 
zgomotul îl trezi. Mda, îşi spuse, pe jumătate adormit, îndată ce 
venea luna august, se va întoarce în California şi va reînnoda 
legăturile cu gaşca. Poate chiar aveau să facă vechile manevre. 

larăşi zgomotul. 

Oare era cineva la parter? | se părea că sunetul venea din 
bucătărie. Apoi, la fel de brusc precum începuse, zgomotul 
încetă. 

— Hei, Dawn, ai auzit? îi şopti femeii de lângă el. 

— Ce? întrebă ea somnoroasă, împingându-se în el şi 
apăsându-şi fundul apetisant pe burta lui. 

Îşi mişcă fesele moi şi apoi îşi strecură mâna în spate, 
apucându-i penisul erect. 

— N-am auzit nimic, murmură ea. Dar pe Dumnezeul meu că 
am simţit ceva. 

— Probabil nu era nimic, completă el, savurându-i atingerea. 

— Nu fi aşa de sever cu tine însuţi, veni replica femeii şi îl 
strânse mai tare. Nu mi se pare că ar fi chiar un nimic. 

Bob râse în întuneric. 

— Mă refeream la zgomot. 

— Zgomot? gemu femeia. Dacă-ţi foloseşti daravela cum 


trebuie, îţi dau eu zgomot. 

Bob închise ochii în vreme ce ea îl călăuzea înlăuntrul ei, apoi 
îşi undui coapsele în ritmul ei. OK, recunoscu el, în vreme ce o 
lăsa să-l rostogolească pe spate şi să-l încalece, frecându-şi 
sânii de faţa lui. Erau şi lucruri mai bune decât ştiinţa şi 
surfingul. 

Peste o jumătate de oră, trupurile lor erau îngemănate şi 
adormite. Poate că, dacă ar fi rămas treji încă zece minute, ar fi 
simţit mirosul de gaz care emana în bucătărie, din ţeava tăiată 
cu grijă. Şi poate că ar fi putut dezasambla mecanismul simplu, 
alcătuit dintr-un chibrit, un arc şi hârtie şi şmirghel, aşezat chiar 
lângă ţeavă. 


A DOUA ZI DIMINEAŢA. CHARLESTOWN 


Nora Lutz puse pe farfurie ultima felie de pâine prăjită, lângă 
borcanul de dulceaţă scoțiană importată, care îi plăcea mamei 
ei. Apoi turnă o ceaşcă de ceai - mai întâi laptele, fireşte; de la 
călătoria ei în Anglia, în 1978, mama ei nu mai bea ceaiul altfel. 
În colţul rămas neocupat, aşeză un castron cu cereale bogate în 
fibre şi o carafă cu lapte rece. Îndată ce tava cu micul dejun fu 
aranjată după gustul ei, ieşi din bucătăria apartamentului cu 
două etaje din Charlestown şi, trecând pe lângă cele două pisici, 
urcă scările atât de umblate până la camera mamei sale. 

Pe vremuri, urâse boala mamei sale. Dar asta se întâmpla cu 
ani în urmă, când avea încă treizeci de ani şi când încă mai 
avea o viaţă de sacrificat. Acum, la patruzeci şi cinci de ani, 
întreaga ei existenţă, în afara mamei, gravita în jurai firmei 
GENIUS. | se păruse mană cerească atunci când aflase că urma 
să facă parte din Proiectul Cana, pentru că era ceva important, 
care îi punea toate rotiţele în funcţiune. Şi nici nu mai conta că 
mama ei nu înţelegea şi nu ştia să îi aprecieze munca. Tom 
Carter şi ceilalţi îi preţuiau contribuţia şi doar asta conta. Cana 
şi promisiunile proiectului erau evadarea ei din pretenţiile 
sufocante şi şantajul emoţional al femeii pe care o iubea la 
nebunie, dar care o făcea uneori să-i dorească moartea. 

Ajunsese la a cincea treaptă, aşa că se opri o clipă, gata să 


mimeze din buze cuvintele pe care mama ei le striga cu această 
ocazie: „Nora, e gata micul dejun?“ Fără greş, aceste cuvinte 
urmau să vină după ce începea să urce scările. 

Dar Nora nu auzi nimic. Nicio cerere, nicio rugăminte sau 
lamentare. Nici măcar o mişcare. Doar tăcere. 

Abia când ajunse pe palier simţi nevoia să strige: 

— Vin cu micul dejun, mamă. Ţi-am făcut ceaiul aşa cum îţi 
place. Bine? 

Tăcere. 

— Mamă? 

involuntar, începu să grăbească pasul. Nici nu-şi amintea 
când mai dormise maică-sa până târziu. Brusc, gândul îi fugi la 
ce era mai rău şi regretă pe dată ocaziile în care se gândise la 
moartea mamei sale. Pe palier, mai strigă o dată. 

— Mamă, eşti bine? Nu te mai prosti şi spune ceva. 

Tot nimic. Acum aproape alerga, iar ceaiul se vărsase pe 
cereale şi pe pâine. Mamei n-o să-i placă deloc, gândi Nora 
împingând uşa cu cotul. 

— Mamă, trezeşte-te! 

Apoi lăsă tava să cadă şi îşi duse mâinile la gură. Îi venea să 
strige, dar era prea speriată. Reacţia Norei nu fusese provocată 
de viziunea trupului mamei sale zăcând contorsionat, cu o 
pernă pe faţă. Cauza era bărbatul înalt şi brunet care apăru din 
senin lângă ea şi îi acoperi gura înainte de a-i înfige în braţ acul 
unei seringi. 


BACK BAY, BOSTON 


Câteva clipe mai târziu, în zona Back Bay!* a oraşului, Jasmine 
Washington se întinse după cheile maşinii şi îl sărută pe Larry, 
care bea suc de portocale pe terasa însorită. 

— Ne vedem diseară, zise. 

Larry aşeză pe masă exemplarul din Variety, o sărută la 
rândul lui şi îi ură: 

— Să ai o zi bună la birou. Transmite-i lui Holly toată 

dragostea mea. 

— Aşa o să fac. 

Îl mai sărută o dată şi se îndreptă către parcare. Îl auzi pe 
Larry strigând: 

— Când te întorci? 

— Nu cred că voi sta până târziu. 

— Ce vrei să mănânci? 

Jasmine se urcă în BMW-ul ei model 325i, îl decapotă şi porni 
motorul. Băgă maşina în marşarier, în lumina soarelui, apoi îl 
privi pe Larry, aplecat deasupra, peste terasă. Îi trimise o bezea, 
ambală motorul şi îi strigă „Fă-mi o surpriză!”, apoi o luă din loc 
derapând şi chiuind. 

Poate dacă Larry nu ar fi strigat-o, distrăgându-i atenţia, 
Jasmine ar fi observat balta alunecoasă de lichid care se lăţea 
pe locul ei de parcare. Mai târziu, Larry avea să descopere că 
era lichid de frână. 

SECTORUL CONDAMNAŢILOR LA MOARTE, 
PENITENCIARUL STATULUI MASSACHUSETTS 


După o noapte de disperare, Maria Benariac îşi impusese să 
accepte inevitabilul. În câteva zile, îşi stăpânea din nou frica. Nu 
avea să cunoască graţierea, nu avea să urmeze nicio intervenţie 
divină, niciun plan măreț transpus în fapte, care să-i îngăduie 
să-l lichideze pe savant. Acum ştia asta şi se silea să se împace 
cu acest gând. 

Îşi mânca micul dejun încet, din farfuria simplă, albă, 
încercând să savureze fiecare senzaţie plăcută oferită de ouăle 
şi cartofii prăjiţi. 

Îşi ridică agasată ochii din farfurie la auzul zgomotului 
pantofilor gardianului. Când femeia solidă apăru în spatele 
gratiilor, Maria o întâmpină încruntată. 

— Nu am terminat. Nu a trecut nici măcar jumătate din 
timpul... 

Femeia o cercetă cu luare aminte. 

— Linişteşte-te, Predicatorule, mâncarea rămâne pe loc. Am 
venit să te anunţ că ai un vizitator. 

Maria gemu  exasperată. Hugo Myers exagera cu 
profesionalismul lui. Crezuse că nu o va mai vizita. La urma 
urmei, dacă tot nu avea nicio şansă să facă recurs, nu mai avea 
rost să-şi vadă avocatul. 

— Ai cumva idee ce mai vrea avocatul meu strălucit? întrebă 
Maria, fără prea mare speranţă de a primi vreun răspuns. 

— Avocat? gardiana izbucni în râs. Dacă vizitatorul tău e un 
avocat, nici c-am văzut altul mai ciudat. La naiba, omul vrea să- 
ţi fie sfătuitor spiritual. 

x kx * 

Maria Benariac simțea cum i se strânge stomacul de agitație 
în vreme ce gardienii o escortau din celula ei din subgrupa B a 
sectorului condamnaților. Încătuşată, înainta pe coridorul cu 
gresie albă; trecu de camera de execuţie şi intră în odaia de 


vizită. 

Când lezechiel de La Croix se ridică în picioare şi îi zâmbi, se 
simţi atât de mişcată, încât ar fi vrut să-l îmbrăţişeze. Se uită 
prelung, fără o vorbă, în ochii lui întunecaţi. Gardienii o aşezară 
şi îi legară cătuşele de inelul metalic amplasat în centrul mesei 
de oţel. Pe urmă, se îndreptară către uşă. Cel mai înalt dintre ei 
se opri şi i se adresă lui lezechiel: 

— Domnule, aceasta este o cameră securizată, pentru avocaţi 
şi consilieri spirituali. Conversaţia dumneavoastră nu va fi nici 
înregistrată, nici monitorizată. Dar sub nicio formă nu aveţi voie 
să atingeţi deţinuta. 

Îi arătă un buton voluminos, încastrat în perete. 

— După ce terminaţi sau în caz că doriţi ceva, apăsaţi pe 
buton. 

— Aşa voi face, îl asigură lezechiel, iar gardienii părăsiră 
încăperea, încuind uşa în urma lor. 

Erau singuri. Maria vru să vorbească. 

— Părinte, îmi pare rău. Vă rog să mă ier... 

Dar, înainte de a continua, lezechiel îşi duse un deget la buze. 
Apoi se ridică, ocoli masa şi se opri lângă ea, privind-o de sus. O 
vreme, stătu acolo, fară să spună nimic, ţintuind-o din ochi. 
Maria ar fi vrut să-l întrebe ce se întâmplase, dar se stăpâni, 
simțind că bătrânul voia să spună ceva. 

Brusc, Maria văzu lacrimi pe obrazul lui. Nu scotea niciun 
sunet, dar nu putea nega. Părintele plângea. 

lezechiel îngenunche în faţa ei şi capul i se plecă. Atunci când 
vorbi într-un sfârşit, o făcu atât de încet, încât abia dacă îl putea 
auzi, iar când bărbatul ridică tonul şi repetă, Maria nu-i înţelese 
cuvintele. 

— Fie ca Tu să fii salvată! 

Maria se încruntă. 

— Ce vreţi să spuneţi? 

Capul încă îi era plecat, ochii întorşi în altă parte. lezechiel îi 
explică: 

— Doctorul Carter a găsit o corespondenţă în cadrul 
Proiectului Cana... 

— Şi? îl îmboldi Maria. 

— A găsit persoana care are genele lui Mesia. Aceeaşi 


persoană care s-a născut odată cu schimbarea flăcării. Aceeaşi 
persoană care avea în copilărie harul tămăduirii. 

lezechiel îşi înălţă capul, iar ochii lui negri îi scormoniră pe ai 
ei. 

— Tu eşti aceea, Maria. Tu eşti Noul Mesia. Tu eşti aleasa. 

Maria îngheţă pentru o secundă, holbându-se în ochii lui; 
creierul nu izbutea să proceseze ceea ce auzise. Era mai mult 
decât şocată; nu se simţea decât un martor întâmplător la 
revelaţia lui lezechiel. 

Este oare cu putinţă? Ar putea fi adevărat? 

În ciuda neîncrederii, o părticică din ea, o zonă din adâncul 
conştiinţei sale nu se îndoia. A; știut dintotdeauna că ai fost 
aleasă, i se părea că aude în gând. Și acum ai aflat pentru ce. 

— Să fii salvată, repetă lezechiel. 

De data asta, Maria şovăi doar o clipă înainte de a răspunde: 

— Ca să-i pot mântui pe cei drepţi. 

lezechiel se ridică şi se aşeză iarăşi. 

— Acum îţi cunoşti destinul şi am multe să-ţi spun. Avem 
multe de făcut. 

Încă nu-i venea să creadă cât de uluitor era felul în care se 
schimbase totul, iar Maria se bucura să fie din nou în grațiile 
părintelui. Cu un zâmbet satisfăcut, se trase mai aproape de 
părinte cât îi îngăduiau cătuşele şi ascultă. 

x kx * 

În acea noapte, Maria abia dacă puse geană pe geană. 
Disperarea şi resemnarea ei stoică se topiseră. În schimb, nu se 
putea abţine să se gândească la spusele lui lezechiel, mai ales 
la istorisirile din copilăria ei, pe care ea le uitase demult. 

Să fi fost adevărate? Oare chiar se întâmplaseră? Toate 
sentimentele şi amintirile pe care le respinsese, crezând că erau 
doar născocirile unui copil nefericit, se reîntorceau acum. 
Fiecare întâmplare relatată de lezechiel evoca amintiri despre 
care i se spusese, iar ea crezuse că erau rodul propriei 
imaginaţii. 

Maria deschise ochii şi privi sfidător întunericul care domnea 
în celulă, silindu-se să-şi amintească tot ceea ce de obicei 
încerca să uite. Îşi amintea mai cu seamă frica şi epuizarea 
resimţite în vreme ce păşea în jurul fiecărei fetiţe însângerate şi 


contorsionate care căzuse din turnul orfelinatului, încercând să 
facă trupurile încremenite să se mişte din nou. În patul ei de 
celulă, corpul Mariei retrăia durerea surdă şi fluxul de energie 
care izvora din ea de fiecare dată când îmbrăţişa fetele, îşi 
amintea oboseala de după aceea, care o lăsase palidă şi stoarsă 
de puteri. Işi aminti uşurarea simțită când, una câte una, fetiţele 
se scuturaseră de praf şi se ridicaseră în picioare. 

Revelația destinului său îndepărtase patina trecutului şi 
propria ei îndoială, lăsând în urmă imaginile intacte şi 
sentimentele nealterate de timp. 

lezechiel îi povestise totul despre vizita sa în laboratorul 
doctorului Carter, modul în care savantul îi dezvăluise 
moştenirea ei genetică. lezechiel o anunţase şi că Gomora era 
pe urmele lui Carter şi al echipei sale. Maria îi spusese că voia 
să-l lichideze personal, dar bătrânul se mulţumise să dea din 
umeri. Mai important era faptul că Cercul Lăuntric încă nu 
găsise o cale să o scoată de acolo. Maria nu mai avea decât 
douăsprezece zile la dispoziţie. 

Gândul la execuţia ei iminentă o făcu să-şi amintească iarăşi 
de puterile ei. Acestea îi dădeau un sentiment de putere şi 
control care depăşea orice fior justiţiar resimţit în timpul unei 
ucideri. Povestea cu înţepăturile de albină o tulbura mai mult 
decât celelalte, nu doar pentru că şi-o amintea de parcă s-ar fi 
întâmplat cu o zi în urmă, ci şi pentru că născuse în mintea ei o 
idee, o idee care o făcea să tremure de surescitare. 

Se întreba dacă încă mai era în stare să vindece. Încercă să-şi 
amintească momentul când renunţase la acest har, dar nu 
reuşi. Nu-şi amintea decât frica şi disperarea pedepselor 
continue, a pedepselor pentru „minciunile” ei. Cu toate acestea, 
era încredinţată că, dacă le-ar fi îngăduit acestor puteri să 
revină, avea să reuşească. 

Simţise dintotdeauna că era aleasă. Acum îşi dădea seama că 
existase încă de la început un plan divin pentru ea şi că greşise 
atunci când se îndoise de credinţa ei. Oamenii au putut 
dintotdeauna să aducă moartea, însă numai Dumnezeu avea 
control deplin asupra vieţii. Aşa că, dacă ea avea această 
putere, ce era ea? Copilul lui Dumnezeu? 

Se rostogoli din pat şi măsură cu pasul celula întunecată, 


dorindu-şi ca zorii să vină mai repede. Entuziasmul îi alerga prin 
vene. Acum îi era clar ce avea de făcut, era de-a dreptul la 
mintea cocoşului. Spera ca părintele să o viziteze din nou a 
doua zi, ca să-i poată povesti planul. Ca să iasă de acolo, avea 
nevoie de ajutorul lui şi de cel al Frăției; Frăția ei. Zâmbi în 
întunericul care acum i se părea inofensiv. 

Avea de făcut o grămadă de pregătiri. 

lezechiel De La Croix nu se întoarse a doua zi. Dar, în acea 
după-amiază, Maria Benariac avu alt vizitator. 

Tom Carter aştepta de unul singur în încăperea anonimă de 
vizită a penitenciarului statal, fără să ştie că însuşi lezechiel 
şezuse în acelaşi scaun, cu o zi înainte. Cămaşa lui albastră şi 
sacoul de bumbac erau şifonate. Sub ochi avea cearcăne de 
nesomn, iar capul îl durea. Privea cu ochi goi prin încăperea 
deprimantă, înregistrând automat pereţii albi, fără ferestre, şi 
neoanele cu lumina lor crudă. Mintea îi zbura în altă parte. Nici 
nu mai ştia prea bine de ce venise. 

Se întorsese cu o zi din urmă din Corsica, frustrat şi agitat. 
Era convins că Maria o putea ajuta pe Holly, dar deloc 
încredinţat că ar fi vrut să o facă, indiferent ce i-ar fi oferit. La 
aeroportul Logan, trecuse de vamă şi, ajuns pe culoarul 
principal, cercetase feţele celor care aşteptau, în căutarea 
şoferului GENIUS care trebuia să-l aştepte; voia cu disperare să 
se întoarcă şi să o vadă pe Holly. 

Spre surprinderea lui, îl văzu pe Jack, flancat de doi poliţişti. O 
singură privire aruncată feţei serioase a prietenului său fu de 
ajuns şi primul lui gând fu că starea lui Holly se degradase sau 
chiar mai rău. Oricum, când află că alta era pricina, uşurarea sa 
fu scurtă. 

— Cum? O explozie în apartamentul lui Bob Cooke? Cum se 
simte? 

Jack clătină din cap. 

— E mort, Tom. La fel şi prietena lui şi un bătrân care locuia 
dedesubt. 

— Mort? 

Tom nu putea accepta. Încă se simţea incapabil să o facă. 

Apoi, după şocul de la început, o altă întrebare îi răsări în 
minte: „A rezolvat oare misterul şoarecilor înainte să moară?“ 


Cu un sentiment de vinovăţie, lăsase îndată întrebarea la o 
parte, dar aceasta încă stăruia pe undeva printr-un cotlon al 
minţii. 

Bineînţeles, moartea lui Bob Cooke nu fusese singura veste. 
Nici pe departe. Abia când auzi că Nora îşi găsise mama moartă 
în pat şi apoi murise din cauza unui atac de cord, Tom începu să 
înţeleagă implicaţiile. 

— Nora a murit din cauza unui atac de cord? întrebase 
neîncrezător, repetând ca un idiot spusele lui Jack. Dar Nora era 
sănătoasă tun, iar mama ei era bolnavă de ani de zile. Moartea 
bătrânei n-ar fi fost un şoc... 

În sfârşit, în maşină, pe drumul înspre GENIUS, Jack îi 
povestise despre accidentul de maşină al lui Jasmine. 

— Nu! Pentru Dumnezeu, spune-mi că măcar ea a scăpat! 

Capul lui Jack se clătină obosit. 

— E prea devreme ca să ne putem pronunţa. 

În acel moment, totul fu clar. Înspăimântător de limpede. 

— Cred că cel din spatele Mariei Benariac încă mai încearcă 
să zădărnicească proiectul, completase Jack. lar asta însemnă 
că eşti ţinta lor, cu sau fără Predicator. 

Pentru un moment care dură cât o veşnicie, se gândi să 
abandoneze totul. Şi nu din cauză că viaţa fetiţei sale era în 
pericol - asta nu mai era de mult o noutate -, ci pentru că 
goana lui obsesivă pentru a-i salva viaţa lui Holly costase atât 
de multe vieţi. Nu mai era vorba doar despre el, un nume dintr- 
o listă lungă de persoane a căror moarte era dorită de un 
fanatic dement care nu era de acord cu ei. Acum, cineva voia cu 
orice preţ să oprească proiectul şi să-i lichideze pe toţi cei care 
aveau cumva legătură cu el. lar acum îi omorâse prietenii din 
cauza acţiunilor lui. Din cauza căutărilor disperate, egoiste, care 
îl împingeau să nu-i mai pese de nimeni. Dacă se gândea mai 
bine, oare tot ce voia era salvarea lui Holly? Sau era doar o 
acoperire în spatele căreia se ascundea cruciada lui bolnavă 
prin care încerca să-i dea naturii o lecţie? Dorea să ucidă 
cancerul şi toate celelalte anomalii cu care Mama Natură ne 
loveşte, ca să ne arate cât de jalnici suntem, cu tot cu 
tehnologia noastră. Oare nu voia de fapt să o subjuge şi să 
restabilească echilibrul, indiferent de ce ar avea de suportat cei 


din jurul lui? 

Oare nu e acesta adevărul? se întreba doctorul în timp ce Jack 
intra în campusul GENIUS. Tom reuşi să-şi gonească demonii 
care îi subminau încrederea abia după ce intră în rezerva 
medicală, după ce privi în ochii plini de încredere ai lui Holly şi 
se hrăni din curajul ei. Abia atunci văzu cât de pure erau 
încercările sale şi înţelese un adevăr simplu: făcea tot ce îi 
stătea în putere ca să-şi salveze fiica. Nici mai mult, nici mai 
puţin. 

Cu atât mai bine dacă aşa reuşea să-i salveze pe alţii. Dar de 
acea misiune, de acea povară se ocupau deja celelalte iniţiative 
în desfăşurare în cadrul GENIUS şi în nenumărate alte locuri din 
lume. Singurul scop al Proiectului Cana, unicul lui scop era 
supraviețuirea fetiţei. Dacă era ca moartea celor care îl 
ajutaseră să aibă vreun sens, atunci trebuia să ducă proiectul 
până la capăt. Şi dacă cineva încerca să-l oprească, atunci ei 
erau forţele răului, care se puneau în calea naturii; se 
împotriveau pornirii fireşti a unui tată de a-şi salva copilul, nu pe 
sine însuşi. 

Şi totuşi, în timp ce şedea în camera de vizită din sectorul 
condamnaților la moarte şi asculta paşii care se apropiau, ştia 
că situaţia în care se afla - un om care negocia salvarea 
copilului său cu ucigaşul soţiei - numai firească nu era. 

Când cei doi gardieni o aduseră pe Maria în încăpere, Tom fu 
şocat. Mai întâi îl surprinse expresia ei de mulţumire. Femeia 
asta nu era o condamnată obişnuită. Nimeni nu ar fi părut atât 
de relaxat când doar câteva zile îl mai despărţeau de moarte. 
Dar pe urmă îşi aminti că Predicatorul nu era nicidecum o fiinţă 
normală. În al doilea rând, fu şocat că femeia nu părea deloc 
surprinsă la vederea lui. Părea doar uşor dezamăgită că în locul 
lui nu se afla altcineva. Pentru o clipă, Tom se întrebă pe cine 
aştepta. 

Câtă vreme paznicii îi fixară cătuşele de inel, cei doi nu 
schimbară o vorbă. Dar când ţinură discursul anunţă-ne-dacă-ai- 
nevoie-de-ceva şi îi arătară soneria de lângă uşă, Maria le 
surâse. Era un surâs triumfător şi condescendent. 

După ce plecară paznicii, Maria tot nu spuse nimic. Părul îi 
crescuse şi, dacă n-ar fi fost ochii aceia şi osatura modelată 


nefiresc, ar fi fost aproape drăguță, chiar fragilă, ca un pui abia 
ieşit din găoace. Înainte de a sosi, Carter îşi alcătuise un discurs 
în minte, dar, văzând-o acolo, cuvintele i se părură brusc lipsite 
de relevanţă, aşa că, fără vreo introducere, îi povesti despre 
Proiectul Cana şi despre corespondenţa găsită. Lipsa ei de 
reacţie îl luă prin surprindere. Apoi îi dezvălui că ea era 
descoperirea lui. Din nou, calmul ei era şocant. 

— Ce părere ai despre ce ţi-am spus? o întrebă în cele din 
urmă, dorind să-i smulgă un cuvânt. 

Dar femeia se mulţumi să dea din umeri, de parcă ar fi 
întrebat-o ce fel de îngheţată prefera? 

— Nu ţi se pare... interesant ceea ce am descoperit? tatonă 
el. Nici măcar puţin ironic? 

— Sigur că da, îi răspunse în felul ei spontan. Dar mi se pare 
cu adevărat interesant că ai venit aici ca să îmi spui. Ti-am mai 
zis că încă nu s-a terminat. 

Tom îşi muşcă buza. Atitudinea ei îl ispitea să se întindă şi să 
o pocnească peste faţa aia arogantă, malefică. Îşi aminti ce îi 
spunea Alex în copilărie, după ce îi citea poveşti cu fantome. 

— Nu ai voie să dai într-o femeie decât dacă e vrăjitoare. 

— Şi diavolițele? 

— Şi pe ele le poți lovi, fiule. Dar cu ele e altceva, trebuie să 
te asiguri că le loveşti destul de tare încât să nu se mai poată 
ridica. Dacă se reped la tine a doua oară, nimic nu le poate 
opri... 

Tom se strădui să rămână calm. Era limpede că Maria ştia 
deja despre gene. Nimeni nu ar fi putut avea atâta sânge rece. 
Dar cine o anunţase? Apoi îşi dădu seama. Probabil că lezechiel 
luase legătura cu ea şi se prezentase ca să-l poată întâlni pe 
Noul Mesia. Bătrânul îi povestise despre gene. Aşa aflase. 
Pentru o clipă, Tom se întrebă ce crezuse lezechiel despre ea. 
Probabil că Predicatorul fusese un şoc pentru planurile Frăției, 
aşa cum îi schimbase şi lui planurile pentru Holly. 

Trase adânc aer în piept şi hotărî că singura cale de a trece 
cu bine de această situaţie era să se rezume la fapte. Dacă voia 
să îl ajute, foarte bine. lar dacă nu... 

— Domnişoară  Benariac, începu Tom, încercând să-şi 
compună un ton cât mai rezervat şi mai profesional, dintre cele 


cinci sute de milioane de genomuri cercetate, doar trei au 
aceste gene mutante. Două genomuri aparţin unor persoane 
decedate: primul era un indian din Columbia, iar al doilea era al 
lui Hristos, fireşte. Dumneata îl deţii pe al treilea. Voi trei aveţi 
şi altceva în comun, în afară de gene. Cu toţii aţi săvârşit 
tămăduliri la un moment dat. 

Se opri şi aşteptă o reacţie. Nu primi niciuna. 

— Cred că încă dispuneţi de acest dar şi vreau să vă ajut să Îl 
găsiţi. 

Ochii aceia neobişnuiţi îl studiau, femeia încă zâmbea. 

— De ce? 

Tom nu dormise nopţi întregi, ca să găsească răspunsul 
perfect la această întrebare. Dar acum considera că nu îi 
rămânea decât o singură opţiune: să joace cartea adevărului. 
Băgă mâna în buzunarul interior al sacoului şi scoase o 
fotografie a lui Holly. Era de anul trecut, din Bermude. 
Imbrăcată în costumul ei roşu de baie dintr-o singură piesă, 
Holly îi făcea cu mâna de pe plaja alb-rozalie a Golfului 
Potcoavei. li arătă Mariei poza şi aşteptă ca femeia să creeze o 
conexiune cu Holly, să-şi dorească să-i salveze fata. La urma 
urmei, tot femeie rămânea... 

— Vreau să o salvezi. 

— Cine e? 

— Holly, fiica mea. 

Maria dădu din cap şi studie fotografia de aproape. O luă în 
mâna încătuşată şi păru să mângâie imaginea fetei cu mâna 
stângă. 

— Seamănă cu tine la bărbie, îi spuse Maria zâmbind, de 
parcă ar fi răsfoit albumul cu poze al familiei. 

Îşi ridică privirile spre el şi Tom văzu în ei pentru o clipă 
fugară ceva fragil - un dor. Apoi urmară întrebările. 

— O iubeşti mult? 

— Enorm. 

— Ea ştie cât de mult o iubeşti? l-o spui? 

— Da, ştie. 

— Ştie şi ce faci ca să o ajuţi? Că ai venit aici? 

— Nu, nu i-am povestit despre tine. 

— Ce s-a întâmplat cu ea? 


— Are cancer cerebral. 

— Cât timp i-a mai rămas? Mai mult decât mi-a rămas mie? 

— Nu ştiu. Sper că da. 

— Şi vrei să o ajut. 

— Dacă poţi. 

— O, cred că pot, îl anunţă femeia, lăsându-se pe spate în 
scaun. 

Oare? se gândi Tom. Era şocat. Nu se aşteptase ca deţinuta 
să fie conştientă de puterile ei şi nici să se arate atât de 
încrezătoare în sine. Simţea acelaşi val de agitaţie amestecată 
cu frustare care îl chinuise în avion, la întoarcerea din Corsica. 
Dar îşi păstră un chip impasibil. Când aduse vorba de 
înţelegere, încercă să vorbească degajat şi să nu pară că o 
implora. 

— Am vorbit cu guvernatorul. Pot să-ţi obţin comutarea 
sentinţei în închisoare pe viaţă, dacă mă ajuţi. 

Zâmbetul de superioritate al Mariei deveni mai larg. 

— Închisoare pe viaţă? O viaţă în schimbul alteia, nu? 

Tom dădu din umeri. 

— Poţi să zici şi aşa. 

Femeia păru să mediteze la ofertă, mutându-şi privirile de la 
poză la Tom şi invers. 

— Crezi că Holly a avut ghinion? 

Tom fu luat prin surprindere, dar răspunse sincer: 

— Da, a avut ghinionul de a se îmbolnăvi de cancer la vârsta 
ei. Un mare ghinion. 

— Eu nu cred asta, i-o întoarse Maria şi, în vreme ce privea 
imaginea lui Holly, lui Tom i se păru că vede un dor pe chipul ei 
descumpănitor, poate chiar invidie. E foarte norocoasă. Are 
părinţi care o iubesc... 

— Doar unul dintre ei mai trăieşte, făcu Tom cu mânie, fără 
să se poată stăpâni. 

Maria părea să nu fi auzit. 

— A fost dorită şi preţuită încă din ziua naşterii. 

— Aşa e. 

Tom se lupta să se stăpânească, voia ca Maria să se simtă 
legată de Holly. 

— Dar, fără ajutor, va muri în câteva luni, poate săptămâni. Și 


e nevinovată. 

Maria surâse la auzul acestor cuvinte. 

— Doctore Carter, nimeni nu e complet fără vină. Şi vrei ca eu 
să o vindec? Vrei să schimb ceea ce a fost scris doar pentru că 
ţi se pare o nedreptate? Şi pentru că o iubeşti? 

Vocea ei părea normală, chiar compătimitoare. 

Tom încuviinţă. 

— Şi, în schimb, tu îmi vei vindeca boala mea incurabilă, 
împiedicându-mă să mor prea devreme, peste unsprezece zile? 

Tom dădu iarăşi din cap, străduindu-se să-şi menţină chipul 
cât mai golit de emoție; nu voia să o provoace în vreun fel. 

Ea îl privi, clătinându-şi capul dintr-o parte într-alta, de parcă 
ar fi ascultat ceva cu atenţie. 

— Şi eşti dispus să o faci chiar dacă nu crezi că sunt 
nevinovată? 

— Da. 

Se aplecă spre el, şi Tom se împotrivi pornirii de a se trage 
cât mai departe de ea. În schimb, se aplecă şi el, până când ar fi 
putut fi confundați cu doi amorezi care-şi şoptesc mici nimicuri 
în timpul unei cine la lumina lumânării. Simţea mirosul de săpun 
de leşie al pielii şi aroma mentolată de pastă de dinţi emanată 
de gura ei. 

— Chiar dacă ţi-am împuşcat cu sânge rece soţia? completă 
Maria, cu buzele doar la câţiva centimetri de ale lui. Şi am 
încercat să te ucid? 

— Da. 

— Ai face asta doar ca să-ţi salvezi fata? 

— Aş face şi mai mult de atât. O s-o ajuţi? 

Maria se opri şi surâsul reapăru. Tom încerca să descifreze 
acel zâmbet, căuta dovezi de mărinimie, dar femeia era 
impenetrabilă. Maria îşi privi cătuşele, păru că-şi studiază 
mâinile, de parcă ar fi fost obiecte separate de trupul ei. Când 
îşi ridică privirea, zâmbetul dispăruse; în locul lui apăruse o 
mască de respingere rece. 

— Nu, doctore Carter, nu-ţi voi ajuta fiica. E ultimul lucru pe 
care l-aş face. 

O SĂPTĂMÂNĂ MAI TÂRZIU. 
SALA DE OPERAŢII, SEDIUL GENIUS, BOSTON 


Jasmine Washington se aşeză pe unul dintre scaunele tapiţate 

din camera de aşteptare de lângă sala de operaţii din sediul 
GENIUS. Scărpinându-şi pielea de sub ghipsul braţului stâng, 
Jasmine ştia sigur că altădată cunoscuse dureri mai mari, dar 
nu-şi putea aminti când anume. Clavicula şi radiusul stâng i se 
rupseseră în accidentul de maşină. Toată jumătatea stângă a 
corpului era plină de vânătăi. Bineînţeles că în clipa aceea 
conducea cu viteză prea mare, doar de asta îşi cumpără lumea 
maşini sport. Dar nimeni nu-i mai tăiase până atunci cablul de 
frână. Era recunoscătoare că standul cu zarzavaturi pe care îl 
lovise în faţa magazinului Seven Eleven stătea pe loc; slavă 
Domnului că nu se afla niciun trecător prin preajmă atunci când 
proiectase standul pe trotuar. 
_ Una peste alta, se putea considera norocoasă. 
Inmormântarea Norei Lutz avusese loc în Boston, cu două zile 
înainte, iar corpul neînsufleţit al lui Bob Cooke fusese trimis cu 
avionul în California. Jasmine se cutremură gândindu-se la ei şi 
la cât de aproape se aflase de propria ei moarte. Gândindu-se la 
ce era pe cale să se petreacă în camera alăturată, îşi dădu 
seama cât de norocoasă fusese. 

Se petrecuseră multe în ultima săptămână, de când 
Predicatorul refuzase oferta lui Tom în schimbul ajutorului dat 
lui Holly. In primul rând, starea lui Holly se înrăutăţise vizibil. 
Dacă Bob descifrase misterul şoarecilor care se vindecaseră, 
spre deosebire de ceilalţi, atunci luase secretul cu sine în 
mormânt. După ultimele două crize ale fetei, Tom nu avea de 
ales decât să o opereze ca să elimine o parte din presiunea 
exercitată asupra creierului de cea mai agresivă tumoare 
văzută de Tom sau de Karl Lambert. 

Jasmine auzi cum uşile batante din dreapta ei se deschiseră, 
iar Alex Carter intră obosit în camera de aşteptare. Tatăl lui Tom 


părea că îmbătrânise brusc şi, pentru prima dată, Jasmine se 
gândi că bărbatul arăta cu adevărat de şaizeci şi opt de ani. 
Cerceta pierdut camera şi zâmbi uşurat când o văzu lângă 
automatul de cafea. li facu din mână şi se apropie. 

— Cum se simte? Au început? întrebă Alex aşezându-se lângă 
ea. 

Jasmine clătină din cap. 

— Acum o pregătesc pe Holly. Jasmine arătă zidul din spatele 
ei cu mâna teafără peste umăr. Tom şi Karl Lambert sunt de o 
oră la sală, pregătesc operaţia. Vor începe în curând. 

— Bun, bun. 

Alex îşi încleşta şi îşi descleşta mâinile în poală. Părea speriat 
de moarte, şi Jasmine îşi aminti brusc că bătrânul mai trecuse o 
dată prin aşa ceva. Îşi văzuse soţia stingându-se din cauza 
aceleiaşi boli. 

— Karl Lambert e un chirurg minunat, îl încurajă ea, punându- 
i mâna pe umăr. Doar ştii ce medic bun e Tom. Holly e pe cele 
mai bune mâini. 

Bătrânul îşi întoarse capul către ea şi încercă să zâmbească. 
Dar Jasmine vedea în ochii lui că ştia: era sfârşitul sau începutul 
sfârşitului. Jasmine clipi, încercând să-şi stăvilească lacrimile; 
erau lacrimi de furie şi neputinţă. După tot ce înduraseră, după 
atâtea morţi, Proiectul Cana şi singura şansă reală de a o salva 
pe Holly fuseseră zădărnicite de un ucigaş, de acelaşi ucigaş 
care provocase totul. Nu se putea consola cu gândul că Maria 
urma să fie executată peste patru zile. | se părea o irosire tristă, 
inutilă. 

Alex se ridică şi se îndreptă către automatul de cafea. 

— Să-ţi duc ceva? se oferi el, încercând evident nevoia de a 
face ceva. 

— Da, mulţumesc. Cafea neagră, decafeinizată, fără zahăr. 

Uşile batante se deschiseră din nou, şi capetele celor doi se 
răsuciră la unison, aşteptându-se să o vadă pe Holly. Era Jack 
Nichols. Bărbatul masiv îşi mângâia stânjenit cicatricea, de 
parcă nu era sigur că avea ce să caute acolo. 

— M-am gândit să verific ce se mai întâmplă. Nu pot lucra, 
mă tot gândesc la Tom şi la Holly... 

Cuvintele i se pierdură în spaţiu. 


— Ştiu, îl asigură Jasmine. 

— Cafea? se oferi Alex, de lângă automat. 

Jack dădu la iveală un zâmbet strâmb care părea să spună: 
„N-ar fi grozav dacă o simplă cafea ar face să fie totul bine din 
nou?“ 

— Mulţumesc. O cafea slabă. Şi patru cuburi de zahăr. 

Alex era pe cale să-i comenteze alegerea, când uşile se 
deschiseră iar, şi Holly apăru, dusă pe o targă. Doi oameni în 
halate verzi de operaţie erau aplecaţi deasupra ei. Fetiţa zăcea 
pe spate, iar părul îi era strâns cu o clamă. „O singură alunecare 
a laserului”, gândi Jasmine, amintindu-şi spusele lui Tom în 
legătură cu riscurile operaţiei. Paralizie sau chiar mai rău.“ Dar 
când văzu ochii îngroziţi ai finei sale săgetând într-o parte şi în 
alta, se întrebă dacă moartea chiar era mai rea, dacă orice 
altceva era mai rău decât asta. 

Jasmine şi Alex se ridicară şi se apropiară de targa oprită 
lângă uşile blocului operator. Jasmine întinse mâna, şi Holly, ca 
un bebeluş, o apucă de degetul arătător. Cu cealaltă mână 
apucă arătătorul lui Alex. Jack Nichols li se alătură. 

— Ne vedem în curând, făcu Jack, făcând semnul „OK“ cu 
mâna. 

Holly încercă să zâmbească şi-i dădu drumul lui Jasmine, ca 
să-i întoarcă semnul. 

— Baftă, Hol, îi ură Jasmine, silindu-şi vocea să sune vesel. 

— Vei fi bine, Hol, zâmbi Alex trist, mângâind obrazul fetiţei. 
Tatăl tău va avea grijă de tine. 

Uşile blocului operator se deschiseră, şi Tom Carter se ivi. 
Karl Lambert îl urma îndeaproape. Amândoi purtau halate 
chirurgicale verzi. Masca lui Tom îi atârna de gât, iar Jasmine îi 
citi durerea în ochi când el se aplecă să-şi sărute fiica pe frunte. 
Când vorbi, vocea îi era insuportabil de blândă. 

— Holly, să nu-ţi fie frică, bine? Voi fi tot timpul lângă tine. 
Eşti gata? 

— Da, tati, şopti fetiţa, iar chipul i se relaxă şi frica din ochi i 
se topi. Tom o sărută iar, apoi îşi îndreptă spatele. 

— Păi, atunci hai să începem. 

Jasmine privi cum targa era purtată spre albul orbitor al sălii 
de operaţie. Ultima imagine înainte ca uşile să i se închidă în 


faţă fu a micuţei sale fine flancate de patru ocrotitori 
înveşmântaţi în verde. Jasmine, baptista nepracticantă, îşi făcu 
cruce şi se rugă Dumnezeului ei. 

x x * 

La cincisprezece mile depărtare, lezechiel De La Croix măsura 
cu pasul camera de vizită a penitenciarului statului 
Massachussetts în vreme ce Mesia lui, Maria Benariac, stătea în 
cătuşe. 

— Imi pare rău că nu m-am întors mai devreme. A trebuit să 
pun nişte lucruri la punct, încercă el să explice. A trebuit să 
tocmesc oameni care să te scoată de aici. 

— Dar v-am mai spus o dată, făcu Maria bătând darabana pe 
masa de oţel. Am un plan mai bun şi am nevoie de ajutorul 
dumneavoastră. 

lezechiel încă nu se obişnuise să primească ordine de la o 
femeie care atâta amar de vreme primise ordine de la el. Îşi 
petrecuse ultima săptămână implorând Cercul Lăuntric să pună 
la punct planul de evadare. Fusese nevoit să se lupte şi cu 
fratele Bernard, care, încă sceptic, ceruse dovezi că femeia era 
într-adevăr aleasa. Acum, după ce reuşise într-un sfârşit să-l 
calmeze pe Bernard, după ce reuşiseră să schiţeze un plan, 
Maria îi spunea să renunţe la planul lui. Ar fi putut măcar să îl 
asculte. lezechiel se îndoia că planul ei ar fi fost mai bun. Dar 
trebuia să aibă încredere în ce i se propunea. Odată eliberată şi 
unsă în flacăra sacră, bătrânul urma să se retragă, căci îşi 
dusese sarcina la bun sfârşit. Gândul la clipa în care povara 
responsabilităţii urma să-i fie ridicată de pe umeri îi smulse un 
oftat. 

— Bine, acceptă lezechiel, punându-şi cutiuţa cu pastile pe 
masă şi băgând în gură o tabletă albă, antiaciditate. 

Spera ca măcar planul ei să fie realizabil. 

— Vorbeşte-mi despre planul tău. 

Maria îl invită să se aşeze în faţa ei. Privi la dreapta şi la 
stânga, de parcă cineva ar fi putut trage cu urechea, apoi se 
aplecă spre el. Îi vorbi atât de încet, încât fu nevoit să-şi apropie 
capul la trei centimetri de al ei. Domolindu-şi nerăbdarea, 
părintele ascultă în timp ce femeia îşi expunea ideea. La 
început, ascultă mai mult dintr-un simţ al datoriei decât cu un 


interes adevărat, dar în vreme ce şoaptele ei îi descriau din ce 
în ce mai detaliat propunerea, lezechiel se pomeni că e tot mai 
atent. Când Maria îşi sfârşi spusele, rămăsese cu gura căscată 
de uimire. Planul ei era genial. Dar cum ar fi putut funcţiona aşa 
ceva? Riscurile erau incredibil de mari. 

Rămase tăcut o vreme, holbându-se în ochii ei bicolori. 

— Dar cum poţi fi sigură că se va întâmpla aşa cum spui? 
reuşi să îngaime în cele din urmă. Cum poţi şti cu certitudine? 

Maria îi zâmbi, iar chipul îi strălucea de încredere. 

— Credeţi în mine! 

— Cred, dar... 

— Nu sunt eu Noul Mesia? 

— Da, dar... 

Maria îşi scutură cătuşele şi îi făcu semn să se apropie. 

— Daţi-mi mâna! 

lezechiel şovăi. 

— Nu vă temeti. 

Precaut, părintele se supuse. Simţea cum degetele ei se 
încleştau strâns peste ale lui. O privi cum închide ochii şi i se 
păru că femeia păleşte, de parcă ar fi avut dureri. Apoi simţi o 
căldură ciudată năpădindu-i mâna, răspândindu-se prin braţ, 
până în piept. Ca şi cum pielea i-ar fi fost frecată cu camfor. 
Maria îi dădu drumul brusc şi un zâmbet subţire îi curbă buzele. 

— Nu înţeleg, spuse lezechiel întinzând mâna după cutiuţa cu 
pastile lăsată pe masă. 

— Lăsaţi-le, îl îndemnă liniştită femeia. 

— Poftim? 

— Nu mai aveţi nevoie de ele. 

lezechiel încremeni şi se holbă la ea. Nu era posibil. Şi totuşi, 
durerea din stomac dispăruse. Nu numai că se atenuase, ca de 
obicei, dispăruse complet. 

Zâmbi văzându-i figura surprinsă, dar lezechiel observă că, 
sub zâmbetul ei, şi ea era la fel de uluită ca el. 

— Acum credeţi că planul meu va da rezultate? 

Amuţit, bătrânul izbuti să dea din cap. Putea să-i ofere fratelui 
Bernard dovada cerută. 


— Bine. Atunci plecaţi. Aveţi multe de pus la punct. 
XXX 


Tom se uită cum mâna lui Karl Lambert direcţiona scalpelul 
cu laser, încercând să înlăture țesutul negru, bolnav, fără să 
distrugă restul creierului. Creierul fetei lui. 

O parte din el îşi dorea cu disperare să fie el cel care mânuia 
laserul, nu doar să asiste la operaţie. Dar partea lui raţională 
ştia că ar fi fost un pericol, chiar dacă mâna stângă nu i-ar fi 
fost rănită. Crezuse întotdeauna că era capabil să opereze cu 
detaşare profesională, dar acum aflase că nu era aşa. Oricât 
încerca să o vadă pe Holly doar ca pe un pacient, nu reuşea. Era 
fiica lui scumpă şi fragilă, iar mâna îi tremura doar la gândul de 
a o opera. 

Patru ecrane înconjurau masa de operaţie. Trei monitorizau 
semnele vitale ale lui Holly, iar cel din mijloc, care emitea un 
biip-biip-biip insistent şi liniştitor, era un EKG care îi urmărea 
bătăile inimii. Al patrulea monitor arăta un prim-plan cu creierul 
lui Holly şi laserul lui Karl Lambert retezând celulele tumorale 
închise la culoare. Ecranele erau supravegheate de asistenta 
Fran Huckleberry. Tim Fuller, anestezistul, stătea la capătul 
mesei, cam la un metru de Tom şi Karl Lambert. Deşi Tom îl 
asista din punct de vedere tehnic pe Karl Lambert, nu avea 
mare lucru de făcut decât să privească. Operația era atât de 
delicată, încât până şi o singură pereche de mâini i se părea 
prea mult. Încerca să se consoleze cu gândul că Lambert era un 
chirurg extraordinar, unul dintre cei mai buni. Dar era foarte 
conştient că, deşi Holly putea supravieţui operaţiei, nu câştiga 
decât cel mult câteva luni. Se întrebă încă o dată dacă merita 
tot efortul, doar ca să prelungească tristeţea şi suferinţa. 

Încă îi venea greu să accepte că Maria Benariac prefera să 
moară decât să o salveze pe Holly. Era un lucru atât de 
răzbunător, atât de lipsit de sens. Ce anume spera să obţină 
prin moartea care o aştepta peste patru zile? îşi aminti 
istorisirile maicii Clemenza despre tânăra Maria. Îşi amintea şi 
de confirmarea plină de încredere a Mariei, confirmarea că ar fi 
putut să o salveze pe Holly, dacă ar fi vrut. Ce pierdere 
îngrozitoare. 

Se întoarse către aparatul de monitorizare cardiacă şi simţi 
cum inima i se opreşte în loc. Linia era plată. Inima lui Holly nu 


mai bătea. 

Timpul părea să se oprească în loc. Karl Lambert îşi ridică 
privirea, iar ochii lui, de regulă calmi, erau acum îngrijoraţi. 
Probabil că tăiase un ţesut vital, care provocase un şoc în 
sistemul lui Holly. Tom încărca padelele, gata să-i pornească 
inima prin electroşocuri, iar asistenta Lawrence aplica gelul 
conductor. Piciorul stâng al lui Holly începu să zvâcnească 
violent şi în curând întreaga jumătate stângă a corpului era 
cuprinsă de spasme. Tom îşi adună toate puterile ca să-i apese 
pieptul cu padelele, administrându-i şocul necesar. Încercă să 
uite că pe masă era fiica lui, încercă să nu se gândească la 
trauma prin care trecea trupuşorul ei. Se concentră doar asupra 
măsurilor necesare ca să o menţină în viaţă. 

Primul şoc nu avu efect, linia rămânea dreaptă. 

Tom aşteptă în timp ce padelele se reîncărcau, apoi le lipi de 
pieptul lui Holly. Corpul ei fu cuprins de o convulsie şi i se păru 
pentru o clipă că vede linia sărind, dar se înşelase. Era tot plată. 

Al treilea electroşoc. Nimic. 

Urmă al patrulea. 

Lui Tom i se păru că bătălia pentru viaţa fetiţei dură o 
veşnicie, dar de fapt nu durase mai mult de nouăzeci şi două de 
secunde. La 11.09 fix, toată lumea din sala de operaţii înţelese 
că nu mai era nimic de făcut. 

Holly Carter murise. 

Lui Tom i se întâmplară două lucruri. Prima oară, auzi un vaiet 
îngrozitor, tânguitor, ca al unui animal, şi pentru câteva clipe nu 
îşi dădu seama că el era cel care urla. Apoi, avu o revelaţie, atât 
de brusc şi de evident, încât strigă iar. 

Înainte ca ceilalţi să încerce să-l consoleze, le strigă să nu 
atingă nimic şi fugi din sala de operaţii. Ignorându-i pe Jasmine, 
pe Alex şi pe Jack care aşteptau afară, ţâşni cu viteză maximă 
spre laboratorul Crick. 


Corpul moare în etape. Fireşte, când inima nu mai pompează 
sânge sau când plămânii nu mai primesc oxigen, când creierul 
nu mai funcţionează, în acel moment corpul e mort din punct de 
vedere clinic. Dar trupul este o aglomerare de celule şi nu toate 
celulele mor în acelaşi timp... 


Tom Carter ignoră ascensorul aglomerat şi se repezi în sus pe 
scări. Alerga cât de repede îi îngăduia piciorul rănit; smuci uşa 
de la al doilea etaj, trecu în goană pe lângă unul dintre 
virusologii săi, care tocmai intra în grupul laboratoarelor 
Mendel, şi fugi prin laboratorul principal. Fără a băga în seamă 
privirile aruncate de câţiva savanţi aplecaţi deasupra meselor 
de lucru, îşi lipi palma de scannerul intrării de siguranţă al 
laboratorului Crick, implorând uşa să se deschidă mai repede. 
Indată ce uşa glisă într-o parte susurând, se năpusti prin 
laboratorul pustiu spre dulapul frigorific, care adăpostea cele 
treisprezece fiole de ser al Treimii. Deschise dulăpiorul la 
repezeală şi scoase o fiolă. Deschise sertarul de sub masa 
adiacentă şi scormoni în căutarea unei seringi. Smulse 
ambalajul steril şi înfipse acul în fiolă, umplând compartimentul 
cu tot serul. Lovi seringa şi împinse pistonul, ca să elimine toate 
bulele de aer. Işi ridică mâneca stângă, răsucind-o asemenea 
unui bandaj de compresie, aşa încât una dintre venele 
antebraţului să iasă în relief, apoi îşi înfipse acul în braţ şi 
împinse pistonul. 

x kx * 

Când Jasmine îi conduse pe Jack şi Alex în sala de operaţii, 
nici ea nu ştia unde dispăruse Tom. Vrusese să meargă după el, 
dar Alex o oprise, spunându-i că Tom dorea cu siguranță să fie 
singur. 

Karl Lambert şi ceilalţi din echipă erau palizi. Chirurgul schiţă 
un gest ca să-i împiedice să intre, dar nu insistă. Cosea incizia 
din craniul lui Holly şi îi acoperi calota craniană cu o pânză 
chirurgicală verde. 

Când Jasmine îşi privi fina, ochii lui Holly erau închişi, ca în 
somn, şi părea ciudat de senină. Jasmine simţea nevoia 
copleşitoare să o atingă şi să o readucă la viaţă. 

Dar nu o atinse. Nici nu izbucni în plâns, cu toate că simţea în 
suflet aceeaşi tristeţe rece ca în ziua morţii Oliviei şi a fratelui 
său. Nu plânse nici atunci când văzu durerea oglindită pe chipul 
lui Alex. O podidiră lacrimile doar când văzu o singură lacrimă 
desprinzându-se din ochiul stâng al lui Jack Nichols, urmând 
cicatricea arcuită, până la gură. Vederea durului fost agent FBI 


vărsând acea unică lacrimă o făcu să realizeze pe deplin 
tragedia. 

Zgomotul iscat din senin îi sperie. Tom nu împinse uşile 
batante, ci le izbi; era ca o furtună. Mâneca stângă a halatului 
verde era ridicată, iar ochii îi ardeau ca de febră. Fără să-i bage 
în seamă, se apropie de masă şi îşi privi intens fiica. O secundă, 
Jasmine văzu cum ochii i se liniştiră, îmblânziţi de o infinită 
duioşie, apoi doctorul se aplecă şi o îmbrăţişă pe Holly, de parcă 
ar fi vrut să o ridice din pat. Dar nu o făcu, pur şi simplu se 
ghemui deasupra mesei, strângându-şi fetiţa la piept. 

Jasmine nu putea zări chipul lui Tom, pentru că bărbatul 
privea în jos, dar faţa lividă a lui Holly se putea vedea cu 
uşurinţă peste umărul lui. Umărul începu să se zguduie, iar 
savantul îşi strângea tot mai tare fiica la piept. 

Alex Carter îşi puse consolator o mână pe spatele fiului său, 
dar îşi smuci mâna îndată, de parcă ar fi atins o sobă încinsă. Se 
întoarse către ceilalţi, iar pe chipul său nu se citea durere, ci un 
mare şoc. 

Apoi Jasmine văzu ceva ce avea să o urmărească întreaga 
viaţă. Jack şi doctorii se îndepărtaseră, dorind să-l lase pe Tom 
singur cu suferinţa lui. Până şi Alex privea în jos, adâncit în 
gânduri. Nimeni în afară de ea nu putea vedea chipul lui Holly. 

Şi fetiţa deschise ochii. 

Jasmine avu impresia că înnebunea sau că poate se petrecea 
ceva foarte ciudat. Privi din nou înjur, încercând să-şi controleze 
respiraţia şi silindu-şi gura neascultătoare să vorbească. Dar 
ceilalţi încă erau cufundaţi în suferinţa lor tăcută şi nu erau 
atenţi la ce se întâmpla. 

Apoi Holly zâmbi somnoroasă şi vorbi: 

— Jazz, îmi dai, te rog, un pahar cu apă? 

Şi Jasmine făcu ceva ce nu mai făcuse niciodată în viaţa ei. 

Leşină. 

PATRU ZILE MAI TÂRZIU. 
PENITENCIARUL STATAL MASSACHUSSETTS 


Maria era în toane bune când îşi luă ultimul mic-dejun. În 
ciuda faptului că execuţia ei fusese programată pentru miezul 
nopţii, se simţea mai entuziasmată şi mai vie ca niciodată. | se 
părea că ouăle fuseseră preparate de cel mai bun bucătar 
francez, iar laptele era mai proaspăt şi mai rece decât tot ce 
băuse mai înainte. Fiecare simţ îi era atât de ascuţit, încât 
fiecare experienţă, oricât de banală, îi provoca bucuria 
copilărească a unei noi descoperiri. Albastrul salopetei de 
închisoare era atât de pur, încât îşi dorea să fi purtat haine în 
această culoare. Şi noua celulă în care fusese mutată înainte de 
execuţie fusese o adevărată distracţie. Cu o zi în urmă, se 
amuzase aproape tot timpul trecând în revistă fiecare diferenţă 
subtilă, dar vizibilă dintre această celulă şi cea de dinainte. Dar 
ceea ce îi aducea cea mai mare bucurie şi alinare era puterea 
simplă, dar neasemuită care ştia că exista în fiecare celulă a 
trupului său. 

Ea era aleasa. Acum ştia şi acceptase. Se scăldase în baia de 
gene a lui Dumnezeu şi avea putere de viaţă şi de moarte. Nu 
mai avea a se teme de nimic şi de nimeni. Simţea fiori când îşi 
amintea întâlnirea cu părintele lezechiel. Când îi atinsese mâna 
şi îi vindecase ulcerul, simţise energia - puterea - scurgându-se 
din trupul ei într-al lui. Epuizarea de după aceea era de neglijat 
în comparaţie cu încântarea de a fi aflat că puterea ei era 
intactă, încă din zilele copilăriei sale. 

Şi întâlnirea cu doctorul Carter i se păruse la fel de 
multumitoare. Ucigând, simţise mereu un fior justiţiar. Răpirea 
unei vieţi avea ceva primitiv şi pur, dar niciuna dintre execuțiile 
îndeplinite, nici măcar cele mai incitante înfruntări faţă în faţă 
nu îi provocaseră valul de beatitudine simţit când îl refuzase pe 
Carter. Descoperise că a ucide e una, dar a refuza dreptul la 
viaţă al cuiva era ceva cu totul diferit. Era o ucidere virtuală. Nu 


mai întâlnise nimic asemănător: a avea puterea de a da viaţă şi 
de a alege să nu se folosească de ea. Se simţea ca şi cum... ca 
şi cum... ca şi cum ar fi fost o zeiţă. 

Auzi în josul coridorului zgomotul binecunoscut al pantofilor 
paznicului. Consilierul ei spiritual sosise pentru o ultimă vizită. 

x x * 

Peste nouă minute, privea chipul obosit, dar exaltat al 
părintelui lezechiel. 

— Totul a fost pus la punct? 

Părintele încuviinţă. 

— Pentru că sunt sfătuitorul tău spiritual, voi asista la 
execuţie împreună cu gardienii şi cu directorul închisorii. 
Elementele noastre de legătură din interiorul Frăției s-au 
asigurat că angajaţii potriviţi vor fi la posturi ca să facă ceea ce 
trebuie. 

Urmă o pauză. 

— Încă eşti sigură că va funcţiona? 

Îngrijorarea lui lezechiel îi păru înduioşătoare. 

— Crede, părinte. 

— Am încredere în tine, copila mea, dar mă tem, după ce am 
aşteptat atât de mult... Vocea i se pierdu. Aş fi preferat o 
operaţiune de salvare ceva mai... convenţională. 

— Dar există oare o cale mai bună ca nimeni să nu se 
îndoiască de identitatea mea? Aşa, voi putea dovedi că sunt cu 
adevărat aleasa. 

lezechiel dădu din umeri fără tragere de inimă, jucându-se cu 
inelul. 

— Asta aşa e. Ai dreptate. 

— Ştiu asta. Doctorul Carter va asista la execuţie? 

Era mai bine ca savantul să nu o asocieze cu el. 

— Nu cred, făcu lezechiel De La Croix. Doar două rude ale 
celor ucişi au cerut să fie de faţă, dar savantul nu se numără 
printre ei. E prea ocupat cu fiica lui muribundă. Dar, dacă va 
veni, asta nu ne va zădărnici planul. Probabil ştie că sunt 
sfătuitorul tău spiritual, dar crede că te-am întâlnit după ce am 
descoperit că eşti purtătoarea genelor. La urma urmei, mi se 
cuvine ca, după o aşteptare de două mii de ani, să fiu alături de 
Noul Mesia în ultimele sale de zile de viaţă. 


Maria aprobă din cap. Poate că avea dreptate. 

Părintele se ridică din scaun. 

— Acum trebuie să plec ca să verific dacă toate pregătirile au 
fost făcute... 

Şovăi o clipă, nevrând să plece. 

— Probabil că voi fi prea ocupat ca să-ţi mai vorbesc înaintea 
execuţiei... 

Chipul lui, de obicei impasibil, deveni dintr-odată ca o pânză 
pe care se perindau emoţiile. Maria văzu pe rând durere, regret, 
speranţă, teamă şi dragoste - da, dragoste pentru ea - colorând 
contururile acelui chip bătrân, asemenea umbrelor unor nori ce 
se rostogolesc deasupra unui peisaj. Înconjură masa şi se 
aplecă deasupra ei. De data asta, nu îngenunche, ci se aplecă şi 
o îmbrăţişă. Apoi făcu ceva care o surprinse şi o emoţionă atât 
de mult, încât îi dădură lacrimile; o sărută pe obrazul stâng. 

Maria ar fi vrut să-i întoarcă duioşia acelei îmbrăţişări, dar 
cătuşele o împiedicau. Clipind ca să-şi stăpânească lacrimile, îl 
auzi şoptindu-i la ureche: 

— Copila mea, cât mă bucur că te-am găsit la timp. 

Apoi, înainte ca Maria să-i poată răspunde, bătrânul se 
îndreptă de spate, iar chipul i se goli iar de orice emoție. 

— Acum plec. 

Se îndreptă spre ieşire şi apăsă butonul. 

— Fie ca Tu să fii salvată! îi ură în chip de rămas-bun. 

Un zâmbet subţire încreţi pleoapele femeii. 

— Ca să îi pot mântui pe cei drepţi şi pedepsi pe 
necredincioşi. 

Când gardienii deschiseră uşa, părintele aşteptă până când îi 
desprinseră cătuşele din inel şi o escortară până la ieşire. Apoi, 
cu un ultim surâs fugar, ieşi. 

Pe coridorul cu gresie albă, Maria se răsuci la stânga, către 
uşa care dădea spre zona de primire a vizitatorilor deţinuţilor 
condamnaţi la moarte; privi spre lumea luminoasă de afară. De 
obicei, gardienii o conduceau repede la dreapta, înapoi spre 
celulă, pe coridorul ce ducea pe lângă camera de execuţie. Dar, 
dintr-un anume motiv, acum se opriră şi îi îngăduiră să 
privească silueta încovoiată a părintelui lezechiel îndepărtându- 
se prin tunelul de lumină albă. 


Era pe punctul de a se întoarce, când văzu umerii bătrânului 
încordându-se, iar paşii lui grăbiţi se opriră. La început, femeia 
crezu că omul vrea să se răsucească spre ea, spre a-i spune 
ceva, dar părintele privea prin panoul de sticlă ranforsată din 
partea superioară a uşii spre zona vizitatorilor. Uşa se deschise 
şi se ivi o siluetă înaltă. Maria era la o distanţă de doar 
doisprezece metri, dar de afară străbătea atât de multă lumină, 
încât nu putea vedea cine era omul. Apoi silueta se aplecă şi 
strânse mâna părintelui. lezechiel îi vorbea. Părea stânjenit şi 
nerăbdător să plece de acolo, dar discutară câteva minute 
înainte ca bătrânul să-l salute cu o mişcare a capului; pe urmă îi 
strânse din nou mâna şi trecu de siluetă, pierzându-se în lumina 
de afară. 

Paznicii nu încercară să o zorească din loc. Când uşile se 
închiseră în urma părintelui, blocând lumina soarelui, îl 
recunoscu. Era doctorul Carter. Era clar că venise s-o viziteze, 
iar ei i se părea ciudat de iritant. Dorea să îl vadă după ce ieşea 
de acolo, când ar fi putut să-l facă să plătească, nu acum, când 
era nepregătită. Dar o părticică din ea se bucura la gândul că 
avea prilejul să îl aţâţe. 

Aştepta ca savantul să se apropie de ea, dar el rămase acolo, 
la doisprezece metri distanţă, jucându-se cu o bucată de hârtie 
împăturită. Într-un fel, părea complet schimbat, cu totul alt om 
faţă de cel care o vizitase cu unsprezece zile în urmă. Era 
îmbrăcat lejer, în blugi un tricou albastru cu guler, dar nu 
hainele explicau schimbarea. Apoi bărbatul zâmbi, şi Maria 
înţelese. Surâsul nu era arogant, ci încrezător. ÎI întinerea, 
făcându-l să pară frumos ca un puşti. Maria înţelese diferenţa: 
era fericit, iar asta o neliniştea. Cu siguranţă, nu se aşteptase la 
asta. 

Il văzu întorcându-se la uşă, rugându-l pe gardianul de 
dincolo să o deschidă. Valul de lumină năvăli înăuntru, iar când 
uşa se închise, văzu lângă el o siluetă mai scundă, chiar mai 
mică de statură decât părintele lezechiel. Era un copil cu o 
şapcă roşie de baseball pe cap. Copilul îl ţinea de mână pe 
savant, dar numai atunci când îi făcu semn cu mâna, ca în 
fotografie, Maria o recunoscu pe fiica savantului, pe Holly 
Carter, bolnavă de cancer în fază terminală. 


Maria nu pricepea. Fata ar fi trebuit să fie pe moarte, ba chiar 
deja moartă. Insă, în afară de absenţa părului, camuflat sub 
şapcă, fetiţa părea sănătoasă, sănătoasă tun. 

Ce şmecherie era asta? Ce se întâmplase? 

Inainte ca Maria să se poată îndrepta în altă parte, uşa se 
deschise din nou, lăsând lumina orbitoare să intre, şi fetiţa 
dispăru. Abia atunci Carter se îndreptă spre ea. Ca la un semn, 
paznicii o duseră înapoi în camera de vizită şi îi legară cătuşele 
de masă. 

x kx * 

Când Tom Carter intră în cameră şi se aşeză în fața ei, nu 
simțea nici urmă de ură. Maria era menită să moară, în vreme 
ce Holly fusese salvată. Cel mai mult îi părea rău de lezechiel 
De La Croix şi, văzându-i adineauri trupul cocârjat, mila sa față 
de bătrân sporise. Işi închipui că omul acela căutase toată viaţa 
alesul, iar acum îl găsise pe lista condamnaților la moarte, pe 
cale de a-i fi răpit pe veci. 

Tom venise pentru că nu putea îndura ca inamica lui să 
moară crezând că triumfase. Voia ca femeia să afle că ultimul ei 
spasm fanatic şi răzbunător fusese zădărnicit. Voia să-i mai 
spună şi că acele gene minunate îi salvaseră fata. 

Işi amintea ultima ocazie când stătuse pe acel scaun; încă 
mai putea simţi gustul metalic de furie şi spaimă. Dar de data 
asta nu avea motive să se teamă de Maria Benariac. Se aşeză 
comod, jucându-se cu hârtia, şi aşteptă. 

— Ce s-a întâmplat cu fiica ta? sosi întrebarea, câteva minute 
mai târziu. 

— A murit. 

— Dar am văzut-o... 

— Da, ai văzut-o pe Holly. 

— Dar nu pricep. Spuneai că a murit. 

Tom citea limpede şocul pe chipul ei. 

— Cum? 

— Am folosit genele. 

— Ai folosit genele? Genele mele? 

— Nu, pe cele originale. Cele ale lui Hristos. Dar le-aş fi putut 
folosi şi pe ale tale. 

Maria Benariac coborâse garda şi în acea clipă faţa ei 


oglindea un amestec straniu de emoţii. Furie şi indignare că 
Proiectul Cana reuşise. Dar mai vedea şi altceva în ochii ei: 
exaltare. 

— Dar cum le-ai folosit? 

Tom desfăcu foaia de hârtie. Caligrafia era citeaţă. 

— Cred că te-ar interesa să afli cum funcţionează. 

Se aplecă peste masă, ţinând hârtia în mână, iar mâinile 
Mariei se întoarseră automat cu palmele în sus, ca şi cum ar fi 
cerşit. Când îi aşeză hârtia în mână, observă o cicatrice în formă 
de cruce pe pielea palidă a antebraţului ei drept. Era veche, dar 
ochiul lui de chirurg experimentat îi spunea că dunga zimţată 
fusese crestată cu un cuţit sau un pumnal mare, nu cu un 
instrument precis. Curiozitatea lui înnăscută îl îndemna să o 
întrebe de unde avea cicatricea, dar se răzgândi când îşi aminti 
de trecutul ei violent. 

Aşteptă în schimb ca ea să citească mesajul aşternut pe 
hârtie. 

— Mă tem că nu l-am scris cu sânge. Dar cred că Predicatorul 
ar aprecia să primească un mic citat din Biblie. Ştii din ce capitol 
e scos? 

— Bineînţeles, răspunse femeia cu ironie, fără şovăială. 
Faptele Apostolilor, capitolul 20, versetul 35. 

Tom zâmbi. 

— Mă gândeam eu că ai să recunoşti citatul. E una dintre 
învăţăturile creştine pe care le admir cel mai mult. 

Frustrată, Maria dădu din umeri. 

— Dar tot nu înţeleg. Ce are asta de-a face cu mecanismul 
genelor? 

Refuzând să se lase împins de la spate, savantul se aşeză mai 
comod în scaun, încercând să găsească cele mai potrivite 
cuvinte. În acea clipă, văzu cât de adâncă era ura care mocnea 
în ochii ei. 

— Ai impresia că ai câştigat, nu? 

Evident, ea nu credea asta. Chiar şi în al doisprezecelea ceas, 
încerca să pretindă că mai are un as ascuns în mânecă. 

Tom îşi clătină capul cu tristeţe, amintindu-şi de Olivia, de 
Bob Cooke, de Nora Lutz şi de toţi cei care muriseră. 

— Nu am impresia că am câştigat. Cel puţin nu faţă de tine, 


pentru că n-am luptat niciodată împotriva ta. Poate că războiul 
tău a fost dus împotriva mea şi alor mei, dar eu am dus un 
război împotriva altor ucigaşi, mult mai periculoşi decât tine. 

Maria strânse de dinţi, până când Tom văzu cum toţi muşchii 
feţei i se încordează. 

— Spune-mi ce legătură are mesajul tău cu genele, îi ceru din 
nou, împungând hârtia cu degetul. Ce legătură are cu genele 
mele? 

— Foarte bine, îţi voi spune. 

După ce îşi drese glasul, Tom începu. Când termină, fu uimit 
de reacţia Mariei. Nu era furioasă, aşa cum s-ar fi aşteptat, ci 
uluită. Aroganţa păru să o părăsească şi, pentru o secundă, lui 
Tom i se păru că îi simte teama. Nici măcar nu-şi ridică privirile 
când el se sculă şi apăsă soneria. Gardienii au fost nevoiţi să o 
ia pe sus. În tot acest timp, femeia rămăsese cu privirea aţintită 
la mesajul de pe foaie; Mai mare binecuvântare este a dărui 
decât a primi. 

Acum le înţelegea sensul, dar Tom tot nu se dumirea de ceo 
afectase atât de mult dezvăluirea lui. Cum ar fi putut cuvintele 
lui să răstoarne situaţia? Urma să fie executată în câteva ore. 
Doar nu-şi închipuise că avea să trăiască! 

CAMERA DE EXECUŢIE, 
PENITENCIARUL STATAL MASSACHUSETTS 


Pe măsură ce miezul nopţii se apropia, Maria repeta la 
nesfârşit în minte cuvintele doctorului Carter. 

Sigur mintea, îşi spunea în timp ce medicul închisorii îi injecta 
antihistaminice. Era atât de adâncită în gândurile ei, încât nici 
nu băgă de seamă ironia faptului că medicul era îngrijorat din 
cauza posibilelor reacţii alergice pe care otrăvurile i le-ar fi 
putut provoca. 

„Dar am văzut-o pe Holly în viaţă, se gândi Maria, iar savantul 
nu avea cum să-mi cunoască planul, deci probabil că tot ceea 
ce a spus e adevărat.“ Când pricepuse că Holly fusese înviată 
din morţi, se simţise exaltată şi nedumerită, pentru că asta 
dovedea că planul ei avea să funcţioneze. Dar, după ce savantul 
îi explicase, exaltarea ei se topise. Cu cât era mai obsedată de 
ceea ce auzise, cu atât era mai îngrijorată că planul ei nu avea 
să funcţioneze. 

Gardienele îi fixau scutecele în vederea clipei când, în pragul 
morţii, avea să se scape pe ea, iar în tot acest timp, Maria 
încercă să găsească alte posibilități. Doctorul Carter 
recunoscuse că nu ştia exact cum funcționau genele, deci poate 
se înşela. Adică planurile ei nu erau automat modificate. Ce bine 
ar fi fost dacă părintele s-ar fi aflat lângă ea, să o sfătuiască. 

Da, dar cum ar fi putut el să o ajute? Dacă omul de ştiinţă 
avea dreptate, atunci era prea târziu să mai pună în aplicare alt 
plan. Trebuia să accepte realitatea, zarurile fuseseră aruncate şi 
putea doar să spere că doctorul Carter se înşela. 

Rumega disperată un astfel de gând în timp ce gardienii o 
duceau pe coridorul alb, spre camera de execuţie. Însă, când 
uşa se deschise, dezvăluindu-i încăperea în care urma să 
moară, mintea i se goli pe moment. 

Odaia albă, nu mai mare de trei metri pe patru jumătate, era 
dominată de o masă neagră, tapiţată, în forma unei cruci 


orizontale. Braţele şi centrul mesei aveau curele groase de 
piele, pentru legarea condamnatului. Lângă fiecare braţ se afla 
un tub intravenos, conectat la o cutie cromată, de dimensiunea 
unui televizor. Deasupra, exista un set de seringi cu pistoane, 
folosite la administrarea anestezicelor şi a două otrăvuri diferite 
direct în braţele deţinutului. Două perfuzii intravenoase erau 
puse la îndemână în caz că metoda obişnuită dădea greş. 

| se spusese că otrăvurile urmau să fie administrate din 
spatele panoului de plexiglas care îi despărţea pe martori de 
condamnat. In zona aceea, erau amplasate două telefoane, 
dintre care unul era o legătură directă cu biroul guvernatorului 
statal, aşa încât graţierea putea fi acordată chiar şi în ultimul 
minut. Conform tradiţiei, directorul închisorii stătea lângă acel 
telefon şi aştepta trei minute după miezul nopţii înainte de a 
ordona execuţia. Dar, de la iniţiativa Crimă 2000, această 
tradiţie devenise doar un ritual fără sens. Din 8 februarie 2000 
nu se acordase nici măcar o singură grațiere tardivă, nici unui 
deţinut de pe întregul teritoriu al Statelor Unite. 

Plimbându-şi privirea peste martorii din spatele geamului de 
plexiglas, ochii Mariei poposiră pe silueta scundă a părintelui 
lezechiel. Purta un costum negru, simplu, nicidecum la modă, 
care atârna pe corpul lui costeliv. Până atunci, nu observase cât 
de bătrân era, dar în acea seară, chipul lui îi oglindea cei 
nouăzeci şi şase de ani. Pentru ea, părintele nu avea vârstă. Era 
doar părintele, omul care o sprijinise şi care o călăuzise atunci 
când restul lumii îi întorsese spatele. Cât de mult îşi dorea să-i 
vorbească în acea clipă, să-i destăinuie îndoiala şi frica ce o 
rodeau. Cu siguranţă, bătrânul ar fi putut s-o aline. 

Dar nu-i putea vorbi. Trebuia să aibă încredere şi să îndure 
drumul Golgotei de una singură. 

Gardienii o conduceau către masă, iar Maria încercă să-l 
privească în ochi, prin geam. Brusc, vru cu disperare să-i spună 
că ceva nu era în ordine. Dar el îi zâmbea încurajator şi 
complice. Aproape că-i făcea cu ochiul. 

Dar nu înţelegeţi, ar fi vrut să-i strige. E posibil să nu meargă, 
începu să se zbată când cei patru gardieni aduseră masa la 
verticală, încercând să-i lege încheieturile. 

— Ceva nu e în regulă, strigă. 


Încercă să împingă un gardian şi să se repeadă la peretele de 
plexiglas. 

— Opriţi-i! Nu sunt pregătită. 

Ochii lui lezechiel se înnegurară de îngrijorare; nu pricepea. 
Dar directorul şi ceilalţi martori priveau impasibili, în timp ce 
gardienii încercaţi se luptau cu ea, ţintuind-o de masă, fiecare 
ocupându-se de un membru. Mai întâi, îi legară piciorul drept, 
apoi pe cel stâng, apoi urmară braţele. La urmă, îi legară pieptul 
şi gâtul, până când nu se mai putu mişca. În sfârşit, masa fu 
întinsă la orizontală. Doctorul introduse perfuziile în venele 
braţelor întinse şi femeia fu conectată la dispozitivul de 
monitorizare; astfel ştiau când avea să fie moartă din punct de 
vedere clinic. 

Abia când zări ora indicată de ceasul simplu de deasupra 
geamului de plexiglas - 23.58 - îşi dădu seama de implicaţiile 
spuselor lui Carter. Nu mai era timp să se amăgească singură. 
Dacă teoria era corectă, nu numai că era pierdută, ci întreaga ei 
viaţă fusese o cumplită irosire. Incercarea ei de a-l opri pe 
Carter dăduse greş şi, pe deasupra, îşi risipise darul tămăduirii 
consacrându-şi viaţa omorurilor în numele Domnului, în loc să 
vindece. 

Era faţă în faţă cu un singur adevăr: lecţiile de iertare şi 
mântuire ale primului Mesia, cel care murise ca toţi să se poată 
căi şi să dobândească viaţa veşnică. 

In vreme ce zăcea pe propria cruce, aşteptând ca otrăvurile 
să i se răspândească prin braţe, respiră adânc şi rosti în şoaptă 
o rugăciune tăcută. 

— lartă-mă, Tată, căci am păcătut. 

x kx * 

lezechiel De La Croix încercă să nu se joace cu inelul, dar 
degetele lui răzvrătite nu îl ascultau. Crede, Maria, o sfătuise el, 
dar acum era neliniştit. Fusese uluit de consternarea Mariei 
când cei patru gardieni o aduseseră în camera de execuţie. În 
acea dimineaţă, femeia fusese plină de încredere şi îi risipise 
îndoiala. Dar de acolo, din spatele geamului, Maria îi păruse 
dintr-odată înfricoşată şi plină de îndoială. Înţelegea prea bine 
zbuciumul ei când se gândea la spaima care cuprinde până şi 
cel mai credincios suflet în faţa morţii. Oare nu avusese şi 


Hristos un astfel de moment de disperare pe cruce, când 
crezuse că Dumnezeu îl părăsise? 

lezechiel o privea întinsă pe masa cruciformă şi se răsuci să 
privească ceasul de deasupra lui: 23.59. Nu era vremea să-şi 
arate slăbiciunea. Îndoiala şi teama aveau să se sfârşească în 
curând şi o lume nouă avea să înceapă. 

Ceilalţi martori şi medicul îl priveau pe directorul închisorii. 
Minutele care se scurseră apoi părură o eternitate, dar la 00:03 
fix, acesta se îndepărtă de telefoanele tăcute şi îi făcu medicului 
semn din cap. 

Butonul fu apăsat fără şovăială, demarând procesul morţii 
Mariei Benariac. Mai întâi, fu eliberat tiopentalul de sodiu, un 
barbituric folosit pentru a-i adormi pe pacienţi. Urmă o doză 
masivă de Parvulon, un miorelaxant care opreşte funcţionarea 
plămânilor. În sfârşit, fu injectată o doză egală de clorhidrat de 
potasiu, ca să opreasă inima. 

lezechiel privea atent trupul Mariei, ca să poată surprinde 
semnele otrăvirii. Dar femeia închise ochii şi apoi, după câteva 
secunde, mai respiră o ultimă oară, adânc. 

La 00.04, medicul verifică monitoarele şi declară decesul. 

Maria Benariac murise. 

lezechiel îşi lăsă în jos capul şi rosti o rugăciune scurtă, dar 
însufleţită, pentru sufletul şi învierea ei. Următoarele ceasuri vor 
fi critice. Acum Frăția nu-şi mai putea permite nicio greşeală. 
Era atât de preocupat de aceste gânduri, încât nici nu observă 
intrarea fotografului oficial, venit să-i imortalizeze pe martorii 
execuţiei. lezechiel se răsuci brusc ca să părăsească încăperea 
şi ridică mâna la timp ca să se apere de bliţul orbitor. Ignorând 
scuzele fotografului şi clipind ca să se reacomodeze cu lumina, 
părintele păşi iute către ieşire. Trebuia să se grăbească. Avea 
foarte multe de făcut. 


Celulele aflate în diferite părți ale corpului mor la intervale 
diferite. Există relatări conform cărora părul sau unghiile celor 
morți de câteva ore sau zile continuă să crească. Asemenea 
fanaticilor soldați japonezi de pe insule rătăcite în Oceanul 
Pacific, genele acestor celule nu își dau întotdeauna seama că 
au pierdut marea bătălie şi că ar fi cazul să se predea. Ele 


continuă să lupte cât de mult pot, până când, bineînțeles, mor 
la rândul lor. 


MORGA ÎNCHISORII 


În morga de la subsolul închisorii, unul dintre cei doi infirmieri 
îşi tot ştergea palmele asudate de uniformă, aşteptând sosirea 
ascensorului care aducea cadavrul deţinutului cel mai recent 
executat. Lenny Blaggs lucra în morgă de aproape o lună, dar 
trupurile ţepene îl băgau în răcori. Era acceptabil să munceşti 
cu cadavre, chiar şi în toiul nopţii. Mai făcuse asta pe vremea 
când lucrase la spital. Dar era altă treabă când venea vorba de 
ucigaşi şi violatori. Era ceva suprarealist, ca o scenă desprinsă 
dintr-un roman de Stephen King. 

Geamătul scripeţilor se auzi brusc deasupra lui. Ascensorul 
cobora cu încărcătura lui. Şeful lui, Calvin Jetson, şuieră 
zgomotos în timp ce fuma o ţigară. 

— Omule, vine expresul morţii. 

— Mai fumează tu mult şi-ai să te sui în el în curând, îi spuse 
Lenny, vânturând fumul. 

Dar, în adâncul lui, prefera mirosul de ţigări Mariboro celui de 
formaldehidă şi moarte, deşi unii ar fi zis că sunt unul şi acelaşi 
lucru. 

— Nu mă deranjeză să mor, făcu Calvin, rânjindu-i cu chipul 
lui cenuşiu, care tânjea după soare. Eu şi moartea suntem amici 
vechi. 

Urmă un zgomot, pe urmă luminile din ascensor se aprinseră, 
şi uşa se deschise. 

Calvin îi făcu semn cu ochiul. 

— Tinere învățăcel, în seara asta avem parte de o mare 
onoare. Avem de-a face cu un dur de prima mână, nimeni 
altcineva decât Predicatorul însuşi. 

— Da. Minunat, comentă Lenny în vreme ce-l ajuta să 
deplaseze targa pe roţi până în partea din faţă a mogii. 

Ucigaşii îi dădeau fiori, iar regina ucigaşilor îi făcea părul 
măciucă. 

— Ştii ce le făcea Predicatorul victimelor, după ce le omora? 


se interesă Calvin, cu ţigara atârnându-i de buza de jos. Lua un 
stilou cu o peniță foarte lungă şi o înmuia în... 

— Nu vreau să ştiu. Lasă-mă în pace, bine? 

Calvin râse. 

— Înţeles, Lenny băiete. De ce eşti aşa crispat? Hai, du-te 
alături şi ia ce ne trebuie, ca să putem spăla cadavrul la lumină, 
nu cumva să te sperii. 

— Nu mi-e frică, protestă Lenny. 

Se îndreptă către partea din spate a morgii, ca să ia cârpele şi 
substanţele chimice şi coşul de gunoi pentru scutecele murdare. 

— Sigur că nu eşti speriat, Lenny, auzi din spate vorba 
alinătoare a lui Calvin. Sigur că nu. 

Lenny scoase un cărucior mic şi îl împinse până la dulapul cu 
materiale de rezervă. Făcându-şi de lucru cu cârpele care 
- observă el - erau cam puţine, i se păru că simte o boare 
uşoară, o schimbare de temperatură în cameră, ca şi cum s-ar fi 
deschis o uşă. Işi spuse că era doar în închipuirea lui, apoi puse 
substanţele şi celelalte materiale în cărucior şi îl împinse la 
intrarea boltită care ducea spre partea din faţă a morgii. 
Apropiindu-se, se aştepta să audă una dintre „glumiţele” lui 
Calvin, dar, de data asta, şeful lui era tăcut. 

— Trebuie să mai comandăm cârpe, îl anunţă Lenny trecând 
prin intrarea boltită. Am să aduc nişte... 

x kx * 

La vederea lui Calvin, vorba i se curmă brusc. Şeful lui 
rămăsese țintuit în loc, cu ochii căscaţi, mai alb la față ca de 
obicei. Buzele i se mişcau, dar nu scotea niciun sunet. Un muc 
stins de ţigară i se legăna de buza de jos şi ochii îi ieşeau din 
orbite. Se prefăcea al naibii de bine, cu toate că Lenny era 
obişnuit cu farsele lui Calvin Jetson. Omul era de-a dreptul 
îngrozit. 

— Calvin? Ce mama naibii se întâmplă, Calvin? 

Expresia bărbatului se schimbă şi îi aruncă lui Lenny o 
căutătură şireată. 

— Tu ai făcut-o, nu? 

Părea că îi venise inima la loc, dar când vorbi din nou, vocea 
lui era plină de o asemenea panică, încât lui Lenny i se 
strepeziră dinţii. 


— A fost o farsă bună. Rahat, cum ţi-a reuşit? M-am întors cu 
spatele pentru o singură secundă, omule. Maximum două. 

— Şi ce? Ce s-a întâmplat? 

Cu degete tremurătoare, Calvin îşi aprinse o altă ţigară şi 
trase cu sete în piept. 

— Hai, băi, nu te mai prosti! Gata, mi-ai făcut-o. Dar cum? M- 
am întors o clipă, doar o clipă. 

— Habar n-am despre ce dracu’ vorbeşti, facu Lenny, simțind 
cum testiculele i se strâng de teamă. 

Apoi Calvin se dădu la o parte, şi Lenny înţelese. 

Cadavrul Mariei Benariac nu mai era la locul lui. 

Predicatorul dispăruse. 

BEACON HILL, BOSTON 


În dimineaţa de după execuţie, Tom Carter se trezi dintr-un 
somn adânc, odihnitor, iar Maria Benariac era cât se poate de 
departe de preocupările lui. Nu mai dormise atât de bine de la 
asasinatul din Stockholm. Cu ochii închişi, întinse mâna prin pat 
şi era pe cale să şi-o retragă - „Nu te mai înveţi minte odată? 
Olivia a murit“ -, când simţi umărul ei sub palmă. Deschise ochii 
pe jumătate şi zâmbi la vederea trupuşorului în tricou lălâu şi 
roşu, ghemuit lângă el. Holly. 

Suferinţa provocată de absenţa cotidiană a Oliviei era 
compensată oarecum de bucuria simțită amintindu-şi cum, în 
seara trecută, fetiţa se strecurase în patul lui. Holly era acolo şi 
se însănătoşise. 

Rămase culcat o vreme, în lumina filtrată printre draperii, şi o 
privi îndelung. Fetiţa avea ochii închişi, buzele erau 
întredeschise, iar pieptul îi cobora şi se ridica liniştit, cu fiecare 
respiraţie. Părul încă nu îi crescuse de tot, dar creştea mai rapid 
decât ar fi crezut că era posibil; până şi cicatricea de pe cap se 
micşora cu o asemenea viteză, încât Karl Lambert rămăsese pe 
gânduri. 

Intinse mâna şi o mângâie blând pe frunte. Cu două zile în 
urmă, făcuse o tomografie care dezvăluise că nu mai rămăsese 
nici urmă de tumoare. Genomul ei părea să fie normal, iar toate 
defectele fuseseră corectate ca prin miracol. 

Tom sări din pat şi trase la o parte perdelele ferestrelor care 
dădeau spre grădină. Soarele de iunie se strecura prin sticlă, 
vărgându-i pijamaua cu dungi de lumină. Dedesubt, grădina se 
ivea în splendoarea ei, verdele de smarald al peluzei, roşul 
trandafirilor, galbenul păpădiilor, toate culorile erau mai 
strălucitoare ca oricând. 

— Tati, cât e ceasul? 

Se răsuci şi o văzu pe Holly în capul oaselor, căscând şi 
frecându-se la ochi. 


— Aproape opt. Nu uita că la nouă vine Jazz să ia micul dejun 
cu noi. 

— Vine şi Larry? 

— Nu. E încă la Los Angeles, ocupat cu filmul lui. Când vin 
Jennifer şi Megan? 

Holly se strecură de sub cearşafuri, ajunse la marginea 
patului şi începu să-şi scarpine cicatricea. 

— Au zis că ajung pe la nouă jumătate. 

— Faceţi ceva special? 

— Nu, doar pierdem vremea. 

Tom râse şi clătină din cap. Avea în faţă un copil care ar fi 
trebuit să fie mort, oricum ultimele cinci zile fuseseră un dar 
ceresc. Dar în acea zi, cea mai frumoasă zi din lume, 
aşteptându-şi cele două prietene, fetiţa nu voia decât „să piardă 
vremea”. Asta înseamnă să trăieşti viaţa la maximum. 

— Ce s-a întâmplat, tati? întrebă Holly şi vocea îi deveni brusc 
serioasă. 

Tom se apropie şi se aşeză pe pat, lângă ea. 

— Ce vrei să spui? 

— In operaţie. 

Tom se opri. De la operaţie, era prima oară când Holly 
pomenea despre asta. Dinadins nu adusese vorba, aşteptând ca 
ea să abordeze prima subiectul. 

— Te-ai însănătoşit. 

— Mami mi-a spus că tu m-ai însănătoşit. 

— Mami? Când? 

Holly îşi rezemă capul de braţul lui, căutându-şi o poziţie 
comodă. 

— În vis. Când visam, în timpul operaţiei. A fost ciudat. Ca şi 
cum m-aş fi trezit în timp ce dormeam. Eram pe un peron şi tu 
mă urcai în tren. Trenul a pornit, iar tu şi toţi ceilalţi îmi făceaţi 
cu mâna. Erau acolo Alex, Jazz, Jack, Jennifer, Megan, toată 
lumea. 

— Şi încotro se ducea trenul, Holly? 

— La mami. Mi-ai spus că vei veni şi tu mai târziu. 

— Chiar aşa? Şi pe urmă? 

— Păi eram cam tristă că te părăseam, dar mă bucuram să o 
văd pe mami. Apoi mami a apărut în tren, lângă mine. Mi-a 


explicat că venise ca să se asigure că ajung unde trebuie. A fost 
grozav să o revăd, arăta aşa ca înainte, zâmbea şi râdea. M-a 
întrebat ce faci tu, i-am spus că eşti bine şi că vei veni şi tu la 
noi, apoi trenul a încetinit şi mami a început să râdă şi să 
plângă. Spunea că nu voi cobori odată cu ea, că m-ai însănătoşit 
şi că mă iei înapoi. N-am fost prea tristă, ştiam că o s-o văd iar 
într-o zi, voiam să mă întorc să te văd. Pe urmă, m-am trezit 
privind-o pe Jazz şi îmi era foarte sete. 

— Grozav vis. 

Holly îşi mută capul şi îl privi de jos. 

— Deci cum m-ai însănătoşit? îl întrebă fetiţa, cercetându-l cu 
ochii ei inteligenţi. 

Tom oftă. Nu avea să fie uşor de explicat. Nici măcar el nu 
era sigur că ştia cum se petrecuseră lucrurile. 

— Am folosit un medicament deosebit. 

— Ce fel de medicament? 

— Un medicament atât de special, încât nu funcţionează dacă 
îl ia bolnavul. L-am luat eu ca să te poţi face bine. 

— Tu ai luat medicamentul ca să mă faci bine pe mine? 

Carter aprobă. Îşi aminti cum îi venise ideea în timpul 
operaţiei; în punctul critic, făcuse nişte conexiuni: de ce şoarecii 
injectaţi cu ser se vindecaseră atunci când împărţiseră cuşca cu 
alţi şoareci, în vreme ce şoarecii izolaţi nu înregistraseră nicio 
îmbunătăţire? Clipa aceea de revelaţie îl inspirase să-şi 
injecteze genele Nazareth, căci înţelesese că şoarecii se 
vindecaseră între ei. Genele Nazareth nu aveau efect asupra 
purtătorului; îşi făceau efectul prin intermediul gazdei. 

— Vezi tu, Holly, medicamentul îi dă unui om puterea de a-l 
vindeca pe alt om. Nu-l poţi folosi ca să te vindeci singur, doar 
ca să-i tămăduieşti pe ceilalţi. 

Holly cugetă o vreme, apoi dădu din cap, foarte natural. 

— Am înţeles, îi spuse ridicându-se din pat, fără să pară prea 
impresionată de explicaţiile lui. 

— Chiar? 

Holly dădu din umeri, ca şi cum ar fi vorbit despre un film. 

— Da, e ca un program şmecher de calculator care nu 
afectează computerul pe care e instalat, dar care poate să facă 
lucruri ca lumea altor calculatoare la care e conectat. 


Tom dădu din cap. 

— Da, cam aşa ceva. 

— Pare simplu, comentă Holly, ieşind din dormitor şi 
îndreptându-se către baie. Apoi întrebă din prag: 

— Şi de ce nu ai mai folosit medicamentul ăsta înainte? 

Tom scoase o exclamaţie de exasperare şi aruncă după ea cu 
o pernă. 

— Pentru că nu era aşa de uşor, domnişoară Ştie-Tot. 

x kx * 

Afară, cei doi poliţişti  tolăniţi pe bancheta maşinii 
supravegheau casa. Trecuse altă noapte plictisitoare şi amândoi 
se uitau la ceasuri. Aveau să scape într-o jumătate de oră. De 
şase luni, de la înmormântarea doamnei Carter, în decembrie, 
fuseseră cu ochii pe casă. Nimic nu se întâmplase în tot acest 
timp şi, cu toate că cei doi nu o spuseseră cu voce tare, 
prezenţa lor era necesară mai mult ca să îl liniştească pe 
doctorul Carter decât ca să îl apere. 

Bill, cel mai înalt, se freca la ochi şi încerca să-şi convingă 
partenerul: 

— Nici vorbă, Lou. Ali a fost cel mai bun. Punct. 

Celălalt ridică din umeri, muşcând iarăşi din sendvişul cu 
pâine de secară şi pastramă. 

— Da, ştia cel mai bine să dea din gură. Dar nu era boxer, în 
cele mai bune clipe, Tyson l-ar fi făcut pilaf. 

Un râset. 

— Tyson? Nici pe departe. Ali îl călca în picioare. 

Cei doi poliţişti din Departamentul de Poliţie Boston nu erau 
atenţi la silueta înaltă, cu şapcă inscripționată „Boston Red 
Sox“, care se îndrepta pe alee către casa lui Tom. Nu era ceva 
neobişnuit ca Ted să se ocupe de grădină aşa de devreme 
sâmbătă dimineaţa. 

— Nu e vorba de călcat în picioare, făcu Lou în batjocură. E 
vorba de box. Ali ar fi putut trânti o piruetă de homosexual. Dar 
într-un meci, Tyson l-ar fi ucis. 

Cei doi erau atât de prinşi de conversaţia lor, încât, dacă 
observaseră că Ted mergea cu spatele mai drept ca de obicei, 


nu îi dăduseră atenţie. 
x kx * 


În seră, Jasmine Washington aşeză pe masă ceaşca de cafea 
şi se încruntă la Tom pe deasupra rămăşiţelor micului dejun. 

— Vasăzică genele eliberează nişte substanţe chimice care 
pot fi transmise prin atingere? Dar substanţele astea nu au 
efect asupra gazdei? 

Tom dădu din umeri. 

— Aşa se pare. 

Holly ceru voie să plece de la masă, iar Jasmine o privi 
clătinând din cap. Fetiţa îşi ridică mâna, iar Jasmine bătu palma 
cu ea. 

— Bravo, Holly! Eşti sigur că e complet sănătoasă? îl întrebă 
iarăşi pe Tom, uitându-se în urma fetei. 

— Perfect sănătoasă. Analizele confirmă că e mai sănătoasă 
ca oricând. 

— Şi toate astea datorită genelor Nazareth. „Pentru că tu ai 
atins-o,“ se gândi Jasmine. 

Tom se întinse după cafetieră, Jasmine se pomeni că se 
holbează la mâinile lui - „mâna care a înviat-o pe Holly din 
morţi.” | se ridicară perii pe ceafă. li venise greu să accepte că 
Maria, asasina, se născuse purtând genele tămăduitoare ale 
Mântuitorului, iar acum i se părea la fel de derutant că le 
deţinea Tom Carter. Era clar că genele astea nu determinau 
cine era Mesia, nu îl defineau şi nu stabileau dacă posesorul lor 
era o persoană bună sau rea. Erau pur şi simplu un har rar, 
dăruit de Dumnezeu, care punea greu la încercare doctrina 
creştină a _ liberului-arbitru, doar pentru că aveai puterea 
miraculoasă de a face bine, nu însemna că trebuia să te şi 
foloseşti de ea. Asemenea Mariei, puteai alege să omori, nu să 
salvezi. Jasmine surâdea la gândul ironic că Tom Carter, un 
ateu, dezlegase puterea lor benefică. Se folosise de ştiinţă ca să 
înşele hazardul naturii şi să aibă el însuşi genele. 

— Până la urmă, ce funcţie crezi că are a treia genă, cea 
misterioasă? întrebă Jasmine sorbindu-şi cafeaua. 

— Nu sunt sigur. Tom făcu o pauză, adunându-şi gândurile. 
Dar dacă e să mă iau după descoperirile anterioare ale lui DAN, 
naz3 e o genă care le activează şi le modifică pe celelalte două. 
Am impresia că gena asta interacționează cu un set întreg de 
alte gene. Se pare că are trei funcţii-cheie. Tom aşeză cafetiera 


şi începu să numere pe degete. Prima este o funcţie 
catalizatoare, probabil face legătura cu genele care controlează 
emoţiile şi gândurile, aşa încât gazda hotărăşte când să intre în 
funcţiune genele Nazareth. A doua funcţie este una de control, 
activând şi adaptând genele nazl şi naz2, care repară ADN-ul 
celulelor afectate. A treia funcţie este cea de livrare a 
instrucţiunilor genetice optimizate, de la purtătorul genelor la 
recipient, şi apoi răspândeşte efectul benefic prin tot corpul. 
Cred că e un agent de tip feromon, care e secretat prin piele şi 
transmite secvenţa vindecătoare prin atingere. 

— Dar încă nu ştii precis cum funcţionează? 

— Nu. Şi probabil că va mai dura ani de zile până când vom 
înţelege cum funcţionează. Dar ceea ce ştiu sigur este că 
purtătorul trebuie să-şi dorească să se întâmple şi să creadă că 
se poate întâmpla, fie la nivel conştient, fie inconştient. 

Jasmine surâse şi îşi bău cafeaua. 

— Mi se pare că seamănă cu buna şi bătrâna credinţă. Un 
adevărat dar de la Dumnezeu. 

Tom strânse din umeri. 

— Poate că ai dreptate. Şi mi se pare cel mai tare dar din 
lume. E singurul care trebuie să fie dăruit mai departe, ca lumea 
să se poată bucura de el. 

Jasmine ridică ceaşca, de parcă ar fi vrut să toasteze. 

— Mai binecuvântat este a dărui decât a primi. 

Tom râse. 

— Nici că aş fi putut să o spun mai bine. 

Holly se întoarse în cameră cu un exemplar din ziarul Boston 
Globe. 

— A sosit ziarul, îi anunţă lăsându-l să cadă pe masa dintre ei, 
înainte de a se îndrepta spre uşa ce dădea în grădină. 

— Prietenele tale n-au venit încă? întrebă Tom, răsfoind leneş 
ziarul. 

Îşi aruncă privirea pe prima pagină, iar ochii lui scanau 
tidurile. 

— Mai durează o jumătate de oră, veni răspunsul lui Holly. Mă 
duc să aştept în grădină. Aruncă o privire afară şi ridică din 
umeri. Nu ştiam că Ted trebuia să vină pe aici weekendul ăsta. 
Credeam că se ducea pe insula Martha's Vineyard, cu Marcy. 


— Bine, Hol, murmură Tom în vreme ce fiica lui păşea afară în 
grădină. 

Dar Jasmine vedea că Tom nu asculta; chipul i se încrunta 
citind ceva în ziar. Brusc, se albi la faţă. 

— Rahat! 

— Ce s-a întâmplat, Tom? 

În vreme ce citea, Tom Carter simți cum i se strânge 
stomacul. Ştirea principală era despre vizita preşedintelui în 
China, dar sub titlul „Ştiri de ultimă oră“, văzuse tipărit: „Vânaţi- 
| pe Predicator”. Lângă titlu erau două poze. Prima o arăta pe 
Maria Benariac din profil, după ce i se citise sentinţa, cealaltă 


era poza oficială a martorilor la execuţie. îl putea zări pe 
lezechiel De La Croix, dar nu asta îl umplea de groază, nici nu îl 
surprindea. 


Articolul spunea că, deşi Maria fusese executată şi declarată 
moartă, trupul ei dispăruse din morgă. lar când citi despre 
metoda de execuţie - prin injecție letală -, neliniştea lui se 
adânci. 

Ce îi spusese în Corsica maica Clemenza despre Maria? Fata 
neutralizase veninul din înţepăturile albinelor. Nu asta spusese 
călugăriţa? Neutralizase veninul. 

Îşi aminti cât de şocată fusese Maria când îi explicase modul 
de funcţionare al genelor. Şi totuşi femeia conta pe ideea că 
urma să învieze. 

— Ce s-a întâmplat, Tom? întrebă iarăşi Jasmine, aplecată 
înspre el. 

Tom îi pasă ziarul. 

— Se pare că vrăjitoarea a pus mâna pe mătură şi şi-a luat 
zborul. 

Jasmine citi articolul, cu gura căscată. 

— Şi ce înseamnă asta? 

— Nu înţelegi? A plănuit să fie executată prin injecție letală - 
cu otravă. Apoi şi-a folosit puterile genetice pentru a-şi 
neutraliza otrava din corp, s-a înviat singură. Ştia că e în stare 
să neutralizeze otrava, a mai făcut aşa ceva cu altcineva, 
înainte. 

— Nu cred. Oricum, nu avea cum să se vindece singură, nu? 
Şi cine anume credea ea că o va scoate de acolo? 


— Nu ştiu, recunoscu Tom, întorcându-se să arunce o privire 
spre seră. 

Holly se  aplecase deasupra straturilor de trandafiri, 
inspirându-le parfumul. Dincolo de ea îl vedea pe Ted mergând 
pe gazon, îndreptându-se către şopronul din fundul grădinii. 
Purta şapca lui obişnuită, cu Red Sox, dar mergea altfel. Nu mai 
era cocârjat, ca de obicei. Părea şi mai înalt. Tom îl privi 
deschizând uşa şopronului şi intrând. 

Ce spunea Holly? „Nu ştiam că Ted trebuia să vină pe aici 
weekendul ăsta. Credeam că se ducea pe insula Martha's 
Vineyard, cu Marcy.“ 

Dar Tom chiar era pe Martha's Vineyard. 

Un val rece îl cuprinse, mai mult de furie decât de teamă. 
Tom se întinse dincolo de masă şi o apucă pe Jasmine de braţ. 
Surprinsă, ea îşi ridică privirile din ziar. 

— Jazz, nu întreba nimic. Du-te la uşa din faţă şi cheamă-i pe 
poliţişti. Spune-le că eu şi Holly suntem în pericol. Du-te acum! 

— De ce? Ce...? 

— Tipul de acolo nu e Ted. Du-te! 

Holly era la trei metri de casă, se îndrepta spre şopron. O 
lopată era rezemată de uşă. Tom nu îndrăzni să o strige. În 
schimb, se năpusti afară din seră şi o luă la goană pe gazon, în 
direcţia ei. Fetiţa era foarte aprope de şopron. Carter alerga cât 
îl ţineau puterile, fără să bage în seamă piciorul rănit. 

Uşa de la şopron începea să se deschidă înspre el. Tom era la 
trei metri, la un metru de Holly. O mână ţinând un pistol se îţi 
din spatele uşii. 

— Holly! urlă Carter. Întoarce-te! 

Speriată, Holly se răsuci în loc, privindu-l cu ochi nedumeriţi. 
Foarte bine, dacă era speriată, avea să alerge mai repede. 

— Du-te înapoi în casă! Îi strigă. Fugi! Fugi cât te ţin 
picioarele! 

In timp ce fata trecea de el în fugă, Tom se izbi cu toată 
greutatea în uşa şopronului. Auzi un os trosnind când uşa îi 
zdrobi braţul bărbatului, silindu-l să scape arma. Tom se întinse 
către lopată, sări după uşă şi lovi cu toată puterea. În cădere, 
bărbatul încercă să se rostogolească şi să pună mâna pe pistol, 
dar Tom îl lovea fără încetare, obligându-l să-şi apere trupul. 


Lovi din nou şi din nou. Abia când omul rămase nemişcat, 
doctorul se opri, gâfâind din cauza efortului şi a surescitării. 
Acum, mai calm, îl recunoscu pe bărbatul de pe aeroportul din 
Tel Aviv şi din timpul călătoriei sale cu elicopterul, când 
întâlnise membrii Frăției. Ce naiba căuta Gomora acolo? 

Tremurând, Tom aruncă lopata şi se întinse după armă. Ce 
căuta aici acest om, care lucra pentru Frăția lui lezechiel De La 
Croix? 

Apoi observă cicatricea de pe antebraţul lui: aceeaşi cicatrice 
cruciformă care îi marca şi antebraţul Mariei Benariac. În sfârşit, 
înţelese. Mânia abia potolită a lui Tom izbucni iarăşi când îşi 
aminti vorbele lui Karen Tanner: „S-ar putea să nu aflăm 
niciodată cine se află în spatele Predicatorului”. 

Maria făcuse parte din Frăţie de la început. Organizaţia lui 
lezechiel se făcea vinovată de omoruri şi tot ei încercaseră să 
oprească Proiectul Cana, după ce obţinuseră de la el ceea ce 
voiau. Işi dădu deodată seama că, atâta timp cât Frăția avea să 
existe, el şi Holly nu vor fi niciodată în siguranţă. 

— Tom, eşti bine? strigă Jasmine, venind în fugă din spatele 
lui. 

Era însoţită de cei doi poliţişti. 

Prea furios ca să poată vorbi, Tom dădu din cap, trecu de 
prietena lui, se îndreptă către casă şi către Holly. Işi aminti 
dispozitivul de urmărire pe care Jack îl pusese să-l înghită 
înainte de prima lui vizită în peştera Frăției. Ştia cine luase 
cadavrul Mariei din penitenciar şi unde fusese dus. 

— Tom, unde te duci? 

Când răspunse, într-un târziu, nici măcar nu se întoarse. 

— Să termin odată cu povestea asta. 

PEŞTERA LUMINII SACRE, 
SUDUL IORDANIEI 


În a treia zi, înveşmântaţi în robe de ceremonie, membrii 
Cercului Lăuntric îngenuncheară înaintea Flăcării Sacre. Acum 
ardea mai puternic şi era mai albă ca oricând. Dinaintea lui, 
lezechiel De La Croix zărea uşa deschisă către Cripta Aducerii 
Aminte. Pe altarul din faţa criptei zăcea Noul Mesia. Cadavrul 
Mariei Benariac era acoperit cu un linţoliu alb, doar chipul livid 
fusese lăsat la vedere. Mirosul pătrunzător de uleiuri, ierburi şi 
mirodenii cu care îi fusese uns trupul acoperea aroma obişnuită 
de tămâie şi ceară arsă. 

lezechiel era epuizat, dar surescitat. La ora asta, Gomora 
probabil că deja îi trimisese pe lumea cealaltă pe Carter şi pe 
Washington, aşa că se putea concentra în sfârşit asupra Mariei. 
Din ziua execuţiei, bătrânul nu dormise mai mult de câteva 
minute şi abia dacă îşi putea ţine ochii deschişi. Îşi dorea cu 
înverşunare să se odihnească, dar nu putea risca să piardă clipa 
când Maria avea să se trezească. Când avea să învie şi să-şi 
treacă mâna prin flacără, rolul lui avea să se încheie şi se va 
putea odihni pentru totdeauna. Planul izbutise mai bine decât 
se aşteptase. Fratele Bernard aranjase cu uşurinţă ca gardienii 
să fie mituiţi. La urma urmei, strica să-ţi ţii gura şi să te faci că 
nu vezi când un deţinut mort era scos din închisoare? De-ar fi 
ştiut ei ce se petrecea de fapt, se gândi lezechiel cu un zâmbet 
ostenit. 

Oamenii fratelui Olazabal din Lumea Nouă aranjaseră ca o 
ambulanţă să preia corpul şi apoi să fie trimis cu un avion dintr- 
un hangar privat al aeroportului Logan. Fratele Haddad şi 
oamenii săi de pe Pământul Sfânt obţinuseră documentele 
necesare aducerii „acasă“ a „fiului decedat” al unui frate, în 
vederea înmormântării în lordania. 

La sosirea în Amman, corpul fusese transportat cu elicopterul 
Frăției la Asbaa e/-Lah. Odată femeia aşezată în Peştera Luminii 


Sacre, fratele Helix pregătise uleiurile ritualice, ierburile şi 
mirodeniile cu care îi unseseră trupul. În sfârşit, la o zi după 
execuţie, Bernard şi Luciano luaseră giulgiul din Cripta Aducerii 
Aminte şi o învăluiseră în ea din cap până în picioare, lăsându-i 
doar faţa descoperită. 

Acum, nu le mai rămânea altecva de făcut decât să privească 
şi să se roage. 

Sosise şi a treia zi şi ei încă aşteptau. 

lezechiel îşi mută greutatea pe covoraşul de rugăciune şi îşi 
înăbuşi un geamăt când mişcarea îi reînvie durerea din muşchii 
amorţiţi. Aruncă o privire celor care, ca şi el, vegheau în tăcere, 
căutând să vadă pe feţele lor vreo urmă de oboseală, 
cântărindu-le credinţa. Cu toţii erau îngenuncheaţi, cu capetele 
plecate, ca şi cum s-ar fi rugat profund. În afară de fratele 
Bernard. De când părintele îi povestise cum Maria îl vindecase 
de ulcer, până şi Bernard, de obicei sceptic, părea să creadă. 
Dar, observându-i privirile fugare aruncate trupului inert, 
lezechiel îşi dădea seama că îndoiala îl încerca iarăşi. 

Bernard se răsuci brusc şi îi surprinse privirea. 

— Părinte De La Croix, cât mai trebuie să aşteptăm? şopti 
Bernard, tulburând liniştea peşterii. 

— Nu ne-a spus cât timp. Ne-a sfătuit doar să avem credinţă 
şi răbdare. 

— Au trecut aproape trei zile. 

— Prima oară, a durat tot atât, îl mustră Helix, din dreapta lui 
lezechiel. 

Toţi fraţii îi priveau. 

— Dar... începu Bernard, scărpinându-şi barbişonul, dacă... 

lezechiel îl întrerupse, intuind ceea ce voia să spună. 

— Va învia. Crede! 

Scutură degetele îngheţate ale îndoielii, care îi cuprindeau 
spatele. Nici măcar nu voia să se gândească la posibilitatea ca 
Maria să nu se întoarcă din morţi. Fusese martor la moartea 
Noului Mesia, îngăduise să fie executată, fără să intervină. Maria 
trebuia să se întoarcă din moarte. l-o promisese. Niciun alt 
deznodământ nu era de conceput. 

— Tot ce vreau să spun, continuă Bernard, e că poate ar 
trebui să avem în vedere un plan de rezervă... 


lezechiel îl ţintui cu cea mai veninoasă privire. 
— Trebuie să ai credinţă, frate Bernard! Se va întoarce. 
x x * 

— Conform coordonatelor, ar trebui să fim aici, ţipă Karen 
Tanner, ca să acopere zgomotul rotoarelor, şi arătă cu degetul 
undeva, pe harta din poală. 

Tom Carter simți un val de exaltare văzând cei cinci stâlpi de 
stâncă naufragiaţi în deşertul de dedesubt. Pe nisipul de lângă 
stânca cea mai înaltă se vedeau două vehicule şi un elicopter. 
La dreapta, observă trei elicoptere pline ochi cu o echipă 
formată din Delta Force, FBI şi soldaţi din Armata Regală 
lordaniană. 

— Dar n-au să-şi dea seama că suntem aici? întrebă Tom. 

Karen îşi potrivi ochelarii pe nas şi îi zâmbi mohorât. 

— Au să-şi dea ei seama de asta în curând. Dar nu vor mai 
avea ce să facă. 

Tom o credea. Îl impresiona cât de repede reacţionase agenta 
după ce doctorul îi povestise despre Gomora şi despre Frăţie. 
După ce prietenul anonim al lui Jack Nichols le dezvăluise 
coordonatele, FBl-ul reuşise cu uşurinţă să localizeze peştera. 
Apoi, după câteva telefoane grăbite din partea directorului FBI 
şi a departamentului Apărării Statelor Unite către autorităţile 
iordaniene, echipa specială fusese trimisă în câteva ore. Karen 
încercase să îl lase pe Tom acasă, dar nimic nu îl putea opri să 
termine odată pentru totdeauna cu povestea asta. Şi, după cum 
sublimase, el era singurul din afara Frăției care pusese piciorul 
în acel loc. 

— Dave, ce informaţii avem? îl întrebă Karen Tanner pe 
bărbatul din dreapta ei. 

Cu ochelari şi în uniformă de camuflaj, Dave studia un şir de 
date pe laptop. La fel ca restul oamenilor din Delta Force, nu îşi 
dezvăluise numele de familie, iar Tom nu era sigur nici măcar că 
adevăratul lui nume era Dave. 

— Inregistrările senzorilor arată trei persoane la suprafaţă, 
dar nu ştim câţi se află dedesubt. Având în vedere informaţiile 
noastre şi ce ne-a spus Tom că ar fi văzut în prima lui vizită, mi 
se pare că locul ăsta e apărat mai mult prin secret decât de 
forţe armate. 


— Ei bine, acum au rămas fară protecţie, remarcă agenta 
Tanner, apoi apucă staţia de emisie-recepţie şi-l bătu pe pilot pe 
umăr. 

— Chuck, coboară cât de aproape de cea mai înaltă stâncă, 
bine? 

Karen dădu câteva ordine prin staţie şi cele patru elicoptere 
coborâră instantaneu, apropiindu-se de ţintă. Stomacul lui Tom 
se strânse şi, privind în jos, văzu două siluete ca nişte furnici 
fugind de la vehicule la intrarea în peşteră. Agitaţia i se citea pe 
chip, iar Karen îi rânji crispat. 

— Ai vrut să participi la razie. Ei bine, razia tocmai a început. 

x kx * 

Fratele Bernard tocmai terminase de exprimat îndoiala care îl 
măcina, când lezechiel De La Croix auzi zgomotul unor picioare 
alergând pe scări. La început, se simţi agasat, mai degrabă 
decât îngrijorat. Le ceruse foarte clar celor trei de la suprafaţă şi 
gardienilor de la intrare să nu îi deranjeze. Zgomotul se 
amplifica şi acum distingea strigăte. Apoi două împuşcături. Ce 
se întâmpla? Ceilalţi membri ai Cercului Lăuntric schimbară 
priviri îngrijorate. 

Fratele Bernard se ridică. 

— Mai bine mă duc să verific. 

Brusc, uşile se izbiră de perete şi în încăpere năvăli un grup 
de bărbaţi în uniformă. 

Nu e cu putință. Nu aici Nu acum. 

Nevenindu-i să creadă că era în stare de o asemenea 
agilitate, lezechiel sări şi se ascunse în spatele altarului, 
postându-se între Maria şi uşa deschisă a Criptei Aducerii 
Aminte. Băgă mâna sub catapeteasmă, înşfacă pumnalul de 
ceremonie şi îl petrecu pe după frânghia robei de ceremonie. 
Ceilalţi rămaseră împietriţi, fără să se poată mişca. Doar fratele 
Bernard stătea în picioare. 

— Staţi pe loc! le ordonă o femeie cu părul arămiu, purtând o 
jachetă albastră, cu emblema FBI cusută pe spate. 

Cel puţin opt bărbaţi în uniformă îi stăteau aproape. 

— Sunt agentul special Karen Tanner, din cadrul Biroului 
Federal de Investigații al Statelor Unite. Avem sprijinul 
autorităţilor iordaniene şi vă arestăm pentru acuzaţii de răpire, 


multiplă omucidere şi conspirație la omucidere. 

În spatele americanilor, lezechiel zări un grup de soldaţi din 
Armata Regală. 

Îi privi iute pe membrii Cercului Lăuntric: Bernard era 
nemişcat, zgâindu-se la arma din mâna celui mai apropiat agent 
FBI, Helix îşi clătina încet capul a neîncredere, Luciano ridicase 
mâinile către cer, asemenea unui infractor dintr-un film cu John 
Wayne, Haddad şi Olazabal împietriseră, ca doi iepuri în lumina 
farurilor unui camion. 

Sângele îi bubuia în tâmple. Era un adevărat coşmar. Nu se 
putea sfârşi aşa. Cum de au găsit locul? 

Ghemuindu-se în spatele altarului, începu s-o tragă către sine 
pe Noua Mesia, până când cadavrul căzu cu o bufnitură la 
picioarele lui. Acum nu mai avea decât un singur scop: să 
protejeze trupul neînsufleţit. Nimic altceva nu mai conta. 

— Domnule, nu mişcaţi! îi strigă un soldat blond, ridicând 
arma şi îndreptându-se către el. 

Apoi, el apăru din umbră. În acea clipă, lezechiel simţi că îl 
urăşte cu o ură nestinsă. Probabil că ateul îl trădase când îi 
vizitase. Scăpase, cine ştie cum, de Gomora şi i-a condus aici pe 
oamenii ăştia. Din cauza lui, planurile lui erau ruinate. 

lezechiel văzu cum Carter îi face semn soldatului să bată în 
retragere, apoi savantul se îndreptă către el. „Nu-ţi pierde 
vremea cu blasfematorul, se mustră singur De La Croix. 
Concentrează-te asupra apărării lui Mesia, trebuie să o duci la 
loc sigur.” Aruncă iute o privire în spate, ca să vadă cât de 
departe se afla de uşa criptei. Era mai puţin de un metru. Lângă 
uşă se vedea laţul de sfoară atârnând de ţepuşa de lemn care 
țţâşnea din perete. Încă de când fusese instalată, în primii ani ai 
Frăției, rămăsese acolo, dar această precauţie drastică trebuia 
folosită doar în caz de extremă urgenţă. Cu siguranţă, acesta 
era un caz de extremă urgenţă. 

lezechiel îşi sili mintea agitată să-şi amintească instrucţiunile 
primite la numirea sa în calitate de şef suprem al Frăției. 

ÎI săgetă din priviri pe doctorul Carter. Omul era neînarmat şi 
se apropia din ce în ce mai mult; îşi vedea propria furie şi 
trădare oglindită în ochii albaştri ai savantului. 

— Ai grijă, Tom! îi strigă Karen când blasfematorul ajunse în 


partea din faţă a altarului, la mai puţin de un metru jumătate. 

Tom ajunse între lezechiel şi semicercul bărbaţilor înarmaţi; 
aproape că atingea flacăra albă, care îl ocrotea deocamdată de 
armele lor. 

Era clipa potrivită ca să acţioneze. 

x kx * 

Tom fu năpădit de emoţii văzându-l pe lezechiel De La Croix 
deasupra trupului Mariei, înfăşurat în lințoliu. Mâncase cu acest 
om, încheiase o înţelegere cu el, ba chiar îi fusese milă de el, iar 
în tot acest timp bătrânul aşteptase ca să poată termina ceea 
ce Frăția lui sângeroasă începuse în Stockholm. Piticul ăsta 
sfrijit, cu ochi negri, era la fel de vinovat de uciderea Mariei pe 
cât de vinovată era Maria însăşi. Din multe puncte de vedere, el 
era chiar mai rău decât Maria; ea fusese doar executantul, iar 
lezechiel era generalul care ordona. 

Tom bănuia de ce îi voiau moartea, dar aştepta să o audă din 
gura acestui om. Avea nevoie să înţeleagă ce fel de raţionament 
bolnav folosea Frăția ca să poată ordona moartea unui om doar 
pentru că acesta se consacrase salvării de vieţi. Fără îndoială, 
avea de-a face cu toată prostia aia fanatică pe care Maria i-o 
scuipase în faţă în laboratorul GENIUS: el se amestecase în 
lucrarea Domnului, subminase ordinea divină sau cam aşa ceva. 
Dar Tom simţea nevoia de a înţelege de ce o întreagă 
organizaţie care se consacrase găsirii şi apărării lui Mesia găsea 
că era firesc să ucidă oameni, să-l ucidă pe el. Avea nevoie să 
înţeleagă asta ca să poată accepta asasinarea Oliviei. 

Făcu un pas mai aproape de lezechiel şi mai degrabă simţi 
decât văzu agenţii aţintindu-şi armele asupra bătrânului. 
Rămăsese impresionat de iuţeala cu care îşi trimiseseră oamenii 
pe teren. Doi tipi de afară încercaseră să riposteze cu pistoale, 
în timp ce al treilea închidea scările camuflate care duceau la 
Marile Trepte. Dar atacul se desfăşurase prea rapid şi fusese 
copleşitor. Elicopterele abia aterizaseră, când agenţii deja 
luaseră solul cu asalt. Cei trei fuseseră neutralizaţi în câteva 
minute; răniţi, dar nu morţi. Le luase mai mult timp să se ocupe 
de paznicul din subteran, deoarece echipa lui Karen ştia că nu 
era singur. Însă omul habar nu avea că Frăția era atacată şi 
fusese prins în scurtă vreme. Carter asistase la toată 


operaţiunea, dar simţise acelaşi val de adrenalină când urmase 
echipa în bârlogul Frăției. 

Acum se afla faţă în faţă cu omul care îi schimbase viaţa în 
mod irevocabil. 

— Deci crezi că Maria va învia din morţi? întrebă Carter 
păşind pe lângă flacăra sacră, iar mâinile aproape că atingeau 
catapeteasma. 

lezechiel nu-i răspunse, pur şi simplu se ghemui în spatele 
altarului, ca un şobolan încolţit. Ochii lui negri îl ţintuiau cu ură 
nedisimulată. 

— A fost ideea ei, nu? răsuci Tom cuțitul în rană. Credea că 
dacă a reuşit să salveze o fată alergică la veninul de albină, se 
putea salva singură. Aşa e? 

lezechiel îşi îngustă ochii, şi Tom înţelese că avea dreptate. 

— Nu te apropia de el! îl avertiză Karen Tanner, din spate. 

— E în regulă. Pur şi simplu voiam să-l întreb ceva. 

— Poate să aştepte! Vei avea tot timpul din lume să-l întrebi 
mai târziu. 

Dar în clipa următoare lezechiel se mişcă, şi Tom ştiu că nu 
va mai avea timp mai târziu. Bătrânul sări în spate cu o iuţeală 
neaşteptată şi întinse mâna după ţepuşa din perete - cea 
despre care întrebase Tom la prima lui vizită -, începând să o 
răsucească în sensul acelor de ceasornic. 

„O ultimă precauţie - nu aşa îi explicase? Ce fel de 
precauţie?“ se întrebă Tom în vreme ce sărea deasupra altarului 
înalt, fără să-şi dea seama că le bloca agenţilor raza vizuală 
pentru tragere. Nu se gândea decât că trebuia să îl oprească pe 
lezechiel. 

Cât timp se căţără pe altar, Tom fu vag conştient de o 
mişcare în spatele lui, Karen îi strigă să se dea la o parte. 
lezechiel smulse ţepuşa din perete, aruncând-o sfidător la 
pământ, apoi luă trupul Mariei sub braţ şi îl târî dincolo de uşa 
deschisă a criptei. 

Tom se apropie, însă dintr-odată fu asurzit de scrâşnetul 
îngrozitor al unor pârghii şi mecanisme uriaşe puse în mişcare, 
după care geamătul stâncilor enorme se auzi deasupra lui. Nu 
observase că fratele Bernard se aruncase să smulgă arma din 
mâna agentului care îl supraveghea, apoi se năpustise în 


ajutorul şefului său. Tom nu îl vedea decât pe lezechiel. Trebuia 
neapărat să-l ajungă înainte de a târî corpul Mariei dincolo de 
uşa de piatră, închizând-o în urma lui. Doctorul îşi aminti de 
scara din sfori, atârnată în cripta străveche. Nici prin gând nu-i 
trecea să-l lase pe lezechiel să scape pe acolo. 

Huruitul stâncilor care se deplasau deasupra era ca un tunet. 
Când Tom se aruncă pe urmele lui lezechiel, abia dacă auzi 
strigătul lui Karen. 

— Ai grijă, Tom! În spatele tău! 

În acelaşi timp, îl văzu pe lezechiel ridicându-şi ochii de la 
trupul Mariei, urlând: 

— Omoară-l, frate Bernard! Împuşcă-l! 

Apoi auzi două detunături de armă şi simţi ceva izbindu-l în 
spate, răsucindu-l, proiectându-l în lezechiel. În clipa următoare, 
Tom, şeful Frăției, şi omul din spatele savantului se rostogoleau 
dincolo de intrarea de piatră, împreună cu trupul neînsufleţit al 
Mariei, o viermuială de trupuri şi de membre care fluturau în 
aer. Tom intră în panică. Îşi zbătu braţele şi picioarele cu 
înverşunare, vrând cu disperare să scape de ochii lucioşi şi 
buzele groase, la câţiva centimetri de faţa lui. Cinci secunde se 
scurseră până conştientiză că mâinile îi erau pline de sânge, iar 
el se lupta cu un mort; în spatele lui Bernard se căsca o gaură 
de glonţ. 

Se descotorosi de greutatea trupului inert şi îl rostogoli 
deasupra trupului rece şi ţeapăn al Mariei. Duhoarea 
dezgustătoare de moarte, uleiuri şi ierburi îi invadă nările. 
Îngreţoşat, Tom se trase înapoi şi se ghemui. Luptând să-şi 
tragă răsuflarea, îşi ridică privirea şi văzu că se afla în cămăruţa 
despărţitoare dintre Peştera Luminii Sacre şi Cripta Aducerii 
Aminte. lezechiel era în picioare, la doi metri de pârghia celei 
de-a doua intrări, pârghia care deschidea uşa criptei. In mâna 
stângă, strângea un pumnal, iar antebraţul îi sângera - fară 
îndoială, străpuns de al doilea glonţ. Tom cumpăni dacă să se 
arunce asupra lui, dar abia dacă mai avea putere să respire, 
nicidecum să se lupte. Aşa că se ţinu departe de el până când 
îşi găsi răsuflarea. Pentru un moment, cei doi se pironiră cu 
privirile. Cadavrul Mariei marca zona neutră dintre ei. 

Tom se întrebă unde erau Karen şi restul agenţilor şi de ce nu 


veniseră pe urmele lui. Apoi simţi vibrația unui bolovan imens 
care se prăbuşea pe podele, în faţa anticamerei. Strecurându-se 
către uşă, privi spre altar şi spre spaţiul de dincolo. Agenţii FBI, 
soldaţii iordanieni şi ceilalţi membri ai Cercului Lăuntric priveau 
la stâlpii tremurători şi băteau în retragere către uşa care dădea 
spre Marile Trepte. Doar Karen rămăsese pe loc, dar chiar şi ea 
îşi aţintise ochi asupra stâncii care se mişca deasupra. Miile de 
lumânări şi torţe care iluminau peşterea se prăbuşeau de pe 
pereţi asemenea unor stele căzătoare, aruncându-şi strălucirea 
aurie în obscuritatea tulbure. Astfel, flacăra sacră părea să ardă 
mai luminos. Smulgând ţepuşa din perete, probabil că lezechiel 
declanşase căderea a tone de stânci şi bolovani care până 
atunci fuseseră înţepeniţi dincolo de tavanul de granit. Fără 
îndoială, primii arhitecţi ai Frăției îi instalaseră acolo, ca să se 
asigure că secretele peşterii rămâneau ascunse prin distrugerea 
totală. 

— Karen! strigă Carter prin întunericul brăzdat de lumini, 
făcându-i disperat semne cu braţele. Pleacă de aici până nu se 
prăbuşeşte totul. Grăbeşte-te! 

— Şi tu? îi răspunse agenta. 

Tom stătea în cumpănă. lezechiel deschisese uşa către bezna 
criptei şi târa cadavrul Mariei prin deschizătură. Tom bănuia că 
inginerii proiectaseră cripta, împreună cu toate comorile din ea, 
ca să reziste la urgia prăbuşirii. Dar nu era sigur. Turba la 
gândul că lezechiel avea să scape. 

— Haide, Tom! strigă Karen, îndreptându-se către Marile 
Trepte. 

Tom îi făcu semn să rămână acolo, apoi urlă atât cât îi 
îngăduiau plămânii epuizați şi coastele învineţite: 

— Nu-ţi face griji! Vin şi eu. 

Pe urmă primul stâlp se nărui în faţa lui, zdrobindu-se de 
altar. Nu o mai zărea nici pe Karen, nici pe ceilalţi. Nu se mai 
vedeau de praf şi aşchii de piatră. Tom rămase țintuit locului 
pentru o clipă, scăpat ca prin minune de resturile zburătoare, 
privind cum singura lui cale către Karen şi Marile Trepte era 
pierdută. O bucată din stâlpul năruit alunecă de pe altarul 
sfărâmat şi se rostogoli până în partea opusă, astupând 
deschizătura prin care ţâşnea Flacăra Sacră, iar gazul 


subpământean nu mai putu ieşi. Flacăra fu acoperită. 

Retrăgându-se în anticameră, la loc mai sigur, Tom păşi peste 
trupul lui Bernard şi se apropie de lezechiel, în timp ce bătrânul 
se mistuia în întunericul criptei împreună cu Maria. Apoi uşa 
criptei începu să se închidă. 

Pe Tom îl dureau coastele şi îi venea greu să alerge. Dar se 
strădui să fugă prin bezna stătută înainte ca uşa să se închidă 
de tot; ar fi vrut să-şi amintească unde era întrerupătorul; 
singurul indiciu era sunetul scos de trupul Mariei, târât pe 
podeaua de piatră. 

Îşi ciuli urechile, dar singurul zgomot auzit era propria 
respiraţie întretăiată şi urgia care se abătea dincolo de zidurile 
groase ale Peşterii Sacre. Pipăind în dreapta şi-n stânga, încercă 
să desluşească formele pe care şi le amintea de la ultima vizită. 
Dacă îşi aducea bine aminte, atunci nişa care adăpostea 
relicvele lui Hristos se afla la celălalt capăt al criptei, chiar în 
faţa lui, iar sabia enormă, pe care o admirase data trecută, ar fi 
trebuit să se afle la stânga lui. Dacă ar fi reuşit să ajungă la ea, 
ar fi putut să o folosească pe post de armă, în ciuda greutăţii. 
Agăţându-se de rafturile din stânga, îşi croi drum pe o parte a 
criptei, fără să facă zgomot; pipăia orbeşte pergamentele, 
cutiile şi obiectele de metal. Ajuns la nişă, întinse mâna în 
stânga, spre locul unde bănuia că s-ar fi aflat sabia. Degetele nu 
întâlniră decât piatră aspră. Rahat! Unde era arma? 

In clipa aceea, simţi primul fior sub tălpi. Nu era aceeaşi 
vibraţie provocată de bolovanii în cădere. Semăna mai mult cu 
huruitul unei vietăţi de sub podele, care se lupta să iasă la 
suprafaţă. In jurul lui cădeau resturi şi praf, iar lucrurile aşezate 
pe rafturi zăngăneau. Se prăvăli peste perete, iar genunchiul i 
se lovi de metal. Găsise spada. 

Se aplecă şi îi atinse plăselele în vreme ce al doilea fior i se 
scutura sub tălpi. Sigur că da, gazul. Era gazul care alimenta 
Flacăra Sacră. Fără supapă, căuta o fisură în piatră, prin care să 
se strecoare ca să-şi uşureze presiunea crescândă. Tom era 
sigur că gazul avea să găsească o ieşire, cu toate stâncile care 
se prăbuşeau afară. Dar savantul se întreba dacă arhitecţii de la 
începuturile Frăției ţinuseră seama şi de presiunea gazului când 
plănuiseră să ocrotească preţioasa lor Criptă a Aducerii Aminte. 


Urni sabia de pe podea şi se lipi cu spatele de perete, 
încercând să respire cât mai neauzit. Dacă arhitecţii ăia aveau 
habar de ceva, atunci ar fi trebuit să fie în siguranţă în hruba 
asta întunecată. 

Brusc, simţi atingerea unei mâini pe umăr şi o răsuflare fetidă 
îl izbi în faţă. Pentru moment, Tom crezu, în mod cu totul 
irațional, că era Maria, întoarsă din morţi. 

Se răsuci pe călcâie, ridică lama uriaşă a săbiei până la brâu 
la nivelul taliei şi simţi că lovise ceva. Urmă un geamăt de 
durere. Se sprijini de perete ca să poată susţine mai bine 
greutatea săbiei şi ţinu tăişul lipit de cel care încă îi atingea 
umărul. 

Din senin, simţi iarăşi respiraţia puturoasă în faţă, dar de data 
asta mai era şi o lamă rece, lipită de gâtul său. Ridicând sabia 
pieziş, împunse cu vârful, ţintindu-şi atacatorul invizibil, în 
aceeaşi clipă, o a treia zguduitură, apoi a patra şi a cincea 
zguduiră temeliile criptei. 

— Suntem blocaţi, doctore Carter, se auzi şoapta veninoasă a 
lui lezechiel, din întuneric; chipul lui era la câţiva centimetri de 
cel al savantului. Mă întreb dacă amicii tăi au scăpat cu viaţă. 
Mă cam îndoiesc. 

— Dacă au scăpat, se vor întoarce şi poţi să-ţi iei adio de la 
Frăția ta secretă. Dacă i-ai ucis pe cei din nepreţuitul tău Cerc 
Lăuntirc? 

În beznă izbucni un râs scurt. 

— Ei sunt neglijabili. Noi toţi suntem neglijabili. Când Maria se 
va trezi la viaţă, Frăția îşi va fi atins scopul. Judecata din Urmă 
va sosi, şi lumea se va sfârşi. Fraţii mei vor fi mântuiţi, căci l-am 
găsit pe Mesia la timp. 

— Dar e moartă. Aţi pierdut din nou. 

Pumnalul apăsa din ce în ce mai tare şi un fir de sânge cald 
începu să i se scurgă pe gât. 

— Va învia. Are puterea de a învia. 

Glasul lui lezechiel era încărcat de ură. 

— Ba nu. Nu ăsta e mecanismul genelor. 

Bătrânul râse dispreţuitor. 

— Minţi. În copilărie, săvârşea miracole. M-a vindecat de 
ulcer. Are puterea de a învia. 


— Dar nu se poate vindeca singură. l-am spus-o şi Mariei în 
ziua execuţiei. După reacţia ei, am impresia că m-a crezut. 

Pumnalul îl apăsa tot mai mult pe gât, şi Tom nu se putea 
apăra. Încercă să-l împingă pe lezechiel la o parte cu sabia, dar 
omul era prea greu. Trebuia să-i distragă atenţia. Tom îşi luă 
mâna dreaptă de pe mânerul spadei, lăsând greutatea lui 
lezechiel să echilibreze povara tăişului. Apoi căută braţul rănit al 
bătrânului, în locul unde îl atinsese glonţul. 

— Ştiu cum funcţionează genele, şopti Tom în beznă, pentru 
că eu însumi le-am folosit ca să-mi vindec fiica. Işi puse uşor 
mâna pe braţul părintelui, căutându-i rana pe pipăite. Mi-am 
injectat genele lui Hristos. Aşa că acum le am şi eu. 

Simţind atingerea savantului, lezechiel încercă să se 
elibereze, dar Tom îl strângea ca într-o menghină. Genunchii 
doctorului aproape că cedară din cauza fluxului de energie care 
îi părăsea trupul, şi muşchii îl dureau de parcă ar fi fost întinşi la 
maximum, dar simţea tremurând mâna care strângea pumnalul. 
Ştia că părintele simţea puterea tămăduitoare pătrunzându-i 
trupul. 

Când Tom termină, se prăvăli cu spatele la perete şi, îndată 
ce îşi slăbi strânsoarea, lezechiel se smulse. Spada grea căzu 
din mâna lui Tom, iar vârful ei scoase scântei când ateriză pe 
podeaua de piatră. Câteva clipe mai târziu, auzi zgomotul unui 
întrerupător, şi cripta fu scăldată într-o lumină orbitoare. Miji 
ochii şi îl văzu pe lezechiel lângă uşa criptei. Intre picioarele 
depărtate ţinea trupul Mariei. Chipul lui bătrân era livid, iar în 
ochii negri se putea citi şi teamă, nu numai ură. 

— Maria avea dreptate. Eşti un diavol şi n-ar fi trebuit să 
negociez cu tine. Ar fi trebuit să-i îngădui să te omoare. 

Doamne, cât se săturase de treaba asta! 

— A şi încercat să mă omoare. Aminteşte-ţi! A încercat de 
două ori. Dar nu eu sunt diavolul. N-am făcut decât să încerc să 
salvez vieţi omeneşti. 

lezechiel îi răspunse în batjocură. 

— Răzvrătindu-te împotriva firii. Sfidându-l pe Dumnezeu! 

— Nu există niciun Dumnezeu! Nu există fire. Dacă ar fi 
existat, atunci genele astea n-ar fi fost atât de rare. 

lezechiel râse ca un dement, iar glasul lui era lipsit de veselie. 


— Vasăzică tot nu înţelegi? urlă părintele. Nu pricepi de ce 
era mai important să te ucidem pe tine decât pe neguţătorii 
răului - traficanţi de arme, de droguri şi vânzătorii de 
pornografie? Ei sunt slabi şi nu fac decât să otrăvească lumea în 
care trăim. Dar genetica ta diabolică ameninţă să schimbe 
lumea cu totul. Nici măcar acum, după ce ai folosit tehnologia ta 
diabolică şi ţi-ai injectat genele Domnului, tot nu înţelegi cât de 
primejdios eşti cu adevărat. 

O altă vibraţie, chiar mai violentă decât celelalte, scutură 
pământul şi de dedesubt se auzi un scrâşnet de piatră. Dar 
lezechiel nu-l băgă de seamă şi continuă: 

— Ştii enorm de multe lucruri, iar unii spun că eşti un geniu. 
Dar ca să fii Dumnezeu ai nevoie de mult mai mult decât de 
ştiinţă. Îţi trebuie înţelepciune. Spui că, dacă Dumnezeu ar fi 
existat, atunci genele astea n-ar fi fost atât de rare, dar asta-i o 
minciună. Imaginează-ţi o lume în care toată lumea ar putea 
vindeca pe oricine, o lume în care nimeni nu ar muri din cauze 
naturale. O lume în care faptele noastre nu ar avea consecinţe. 
Populaţia ar fi atât de numeroasă, încât în locul unui rai pe 
pământ am crea un iad. Fără spaţiu. Fără mâncare. Nu ar mai 
exista respect faţă de viaţă sau moarte şi cu siguranţă nu ar 
exista niciun Dumnezeu. N-ar exista decât un puhoi de suflete 
pierdute în deşert, cu o singură certitudine: o lungă viaţă 
presărată de suferinţe. 

Ţinând încă pumnalul, lezechiel se lăsă să cadă la podea, 
lângă Maria. Şi îi rostogoli trupul în poală. Părea să nu fie 
conştient de huruitul ce răzbătea de dedesubt. Tom se uită la 
stânga şi dădu cu ochii de scara din sfoară şi lemn, atârnată de 
crăpătura tavanului de piatră. Începu să se apropie de ea. 

— Spune-mi, doctore Carter, oare dorinţa de a-ţi salva fiica - 
doar o creatură neînsemnată în oceanul omenirii - îţi dă dreptul 
să te joci de-a Dumnezeu? Îți dă oare asta dreptul de a 
dezlănţui iadul pe Pământ? Era menită să moară şi ar fi trebuit 
să moară. Nu aveai dreptul să-ţi foloseşti inteligenţa şi resursele 
pentru a schimba ceea ce era sortit. Şi asta se aplică şi în cazul 
celor salvaţi cu ajutorul geneticii, înaintea Proiectului Cana. 

lezechiel se opri, ca şi cum ar fi ostenit. 

Tom nu se sinchisi să-i răspundă. Nu mai era timp. Aruncă 


sabia grea, se agăţă de scara care se legăna şi se trase în sus. 
Furia dispăruse. Când se uită înapoi, la silueta încovoiată care 
ţinea în braţe cadavrul Mariei, ca într-o parodie grotescă la 
Piet, nu simţi nicio emoție. Poate doar milă pentru un bătrân 
rătăcit şi înfrânt. 

Ajuns la a cincea treaptă, aproape că trecuse de crăpătură, 
când auzi şuieratul gazului care pătrundea prin podeaua de 
piatră de dedesubt. Privi în sus, dar nu vedea altceva decât 
întuneric. Nu mai avea mult timp. Strânse din dinţi şi continuă 
să urce. Mâna străpunsă de Maria îl durea, la fel ca genunchiul 
rănit la Stockholm. La fiecare pas, umerii i se loveau de 
marginea neregulată a crăpăturii, învineţindu-l şi crestându-l. 
Dar cel mai rău îl dureau muşchii şi încheieturile chinuite. 
Fiecare muşchi îl ardea din caza efortului în vreme ce se 
strecura în sus, centimetru cu centimetru. _ 

Cu cât urca mai mult, huruitul de jos se auzea tot mai tare. In 
sfârşit, zări o geană de lumină deasupra. De-ar fi fost în stare să 
meargă mai departe! 

Explozia bruscă fu asurzitoare. După câteva clipe, un jet de 
aer fierbinte îl izbi, ridicându-l în aer cu o asemenea forţă, încât 
scăpă scara din mâini şi fu împins în sus, izbindu-se cu capul de 
zidurile din jur. O durere copleşitoare i se răspândi prin tot 
trupul; i se părea că fiecare nerv era în flăcări. 

Apoi, durerea încetă şi nu mai simţi nimic. 

x kx * 

Cu câteva clipe mai înainte, lezechiel De La Croix îl privea pe 
Tom Carter urcând scara. În ciuda surpării stâncilor, lezechiel 
simţea un calm ostenit. Savantul n-avea decât să scape, pentru 
că atunci când Noul Mesia avea să se trezească, acest coşmar 
nu va mai avea nicio importanţă. După ce Maria avea să-şi 
treacă mâinile prin Flacăra Sacră, Ziua Judecăţii de Apoi avea să 
sosească, şi toţi necredincioşii - nu doar Carter - urmau să fie 
pedepsiţi. Dar el, ca îndrumător al celor drepţi, va fi salvat. 

Mută greutatea Mariei în poală, aşezându-şi trupul ostenit cât 
mai comod. Îi privi chipul livid şi liniştit, poruncindu-le acelor 


19? Reprezentare creştină a Sfintei Fecioare ţinând în braţe trupul lui lisus 
mort. (n.tr.) 


ochi neobişnuiţi să se deschidă. Mângâindu-i fruntea rece, îşi 
aminti prima oară când o întâlnise. Pe atunci era atât de fragilă, 
atât de rănită de viaţă, fără să-şi cunoască măreţia destinului 
care o aştepta. 

Îşi cercetă rana şi se minună când o văzu aproape închisă. 
Doctorul Carter furase în chip nefiresc genele lui Dumnezeu, dar 
minţise în privinţa Mariei. Ea se născuse cu aceste gene, erau 
dreptul ei din naştere. În ciuda spuselor ateului, Maria avea să 
învie. Era convins. 

Pârâitul din stânga sa, urmat de un şuierat tunător, îl făcu să 
întoarcă îngrozit capul. Înaintea ochilor săi, o crăpătură se căsca 
în podele. Spărtura începea din peretele unde erau păstrate 
dintele şi pironul lui Hristos, apoi şerpuia pe toată suprafaţa 
podelei, de parcă l-ar fi căutat. 

— Nu încă! urlă lezechiel, privind cum fisura se alungea, 
asemenea umbrei unui deget acuzator. Scutură trupul Mariei, 
ţipând. Trezeşte-te! Trezeşte-te! 

Apoi azvârli cadavrul şi se ridică în picioare, clătinându-se. 

— Nu pot să mor încă. 

Ţipă, scuturat de groază. 

— Nu sunt pregătit, încă nu suntem pregătiţi. 

Când vârful degetului îi ajunse între picioare, auzi o explozie 
dedesubtul lui - mânia incandescentă din măruntaiele 
pământului. Apoi o flacără fierbinte izbucni din crăpătură sub 
forma unei pânze verticale de un alb imaculat, părând că vrea 
să ajungă la ceruri. Deşi era cuprins de agonie şi de spaimă, 
lezechiel gândi că flacăra albă care îl devora era cel mai frumos 
lucru pe care îl văzuse vreodată. 

SEDIUL GENIUS, BOSTON 


Peste patru săptămâni, Mercedesul roşu de colecţie intră în 
parcarea pustie de sub sediul GENIUS, apoi viră spre primul loc 
liber. Când şoferul descoperi surprins că locul era deja ocupat 
de un BMW verde decapotabil, frână brusc. 

Tom Carter îşi privi chipul în oglindă. Arsurile superficiale se 
cojiseră, iar pielea proaspătă de dedesubt îşi pierduse nuanţa 
rozalie. „Companiile de produse cosmetice ţi-ar cere o avere 
pentru un peeling ca ăsta“, îl luase Jasmine peste picior în 
ultima lui zi de spital, cu trei săptămâni în urmă. Carter ştia că 
avusese un noroc porcesc. Agenţii lui Karen spuseseră că, dacă 
fisura prin care se strecurase ar fi fost doar cu puţin mai 
înclinată, explozia l-ar fi strivit de pereţi, ca pe „o victimă de pe 
autostradă”. Insă Tom fusese proiectat lângă cea mai mică 
dintre cele cinci stânci, aterizând inconştient, dar teafăr pe o 
dună mică de nisip moale. Flacăra albă care îi urmase alertase 
echipa lui Karen, care se retrăsese la loc sigur. Ca prin miracol, 
doar un agent FBI şi doi soldaţi iranieni fuseseră răniţi. În afară 
de Bernard şi lezechiel, singurul care murise fusese Helix. ÎI 
pierduseră în toiul agitaţiei, iar acum zăcea îngropat sub stânci. 

Nu era de mirare că FBl-ul nu putuse afla nimic de la ceilalţi 
membri ai Frăției. Dar măcar îl prinseseră pe Gomora, iar Tom îi 
relatase lui Karen despre mărturisirea lui lezechiel. Încă nu era 
clar de ce anume i-ar fi putut acuza pe membrii rămaşi în viaţă 
ai Cercului Lăuntric, dar, după cum spune Karen, aceştia nu 
aveau să-l mai pună în pericol multă vreme. Cât despre restul 
Frăției, bunurile şi membrii ei erau imposibil de identificat, 
darămite de localizat. Nu exista însă nicio dovadă că aceştia ar 
fi ştiut de omoruri. Lui Tom nu-i păsa ce se alegea de Frăţie 
atâta timp cât îl lăsau în pace. 

Cobori din maşină şi încuie portiera. În ultimele trei 
săptămâni, după ce avusese prilejul de a cugeta îndelung pe 
patul de spital, zburase în jurul lumii de cel puţin patru ori. Dar 


meritase tot efortul. Aproape toţi cei cu care vorbise fuseseră 
de acord cu planul lui. Ba mai mult, reacţia lor îl asigurase că 
lua decizia corectă. Dar după întâlnirea din seara asta, îşi va lua 
cu siguranţă o vacanţă. Să fie doar el, Holly şi puţin soare. 

Trecu prin holul tăcut de la intrare şi îi salută pe cei doi 
paznici noi. Soarele abia răsărise, dar strălucea deja în spaţiul 
larg şi lumina piramida. Acolo simţea că era liber, că nu existau 
graniţe sau ziduri care să-l îngrădească. Păşi prin holograma 
spiralei ADN din mijlocul holului şi se îndreptă către rezerva 
medicală. Spera că acolo avea să găsească o confirmare pentru 
hotărârea luată. 

Se strecură în rezerva tăcută şi îi făcu un semn cu mâna 
asistentei zâmbitoare din spatele biroului. Becul mic de 
deasupra ei arunca singura lumină din obscuritatea cufundată în 
linişte. Tom distingea siluetele adormite ale celor şapte pacienţi. 
Trecu de la un pat la altul, tăcut ca o fantomă, privindu-le 
chipurile adormite, simțind viaţa ce pulsa pe sub pleoapele 
închise. Tom era conştient că terapia experimentală elaborată 
de GENIUS ar fi putut să-i salveze poate pe trei dintre ei, sporind 
simţitor durata de viaţă a altuia. Dar, chiar în cazul cel mai bun 
pronostic, trei aveau să moară sigur. 

Dacă nu îi vindeca el. 

Îşi privi mâinile în semiîntuneric, iar în acea clipă cuvintele lui 
lezechiel îi răsunară în minte. 

„... O lume în care toată lumea ar putea vindeca pe oricine, o 
lume în care nimeni nu ar muri de cauze naturale. O lume în 
care faptele noastre nu ar avea consecinţe. Populaţia ar fi atât 
de numeroasă, încât în locul unui rai pe pământ am crea un iad. 
Fără spaţiu. Fără mâncare. Nu ar mai exista respect faţă de 
viaţă sau moarte şi cu siguranţă nu ar exista niciun Dumnezeu. 
N-ar exista decât un puhoi de suflete pierdute în deşert, cu o 
singură certitudine: o lungă viaţă presărată de suferinţe.” 

Poate că bătrânul avea dreptate? Poate că trei dintre aceşti 
nefericiţi ar trebui să moară? Cine era el ca să intervină? Nu ar 
trebui să se joace de-a Dumnezeu, hotărând cine să trăiască şi 
cine să moară. Dar apoi medicul din el se revoltă, spunându-i 
că, dacă îi stătea în putere să salveze pacienţii, atunci ar trebui 
să o facă. 


Pentru o clipă, îşi închipui că fiecare dintre cele şapte siluete 
adormite era Holly şi că el era tatăl, soţul sau fiul lor. În acea 
clipă, ştiu că nu avea de ales. Incă avea un sentiment de 
nelinişte când trecu printre paturi, atingând aici o mână, acolo o 
frunte şi simțind cum bolnavii îi absorbeau energia. Era simplu. 
Se gândi iar la întâlnirea din acea seară; spera că văzuse corect 
imaginea de ansamblu, că luase hotărârea corectă. 

Plecă de lângă ultimul pacient şi îi făcu semn asistentei, 
întrebându-se cum avea să reacționeze peste câteva ore, când 
bolnavii aveau să se trezească învioraţi şi sănătoşi. 

Părăsi rezerva, se îndreptă către ascensor şi ajunse direct la 
al doilea etaj. Trecând de corpul principal al grupului Mendel, 
deschise uşa laboratorului Crick. Jasmine stătea pe un scaun, cu 
o cola dietetică în mână, cercetând cu atenţie un teanc de 
documente. 

Îşi ridică ochii, şi faţa i se lumină de plăcere. 

— Salut, străine! Cum te simţi? Cum a fost călătoria secretă? 

— A fost bine. Ce cauţi aici aşa de dimineaţă? 

Jasmine arboră un zâmbet însufleţit şi bătu uşor cu mâna 
hârtiile de pe birou. 

— De la succesul tău cu Holly, eu şi Jack ne-am ocupat de 
cererile de patentare pentru serul tău. Sigur că mai e şi asta. 

Luă o foaie imprimată de pe birou şi o agită triumfătoare. 

— Actele pentru Asociaţia Federală, ca să putem începe 
testele. Jack le-a semnat deja. Mai avem nevoie doar de 
aprobarea şi semnătura ta. p 

Pentru Tom, entuziasmul ei era descumpănitor. Işi luă sacoul 
şi îl agăţă în cuierul de lângă uşă. Păşi către dulapul frigorific din 
capătul laboratorului. Privi prin uşa de sticlă închisă şi numără 
fiolele rămase, etichetate Serul Treimii- Genele Nazareth. Nu 
părea să se fi umblat la ele în decursul lunii în care lipsise. După 
testele efectuate pe şoareci, rămăseseră treisprezece fiole; una 
o folosise el. Mai rămăseseră douăsprezece, singurele din lume. 

— Jazz, ce s-a întâmplat cu scepticismul tău sănătos? întrebă 
Tom, îndreptându-se către sertarul cu etichete, deschizându-l ca 
să se asigure că mai erau destule înăuntru. Şi ce s-a ales de 
grijile legate de religie? Credeam că, din moment ce Holly s-a 
făcut bine, ai să renunţi la Proiectul Cana şi ai să te ocupi de 


chestii mai convenţionale. 

Jasmine se opri. 

— M-am gândit mult la asta şi cred că Hristos nu era ceea ce 
era datorită genelor. Caracterul Lui divin emana din felul în care 
le folosea, din învăţăturile Lui şi din felul în care a murit pentru 
noi. Genele Nazareth sunt cea mai mare descoperire medicală, 
sunt un adevărat dar de la Dumnezeu şi tot aşa ar trebui să fie 
folosite. Gândeşte-te cât de mult bine putem face dacă obţinem 
aprobarea Asociaţiei Federale şi scoatem genele pe piaţă. După 
ce le producem în masă... 

— Stai aşa. Jazz. Încă nu ne-am hotărât dacă ar trebui să 
producem genele Nazareth pentru distribuţie la scară largă. Tu 
presupui că treaba asta ar fi de bine. 

— Bineînţeles că e un lucru bun. Cum ar putea să nu fie bun? 

Tom se îndreptă către dulapul cu ace hipodermice de rezervă. 
Le numără rapid şi dădu mulţumit din cap când văzu că erau de 
ajuns. Reuşise să pună totul la punct cu discreţie, fără fast şi 
tam-tam. 

— Jazz, vreau să spun că ar trebui să ne gândim foarte bine 
înainte. 

x kx * 

Lui Jasmine nu-i venea să-şi creadă urechilor. În faţa ei se afla 
bărbatul care susţinuse dintotdeauna că singurul obstacol în 
calea a ceea ce poţi face este ceea ce poţi face. Nici mai mult, 
nici mai puţin. Acesta era omul care o inspirase, datorită felului 
său de a gândi putuse inventa un supercomputer uluitor, care 
era în stare să citească ADN-ul la fel de eficient cum se citeşte 
codul de bare de pe o conservă de fasole. Acelaşi om care o 
convinsese să creadă în el, să se elibereze de temerile 
religioase şi să exploateze genele Dumnezeului ei ca să-şi 
salveze fina. lar acum, dintr-odată, după ce izbândise mai mult 
decât ar fi îndrăznit să viseze, îi spunea să o lase mai moale şi 
se îngrijora că ar putea împinge lucrurile prea departe. 

— Tom, ce se întâmplă? îl cercetă ea încrucişându-şi braţele 
la piept. Dispui de o putere uluitoare. Dar nu avem decât 
douăsprezece fiole. Trebuie să producem mai mult ser, să 
clonăm genele şi să le transmitem altora. Avem obligaţia să 
răspândim harul tămăduitor. Aşa e corect. 


— Dar cui dăruim o asemenea putere? Sau, aşa cum ar spune 
Jack, cui să i-l vindem? Doar celor care şi-l pot permite? 

— Dar nu e o chestiune de bani! ripostă Jasmine, oripilată. 

— De acord, nu ar trebui să fie o chestiune de bani. Dar chiar 
ignorând factorul lăcomiei, trebuie să înţelegi implicaţiile 
economice. Pentru început, dacă serul ar fi disponibil oricui, 
toate marile companii farmaceutice din lume ar da faliment, 
provocând un şoc care ar distruge industrii, poate chiar 
economii întregi. Presupunând că am putea controla 
repercusiunile financiare, cui i-ai da genele? 

— Tuturor, în cele din urmă. Sau aşa sper. 

— Tuturor? Adică să creăm o lume în care oricine poate 
vindeca pe oricine şi nimeni nu ar muri din cauze naturale? 

Jasmine se încruntă, neştiind unde bătea întrebarea lui. 

— Da, de ce nu? 

— Ca să trăim într-o lume atât de populată, încât, în loc să 
devină raiul pe pământ, ar fi un iad? Fără spaţiu. Fără mâncare. 
Fără respect pentru viaţă sau moarte. 

Jasmine se încrunta tot mai tare. Ochii lui Tom păreau 
pierduţi, de parcă ar fi recitat nişte rânduri citite sau auzite de 
la altcineva. 

— Ei, atunci poate că nu ar trebui să oferim genele oricui, 
recunoscu ea, înțelegând pericolele prezentate de Tom. Doar 
anumitor oameni. 

— Cui? 

— Nu ştiu. 

Şi, într-adevăr, nu ştia. Nici măcar nu se gândise la 
consecinţe. 

— Celor care ar face cel mai mult bine. De exemplu, 
oamenilor din lumea a treia. 

— De ce? Pentru că ar putea salva cele mai multe vieţi? Sute 
de mii, poate chiar milioane de oameni? 

— Da. 

— Aceiaşi oameni care acum nu au destule alimente ca să 
hrănească populaţia actuală? Ştii că accidentele, crimele şi 
sinuciderile însumează doar cinci la sută din totalul deceselor? 
Serul ăsta ar putea eradica toate celelalte cauze, inclusiv 
îmbătrânirea. Ai idee cam cât ar fi durata medie de viaţă? 


— Nu, acum nu pot calcula. 

— Îţi spun eu. Luând în calcul populaţia actuală, vârsta medie 
la care am avut accident, am fi ucişi sau ne-am sinucide ar fi de 
şase sute de ani. Poate că unii ar fi ucişi de un autobuz chiar în 
ziua naşterii, dar alţii ar putea trăi la nesfârşit. Închipuieşte-ţi! O 
viaţă de şase sute de ani. 

Frustrată, Jazz clătina din cap, încercând să cuprindă cu 
mintea toate implicaţiile şocante. Sigur că avea dreptate. Nu 
era aşa de simplu pe cât crezuse. Privi iar formularele de cerere 
pentru patentare, hârtiile care aveau puterea de a oferi unor 
oameni darul ascuns al vindecării. De două ori se gândi la un 
răspuns şi de două ori se răsuci spre Tom ca să vorbească, dar 
de fiecare dată o obiecţie i se contura în minte şi îşi înghiţea 
cuvintele. 

În cele din urmă, îl privi decepţionată. Carter stătea tăcut 
lângă dulap, uitându-se la fiolele cu ser. Era clar că se gândise 
deja la toate acestea şi că găsise răspunsul corect de unul 
singur. Un răspuns care ar fi putut explica de ce sărise din patul 
de spital cu trei săptămâni în urmă, încă nevindecat, şi zburase 
Dumnezeu ştie unde, întorcându-se cu câteva zile în urmă. Avea 
momente când geniul lui Tom o enerva la culme. Şi acum era un 
astfel de moment. 

— Ei bine? Probabil te gândeşti că ar trebui să facem ceva în 
legătură cu genele, corect? 

Tom încuviinţă calm. 

— Evident. 

— Deci nu eşti de părere că ar trebui să le răspândim în toată 
lumea? 

Carter clătină din cap. 

— Nu până în clipa când vom înţelege toate ramificaţiile 
problemei. Pe termen lung, am putea face mai mult rău decât 
bine. 

— Nu-ţi stă în fire să te îngrijorezi că intervii în ordinea 
firească a lucrurilor. 

Savantul ridică umil din umeri. 

— Poate mă înşel. Poate că în tot haosul ăsta există o logică. 

Jasmine nu putea crede că Tom Carter spunea aşa ceva. 

— Vrei să spui că există Dumnezeu? 


Tom chicoti. 

— Nu chiar, dar poate că Mama Natură nu e atât de aleatorie 
pe cât credeam. 

Jasmine bătu darabana pe birou. 

— Deci, maestre, ce naiba ar trebui să facem cu genele? Să le 
distrugem? Să ne prefacem că nu le-am descoperit? 

Tom ridică iar din umeri. 

— Ar fi o posibilitate. 

— Tom, glumeam! Doar nu crezi că nu ar trebui să le folosim 
deloc? 

Carter îi zâmbi, apoi în ochii lui albaştri se aprinse o scânteie 
de entuziasm. 

— Vrei să ştii ce cred că ar trebui să facem cu ele? 

— Da. 

— Vino aici diseară, la miezul nopţii, şi am să-ţi arăt. 

x kx * 


Era întuneric la 23.56, când Jasmine parcă în faţa porților 
închise ale firmei GENIUS. Se uită spre ghereta cuprinsă de 
obscuritate, dar era complet pustie. Era pe punctul de a cobori 
şi a deschide poarta cu senzorul ADN, când, brusc, poarta se 
deschise singură. 

Porni motorul BMW-ului şi merse până la piramidă, în lumina 
lunii. Trase maşina în faţa intrării principale şi se pomeni că 
tremură în aerul călduţ al nopţii. Nu se vedea nicio lumină în 
piramida întunecată de sticlă, în afară de strălucirea stinsă din 
hol şi de o lumină aprinsă deasupra ei, la primul etaj - în zona 
laboratorului Crick şi a sălii de conferinţe. 

— E prea ciudat, şopti pentru sine, ca şi cum ar fi putut să o 
audă cineva. 

După ce îşi dăduse seama că Tom nu avea de gând să-i mai 
dezvăluie nimic, plecase devreme de la muncă. Ca să-şi omoare 
timpul, se afundase în treburi obişnuite, dar se tot gândea la 
gene şi la aluzia sarcastică a lui Tom în legătură cu distrugerea 
lor. 

Ce naiba voia să-i arate în seara asta? Gândul i se întorcea 
obsesiv la cele douăsprezece fiole de ser din cuva sterilă. O 
cuprindea furia doar la gândul că serul avea să fie distrus şi îşi 
bătuse capul toată ziua şi toată seara ca să găsească o cale de 


a-l folosi fără să abuzeze. Problema asta era mai grea decât 
toate provocările cibernetice pe care le întâlnise şi nu reuşea să 
găsească nicio soluţie. 

Deschise portiera şi auzi zgomotul propriilor paşi pe pietrişul 
aleii. Intrarea principală era deschisă, aşa că se îndreptă spre 
holul pustiu, abia luminat. Holograma ADN-ului se rotea în 
obscuritate, asemenea unor şerpi fantomatici. Dincolo de 
hologramă, observă că uşa rezervei medicale era deschisă. Pe 
marmură nu răsunau decât tocurile ei, în vreme ce se apropia 
de uşă. lnăuntru era întuneric, şi Jasmine apăsă întrerupătorul, 
iar camera de aşteptare fu inundată de lumină. Ajunse în faţa 
rezervei. Din nou, întâlni întuneric. Nici măcar o luminiţă dinspre 
lampa asistentei. Nimic. 

După ce ochii i se obişnuiră cu întunericul, căută siluetele 
pacienţilor întinşi în paturi, dar nu văzu nimic. Toate erau goale. 
Pe fiecare saltea trona un teanc ordonat de pături şi perne. 
Inima îi bătea mai repede; se răsuci şi se întoarse în hol. 
Observase o oarecare agitaţie în zona rezervei când plecase în 
acea după-amiază, dar nu-i dăduse prea multă atenţie. Dar ştia 
că cel puţin şapte dintre paturi erau ocupate de pacienţi grav 
bolnavi. 

Înapoi în hol, Jasmine era atât de încordată, încât tresări la 
auzul fâsâitului scos de uşa ascensorului, care se deschisese la 
câţiva zeci de centimetri distanţă. Tom ieşi din lift, şi Jasmine se 
simţi atât de uşurată, încât îi venea să-i sară în braţe. 

— iți mulţumesc că ai venit, o întâmpină el cu căldură, ca şi 
cum ar fi primit-o la un grătar. 

— Ce se-ntâmplă, Tom? Unde sunt paznicii? 

O ridicare din umeri. 

— Am vrut ca treaba asta să rămână doar între noi. 

— Şi pacienţii? 

Tom o călăuzi surâzând în ascensor. Apăsă butonul pentru 
laboratoarele Mendel şi îi explică: 

— Versiunea oficială spune că au reacţionat favorabil la 
tratamente. Eu unul n-am de gând să o dezmint. Doi dintre ei au 
plecat deja acasă, iar ceilalţi sunt la Spitalul General 
Massachussetts, li se fac analize şi sunt sub observaţie. Dar 
sunt sigur că în curând îi vor lăsa să plece. 


— Tu i-ai vindecat? 

Tom surâse şi dădu din cap. 

— Dar nu voi recunoaşte niciodată. E crucial ca nimeni să nu 
afle că am darul ăsta. M-a cam luat valul dimineaţă, dar pe 
viitor am să fiu mai puţin ostentativ. 

— Asta voiai să-mi arăţi? 

Ascensorul se opri. Uşile se deschiseră. 

— Nu. Asta a fost modalitatea mea de a folosi genele. Am 
ascuns vindecările sub aparenţa tratamentului convenţional. 

— Dar ce se va întâmpla cu genele în general? Ce se va alege 
de celelalte fiole? 

Tom ieşi primul din ascensor şi se îndreptă către uşa de la 
grupul Mendel. 

— Vino după mine! 

În timp ce Tom îşi potrivea mâna în scanerul ADN, şi Jasmine 
privea uşa deschizându-se, el începu să vorbească despre gene. 

— Gândeşte-te cum funcţionează serul. Scopul vectorului viral 
este să introducă genele Nazareth în celulele stem ale 
subiectului. Asta înseamnă că respectivul va avea toată viaţa 
puterea de a tămădui. Dar nu poate oferi harul în sine nimănui. 
Nu poate răspândi decât binefacerile. Şi, din moment ce genele 
nu sunt introduse în celulele reproductive, nu le poate transmite 
mai departe copiilor. Prin urmare, darul moare odată cu el. 

Jasmine îl urmă dincolo de uşă şi clipi când senzorii 
declanşară becurile de tungsten, dând la iveală containerul 
criogenic din stânga împreună cu întinderea albă, imaculată şi 
sticla care alcătuiau laboratorul principal. 

Jasmine se încruntă. 

— Dar, dacă ar dispune de tehnologia potrivită şi ar clona 
genele Nazareth, atunci genele lor nu s-ar pierde. Sau dacă un 
expert i-ar clona genele, cu sau fără acordul subiectului. 

Tom dădu din cap. Evident, se gândise deja la asta. 

— Ai dreptate. Ca să putem controla răspândirea genei 
miraculoase, trebuie să ne asigurăm că toţi purtătorii genelor lui 
Hristos sunt de încredere şi că harul lor va rămâne un secret. 

Jasmine îl urma pe Tom prin laboratorul pustiu, încercând să- 
şi dea seama încotro se îndreptau, atât la propriu, cât şi la 
figurat. 


— Pe deasupra, purtătorii genelor trebuie să fie foarte 
responsabili, altfel ar putea abuza de puterea care le stă la 
îndemână. Nu trebuie să se folosească de ea decât când e 
neapărat necesar şi nu trebuie să dezvăluie treaba asta 
nimănui. 

— Nici să ceară bani pentru tămăduiri, adăugă Tom. Ar fi cel 
mai groaznic abuz. 

— Spune-i-o şi lui Jack! 

Tom chicoti. 

— A, da, Jack e de treabă. Ar înţelege situaţia. 

Dădură împreună colţul şi trecură de prima poartă de 
securitate, intrând în laboratorul Crick. Luminile erau aprinse şi, 
când se uită la dulapul frigorific, văzu că tăviţa cu cele 
douăsprezece fiole lipsea. lisuse, gândi Jazz, deja le-a distrus. 

In timp ce se apropiau de sala de conferinţe Crick, i se păru 
că aude voci. Se întoarse către Tom şi deschise gura, gata să îl 
întrebe ce se întâmpla, dar doctorul se mulţumi să zâmbească, 
punându-i degetul la buze. 

— Nu-ţi face griji! Ai să înţelegi în curând. 

Vocile se distingeau acum, nu tare, dar tonalitatea lor era 
însufleţită. Mulţi discutau în engleză, dar cu diverse accente: de 
la cel indian, australian şi până la rus, african, japonez şi 
francez. Ce naiba punea Tom la cale? 

Apoi îi zări prin sticla sălii de conferinţe. Peste zece bărbaţi şi 
femei, agitându-se în jurul unei mese mari. Se serveau cu 
gustări şi cafea aşezate pe un cărucior din cealaltă parte a 
camerei, lângă genoscopul înalt. 

— Cine sunt? 

— Priveşte, îi arătă Tom prin sticlă, cu siguranţă îi vei 
recunoaşte pe câţiva dintre ei. 

li atrase atenţia asupra unui bărbat scund, brunet, cu ochii 
lăsaţi, care discuta aprins cu o indiancă înaltă, înveşmântată în 
sari. 

— E Jean-Luc Petit, medicul care m-a inspirat să încep 
Proiectul Cana. E un om bun, foarte responsabil, ca să folosesc 
expresia ta. Femeia cu care vorbeşte e medicul Mitra Mukerjee, 
din Calcutta. Ai întâlnit-o anul trecut, la seminarul despre cancer 
pe care l-am organizat acolo. Doar îţi aminteşti! Ţi-a plăcut de 


ea. Mi-ai spus atunci că are integritate. 

Jasmine dădu încet din cap, încă neconştientizând ceea ce 
vedea, însă acum începea să-i recunoască. Într-adevăr, mulţi 
erau cunoscuţi: doctorul Joshua Matwattwe, pionierul din Nairobi 
în lupta împotriva SIDA, apoi doctorul Frank Hollins, specialistul 
cardiolog din Sindey, şi profesorul Serghei Pasternak, 
virusologul rus. Mai erau şi alţi oameni acolo, pur şi simplu 
medici şi asistente cinstite, despre care Jasmine ştia că Tom îi 
respecta foarte mult datorită compasiunii, dar şi capacităţilor şi 
dedicării de care dădeau dovadă. 

Jasmine se pregătea să-l întrebe pe Tom de ce se aflau cu 
toţii acolo, când observă cele treisprezece scaune aşezate în 
jurul mesei. Locul din capul mesei avea un suport şi un stilou, 
dar în faţa celorlalte erau înşirate un suport, un stilou şi încă 
alte două obiecte care o făcură pe Jasmine să înţeleagă planul 
lui Tom. Rămase fără suflare şi sângele i se urcă la cap când 
observă seringa şi fiola cu ser aşezate ordonat pe masă, în faţa 
fiecărui loc. Le privi mai atent şi putu distinge etichetele scrise 
de mână, purtând numele fiecărui destinatar. 

Jasmine nu era prea sigură de ceea ce simţea şi, atunci când 
vorbi, încercă să-şi controleze tremurul vocii: 

— Deci cu asta te-ai ocupat în ultimele trei săptămâni? Ai 
zburat prin toată lumea, strângându-i pe cei doisprezece 
apostoli. 

Tom surâse. 

— Imi place să-i consider un grup de juraţi, nu apostoli. Juraţi 
care să mă ajute să hotărăsc ce trebuie făcut cu gena 
miraculoasă. Cei doisprezece sunt răspândiţi prin toată lumea. 
Cei mai mulţi sunt medici sau asistente, dar nu toţi. Singurul 
lucru care îi uneşte este respectul şi încrederea pe care le-o 
port, precum şi motivele care îi animă. 

Tom făcu o pauză şi o luă de braţ, călăuzind-o către intrare. 

— Am stabilit ca cei doisprezece să se întâlnească regulat ca 
să monitorizeze cât de mult bine sau rău aducem cu harul 
nostru. Apoi, dacă va fi cazul, producem mai mult ser şi 
recrutăm mai mulţi membri cu o concepţie asemănătoare ori 
menţinem numărul lor la doisprezece, înlocuindu-i pe cei care 
vor muri. Fireşte că, dacă planul se dovedeşte dezastruos, îl 


putem abandona. Aşa vom putea cel puţin controla efectul pe 
care genele acestea l-ar putea avea. Vom face bine fără să fim 
ispitiţi de rău, dacă vrei să-i spui aşa. 

Ajunseseră în pragul uşii, iar Jasmine era buimăcită, fără să 
înţeleagă motivul pentru care se afla acolo. Păşiră înăuntru şi 
toţi ridicară privirile către ei, zâmbind, apoi se îndreptară iute 
către locurile unde îi aşteptau fiolele cu numele lor. 

Jasmine îl trase pe Tom de mânecă şi îi şopti: 

— Tom, mi-ai arătat planul tău. Nu e nevoie să mai rămân 
aici. 

Ochii lui albaştri se căscară uimiţi, apoi pleoapele i se 
încreţiră într-un zâmbet. 

— Credeam că e de la sine înţeles. Genele Nazareth sunt ale 
tale, în aceeaşi măsură în care aparţin tuturor. 

Îi făcu semn spre singurul loc rămas liber, la dreapta lui. 
Jasmine se răsuci pe călcâie şi văzu o fiolă mică lângă acul 
hipodermic. Pe etichetă îşi citi numele, aşternut cu scrisul grăbit 
al lui Tom: Dr Jasmine Washington. 

Înainte ca ea să apuce să conştientizeze implicaţiile, Tom se 
întoarse către ceilalţi, care aşteptau în picioare lângă locurile 
lor. 

— Bine aţi venit şi vă mulţumesc pentru că sunteţi aici! 
Înainte de a continua, vă sugerez să vă aşezaţi. Vreau să vă rog 
un lucru important... 


EPILOG 


TREI LUNI MAI TÂRZIU 


Bărbatul înalt descălecă greoi. Nu era un călăreț înnăscut, dar 
calul se dovedise util, purtându-l în acel loc izolat. Ar fi putut 
veni cu elicopterul; avea acces la resurse financiare nelimitate. 
Conturile din băncile Genevei i-o dovediseră, dar trebuia să 
cerceteze locul cât mai discret, iar calul îi permitea să se bucure 
de flexibilitate şi de anonimat. 

Se uită pe harta străveche, găsită şi ea în seifurile băncii, 
exact aşa cum îi spusese conducătorul, şi studie cele cinci 
stânci ce se înălţau abrupt din nisipul deşertului. Nu era ţipenie 
de om sub soarele neîndurător, în afară de cei patru lucrători 
care săpau în stânca din mijloc; târnăcoapele se abăteau ritmic 
pe suprafaţa dură. De două ore lucrau acolo, sub supravegherea 
lui, dar fără vreun rezultat. 

Cercetase harta foarte atent, privind-o din toate unghiurile, 
comparând configuraţiile de pe hârtie cu realitatea. Simbolul de 
pe hartă se afla fix în locul unde săpau cei patru. Trebuia să fie 
locul potrivit. Intr-adevăr, nu fusese folosit de peste un mileniu, 
dar trebuia să se afle în acelaşi loc, încă bun, dacă arhitecţii din 
vechime calculaseră corect. 

Işi ridică pălăria grea şi îşi şterse sudoarea de pe capul chel, 
apoi o puse la loc. Clipind în spatele lentilelor groase, se apropie 
de cei care săpau. 

Brusc, unul dintre ei se ridică şi strigă ceva ce nu putu 
distinge. Bărbatul gol până la brâu îşi ridicase târnăcopul în aer 
şi îi făcea semn să vină. O rupse la fugă peste dunele de nisip. 

— Ce aţi găsit? 

Bărbatul vânjos care îl chemase arătă spre groapa proaspăt 
săpată. 

— Părinte Helix, priviţi! 

Helix strecură o privire şi inima i-o luă razna: Acolo jos se afla 
forma indiscutabilă a unui chepeng, o mică intrare. Înşfăcă un 


târnăcop, intră prin gaură şi începu să sape în jurai chepengului, 
îndepărtând aşchii de piatră. Dar nu întâlni piatră, ci doar lut 
menit să mascheze intrarea. După câteva lovituri febrile, 
dezvălui intrarea de doi metri către tunel. 

— O torţă! O torţă! 

Fratele cu barbă neagră, cârlionţată şi acoperită de praf, 
şedea lângă o cămilă cam nervoasă, încărcată cu coşuri pline de 
materiale. Scoase trei lanterne. Helix îi smulse una din mână şi 
se holbă prin deschizătură. 

În faţă, în lumina lanternei, vedea o rampă abruptă, înclinată 
la patruzeci şi cinci de grade, iar podeaua era presărată cu 
creste de piatră, asemenea unor trepte ascuţite, în formă de 
dinte. Nu exista nicio balustradă de care să se sprijine, dar din 
loc în loc rampa cotea în unghi, aşa încât, dacă ar fi căzut, 
cotitura i-ar fi oprit căderea. Numai că Helix nu avea de gând să 
se prăbuşească peste pietrele ascuţite de dedesubt. 

— Aveţi grijă! le strigă celor doi care îl urmau din spate. N-am 
chef să cădeţi peste mine. 

Aerul era stătut, iar înclinația rampei îi provoca dureri în 
coapse, dar era atât de concentrat asupra coborârii, încât nu 
băga în seamă senzaţia neplăcută. 

Zece trepte. Unghi. Zece trepte. Unghi. 

Ca să-şi mai domolească agitația, încercă să numere treptele, 
dar le pierdu numărul dincolo de patruzeci. Incepea să creadă 
că nu va mai ajunge niciodată, când văzu ceva dedesubt. 
Simţea că se sufocă şi îşi stinse lanterna. Chiar şi la adâncimea 
aceea, în adâncul stâncii, tot o putea vedea. Era o lumină 
clipind ca un far în bezna ca de iad. Se vedea limpede prin 
crăpătura peretelui, iar strălucirea ei îi spuse că nu sosise prea 
târziu. 

Plin de o nouă energie care îi invadă muşchii obosiţi, 
reaprinse lanterna şi se repezi pe ultimii metri până când ajunse 
într-un spaţiu mic, de un metru douăzeci pe un metru douăzeci. 
In faţă era o uşă de piatră, iar lângă ea, o pârghie. Pârghia nu 
mai era de trebuinţă, pentru că uşa se despicase de sus până 
jos, creând o crăpătură prin care se putu strecura. Printr-o 
spărtură de dincolo de uşă putea vedea flacăra albă, pură, 
arzând şi mai înverşunat decât îşi amintea. 


Helix se opri în loc, aşteptându-i pe cei doi care sosiră amuţiţi 
de uimire şi de oboseală. 

— Rămâneţi aici! După ce verific înăuntru, vă chem. 

Nebăgând în seamă dezamăgirea de pe chipurile lor, se 
strecură prin deschizătură. În vreme ce intra în Cripta Aducerii 
Aminte, aproape călcă într-o crăpătură urâtă, largă de zece 
centimetri, care străbătea podeaua. Flacăra Sacră străbătea 
prin celălalt capăt al fisurii, luminând o grămăjoară de rămăşiţe 
carbonizate în pargul dintre criptă şi anticameră. Helix ştia că, 
dincolo de anticameră, se aflau rămăşiţele Peşterii Luminii 
Sacre, unde flacăra arsese mai înainte. Îi mulţumi iarăşi lui 
Dumnezeu pentru această izbăvire, când îşi aminti cum scăpase 
din haosul năruirii. 

La dreapta lui se afla alcovul în care se odihneau tabernacolul 
aurit şi rămăşiţele lui Hristos. Când se aflase ultima oară în 
criptă, uşa secretă prin care intrase acum i se păruse una cu 
peretele. Oare cu patru luni în urmă chiar fusese acolo ca să ia 
uleiurile ritualice şi ierburile cu care unsese trupul Mariei? 

Privi prin criptă. Scara de frânghie dispăruse şi doar o urmă 
de arsură mai însemna locul în care atârnase. Dar, în afară de 
tavanul înnegrit şi de rămăşiţele din prag, stricăciunile erau 
minime. Niciunul dintre obiectele de o parte şi de alta a 
crăpăturii nu fusese vătămat. Doar sabia părea atinsă de 
evenimentele petrecute. Zăcea pe podea, în mijlocul criptei, iar 
lama era despicată în locul unde se intersectase cu fisura. 

Se îndreptă cu paşi şovăielnici către rămăşiţele carbonizate, 
înţelese că erau ale unui om, iar atunci când văzu inelul cu rubin 
pe un deget înnegrit şi încovoiat, îşi dădu seama cine era. Se 
aplecă strâmbându-se şi scoase inelul puterii, ştergându-l de 
cămaşă. După ce îndepărtă funinginea, se uită uluit la piatra 
sângerie, al cărei foc interior strălucea asemenea unor tăciuni 
aprinşi. Aurul alb se înnegrise puţin, dar altfel nu suferise vreo 
stricăciune. Îşi trecu inelul pe deget, cu mâini tremurătoare, şi 
se simţi cuprins de mulţumire descoperind că îi venea perfect, îl 
năpădiră o sumedenie de emoţii. 

Când devenise Apărătorul Imperativului Dintâi, primise 
instrucţiuni pentru vremea când avea să fie succesorul lui 
lezechiel De La Croix. | se dezvăluiseră toate mecanismele 


puterii: conturile bancare ale Frăției, seifurile cu hărţi străvechi, 
lista de membri şi obiectivele Frăției. Dar în haosul celor patru 
luni scurse nu simţise că succesiunea lui avusese loc cu 
adevărat până acum, când simţise inelul pe deget. Această 
încoronare simboliza transferul calităţii de conducător, şi Helix 
conştientiza povara datoriei şi a onoarei care îi reveneau. Îşi 
scoase ochelarii şi îşi şterse ochii cu mâneca prăfuită a sutanei 
de bumbac, apoi înţelese brusc că plângea. 

Stăpânindu-se, se ridică şi se pregăti să-i cheme pe cei doi 
fraţi care aşteptau răbdători dincolo de uşa crăpată. Pe urmă, 
observă grămăjoara mai mică de cenuşă de lângă corpul 
carbonizat al lui lezechiel şi un capăt de pânză albă. 

Gura i se făcu de iască. 

Fusese atât de absorbit de inel şi de conducerea Frăției Celei 
De A Doua Veniri, încât uitase pentru o clipă rostul rangului său. 
Ingenunche pe podeaua de piatră şi cercetă cenuşa. Era 
alcătuită din mici suprafeţe negre şi contururi, care păreau 
faldurile desfăcute ale unei ţesături incinerate. O atinse, şi 
grămăjoara se spulberă, orice urmă de structură se pierdu. Apoi 
apucă acel colţ alb, cu marginea înnegrită de flacără. Cu un 
calm exagerat, duse bucăţica de pânză la nas. Mirosea mai mult 
a fum, dar recunoscu pe dată şi alt miros, aroma greţoasă a 
ierburilor şi a uleiurilor ritualice. Doar bucata asta de pânză 
rămăsese din giulgiul pe care el îl pregătise cu mâna lui, în 
urmă cu patru luni. 

Însă nu mai era nici urmă din trupul pe care îl învăluise. 


SFÂRŞIT 


NOTA AUTORULUI 


Cu toate că acţiunea acestui roman se petrece într-o realitate 
alternativă, multe dintre tehnologiile prezentate aici există deja 
în realitate. Terapia genetică a fost descoperită de ani buni, ca 
şi Proiectul Genomului Uman, pus la punct pe 14 aprilie 2003 
(exact la cincizeci de ani după ce s-a descoperit structura ADN- 
ului la Cambridge, în Marea Britanie), care înregistrează fiecare 
genă din alcătuirea fiinţei umane. 

Genoscopul lui Tom Carter este o invenţie care îmi aparţine, 
dar astfel de maşinării secvențiale se folosesc deja pentru 
decodarea genomului uman. Chiar în această clipă, 
instrumentele de secvenţializare a ADN-ului sunt folosite pentru 
a pronostica maladiile canceroase ale anumitor pacienţi şi 
durata de viaţă probabilă. 

De asemenea, programul Duhul Genei, creaţia lui Jasmine 
Washington, este o extensie a cercetărilor elaborate de 
autorităţile americane: un program de reprezentare fizică a 
subiecţilor, pornind de la ADN-ul acestora. 

Ştiinţa evoluează într-un ritm atât de alert, încât, de-a lungul 
cercetărilor mele, am descoperit că subiectele care păreau 
imposibile erau rareori de domeniul viitorului mai degrabă de 
cel al trecutului. 

Două lucruri în special mă pun în continuare pe gânduri. 

E posibil să se descopere astăzi o relicvă biologică autentică a 
lui Hristos? Şi dacă da, ce ar putea dezvălui aceasta? 


Michael Cordy 
Londra, aprilie 2004 


